(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΠΗ΄

Πέμπτη, 06 Μαρτίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Ανακοινώνεται ότι τη συνεδρίαση παρακολουθούν μαθήτριες και μαθητές και συνοδοί εκπαιδευτικοί από το 18ο Γυμνάσιο Αθήνας, το 4ο Γυμνάσιο Παλαιού Φαλήρου, το Δημοτικό Σχολείο «Εκπαιδευτήρια Θεομήτωρ», από το Γυμνάσιο Λιμεναρίων Θάσου, το Γυμνάσιο Μονεμβασιάς, το 2ο Γενικό Λύκειο Καρδίτσας, το 37ο Δημοτικό Σχολείο Ηρακλείου Κρήτης, το Δημοτικό Σχολείο Γερανίου Ρεθύμνου, το 2ο Γυμνάσιο Διαπολιτισμικής Εκπαίδευσης Ιωαννίνων, το 1ο Δημοτικό Σχολείο Πρέβεζας και απο το 2ο Γυμνάσιο Καβάλας., σελ.   
2. Ειδική Ημερήσια Διάταξη: Συνέχιση της συζήτησης επί της προτάσεως δυσπιστίας κατά της Κυβέρνησης, που υπέβαλαν οι Πρόεδροι των Κοινοβουλευτικών Ομάδων «ΠΑΣΟΚ - Κίνημα Αλλαγής», κ. Νικόλαος Ανδρουλάκης, «ΣΥΡΙΖΑ - Προοδευτική Συμμαχία», κ. Σωκράτης Φάμελλος, «Νέα Αριστερά», κ. Αλέξανδρος (Αλέξης) Χαρίτσης, «Πλεύση Ελευθερίας - Ζωή Κωνσταντοπούλου», κ. Ζωή Κωνσταντοπούλου, οι Βουλευτές των Κοινοβουλευτικών τους Ομάδων και εννέα Ανεξάρτητοι Βουλευτές, σύμφωνα με τα άρθρα 84 του Συντάγματος και 142 του Κανονισμού της Βουλής., σελ.   
3. Επί προσωπικού θέματος, σελ.   
4. Επί διαδικαστικού θέματος, σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β. , σελ.

ΓΕΡΟΒΑΣΙΛΗ Ο. , σελ.

ΓΕΩΡΓΑΝΤΑΣ Γ. , σελ.

ΚΩΝΣΤΑΝΤΙΝΟΠΟΥΛΟΣ Ο. , σελ.

ΛΑΜΠΡΟΥΛΗΣ Γ. , σελ.

ΜΠΟΥΡΑΣ Α. , σελ.

ΠΛΑΚΙΩΤΑΚΗΣ Ι. , σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης: Συνέχιση της συζήτησης επί της προτάσεως δυσπιστίας κατά της Κυβέρνησης, που υπέβαλαν οι Πρόεδροι των Κοινοβουλευτικών Ομάδων «ΠΑΣΟΚ - Κίνημα Αλλαγής», κ. Νικόλαος Ανδρουλάκης, «ΣΥΡΙΖΑ - Προοδευτική Συμμαχία», κ. Σωκράτης Φάμελλος, «Νέα Αριστερά», κ. Αλέξανδρος (Αλέξης) Χαρίτσης, «Πλεύση Ελευθερίας - Ζωή Κωνσταντοπούλου», κ. Ζωή Κωνσταντοπούλου, οι Βουλευτές των Κοινοβουλευτικών τους Ομάδων και εννέα Ανεξάρτητοι Βουλευτές, σύμφωνα με τα άρθρα 84 του Συντάγματος και 142 του Κανονισμού της Βουλής.

ΑΘΑΝΑΣΙΟΥ Μ. , σελ.   
 ΑΚΤΥΠΗΣ Δ. , σελ.   
 ΑΜΥΡΑΣ Γ. , σελ.   
 ΑΝΑΓΝΩΣΤΟΠΟΥΛΟΥ Α. , σελ.   
 ΑΝΔΡΟΥΛΑΚΗΣ Ν. , σελ.   
 ΑΠΟΣΤΟΛΑΚΗ Ε. , σελ.   
 ΑΠΟΣΤΟΛΑΚΗΣ Ε. , σελ.   
 ΑΧΤΣΙΟΓΛΟΥ Ε. , σελ.   
 ΒΕΛΟΠΟΥΛΟΣ Κ. , σελ.   
 ΒΛΑΣΗΣ Κ. , σελ.   
 ΒΛΑΧΑΚΟΣ Ν. , σελ.   
 ΒΟΛΟΥΔΑΚΗ Σ. , σελ.   
 ΒΟΡΥΛΛΑΣ Α. , σελ.   
 ΒΡΟΥΤΣΗΣ Ι. , σελ.   
 ΓΕΡΑΠΕΤΡΙΤΗΣ Γ. , σελ.   
 ΓΕΡΟΒΑΣΙΛΗ Ό. , σελ.   
 ΓΕΩΡΓΙΑΔΗΣ Σ. , σελ.   
 ΓΙΑΝΝΟΥΛΗΣ Χ. , σελ.   
 ΓΙΩΡΓΟΣ Ι. , σελ.   
 ΓΚΙΟΚΑΣ Ι. , σελ.   
 ΓΚΟΛΙΔΑΚΗΣ Δ. , σελ.   
 ΓΡΑΜΜΕΝΟΣ Β. , σελ.   
 ΔΕΛΒΕΡΟΥΔΗΣ Κ. , σελ.   
 ΔΕΛΗΚΑΡΗ Α. , σελ.   
 ΔΗΜΗΤΡΙΑΔΗΣ Π. , σελ.   
 ΔΟΥΔΩΝΗΣ Π. , σελ.   
 ΕΥΘΥΜΙΟΥ Ά. , σελ.   
 ΖΑΜΠΑΡΑΣ Μ. , σελ.   
 ΖΕΪΜΠΕΚ Χ. , σελ.   
 ΗΛΙΟΠΟΥΛΟΣ Α. , σελ.   
 ΚΑΖΑΜΙΑΣ Α. , σελ.   
 ΚΑΙΡΙΔΗΣ Δ. , σελ.   
 ΚΑΛΑΦΑΤΗΣ Σ. , σελ.   
 ΚΑΠΠΑΤΟΣ Π. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΡΑΜΠΑΤΣΩΛΗ Κ. , σελ.   
 ΚΑΡΑΟΓΛΟΥ Θ. , σελ.   
 ΚΑΤΡΙΝΗΣ Μ. , σελ.   
 ΚΑΤΣΑΦΑΔΟΣ Κ. , σελ.   
 ΚΕΡΑΜΕΩΣ Ν. , σελ.   
 ΚΕΦΑΛΑ Γ. , σελ.   
 ΚΕΦΑΛΑ Μ. , σελ.   
 ΚΟΝΤΗΣ Ι. , σελ.   
 ΚΟΥΡΟΥΠΑΚΗ Α. , σελ.   
 ΚΡΗΤΙΚΟΣ Ν. , σελ.   
 ΚΥΡΙΑΖΙΔΗΣ Δ. , σελ.   
 ΚΩΝΣΤΑΝΤΙΝΙΔΗΣ Ε. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΚΩΤΣΟΣ Γ. , σελ.   
 ΛΑΖΑΡΙΔΗΣ Μ. , σελ.   
 ΛΑΜΠΡΟΠΟΥΛΟΣ Ι. , σελ.   
 ΛΑΜΠΡΟΥΛΗΣ Γ. , σελ.   
 ΛΙΒΑΝΙΟΣ Θ. , σελ.   
 ΜΑΝΟΥΣΟΣ Γ. , σελ.   
 ΜΑΝΤΑΣ Π. , σελ.   
 ΜΑΝΤΖΟΣ Δ. , σελ.   
 ΜΑΝΩΛΑΚΟΥ Δ. , σελ.   
 ΜΑΡΙΝΟΣ Γ. , σελ.   
 ΜΕΪΚΟΠΟΥΛΟΣ Α. , σελ.   
 ΜΕΝΔΩΝΗ Σ. , σελ.   
 ΜΕΤΑΞΑΣ Κ. , σελ.   
 ΜΗΤΑΡΑΚΗΣ Π. , σελ.   
 ΜΙΧΑΗΛΙΔΟΥ Δ. , σελ.   
 ΜΠΑΚΟΓΙΑΝΝΗ Θ. , σελ.   
 ΜΠΑΡΤΖΩΚΑΣ Α. , σελ.   
 ΜΠΟΥΚΩΡΟΣ Χ. , σελ.   
 ΝΑΤΣΙΟΣ Δ. , σελ.   
 ΝΙΚΟΛΑΪΔΗΣ Α. , σελ.   
 ΝΟΤΟΠΟΥΛΟΥ Α. , σελ.   
 ΟΙΚΟΝΟΜΟΠΟΥΛΟΣ Τ. , σελ.   
 ΟΙΚΟΝΟΜΟΥ Θ. , σελ.   
 ΟΙΚΟΝΟΜΟΥ Ι. , σελ.   
 ΠΑΝΑΓΙΩΤΟΠΟΥΛΟΣ Α. , σελ.   
 ΠΑΝΑΓΙΩΤΟΠΟΥΛΟΣ Ν. , σελ.   
 ΠΑΠΑΘΑΝΑΣΗΣ Α. , σελ.   
 ΠΑΠΑΘΑΝΑΣΗΣ Ν. , σελ.   
 ΠΑΠΑΣ Θ. , σελ.   
 ΠΑΠΑΣΤΕΡΓΙΟΥ Δ. , σελ.   
 ΠΑΠΠΑΣ Ι. , σελ.   
 ΠΑΠΠΑΣ Ν. , σελ.   
 ΠΑΡΑΣΤΑΤΙΔΗΣ Σ. , σελ.   
 ΠΕΤΣΑΣ Σ. , σελ.   
 ΠΙΕΡΡΑΚΑΚΗΣ Κ. , σελ.   
 ΠΟΥΛΑΣ Α. , σελ.   
 ΡΟΥΝΤΑΣ Γ. , σελ.   
 ΣΑΡΑΚΙΩΤΗΣ Ι. , σελ.   
 ΣΚΕΡΤΣΟΣ Χ. ( Άκης Σκέρτσος) , σελ.   
 ΣΚΥΛΑΚΑΚΗΣ Θ. , σελ.   
 ΣΟΥΚΟΥΛΗ - ΒΙΛΙΑΛΗ Μ. , σελ.   
 ΣΤΑΪΚΟΥΡΑΣ Χ. , σελ.   
 ΣΤΑΡΑΚΑ Χ. , σελ.   
 ΣΤΥΛΙΟΣ Γ. , σελ.   
 ΣΥΝΤΥΧΑΚΗΣ Ε. , σελ.   
 ΤΖΑΚΡΗ Θ. , σελ.   
 ΤΖΟΥΦΗ Μ. , σελ.   
 ΤΣΑΒΔΑΡΙΔΗΣ Λ. , σελ.   
 ΤΣΑΚΑΛΩΤΟΣ Ε. , σελ.   
 ΤΣΙΑΡΑΣ Κ. , σελ.   
 ΦΑΜΕΛΛΟΣ Σ. , σελ.   
 ΦΛΩΡΙΔΗΣ Γ. , σελ.   
 ΦΛΩΡΟΣ Κ. , σελ.   
 ΧΑΡΑΚΟΠΟΥΛΟΣ Μ. , σελ.   
 ΧΑΡΙΤΣΗΣ Α. , σελ.   
 ΧΑΤΖΗΔΑΚΗΣ Δ. , σελ.   
 ΧΑΤΖΗΔΑΚΗΣ Κ. , σελ.   
 ΧΑΤΖΗΙΩΑΝΝΙΔΟΥ Μ. , σελ.   
 ΧΗΤΑΣ Κ. , σελ.   
 ΧΡΗΣΤΙΔΗΣ Π. , σελ.   
 ΧΡΙΣΤΟΔΟΥΛΑΚΗΣ Ε. , σελ.   
 ΧΡΥΣΟΧΟΐΔΗΣ Μ. , σελ.   
 ΨΥΧΟΓΙΟΣ Γ. , σελ.   
  
Β. Επί προσωπικού θέματος:  
  
 ΔΟΥΔΩΝΗΣ Π. , σελ.   
 ΚΑΛΑΦΑΤΗΣ Σ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΜΠΑΚΟΓΙΑΝΝΗ Θ. , σελ.   
  
Γ. Επί διαδικαστικού θέματος:  
  
 ΑΜΥΡΑΣ Γ. , σελ.   
 ΑΝΑΓΝΩΣΤΟΠΟΥΛΟΥ Α. , σελ.   
 ΑΠΟΣΤΟΛΑΚΗ Ε. , σελ.   
 ΒΙΛΙΑΡΔΟΣ Β. , σελ.   
 ΓΕΡΟΒΑΣΙΛΗ Ό. , σελ.   
 ΓΕΩΡΓΑΝΤΑΣ Γ. , σελ.   
 ΓΕΩΡΓΙΑΔΗΣ Σ. , σελ.   
 ΓΙΑΝΝΟΥΛΗΣ Χ. , σελ.   
 ΕΥΘΥΜΙΟΥ Ά. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΖΑΡΙΔΗΣ Μ. , σελ.   
 ΛΑΜΠΡΟΥΛΗΣ Γ. , σελ.   
 ΜΑΝΤΖΟΣ Δ. , σελ.   
 ΜΠΑΚΟΓΙΑΝΝΗ Θ. , σελ.   
 ΜΠΟΥΡΑΣ Α. , σελ.   
 ΧΡΗΣΤΙΔΗΣ Π. , σελ.   
 ΨΥΧΟΓΙΟΣ Γ. , σελ.   
  
Δ. ΠΑΡΕΜΒΑΣΕΙΣ:  
  
 ΓΕΡΟΒΑΣΙΛΗ Ό. , σελ.   
 ΓΕΩΡΓΑΝΤΑΣ Γ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΠΗ**΄**

Πέμπτη 6 Μαρτίου 2025

Αθήνα, σήμερα στις 6 Μαρτίου 2025, ημέρα Πέμπτη και ώρα 9.01΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ.**

**ΠΡΟΕΔΡΕΥΩΝ (Ιωάννης Πλακιωτάκης):** Καλή σας ημέρα, κυρίες και κύριοι συνάδελφοι. Αρχίζει η συνεδρίαση.

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συνέχιση της συζήτησης επί της προτάσεως δυσπιστίας κατά της Κυβέρνησης, που υπέβαλαν οι Πρόεδροι των Κοινοβουλευτικών Ομάδων «ΠΑΣΟΚ - Κίνημα Αλλαγής», κ. Νικόλαος Ανδρουλάκης, «ΣΥΡΙΖΑ - Προοδευτική Συμμαχία», κ. Σωκράτης Φάμελλος, «Νέα Αριστερά», κ. Αλέξανδρος (Αλέξης) Χαρίτσης, «Πλεύση Ελευθερίας - Ζωή Κωνσταντοπούλου», κ. Ζωή Κωνσταντοπούλου, οι Βουλευτές των Κοινοβουλευτικών τους Ομάδων και εννέα ανεξάρτητοι Βουλευτές, σύμφωνα με τα άρθρα 84 του Συντάγματος και 142 του Κανονισμού της Βουλής.

Κυρίες και κύριοι συνάδελφοι, εισερχόμαστε στον κατάλογο των ομιλητών.

Τον λόγο έχει ο κ. Εμμανουήλ Συντυχάκης από το Κομμουνιστικό Κόμμα Ελλάδας.

**ΕΜΜΑΝΟΥΗΛ ΣΥΝΤΥΧΑΚΗΣ:** Καλημέρα. Ευχαριστώ πολύ, κύριε Πρόεδρε.

Χθες και πάλι πλημμύρισε το Σύνταγμα από δεκάδες χιλιάδες λαού. Σε όλη τη χώρα, σε κάθε πόλη και μια διαδήλωση. Ο λαός, όπως και η νεολαία, δεν θα σας αφήσει σε χλωρό κλαρί.

Το νέο ραντεβού είναι και πάλι την ερχόμενη Παρασκευή στο Σύνταγμα και σε όλες τις πόλεις της χώρας. Στη θέση της αγανάκτησης και της οργής μπήκε η οργάνωση και ο αγώνας. Αυτή είναι η μεγάλη δύναμη του λαού που πολεμάει για το δίκιο του, για τους νεκρούς του, για μια κοινωνία όπου στο επίκεντρο θα είναι οι ανάγκες του και όχι τα κέρδη των καπιταλιστών. Γι’ αυτό και η Κυβέρνηση κατέφυγε και πάλι στην άγρια καταστολή. Αστυνομικοί με κουκούλες μέσα στα μπλοκ των χούλιγκαν επιχειρούσαν χθες μαζί με τους οπαδικούς στρατούς για τη διάλυση του συλλαλητηρίου στο Σύνταγμα, όπως και την προηγούμενη Παρασκευή.

Είναι αποκαλυπτικά τα στοιχεία που φέρνει σήμερα στο φως της δημοσιότητας ο «Ριζοσπάστης», το όργανο της Κεντρικής Επιτροπής του ΚΚΕ, για το πώς έδρασαν συντεταγμένα και με σχέδιο οι ομάδες των κουκουλοφόρων στο μεγαλειώδες απεργιακό συλλαλητήριο της Παρασκευής στο Σύνταγμα. Θα το καταθέσουμε στα Πρακτικά.

(Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι αλήθεια ότι σας έχει ενοχλήσει αφάνταστα το ότι πάνω από ενάμισι εκατομμύριο διαδηλωτές, εργατοϋπάλληλοι, επαγγελματίες αγρότες, νέοι άνθρωποι, γονείς με τα παιδιά τους, άνθρωποι της τέχνης, των γραμμάτων, του πολιτισμού, του αθλητισμού και πολλοί άλλοι, πλημμύρισαν τις πλατείες σε όλη τη χώρα και το εξωτερικό.

Σας ενόχλησε ότι μίλησε ο λαός και επιτέλους «έβγαλαν τον σκασμό» οι ρήτορες της Κυβέρνησης και του αστικού κράτους. Εκεί βρέθηκε, εκεί βρίσκεται το ΚΚΕ, ασκώντας πραγματική λαϊκή αντιπολίτευση, πρωτοπόρος, οργανωτής και εμψυχωτής των αγώνων του λαού μας.

Κυρίες και κύριοι, το ΚΚΕ θα ψηφίσει την πρόταση δυσπιστίας, όχι γιατί θα μας το πει το ΠΑΣΟΚ, ο ΣΥΡΙΖΑ, η Νέα Αριστερά, ή η Πλεύση Ελευθερίας, αλλά γιατί η μομφή του ΚΚΕ προς την Κυβέρνηση της Νέας Δημοκρατίας είναι δεδομένη, είναι διαρκής και δεν εξαιρεί ούτε τον ΣΥΡΙΖΑ ούτε το ΠΑΣΟΚ, τα άλλα κόμματα που υπηρετούν την ίδια βάρβαρη αντιλαϊκή πολιτική.

Άλλωστε, κανείς από εσάς δεν είναι αθώος του αίματος. Διότι το έγκλημα στα Τέμπη έχει ιστορία. Το έγκλημα στα Τέμπη δεν οφείλεται στην απόκλιση από το θεσμικό πλαίσιο της Ευρωπαϊκής Ένωσης, όπως θέλουν να πείσουν τον λαό, αλλά ακριβώς το αντίθετο, γιατί εφάρμοσαν και εφαρμόζουν με προσήλωση τη στρατηγική της Ευρωπαϊκής Ένωσης της απελευθέρωσης των σιδηροδρόμων, το δόγμα κόστος - όφελος, όπου τα κέρδη είναι πάνω από την ανθρώπινη ζωή.

Αυτοί είστε, βέβαια. Νέα Δημοκρατία, ΣΥΡΙΖΑ, ΠΑΣΟΚ είστε «το ένα χέρι νίβει το άλλο και τα δυο το πρόσωπο» και όση σκόνη αντιπαράθεσης και εάν σηκώνετε, τα ράμματα για τη γούνα σας είναι πολλά. Η ίδια πολιτική που τσακίζει τις ζωές της συντριπτικής πλειοψηφίας του λαού και δεν μπορεί να αναπνεύσει, είναι εκείνη που στραγγαλίζει το οικογενειακό εισόδημα και από τις δημοτικές αρχές της Νέας Δημοκρατίας, του ΠΑΣΟΚ, του ΣΥΡΙΖΑ, των δήθεν ακομμάτιστων, θυσιάζοντας τα αναγκαία για τον λαό έργα, υπηρεσίες και υποδομές στον βωμό της προτεραιότητας του κεφαλαίου, των ματωμένων πλεονασμάτων, των νατοϊκών πολεμικών εγκλημάτων.

Η πολιτική της υποχρηματοδότησης, της υποστελέχωσης, της ανταποδοτικότητας σε όλες σχεδόν τις παρεχόμενες υπηρεσίες των δήμων, το κυνήγι είσπραξης φόρων και τελών από τους δημότες, η παράδοση της διαχείρισης του νερού σε επιχειρηματικά συμφέροντα με τις συγχωνεύσεις των ΔΕΥΑ και την κατάργηση των ΤΟΕΒ, ΓΟΕΒ στα πρότυπα της ενέργειας, των σιδηροδρόμων και άλλων υποδομών, εκτινάσσοντας τα τιμολόγια στα ύψη, το τέλος ταφής στην αποκομιδή των απορριμμάτων και την παράδοσή τους στους εργολάβους, τα τροφεία στους παιδικούς σταθμούς, άλλες εισφορές για έργα και υπηρεσίες και με τη λογική του «τίποτα δεν μπορεί να γίνει», καλλιεργείται ως μονόδρομος από τις δυνάμεις της Νέας Δημοκρατίας, του ΣΥΡΙΖΑ και του ΠΑΣΟΚ, για να προωθήσουν ανεμπόδιστα τη στρατηγική της Ευρωπαϊκής Ένωσης ότι όλα πωλούνται και όλα αγοράζονται. Όλα στη λογική κόστους - οφέλους.

Τελικά, τα λαϊκά στρώματα αντιμετωπίζουν καθημερινό γολγοθά φοροεπίθεσης, εκτός από το κεντρικό κράτος και από το τοπικό. Πληρώνουν και ξαναπληρώνουν για υπηρεσίες υποδεέστερες των αναγκαίων, ενώ θα έπρεπε να είναι δωρεάν, αφού το 95% των φορολογικών εσόδων του κεντρικού κράτους προέρχονται από τους μισθωτούς, τους συνταξιούχους, τους αυτοαπασχολούμενους, τη φτωχή αγροτιά.

Ποτέ μα ποτέ κανένας δήμαρχος, όπως και κανένας περιφερειάρχης ή δημοτικές αρχές που ανήκουν στα δικά σας τα κόμματα ή όποιας απόχρωσής του δεν πήρε ποτέ κανένα μέτρο ανακούφισης για τον λαό. Ποτέ δεν άγγιξαν τα κεκτημένα των μεγάλων επιχειρηματικών ομίλων. Αντιθέτως, πίνουν νερό στο όνομα της πράσινης ή της ψηφιακής ανάπτυξης, της στήριξης της επιχειρηματικότητας. Επικαλούνται αναγκαίες θυσίες για να καλυφθούν οι τρύπες στους προϋπολογισμούς από το ενεργειακό κόστος, τα ευρωενωσιακάπράσινα χαράτσια, στην κούρσα τιμών σε αγαθά πρώτης ανάγκης.

Η μοναδική τους έγνοια είναι να μην ξεπέσει στα μάτια του λαού το αφήγημα των δήθεν βιώσιμων και ισχυρών δήμων που γίνονται ο δούρειος ίππος στην πραγματικότητα για την φοροεπιβολή και φοροείσπραξη σε βάρος των λαϊκών νοικοκυριών, την εμπορευματοποίηση υπηρεσιών και αγαθών, όπως η υγεία, η παιδεία, το νερό και η ενέργεια. Έτσι εξηγούνται και οι διαδοχικές τροποποιήσεις νόμων που παρέχουν και στην τοπική διοίκηση τα ίδια εργαλεία που έχουν οι τράπεζες, τα funds και η εφορία και το κυνήγι των μικροοφειλετών.

Είναι ένας εισπρακτικός μηχανισμός που δεν αντιμετωπίζει όλους τους οφειλέτες το ίδιο, όταν από τη μία δεσμεύει λογαριασμούς για χρέη των πενήντα ευρώ και από την άλλη, οι μεγαλύτεροι οφειλέτες που -κατά κύριο λόγο, αφορούν μεγάλους επιχειρηματικούς ομίλους που έχουν κλείσει- καλύπτονται είτε από το νομοθετικό πλαίσιο που έχουν διαμορφώσει διαχρονικά οι κυβερνήσεις σας είτε από την υποστελέχωση των υπηρεσιών, με ευθύνη των ίδιων μαζί με τις δημοτικές αρχές.

Μόνο να σας πω ένα παράδειγμα. Στον Δήμο Ηρακλείου μόνο είκοσι ΑΦΜ είχαν οφειλές πάνω από 50 εκατομμύρια ευρώ, ενώ ταυτόχρονα ο κρατικός μηχανισμός για να εξασφαλίσει ότι δεν θα χάσει ούτε ένα ευρώ απειλεί τους δημοτικούς υπαλλήλους για προσωπικό καταλογισμό, εάν δεν προχωρήσουν σε αναγκαστικά μέτρα είσπραξης κατά των οφειλετών. Δηλαδή, να πληρώσουν οι ίδιοι από την τσέπη τους ό,τι δεν μπόρεσαν να εισπράξουν.

Η δε εφαρμογή των δεσμεύσεων από τις τράπεζες γίνεται χωρίς έλεγχο για το αν πρόκειται για συνδικαιούχους, για ακατάσχετους λογαριασμούς, επίδομα ανεργίας, προνοιακά επιδόματα κ.ο.κ. με δέσμευση του λογαριασμού και όχι του συγκεκριμένου οφειλόμενου ποσού. Όπου και αν γίνεται ρύθμιση του χρέους, το ποσό παραμένει δεσμευμένο μέχρι την πλήρη αποπληρωμή του. Αυτά έχουν, βέβαια, ως αποτέλεσμα χιλιάδες νοικοκυριά να είναι χωρίς πρόσβαση στο εισόδημά τους.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Η ιστορική, κυρίες και κύριοι, απεργιακή συμμετοχή στις πρωτοφανείς και μεγαλειώδεις κινητοποιήσεις του λαού για τα Τέμπη αφήνει πολύτιμη παρακαταθήκη, όπως και τα μπλόκα της αγροτιάς, οι εργάτες, οι εργάτριες μπροστά στις πύλες των εργοστασίων, στα ξενοδοχεία σε αυτά τα σύγχρονα κάτεργα, ο τίμιος αγώνας των εργαζομένων της ΛΑΡΚΟ, μαζί με υγειονομικούς ενάντια στη διάλυση και ιδιωτικοποίηση της δημόσιας υγείας, στα σχολειά, στις σχολές, μαζί με μαθητές, φοιτητές, κόντρα στην εμπορευματοποίηση της γνώσης, την κατηγοριοποίηση σχολείων, ένας αγώνας πραγματικά διαρκής που αμφισβητεί την καπιταλιστική βαρβαρότητα, αμφισβητεί την Ευρωπαϊκή Ένωση, αυτό τον λάκκο των λεόντων, τη φυλακή των λαών της Ευρώπης.

Γι’ αυτό -και κλείνω με αυτό, κύριε Πρόεδρε-, η δυσπιστία του λαού και της νεολαίας απέναντι στην Κυβέρνηση της Νέας Δημοκρατίας μπορεί να μετατραπεί σε απόφαση οργανωμένου και ανυποχώρητου αγώνα σε συμπόρευση με το ΚΚΕ. Εκεί βρίσκεται η πραγματική δικαίωση και η πραγματική ελπίδα.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Συντυχάκη.

Θα δώσω τον λόγο στον κ. Ιωάννη Γιώργο και στη συνέχεια θα πάρει τον λόγο ο Υπουργός Εξωτερικών κ. Γεώργιος Γεραπετρίτης.

**ΙΩΑΝΝΗΣ ΓΙΩΡΓΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, έξι μέρες μετά τις μεγαλειώδεις συγκεντρώσεις όπου εκατοντάδες χιλιάδες Έλληνες κατέκλυσαν τις πλατείες των πόλεων μας, δεν θα μπορούσα να μην ξεκινήσω τη σημερινή μου ομιλία από αυτό το γεγονός.

Είμαι βέβαιος, όπως και όλοι οι ορθώς σκεπτόμενοι πολίτες, πως, όπως είπε και Πρωθυπουργός, ο κόσμος που συμμετείχε στις συγκεντρώσεις το έκανε στην πλειοψηφία του με καλές προθέσεις. Επιθυμεί καλά και κυρίως ασφαλή δημόσια αγαθά, δυσανασχετεί με την αργοπορία και την αποτελεσματικότητα της δικαιοσύνης και θεωρεί πως το πολιτικό προσωπικό και ιδίως η Κυβέρνηση δεν ανταποκρίνονται σε αυτές τις επιθυμίες.

Νομιμότητα, διαφάνεια και λογοδοσία χρειάζεται ο τόπος διακήρυξαν σε κάθε τόνο οι χιλιάδες διαδηλωτές. Η λογοδοσία είναι μια υποχρέωση, βέβαια υποχρέωση είναι και η σεμνότητα, η ταπεινότητα στον λόγο, η αναγνώριση του δικαιώματος του άλλου, η αναγνώριση του πολιτικού αντιπάλου, η ισοτιμία, αν θέλετε, στη σύγκρουση και κυρίως η επιλογή δια του διαλόγου, που λείπει αυτή τη στιγμή. Αυτό που συμβαίνει στη χώρα και είναι πολιτικά σημαντικό είναι ότι έχει πια μπροστά μας διαμορφωθεί ένα μεγάλο χάσμα μεταξύ του κοινωνικού και πολιτικού σώματος και των αντιπροσώπων του στο σύνολό τους.

Αυτό το χάσμα γίνεται ακόμα μεγαλύτερο μεταξύ των πολιτικών παρατάξεων του Κοινοβουλίου. Αυτοί, που θα έπρεπε κανονικά να βαδίσουν ενωμένοι για να λύσουν τα χρόνια προβλήματα και τις παθογένειες του παρελθόντος, αυτοί διχάστηκαν, εξαιτίας της πόλωσης που κάποιοι επιδίωξαν με την εργαλειοποίηση του θέματος των Τεμπών και την αμφισβήτηση της δικαιοσύνης. Αντί η συμφορά των Τεμπών να αποτελέσει την αφορμή να διορθώσουμε το κάθε τι που μας πληγώνει, με το ψέμα, τη συκοφαντία και τη διαπόμπευση από την πλευρά της Αντιπολίτευσης των πολιτικών της αντιπάλων επιθυμεί η Αντιπολίτευση να οδηγήσει τη χώρα σε ένα πολιτικό κενό, στην πραγματικότητα σε μια κρίση πολιτικής.

Κυρίες και κύριοι συνάδελφοι της Αντιπολίτευσης, έχει καιρό τώρα που σε κάποιους από εσάς τα μάτια σας στάζουν αίμα και τα χείλη σας χολή. Ούτε δολοφόνος είμαι, ούτε τα χέρια μου έχω βουτήξει στο αίμα. Δεν το έκανα και δεν θα το κάνω ποτέ ούτε εγώ ούτε και κανείς άλλος από την κυβερνώσα παράταξη. Ξέρετε, δεν μας το επιτρέπει ο αξιακός μας κώδικας. Υπηρέτησα τους συμπολίτες μου για τριάντα συναπτά έτη από θέσεις ευθύνης, προσπαθώντας να είμαι ειλικρινής και αληθινός μαζί τους και έτσι θα πορευθώ και από τη θέση του Βουλευτή. Ο δρόμος είναι δύσκολος, ειδικά αν απέναντι έχεις πολιτικούς, οι οποίοι δεν κατάλαβαν ότι η εποχή των πλατειών και του διχασμού έφεραν τη χώρα στο χείλος του γκρεμού. Δεν κατανόησαν ότι αυτή η εποχή έχει πεθάνει, έχει εξαντληθεί. Όποιος θέλει να ζήσει την παλιά εποχή είναι ελεύθερος να ζήσει την παλιά εποχή.

Κυρίες και κύριοι συνάδελφοι, η κοινωνία απλά σας ξεπέρασε. Γνωρίζει πως οι πολιτικές δυνάμεις του παρελθόντος, ο ΣΥΡΙΖΑ, το ΠΑΣΟΚ και οι δορυφόροι τους είναι εναγκαλισμένες με το παρελθόν. Δεν έχουν τίποτα να προσφέρουν, καμιά καινοτομία, καμία πρόταση και βεβαίως, καμιά δυνατότητα αμφισβήτησης του εαυτού τους. Είναι σαν να κομίζουν την ιστορική αλήθεια από το παρελθόν. Όμως, όπως λέει και μια ανατολίτικη παροιμία, δεν μπορείς με τον χθεσινό ήλιο να στεγνώσεις σημερινά ρούχα.

Τα κόμματα αυτά έχουν εκπνεύσει, δεν έχουν καμιά δυνατότητα πολιτικής δημιουργίας, σε αντίθεση με τη μεγάλη δημοκρατική παράταξη της Νέας Δημοκρατίας, που έχοντας καθοδηγητή τον Κυριάκο Μητσοτάκη απέδειξε ότι μπορεί. Από το «112» μέχρι το gov.gr, από την εξυγίανση του ΕΦΚΑ μέχρι το νέο Κτηματολόγιο, από την καταπολέμηση της φοροδιαφυγής μέχρι τις προληπτικές ιατρικές εξετάσεις, από την ψήφο των Ελλήνων του εξωτερικού μέχρι τα μη κρατικά πανεπιστήμια, από την ηλεκτρονική κάρτα εργασίας μέχρι τον εκσυγχρονισμό των δομών υγείας, η Ελλάδα ημέρα με την ημέρα αλλάζει.

Αλλάζει όμως και ο κόσμος γύρω μας. Όπως έγραψε και κάποιος φίλος, την ώρα που η άλλη πλευρά του ατλαντικού επαναπροσδιορίζει τη στάση της απέναντι στους συμμάχους της, η αρκούδα δείχνει τα δόντια της στη νωθρή αλλά πολιτισμένη Ευρώπη, η Ευρασία σείεται, οι δράκοι λουφάζουν στην Κίνα και κρύβονται οι ινδικοί ελέφαντες, κάποιοι όχι στο σύνολό τους αγαθοί ούτε απαραίτητα καλών προθέσεων, είναι φανερό ότι επιδιώκουν την ακυβερνησία και την επικράτηση των άκρων και των ακραίων. Δεν είναι πρωτότυπα. Το επιχείρησαν και το έκαναν και σε άλλες χώρες της Ευρώπης. Τα αποτελέσματα είναι γνωστά, καθότι τα βλέπουμε καθημερινά.

Σε όλους αυτούς, λοιπόν, που επενδύουν στο χάος γιατί δεν έχουν πρόγραμμα, σε όλους αυτούς που θέλουν να θέσουν σε κίνδυνο όσα με κόπο κατέκτησε ελληνικός λαός, σε αυτούς που επιθυμούν να διχάσουν, επειδή δεν μπορούν να ενώσουν και επειδή δεν προτείνουν κάτι που να ενώνει, η κοινωνία θα τους γυρίσει την πλάτη, γιατί το διακύβευμα είναι πολύ μεγάλο για την οικονομία και την κοινωνία για να χωρέσει τις μικροκομματικές λογικές.

Η Ελλάδα προχωρά μπροστά με πρόγραμμα, ισχυρή Κυβέρνηση και σαφή λαϊκή εντολή απέναντι στις κινδυνολογίες και καταστροφολογίες της Αντιπολίτευσης, με έναν Πρωθυπουργό που χαίρει σεβασμού και εκτίμησης από το σύνολο των ηγετών της Ευρώπης και όχι μόνο.

Κλείνοντας, δεν μπορώ μην να κάνω μία αναφορά στον κατ’ εξοχήν πολιτικό του διχασμού, τον πρώην Πρωθυπουργό, που αποφάσισε να παρέμβει στον δημόσιο διάλογο, επιβεβαιώνοντας ότι όλα τριγύρω αλλάζουν και όλα τα ίδια μένουν. Μίλησε και διχασμό, έχοντας ανέβει στην εξουσία με το πλέον διχαστικό σύνθημα «ή εμείς ή αυτοί» και υιοθετώντας πρακτικές του τύπου «ή μαζί μας ή εχθροί μας». Όμως, θα πάρει την απάντηση εκ νέου από τους Έλληνες πολίτες που δεν ξεχνούν τεσσεράμισι χρόνια 2015 – 2019.

Κυρίες και κύριοι συνάδελφοι, οι απλοί πολίτες που διεκδικούν, που δίδαξαν ενότητα και όχι διχόνοια, οι πολίτες που έχουν αιτήματα, ζητούν δικαιοσύνη αλλά δεν δέχονται κανένα κομματικό «καπέλο», πολίτες περήφανοι κάθε ηλικίας, παιδιά, νέοι, ηλικιωμένοι, οικογενειάρχες, συνταξιούχοι, εργαζόμενοι, πολίτες που αγαπούν αυτή τη χώρα θέλουν να μην θρηνήσουμε ξανά θύματα. Θέλουν να σκύψουμε το κεφάλι να σεβαστούμε αυτούς που έφυγαν, αφήνοντας στην άκρη τις πολιτικές μας διαφορές, αναζητώντας τη δικαιοσύνη.

Ας αφήσουμε, λοιπόν, τη δικαιοσύνη, την καθ’ ύλην αρμόδια, να αποφασίσει. Γι’ αυτόν τον λόγο δίνω ψήφο εμπιστοσύνης στην Κυβέρνηση και τον Πρωθυπουργό Κυριάκο Μητσοτάκη, γιατί μπορεί να ικανοποιήσει το αίτημα της κοινωνίας για αλήθεια και δικαιοσύνη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Γιώργο και για την τήρηση του χρόνου.

Τον λόγο έχει ο Υπουργός Εξωτερικών κ. Γεώργιος Γεραπετρίτης.

Παρακαλώ, κύριε Υπουργέ.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Κυρίες και κύριοι Βουλευτές, η πρόταση δυσπιστίας αποτελεί το ύψιστο μέσο κοινοβουλευτικού ελέγχου σε ένα κοινοβουλευτικό πολίτευμα και εξ αυτού του λόγου είναι υποχρέωση της Κυβέρνησης να ενημερώσει το Σώμα για όλα όσα έχουν συμβεί στο πλαίσιο της άσκησης κυβερνητικής πολιτικής και όσα προβλέπονται να καθοριστούν.

Θα μου επιτρέψετε να αναφερθώ τόσο στα ζητήματα εξωτερικής πολιτικής όσο και στο μείζον ζήτημα το οποίο προκάλεσε την πρόταση δυσπιστίας και αφορά το τραγικό δυστύχημα των Τεμπών.

Σε ό,τι αφορά την άσκηση της εξωτερικής πολιτικής, η πραγματικότητα είναι ότι μέσα στις τεράστιες ανακατατάξεις που συμβαίνουν στο διεθνές διπλωματικό πεδίο η Ελλάδα έχει μπροστά της μείζονες προκλήσεις, αλλά δεν έχει μεγάλα ανοικτά μέτωπα και αυτό είναι εξαιρετικά σημαντικό. Έχει ένα καίριο και ουσιαστικό διεθνές κεφάλαιο. Είμαστε παντού ενεργώς δρώντες και αξιόπιστοι συνομιλητές. Ενώνουμε τον βορρά με τον νότο, την ανατολή με τη δύση.

Θα προτεραιοποιήσω το ζήτημα της Κύπρου. Στις 17 και 18 θα υπάρξει πενταμερής διευρυμένης σύνθεσης συνεδρίαση υπό τον Γενικό Γραμματέα του Οργανισμού Ηνωμένων Εθνών για την επανεκκίνηση των συνομιλιών για το Κυπριακό. Πρόκειται για μία εξαιρετικά σημαντική εξέλιξη. Το Κυπριακό βρίσκεται αυτή τη στιγμή στην κορυφή της ατζέντας του Γενικού Γραμματέα του Οργανισμού Ηνωμένων Εθνών και αυτό αποτελεί από μόνο του μια εξαιρετικά σημαντική εξέλιξη για το ζήτημα του Κυπριακού. Βεβαίως, το Κυπριακό εξελίσσεται σε ένα διεθνές γεωπολιτικό περιβάλλον το οποίο είναι εξαιρετικά ρευστό.

Η Ευρώπη βρίσκεται μπροστά σε τεράστιες προκλήσεις. Σήμερα έχουμε το έκτακτο Ευρωπαϊκό Συμβούλιο στο οποίο θα συζητηθεί το ζήτημα της Ουκρανίας, καθώς επίσης και της ενιαίας αμυντικής θωράκισης της Ευρώπης. Είναι προφανές ότι κινούμεθα από μία οικονομική Ευρώπη τη δεκαετία του 1950 σε μια πολιτική Ευρώπη της δεκαετίας του 1980 και 1990. Και σήμερα πλέον, κινούμεθα στην ανάγκη να διαμορφωθεί ένα πλαίσιο γεωπολιτικής Ευρώπης με έμφαση την κοινή ευρωπαϊκή άμυνα, που είναι η αναγκαία εξέλιξη των πραγμάτων.

Όπως γνωρίζετε, την προηγούμενη εβδομάδα βρέθηκα στις Ηνωμένες Πολιτείες με την ευκαιρία, αφενός, της συνεδρίασης του Συμβουλίου Ασφαλείας για την Ουκρανία και τη Μέση Ανατολή, καθώς επίσης και στην Ουάσιγκτον όπου είχα την ευκαιρία να συζητήσω με τη νέα αμερικανική διοίκηση, αλλά και με τους προέδρους των Επιτροπών Εξωτερικών Υποθέσεων Βουλής και Γερουσίας, καθώς και με άλλα σημαίνοντα στελέχη της διοίκησης και της Βουλής.

Αυτό το οποίο προκύπτει είναι μια σημαντική αλλαγή στον τρόπο με τον οποίο αντιλαμβάνεται η νέα αμερικανική διοίκηση τα διεθνή πράγματα και εξ αυτού του λόγου είναι σημαντική η ανάπτυξη διαύλων, έτσι ώστε να μπορεί να διατηρηθεί σε ένα ικανοποιητικό επίπεδο και η διμερής σχέση η οποία βρίσκεται στο βέλτιστο επίπεδο στο οποίο έχει υπάρξει ανέκαθεν, καθώς επίσης να υπάρχουν και οι αναγκαίες «γέφυρες» για να μπορέσει να συντηρηθεί μία ικανοποιητική διπλωματική σχέση μεταξύ Ευρώπης και Ηνωμένων Πολιτειών.

Η διατλαντική σχέση, η οποία έχει αναπτυχθεί επί δεκαετίες και αποτέλεσε την βάση της διεθνούς αρχιτεκτονικής ασφαλείας, είναι ιδιαιτέρως κρίσιμο να παραμείνει ενεργή και να μπορέσει να εξασφαλίσει ασφάλεια, ειρήνη και ευημερία. Αυτό ειδικά αναφέρεται στο ζήτημα της Ουκρανίας.

Η Ελλάδα τοποθετήθηκε εξαρχής ότι η ρωσική εισβολή στην Ουκρανία αποτελεί παραβίαση του Διεθνούς Δικαίου. Και για τον λόγο αυτό, η όποια λύση σήμερα θα πρέπει να είναι δίκαιη και βιώσιμη για τον ουκρανικό λαό και βεβαίως να περιλαμβάνει την ίδια την Ουκρανία στην όποια συζήτηση για την επόμενη ημέρα.

Ιδιαιτέρως θέλω να κάνω αναφορά στο ζήτημα της Μέσης Ανατολής και της ευρύτερης περιοχής. Με την ευκαιρία της επίσκεψής μου προ δύο εβδομάδων σε όλες τις χώρες της περιοχής, θα ήθελα να αναδείξω το γεγονός ότι η Ελλάδα αποτελεί έναν στρατηγικό εταίρο τόσο του Ισραήλ όσο και παραδοσιακό ιστορικό φίλο όλων των αραβικών χωρών της περιοχής.

Αποτελεί ένα τεράστιο κεφάλαιο για την ελληνική διπλωματία, η οποία έχει καταφέρει να μπορέσει να είναι αξιόπιστος και ουσιαστικός συνομιλητής όλων των μερών. Εξού και είχα την ευκαιρία να συναντηθώ με αρχηγούς κρατών και κυβερνήσεων στην περιοχή, μεταξύ των οποίων και τον Βασιλιά της Ιορδανίας, τους Πρωθυπουργούς της Παλαιστινιακής Αρχής και του Κατάρ και βεβαίως Υπουργούς Εξωτερικών. Εκείνο το οποίο προκύπτει είναι ότι οι δύο εκεχειρίες οι οποίες έχουν υπάρξει τόσο στον Λίβανο όσο και στη Γάζα είναι αναγκαίο να συντηρηθούν.

Θα πρέπει να υπάρξει προσπάθεια εκ μέρους της διεθνούς κοινότητας και της Ευρωπαϊκής Ένωσης, έτσι ώστε να περάσουμε στη δεύτερη φάση της εκεχειρίας στη Γάζα, η οποία αφορά την αναχώρηση όλων των ισραηλινών στρατευμάτων και την απελευθέρωση όλων των ομήρων, έτσι ώστε να αρχίσει η ουσιαστική συζήτηση η οποία αφορά την επόμενη ημέρα της Γάζας, βεβαίως με όραμα τη δημιουργία ανεξάρτητου παλαιστινιακού κράτους στο πλαίσιο των αποφάσεων του Συμβουλίου Ασφαλείας.

Θα ήθελα να κάνω μια ειδική αναφορά στην προσπάθεια που έχει καταβάλει η ελληνική πλευρά στο πλαίσιο της ανθρωπιστικής βοήθειας. Με πρωτοβουλία δική μου στο Συμβούλιο Εξωτερικών Υποθέσεων της Ευρωπαϊκής Ένωσης, υπήρξε απόφαση έτσι ώστε οι ευρωπαϊκές χώρες να αναλάβουν τη θεραπεία, την αποκατάσταση, παιδιών που έχουν τραυματιστεί ή είναι ασθενή από τη Γάζα.

Στο πλαίσιο αυτό, με ειδική πτήση, η οποία ήρθε την περασμένη εβδομάδα, ήρθαν στην Ελλάδα δέκα τραυματισμένα και ασθενή παιδιά από τη Γάζα με τα αδέλφια τους και τις μητέρες τους και ήδη τους παρέχεται ιατρική περίθαλψη σε νοσηλευτικά ιδρύματα της Αθήνας. Είναι μια ελάχιστη υποχρέωση την οποία οφείλουμε να τηρούμε απέναντι στο ανθρωπιστικό δράμα το οποίο βιώνει ο παλαιστινιακός λαός.

Ειδικά για τη Συρία, για την οποία υπάρχει ένα εύλογο ενδιαφέρον εκ μέρους της ελληνικής πολιτείας, θα ήθελα να επισημάνω ότι, μετά τη συνάντηση την οποία είχα με τον μεταβατικό πρόεδρο και τον Υπουργό Εξωτερικών, προκύπτει η εκφρασμένη βούληση εκ μέρους της νέας ηγεσίας έτσι ώστε να υπάρξουν θεσμοί οι οποίοι θα είναι συμπεριληπτικοί, θα περιλαμβάνουν όλες τις εθνικές και θρησκευτικές κοινότητες στη διαμόρφωση της νέας πολιτείας και, βεβαίως, να υπάρξει ένα πλαίσιο το οποίο θα είναι νέων θεσμών χωρίς εξωτερικές επιρροές.

Αυτή τη στιγμή είναι κρίσιμο την ιδιοκτησία του νέου προγράμματος για την αναδιάταξη των θεσμών στη Συρία να την έχει η Συρία και όχι εξωτερικώς δρώντες. Για τον λόγο αυτό, η Ελλάδα έχει συναινέσει στην σταδιακή άρση των κυρώσεων, έτσι ώστε να μην πλήττεται ο συριακός λαός, που βεβαίως θα γίνεται υπό τους όρους τήρησης του Διεθνούς Δικαίου και ιδίως του Διεθνούς Δικαίου της Θάλασσας και των όρων συμπεριληπτικότητας. Και βεβαίως, θα είναι αναστρέψιμες.

Σε σχέση με την Τουρκία, θα ήθελα να αναφέρω ότι εξακολουθεί να βρίσκεται σε εξέλιξη η επιχείρηση να υπάρχει ένας συγκροτημένος και δομημένος διάλογος, ο οποίος έχει ήδη παραγάγει σημαντικά, κατά την άποψή μου, αποτελέσματα σε ό,τι αφορά τη θετική ατζέντα: Σειρά συμφωνιών οι οποίες αφορούν το διμερές εμπόριο, αφορούν τον τουρισμό, τον πολιτισμό, τον συντονισμό για τη διαχείριση της παράτυπης μετανάστευσης και, βεβαίως, τον ουσιαστικό μηδενισμό των παραβιάσεων του εθνικού εναέριου χώρου.

Βρισκόμαστε ακόμη μακριά από το να μπορέσουμε να έχουμε ένα κοινό πλαίσιο για να εκκινήσει η συζήτηση σε σχέση με την οριοθέτηση των θαλασσίων ζωνών. Θεωρώ όμως σημαντικό το γεγονός ότι σε ένα τέτοιο κρίσιμο γεωπολιτικό περιβάλλον αυτή τη στιγμή βρισκόμαστε σε μια κατάσταση συζήτησης με την Τουρκία έτσι ώστε να μην προκαλούνται κρίσεις σε ένα εξαιρετικά ευάλωτο διεθνές περιβάλλον.

Θα κλείσω με το Συμβούλιο Ασφαλείας. Η Ελλάδα έχει την τιμή να υπηρετεί ως εκλεγμένο μέλος του Συμβουλίου Ασφαλείας του Οργανισμού Ηνωμένων Εθνών.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, θα χρειαστώ τρία λεπτά ακόμη, με την άδειά σας.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Υπουργέ.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Είναι ιδιαίτερα σημαντικό την περίοδο αυτή η Ελλάδα να τιμά τον ρόλο της στο Συμβούλιο Ασφαλείας. Πρόκειται για την πιο σύνθετη γεωπολιτικά περίοδο μετά τον Β΄ Παγκόσμιο Πόλεμο, σε μια περίοδο που οι διεθνείς παραδοχές, εκείνες οι οποίες οδήγησαν στη διεθνή αρχιτεκτονική ασφαλείας μεταπολεμικά, κλυδωνίζονται και βάλλονται.

Η Ελλάδα έχει έναν ουσιαστικό ρόλο να επιτελέσει. Η εκλογή της σχεδόν ομόφωνα από εκατό ογδόντα δύο χώρες σε σύνολο εκατό ογδόντα οκτώ ψηφισάντων αναδεικνύει ακριβώς αυτή τη σύγκλιση σε ό,τι αφορά την κοινή αποδοχή της Ελλάδας και τη μεγάλη της υποχρέωση.

Οι προτεραιότητες που έχει θέσει η Ελλάδα και αφορούν κατ’ εξοχήν την ειρηνική επίλυση των διαφορών, την προστασία των ευάλωτων κατηγοριών πολιτών, μεταξύ των οποίων των παιδιών σε ένοπλες συρράξεις, την κλιματική κρίση, την ασφάλεια των θαλασσίων μεταφορών, είναι η ένδειξη για το πώς θα κινηθούμε.

Η Ελλάδα θα έχει την προεδρία του Συμβουλίου Ασφαλείας τον Μάιο και θα υπάρξουν σειρά δράσεων και πρωτοβουλιών εκ μέρους της Ελληνικής Κυβέρνησης.

Σε σύνοψη, εν μέσω σημαντικών αλλαγών στο διεθνές υπόδειγμα άσκησης διπλωματίας, δεν πρέπει με κανέναν τρόπο να διακινδυνεύσουμε την πολιτική σταθερότητα και το διεθνές κεφάλαιο της χώρας.

Θα μου επιτρέψετε μια αναφορά στο θέμα του δυστυχήματος των Τεμπών. Με ιδιαίτερη συγκίνηση και σεβασμό προς τις οικογένειες των θυμάτων και αποδίδοντας τον αναγκαίο φόρο τιμής στα θύματα, με σεβασμό όμως και σε όλους εκείνους οι οποίοι θέλησαν να εκφράσουν το αίτημά τους για διαφάνεια και δικαιοσύνη, ένα αίτημα το οποίο είναι πάνδημο και οφείλει να γίνει σεβαστό, άκουσα στο πλαίσιο της διαδικασίας για την προ ημερησίας συζήτηση σχετικά με το θέμα, αλλά επίσης και σε σχέση με το αίτημα για τη συγκρότηση της προανακριτικής επιτροπής, τα περί συγκάλυψης.

Με κάθε σεβασμό στο Σώμα θα μου επιτρέψετε να πω ότι ο όρος δεν ανταποκρίνεται στην πραγματικότητα ούτε σε ό,τι συνέβη στο πεδίο κατά τον χρόνο του δυστυχήματος ούτε σε ό,τι ακολούθησε στη συνέχεια.

Σε ό,τι αφορά το πεδίο, το σιδηροδρομικό δυστύχημα αντιμετωπίστηκε ως τέτοιο, ως χώρος δυστυχήματος. Αυτή ήταν η πρωταρχική, το πρωταρχικό μέλημα της πολιτείας. Το πρωτεύον ήταν να απεγκλωβιστούν οι επιζώντες εφόσον υπήρχαν -αυτό ήταν το βασικό μέλημα- και να τους παρασχεθεί ιατρική συνδρομή. Τι θα συνέβαινε, αλήθεια, αν υπήρχαν επιζώντες εκείνο το βράδυ κάτω από τα συντρίμμια των βαγονιών; Ποια θα ήταν η υποχρέωση της πολιτείας, αν αποδεικνυόταν ότι εκεί ακόμα βρίσκονταν ζωντανοί άνθρωποι; Η πρωταρχική υποχρέωση είναι η διασφάλιση της ζωής. Κάθε λεπτό τη στιγμή εκείνη είχε ιδιαίτερη αξία και γι’ αυτό θα πρέπει να αντιλαμβανόμαστε ότι ο χώρος ήταν πρωτίστως ένα πεδίο δυστυχήματος και υποχρέωση της πολιτείας ήταν να αναζητήσει τους όποιους επιζώντες μπορεί να υπήρχαν.

Όμως, και στη συνέχεια για ποια συγκάλυψη στα αλήθεια μιλάμε όταν υπήρξαν τέτοιου τύπου και έκτασης ενέργειες οι οποίες έφεραν στο φως όλα όσα συνέβησαν την κρίσιμη εκείνη ημέρα, αλλά και όσα προηγήθηκαν και όσα ακολούθησαν;

Εγώ υπό την ιδιότητά μου ως Υπουργού Επικρατείας αρμόδιου για θέματα μεταφορών επισκέφθηκα 21 Μαρτίου τις Βρυξέλλες και είχα τη συνάντηση με την αρμόδια Επίτροπο Μεταφορών κ. Βαλεάν, όπως επίσης και με την Επίτροπο Συνοχής κ. Φερέιρα και με το γραφείο της Προέδρου της Ευρωπαϊκής Επιτροπής Φον ντερ Λάιεν. Εγώ ήμουν εκείνος ο οποίος ζήτησα να εμπλακεί ο Ευρωπαϊκός Οργανισμός Σιδηροδρόμων, η πλέον αμερόληπτη και διεθνώς αναγνωρισμένη αρχή, έτσι ώστε να μπορέσουμε να έχουμε ένα όσο το δυνατόν πιο αντικειμενικό πόρισμα.

Επί τη βάσει αυτού εκδόθηκε το πόρισμα του ΕΡΑ, το οποίο σήμερα αποτελεί στοιχείο της δικογραφίας και αμέσως και διαρκώς ενημέρωσα το νομοθετικό σώμα σε σχέση με τις εξελίξεις αυτές.

Αμέσως μετά το δυστύχημα συγκροτήθηκε με δική μου πρωτοβουλία τριμελής επιτροπή εμπειρογνωμόνων, η οποία τριμελής επιτροπή εμπειρογνωμόνων εξέδωσε ένα πόρισμα σε ενάμιση μήνα, σε έναν χρόνο κατά τον οποίο ουδείς πίστευε ότι θα μπορούσε να εκδοθεί ένα πόρισμα και το οποίο πόρισμα σήμερα επικαλείται και η Αντιπολίτευση. Γιατί; Διότι δεν ήθελα και δεν θέλαμε να υπάρξει καμία απολύτως σκοτεινή πλευρά στο ζήτημα αυτό, καμία απολύτως συγκάλυψη.

Και στη συνέχεια υπήρξε η συγκρότηση εξεταστικής και τώρα προανακριτικής επιτροπής, όπως, βεβαίως, και το πόρισμα του ΕΟΔΑΣΑΑΜ.

Όλες αυτές οι ενέργειες με τα πολλαπλά πορίσματα, με τον εκτενή κοινοβουλευτικό έλεγχο δεν παραπέμπουν σε συγκάλυψη και έγιναν με κινήσεις οι οποίες ήταν πρωτοβουλία της ίδιας της Κυβέρνησης.

Σε μια συντεταγμένη πολιτεία, κυρίες και κύριοι Βουλευτές, εκείνο το οποίο πρέπει να υπάρχει και είναι υπαρξιακή ανάγκη είναι η εμπιστοσύνη στους θεσμούς και πέρα από την εμπιστοσύνη που μπορεί να υπάρχει στην Κυβέρνηση και η οποία σήμερα ακριβώς βρίσκεται στο πλαίσιο της πρότασης δυσπιστίας, οφείλουμε να αποδίδουμε, αν μη τι άλλο, εμπιστοσύνη στη Βουλή και να μην προεξοφλούμε τα της προανακριτικής επιτροπής, όπως επίσης να αποδίδουμε εμπιστοσύνη στη δικαιοσύνη. Θεωρώ ότι σε μια δομημένη πολιτεία είναι απολύτως αδιανόητο να υπάρχει όχι κριτική, αλλά να υπάρχει δομική αμφισβήτηση της δικαιοσύνης και δη να υπάρχει προληπτική αμφισβήτηση της δικαιοσύνης.

Κυρίες και κύριοι Βουλευτές, μπορούμε να διαφωνούμε σε πολλά, αλλά τουλάχιστον ας συμφωνήσουμε σε τρία:

Το πρώτο είναι ότι σε μια κοινωνία τα αιτήματα για διαφάνεια, τα αιτήματα για δικαιοσύνη, τα οποία πράγματι εκφράστηκαν από τον λαό με έναν ηχηρό τρόπο δεν είναι ιδιοκτησία κανενός ούτε πολιτικού κόμματος ούτε πολιτικού φορέα. Διαφορετικά θα πρόκειται για πολιτική καπηλεία.

Σε ένα συντεταγμένο κοινοβουλευτικό πολίτευμα η νομιμοποίηση της Κυβέρνησης προκύπτει από την εμπιστοσύνη της Βουλής και όχι από τους αφορισμούς οι οποίοι μπορεί να ακούγονται χωρίς να παραπέμπουν σε αποδείξεις και τεκμήρια. Διαφορετικά δεν υπάρχει πολιτεία.

Και, τέλος, σε ένα κράτος δικαίου οι άνθρωποι δεν καταδικάζονται πριν δικαστούν, διότι διαφορετικά αυτό παραπέμπει σε έναν νομικό μεσαίωνα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Έχουν ζητήσει τον λόγο ο κ. Παππάς, ο κ. Χήτας και ο κ. Καζαμίας.

Κύριε Παππά, έχετε τον λόγο.

**ΝΙΚΟΛΑΟΣ ΠΑΠΠΑΣ:** Ευχαριστώ πολύ, κύριε Πρόεδρε.

Αντιλαμβάνεστε, κύριε Πρόεδρε, ότι οι εξελίξεις σε σχέση με το δυστύχημα των Τεμπών τρέχουν και βεβαίως απολύτως λογικά το ζήτημα αυτό καταλαμβάνει ένα μεγάλο μέρος της αιτιολόγησης για την πρόταση δυσπιστίας.

Σήμερα υπάρχει ένα δημοσίευμα, το οποίο εάν επιβεβαιωθεί, αλλάζει ραγδαία τα πράγματα και απευθύνω την ερώτηση προς την Κυβέρνηση: Έλεγε ψέματα χθες ο κ. Τριαντόπουλος ότι ήταν παρατηρητής στο σημείο; Έλεγε ψέματα ο κ. Μητσοτάκης όταν έλεγε ότι τα στελέχη της Κυβέρνησης πήγαν εκεί ως παρατηρητές;

Υπάρχει δημοσίευμα σημερινό της εφημερίδας «Εστία» -φαντάζομαι δεν θα την κατατάξετε στις εφημερίδες οι οποίες είναι φίλα προσκείμενα στον ΣΥΡΙΖΑ-, που λέει ότι ο κ. Τριαντόπουλος έστειλε μήνυμα ηλεκτρονικού ταχυδρομείου και ζητούσε από την περιφέρεια κοστολόγια για την αρωγή, που μας είπε χθες ότι είναι αρμοδιότητά του, αλλά και για το μπάζωμα, που μας είπε χθες ότι δεν ήταν αρμοδιότητά του.

Το δημοσίευμα αυτό το καταθέτω στα Πρακτικά. Τα τινά είναι δύο: Είτε το διαψεύδετε και ενδεχομένως για να υπερασπιστείτε το αληθές των ισχυρισμών σας, του κ. Τριαντόπουλου και του κ. Μητσοτάκη, θα κινηθείτε και νομικά απέναντι στην εφημερίδα είτε καταρρέει σα χάρτινος πύργος το ευάλωτο ούτως ή άλλως επιχείρημα ότι τα κυβερνητικά στελέχη με τον κ. Τριαντόπουλο ήταν εκεί ως παρατηρητές.

Το δημοσίευμα θα το καταθέσω στα Πρακτικά μόλις ολοκληρωθεί η τοποθέτησή μου.

Υπάρχει και άλλο ένα ενδιαφέρον ερώτημα σε σχέση με όσα έχει καταγράψει το πόρισμα του ΕΟΔΑΣΑΑΜ. Κάναμε και εμείς αναφορά. Επανέλαβε το πόρισμα -επανέλαβε εννοώ σε σχέση με τα προηγούμενα πορίσματα που παρείχαν οι εμπειρογνώμονες των συγγενών- ότι βρέθηκαν ίχνη ξυλολίου και ότι η παρέμβαση στο πεδίο δυσκόλεψε, έκανε δυσχερή την ανακάλυψη των αποδεικτικών στοιχείων.

Γι’ αυτό κατηγορείστε, κύριοι της Κυβέρνησης, όχι επειδή πήγαν εκεί στην αρχή μηχανήματα να μετακινήσουν τις λάσπες και να δουν αν υπήρχαν επιζώντες.

Το δεύτερο στάδιο ήταν το στάδιο της εκχέρσωσης και του μπαζώματος, το οποίο το πόρισμα του ΕΟΔΑΣΑΑΜ λέει ότι κάλυψε αποδεικτικά στοιχεία. Ακούσαμε και τον κύριο Πρωθυπουργό να λέει: Μα, το πόρισμα του ΕΟΔΑΣΑΑΜ λέει ότι εκεί τα κυβερνητικά στελέχη δεν είχαν συντονιστικό ρόλο, ήταν παρατηρητές. Μάλιστα, προκύπτει το ερώτημα, επειδή με επιστημονικό τρόπο φαντάζομαι έχει παραχθεί αυτό το συμπέρασμα, ότι δύο είναι οι τρόποι: Είτε έχει οπτικοακουστικό υλικό ο ΕΟΔΑΣΑΑΜ από τις συσκέψεις τις κυβερνητικές -δεν νομίζουμε ότι συμβαίνει κάτι τέτοιο, δεν είχε καμία κάμερα να παρακολουθεί τι διημείφθη μεταξύ των παρόντων Υπουργών- είτε έχει καταγράψει αυτό το πράγμα μόνο κατά τις μαρτυρίες των συμμετεχόντων. Δηλαδή, ρώτησε τον κ. Τριαντόπουλο και του είπε: Τι κάνατε εκεί κ. Τριαντόπουλε; Ο κ. Τριαντόπουλος είπε ότι ήταν παρατηρητής. Ευχαριστούμε πάρα πολύ. Το περνάμε στα συμπεράσματα.

**ΓΕΩΡΓΙΟΣ ΑΜΥΡΑΣ:** Ογδόντα συνεντεύξεις για αυτό το θέμα.

**ΝΙΚΟΛΑΟΣ ΠΑΠΠΑΣ:** Μάλιστα. Μιλάμε για τους συμμετέχοντες.

**ΠΡΟΕΔΡΕΥΩΝ (Ιωάννης Πλακιωτάκης):** Όχι διακοπές παρακαλώ.

**ΝΙΚΟΛΑΟΣ ΠΑΠΠΑΣ:** Δύο σημεία και κλείνω και ευχαριστώ για την ανοχή, κύριε Πρόεδρε.

Κύριοι της Κυβέρνησης -χαίρομαι που είναι εδώ και ο κ. Σκέρτσος γιατί τον έχει το δημοσίευμα, τον συμπεριλαμβάνει και θα μας διαφωτίσει και με την τοποθέτησή του- η χώρα μας δύο χρόνια μετά το δυστύχημα παραπέμπεται επί παραβάσει για την ασφάλεια των σιδηροδρόμων στην Ευρωπαϊκή Ένωση. Κουβέντα δεν είπε χθες ο κ. Μητσοτάκης. Κουβέντα δεν είπε.

Και όταν ο Σωκράτης Φάμελλος του ζήτησε να θέσει εαυτόν στη διάθεση της προανακριτικής επιτροπής, αναστατώθηκε και δεν δεσμεύτηκε ότι θα έρθει. Δεν θεωρείτε κι εσείς, στη βάση όλων αυτών των αποκαλύψεων, ότι θα ήταν κρίσιμη η συνεισφορά του κ. Μητσοτάκη στην προανακριτική επιτροπή;

Τέλος, κύριε Γεραπετρίτη, για την εμπιστοσύνη στη δικαιοσύνη, το πολίτευμά μας έχει δικαστική εξουσία ανεξάρτητη και προσδιορισμένη απολύτως από το Σύνταγμα. Η δικαιοσύνη είναι κάτι που οφείλει να αποδίδει η δικαστική εξουσία και καμιά εξουσία -και αλίμονό μας!- στο πολίτευμά μας το δημοκρατικό δεν είναι ανέλεγκτη και δεν είναι υπεράνω δημόσιας κριτικής.

Εσάς δεν σας ανησυχεί, όταν συγγενείς των θυμάτων διαμαρτύρονται διότι δεν έχει ληφθεί υπ’ όψιν τεράστιος όγκος οπτικοακουστικού υλικού κατά τη διάρκεια της ανάκρισης; Εμάς μας ανησυχεί. Μας ανησυχεί ειλικρινώς. Δεν σας ανησυχεί που θα πάνε επιτόπου εμπειρογνώμονες -δύο χρόνια μετά!- στην τοποθεσία Κουλούρι για να δουν τι ακριβώς; Αξιώνετε από την αντιπολίτευση να σιωπά; Δεν είναι έτσι.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε παρακαλώ.

**ΝΙΚΟΛΑΟΣ ΠΑΠΠΑΣ:** Ολοκληρώνω και συνοψίζω.

Το δημοσίευμα αυτό ή το διαψεύδουν και οι διαψεύσεις θα καταχωρηθούν στα Πρακτικά και θα αποτελέσουν και πρώτη ύλη για την προανακριτική επιτροπή ή το επιβεβαιώνουν και καταρρέει αυτή τη στιγμή όλο το επιχείρημα το οποίο έχουν κομίσει στη δημόσια συζήτηση.

Ευχαριστώ.

(Στο σημείο αυτό ο Βουλευτής κ. Νικόλαος Παππάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Παππά.

Τον λόγο έχει ο Κοινοβουλευτικός Εκπρόσωπος της Ελληνικής Λύσης κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Καλημέρα, κύριε Υπουργέ.

Τέμπη και εξωτερική πολιτική, θα σας απασχολήσω και με τα δύο αυτά ζητήματα. Είπατε ότι σήκωσαν τα βαγόνια, για να δουν αν υπάρχουν επιζώντες. Το πόρισμα αναφέρει ότι υπήρχαν επιζώντες και κάηκαν πέντε έως επτά άνθρωποι από την έκρηξη και από την πυρόσφαιρα, κάηκαν ζωντανοί.

Κάνετε λόγο για εμπιστοσύνη, να υπάρχει εμπιστοσύνη στη δικαιοσύνη και στη Βουλή. Θέλω να σας πω, κύριε Γεραπετρίτη, ότι δυστυχώς δεν υπάρχει καμία εμπιστοσύνη από τον κόσμο στη δικαιοσύνη και στη Βουλή γιατί γίνεται όλη η συζήτηση για το τι λένε τα κόμματα για τη δικαιοσύνη, αν υπάρχει, αν εμπιστευόμαστε τη δικαιοσύνη, αλλά δυστυχώς δεν την εμπιστεύονται οι Έλληνες πολίτες.

Χτες κυκλοφόρησε το βράδυ μια δημοσκόπηση, στην οποία ζητά για πρώτη φορά συντριπτικά ο κόσμος πρόωρες εκλογές. Η δημοσκόπηση αναφέρει ότι η συντριπτική πλειοψηφία, το 71%, πιστεύει ότι η Κυβέρνηση προσπαθεί να συγκαλύψει την υπόθεση. Είναι τεράστια τα νούμερα, κύριε Υπουργέ. Είναι η πρώτη φορά που λένε ότι η Κυβέρνηση έχει χάσει τη λαϊκή νομιμοποίηση κοντά στο 70%. Είναι επτά στους δέκα Έλληνες, δηλαδή μέσα σε αυτούς είναι πολλοί νεοδημοκράτες, άνθρωποι που ψήφισαν Νέα Δημοκρατία. Δηλαδή τα νούμερα είναι απίστευτα και τα στοιχεία δεν μπορεί να μείνουν ασχολίαστα.

Στο δε ερώτημα αν υπάρχει ευθύνη της Κυβέρνησης στο δυστύχημα των Τεμπών, το 85% απαντά «ναι». Και είναι η πρώτη φορά που το 70% λέει ότι θέλει πρόωρες εκλογές. Δεν μπορεί να περνάνε αυτά τα πράγματα απαρατήρητα. Είναι πολύ σημαντικά, πάρα πολύ σημαντικά.

Είπατε πριν ότι θα γίνει προανακριτική και προχθές ο εισηγητής της Νέας Δημοκρατίας είπε -εδώ ήμασταν- ότι δεν προκύπτει παράβαση καθήκοντος για τον κ. Τριαντόπουλο. Δηλαδή ο άνθρωπος αυτός έβγαλε ήδη πόρισμα μόνος του. Καταλάβατε γιατί δεν έχει καμία εμπιστοσύνη στην Κυβέρνηση; Καμία απολύτως, δυστυχώς.

Τώρα βγαίνει στην επιφάνεια πάλι η υπόθεση με το Κουλούρι και τη μεταφορά των μπάζων και των ανθρώπινων κομματιών εκεί. Θυμάμαι σαν τώρα, κύριε Γεραπετρίτη, όταν μια μέρα -πριν από ενάμισι-δύο χρόνια- το αποκάλυπτε ο Πρόεδρός μας εδώ, ξέρετε τι έγινε στη Βουλή, τι του λέγανε; «Τι είναι αυτά που λες! Δεν ντρέπεσαι λίγο; Που μεταφέρθηκαν πτώματα ή κομμάτια ανθρώπων; Είναι δυνατόν να λες τέτοια πράγματα; Είσαι επικίνδυνος!» Πυρ ομαδόν και από την Κυβέρνηση και από κάποια κόμματα της Αντιπολίτευσης.

Τώρα; Τι έχουμε να πούμε τώρα; Και βλέπετε ότι προσπαθούμε να διατηρούμε πολύ χαμηλούς τόνους.

Πάμε λίγο στα θέματα εξωτερικής πολιτικής, κύριε Υπουργέ, γιατί τα πράγματα είναι πολύ σοβαρά. Τα δικά μας μάτια βλέπουν ότι η Ελλάδα είναι απομονωμένη, ότι είμαστε στη λάθος πλευρά της ιστορίας και ότι πραγματικά δεν πάμε καλά. Εμείς θα περιμέναμε να μας πείτε σήμερα, μετά το ταξίδι σας στην Αμερική, ότι επανεκκινείται άμεσα ο αγωγός EastMed που συμφέρει και Ελλάδα και Κύπρο. Στον ΟΗΕ το ψήφισμα στην Ουκρανία το καταψήφισαν οι Ηνωμένες Πολιτείες και το Ισραήλ. Το υπερψηφίσαμε όμως εμείς, η Ελλάδα, και η Τουρκία.

Ερώτηση: Με ποιον τελικά είμαστε; Γιατί έχουμε μπερδευτεί. Το Ισραήλ πλέον ανοιχτά συγκρούεται διπλωματικά σε όλα τα επίπεδα με την Τουρκία, σε όλα. Δεν μπορεί να είμαστε και με την Τουρκία, να είμαστε και με το Ισραήλ.

Και επειδή υπάρχουν πολύ σημαντικές εξελίξεις, ξέρετε, κύριε Γεραπετρίτη, και στην Ευρώπη το γερμανικό χρηματιστήριο από χθες -αν το έχετε παρακολουθήσει- πανηγυρίζει με νέα, με συνεχή υψηλά, συνεχή υψηλά! Από την ώρα που ανακοίνωσε η κ. Φον ντερ Λάιεν ότι τα 800 δισεκατομμύρια θα δαπανηθούν για πολεμικούς εξοπλισμούς, το γερμανικό χρηματιστήριο είναι σε ιστορικό υψηλό. Γιατί πολύ απλά η βιομηχανία της Γερμανίας, τα εξοπλιστικά της θα αρχίσουν και πάλι να δουλεύουν.

Δεν έχουμε μάθει τίποτα από την Ιστορία μας και θα επιτρέψουμε ξανά τον εξοπλισμό της Γερμανίας, μια χώρα που είναι υπεύθυνη για δύο παγκόσμιους πολέμους, κύριε Γεραπετρίτη. Το δήλωσε η κ. Φον ντερ Λάιεν.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε παρακαλώ.

**ΚΩΝΣΤΑΝΤΙΝΟΣ ΧΗΤΑΣ:** Τελειώνω, κύριε Πρόεδρε.

Και σίγουρα δεν είμαστε ως Ελλάδα στη σωστή πλευρά της ιστορίας, αλλά στο περιθώριο έχοντας απομονωθεί και από τις Ηνωμένες Πολιτείες Αμερικής και από τη Ρωσία και από την Ευρώπη γιατί δεν κληθήκαμε ούτε στη διάσκεψη του Παρισιού ούτε σε αυτή του Λονδίνου. Είναι αυτός ο ρόλος που αξίζει στην Ελλάδα; Να μην καλείται πλέον στα μεγάλα φόρουμ, στις διασκέψεις; Να έχει κάνει εχθρό της τη Ρωσία; Να έχει κηρύξει ο Πρωθυπουργός τον πόλεμο στη Ρωσία από μόνος του και να μας έχει πλέον μπλοκάρει -στο στόχαστρο- και η Αμερική γιατί πήραμε μονόπλευρα τη θέση υπέρ της Καμάλα Χάρις πριν τις εκλογές;

Αυτά είναι κάποια ερωτήματα που θα πρέπει να μας απαντήσετε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Χήτα.

Τον λόγο ο κ. Αλέξανδρος Καζαμίας, Κοινοβουλευτικός Εκπρόσωπος από την Πλεύση Ελευθερίας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Γεραπετρίτη, μας εκθέσατε τις διαστάσεις της ελληνικής εξωτερικής πολιτικής νωρίτερα, αλλά παρατηρήσαμε εκ μέρους της Πλεύσης Ελευθερίας για μία ακόμη φορά ότι ο τρόπος με τον οποίο η Κυβέρνηση προσεγγίζει τα κρίσιμα εθνικά θέματα, διέπεται από χάσματα.

Υπάρχει ένα χάσμα ανάμεσα στις διακηρύξεις που σχετίζονται με την υπεράσπιση του Διεθνούς Δικαίου αφενός και στην εφαρμογή η οποία κάνει τα στραβά μάτια, όταν πρόκειται για ζωτικά θέματα Διεθνούς Δικαίου. Υπάρχει η διακήρυξη σχετικά με τη σημασία της διπλωματίας, αλλά από την άλλη βλέπουμε ότι στην πράξη -όπως μας είπατε και τώρα- έχουμε μία πολιτική που θα ακολουθήσει τελικά και τις επιταγές του Προέδρου Τραμπ και τις επιταγές της κ. Φον ντερ Λάιεν για αύξηση εξόδων στην άμυνα. Και όσο αυξάνονται τα έξοδα στην άμυνα, αυτό σηματοδοτεί αποτυχία διπλωματίας. Γιατί η διπλωματία είναι ένας ειρηνικός τρόπος αντιμετώπισης των προβλημάτων. Οι εξοπλισμοί είναι ένας άλλος τρόπος αντιμετώπισης των προβλημάτων.

Και έρχομαι επί του συγκεκριμένου. Στο παλαιστινιακό, κύριε Υπουργέ, για παραπάνω από έναν χρόνο, σχεδόν πλέον ενάμιση χρόνο, συντελείται γενοκτονία στη Γάζα. Η ελληνική Κυβέρνηση ποτέ δεν καταδίκασε αυτή τη γενοκτονία. Και όπως γνωρίζετε και οι εκπρόσωποι του ΟΗΕ στο πεδίο, η κ. Αλμπανέζε, έχει χαρακτηρίσει αυτό που συνέβη τον τελευταίο ενάμιση χρόνο στη Γάζα ως γενοκτονία, αλλά εμείς δεν είπαμε τίποτα.

Υπήρχαν και ψηφίσματα του ΟΗΕ. Στις 19 Δεκεμβρίου, κύριε Υπουργέ, υπήρχε ψήφισμα του ΟΗΕ, της Γενικής Συνέλευσης, για την επιβεβαίωση της διέλευσης ανθρωπιστικής βοήθειας στη Γάζα, τους ανθρώπους που σφάζονταν από τον ισραηλινό στρατό, και η Κυβέρνησή μας ήταν μία από είκοσι δύο χώρες η οποία απείχε από την ψηφοφορία, αντί να ψηφίσει «υπέρ». Ήταν θέμα ανθρωπιστικής βοήθειας και οι χώρες που ψήφισαν «υπέρ» ήταν εκατόν τριάντα επτά, περιλαμβανομένων και των περισσότερων δυτικών συμμάχων μας.

Βλέπετε, υπάρχει μεγάλη αναντιστοιχία και βεβαίως υπάρχει αναντιστοιχία, όσον αφορά και τον ίδιο τον κ. Νετανιάχου. Το Διεθνές Ποινικό Δικαστήριο τον καταζητεί κι εσείς μας είπατε τώρα στην ομιλία σας ότι το Ισραήλ του Νετανιάχου είναι στρατηγικός μας σύμμαχος. Ο Κυβερνητικός Εκπρόσωπος όταν ρωτήθηκε τις προάλλες για το αν θα συλληφθεί ή θα εκδοθεί ένταλμα σύλληψης του κ. Νετανιάχου αν έρθει στην Ελλάδα, κατ’ αρχάς η Κυβέρνηση δεν απαντούσε για μερικές μέρες γιατί ήταν σε σύγχυση λόγω της αναντιστοιχίας λόγων και πράξεων και τελικά είπε ότι δεν θα κάνει τίποτα. Αυτά, κύριε Υπουργέ, είναι προβληματικά.

Το ίδιο συμβαίνει και στο θέμα της Ουκρανίας. Στο θέμα της Ουκρανίας υιοθετήσαμε μία εσφαλμένη πολιτική και τώρα μας λέτε και σε συνεντεύξεις που δώσατε πρόσφατα ότι η Ευρώπη πρέπει να βρει έναν τρόπο να εμπλακεί, αφού τελικά ο Ντόναλντ Τραμπ την απέμπλεξε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Υπάρχουν ζητήματα τα οποία αφορούν επίσης και τη σχέση που έχουμε με τις Ηνωμένες Πολιτείες. Έχουμε μια σχέση εξάρτησης. Ο Ντόναλντ Τραμπ είναι ένας Πρόεδρος ο οποίος ανατρέπει πολλές από τις αρχές της ελληνικής εξωτερικής πολιτικής και αντί η Κυβέρνηση να σταθεί με κριτικό τρόπο απέναντι σε ορισμένα από τα τρομακτικά πράγματα που βλέπουμε, όπως για παράδειγμα τον Ίλον Μασκ ο οποίος έκανε σχεδόν ναζιστικούς χαιρετισμούς και οι οποίοι δεν καταδικάστηκαν ποτέ από τη χώρα μας, προσπαθούμε τώρα να βρούμε έναν τρόπο συγκερασμού των διακηρύξεών μας υπέρ του Διεθνούς Δικαίου με αυτά που κάνει ο Ντόναλντ Τραμπ. Είναι δύσκολα αυτά και το αποτέλεσμα αυτής της αναντιστοιχίας -και κλείνω με αυτό, κύριε Πρόεδρε- είναι ότι στο μεταξύ αναβαθμίζεται ο ρόλος της Τουρκίας.

Η Τουρκία είναι εμπλεκόμενη στις συζητήσεις που γίνονται για το ουκρανικό, ενώ η χώρα μας βρίσκεται εκτοπισμένη λόγω κακών επιλογών στο παρελθόν. Η Τουρκία είναι αναβαθμισμένη στη Μέση Ανατολή και ιδίως με τις πρόσφατες εξελίξεις στη Συρία και εμείς λαχανιάζουμε λόγω της κακής μας πολιτικής με το Ισραήλ να βρούμε έναν τρόπο να επηρεάσουμε τις εξελίξεις εκεί.

Και βεβαίως, πρέπει να πω ότι πρόσφατο αποτέλεσμα είναι το γεγονός ότι η Τουρκία θα αγοράσει πυραύλους Meteor και η ελληνική εξωτερική πολιτική προσπαθεί ματαίως να ακυρώσει αυτές τις αγορές, αλλά από ό,τι φαίνεται τελικά θα γίνουν, διότι η Τουρκία έχει καταφέρει να έχει ερείσματα και στην Ευρώπη και μεταξύ των συμμάχων μας, τη στιγμή που η Ελλάδα θα έπρεπε να είχε φροντίσει ούτως ώστε αυτά να μην υπάρχουν.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Καζαμία.

Και θα κλείσουμε με τον κ. Κόντη, Κοινοβουλευτικό Εκπρόσωπο από τους Σπαρτιάτες.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, εγώ θα πω ότι συμμετέχουμε σε μία προσχηματική συζήτηση τριών ημερών, κάτι που επιβεβαίωσε χθες όλως παραδόξως ο Γραμματέας του ΠΑΣΟΚ, της Κοινοβουλευτικής Ομάδας η οποία έκανε την πρόταση δυσπιστίας. Ο ίδιος λέει ότι είναι γραφικοί όσοι περιμένουν να πέσει η Κυβέρνηση έτσι. Οπότε αποκαλεί δηλαδή και την ίδια την ομάδα αυτή που δημιούργησε αυτή την πρόταση γραφική. Εγώ δεν θα πω ότι είναι γραφικοί οι άνθρωποι, θα πω ότι είναι υπερβολικά αισιόδοξοι. Όπως και να έχει, δεν πρόκειται να συμβεί αυτό και συζητάμε για να συζητάμε εδώ. Θα έπρεπε να συζητάμε πιο συγκεκριμένα θέματα για περαιτέρω ανάπτυξη που περιμένουν οι Έλληνες.

Να πω, λοιπόν, ότι το θέμα της αμφισβήτησης της δικαιοσύνης, κύριε Υπουργέ, το έχετε θέσει όλα τα κόμματα κατά καιρούς, όταν δεν κυβερνάτε. Και η Νέα Δημοκρατία την εποχή που κυβερνούσε ο ΣΥΡΙΖΑ αμφισβητούσε τη δικαιοσύνη, αν θυμάμαι καλά, σε όποια θέματα προέκυψαν -δεν ξέρω αν είχαν δίκιο ή όχι- και τότε και με την κ. Τουλουπάκη και σε άλλες περιπτώσεις. Είναι ίδιον των κομμάτων όταν δεν κυβερνούν να αμφισβητούν τη δικαιοσύνη. Κάποτε πρέπει να σταματήσει αυτό, εάν πραγματικά θέλετε να υπάρχει αυτό που ζητάτε, να μην αμφισβητείται η δικαιοσύνη.

Να πάμε τώρα, όμως, στον τομέα σας που είναι η εξωτερική πολιτική. Εγώ δεν θα σας ρωτήσω για τα Τέμπη, γιατί δεν είναι δικό σας το θέμα, άσχετα αν είστε στην Κυβέρνηση. Θέλω να ρωτήσω το εξής και βασικά δεν περιμένω να μου απαντήσετε, γιατί δεν κάνουμε συζήτηση για απάντηση, δεν είναι επίκαιρες ερωτήσεις: Γεγονός είναι ότι η Ευρωπαϊκή Ένωση μετά τον Β΄ Παγκόσμιο Πόλεμο -ή μάλλον οι χώρες της Ευρώπης και μετά η Ευρωπαϊκή Ένωση- ήταν καλώς ή κακώς πάντα υπό τη σκέπη της Αμερικής, τελείωσε. Έμαθε να ζει υπό τη σκέπη της Αμερικής, δεν είχε στρατούς, δεν φρόντισε τη δική της άμυνα, τα περίμενε όλα από την Αμερική. Και γνωρίζουμε ότι έχουν μεγάλες βάσεις στη Φρανκφούρτη, σε όλη την Ευρώπη οι Ηνωμένες Πολιτείες της Αμερικής.

Ξαφνικά βλέπουμε τώρα μία Επιτροπή Σοφών της Ευρωπαϊκής Ένωσης υπό την κ. Φον ντερ Λάιεν να μας λένε ότι παρά τις εξαγγελίες της Αμερικής για ειρήνη, αυτοί οι ίδιοι αρχικά είπαν ότι θα συνεχίσουν τον πόλεμο, κάτι τελείως γελοίο, γιατί είναι αδύνατο να το κάνουν αυτό και δεύτερον, ότι θα φτιάξουν μία στρατιωτική βιομηχανία στο Δουβλίνο, από ό,τι μας είπε ο κ. Στάρμερ και θα πρέπει να επενδύσουν οι χώρες της Ευρώπης 800 δισεκατομμύρια σε τέσσερα χρόνια ή σε τρία, εκ των οποίων τα 650 θα βγουν από τους ισολογισμούς των χωρών, με μία διευκόλυνση 1,5% που θα είναι έκπτωση από αυτά, αλλά θα είναι χρήματα των πολιτών της Ευρωπαϊκής Ένωσης. Και τα 150 δισεκατομμύρια θα βγουν από δανεισμούς, για τους οποίους θα βγει η Ευρωπαϊκή Ένωση στον κόσμο -έτσι δεν είναι;- να πάρει δανεικά και να τα δώσει εκεί. Είναι τελείως ουτοπικό όλο αυτό και επιβαρυντικό για τις χώρες της Ευρώπης και δεν πιστεύουμε ότι πρέπει να το στηρίξετε. Όταν συζητάτε και θέλετε να δείξετε ότι έχετε θέση, δεν πρέπει να ταυτιζόμαστε πάντα με ό,τι πει η κ. Φον ντερ Λάιεν, μήπως μας τραβήξει το αυτί, αλλά να έχουμε και τις δικές μας απόψεις.

Και πρέπει να πούμε -τέλος πάντων- ότι καλώς ή κακώς -κακώς για σας, καλώς για άλλους- ο κόσμος αλλάζει. Αυτοί που κουνάνε την μπαγκέτα και παίζουν μουσική -η Αμερική- αλλάζουν τα πράγματα. Θα πρέπει να είμαστε αποκομμένοι και τελείως αντίθετοι συνέχεια από την Αμερική και τον Τραμπ, επειδή έχουμε εδώ τη μανία ότι ο Τραμπ δεν είναι σωστός, δεν είναι καλός, δεν είναι έτσι, ή να εναρμονιστούμε με κάποια πράγματα στα οποία στο τέλος θα επικρατήσουν οι απόψεις του Τραμπ; Δεν ξέρω αν θα επικρατήσουν στην Ευρώπη, θα επικρατήσουν παγκόσμια. Ήδη προχθές αγόρασε το Κριστομπάλ και την Μπαλμπόα, τα δύο κεντρικά σημεία εισόδου του Παναμά. Ο Παναμάς πέρασε ήδη στα χέρια του, το κανάλι του Παναμά, αν δεν το ξέρει ο κόσμος. Το ίδιο θα γίνει και σε όλα τα άλλα που εξαγγέλλει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ.

**ΙΩΑΝΝΗΣ ΚΟΝΤΗΣ:** Ήδη έβαλε φόρους σε προϊόντα τα οποία έρχονται από την Ευρωπαϊκή Ένωση και από άλλες χώρες.

Εμείς, λοιπόν, θα πρέπει να πηγαίνουμε κόντρα σε ό,τι λέει ο Τραμπ, επειδή το λένε κάποιοι που έχουν συμφέροντα, κύριε Υπουργέ; Το δικό μας συμφέρον θα το κοιτάξουμε κάποτε;

Και τέλος, η Ευρωπαϊκή Ένωση δεν πήρε θέση ποτέ για την Κύπρο, ποτέ! Έβγαλε δύο ανακοινώσεις.

Πενήντα ένα χρόνια κατοχής έχουμε, κύριε Υπουργέ, η Ευρωπαϊκή Ένωση αντί να μεριμνά πρώτα για την Ουκρανία ας μεριμνήσει για την Κύπρο μας.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Κόντη.

Ορίστε, κύριε Υπουργέ, έχετε τον λόγο για πέντε λεπτά.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ευχαριστώ πολύ, κύριε Πρόεδρε και ευχαριστώ όλους τους Βουλευτές που τοποθετήθηκαν για το ζήτημα αυτό. Θα επιχειρήσω να απαντήσω ευσύνοπτα σε όσα ετέθησαν τόσο για τα ζητήματα εξωτερικής πολιτικής όσο και για τα ζητήματα τα οποία αναφέρονται στην πρόταση δυσπιστίας.

Σε ό,τι αφορά την εξωτερική πολιτική, κύριε Χήτα, ξεκινώντας από την Ουκρανία, θα θέλατε να έχουμε ενεργό εμπλοκή στο ζήτημα της Ουκρανίας, ή όχι; Δεν έχω αντιληφθεί τη θέση σας. Τη μία μας λέτε ότι δεν πρέπει να εμπλακόμεθα για να μην χαλάσουμε τη θέση μας με τη Ρωσία και την άλλη μας λέτε γιατί δεν κληθήκαμε να συμμετέχουμε στη Διάσκεψη του Λονδίνου όπου ήταν επιλεκτικώς ορισμένες χώρες, οι οποίες εξ ορισμού είναι εκείνες οι οποίες παρέχουν τη μεγαλύτερη βοήθεια και είναι διατεθειμένες να εμπλακούν ενεργά στη συνέχεια στην Ουκρανία. Άρα, θα ήθελα λίγο να αποσαφηνίσετε τη θέση σας εάν θέλετε να είμαστε ενεργώς εμπλεκόμενοι ή όχι.

Δεύτερο ζήτημα, οι Ηνωμένες Πολιτείες της Αμερικής, το οποίο ετέθη και από τον κ. Κόντη. Η Ελλάδα είναι μία από τις λίγες χώρες οι οποίες εξακολουθούν να συνομιλούν με τις Ηνωμένες Πολιτείες, αντιλαμβανόμενη όλα τα ζητήματα τα οποία έχουν ανακύψει. Εγώ ήμουν ανάμεσα στους τρεις, τέσσερις Υπουργούς που έχει δει ο Υπουργός Εξωτερικών των Ηνωμένων Πολιτειών και σας παραπέμπω στις ανακοινώσεις του ίδιου του Στέιτ Ντιπάρτμεντ μετά από τη συζήτηση που είχα με τον κ. Μάρκο Ρούμπιο, που ήταν ακριβώς η επιβεβαίωση της συνέχειας μίας δομικής σχέσης με τις Ηνωμένες Πολιτείες, η οποία δεν κλυδωνίζεται. Βεβαίως και διατηρούμε τη σχέση με τις Ηνωμένες Πολιτείες, χωρίς, όμως και να έχουμε την οποιαδήποτε σχέση εξάρτησης και βεβαίως, συντασσόμενοι, όποτε απαιτείται, με την Ευρωπαϊκή Ένωση.

Κύριε Καζαμία, στο πλαίσιο της γενικής συνέλευσης για το ουκρανικό η Ελλάδα ήταν επισπεύδουσα χώρα, έτσι ώστε να υπάρξουν τροποποιήσεις στο ψήφισμα το οποίο ετέθη και στη Γενική Συνέλευση και στο Συμβούλιο Ασφαλείας, για να περιληφθεί μια δίκαιη αποτύπωση των πραγμάτων, η οποία θα έλεγε ότι πρώτα από όλα θα πρέπει να εφαρμόζεται το Διεθνές Δίκαιο στο οποίο αναφερθήκατε, βεβαίως, η εδαφική ακεραιότητα και κυριαρχία της Ουκρανίας και η συμπερίληψη της Ουκρανίας στις συζητήσεις που υπάρχουν. Αυτή ήταν η κοινή ευρωπαϊκή θέση με πρωτοβουλία και της Ελλάδος. Δεν παραπέμπει σε εξάρτηση αυτό, αντιθέτως η Ελλάδα έχει μία αυτόνομη, όχι ετερόφωτη θέση. Υποστηρίζουμε πάντοτε το Διεθνές Δίκαιο και θα συνεχίσουμε να το πράττουμε. Αυτό δεν αναιρεί το γεγονός ότι οφείλουμε να έχουμε διαύλους επικοινωνίας με όλους και βεβαίως, κατ’ εξοχήν και με τις Ηνωμένες Πολιτείες.

Επανέρχομαι στον κ. Χήτα. Αισθάνεστε, αλήθεια, κύριε Χήτα, ότι η Ελλάδα σήμερα είναι απομονωμένη;

**ΚΩΝΣΤΑΝΤΙΝΟΣ ΧΗΤΑΣ:** Ναι.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Μάλιστα.

Η Ελλάδα είναι η μόνη χώρα η οποία συνομιλεί με όλα τα κράτη του κόσμου. Θέλω να μου πείτε μία χώρα του κόσμου η οποία να συνομιλεί με το Ισραήλ, με τις Ηνωμένες Πολιτείες, να συνομιλεί με όλο τον αραβικό κόσμο, ο οποίος αραβικός κόσμος αποδίδει τα εύσημα στην Ελλάδα για τη συνέπειά της σε σχέση με το ζήτημα του παλαιστινιακού και συνομιλεί με όλο τον Παγκόσμιο Νότο. Σας προκαλώ να μου βρείτε μία χώρα η οποία να έχει περισσότερους διαύλους σε όλο τον κόσμο.

Ωστόσο, θέλω να σας πω και κάτι ακόμα. Ξέρετε, σε μία τέτοια μεταβατική και ρευστή διεθνή αρένα το να μπορείς να συνομιλείς με όλους και να έχεις καλούς διαύλους και ισχυρές διπλωματικές σχέσεις σε διασφαλίζει από το να έχεις αναταραχές, κάτι που είναι εξαιρετικά σημαντικό.

Και να σας πω και το ακόλουθο, διότι με κάθε σεβασμό αισθάνομαι ότι δεν απηχούν την πραγματικότητα τα όσα αναφέρατε για το χρηματιστήριο στη Γερμανία ή εν πάση περιπτώσει ήταν μια εντελώς μονοσήμαντη οικονομική ανάλυση. Παρακολουθήσατε καθόλου το ζήτημα του κόστους δανεισμού στη Γερμανία; Μόλις ανακοινώθηκε το ζήτημα των εξοπλισμών, αλλά και γενικότερα η ρευστότητα που παρατηρείται στο διεθνές περιβάλλον -και μιλάμε για τη Γερμανία, την ισχυρότερη οικονομία της Ευρώπης-, ανέβηκε αμέσως τριάντα μονάδες βάσης το κόστος δανεισμού της Γερμανίας. Μιλάμε για τριάντα μονάδες βάσης! Αυτό σημαίνει προφανώς ότι αναμένουμε πως θα έχουμε αύξηση επιτοκίων και κλυδωνισμούς σε ό,τι αφορά τη γερμανική οικονομία.

Αντιθέτως η ελληνική οικονομία είναι θωρακισμένη και δεν επηρεάζεται, κύριε Καζαμία και κύριε Κόντη, από το ζήτημα της αύξησης των ευρωπαϊκών δαπανών για την άμυνα. Και τούτο, διότι ούτως ή άλλως η Ελλάδα έχει ένα σχετικώς υψηλό ποσοστό που δαπανά για την άμυνα της, εκτός αν έχουμε διαφορά και δεν θέλουμε να δαπανούμε. Και θα απαντήσω και στον κ. Καζαμία γι’ αυτό. Άρα, η Ελλάδα δεν πρόκειται να πληγεί. Αντιθέτως, το γεγονός ότι όπως διαφαίνεται θα ενεργοποιηθεί η ρήτρα διαφυγής της Ευρωπαϊκής Ένωσης, έτσι ώστε οι υπερβάλλουσες δαπάνες για τους εξοπλισμούς να μην προσμετρώνται στο όριο δαπανών, αυτό σημαίνει αυτομάτως ότι υπάρχει μία ελάφρυνση της θέσης της Ελλάδος, κάτι που δημοσιονομικά είναι προς όφελός της.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Εξάλλου, η μείζονα συνεισφορά θα προέλθει από έναν ιδιωτικό δανεισμό, άρα νέο χρήμα για την Ευρωπαϊκή Ένωση. Εμείς δεν συμφωνούμε στο να περιέλθουν πόροι από την κοινωνική συνοχή στην άμυνα. Θεωρούμε πως σε κάθε περίπτωση θα πρέπει να υπάρχει νέος οικονομικός πόρος για το ζήτημα αυτό.

Κύριε Καζαμία, μπορεί να έχουμε την οποιαδήποτε δομική θέση σε σχέση με την ευρωπαϊκή άμυνα. Θεωρείτε ότι είναι αποτυχία το γεγονός ότι προσφεύγουμε σε ένα νέο κονδύλι για την ευρωπαϊκή άμυνα. Αμφιβάλλετε, όμως, ότι οι καιροί είναι τέτοιοι που επιβάλλουν μία αυτοδύναμη Ευρώπη; Θεωρείτε ότι η Ευρώπη θα πρέπει να εγκαταλείψει το ζήτημα της γεωπολιτικής απεξάρτησής της; Θεωρείτε ότι η Ευρώπη θα πρέπει να εξαρτάται πάντοτε από άλλους σε ό,τι αφορά την αυτοδύναμη θέση της; Η απάντηση τουλάχιστον της ελληνικής Κυβέρνησης ήταν πάντα αυτή. Ο ίδιος ο Πρωθυπουργός είχε θέσει το ζήτημα προ τριετίας: Θα πρέπει να ενισχυθεί η γεωπολιτική θέση της Ευρώπης με έναν τρόπο αυτοδύναμο, κάτι που δεν μπορεί να γίνει παρά μόνο με την ενίσχυση της ευρωπαϊκής άμυνας.

Αναφερθήκατε στα ψηφίσματα του ΟΗΕ. Γνωρίζετε καλύτερα από τον καθέναν σε αυτή την Αίθουσα και νομίζω ότι αντιλαμβάνεστε ποια θα είναι η απάντηση. Η Ελλάδα ουδέποτε καταψήφισε το οποιοδήποτε σχέδιο ψηφίσματος για το παλαιστινιακό. Αντιθέτως, υπερψήφισε τέσσερα ψηφίσματα για το παλαιστινιακό. Ενίοτε, σε πολύ μεμονωμένες περιπτώσεις, απείχε, δεν είχε καμία καταψήφιση. Η θέση μας είναι θέση αρχής και την επαναλαμβάνω από το Βήμα αυτό. Η Ελλάδα είναι αναφανδόν υπέρ της ανθρωπιστικής βοήθειας. Δεν σας άκουσα να κάνετε αναφορά στο ζήτημα της πρωτοβουλίας της Ελλάδας να αναλάβει τραυματισμένα παιδιά από τη Γάζα. Ελληνική πρωτοβουλία ήταν. Εμείς υποδεχθήκαμε εδώ τα παιδιά, κάτι που είναι το ελάχιστο που μπορούμε να κάνουμε. Όμως, σας παρακαλώ να μην αναφέρετε ότι δεν κάνουμε αρκετά για την ανθρωπιστική βοήθεια προς την Παλαιστίνη.

Και επιτρέψτε μου μία μικρή αντίφαση. Η τουρκική προσπάθεια για να αναλάβει τους πυραύλους Meteor είναι ένα εξοπλιστικό θέμα. Εσείς μας λέτε ότι οι εξοπλισμοί δεν έχουν τόση αξία και ότι θα πρέπει να αποδίδουμε έμφαση στην ειρήνη. Ας αποφασίσουμε. Είμαστε υπέρ της προσέγγισης με την Τουρκία στο πλαίσιο ενός δομημένου διαλόγου ή όχι; Διότι σε πολλές περιπτώσεις ακούω μια επαμφοτερίζουσα θέση για το ζήτημα αυτό.

Κλείνοντας, θα σας πω το ακόλουθο σε ό,τι αφορά τη διπλωματία μας. Η ελληνική διπλωματία είναι πάρα πολύ ισχυρή, είναι πάρα πολύ αυτοδύναμη και έχουμε έχει ένα πάρα πολύ ισχυρό διεθνές αποτύπωμα, κάτι που λέω μετά λόγου γνώσεως και όχι επειδή σήμερα ηγούμαι συγκυριακά της εξωτερικής πολιτικής της χώρας. Η Ελλάδα είναι στον σκληρό πυρήνα της Ευρωπαϊκής Ένωσης, είναι στο Συμβούλιο Ασφαλείας και συνομιλεί με όλους. Είμαστε από τους ελάχιστους που έχουμε καταφέρει να έχουμε διαύλους με όλες τις κυβερνήσεις και όλες τις χώρες, έχουμε στρατηγικές συμμαχίες οι οποίες διασφαλίζουν τα εθνικά συμφέροντα, κάτι που θα εξακολουθούμε να πράττουμε.

Πάνω απ’ όλα, επίσης, φροντίζουμε για την Κύπρο. Η Ελληνική Κυβέρνηση ανέλαβε την πρωτοβουλία από την πρώτη στιγμή να επανέλθει το Κυπριακό στην ατζέντα όχι μόνο του Οργανισμού Ηνωμένων Εθνών, στον οποίο έχουμε σήμερα την κατάσταση που γνωρίζετε, αλλά και να έχει ήδη υπάρξει απευθείας συνομιλία του Προέδρου Χριστοδουλίδη με τον Τουρκοκύπριο ηγέτη Τατάρ, αλλά και σε λίγες μέρες να έχουμε και την πενταμερή, αλλά και στο πλαίσιο της Ευρωπαϊκής Ένωσης.

Κύριε Κόντη, επιτρέψτε μου να σας διορθώσω. Υπάρχουν δύο αποφάσεις του Ευρωπαϊκού Συμβουλίου τον Ιούνιο του 2023 και τον Απρίλιο του 2024 που λένε στην πραγματικότητα ότι η πρόοδος των ευρωτουρκικών σχέσεων εξαρτάται από την πρόοδο του Κυπριακού. Αυτό λέει η μία απόφαση. Η άλλη λέει ότι η Ευρωπαϊκή Ένωση εμπλέκεται σε όλα τα στάδια επίλυσης του Κυπριακού. Με κάθε σεβασμό θα σας πω ότι αυτό αποτελεί μια σημαντική αποτύπωση της άμεσης ενεργοποίησης της Ευρωπαϊκής Ένωσης στο Κυπριακό.

Και θα κλείσω -και ζητώ προκαταβολικά συγγνώμη, κύριε Πρόεδρε- με τα θέματα του σιδηροδρόμου.

Κύριε Παππά, το mail στο οποίο αναφέρεστε δεν αναφέρει οτιδήποτε για εντολή. Το αντιλαμβάνεστε! Είναι το ζήτημα της εκ των υστέρων χρηματοδότησης των όσων κατέβαλε η περιφέρεια για να υπάρξει ό,τι υπάρξει. Θα σας δοθεί μία απάντηση η οποία θα είναι πάρα πολύ συγκεκριμένη. Ουδέποτε υπήρξε ή τουλάχιστον δεν αναφέρεται στην αλληλογραφία την οποία επικαλείστε ζήτημα εντολής. Αντιλαμβανόμαστε, βεβαίως, επειδή υπάρχει και το ζήτημα της κρατικής αρωγής που αναφέρατε στο mail, ότι αυτό πρέπει να καλυφθεί από κάποιους πόρους. Οι πόροι είναι το ζητούμενο της αλληλογραφίας και όχι η εντολή η οποία δεν προκύπτει από οπουδήποτε.

**ΝΙΚΟΛΑΟΣ ΠΑΠΠΑΣ:** Αυτοβούλως δηλαδή, κύριε Υπουργέ, έδρασε ο κ. Αγοραστός;

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Σας επαναλαμβάνω ότι στην αλληλογραφία την οποία επικαλείστε δεν υπάρχει καμία απολύτως αναφορά σε εντολή. Υπάρχει αναφορά σε εκ των υστέρων κάλυψη των εξόδων. Εκτός αν διαφωνείτε στο ότι θα έπρεπε να υπάρξει κάλυψη για την κρατική αρωγή όσων εθίγησαν. Αν διαφωνούμε και σε αυτό, να το συζητήσουμε. Ή εκτός αν θεωρείτε ότι δεν θα έπρεπε να καλυφθούν τα έξοδα για την αποκατάσταση της σιδηροδρομικής γραμμής.

Δεύτερο ζήτημα. Για να έχουμε μια συντεταγμένη συζήτηση, θα παρακαλούσα πολύ να αποδεχθούμε επί της αρχής ότι τα πορίσματα και οι εκθέσεις έχουν μία πλήρη ισχύ. Δεν μπορούμε να θεωρούμε ότι σε ορισμένα σημεία είναι καλά και σε ορισμένα αρνητικά αναλόγως του τι μας συμφέρει. Διότι άκουσα σήμερα…

**ΝΙΚΟΛΑΟΣ ΠΑΠΠΑΣ:** Οι γραφές είναι τα πορίσματα, κύριε Υπουργέ; Τι λέτε; Λες και είναι γραφές!

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Άκουσα σήμερα, αλλά και διαχρονικά ότι σε ορισμένες περιπτώσεις συμφωνούμε με το πόρισμα και σε ορισμένες διαφωνούμε. Και κάτι ακόμα περισσότερο, κύριε Παππά. Μας κατηγορείτε για συγκάλυψη και επικαλείστε τα πορίσματα τα οποία εμείς προκαλέσαμε. Εμείς προκαλέσαμε την επιτροπή εμπειρογνωμόνων αμέσως μετά το δυστύχημα που σε χρόνο ρεκόρ, σε ενάμιση μήνα, έβγαλε πόρισμα το οποίο σήμερα εσείς επικαλείστε, εμείς προκαλέσαμε την έκθεση του ΕΟΔΑΣΑΑΜ, έτσι ώστε να υπάρξει αυτό το πόρισμα εγκαίρως, όπως προβλέπεται μέσα σε δύο χρόνια, εμείς προκαλέσαμε και το πόρισμα του ERA από τις επισκέψεις που κάναμε στην Ευρωπαϊκή Επιτροπή. Άρα, έρχεστε και μας λέτε ότι συγκαλύψαμε και επικαλείστε τα πορίσματα από αυτά που υποτίθεται ότι εμείς συγκαλύψαμε. Αποφασίστε: είτε συγκαλύψαμε είτε προκαλέσαμε τα πορίσματα, τα ευρήματα των οποίων επικαλείστε σήμερα. Ας αποφασίσουμε τι από τα δύο ισχύει.

Και τρίτον, επαναλαμβάνω -ξέρω ότι είναι κάτι που δεν περνάει πάρα πολύ εύκολα- ότι εκείνες τις κρίσιμες ώρες, κύριε Παππά, έχουμε έναν τόπο ανείπωτου δυστυχήματος. Ποιο είναι το πρωτεύον, κύριε Παππά; Ποιο είναι αλήθεια το πρωτεύον; Τη νύχτα εκείνη που δεν γνωρίζει κανείς εάν κάτω από τα συντρίμμια υπάρχουν ζωντανοί, υπάρχει κάποιος σε αυτή την Αίθουσα που δεν θα έλεγε ότι πρέπει να αναζητήσουμε τους ζωντανούς; Αλίμονο!

**ΝΙΚΟΛΑΟΣ ΠΑΠΠΑΣ:** Ποιος το είπε αυτό;

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Αυτό είναι το αυτονόητο. Οφείλουμε να αντιμετωπίζουμε τη σκηνή ως τόπο δυστυχήματος, όπως συμβαίνει σε κάθε δυστύχημα και για τον λόγο αυτόν οι όποιες ενέργειες έγιναν έγιναν ακριβώς γι’ αυτό, για να αποκλείσουμε το ενδεχόμενο να υπάρχουν άνθρωποι οι οποίοι είναι ζωντανοί κάτω από τα συντρίμμια.

Κλείνω, κύριε Πρόεδρε, γιατί ειλικρινά υπερέβαλα.

Στο ζήτημα της δικαιοσύνης, και πάλι από όλους τους ομιλητές -θα μου επιτρέψετε να το πω- άκουσα μία επιλεκτική εμπιστοσύνη στη δικαιοσύνη. Ναι, εμπιστευόμαστε τη δικαιοσύνη, αλλά δεν λαμβάνει υπ’ όψιν όλα τα στοιχεία. Ναι, εμπιστευόμαστε τη δικαιοσύνη, αλλά κάνει ανακριτικές πράξεις δύο χρόνια μετά. Ναι, εμπιστευόμαστε τη δικαιοσύνη, αλλά θα πρέπει να ακούει τους συγγενείς.

Όχι, κύριε Παππά! Όχι, κύριε Κόντη! Τη δικαιοσύνη ή την εμπιστευόμαστε ή δεν την εμπιστευόμαστε. Εάν θέλετε να καταθέσετε στον ιερό χώρο του Κοινοβουλίου ότι δεν υπάρχει εμπιστοσύνη σε μία από τις τρεις λειτουργίες του κράτους, να έχετε την ευθύτητα να το πείτε. Διαφορετικά θα πρέπει όλοι εδώ να δηλώσουμε ότι θα περιμένουμε τα πορίσματα της δικαιοσύνης και θα συνταχθούμε με αυτά, διότι σε μία ευνομούμενη πολιτεία ή έχεις δικαιοσύνη ή δεν έχεις κράτος δικαίου.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Επανερχόμενοι τώρα στον κατάλογο των ομιλητών, θα δώσω τον λόγο στον κ. Τσακαλώτο και μετά κατά σειρά είναι ο κ. Παπαθανάσης, η κ. Κεφαλά και μετά ο Υπουργός κ. Πιερρακάκης.

Ορίστε, κύριε Τσακαλώτο, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε.

Συνήθως, στην πολιτική η ηθική δεν παίζει πάρα πολύ μεγάλο ρόλο. Συνήθως είναι συμφέροντα, ιδεολογίες, αντιπαραθέσεις, αλλά κάποια στιγμή στην ιστορία η ηθική μπαίνει στο κέντρο, γιατί οι άνθρωποι είναι ηθικά δρώντα. Και τι σημαίνει αυτό; Σκέφτονται τι είναι το δίκαιο για τους ίδιους και ανθρώπους σαν αυτούς. Το σκέφτονται. Πολλές φορές αισθάνονται ότι δεν μπορούν να βρουν το δίκαιο, δεν μπορούν να παρέμβουν και, άρα, δεν βγαίνει στην επιφάνεια. Όμως, κάποια στιγμή, κάποιες στιγμές, βγαίνει στην επιφάνεια.

Αυτό, λοιπόν, έγινε στο Σύνταγμα. Στο Σύνταγμα, όχι με την έννοια της ηθικολογίας, αλλά με το βαθύ νόημα της ηθικής, βγήκε στην επιφάνεια ότι κάτι σάπιο υπάρχει σ’ αυτή τη χώρα, ότι σε αυτή τη χώρα το δίκαιο δεν μπορεί να βρεθεί, ότι οι άνθρωποι αισθάνονται ότι η ζωή τους συνεχίζεται, δεν ακούγεται η φωνή τους, δεν μπορούν να βρουν τη δικαιοσύνη, δεν έχουν εμπιστοσύνη στη δικαιοσύνη, δεν έχουν εμπιστοσύνη σε αυτήν την Κυβέρνηση.

Και έρχεται ο κύριος Πρωθυπουργός και ποιο μας λέει ότι ήταν το νόημα του Συντάγματος; Όχι αυτό, δηλαδή ότι ήρθε η ώρα της ηθικής και να μπορέσουμε να ανταποκριθούμε σε αυτό το αίσθημα, αλλά ότι το νόημα ήταν ότι πρέπει να κάνουμε μεγαλύτερες προσπάθειες, ότι πάει καλά η Κυβέρνηση και θα προσπαθήσει να πάει ακόμα καλύτερα.

Αυτό καταλάβατε; Πραγματικά, αυτό καταλάβατε ότι ήταν το μήνυμα εκατοντάδων χιλιάδων ανθρώπων που βγήκαν στον δρόμο για να πουν ότι τώρα είναι η στιγμή της ηθικής; Και ήρθε ο Πρωθυπουργός να απαντήσει σε ερωτήματα που δεν έχουν τεθεί, ότι δήθεν η Αντιπολίτευση θέλει να καθυστερήσει τη δικαιοσύνη και τη δίκη και να μην απαντήσει σε ερωτήματα που έχουν τεθεί. Διότι έχουν τεθεί ερωτήματα, γιατί ο κύριος Πρωθυπουργός είπε ότι δεν υπήρχε κανένα μπάζωμα. Δεν το είπε; Το είπε. Και τώρα έρχεται η επιτροπή και το πόρισμα και λέει ότι χάθηκαν βασικά στοιχεία και για να μην υπάρχουν τέτοια ατυχήματα στο μέλλον, αλλά και για υλικό προκειμένου να μάθουμε τι ακριβώς έγινε.

Δεν είπε ο κύριος Πρωθυπουργός ότι δεν υπήρχε εύφλεκτο υλικό; Δεν το ακούσατε εσείς; Εσείς, οι Υπουργοί εδώ πέρα, δεν το ακούσατε; Μόνο η Αντιπολίτευση το άκουσε; Και έρχεται το πόρισμα και λέει ότι δεν μπορεί αυτό το μανιτάρι που είδαμε να ήταν, αν δεν υπήρχε εύφλεκτο υλικό.

Δεν είχε άδικο ο Πρωθυπουργός όταν είπε ότι η εξεταστική δεν ήταν η καλύτερη στιγμή, όταν δεν ήρθαν βασικοί μάρτυρες; Έχετε απαντήσει γιατί δεν ήρθαν οι μάρτυρες που έλεγαν ότι κάτι σάπιο υπάρχει στον σιδηρόδρομο; Από τους συνδικαλιστές, από τους υπευθύνους του σιδηροδρόμου, το λέγανε.

Και να σας ρωτήσω εσάς που χειροκροτούσατε τον κ. Καραμανλή, αυτά τα πορίσματα τα είχε διαβάσει ο κ. Καραμανλής; Τα είχε δώσει σε κάποιον άλλον να τα διαβάσει εκ μέρους του; Το ξέρετε εσείς που λέτε ότι δεν έγινε συγκάλυψη; Ξέρετε την απάντηση σ’ αυτό; Και δεν μου λέτε, έχετε απαντήσει εσείς αν έχετε διαβάσει αυτό το πόρισμα; Εκ των υστέρων τώρα, αυτά που ήταν στα πορίσματα πριν από τα Τέμπη και έλεγαν ότι κάτι δεν πάει καθόλου καλά, αν είχαν εφαρμοστεί κάποια από αυτά που λέγανε οι συνδικαλιστές, κάποια από αυτά που έλεγαν οι άνθρωποι του σιδηροδρόμου, θα μπορούσε να είχε αποφευχθεί;

Αυτά είναι τα ερωτήματα τα ηθικά. Και μας λέτε ότι δεν υπήρχε συγκάλυψη, κύριε Γεραπετρίτη; Πραγματικά; Θεωρείτε, δηλαδή, ότι έκανε η Κυβέρνηση τα πάντα, επειδή πέρασε μια Οδηγία της Ευρωπαϊκής Ένωσης να υπάρχει αυτή η επιτροπή; Θεωρείτε ότι έκανε τα πάντα; Θεωρείτε ότι ο κόσμος πιστεύει ότι η εξεταστική επιτροπή έκανε τα πάντα, για να βγουν στην επιφάνεια;

Εδώ ακόμα δεν ξέρουμε γιατί σας παρακολούθησε ο κύριος Πρωθυπουργός. Ακόμα δεν το ξέρουμε. Εσείς το ξέρετε; Γιατί κάνετε αυτή την γκριμάτσα; Ξέρετε εσείς; Μπορείτε να μου απαντήσετε τώρα ότι παρακολουθούσαν τον Στρατό και πολιτικούς γι’ αυτόν και γι’ αυτόν τον λόγο; Μπορείτε να βγείτε και να μου το πείτε; Αλλιώς, μην κάνετε γκριμάτσα! Αν έχετε απάντηση, να σηκωθείτε και να πείτε ότι το μάθαμε, ότι ο ελληνικός λαός το ξέρει.

Επιτρέψτε μου και κάτι άλλο που αφορά την ηθική για την Παλαιστίνη. Ήσασταν μαζί με τη γενοκτονία. Δεν σας πιστεύω όταν λέτε ότι υποστηρίζετε τον ουκρανικό λαό. Δεν σας πιστεύω. Όταν η Αντιπολίτευση το λέει, τους πιστεύω, γιατί την ίδια στιγμή που το λένε αυτό, λένε για τη γενοκτονία. Δεν κάνουν διαχωρισμό να δακρύζουν για την Ουκρανία και την επιβολή εκεί που έγινε και να λένε να κάνουν τίποτα για την Παλαιστίνη. Γενοκτονία έγινε εκεί και εσείς ήσασταν που την αρνηθήκατε αυτή τη γενοκτονία, που λέγατε ότι έχει άμυνα. Αλήθεια; Κατοχή δεν υπάρχει στην Παλαιστίνη; Δεν υπάρχει κατοχή; Οι Παλαιστίνιοι δεν δικαιούνται να παλέψουν ενάντια σ’ αυτή την κατοχή;

Αυτή η ηθική στιγμή είναι γιατί πολλοί θεσμοί δεν γίνονται. Και στην κρίση της ηθικής και στην κρίση του συστήματος, παρ’ όλο που από κάτω είναι τα οικονομικά και τα κοινωνικά, ο μισθός, τα νοσοκομεία, πολλές φορές η κρίση ηγεμονίας δεν έρχεται από τα οικονομικά. Έρχεται από κάτι που μάλλον δεν είναι πολιτική για τους πιο πολλούς ανθρώπους. Και αυτό είναι τα Τέμπη τώρα. Τα Τέμπη είναι η κρίση σας που βγήκε σε μη οικονομικό πράγμα, γιατί είναι θέμα αξιοπιστίας ολόκληρου του συστήματος που δεν μπορεί να ανταποκριθεί στις οικονομικές ανάγκες, στις κοινωνικές ανάγκες, στις ανάγκες για αξιοπρέπεια στα νοσοκομεία. Και γι’ αυτό έχετε μια κρίση, γιατί δεν μπορείτε να ανταποκριθείτε ούτε σε ένα στοιχειώδες μικρό κομμάτι των εργαζομένων, ένα μικρό κομμάτι των μεσαίων τάξεων. Και παρ’ όλο που η κρίση έρχεται για τα Τέμπη, θα σας επηρεάσει σε όλα. Τώρα θα έρθουν στην επιφάνεια και τα νοσοκομεία με περισσότερη δύναμη ή στους μισθούς.

Η μόνη απάντηση είναι μια κυβέρνηση που ενδιαφέρεται για το δημόσιο συμφέρον, που καταλαβαίνει ότι πρέπει να αρχίσουμε από τα θεμέλια της κοινωνικής πολιτικής και να αντιμετωπίσουμε την ανισότητα, που καταλαβαίνει ότι το αναπτυξιακό κράτος δεν μπορεί να μοιράζει χατίρια σε άλλους, αλλά πρέπει να αντιμετωπίσει την κλιματική κρίση, την ερήμωση της χώρας, το δημογραφικό.

Δηλαδή, μιλάμε για μομφή για όλα αυτά! Σωστά τα τέσσερα κόμματα κάνουν μομφή, γιατί έχετε αποτύχει στην οικονομία, στην κοινωνία. Έχετε αποτύχει στην αξιοπρέπεια των ανθρώπων. Έχετε χάσει την αξιοπιστία σας ότι μπορείτε να απαντήσετε σε οτιδήποτε, οποιαδήποτε και να είναι η ερώτηση. Γι’ αυτό, θα έρθει η στιγμή που θα υπάρχει αντιπολίτευση, που θα δώσουμε πολιτική απάντηση σε αυτά που γίνονται, πολιτική απάντηση που θα απαντάει στα πραγματικά προβλήματα των ανθρώπων. Και με αυτή την αίσθηση της δικαιοσύνης θα μπορέσουμε να ανταποκριθούμε σε αυτό που θεωρούμε δίκαιο για τους ίδιους, για τις οικογένειές τους και για άλλους ανθρώπους σαν αυτούς.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Τσακαλώτο.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», σαράντα τέσσερις μαθήτριες και μαθητές και τρεις συνοδοί εκπαιδευτικοί από το 18ο Γυμνάσιο Αθήνας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει ο κ. Αθανάσιος Παπαθανάσης από τη Νέα Δημοκρατία.

**ΑΘΑΝΑΣΙΟΣ ΠΑΠΑΘΑΝΑΣΗΣ:** Ευχαριστώ, κύριε Πρόεδρε.

Κύριε Πρόεδρε, κύριοι Υπουργοί, κυρίες και κύριοι συνάδελφοι, σήμερα έχουμε μπροστά μας μια κρίσιμη κοινοβουλευτική στιγμή, αλλά και μια πρωτόγνωρη πρόταση δυσπιστίας στα κοινοβουλευτικά χρονικά, η οποία είχε προαναγγελθεί εδώ και έναν μήνα περίπου και τελικά κατατέθηκε εν μέσω της προ ημερησίας διατάξεως συζήτησης, μη επιτρέποντας στον Πρωθυπουργό να δευτερομιλήσει και να απαντήσει στα ερωτήματα που ετέθησαν από τους πολιτικούς Αρχηγούς στην πρωτομιλία τους, ενώ αναδείχθηκε η ετερόκλητη συμμαχία των προθύμων που χρειάστηκαν ένα μήνα για να κατορθώσουν να συνεννοηθούν μεταξύ τους.

Το δε ΠΑΣΟΚ επιβεβαίωσε μετά την ανακοίνωση προσχώρησης και του κ. Πέτρου Παππά ότι αποτελεί κόμμα «σουπερμάρκετ». Και βέβαια, καμία αναστολή δεν είχε να συνεργαστεί με τις δυνάμεις της δραχμής.

Ομιλώ από αυτό το Βήμα όχι μόνο ως μέρος της κυβερνητικής πλειοψηφίας, αλλά κυρίως ως μέλος μιας ιστορικής παράταξης που εργάζεται αδιάκοπα για το καλό της χώρας μας τα τελευταία πενήντα χρόνια. Η Κυβέρνησή μας ανέλαβε τον δύσκολο ρόλο να ανατάξει την οικονομία, να επιλύσει βαθιά κοινωνικά ζητήματα και βέβαια να διαχειριστεί κρίσεις που απαιτούν ταχύτητα και υπευθυνότητα.

Σήμερα και εν μέσω έντονης πολιτικής πόλωσης, με φόντο τις μεγάλες διαδηλώσεις σε ολόκληρη τη χώρα την προηγούμενη εβδομάδα για την εθνική τραγωδία των Τεμπών, θα ήθελα να κάνω και εγώ από μεριάς μου μια αναφορά στο πόρισμα του ΕΟΔΑΣΑΑΜ, που τόσο έχει πυροδοτήσει την πολιτική αντιπαράθεση. Το πόρισμα αναλύει παράγοντες που οδήγησαν στο τραγικό δυστύχημα των Τεμπών. Καταγράφει τις χρόνιες παθογένειες του σιδηροδρομικού συστήματος της χώρας, αναδεικνύει τα πρόσθετα προβλήματα που προέκυψαν από την οικονομική κρίση της προηγούμενης δεκαετίας. Καταδεικνύει την ανάγκη ενίσχυσης και βελτίωση της ποιότητας του ανθρώπινου κεφαλαίου. Παραθέτει τις ορθές πρωτοβουλίες που έχουν πραγματοποιηθεί, δρομολογηθεί και υλοποιούνται από την Κυβέρνηση για την ενίσχυση της ασφάλειας των μεταφορών. Προχωρά σε συστάσεις για τη βελτίωση των δομών και της λειτουργίας τους.

Η διασπορά προσβλητικών σεναρίων από την Αντιπολίτευση επιδιώκει τον διχασμό. Να σημειωθεί εδώ, ότι τον περασμένο μήνα το Εθνικό Μετσόβιο Πολυτεχνείο, με πόρισμα που συνέταξε ύστερα από εισαγγελική παραγγελία, έκρινε ότι όλες οι ηχητικές συνομιλίες τη βραδιά της σύγκρουσης βρίσκονταν εξαρχής στα χέρια της δικαιοσύνης και ότι τα αρχεία ήταν γνήσια και πλήρη. Κι όμως, το ΠΑΣΟΚ πριν έναν χρόνο με fake news είχε προκαλέσει ξανά πρόταση δυσπιστίας με δήθεν μονταζιέρα, προτάσσοντας και πάλι τις μικροκομματικές του σκοπιμότητες από την αλήθεια, με μοναδικό σκοπό να εργαλειοποιήσει τον ανθρώπινο πόνο από την τραγωδία των Τεμπών.

Την ίδια ακριβώς εργαλειοποίηση εφαρμόζει το ΠΑΣΟΚ και τώρα, μαζί με τα άλλα κόμματα της Αντιπολίτευσης, που συνυπογράφουν την πρόταση δυσπιστίας. Το ΠΑΣΟΚ υποστηρίζει ότι κατέθεσε πρόταση δυσπιστίας κατά της Κυβέρνησης υπό το πρίσμα των νέων δεδομένων από το πόρισμα του ΕΟΔΑΣΑΑΜ, ενός φορέα που εμείς θεσμοθετήσαμε και ενισχύσαμε με πόρους και αρμοδιότητες, προκειμένου να επιτελέσει με απόλυτη ανεξαρτησία την αποστολή του.

Υπενθυμίζουμε ότι το ΠΑΣΟΚ που παριστάνει ότι κόπτεται για την ανεξάρτητη διερεύνηση των συνθηκών τραγωδίας των Τεμπών και υιοθετεί σήμερα το πόρισμα του ΕΟΔΑΣΑΑΜ, δεν υπερψήφισε στη Βουλή τη συγκρότηση του ΕΟΔΑΣΑΑΜ και σε δεύτερο χρόνο καταψήφισε άρθρο για την περαιτέρω ενίσχυση του οργανισμού, με επιπλέον προσωπικό. Όσο για τον ΣΥΡΙΖΑ, είχε καταψηφίσει τη δημιουργία του Εθνικού Οργανισμού Διερεύνησης Ατυχημάτων από την αρχή.

Στον αντίποδα εμείς, με οδηγό τα κρίσιμα συμπεράσματα του πορίσματος, προχωράμε σε εκσυγχρονισμό των σιδηροδρόμων μέχρι το 2027, όπως δήλωσε και ο Πρωθυπουργός. Και φέρνει, επίσης, ο ίδιος ο Πρωθυπουργός την πρόταση για συνταγματική καθιέρωση της αξιολόγησης στο δημόσιο.

Κυρίες και κύριοι συνάδελφοι, υπάρχουν στιγμές στη ζωή του Κοινοβουλίου που απαιτούν την αλήθεια και την ευθύνη, ακόμα και σε εκείνες συγκυρίες της πολιτικής ζωής του τόπου που αυτές οι χάνονται μέσα στην πολιτική σύγχυση και το χάος. Η ισχυρή φωνή των συλλαλητηρίων εξακολουθεί να ακούγεται. Μπορούμε να συμφωνήσουμε ότι ζήτησαν αλήθεια, δικαιοσύνη και αποκατάσταση των θυμάτων, καθώς και ασφαλείς σιδηρόδρομους. Οι περισσότεροι διαδηλωτές, όμως, ζήτησαν η Ελλάδα να προχωρήσει μπροστά.

Το πόρισμα, κυρίες και κύριοι, εντοπίζει λανθασμένους χειρισμούς από σταθμάρχη και μηχανοδηγό. Θέτει τις χρόνιες ελλείψεις των σιδηροδρόμων και αναδεικνύει την κρατική κινητοποίηση με τα προβλήματα συντονισμού της. Δυστυχώς, εκείνη τη νύχτα συνέβησαν ανθρώπινα λάθη, παράλληλα με διαχρονικές ελλείψεις του κράτους. Απορρίπτεται κατηγορηματικά, όμως, η ανυπόστατη θεωρία συγκάλυψης που προωθεί η Αντιπολίτευση. Είμαστε από την πρώτη στιγμή συγκλονισμένοι με τον χαμό νέων ανθρώπων και των συγγενών τους. Παρά τα προκλητικά και απαράδεκτα σενάρια που διατυπώθηκαν από μερίδα της Αντιπολίτευσης, σεβόμαστε τον πόνο των συγγενών και μόνο μας μέλημα είναι η αποκάλυψη της αλήθειας και η απονομή δικαιοσύνης. Εργαστήκαμε σκληρά για την ολοκλήρωση της 717 που έφτασε στο 80% υλοποίησής της από το 1% που την αναλάβαμε το 2019 λόγω του κατεστραμμένου κομματιού που προκάλεσε η φυσική καταστροφή του «Daniel».

Μόνο η δικαιοσύνη μπορεί να ρίξει φως στην υπόθεση. Αν όχι η δικαιοσύνη, συνάδελφοι, τότε ποιος; Τα λαϊκά δικαστήρια; Προγραφές πολιτικών αντιπάλων, δηλώσεις για αυτοδικία.

Υπονοείτε ότι καθυστερεί η δίκη για συγκάλυψη ενόχων. Αυτό είναι μεγάλο ψέμα όχι μόνο γιατί πλησιάζει η ώρα της δίκης, αλλά γιατί άλλες αντίστοιχες δίκες -βλέπε Μάτι- δεν έχουν τελεσιδικήσει. Και αυτό, διότι η ποινική δικονομία προβλέπει τα αιτήματα της πολιτικής αγωγής καθ’ όλες τις φάσεις της ποινικής διαδικασίας. Προδιαδικασία, ακροαματική διαδικασία. Όλα τα αιτήματα των οικογενειών έγιναν δεκτά και έχουν απαγγελθεί κατηγορίες κατά σαράντα τριών ατόμων. Αναρωτιόμαστε: Ποιος θέλει να ξεκινήσει η δίκη και ποιος την καθυστερεί;

Εμείς, κατόπιν αιτήματος της δικαιοσύνης, προχωρήσαμε στην άρση του απορρήτου των επικοινωνιών. Συγκροτήσαμε τον ΕΟΔΑΣΑΑΜ. Με τροπολογία παρακάμπτεται το δικαστικό συμβούλιο. Βρήκαμε αίθουσα για τη δίκη, θυμίζοντας και την περίπτωση της Χρυσής Αυγής, όπου πέντε χρόνια αναμονής έγιναν μόνο για την αίθουσα. Ποια καθυστέρηση και συγκάλυψη, λοιπόν, αναφέρετε;

Ο ΣΥΡΙΖΑ ζητώντας μέσω του αρχηγού του ταχύτητα στη δικαιοσύνη, τι υπονοεί; Προσφέρει υπηρεσίες προς την αλήθεια ή προς τη συγκάλυψη. Ο ΣΥΡΙΖΑ υπό τον κ. Παππά και τον κ. Παπαγγελόπουλο μιλά για δικαιοσύνη; Ο ΣΥΡΙΖΑ του 13-0 καταδικασμένων πρώην υπουργών και του παρα-υπουργείου δικαιοσύνης στο Μαξίμου προκαλεί όταν αντιπαρατίθενται με τη δικαιοσύνη. Η εμπιστοσύνη αποτελεί θεμέλιο για σταθερότητα και η σταθερότητα είναι προϋπόθεση για την πρόοδο. Υπάρχουν κόμματα που αναζητούν λόγο ύπαρξης μέσα από αυτή την τραγωδία, καθώς έχουν καταρρεύσει δημοσκοπικά. Άλλωστε, το έχουν πει και δημόσια στον ελληνικό λαό, ότι για αυτούς ευκαιρία δεν αποτελεί η κανονικότητα, θέλουν το χάος.

Η Ελλάδα τα τελευταία χρόνια έχει κάνει σημαντικά βήματα σε όλους τους τομείς, προκειμένου να καλυφθεί το χαμένο έδαφος της κρίσης. Το διπλωματικό και αμυντικό κεφάλαιο της χώρας είναι ισχυρότερο από ποτέ, μέσα από στρατηγικές συνεργασίες και αναβάθμιση του αμυντικού μας εξοπλισμού. Από το 2019 έχουν δημιουργηθεί πάνω από πεντακόσιες χιλιάδες νέες θέσεις εργασίας και η ανεργία που ήταν το μεγαλύτερο κοινωνικό πρόβλημα της περασμένης δεκαετίας έχει μειωθεί σε μονοψήφια ποσοστά. Τον Ιανουάριο, μάλιστα, διαμορφώθηκε σε προ οικονομικής κρίσης επίπεδα, σε 8,7%, ενώ την παραλάβαμε πάνω από το 18%.

Η ανάπτυξη στην Ελλάδα είναι υπερδιπλάσια σε σχέση με τους ρυθμούς της υπόλοιπης Ευρώπης και τα εισοδήματα αυξάνονται σε επίπεδα υψηλότερα από τον μέσο πληθωρισμό. Ο βασικός μισθός έχει αυξηθεί από τα 650 ευρώ που ήταν το 2019 στα 830 ευρώ και τους επόμενους μήνες θα υπάρξει νέα αύξηση. Η δέσμευσή μας για κατώτατο μισθό στα 950 ευρώ και μέσο μισθό στα 1.500 από το 2027 ισχύει στο ακέραιο.

Στην υγεία, την οποία υπηρετώ εδώ και τριάντα χρόνια, υλοποιείται το μεγαλύτερο πρόγραμμα ανακαίνισης των νοσοκομείων και των κέντρων υγείας της χώρας από την έναρξη λειτουργίας του ΕΣΥ με χρηματοδότηση από το Ταμείο Ανάκαμψης. Το προσωπικό του ΕΣΥ έχει αυξηθεί κατά 10%, σε σχέση με το 2019, ενώ η Κυβέρνηση έχει λάβει μέτρα για την αύξηση των αποδοχών των ιατρών και των εργαζομένων και την παροχή κινήτρων για τη στελέχωση των μονάδων υγείας σε απομακρυσμένες περιοχές της χώρας. Παράλληλα, εφαρμόζουμε πρωτοποριακά προγράμματα προληπτικής ιατρικής για τον καρκίνο του μαστού, του τραχήλου της μήτρας, του παχέος εντέρου και των καρδιαγγειακών νοσημάτων, ενώ δημιουργήσαμε τις κινητές μονάδες υγείας, προκειμένου όλοι οι πολίτες σε χωριά και απομακρυσμένες περιοχές να έχουν ιατρική παρακολούθηση στον τόπο της κατοικίας τους.

Σε όλους όσους αμφισβητούν τις προθέσεις μας, απαντάμε και θα απαντήσουμε ξανά με έργα και όχι με λόγια.

H πολιτική μας δεν είναι η δημιουργία ενός επικοινωνιακού πυροτεχνήματος, αλλά η ουσιαστική αλλαγή του τρόπου με τον οποίο λειτουργεί το κράτος. Μέσα από δομικές αλλαγές ερχόμαστε συνέχεια σε σύγκρουση με τις αντιστάσεις του παρελθόντος, που χάνει έδαφος. Οικοδομούμε την Ελλάδα τού αύριο. Το πολιτικό μας ήθος μας υπαγορεύει να προχωρήσουμε γρηγορότερα, με αποφασιστικότητα σε αυτό που λέμε καθημερινά: να νικήσουμε τις χρόνιες παθογένειες του κράτους μας και ποτέ ξανά να μην ζήσουμε ανάλογη τραγωδία στη χώρα μας.

Πιστεύω ακράδαντα ότι η πολιτική ωριμότητα και ο σεβασμός των δημοκρατικών αρχών είναι ακρογωνιαίοι λίθοι ενός υγιούς πολιτικού συστήματος. Αυτό ισχύει και για τη συντριπτική πλειοψηφία του ελληνικού λαού. Κοιτάμε μπροστά. Συνεχίζουμε να εργαζόμαστε σκληρά. Παραμένουμε προσηλωμένοι στην πραγμάτωση του οράματός μας για μια ισχυρή, ασφαλή και περήφανη Ελλάδα. Οι πολίτες μάς παρακολουθούν. Δεν θα τους διαψεύσουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Παπαθανάση.

Το λόγο έχει η κ. Γεωργία Κεφαλά.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ πολύ, κύριε Πρόεδρε.

Προφανώς το πρόβλημά μας είναι ότι βλέπουμε από μια τελείως διαφορετική οπτική γωνία τα πράγματα. Αυτός ήταν και διαπληκτισμός μας εχθές εδώ στη Βουλή. Κάποιοι από εσάς βλέπατε τους διαδηλωτές ως επικίνδυνους κουκουλοφόρους. Εγώ έβλεπα τα παιδιά -ήταν και τα παιδιά μου εκεί, αλλά και όλους τους νέους της χώρας τούς θεωρούμε παιδιά μας, όπως λέτε και εσείς- καθισμένα στον δρόμο με τα χέρια ψηλά και απέναντι ήταν οι δυνάμεις των ΜΑΤ, που έριχναν δακρυγόνα στα παιδιά, χωρίς καμία απειλή, χωρίς κανέναν λόγο.

**ΘΕΟΔΩΡΟΣ ΚΑΡΑΟΓΛΟΥ:** Τις μολότοφ δεν τις είδατε;

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Τις είδατε τις σκηνές; Υπάρχουν φωτογραφίες παντού.

**ΘΕΟΔΩΡΟΣ ΚΑΡΑΟΓΛΟΥ:** Τις μολότοφ τις είδατε;

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Για τις μολότοφ από πού έρχονται και με ποιον τρόπο έρχονται, το συζητήσαμε και χθες. Ας μην την ξεκινήσουμε πάλι αυτή τη συζήτηση. Είπαμε ότι τα βλέπουμε διαφορετικά τα πράγματα.

Μας ρωτάνε όλοι έξω «θα πέσει η Κυβέρνηση;». Δεν ξέρω να είναι εκεί το θέμα. Το θέμα είναι ότι επιτέλους ξεκινάμε να συζητάμε κάποια πράγματα που είναι θεμελιακά κατά τη γνώμη μου για τον τρόπο που έχουμε χτίσει εδώ και πενήντα χρόνια τη χώρα μας και επιτέλους αρχίζουν να καταλαβαίνουν και έξω τι ακριβώς συμβαίνει. Δυστυχώς κάτι πρέπει να συμβεί πολύ σημαντικό για να καταλήξουμε να συζητάμε.

Κύριε Γεραπετρίτη, μιλάτε για τον τόπο του δυστυχήματος. Δεν είναι εδώ ο κ. Γεραπετρίτης. Ελπίζω να το μάθει.

Μας λέτε ότι «προσπαθούσαμε να βγάλουμε ανθρώπους από τα συντρίμμια, έπρεπε να είμαστε σίγουροι ότι είναι όλοι». Μα δεν υπάρχει καμία επιχειρησιακή επιτυχία πουθενά και όχι μόνο στο να βγάλουμε ανθρώπους. Εμείς δεν ήμασταν εκεί. Υπάρχουν μαρτυρίες όμως ανθρώπων, υπάρχουν μαρτυρίες της Πυροσβεστικής, που έλεγε για την Ιφιγένεια, για παράδειγμα, που ήταν για ώρες εγκλωβισμένη ότι δεν μπορούσαν να χρησιμοποιήσουν τον τροχό που κόβει τα μέταλλα γιατί οποιοσδήποτε σπινθήρας μπορεί να πυροδοτούσε μια έκρηξη. Υπάρχουν μαρτυρίες ανθρώπων που με αίματα στα κεφάλια και ανοιχτούς φακούς στα κινητά πήγαιναν σε χωματόδρομους για να συναντήσουν το ΕΚΑΒ που ήταν κάπου εκεί. Οι ίδιοι οι τραυματίες δηλαδή περπατούσαν. Για ποια επιχείρηση μιλάμε; Δεν ξέρουμε τι συμβαίνει κάθε φορά, πώς να αντιμετωπίσουμε επιχειρησιακά ένα ατύχημα και τολμάμε να μιλάμε ακόμα.

Ο κύριος Πρωθυπουργός τι είπε; Ότι είναι περήφανος που έφτιαξε το «112». Μετά το «112» τι γίνεται, κύριε Πρωθυπουργέ και κύριοι Υπουργοί της Κυβέρνησης; Επιχειρησιακά πώς ακριβώς καλύπτουμε το γεγονός μετά το «112». Οι τηλεφωνητές τι ακριβώς λένε; Είναι εκπαιδευμένοι; Όχι βέβαια. Το ξέρετε όλοι σας.

Τι λέμε, λοιπόν, τώρα; Ότι βγήκε το «112» και σωθήκαμε, η κουλτούρα εκκένωσης που έλεγε ο Πρωθυπουργός;

Κύριε Σκέρτσο, μιας και είστε εδώ, ξέρετε πάρα πολύ καλά το θέμα του Ερμή. Ο Ερμής με ένα χέρι σώο, γιατί όλα τα άλλα είχαν σπάσει, πόδια, χέρια τα πάντα, κατάφερε να στείλει μήνυμα στο «112». Τι έγινε μετά; Ένα επιχειρησιακό χάος για πέντε ώρες. Κανείς δεν μπόρεσε να προσεγγίσει τον άνθρωπο που αιμορραγούσε στο βουνό. Το ξέρετε πάρα πολύ καλά. Γι’ αυτό τι έχουμε κάνει; Αντί να ντρεπόμαστε που ό,τι έχουμε φτιάξει, απλά δεν λειτουργεί, ερχόμαστε εδώ να τσακωθούμε πολιτικά.

Ο Ερμής Θεοχαρόπουλος, λοιπόν, έστειλε αυτό το σήμα. Το σήμα δεν το πήρατε ποτέ όμως ούτε το μήνυμα το λάβατε ποτέ. Αυτό είναι το μεγάλο και διαχρονικό αίσχος μας, δικό σας και όποιων έχουν κυβερνήσει.

Το πλεονέκτημα της Πλεύσης Ελευθερίας είναι ότι δεν έχει κυβερνήσει. Γι’ αυτό την ακούνε οι πολίτες. Καμία εργαλειοποίηση δεν έχουμε κάνει και δεν έχουμε παραγγείλει καμία δημοσκόπηση που να λέει τα ποσοστά μας, δεν έχουμε αναφέρει τίποτα. Οι Υπουργοί σας το έκαναν αυτό στις τηλεοράσεις.

Νομίζω, λοιπόν, ότι είστε διαχρονικά ένοχοι. Στηρίζεστε στο βαρύ πένθος, ελπίζετε στον συντριπτικό πόνο και προσεύχεστε, προτρέποντας και τους συγγενείς να κάνουν το ίδιο, μην τυχόν και τους πιάσει καμία τρέλα και κάνουν καμία μήνυση, γιατί ξέρετε ότι έχετε ευθύνη. Ξέρετε επίσης ότι αυτήν τη φορά έχετε πέσει σε τρελούς, τρελούς από πόνο και αποφασισμένους. Την τακτική την ξέρουμε. Αμέσως μετά από το συμβάν αρχίζουν οι υποσχέσεις: «Θα φτιάξουμε το τρένο», «θα φτιάξουμε ολυμπιακό αναρριχητικό κέντρο», «θα φτιάξουμε βάσεις με ελικόπτερα». «Θα», «θα», «θα» μέχρι να ξεχαστεί το θέμα. Μας προτρέπετε να το δούμε σαν θυσία για να σωθούν οι υπόλοιποι. Αυτά λέτε και κάποιοι ελπίζουν, με περίσσευμα ψυχής, ότι κάτι θα αλλάξει κρατώντας τις φωτογραφίες των παιδιών τους στην αγκαλιά.

Αυτά έχουν τελειώσει. Αυτό το είδος της πολιτικής πέθανε, αλλά δεν το έχετε καταλάβει ακόμα. Στα εσωτερικά των υπηρεσιών εκτυλίσσονται μάχες για υψηλά αξιώματα, για διαπλοκές, πολιτικά μέσα για προαγωγές, ελάχιστες επιτελικές γνώσεις βέβαια, αλλοίωση στοιχείων σε έρευνες και σε λάθη, διάλυση της Πυροσβεστικής Υπηρεσίας με διαδοχικές αλλαγές στην ηγεσία. Ούτε η «Τόλμη και γοητεία» δεν έχει τέτοιο ενδιαφέρον, κυρίες και κύριοι, για το ποιος θα πάρει την καρέκλα! Αυτά κάνατε. Αυτά κάνατε και στο Μάτι. Και όταν έρχεται η στιγμή της ανάγκης, σηκώνετε τα χέρια ψηλά, όχι οι μάχιμοι, οι πυροσβέστες που πέφτουν στις φλόγες, οι άλλοι που είναι σε υψηλές θέσεις και όταν έρθει η ώρα να βρουν ποιος φταίει δείχνουν ο ένας τον άλλον. Πλήρης ατιμωρησία εδώ και πενήντα χρόνια, στα Τέμπη, στον Ερμή, στο Μάτι, στις φωτιές, στις πλημμύρες, παντού. Επιχειρησιακή ανικανότητα. Μόνο και μόνο γι’ αυτό θα έπρεπε να παραιτείται ο πολιτικά υπεύθυνος και όχι μόνο αυτός.

Υπάρχει ποινική δίωξη στον κ. Παπαγεωργίου, που παραιτήθηκε, για αλλοίωση και αυθαίρετη παρέμβαση στον χώρο του «δυστυχήματος», όπως το λέτε εσείς, των Τεμπών, με συμπληρωματική μήνυση των συγγενών των θυμάτων κατά όσων συμμετείχαν στις έκτακτες συνεδριάσεις του Συντονιστικού Οργάνου Πολιτικής Προστασίας. Το λεγόμενο ΣΟΠΠ. Σαν σαπουνάκι ακούγεται για ξέπλυμα! Για τη διαχείριση του σιδηροδρομικού εγκλήματος, όπως το λέμε εμείς, των Τεμπών που κατατέθηκε τον Ιούλιο του 2024 πότε έγινε η παραίτηση; Τώρα, για να διευκολυνθεί η δικαιοσύνη!

Ο κ. Παπαγεωργίου το 2013 έγινε αρχηγός της Πυροσβεστικής Υπηρεσίας μετά από αιφνίδια παραίτηση του κ. Σωτήρη Γεωργακόπουλου και το 2019 έγινε γενικός διοικητής Πολιτικής Προστασίας και μάλιστα με περηφάνια συμπεριέλαβε στο βιογραφικό του την κατάσβεση πυρκαγιάς στο χημικό εργοστάσιο του Λαυρίου το 2006, που, όπως ξέρουμε όλοι, ήταν μια αποτυχία, διότι τρεις ώρες καιγόταν το χημικό εργοστάσιο, η Πυροσβεστική δεν είχε τους κατάλληλους αφρούς να το σβήσει και μετά από δέκα ώρες ειδοποιήθηκε ο κόσμος ότι υπάρχουν τοξικά νέφη. Γιατί; Διότι επιχειρησιακά αυτοί είμαστε. Και δεν μιλάμε για τους απλούς πυροσβέστες, επαναλαμβάνω, αλλά γι’ αυτούς που είναι υπεύθυνοι και καταλήγουν να είναι ανεύθυνοι.

Το ειδικό σχέδιο διαχείρισης ανθρώπινων απωλειών, που όσοι βρίσκονταν στο πεδίο των Τεμπών πίστευαν πως έχει τεθεί σε εφαρμογή, διαψεύδεται από τον κ. Παπαγεωργίου. Πείτε μας τελικά τι ακριβώς έγινε. Ποιος θα μας πει; Η Πυροσβεστική λέει σε δελτίο τύπου πως ήταν σε λειτουργία. Ο κ. Παπαγεωργίου λέει «όχι». Ποιος μάζεψε ό,τι απέμεινε; Οι οικογένειες και οι πραγματογνώμονες. «Καμία ευθύνη δεν είχα» λέει «ως προς τις τυχόν επιχειρησιακές πράξεις ή παραλείψεις που αφορούν το πεδίο του δυστυχήματος. Δεν είχα καμία αρμοδιότητα στον χώρο». Αυτά ο κ. Τριαντόπουλος και ο κ. Παπαγεωργίου. Σε άλλο χρόνο σε ερώτηση του ανακριτή κατά την απολογία του είπε πως υψηλόβαθμο κυβερνητικό στέλεχος έδωσε εντολή να καθαριστούν όλα αμέσως γιατί μέχρι την Κυριακή πρέπει να είναι «λαμπίκο». Είμαστε και νοικοκύρηδες!

Την ώρα της επιχείρησης κανείς δεν ξέρει τι κάνει, κανείς δεν έχει ευθύνη και ξέρουμε όλοι γιατί, διότι όλοι είναι διορισμένοι, είναι άνθρωποι που δεν ξέρουν τι πρέπει να κάνουν, είναι δικά σας παιδιά, όπως έγινε και στον Ερμή, που ήταν πέντε ώρες εγκαταλελειμμένος. Ούτε η ΕΜΑΚ, ούτε το ΕΚΑΒ, ούτε η Αστυνομία μπορούσαν να κάνουν κάτι.

Ο κ. Φαλάρας, ο Γενικός Επιθεωρητής Πυροσβεστικού Σώματος Βορείου Ελλάδας και Θεσσαλίας, που ήταν συντονιστής των πυροσβεστικών υπηρεσιών όταν συνέβη το έγκλημα στα Τέμπη και ακόμα τρία στελέχη του Πυροσβεστικού Σώματος που σε βάρος τους εξελίσσεται ένορκη διοικητική εξέταση μετακινήθηκαν από τη θέση τους και εντωμεταξύ ο κ. Φαλάρας προήχθη σε Αντιστράτηγο και αποστρατεύτηκε το 2025.

Τον Μάρτη του 2024 ο κ. Τριαντόπουλος είπε πως η διαμόρφωση του χώρου έγινε με αίτημα της Πυροσβεστικής. Ο κ. Φαλάρας το αρνήθηκε.

**ΠΡΟΕΔΡΕΥΩΝ (Ιωάννης Πλακιωτάκης):** Κλείστε παρακαλώ.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ναι, δεν θα συνεχίσω. Τα ξέρουμε όλοι. Τα έχουμε ξαναπεί χίλιες φορές. Μην μας λέτε όμως ότι είμαστε παράλογοι όταν μιλάμε για συγκάλυψη.

Ευχαριστώ πάρα πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Κεφαλά.

Τον λόγο έχει ο Υπουργός Παιδείας, Θρησκευμάτων και Αθλητισμού, ο κ. Κυριάκος Πιερρακάκης.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Σας ευχαριστώ, κύριε Πρόεδρε.

Κυρίες και κύριοι συνάδελφοι, βρισκόμαστε σήμερα εδώ για να συζητήσουμε πάνω στην κατάθεση πρότασης δυσπιστίας από μεριάς της Αντιπολίτευσης με αφορμή πτυχές της τραγωδίας των Τεμπών, έναν χρόνο μετά από μια αντίστοιχη συζήτηση πρότασης μομφής, η οποία είχε το ίδιο αποτέλεσμα το οποίο θα έχει και αυτή αύριο.

Επιτρέψτε μου να πω ότι γενικά μια συζήτηση πρότασης δυσπιστίας είναι μια αφορμή γενικά για μια Κυβέρνηση και να απαντήσει στο συγκεκριμένο ζήτημα, αλλά και να τοποθετηθεί σε σχέση με το πού πηγαίνει η χώρα, ποιο είναι το πλαίσιο συμφραζομένων, ποιες είναι οι πολιτικές οι οποίες γίνονται, μια ευρύτερη αφορμή για να μιλήσει για το σύνολο της πολιτικής της. Νομίζω ότι αυτό έχει νόημα να το κάνουμε και ο κάθε αρμόδιος Υπουργός, αλλά θα μου επιτρέψετε πρώτα να ξεκινήσω από το επίμαχο και να ξεκινήσω από τα γεγονότα των τελευταίων ημερών.

Νομίζω ότι όλοι θα συμφωνήσουμε ότι το μήνυμα των πολιτών ήταν δυνατό και ήταν τόσο δυνατό που το ακούσαμε όλοι σε αυτήν την Αίθουσα. Η διαφορά μας από την Αντιπολίτευση είναι η εξής. Η Αντιπολίτευση προσπαθεί να καπηλευτεί αυτό το μήνυμα και να το εκμεταλλευτεί πολιτικά. Εμείς προσπαθούμε να ερμηνεύσουμε και να το μεταβολίσουμε σε κυβερνητική πολιτική, σε αλλαγές, σε πράξεις. Το μήνυμα αυτό αφορά πρωτίστως εμάς ως Κυβέρνηση, αλλά, επιτρέψτε μου να πω, έχω την εντύπωση ότι αφορά και όλους όσοι κυβέρνησαν, όλους όσοι θήτευσαν σε θέσεις ευθύνης κατά το παρελθόν και έρχονται σήμερα να υποδυθούν ευκαιριακά τους αγανακτισμένους.

Χιλιάδες πολίτες εξέφρασαν τον απέραντο σεβασμό τους στους συγγενείς των θυμάτων της σιδηροδρομικής τραγωδίας των Τεμπών, μας είπαν ότι ζητούν δικαιοσύνη και μας είπαν ότι ζητούν και ένα κράτος το οποίο προστατεύει τους πολίτες του, που είναι πάντα δίπλα τους και όχι απέναντι. Και σε αυτό συμφωνούμε. Είμαστε δίπλα, δεν είμαστε απέναντι.

Η δικαιοσύνη κάνει, για να απαντήσω στο πρώτο σκέλος, απερίσπαστα τη δουλειά της. Προφανώς και έχουμε απόλυτη εμπιστοσύνη στον θεσμό της δικαιοσύνης. Αυτό, αν θέλετε, είναι και το αυτονόητο καθήκον μας σε αυτή την ιερή Αίθουσα, γιατί διαφορετικά θα πρέπει κανείς να θέσει το εξής ρητορικό ερώτημα. Αν όχι η δικαιοσύνη, τι; Αν όχι η δικαιοσύνη, ποιος ; Αν όχι η δικαιοσύνη, πώς;

Πενήντα χρόνια μετά τη Μεταπολίτευση και τη θεμελίωση της Γ΄ Ελληνικής Δημοκρατίας το να τίθεται η δικαιοσύνη και η εμπιστοσύνη σε αυτήν υπό αμφισβήτηση προσβάλλει την ίδια τη φύση του πολιτεύματος και της Γ΄ Ελληνικής Δημοκρατίας. Ταυτόχρονα δεν νομίζω ότι μπορεί ο οποιοσδήποτε πολιτικός Αρχηγός αυτό να έρχεται και να το αμφισβητήσει σήμερα στη Βουλή.

Το χρέος μας, επίσης, σε ό,τι αφορά το κράτος απέναντι σε αυτή την ετερόκλητη αντιπολιτευτική συμμαχία πολιτικής επιβίωσης η οποία έρχεται να καταθέσει την πρόταση δυσπιστίας, είναι να απαντήσουμε επί του συγκεκριμένου, γιατί ο κόσμος από εμάς περιμένει τη λύση στο πρόβλημα. Αν πρέπει κανείς πάλι να προσπαθήσει να ερμηνεύσει το μήνυμα το οποίο λαμβάνουμε, το μήνυμα είναι «Τρέξτε γρηγορότερα, λύστε προβλήματα». Είναι αυτή η στάση της αντιπολίτευσης στη Βουλή;

Απέναντι σε όποια μεγάλη αλλαγή προσπαθεί αυτή η Κυβέρνηση να κάνει στο κράτος είτε λέγεται αξιολόγηση είτε λέγεται επιτάχυνση διαδικασιών η στάση της Αντιπολίτευσης στη συντριπτική πλειοψηφία των περιπτώσεων είναι να είναι θιασώτες της ακινησίας και απολογητές του χθες. Εμείς ερμηνεύουμε και μεταβολίζουμε το μήνυμα ότι πρέπει να τρέξουμε πολύ γρηγορότερα και να κάνουμε ακόμη περισσότερες αλλαγές. Η Αντιπολίτευση τι κάνει σε αυτό και τι λέει γι’ αυτό;

Το αίτημα είναι πάνω στο τραπέζι και αφορά τη ριζική αλλαγή του κράτους, είναι η εντολή την οποία λάβαμε ως Κυβέρνηση με πρώτο τον Πρωθυπουργό το 2019 «Φτιάξτε κράτος». Έχει επιτευχθεί αυτό; Το ανέφερε εκτενώς χθες ο Πρωθυπουργός. Υπάρχουν πτυχές του κράτους όπου έχουμε έρθει στον 21ο αιώνα, όχι μόνο ημερολογιακά, επί της ουσίας.

Το «112» το οποίο εγώ θα σας πω, ως κάποιος που συμμετείχε ως αρμόδιος Υπουργός στην τελική του υλοποίηση, δεν είναι πανάκεια, αλλά αν υπήρχε το «112» στο Μάτι, θα είχε σωθεί έστω και μια ζωή παραπάνω. Είναι πάρα πολύ αδόκιμο αυτό να ερχόμαστε εδώ και να το υποτιμούμε. Είναι μια πάρα πολύ σπουδαία συνεισφορά ότι αυτό πλέον υπάρχει και ότι αυτή κουλτούρα εκκένωσης υπάρχει. Γιατί πρέπει να μπορούμε να συμφωνήσουμε στα βασικά.

Όλα αυτά είναι προίκα μας. Δεν είναι προίκα μόνο μιας Κυβέρνησης. Είναι προίκα του κράτους και του έθνους. Το ότι υπάρχει το gov.gr είναι πάρα πολύ θετικό. Το ότι στον εθνικό εμβολιασμό καταφέραμε και χτίσαμε ένα από τα καλύτερα συστήματα σήμαινε ότι κερδήθηκαν ζωές μέσα από αυτό. Όλα αυτά είναι προίκα του κράτους.

Ταυτόχρονα όμως η ειλικρινής αποτύπωση είναι ότι ναι, δεν καταφέραμε σε όλα να φέρουμε το κράτος τον 21ο αιώνα και αυτό είναι που πρέπει να κατακτηθεί και να πετύχουμε. Ο μόνος τρόπος για να το πετύχουμε είναι ειλικρίνεια, ειλικρίνεια, ειλικρίνεια, δουλειά, δουλειά, δουλειά και σίγουρα όχι εγκλωβισμός στις αποτυχημένες νοοτροπίες του χθες.

Πρέπει συνολικότερα και το θεσμικό λογισμικό, εγώ θα σας πω όχι της χώρας, αλλά της Ευρωπαϊκής Ένωσης να έρθει στον 21ο αιώνα. Γιατί όταν έχεις διαγωνισμούς οι οποίοι διαρκούν -πάρτε τα ψηφιακά έργα για παράδειγμα- πέντε χρόνια, στο μεσοδιάστημα έχει αλλάξει ο κόσμος και αυτά πατάνε πάνω σε ευρωπαϊκές Οδηγίες, όχι μόνο πάνω σε εθνικούς νόμους.

Η κουλτούρα λέμε πολύ συχνά των Ολυμπιακών Αγώνων ή των θεσμών της πανδημίας είναι αυτό που χρειαζόμαστε για να φύγουμε γρήγορα μπροστά. Συμφωνούμε και αυτό είναι που προσπαθούμε να μεταβολίσουμε ανάμεσα σε άλλα. Τι έλεγε η Αντιπολίτευση όταν ερχόταν το ειδικό θεσμικό πλαίσιο για να τρέξουν γρηγορότερα τα πράγματα στην πανδημία; Το κατηγορούσε. Κατηγορούσε κάτι το οποίο ήταν λύση σε ένα τέτοιου τύπου πρόβλημα, αντί να το υποστηρίξει, με τους δικούς της όρους, όπως οφείλει να κάνει πάντα.

Συνεπώς, τα πράγματα είναι εξαιρετικά πιο πολύπλοκα και σίγουρα όταν ερχόμασταν να μιλήσουμε για το πώς η χώρα θα φύγει μπροστά, δεν πρέπει να ξεχνάμε ότι υπάρχει μια χαμένη δεκαετία ή σχεδόν χαμένη δεκαετία πίσω μας. Αυτή είναι και η διεθνής αποτύπωση, ότι η Ελλάδα έπρεπε μέσα σε λίγα χρόνια να καλύψει το χαμένο έδαφος, να αναζητήσει τον χαμένο χρόνο και να φύγει γρήγορα μπροστά.

Ο λόγος για τον οποίον υπήρξε αυτή η χαμένη δεκαετία ήταν το DNA του εθνικού διχασμού, ήταν το γεγονός ότι διαφωνούσαμε για τα πάντα και για όλα σε αυτή την Αίθουσα και το κάναμε με έναν τρόπο που στην πραγματικότητα ήταν επιβαρυντικός για τη χώρα. Σε κάποια βασικά έπρεπε να μπορείς να συμφωνείς έστω στα δεδομένα και ας διαφωνούμε στη θεμελιώδη ερμηνεία τους. Εν πάση περιπτώσει, τα δεδομένα πρέπει να μπορούμε να συμφωνήσουμε. Αυτό αν δεν κατακτηθεί, ο κίνδυνος είναι συνολικά πολύ μεγάλος και το κόστος θα είναι συνολικό και ευρύτερο για τη χώρα και το έθνος.

Στη συνολική διάσταση του θέματος εγώ θα προσέθετα ότι τι είχε να κάνει αυτή η Κυβέρνηση; Εν πολλοίς ακουμπούσε σε μια διττή διάσταση. Από τη μια, έπρεπε να λύσει εκκρεμότητες του χθες, ιστορικές εκκρεμότητες του χθες, έπρεπε να διασφαλίσει ότι η χώρα θα έμπαινε σε κύκλο πολιτικής σταθερότητας, η οποία επίσης δεν πρέπει να υποτιμάται, γιατί αν δεν είναι σταθερό το έδαφος, δεν μπορείς να χτίσεις. Και προέκυψε και ένα τρίτο θέμα, ότι έπρεπε να απαντήσει και σε όλες τις αναδυόμενες προκλήσεις που ερχόντουσαν από το αύριο. Γιατί αν λέγαμε το 2019 τι θα μας προκύψει στην πορεία, από παγκόσμια πανδημία μέχρι υβριδική κρίση στα σύνορα, μέχρι πόλεμος στα ευρωπαϊκά σύνορα, μέχρι ενεργειακή κρίση, μέχρι πληθωριστική κρίση, όλα αυτά δεν θα μπορούσε κανείς να τα προβλέψει.

Σήμερα είμαστε σε μια συγκυρία κατά την οποία ξανασχεδιάζονται οι βασικές γεωπολιτικές συνιστώσες. Και πάνω σε αυτή τη συγκυρία είναι άστοχο στην καλύτερη και στην πιο ευγενική περιγραφή του να έρχεται κανείς εδώ μέσα και να λέει ότι η σταθερότητα είναι κάτι το οποίο πρέπει να υποτιμάται ή ότι είναι μια προσχηματική επίκληση. Είναι η αναγκαία συνθήκη για να μπορούμε να συζητάμε και να πράττουμε και να λύνουμε όλα εκείνα τα θέματα τα οποία πρέπει να μπορέσουμε να λύσουμε και ως πολιτικό σύστημα μαζί.

Διότι ο πυρήνας αυτού που μπορεί να μειώσει την εμπιστοσύνη των πολιτών στο πολιτικό σύστημα δεν είναι άλλος από την αποτελεσματικότητα του ίδιου του πολιτικού συστήματος, από το να μπορεί να παράγει λύσεις γρήγορα σε κάθε πρόβλημα που αναδύεται και ιδανικά να έχει προορατικότητα.

Στον χώρο της παιδείας όλα αυτά προσπαθούμε να τα υπηρετήσουμε με πάρα πολλές αλλαγές σε πολύ πυκνό χρόνο τα τελευταία χρόνια, από την εφαρμογή της αξιολόγησης μέχρι αλλαγές, όπως η διεθνοποίηση των ελληνικών δημοσίων πανεπιστημίων, η δημιουργία μη κρατικών πανεπιστημίων, οι ακαδημίες επαγγελματικής εκπαίδευσης και κατάρτισης σε σύμπραξη με τον ιδιωτικό τομέα -ναι, διότι αυτός είναι ο πυρήνας της επαγγελματικής εκπαίδευσης, να μπορεί κανείς να βρει μια πολύ καλή δουλειά γρήγορα από τον ιδιωτικό τομέα- και είναι βέβαια η μεγάλη επένδυση στο σχολείο, από τα σχολικά κτήρια και το πρόγραμμα «Μαριέττα Γιαννάκου», στα οποία δεν είχαν υπάρξει επενδύσεις τις προηγούμενες δεκαετίες ή από προηγούμενες κυβερνήσεις.

Τώρα ξεκινάμε με 350 εκατομμύρια ευρώ για το σύνολο των σχολικών κτηρίων της χώρας, επένδυση η οποία θα επαυξάνεται διαρκώς στην πορεία. Θυμίζω ξεκινήσαμε με 250 εκατομμύρια ευρώ, είναι ήδη 350. Θα αυξάνουμε διαρκώς το ποσό για να φτάσουμε σε όλα τα σχολεία και στα δώδεκα χιλιάδες επτακόσια δέκα σχολεία τα οποία έχει η χώρα.

Αλλάζουμε τα βιβλία. Ενισχύουμε τις ψηφιακές υποδομές με διαδραστικούς πίνακες. Να πω εδώ ότι έχουμε λάβει την απόφαση, συνεχίζοντας την πολιτική εισαγωγής των διαδραστικών πινάκων σε όλες τις σχολικές αίθουσες από πέμπτη δημοτικού και πάνω, να διευρύνουμε με τη στήριξη του Υπουργείου Οικονομικών αυτήν την πολιτική σε όλες τις τάξεις από πέμπτη δημοτικού και πάνω. Να μπορέσουμε δηλαδή πραγματικά, όπως μας ζητούν, να βάλουμε διαδραστικό πίνακα σε κάθε σχολείο. Όλα αυτά γίνονται, ενώ αλλάζουμε τους θεσμούς, ενώ ενισχύουμε τον ρόλο των διευθυντών στα σχολεία, ενώ γενικά, για να το πω πάρα πολύ απλά, προσπαθούμε να τα αλλάξουμε όλα και γρήγορα, όπως είναι το μήνυμα που λάβαμε. Γιατί αυτό είναι το μήνυμα.

Ρωτούμε την Αντιπολίτευση: Σε αυτό το μήνυμα, το οποίο εμείς το μεταβολίζουμε με πράξη, θα είστε δίπλα με εποικοδομητικές προτάσεις ή με τοξικά επίθετα; Θα είστε διπλά με σύνθεση στο πώς ή με αποσύνθεση για όλους, για να υπάρξουν πρόσκαιρα πολιτικά οφέλη; Διότι η ιστορία διδάσκει ότι τα πολιτικά οφέλη αυτά μακροπρόθεσμα όχι μόνο δεν τοκίζονται, αλλά εν τέλει κάνουν πάρα πολύ κακό σε εκείνους οι οποίοι ήταν οι επισπεύδοντες.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό και για την ακρίβεια του χρόνου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, δεκαεπτά μαθητές και μαθήτριες και δύο συνοδοί εκπαιδευτικοί από το 4ο Γυμνάσιο Παλαιού Φαλήρου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα δώσω τώρα τον λόγο στον κ. Χαρακόπουλο, στη συνέχεια στον κ. Δημητριάδη και μετά θα έχει τον λόγο η Υπουργός Εργασίας και Κοινωνικής Ασφάλισης κ. Νίκη Κεραμέως.

Παρακαλώ, κύριε Χαρακόπουλε, έχετε τον λόγο.

**ΜΑΞΙΜΟΣ ΧΑΡΑΚΟΠΟΥΛΟΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, η τραγωδία των Τεμπών δικαίως συγκλονίζει την ελληνική κοινωνία, διότι σε αυτή χάθηκαν πενήντα επτά παιδιά, εξαιτίας σειράς λαθών και συσσωρευμένων παθογενειών. Δικαίως οι εκατοντάδες χιλιάδες συμπολίτες μας, που διαδήλωσαν ειρηνικά την προηγούμενη Παρασκευή, αλλά και όσοι τίμησαν βουβά τη μνήμη των παιδιών, απαιτούν δικαιοσύνη, αλλά και διόρθωση των λαθών. Γιατί είναι φανερό ότι αυτό που συνέβη την αποφράδα εκείνη βραδιά στην κοιλάδα των Τεμπών είχε την αιτία του σε προβληματικές λειτουργίες ενός κράτους που εξακολουθεί να έχει ισχυρές αντιστάσεις σε κάθε προσπάθεια αξιολόγησης και αξιοκρατίας. Συμπτώματα που τα διαπιστώνουμε ακόμη σε πολλές πλευρές της καθημερινότητάς μας παρά τα σημαντικά βήματα εκσυγχρονισμού που έχουν γίνει ιδιαίτερα τα τελευταία χρόνια.

Χρέος μας λοιπόν τόσο ως προς τη δικαίωση της μνήμης των νεκρών του δυστυχήματος όσο και απέναντι στην αγωνιούσα ελληνική κοινωνία είναι να ληφθούν όλα εκείνα τα μέτρα που θα απαντήσουν στα δύο αυτά αιτήματα της δικαιοσύνης και της διόρθωσης, για να μην ξανασυμβεί κάτι παρόμοιο, να αποκατασταθεί η εμπιστοσύνη των επιβατών στην ασφάλεια των μεταφορών και εν γένει των πολιτών προς το κράτος και τους θεσμούς. Αυτό πρέπει να γίνει με υπευθυνότητα και με σχέδιο.

Δυστυχώς, παρατηρούμε μια απαράδεκτη απόπειρα της Αντιπολίτευσης να εκμεταλλευθεί μικροπολιτικά το τραγικό γεγονός. Μια Αντιπολίτευση που επιλέγει να οξύνει το πολιτικό κλίμα χάρη μόνο πρόσκαιρων εντυπώσεων, που επιχειρεί να αποκομίσει μικροκομματικά οφέλη, υποδαυλίζοντας πάθη, αναμασώντας μια έωλη επιχειρηματολογία περί συγκάλυψης που διαψεύδεται ήδη από το πόρισμα του Οργανισμού Διαχείρισης Αεροπορικών και Σιδηροδρομικών Ατυχημάτων. Μια Αντιπολίτευση που επιτίθεται στη δικαιοσύνη πριν ακόμη αυτή ολοκληρώσει το έργο της μη αναλογιζόμενη τη ζημία που προκαλεί με την υπονόμευση ενός καίριου θεσμού για την ορθή λειτουργία της δημοκρατίας, αλλά και της κερκόπορτες που ανοίγει.

Κάποιοι βέβαια σε αυτή την Αίθουσα προχώρησαν και στην υιοθέτηση αποτρόπαιων συκοφαντιών και ως ιεροεξεταστές εκδίδουν τις δικές τους αυθαίρετες ετυμηγορίες, φτάνοντας στο σημείο να υιοθετούν fake news, να υπονοούν ότι ο Πρωθυπουργός βρίσκεται πίσω από τον θάνατο του άτυχου γιου της εισαγγελέως στη Λάρισα, διατυπώνοντας δήθεν αθώα ερωτήματα για διασύνδεση της εξαφάνισης και του θανάτου του τριανταεννιάχρονου Λαρισαίου με την υπόθεση των Τεμπών.

Η επικίνδυνα ανεύθυνη αυτή συμπεριφορά, που δηλητηριάζει με ψεύδη την κοινωνία και υποδαυλίζει πάθη, δείχνει ότι κάποιοι δεν διδάχθηκαν τίποτα από την περιπέτεια της χώρας την προηγούμενη δεκαετία με τους λεγόμενους «αγανακτισμένους», τα λαϊκά δικαστήρια της «άνω» και «κάτω» πλατείας, τον άκρατο λαϊκισμό και τη φτηνή δημαγωγία, όταν η χώρα έφτασε στην άκρη του γκρεμού και γλιτώσαμε παρά τρίχα.

Σήμερα κάποιοι επιθυμούν να γυρίσουμε πάλι σε αυτές τις ημέρες της αναταραχής, της αβεβαιότητας, του χάους. Τώρα, που με θυσίες του ελληνικού λαού, με εργώδη προσπάθεια έχουμε μπορέσει να σταθούμε στα πόδια μας, που η οικονομία μας έχει αποκτήσει αναπτυξιακούς ρυθμούς, που η ανεργία έχει μειωθεί στα προ κρίσεως επίπεδα, που η χώρα δεν είναι το μαύρο πρόβατο των διεθνών αγορών, αλλά όαση σταθερότητας.

Κυρίες και κύριοι συνάδελφοι, στη δημοκρατία πρέπει πάντα να υπάρχει μια σοβαρή εναλλακτική πρόταση διακυβέρνησης. Γι’ αυτό και είναι λυπηρό το γεγονός ότι η Αξιωματική Αντιπολίτευση, το ΠΑΣΟΚ, προσχώρησε στην έξαλλη αντιπολίτευση και με όχημα το τραγικό δυστύχημα των Τεμπών αξιώνει την πτώση της Κυβέρνησης. Η κοινωνία θέλει να πέσει φως και να αποδοθεί δικαιοσύνη για το δυστύχημα, αλλά η Αντιπολίτευση θέλει απλά να πέσει η Κυβέρνηση.

Αλήθεια αν τα μεσάνυχτα της Παρασκευής πέσει η Κυβέρνηση Μητσοτάκη, ποια θα είναι η εναλλακτική διακυβέρνησης για τη χώρα; Μια ετερόκλητη συμμαχία, όπως αυτή που συνυπέγραψε την πρόταση μομφής, του κ. Ανδρουλάκη με τον κ. Φάμελλο, την κ. Κωνσταντοπούλου και τον κ. Κασσελάκη. Ας αναλογιστούμε πού θα οδηγούσε τη χώρα ως κυβέρνηση μια τέτοια ετερόκλητη συμμαχία κομμάτων που αδυνατούν να συνεννοηθούν για τα ουσιώδη, χωρίς συνεκτική, αξιόπιστη πρόταση διακυβέρνησης, εν μέσω τεκτονικών αλλαγών στο παγκόσμιο επίπεδο, όταν με κατάπληξη αλλά και αγωνία παρακολουθούμε ένα πρωτοφανώς ρευστό διεθνές περιβάλλον όπου η ισχύς εμφανίζεται και πάλι ως ο καθοριστικός παράγων των διεθνών σχέσεων, οι ανακατατάξεις είναι απρόβλεπτες και συνεχείς, η Ευρώπη προσπαθεί να βρει έναν βηματισμό και όλα αυτά την ώρα που πάντα παραμονεύει ο απειλητικός τουρκικός αναθεωρητισμός. Ποιος, άραγε, θα έχει όφελος από μία νέα περίοδο αστάθειας και πολιτικών αναταράξεων στη χώρα;

Κύριε Πρόεδρε, οι πολίτες απαιτούν να τελειώνουμε με επίμονες παθογένειες του παρελθόντος. Απαιτούν ένα κράτος που θα παρέχει ασφάλεια παντού. Αυτό είναι το πραγματικό στοίχημα για την Κυβέρνηση της Νέας Δημοκρατίας. Εκεί θα κριθεί όχι μόνο το αύριο της πολιτικής ζωής, αλλά πρωτίστως η πορεία της χώρας. Από τα μέτρα που θα ληφθούν, από τις παθογένειες που θα εξαλειφθούν, από τις ελλείψεις που θα καλυφθούν θα επανακάμψει η εμπιστοσύνη στους θεσμούς, θα αποκατασταθεί το τρωθέν κύρος τους. Τώρα είναι η ώρα των πράξεων και όχι των πολλών λόγων και σίγουρα όχι των λόγων εντυπωσιασμού και ακόμη περισσότερο αυτών της βλαπτικής και διαβρωτικής για τη χώρα τοξικότητας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Χαρακόπουλο.

Θα δώσω τον λόγο τώρα στον κ. Πέτρο Δημητριάδη από τους Σπαρτιάτες.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η σημερινή συζήτηση για την πρόταση δυσπιστίας μού θυμίζει, ξέρετε, μια ταινία. Λεγόταν «Η ημέρα της μαρμότας». Ο ήρωας της ταινίας ήταν ένας δημοσιογράφος και πήγαινε σε μια επαρχιακή πόλη του αμερικανικού νότου για ένα έθιμο. Και κάθε μέρα που ξυπνούσε βίωνε την ίδια μέρα. Το ίδιο κάνουμε και εμείς σήμερα. Ένα έτος μετά τα ίδια ακριβώς κόμματα με αφορμή το έγκλημα των Τεμπών καταθέτουν μια πρόταση δυσπιστίας η οποία θα αποτύχει. Και δεν το λέω εγώ αυτό. Το έχει πει ο Γραμματέας του ΠΑΣΟΚ, ο οποίος δήλωσε ότι είναι γραφικοί όσοι πιστεύουν ότι θα πέσει η Κυβέρνηση και θα πάμε σε εκλογές. Δεν το λέω εγώ. Το λένε αυτοί εδώ που κατέθεσαν την πρόταση.

Είχα πει λοιπόν τότε, και το λέω και τώρα και δεν αλλάζω άποψη ούτε μια γραμμή, ότι η πρόταση δυσπιστίας είναι ένα όπλο στα χέρια της Αντιπολίτευσης. Όταν όμως δεν το χρησιμοποιείς σωστά, τότε αυτό το όπλο γυρνάει μπούμερανγκ εναντίον σου και αντί να αποδυναμώσει την Κυβέρνηση, όπως πιστεύουν κάποιοι να πέσει, ενισχύεις την κυβέρνηση, της κάνεις δώρο. Την Παρασκευή, λοιπόν, το βράδυ θα πανηγυρίσει πάλι η Κυβέρνηση. Τα είχα πει και πέρσι και μου είχαν πει κάποιοι ότι «είστε φιλοκυβερνητικός». Όχι, απλώς λέω την αλήθεια. Γιατί πρέπει να σταματήσουμε την κοροϊδία εδώ μέσα. Όταν δεν σου βγαίνουν οι ψήφοι δεν κάνεις πρόταση δυσπιστίας.

Πιστεύω ότι ο κ. Μητσοτάκης -δεν είμαι στο μυαλό του- στο μυαλό του ξέρετε τι θα λέει; «Τι ωραία, επιτέλους κάνανε πρόταση δυσπιστίας, πάλι θα επαληθεύσω την κυριαρχία μου στο Κοινοβούλιο, ευχαριστώ πάρα πολύ, κύριοι της Αντιπολίτευσης, που το κάνατε». Αυτό θα πει.

Δεύτερον, αναφορικά με το έγκλημα των Τεμπών, ναι, πράγματι, το έχουμε πει και εμείς πολλές φορές ότι η Κυβέρνηση έχει ευθύνες. Το έχουμε παραδεχθεί. Το παραδέχθηκε ο κ. Χατζηδάκης. Όταν ερωτήθηκε από εμάς στην εξεταστική είπε «ναι, στον ΟΣΕ αποτύχαμε». Δεν είναι όμως μόνο η σημερινή κυβέρνηση που έχει ευθύνες. Έχουν και άλλα κόμματα. Δεν το λέω εγώ αυτό. Το έχει πει το πόρισμα του ΕΟΔΑΣΑΑΜ. Τι είπε; «Μη υλοποίηση της σύμβασης 717». Ποιοι ήταν; ΣΥΡΙΖΑ από το 2014 και μετά και η Νέα Δημοκρατία η οποία την ολοκλήρωσε τον Σεπτέμβριο του 2023.

Μάλιστα να επισημάνω, κύριε Υπουργέ -σας έχω κάνει και μια ερώτηση- ένα 20% στην περιοχή του «Daniel», εκατό χιλιόμετρα ακόμα δεν έχουν συστήματα ασφάλειας. Είναι σοβαρό το θέμα. Το έχω κάνει ερώτηση στο Υπουργείο Υποδομών και Μεταφορών και περιμένουμε να δούμε τι θα γίνει. Να επισπευσθεί, γιατί θα έχουμε πρόβλημα. Το λέω ενημερωτικά.

Επίσης δεν είπε μόνο αυτό όμως. Είπε και κάτι άλλο που το ξέχασαν πολλοί. Μίλησε και για μνημόνια. Και τα μνημόνια, λέει, ευθύνονταν. Ποιοι υπέγραψαν μνημόνια στην Αίθουσα; Μήπως να ψάξουμε να τους βρούμε; Μήπως φταίνε και κάποιοι που τώρα μας κουνάνε το δάχτυλο;

Και επειδή μιλάμε για πτώση της Κυβέρνησης, ξέρετε η μοναδική φορά που η Κυβέρνηση ήταν εκτεθειμένη, είχε εσωτερικό θέμα, ήταν με τον γάμο των ομοφυλοφίλων. Είναι η μοναδική φορά. Τι έκανε λοιπόν τότε η «προοδευτική Αντιπολίτευση»; Μάλιστα θέλω να πω και κάτι. Δεν είναι προοδευτική, είναι κεντροαριστερή ή αριστερή. Ξέρετε γιατί; Ο προοδευτισμός δεν μετριέται μόνο από το αν πιστεύεις ότι τα φύλα είναι εξήντα δύο ή αν θα πρέπει να παντρεύονται οι ομοφυλόφιλοι. Η πρόοδος για εμάς προσωπικά είναι συνισταμένη πολλών παραγόντων.

Πρόοδος για εμάς πραγματική είναι να ευημερεί ο λαός, να σταματήσουν οι πλειστηριασμοί πρώτης κατοικίας, που αυτή τη στιγμή τα funds και οι servicers τούς έχουν αυξήσει, να σταματήσουν να φεύγουν στο εξωτερικό, να έχουμε σύστημα υγείας οργανωμένο, να έχουμε σιδηρόδρομο οργανωμένο και κυρίως να πηγαίνει καλά οικονομία και να μην έχουμε εγκληματικότητα και πολλά άλλα. Και κυρίως τα παιδιά να θέλουν να μείνουν στη χώρα τους και όχι να ακούω το θλιβερό, που το ακούω από πάρα πολλά παιδιά συναδέλφων και γνωστών μου, ότι «εμείς θα φύγουμε από την Ελλάδα», όπως και οι νέοι επιστήμονες. Αυτό είναι το πιο θλιβερό. Αυτό πρέπει να σταματήσουμε. Αυτό για μένα είναι πρόοδος.

Και να πω και κάτι. Τι έκανε, λοιπόν, τότε η προοδευτική Αντιπολίτευση; Αντί όταν είχε φέρει η Κυβέρνηση τον νόμο περί του γάμου των ομοφυλοφίλων, που είχε ρήγμα, αντί να τον καταψηφίσει και να υποστεί η Κυβέρνηση πολιτική ήττα το υπερψήφισε. Ήρθαν ως σανίδα βοηθείας, ήρθαν ως σωσίβιο και είπανε «Μην ανησυχείτε, κύριε Μητσοτάκη. Έχετε πρόβλημα; Θα το λύσουμε εμείς. Εδώ τα καλά παιδιά. Θα σας βοηθήσουμε». Και σήμερα, μετά από ένα έτος, λένε «να πέσει η Κυβέρνηση». Μα, εσείς δεν κάνατε τίποτα πέρυσι και τώρα μας λέτε να πέσει η Κυβέρνηση; Και πώς θα πέσει η Κυβέρνηση όταν οι Βουλευτές θα την υπερψηφίσουν; Πιστεύετε σοβαρά ότι αυτή τη στιγμή θα υπάρξει Βουλευτής της Νέας Δημοκρατίας που θα καταψηφίσει την Κυβέρνηση; Πότε έγινε αυτό; Πότε έπεσε κυβέρνηση από πρόταση δυσπιστίας; Πείτε μια φορά.

Το λέω για να σταματήσει επιτέλους το δούλεμα εδώ μέσα. Να πούμε και μερικές αλήθειες. Είναι πολύ ωραίο επικοινωνιακά να λέμε «θα κάνουμε πρόταση, θα ρίξουμε την κυβέρνηση», αλλά να πούμε στον ελληνικό λαό επιτέλους τι συμβαίνει εδώ μέσα, ποια είναι η πραγματικότητα.

Άκουσα, επίσης, για τα προβλήματα στον σιδηρόδρομο και τα προβλήματα. Ναι, ξέρετε όμως κάτι; Και οι κυβερνήσεις που πέρασαν; Ξέρετε εγώ είμαι παθών ως δικηγόρος από όλες τις κυβερνήσεις. Έχω υποστεί φορολογία από όλες τις κυβερνήσεις, από τη σημερινή κυβέρνηση έχω υποστεί τεκμήριο, έχουμε υποστεί αυξήσεις στις ασφαλιστικές εισφορές. Γενικώς εγώ είμαι παθών απ’ όλους και μπορώ να μιλήσω αντικειμενικά για όλους. Έχουμε υποστεί λοιπόν από όλες τις κυβερνήσεις αφαίμαξη είτε φορολογικά είτε με ασφαλιστικές εισφορές.

Θέλω να πω και κάτι άλλο περί δικαιοσύνης, επειδή βλέπω συνεχώς να επιτίθεστε στη δικαιοσύνη. Ακούστε λίγο. Εγώ ως δικηγόρος, γιατί είμαι και συλλειτουργός της δικαιοσύνης, δεν μπορώ να γυρίσω και να πω ότι η δικαιοσύνη στο σύνολό της είναι πουλημένη ούτε να την ακυρώσω. Ξέρετε γιατί; Ακυρώνω και τον εαυτό μου μετά. Και δίνω και το σύνθημα στους πολίτες και ως Βουλευτής και ως δικηγόρος ότι «Κοιτάξτε, έχετε κάποιο πρόβλημα; Μην πάτε στη δικαιοσύνη. Πάρτε μια καραμπίνα, πάρτε ένα ρόπαλο και πηγαίνετε να λύσετε μόνοι σας τη διαφορά», αυτοδικία δηλαδή, πράγμα το οποίο για μένα είναι απαράδεκτο. Όταν ξέρετε ακυρώνουμε στο σύνολο τη δικαιοσύνη δίνουμε στους πολλούς το μήνυμα ότι «Κοιτάξτε, μην πάτε στα δικαστήρια. Πάτε καταπλακωθείτε στο ξύλο, πάτε σκοτώστε ο ένας τον άλλον για να λύσετε τις διαφορές σας. Αυτό το νόημα αφήνουμε. Εγώ, λοιπόν, δεν μπορώ να το πω αυτό και δεν μπορώ να λαϊκίσω. Ξέρετε για ποιον λόγο; Εγώ είμαι Αντιπολίτευση, αλλά δεν μου αρέσει να λέω εύπεπτα συνθήματα.

Και κάτι ακόμα, όλοι όσοι διαμαρτύρονται για τη δικαιοσύνη σήμερα και λένε για την κ. Αδειλίνη, «η κ. Αδειλίνη, που είναι διορισμένη» όταν παρέπεμψε εμάς, όμως, εκεί τι είχε γίνει, κυρίες και κύριοι συνάδελφοι; Δεν άκουσα να μιλάτε. Ήταν καλή τότε και κακή μετά; Ανάλογα με την υπόθεση έχουμε ευαισθησία; Κάποτε πρέπει να τα πούμε αυτά. Δεν μπορούμε να έχουμε αλά καρτ ευαισθησία στις αποφάσεις της δικαιοσύνης. Ναι, πράγματι κάποιες αποφάσεις της δικαιοσύνης είναι σωστές, κάποιες είναι λάθος, όμως δεν σημαίνει ότι τα ακυρώνουμε όλα. Και ούτε σημαίνει ότι θα βγαίνουμε και θα λέμε σε όλους «κοίταξε, όλοι οι δικαστές τα αρπάζουν, όλοι οι δικαστές είναι διεφθαρμένοι, όλοι οι δικαστές είναι για τα πανηγύρια». Ε, δεν γίνεται έτσι, κυρίες και κύριοι συνάδελφοι.

Αν θέλουμε να οικοδομήσουμε ένα ευνομούμενο κράτος δεν μπορούμε να το οικοδομήσουμε με αυτά τα συνθήματα. Ασχέτως αν εγώ κάποιες αποφάσεις της δικαιοσύνης τις θεωρώ λάθος. Έχω ασχοληθεί με κόκκινα δάνεια. Κάποιες αποφάσεις τις θεωρώ σωστές και κάποιες λάθος. Όμως δεν μπορούμε να πάμε έτσι. Δεν είναι σωστός βηματισμός.

Τέλος θα πω και το εξής: Είναι ξέρετε πάρα πολύ ωραίο να μιλάς για πτώση της Κυβέρνησης, όμως θα πρέπει λίγο να μας λένε και τα κόμματα τα οποία θα έρθουνε τι θα κάνουνε. Εγώ από τα κόμματα που έκαναν πρόταση δυσπιστίας δεν έχω ακούσει κάποια πρόταση. Εμείς έχουμε προτάσεις. Είμαστε μικρό κόμμα, αλλά έχουμε προτάσεις. Να μας πείτε μια πρόταση. Ναι, θέλετε να πέσει η Κυβέρνηση. Εσείς τι θα κάνετε; Γιατί κάποιοι από εσάς κυβερνήσατε και δεν τα κάνατε και καλύτερα.

Και μάλιστα θα πω και κάτι και εδώ τελειώνω. Επειδή κάποια κόμματα ανήκουν στον λεγόμενο προοδευτικό χώρο και μιλάνε για άνοδο της ακροδεξιάς και τείχος στην ακροδεξιά, κοιτάξτε, κυρίες και κύριοι συνάδελφοι, δεν κυβερνήσαμε εμείς τη χώρα τα τελευταία πενήντα ένα χρόνια. Άλλοι κυβερνήσανε, άλλοι τα έκαναν θάλασσα. Ας μην τα κάνατε, λοιπόν, θάλασσα να μην ανέβαιναν τα ποσοστά τα δικά μας. Και στην τελική, για να ρωτήσω: Εμείς διαλύσαμε τη χώρα; Εμείς τη χρεοκοπήσαμε; Εμείς την υποθηκεύσαμε; Κάποτε πρέπει να τα πούμε αυτά τα πράγματα. Εμάς φοβάστε; Αν θέλετε, λοιπόν, να βρείτε κάποιον ένοχο ή κάποιον υπαίτιο, γιατί εμείς μπήκαμε στη Βουλή και γιατί ανεβαίνουν τα ποσοστά μας, δείτε στον καθρέφτη και κάντε αυτοκριτική.

Αυτά λοιπόν είχα να πω. Ευχαριστώ πάρα πολύ και την επόμενη φορά ελπίζω να μην ξαναζήσουμε πάλι το ίδιο έργο.

Ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Δημητριάδη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, είκοσι τέσσερις μαθητές και μαθήτριες και δύο συνοδοί εκπαιδευτικοί από το Δημοτικό Σχολείο «Εκπαιδευτήρια Θεομήτωρ».

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα δώσω τώρα τον λόγο στην Υπουργό Εργασίας και Κοινωνικής Ασφάλισης, την κ. Νίκη Κεραμέως.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, δύο χρόνια μετά την τραγωδία των Τεμπών οι πολίτες επανέλαβαν με εμφατικό τρόπο το καθολικό αίτημα να αποδοθεί δικαιοσύνη, αίτημα και απαίτηση την οποία αντιλαμβανόμαστε πλήρως, συμμεριζόμαστε όλες και όλοι.

Ο σεβασμός στους γονείς και τις οικογένειες που έχασαν αγαπημένα πρόσωπα, ο σεβασμός στους τραυματίες και τις δικές τους οικογένειες, ο σεβασμός σε κάθε πολίτη επιβάλλει να απαντηθεί κάθε ερώτημα, κάθε «γιατί» αυτής της εθνικής τραγωδίας. Να απαντηθεί όμως θεσμικά μέσα από την ολοκλήρωση της ανακριτικής διαδικασίας και την απονομή της δικαιοσύνης.

Δεν μπορώ να μην παρατηρήσω ότι η πρόταση δυσπιστίας που συζητούμε προεξοφλεί, θα έλεγα, αποφάσεις της δικαιοσύνης. Τα κόμματα της Αντιπολίτευσης που την υπογράφουν έχουν βγάλει ήδη τη δική τους ετυμηγορία χωρίς να περιμένουν την ετυμηγορία των δικαστικών αρχών, που έχουν τη συνταγματική, τη θεσμική αρμοδιότητα να ερευνούν και να καταλογίζουν ευθύνες.

Μετά τις αλλεπάλληλες δηλώσεις, λοιπόν, για έλλειψη εμπιστοσύνης στη δικαιοσύνη, έρχεται τώρα επισήμως και η έμπρακτη αμφισβήτησή της. Όχι γιατί κατατέθηκε η πρόταση δυσπιστίας. Αυτό αποτελεί προνόμιο και θεσμική δυνατότητα της εκάστοτε αντιπολίτευσης, αλλά γιατί όλη αυτή η πρόταση, εάν τη διαβάσει κανείς, δομείται πάνω σε πραγματικά περιστατικά, τα οποία ακριβώς αυτά είναι τα οποία διερευνά αυτή τη στιγμή η δικαιοσύνη. Άρα, η πρόταση δυσπιστίας επί της ουσίας παρακάμπτει τη δικαιοσύνη, αγνοεί τη θεσμική λειτουργία της δικαιοσύνης.

Και θα έλεγα ότι παρακάμπτει και αγνοεί ακόμη και την προανακριτική επιτροπή που με δική σας πρόταση, συνάδελφοι της Αντιπολίτευσης, αποφασίστηκε προχθές, αφού ακριβώς για να μην υπάρχουν και αναπάντητα ερωτήματα και εμείς, ως Πλειοψηφία, δεχτήκαμε τη σύστασή της.

Κύριε Πρόεδρε, θα αντισταθώ στον πειρασμό να επαναλάβω σημείο προς σημείο, όσα έχουν ήδη αναφέρει συνάδελφοί μου, καταδεικνύοντας το άτοπο της πρότασης δυσπιστίας. Θα σταθώ απολύτως επιγραμματικά σε τέσσερα σημεία.

Σημείο πρώτο: Όσα έγιναν τις επόμενες μέρες στον τόπο του δυστυχήματος αποτελούν αντικείμενο έρευνας από την ελληνική δικαιοσύνη.

Σημείο δεύτερο: Η Κυβέρνηση αυτή έχει διευκολύνει το έργο της δικαιοσύνης με σειρά πρωτοβουλιών: για παράδειγμα, με την άρση απορρήτου των επικοινωνιών, με την επίσπευση της διαδικασίας σε περίπτωση σιδηροδρομικών ατυχημάτων με παράκαμψη των δικαστικών συμβουλίων. Αυτές ήταν προτάσεις της Κυβέρνησης που ήρθαν προς ψήφιση στη Βουλή των Ελλήνων.

Σημείο τρίτο: Υπήρξε έμπρακτη ανάληψη πολιτικής ευθύνης με την άμεση παραίτηση του τότε αρμόδιου Υπουργού, πράξη αυτονόητη, την οποία όμως δεν είδαμε σε άλλες τραγικές περιπτώσεις.

Σημείο τέταρτο: Καταβάλλεται μια συστηματική προσπάθεια να διορθωθούν παθογένειες δεκαετιών του ελληνικού σιδηροδρόμου και του ΟΣΕ. Όσα είχαν γίνει δεν ήταν αρκετά. Είναι πολλά που πρέπει να γίνουν ακόμη και πιο γρήγορα.

Σύμφωνα με το πόρισμα του ΕΟΔΑΣΑΑΜ, βρίσκεται σε εξέλιξη εκτεταμένη σειρά παρεμβάσεων, όπως η ανακατασκευή της σηματοδότησης και της τηλεδιοίκησης, η εγκατάσταση αυτόματου συστήματος προστασίας αμαξοστοιχίας. Έχουν προστεθεί νέα κέντρα ελέγχου κυκλοφορίας και κέντρα ελέγχου σηράγγων. Έχει αυξηθεί η ετήσια χρηματοδότηση από τα 45 εκατομμύρια ευρώ στα 75 εκατομμύρια ευρώ και έχουν γίνει κινήσεις για τη σημαντική αύξηση του προσωπικού από χίλια ενενήντα έξι άτομα στα χίλια τριακόσια δεκαεπτά άτομα.

Ζητάτε, κυρίες και κύριοι συνάδελφοι της Αντιπολίτευσης, να καταψηφιστεί αυτή η Κυβέρνηση. Η Κυβέρνηση που επανέφερε την πατρίδα μας σε πορεία ανάπτυξης που ξεπερνά κατά πολύ τον ευρωπαϊκό μέσο όρο. Η Κυβέρνηση που υψώνει διαρκώς προστατευτικά τείχη υπέρ της κοινωνίας στις παγκόσμιες κρίσεις που αντιμετωπίσαμε και αντιμετωπίζουμε, από τις συνέπειες ενός πολέμου έως τη συγκράτηση επιθέσεων της ακρίβειας. Η Κυβέρνηση που έχει ενισχύσει όσο καμία άλλη την αποτρεπτική ικανότητα της πατρίδας μας και έχει καταστήσει την Ελλάδα ισχυρό εταίρο στην Ευρώπη. Η Κυβέρνηση που προωθεί ισχυρό μέρισμα της ανάπτυξης στην πραγματική οικονομία με πολιτικές και δράσεις, όπως αυτές που υλοποιούμε στο Υπουργείο Εργασίας και Κοινωνικής Ασφάλισης, δράσεις χρήσιμες για τους πολίτες και πολιτικές που ενισχύουν την απασχόληση και στηρίζουν την κοινωνία.

Θυμίζω ενδεικτικά: Δημιουργία πεντακοσίων χιλιάδων νέων θέσεων εργασίας τα τελευταία πέντε χρόνια. Αυτή την εβδομάδα, κυρίες και κύριοι, πριν από δύο μέρες ανακοίνωσε η ΕΛΣΤΑΤ ότι έχουμε το χαμηλότερο ποσοστό ανεργίας δεκαεπτά χρόνων. Είμαστε στο 8,7% και έχουμε να δούμε τέτοιο ποσοστό από τον Δεκέμβριο του 2008. Ο κατώτατος μισθός έχει αυξηθεί ήδη κατά 28% από τα 650 ευρώ στα 830 ευρώ που είναι σήμερα και εντός του μήνα αναμένεται νέα αύξηση του κατώτατου μισθού, αρχής γενομένης από τον Απρίλιο. Ο κατώτατος μισθός για πρώτη φορά στη χώρα μας θα προστατεύει από φέτος, όχι μόνο τους εργαζόμενους του ιδιωτικού τομέα, αλλά και τους εργαζόμενους στο δημόσιο. Αύξηση του μέσου μισθού κατά 28% από το 2019. Ο μέσος μισθός πλήρους και μερικής απασχόλησης είναι σήμερα στα 1.342 ευρώ. Ο μέσος μισθός πλήρους απασχόλησης είναι στα 1.478 ευρώ.

Όμως, αλλάζει και ο χάρτης της αγοράς εργασίας. Γιατί; Διότι πλέον πάνω από τρεις στους τέσσερις Έλληνες που εργάζονται σήμερα, είναι πλήρους απασχόλησης. Αυτό πρώτη φορά συμβαίνει από όταν τηρούμε τα στοιχεία αυτά από το 2013, για πρώτη φορά πάνω από τρεις στους τέσσερις Έλληνες έχουν δουλειές πλήρους απασχόλησης.

Ταυτόχρονα, με την προσπάθεια για συστηματική αύξηση μισθών, έχουμε και τη συστηματική προσπάθεια για μείωση βαρών και μείωση ασφαλιστικών εισφορών. Ήδη έχει γίνει μείωση κατά 5,4 ποσοστιαίες μονάδες, επίκειται άλλη μισή μονάδα το 2027 και μόλις αυτή την εβδομάδα που μας πέρασε, μειώσαμε για πρώτη φορά ασφαλιστικές εισφορές σε υπερεργασία, υπερωρίες, νυχτερινά και αργίες. Ποιος κερδίζει; Ο εργαζόμενος, η επιχείρηση, το κράτος. Όλοι κερδίζουν από μια τέτοια ρύθμιση.

Η δε Ψηφιακή Κάρτα Εργασίας από 1η του μηνός έχει επεκταθεί πλέον και στον τουρισμό και στην εστίαση με καθολική εφαρμογή. Έχει αποτέλεσμα αυτό το μέτρο; Το μετρήσαμε. Τι βρήκαμε; Ότι στους κλάδους που έχει εφαρμοστεί η Ψηφιακή Κάρτα Εργασίας έχουμε οκτακόσιες δεκαπέντε χιλιάδες παραπάνω υπερωρίες που δηλώνονται, σε σχέση με πριν την χρήση της κάρτας. Άρα, πολύ πιο έντονη προστασία, θα έλεγα, των εργαζομένων και του υγιούς ανταγωνισμού.

Δουλειές: Σαράντα ημέρες καριέρας. Οι ημέρες καριέρας -τις οποίες οργανώνει το Υπουργείο Εργασίας και η Δημόσια Υπηρεσία Απασχόλησης- φέρνουν πιο κοντά υποψήφιους εργαζόμενους με επιχειρήσεις που αναζητούν προσωπικό. Έχει αποτέλεσμα; Οκτώμισι χιλιάδες τουλάχιστον συμπολίτες μας -που ξέρουμε εμείς- έχουν βρει δουλειά μέσα από αυτές τις ημέρες καριέρας. Ανάλογες δράσεις γίνονται στο εξωτερικό. Από την Ολλανδία, τη Γερμανία, την Αγγλία, πάνω από δύο χιλιάδες επτακόσιες συμπατριώτες μας έχουν έρθει σε αυτές τις δράσεις. Γιατί; Για να γνωρίσουν επαγγελματικές ευκαιρίες που προσφέρει πλέον η χώρα μας, για να φέρουμε πίσω αυτά τα λαμπρά μυαλά που έφυγαν, κυρίως στα δύσκολα χρόνια της κρίσης.

Η αύξηση των συντάξεων ανέβηκε στο 13,6.% τα τελευταία τρία χρόνια. Επίσης, πραγματοποιήθηκε επιτάχυνση του ρυθμού απονομής συντάξεων. Έπαιρνε περίπου πεντακόσιες ημέρες για να εκδοθεί μια σύνταξη. Σήμερα παίρνει κάτω από πενήντα μέρες, κατά μέσο όρο, για να εκδοθεί μια σύνταξη.

Προχωράμε σε διαρκώς βελτιωμένη εξυπηρέτηση πελατών μας με αναπηρία, με νέες δομές, με περίπου διπλασιασμό των γιατρών που εξυπηρετούν τους συμπολίτες μας με αναπηρία, με διεύρυνση της λίστας των μη αναστρέψιμων παθήσεων, με ψηφιοποίηση διαδικασιών και με τέλος στο δίλημμα που υπήρχε εργασία ή στήριξη από το κράτος για τους συμπολίτες μας με αναπηρία. Πλέον δεν είναι προϋπόθεση για να λάβεις σύνταξη αναπηρίας το να έχεις διακόψει προηγουμένως την εργασία σου.

Προχωρήσαμε στην επέκταση της ειδικής άδειας και στην παροχή προστασίας της μητρότητας σε όλες τις μισθωτές ασφαλισμένες του e-ΕΦΚΑ με την ένταξη εργαζόμενων μητέρων σε ΔΕΚΟ, τράπεζες, μέσα μαζικής ενημέρωσης.

Κύριε Πρόεδρε, κυρίες και κύριοι συνάδελφοι, ένα από τα ζητούμενα των πολιτών στις πολυπληθείς πρόσφατες συγκεντρώσεις, ήταν να επιταχύνουμε τις προσπάθειες για να αλλάξουν όσα μας κρατούν πίσω, να ενισχύσουμε την ασφάλεια των συγκοινωνιών, ώστε να μην ξανασυμβεί ποτέ τέτοια τραγωδία, να λειτουργεί το κράτος μας πιο αποτελεσματικά, να ανταποκρίνεται ολοένα και περισσότερο στις προτεραιότητες και τα ζητούμενα των πολιτών. Σε αυτά τα μεγάλα ζητούμενα η Αντιπολίτευση δεν έχει απάντηση, δεν δίνει καμία απάντηση, πόσω μάλλον πειστική απάντηση.

Απάντηση δίνει και μπορεί να δώσει μόνο η Νέα Δημοκρατία. Με καθυστερήσεις ενίοτε; Με καθυστερήσεις ενίοτε. Με κάποιες αστοχίες; Με κάποιες αστοχίες. Όμως, δίνει απαντήσεις με απτά αποτελέσματα, με απτά οφέλη για κάθε πολίτη αυτής της χώρας. Κάθε ψήφος υπέρ της πρότασης δυσπιστίας είναι ψήφος παράκαμψης και υποκατάστασης της δικαιοσύνης, ψήφος αμφισβήτησης θετικής πορείας της πατρίδας μας, ψήφος επιστροφής σε πολιτικές που στοίχισαν ακριβά σε κάθε Ελληνίδα και σε κάθε Έλληνα.

Σας καλώ, λοιπόν, να απορρίψουμε την πρόταση δυσπιστίας. Θα συνεχίσουμε μπροστά τη σκληρή δουλειά, την υλοποίηση των εξαγγελιών της Νέας Δημοκρατίας, για την οποία υλοποίηση θα κριθούμε στο τέλος αυτής της θητείας από τους πολίτες.

**ΠΡΟΕΔΡΕΥΩΝ (Ιωάννης Πλακιωτάκης):**  Ευχαριστώ πολύ την κυρία Υπουργό.

Θα δώσω τώρα τον λόγο στον κ. Καράογλου, στη συνέχεια στην κ. Ραλλία Χρηστίδου, στον κ. Βλάση και μετά θα πάρει τον λόγο ο Υπουργός Επικρατείας κ. Σκέρτσος.

Παρακαλώ, κύριε Καράογλου, έχετε τον λόγο.

**ΘΕΟΔΩΡΟΣ ΚΑΡΑΟΓΛΟΥ:** Σας ευχαριστώ πολύ, κύριε Πρόεδρε.

Επίσης ευχαριστώ και τους συναδέλφους της Αντιπολίτευσης, τη συμμαχία των προθύμων, τη συμμαχία των τεσσάρων ετερόκλητων πολιτικών δυνάμεων που καταθέτοντας την πρόταση δυσπιστίας δίνουν τη δυνατότητα στους Υπουργούς μας να παρουσιάσουν το έργο τους και βεβαίως δίνουν την δυνατότητα σε εμάς τους Βουλευτές της Νέας Δημοκρατίας να διατρανώσουμε για μια ακόμη φορά την εμπιστοσύνη στην κυβερνώσα παράταξη, την παράταξή μας, τη Νέα Δημοκρατία, και στον Πρόεδρό μας και Πρωθυπουργό της χώρας, τον Κυριάκο Μητσοτάκη.

Κύριοι Υπουργοί, κυρίες και κύριοι συνάδελφοι, βρισκόμαστε σε ένα σημείο όπου τα κόμματα της Αντιπολίτευσης δεν κρατούν πλέον ούτε τα προσχήματα. Παραφράζοντας μια γνωστή έκφραση, θα έλεγα ότι θέλει η ματαιοδοξία τους να κρυφτεί και η πολιτική σκοπιμότητα δεν τους αφήνει. Γιατί; Διότι χρησιμοποιούν μια εθνική πληγή, όπως είναι η τραγωδία των Τεμπών, για να επαναφέρουν στο προσκήνιο τον λαϊκισμό την ακραία πόλωση και τον διχασμό. Γιατί δεν τους ενδιαφέρει ούτε η αλήθεια ούτε η δικαιοσύνη. Αναζητούν απλώς και μόνο πολιτικό οξυγόνο, για να διασφαλίσουν την πολιτική τους επιβίωση και στο πλαίσιο αυτό δεν διστάζουν να προκαλέσουν ακόμα και εθνική αναταραχή.

Προτάσσουν τους πενήντα επτά νεκρούς των Τεμπών και τους συγγενείς τους, επιδιώκοντας την εθνική αποσταθεροποίηση. Ευελπιστούν να μας οδηγήσουν στο χάος, μόνο και μόνο για να εξασφαλίσουν δημοσκοπικά οφέλη. Θέλουν να αναβιώσουν τους «αγανακτισμένους», γιατί αδυνατούν να εκφέρουν σύγχρονο πολιτικό λόγο. Διαδίδουν θεωρίες συνωμοσίας και σπέρνουν fake news, θέλοντας να φθείρουν την αξιοπιστία των θεσμών. Επιδεικνύουν μια ανεξήγητη εμμονή και είναι έτοιμοι να παίξουν εκ νέου τη χώρα στα ζάρια εν μέσω γεωπολιτικών και οικονομικών ανακατατάξεων. Με λίγα λόγια επιθυμούν να συνθλίψουν την Ελλάδα της αξιοπρέπειας και της αξιοπιστίας στις συμπληγάδες του ακραίου λαϊκισμού.

Ζητούν εκδίκηση για την πολιτική ήττα που υπέστησαν πριν από έξι χρόνια εργαλειοποιώντας την τραγωδία των Τεμπών. Με τα troll τους μας αποκαλούν καθημερινά δολοφόνους, παιδόφιλους, βιαστές, εγκληματίες και όταν τους απαντούμε με επιχειρήματα, μας χρεώνουν ότι δημιουργούμε πολιτική τοξικότητα. Ποιοι; Εκείνοι που εκτρέφουν το τέρας του λαϊκισμού, εκείνοι που παριστάνουν τους τηλεδικαστές και τους εισαγγελείς, γιατί πιστεύουν ότι ο δικός τους μικροκομματικός σκοπός αγιάζει τα μέσα. Εκείνοι που βρίσκονται σε μία από τις πιο αδύναμες φάσεις της πολιτικής τους ιστορίας και αναζητούν απεγνωσμένα σανίδα πολιτικής σωτηρίας.

Μέχρι και ο πρώην Πρωθυπουργός της χώρας ο κ. Αλέξης Τσίπρας εμφανίστηκε και μίλησε για κράτος δικαίου και δικαιοσύνης. Ποιος; Ο πρώην Πρωθυπουργός, τον οποίο κατήγγειλε ο Υπουργός Δικαιοσύνης της κυβέρνησής του, ο κ. Κοντονής, ότι είχε στήσει παραϋπουργείο Δικαιοσύνης.

Να μην ξεχάσω -τώρα, βέβαια, δεν είναι εδώ, ήταν προηγουμένως-, εμφανίστηκε και ο καταδικασμένος με 13 – 0 από το Ειδικό Δικαστήριο κ. Νίκος Παππάς, απειλώντας την παραμονή των συλλαλητηρίων της περασμένης Παρασκευής ότι θα δούμε τι θα συμβεί σε όλη τη χώρα, την ίδια ώρα που ο κ. Φάμελλος ισχυριζόταν πως η συμμετοχή στις διαδηλώσεις δεν είχε κομματικά διακριτικά.

Το μόνο, λοιπόν, που σας ενδιαφέρει, κυρίες και κύριοι συνάδελφοι της Αντιπολίτευσης, είναι να παρουσιάσετε όσες και όσους συμμετείχαν στα συλλαλητήρια ως πολιτικούς αντιπάλους της Κυβέρνησής μας, της Κυβέρνησης της Νέας Δημοκρατίας και του Πρωθυπουργού Κυριάκου Μητσοτάκη.

Ας έρθουμε, όμως, στα συλλαλητήρια της 28ης Φεβρουαρίου, της προηγούμενης Παρασκευής. Πράγματι, η συμμετοχή του κόσμου ήταν εντυπωσιακή. Όμως, η συντριπτική πλειοψηφία των ανθρώπων αυτών πήγαν για να τιμήσουν τα θύματα της τραγωδίας και να συμπαρασταθούν στους γονείς και τους συγγενείς τους.

Γι’ αυτό, λοιπόν και η Κυβέρνηση της Νέας Δημοκρατίας, παίρνοντας το μήνυμα, συνεχίζει με νέες μεταρρυθμιστικές παρεμβάσεις να κάνει αδιάκοπα αυτό που υποσχέθηκε στον ελληνικό λαό, να αλλάξει δηλαδή συθέμελα τη χώρα. Προβαίνουμε σε ουσιαστικές αλλαγές στη δικαιοσύνη, στη δημόσια διοίκηση, στην υγεία στην παιδεία. Αυτή είναι η πολιτική παρακαταθήκη που αφήνουμε στις επόμενες γενιές, μια καλύτερη Ελλάδα για να διεκδικήσουν τα όνειρά τους. Δηλαδή, τους δίνουμε το οξυγόνο για να υλοποιήσουν τα όνειρά τους.

Κυρίες και κύριοι συνάδελφοι, την ώρα που τα κόμματα της Αντιπολίτευσης έχουν ξεκινήσει μια εκστρατεία μίσους, η Νέα Δημοκρατία, η παράταξή μας, προτάσσει και υπερασπίζεται την αλήθεια και τη διαφάνεια. Δεν υπάρχει ούτε ένας συμπατριώτης μας που δεν απαιτεί να χυθεί άπλετο φως στα αίτια της τραγωδίας και να οδηγηθούν ενώπιον της δικαιοσύνης όσοι αποδειχθεί ότι έχουν ευθύνες. Αυτό, όμως, θα το κρίνουν οι καθ’ ύλην αρμόδιοι, που είναι οι δικαστές, κανένας άλλος.

Όσον αφορά στα λαϊκά δικαστήρια που επιθυμούν να στήσουν ορισμένοι στις πλατείες, τους υπενθυμίζω ότι με την απαράδεκτη στάση τους και την επικίνδυνη συμπεριφορά τους, απλά τραυματίζουν τη δημοκρατία. Ο λαϊκισμός, η στοχοποίηση και η ανθρωποφαγία δεν οδηγούν πουθενά ούτε εκφράζουν τις κοινωνικές αγωνίες. Όμως, δυστυχώς, αυτή η παρατήρησή μου είναι ψιλά γράμματα για όσους εργαλειοποιούν τον ανθρώπινο πόνο και τον κάνουν μέρος του πολιτικού παιχνιδιού τους.

Να σας πω και κάτι ακόμα. Εάν θέλετε να σταθείτε στο ύψος των περιστάσεων και να συμπεριφερθείτε υπεύθυνα ως προς τα γεγονότα, διοχετεύστε τη μαχητικότητά σας στο να διορθώσουμε τα κακώς κείμενα στην πατρίδα μας. Με το να υπηρετείτε προσωπικές ατζέντες, δεν προσφέρετε καλές υπηρεσίες στην πατρίδα, γιατί αποδεδειγμένα είστε οι κύριοι εκφραστές του δόγματος «εμπρός όλοι μαζί προς τα πίσω».

Όμως, βάλτε το καλά στο μυαλό σας, το ποτάμι της προόδου που ξεκίνησε τον Ιούλιο του 2019, κυλά μόνο μπροστά και το 2027 θα γίνει χείμαρρος προόδου για κάθε Έλληνα και για κάθε Ελληνίδα. Γι’ αυτό όταν έρθει η στιγμή να μετρηθούμε στην εθνική κάλπη, οι συμπατριώτες μας θα δώσουν εκ νέου ισχυρή ψήφο εμπιστοσύνης στη Νέα Δημοκρατία, γιατί είναι η μόνη πολιτική δύναμη που οδηγεί την Ελλάδα υπεύθυνα μπροστά.

Όλες και όλοι αναγνωρίζουν ότι από το 2010 έως σήμερα στη χώρα επανήλθε η κανονικότητα. Από παράδειγμα προς αποφυγή για την Ευρώπη, γίναμε παράδειγμα προς μίμηση παγκόσμια. Τα δημόσια οικονομικά μας είναι σε τάξη. Μειώσαμε δραστικά τη φοροδιαφυγή. Αυξήσαμε την απασχόληση. Μειώσαμε την ανεργία στο 8,7%, αναφέρθηκε προηγουμένως η κυρία Υπουργός. Χρηματοδοτούμε με περισσότερους πόρους τη δημόσια υγεία. Αναβαθμίζουμε τη δημόσια παιδεία. Θωρακίζουμε την εθνική μας άμυνα. Έχουμε καλύτερα, ποιοτικότερα μέσα μαζικής μεταφοράς. Αγωνιζόμαστε για ένα καλύτερο εισόδημα για όλους τους συμπατριώτες μας.

Αυτή είναι η Ελλάδα του 2025, μια Ελλάδα που δεν έχει καμία σχέση με την Ελλάδα που παραλάβαμε το 2019, μια Ελλάδα του 2019 γεωπολιτικά απαξιωμένη, διεθνώς απομονωμένη, με τσακισμένη οικονομία και πολίτες στα όρια της εθνικής κατάθλιψης.

Πραγματικά, κυρίες και κύριοι συνάδελφοι, ο λαός δεν ξεχνά τι σημαίνει Αριστερά! Το βίωσε και το πλήρωσε ακριβά. Γι’ αυτόν τον λόγο ο λαός μας αλλά και η κοινωνία θα στηρίξουν για μία ακόμα φορά τη Νέα Δημοκρατία, γιατί η Νέα Δημοκρατία εγγυάται την ασφάλεια του εθνικού μας μέλλοντος. Γιατί απέναντι στις ξεπερασμένες αντίληψη του χθες εμείς εκφράζουμε το αύριο, εμείς υπηρετούμε το εθνικό συμφέρον.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Καράογλου.

Τον λόγο έχει η κ. Ραλλία Χρηστίδου.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Μετά τα μαθήματα του ορθού τρόπου αντιπολίτευσης, σωστής αντιπολίτευσης από τους συναδέλφους της Νέας Δημοκρατίας, συνεχίζουμε την πολυήμερη συζήτησή μας, όπως αρμόζει σε ένα έγκλημα τέτοιου μεγέθους, όχι απλώς για να εξετάσουμε μία πρόταση σύστασης προανακριτικής επιτροπής ή μία πρόταση μομφής, αλλά για να δώσουμε φωνή στην οργή μιας ολόκληρης κοινωνίας. Για να σταθούμε απέναντι στην πιο προκλητική και απροκάλυπτη επιχείρηση συγκάλυψης που έχει γνωρίσει ποτέ η μεταπολιτευτική Ελλάδα.

Το έγκλημα των Τεμπών δεν ήταν ατύχημα. Ήταν μία προαναγγελθείσα τραγωδία, αποτέλεσμα της κυβερνητικής αδιαφορίας και ενός διεφθαρμένου κράτους που λειτουργεί για τους λίγους σε βάρος των πολλών.

Πενήντα επτά συμπολίτες μας -πενήντα επτά!- έχασαν τη ζωή τους, επειδή η Κυβέρνηση άφησε τον σιδηρόδρομο να γίνει παγίδα θανάτου, επειδή οι αρμόδιοι Υπουργοί δεν έκαναν το καθήκον τους, επειδή οι προειδοποιήσεις των εργαζομένων αγνοήθηκαν, επειδή η Κυβέρνηση θυσίασε την ασφάλεια στον βωμό του κέρδους και των συμφερόντων.

Από το 2019, κυρίες και κύριοι συνάδελφοι, οι εργαζόμενοι του σιδηρόδρομου είχαν προειδοποιήσει με επίσημες αναφορές, επιστολές καταγγελίες για τις τραγικές ελλείψεις ασφαλείας. Το δίκτυο ήταν σε άθλια κατάσταση. Η τηλεδιοίκηση δεν λειτουργούσε. Τι έκανε η Κυβέρνηση; Αγνόησε τις προειδοποιήσεις.

Σήμερα είχαμε και άλλο ατύχημα -και άλλο ατύχημα!-, στην Ημαθία. Τρένο παρέσυρε μαθητή. Σήμερα και μετά την τραγωδία αντί να αναλαμβάνουν τις ευθύνες τους, τι συνέβη ακριβώς; Έστησαν ένα αφήγημα περί ανθρώπινου λάθους, για να φορτώσουν όλη την ευθύνη σε ένα σταθμάρχη, έσπευσαν να καταστρέψουν τον τόπο του εγκλήματος, εξαφανίζοντας κρίσιμα στοιχεία.

Οι εργασίες του μπαζώματος έγιναν με εντολή του Πρωθυπουργού, όπως έχει παραδεχτεί ο κ. Τριαντόπουλος, ο οποίος προΐστατο των εργασιών, αγνοώντας τις αντιρρήσεις της Αστυνομίας που ζητούσε άδεια των ανακριτικών αρχών.

Οι νεκροί βεβηλώθηκαν, καθώς βιολογικό υλικό και προσωπικά αντικείμενα πετάχτηκαν στα σκουπίδια.

Οι φωνές των παιδιών για οξυγόνο, που συγκλόνισαν τη χώρα -και έχετε το θράσος να κάνετε και χιούμορ εδώ μέσα-, χαρακτηρίστηκαν «ακατάληπτοι ήχοι».

Η Κυβέρνηση δεν επέτρεψε στην εξεταστική επιτροπή της Βουλής να καλέσει κρίσιμους μάρτυρες.

Οι ιατροδικαστές δεν έκαναν τοξικολογικές εξετάσεις και η δικαιοσύνη δεν επέτρεψε την εκταφή των σορών για να πραγματοποιηθούν, έστω και εκ των υστέρων.

Το αίτημα των συγγενών για άρση του τηλεφωνικού απορρήτου των εμπλεκομένων απορρίφθηκε. Εξακόσιες σαράντα εννέα χιλιάδες ηχητικά αρχεία και βίντεο δεν συμπεριλήφθηκαν στη δικογραφία.

Αυτά είναι τα γεγονότα.

Στις 28 Φεβρουαρίου εκατοντάδες χιλιάδες πολίτες, ίσως και ένα εκατομμύριο, πλημμύρισαν τους δρόμους φωνάζοντας τι; «Δικαιοσύνη για τα Τέμπη!». Και πρώτα από όλους εσείς, όχι η Αντιπολίτευση, θα έπρεπε να προστατεύσετε αυτά τα συλλαλητήρια. Εσείς! Ήταν η μεγαλύτερη λαϊκή κινητοποίηση που έχει δει ποτέ η χώρα, ένα ξεκάθαρο μήνυμα ότι η συγκάλυψη δεν πρόκειται να περάσει.

Και τι κάνατε; Προσπαθήσατε να τρομοκρατήσετε την κοινωνία, να τη φιμώσετε. Αποτύχατε. Γιατί; Γιατί ξέρετε πολύ καλά ότι ο λαός γνωρίζει ποιος εμποδίζει τη δικαιοσύνη και δείχνει εσάς ως υπεύθυνους. Το 80% των δημοσκοπήσεων αυτό το πράγμα λένε, ότι έχετε ευθύνη.

Η Κυβέρνηση όμως, όπως αποδεικνύουν οι τελευταίες τοποθετήσεις των στελεχών της Κυβέρνησης, ήδη από χθες κωφεύει στη φωνή του λαού. Γυρνά την πλάτη στο ηχηρό μήνυμα των μαζικών διαδηλώσεων της 28ης Φεβρουαρίου. Αντί να αντιληφθεί το αίτημα για δικαιοσύνη, επέστρεψε στην ίδια αυταρχική στάση που είχε από την πρώτη στιγμή, ακολουθώντας τη γνωστή τακτική κάθε εξουσίας που φοβάται τη λαϊκή οργή: Σκληρότητα, αδιαλλαξία, υπεκφυγές, εργαλειοποίηση της Αστυνομίας. Αυτά τα τέσσερα!

Αποδέχθηκε προσχηματικά τη σύσταση προανακριτικής επιτροπής για την παραπομπή του κ. Τριαντόπουλου, όχι για να αποκαλυφθεί η αλήθεια -μην γελιόμαστε εδώ μέσα-, αλλά για να καλλιεργήσει την ψευδαίσθηση της διαλεύκανσης.

Την ίδια στιγμή, μας είπαν ότι, αν και αποδέχονται την έρευνα, δεν υπάρχουν στοιχεία για την παραπομπή του κ. Τριαντόπουλου. Με προφανή προκλητικότητα, ο κ. Βορίδης, κάνοντας μαθήματα εδώ μέσα νομικής δεύτερου εξαμήνου περί εγκλημάτων υπερχειλούς υποκειμενικής υπόστασης, αναρωτήθηκε στη Βουλή ποιον καλύπτει ο κ. Τριαντόπουλος, ποια συμφέροντα εξυπηρετεί, ποιες είναι οι αποδείξεις της ενοχής του.

Είναι πραγματικά θράσος να ζητάτε αποδείξεις, όταν εσείς οι ίδιοι τις έχετε εξαφανίσει. Ποιος μπάζωσε τον τόπο του εγκλήματος;

Ο Πρωθυπουργός, δε, επανερχόμενος στη σκληρή επικοινωνιακή γραμμή, δεν βρήκε ούτε μία λέξη μετάνοιας και συγγνώμης να πει, πέρα από το ότι μετανιώνει που δεν αντιμετώπισε πιο σθεναρά τις θεωρίες συνωμοσίας. Ακόμα και σήμερα!

Θεωρίες συνωμοσίας, δηλαδή, είναι οι καταγγελίες των συγγενών των θυμάτων!

Ακόμα και το πόρισμα του ΕΟΔΑΣΑΑΜ επιχείρησε να διαστρεβλώσει ο Πρωθυπουργός, τονίζοντας ότι ο ίδιος το διάβασε ολόκληρο. Μόνο που στην ομιλία του το ανέγνωσε πολύ επιλεκτικά, αναφέροντας μόνο το σημείο που τον εξυπηρετούσε και που έλεγε ότι η Κυβέρνηση δεν παρενέβη στο έργο των αρχών. Δεν διάβασε, όμως, το χωρίο του πορίσματος που έλεγε ότι το πεδίο του εγκλήματος καταστράφηκε ολοσχερώς και ότι τα απαραίτητα στοιχεία για την έρευνα εξαφανίστηκαν. Δεν διάβασε το σημείο που έλεγε ότι υπήρχε κάποιο άγνωστο καύσιμο που προκάλεσε την πυρόσφαιρα που κατέκαψε τους επιζώντες της σύγκρουσης. Και ας μην ξεχνάμε ότι ο ίδιος ο Πρωθυπουργός επέμενε από τις πρώτες μέρες ότι όσα ακούγονται περί ύπαρξης άλλου καυσίμου είναι τερατουργήματα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κλείνω, κύριε Πρόεδρε.

Ο κ. Μητσοτάκης μάς έλεγε ότι το αίτημα των διαδηλώσεων ήταν να γίνει καλύτερη η Κυβέρνηση.

Όχι, κύριε Πρωθυπουργέ, το αίτημα είναι ένα και εσείς το εμποδίζετε. Και αυτό είναι «δικαιοσύνη». Δικαιοσύνη!

Οι ανεξάρτητοι Βουλευτές που συνυπέγραψαν και για την πρόταση μομφής και για την πρόταση για τη συγκρότηση προανακριτικής επιτροπής, που έχουμε ενταχθεί στο Κίνημα Δημοκρατίας, για τη διερεύνηση των ενεργειών και των παραλείψεων δέκα πολιτικών προσώπων, ανάμεσά τους τον τότε Υπουργό Μεταφορών, αλλά και τους προκατόχους του, και κάθε άλλου προσώπου που τυχόν εμπλέκεται τόσο στη μη αποτροπή του δυστυχήματος των Τεμπών όσο και στη συστηματική προσπάθεια αποσιώπησης και συγκάλυψης των ευθυνών, ζητάμε την εξέταση και του ίδιου του Πρωθυπουργού, ο οποίος με τον νόμο για το επιτελικό κράτος έχει την ευθύνη της συνολικής εποπτείας όλων των κρίσιμων Υπουργών και όλων των αποφάσεων που οδήγησαν στην τραγωδία των Τεμπών και στη συγκάλυψη που ακολούθησε. Στηρίζουμε την πρόταση μομφής, γιατί δεν ανεχόμαστε άλλο τη συγκάλυψη, την ατιμωρησία και την περιφρόνηση της κοινωνίας. Η κοινωνία ζητά αλήθεια, δικαιοσύνη, απόδοση ευθυνών.

Πολύ σωστά είπε ο κύριος Πρωθυπουργός ότι η εμπιστοσύνη στη Δικαιοσύνη είναι απαραίτητη για τη δημοκρατία και την κοινωνία μας.

Γι’ αυτό ο λαός ζητάει την παραίτησή σας, γιατί μόνον έτσι η Δικαιοσύνη μπορεί να ξανακερδίσει την εμπιστοσύνη των πολιτών. Και μην καυχάστε πολύ για το 41%, που έχει γίνει 28% -και ποιος ξέρει τι άλλο θα γίνει-, διότι πολύ εύκολα, με το κλείσιμο ενός ματιού, οι έσχατοι έσονται πρώτοι.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κυρία Χρηστίδου.

Τον λόγο έχει ο κ. Κωνσταντίνος Βλάσης από τη Νέα Δημοκρατία.

**ΚΩΝΣΤΑΝΤΙΝΟΣ ΒΛΑΣΗΣ:** Κύριε Πρόεδρε, κυρίες και κύριοι Υπουργοί, κυρίες και κύριοι συνάδελφοι, βρισκόμαστε σήμερα εδώ λίγες μέρες μετά τη συμπλήρωση δύο ετών από το τραγικό δυστύχημα των Τεμπών, μέσα σε ένα κλίμα έντονης συγκινησιακής φόρτισης, για να συζητήσουμε την πρόταση δυσπιστίας που κατατέθηκε από την Κοινοβουλευτική Ομάδα του ΠΑΣΟΚ και την οποία συνυπέγραψαν αρκετά κόμματα της Αντιπολίτευσης.

Η θλιβερή αυτή επέτειος μάς γεμίζει πόνο, αλλά μας υπενθυμίζει και την τεράστια ευθύνη που φέρουμε προκειμένου να κάνουμε ό,τι περνά από το χέρι μας για να μη βιώσει ποτέ ξανά η χώρα μας μια τέτοια τραγωδία. Σκύβουμε το κεφάλι μπροστά στους γονείς και τους συγγενείς των θυμάτων και ακούμε με ευλάβεια τα μηνύματα που έστειλαν όλοι οι Έλληνες πολίτες, είτε συμμετέχοντας στις μαζικές συγκεντρώσεις της προηγούμενης Παρασκευής είτε όχι.

Η απαίτηση για δικαιοσύνη, για αλήθεια και για τις απαραίτητες αλλαγές που θα διασφαλίσουν την εύρυθμη και ασφαλή λειτουργία των δημόσιων μεταφορών δεν είναι απλώς σεβαστή, αλλά αυτονόητη και επιτακτική, για μια Ελλάδα όπως την ονειρευόμαστε και όπως αξίζει να παραδώσουμε στα παιδιά μας.

Ακριβώς γι’ αυτό τον λόγο, με πρωτοβουλία του Πρωθυπουργού Κυριάκου Μητσοτάκη, αμέσως μετά από αυτή τη μεγάλη τραγωδία συστήθηκε ο ΕΟΔΑΣΑΑΜ, ένας Οργανισμός στελεχωμένος από τους πλέον καταξιωμένους Έλληνες και ξένους επιστήμονες.

Χρειάστηκαν δύο χρόνια συστηματικής έρευνας για να καταλήξει στα χέρια μας ένα πόρισμα που εν πολλοίς επιβεβαιώνει αυτά που οι περισσότεροι υποθέταμε, πως στα Τέμπη συναντήθηκαν μοιραία ανθρώπινα λάθη με χρόνιες παθογένειες και ελλείψεις του εθνικού σιδηροδρομικού συστήματος, για τα οποία σαφώς και ευθύνεται η ελληνική πολιτεία διαχρονικά.

Επίσης, το εν λόγω πόρισμα, σε αντίθεση με την ερμηνεία που η Αντιπολίτευση προσπαθεί να του δώσει, καταρρίπτει τα περί συγκάλυψης και δόλιου μπαζώματος, αναγνωρίζοντας ότι ποτέ δεν δόθηκε από κυβερνητικά στελέχη μια τέτοια εντολή.

Και η λέξη «συγκάλυψη», που τόσο εύκολα εκστομίζετε αρκετοί από εσάς της Αντιπολίτευσης, είναι το ίδιο απεχθής με τις λέξεις «λαϊκισμός» και «πολιτική εκμετάλλευση». Ο νοών νοείτω!

Όσο για το σενάριο της μεταφοράς εύφλεκτων υλικών από την εμπορική αμαξοστοιχία, το πόρισμα αφήνει το ενδεχόμενο αυτό ανοικτό, τονίζοντας ότι απαιτείται περαιτέρω διερεύνησή του.

Σχετικά με τη σύμβαση 717, υπογραμμίζεται το προφανές, ότι θα έπρεπε να έχει ολοκληρωθεί και πως για την μη ολοκλήρωσή της σαφώς και υπάρχουν διαχρονικές πολιτικές ευθύνες.

Κυρίες και κύριοι συνάδελφοι, προσωπικά ποτέ δεν έχω ισχυριστεί ότι δεν υπήρχαν λάθη και παραλείψεις τόσο σε σχέση με τα αίτια που οδήγησαν στο τραγικό δυστύχημα των Τεμπών όσο και σχετικά με τη διαχείριση του συμβάντος αυτή καθαυτήν. Και αν κάποιος με ρωτήσει αν ήμασταν έτοιμοι για τη διαχείριση μιας τέτοιας καταστροφής, η απάντηση είναι σαφώς όχι. Αν πάλι με ρωτήσει αν κάναμε κάτι για να θωρακίσουμε την Ελλάδα μας και τους νέους μας, η απάντηση είναι, ναι, κάναμε και θα κάνουμε ακόμη περισσότερα για να κερδίσουμε το εθνικό στοίχημα.

Και λυπάμαι πραγματικά που πολλοί από εσάς λειτουργούν διχαστικά σπέρνοντας θεωρίες συνωμοσίας με στόχο τα πρόσκαιρα μικροπολιτικά οφέλη, γιατί η απόσταση που χωρίζει το λάθος από τον δόλο είναι χαώδης. Αυτό, λοιπόν, που λέμε από την πρώτη στιγμή και που αποτελεί πάγια θέση μας είναι πως πρέπει να αφήσουμε τη δικαιοσύνη να κάνει τη δουλειά της, να διερευνήσει διεξοδικά όσα συνέβησαν και να αποδώσει τις ευθύνες σε εκείνους που τους βαραίνουν. Έχουμε διαχρονικά απόλυτη εμπιστοσύνη στη δικαιοσύνη και θέλουμε να λειτουργήσει με ακόμα μεγαλύτερη ταχύτητα για να δώσει απαντήσεις σε όλους τους Έλληνες και ιδιαίτερα στους γονείς των θυμάτων.

Κυρίες και κύριοι συνάδελφοι, δυστυχώς τις τελευταίες δεκαετίες έχουμε βιώσει πολλά γεγονότα που έχουν πληγώσει τη συλλογική μνήμη των Ελλήνων, που έχουν τραυματίσει τις ψυχές των πολιτών, που τους έχουν κάνει να αγανακτήσουν και έχουν φέρει καίριο πλήγμα στην εμπιστοσύνη τους προς το κράτος.

Στη μνήμη μας έχουν χαραχτεί βαθιά μεγάλες καταστροφές και τραγωδίες. Εκατοντάδες αθώες ψυχές έχουν χαθεί: 81 άνθρωποι στο ναυάγιο του Εξπρές Σάμινα το 2000, 21 παιδιά στα Τέμπη το 2003, 84 στις φονικές πυρκαγιές της Ηλείας το 2007, 25 στις πλημμύρες της Μάνδρας το 2017, 104 στην πυρκαγιά στο Μάτι το 2018, 57 άνθρωποι στα Τέμπη το 2023.

Αναρωτιέμαι τι άλλο πρέπει να γίνει, κύριοι της Αντιπολίτευσης, για να καταλάβουμε επιτέλους όλοι μας ότι το βαρύ πένθος, ειδικά των γονέων, δεν είναι ούτε κόκκινο ούτε πράσινο ούτε ροζ ούτε μπλε, είναι απλώς μαύρο. Και όταν κάποιοι προσπαθούν να το χρωματίσουν, απλά το κάνουν ακόμα πιο μαύρο.

Η Κυβέρνηση της Νέας Δημοκρατίας έθεσε από το 2019 κιόλας ως πρώτη προτεραιότητα την αντιμετώπιση των χρόνιων παθογενειών του ελληνικού κράτους που μας στερούν σε μεγάλο βαθμό τη χώρα που θα θέλαμε. Παρότι έχουν γίνει σημαντικά βήματα προόδου, η αλήθεια είναι ότι πολλά πρέπει να κάνουμε ακόμη για να γίνουν οι δημόσιες μεταφορές απόλυτα ασφαλείς, για να βελτιώσουμε τις υποδομές, για να μπορεί η δικαιοσύνη να κινείται με πιο γοργούς ρυθμούς, για να έχουμε την παιδεία που αξίζει στα παιδιά μας και ένα δημόσιο σύστημα υγείας που θα φροντίζει για κάθε Έλληνα.

Μέσα από αυτές τις μεταρρυθμίσεις περνάει και ο δρόμος για το «Ποτέ ξανά» που βροντοφώναξαν οι Έλληνες και το οποίο αποτελεί για καθέναν από εμάς ιερή υποχρέωση.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Βλάση.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», σαράντα οκτώ μαθήτριες και μαθητές και τρεις συνοδοί εκπαιδευτικοί από το Γυμνάσιο Λιμεναρίων Θάσου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει ο Υπουργός Επικρατείας κ. Άκης Σκέρτσος.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Ευχαριστώ, κύριε Πρόεδρε.

Κυρίες και κύριοι Βουλευτές, ξεκινώ την ομιλία μου εκφράζοντας και πάλι ειλικρινή συγγνώμη -δεν θα σταματήσω να το λέω- προς όλους και όλες, προς τους συγγενείς των θυμάτων, προς τους επιβάτες και τους τραυματίες -μην τους ξεχνάμε-, προς κάθε ελληνική οικογένεια που είδε στα παιδιά που χάθηκαν τα δικά της παιδιά, προς όσους χάθηκαν. Έχουμε πάντα στη μνήμη μας βέβαια και στη σκέψη τα θύματα, τους συγγενείς στο Μάτι, στη Μάνδρα, που κάποιοι δυστυχώς έχουν ξεχάσει.

Ο σεβασμός στους νεκρούς, η τιμή στη μνήμη τους είναι μέρος της παράδοσής μας, είναι κομμάτι του συλλογικού μας εαυτού, της κοινής μας μνήμης και κληρονομιάς. Θα κουβαλάμε πάντα την ευθύνη πάνω απ’ όλα στη συνείδησή μας γι’ αυτό που έγινε και ταυτόχρονα την υποχρέωση να αλλάξουμε τα πράγματα προς το καλύτερο, ώστε να ηρεμήσουν κάπως οι ψυχές των ανθρώπων.

Και, όμως, θεωρώ ότι ειδικά την περασμένη εβδομάδα, που σημάδεψε τη δεύτερη επέτειο από το τραγικό δυστύχημα, είμαστε πλέον πιο κοντά στην αλήθεια που ζητά σύσσωμη η κοινωνία, αλλά και πιο κοντά στην αλήθεια που αναζητά η δικαιοσύνη. Γι’ αυτό και κρίνουμε πως τελικά αυτή η πρόταση είναι καλοδεχούμενη, καθώς μας δίνει τη δυνατότητα να εστιάσουμε, να συνοψίσουμε και να αναδείξουμε τα ουσιώδη.

Γιατί βρισκόμαστε πλέον πιο κοντά στην αλήθεια; Διότι πλέον έχουμε επιτέλους στα χέρια μας το πόρισμα του ΕΟΔΑΣΑΑΜ, του Οργανισμού για τη Διερεύνηση Σιδηροδρομικών και Αεροπορικών Δυστυχημάτων, που επαναφέρει τη συζήτηση στις πραγματικές της διαστάσεις από τη σφαίρα της μυθοπλασίας, το πόρισμα του οργανισμού που όφειλαν ως ευρωπαϊκή επιταγή διαδοχικές κυβερνήσεις από το 2004 ως το 2023, δηλαδή οι κυβερνήσεις όλων των κομμάτων που υποβάλλουν σήμερα πρόταση δυσπιστίας, να έχουν φτιάξει, αλλά αμέλησαν, το πόρισμα του οργανισμού που αν είχε συγκροτηθεί νωρίτερα, θα είχε μεριμνήσει μαζί με τη Ρυθμιστική Αρχή Σιδηροδρόμων να καλυφθούν με ειδικά πρωτόκολλα πολλά από τα κενά ασφαλείας, τυποποίησης διαδικασιών, εσωτερικού ελέγχου και λογοδοσίας που διαπιστώνουμε σήμερα με οργή και θλίψη ότι προηγήθηκαν, οδήγησαν και ακολούθησαν αυτό το δυστύχημα.

Το πόρισμα αυτό είναι ο συλλογικός μας καθρέφτης. Μας μεταφέρει από τη σφαίρα των προσωπικών απόψεων και των αυθαίρετων ερμηνειών στην επικράτεια της δομημένης γνώσης, της επιστημονικής έρευνας, της αντικειμενικής μέτρησης και σύγκλισης με τις διεθνείς πρακτικές και εμπειρίες.

Η σύσταση του ΕΟΔΑΣΑΑΜ και το πόρισμά του αποτελούν μια θεσμική κατάκτηση. Είναι ο τρόπος που κάθε δημοκρατία ερευνά αντίστοιχα δυστυχήματα για να πάρει μετά τη σκυτάλη η δικαιοσύνη, είναι η μέθοδος για να φτάσουμε στον πυρήνα της αλήθειας.

Δεν μας αρέσει αυτό που βλέπουμε μέσα σε αυτό το πόρισμα. Όμως, πρέπει να κοιταχτούμε όλοι σε αυτόν τον συλλογικό καθρέφτη, όσο σκληρά κι αν είναι αυτά που καταγράφει για όλους μας, πρέπει να το διαβάσουμε ολόκληρο και όχι επιλεκτικά, διότι μέσα του θα βρούμε τις απαντήσεις σε όλα σχεδόν τα ερωτήματα.

Συμπέρασμα, επομένως, πρώτο και βασικό: Κατηγορείται για συγκάλυψη η Κυβέρνηση που δημιούργησε μαζί με την Ευρωπαϊκή Ένωση, μαζί με την Ευρωπαϊκή Επιτροπή, τον φορέα της αποκάλυψης της αλήθειας. Δεν υπάρχει μεγαλύτερη λογική και πολιτική αντίφαση σε αυτό. Μα, αν θέλαμε να συγκαλύψουμε κάτι, θα απευθυνόμασταν για τεχνική βοήθεια στη διερεύνηση των αιτιών του δυστυχήματος στον Ευρωπαϊκό Οργανισμό Σιδηροδρόμων, που στελέχωσε τον ΕΟΔΑΣΑΑΜ με τους πλέον έμπειρους Ευρωπαίους πραγματογνώμονες; Διότι αυτό κάναμε. Εμείς υιοθετούμε αυτούσιο το πόρισμα παρά τη σκληρή κριτική που ασκεί και σε δικά μας πεπραγμένα. Για ποια συγκάλυψη, επομένως, μιλάτε εσείς που το διαβάζετε μόνο επιλεκτικά; Η Κυβέρνηση είναι φορέας αποκάλυψης, είναι φορέας διαφάνειας. Φορείς συγκάλυψης και συσκότισης είναι μόνο όσοι προτρέχουν να βγάλουν συμπεράσματα, όσοι αρνούνται να διαβάσουν και κυρίως να κατανοήσουν το πόρισμα του ΕΟΔΑΣΑΑΜ, το οποίο πρέπει, επαναλαμβάνω, να αποτελέσει μια βίβλο εθνικής αυτογνωσίας.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Για όνομα του Θεού! Τι άλλο θα ακούσουμε;

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Γιατί; Διότι μιλάει για διαδικασίες, μιλάει για τυποποίηση, μιλάει για ατομική ευθύνη, μιλάει για εσωτερικό έλεγχο, για αξιολόγηση, για μέτρηση, για στοχοθεσία, για πειθαρχικό έλεγχο, για αυστηρές αρμοδιότητες, για ειδική εκπαίδευση και επανεκπαίδευση προσωπικού, για πρωτόκολλα ασφαλείας, για εκτίμηση κινδύνου.

Το είπαμε εξαρχής. Στα Τέμπη συναντήθηκαν τα ανθρώπινα λάθη με βαθιές διαχρονικές αστοχίες και ελλείψεις του ελληνικού κράτους και επιβεβαιώνεται από ενδελεχή μελέτη που έκανε ο ΕΟΔΑΣΑΑΜ αυτά τα δύο χρόνια.

Είναι όσα λείπουν διαχρονικά και από συστάσεώς της από τη δημόσια διοίκηση και προσπαθούμε να επιβάλουμε από το 2019 έως σήμερα στη λειτουργία της ως μια νέα φιλοσοφία και αντίληψη, ένα καθόλου εύκολο έργο με πάρα πολλές αντιστάσεις.

Το πυκνό πέπλο της δυσπιστίας που έχει χτιστεί γύρω από όσα έγιναν πριν και μετά το δυστύχημα στα Τέμπη οφείλεται στην εθνική καχυποψία και απαξίωση που συστηματικά δείχνουμε στις διαδικασίες, στα πρωτόκολλα, σε αυτό που λέγαμε παλιά «το μπλοκάκι του Σημίτη» και σήμερα «το Excel του Μητσοτάκη».

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Το Excel της συγκάλυψης;

**ΜΙΧΑΗΛ ΚΑΤΡΙΝΗΣ:** Έλεος! Ντροπή!

(Θόρυβος στην Αίθουσα)

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, παρακαλώ.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Χρειαζόμαστε, λοιπόν, περισσότερο Excel, χρειαζόμαστε περισσότερες τυποποιημένες διαδικασίες, για να πάμε μπροστά και όχι λιγότερες. Αυτό είναι το μήνυμα των Τεμπών. Αυτή είναι η μεγάλη και διαρκής μάχη: το να κάνουμε τα πάντα με περισσότερη τυπικότητα, με περισσότερη γνώση, περισσότερη ευθύνη και προσήλωση στη λεπτομέρεια, αντί να είμαστε η χώρα του χύμα.

Με πονάει προσωπικά, όταν ακούω ότι είμαστε η χώρα του «πάμε και όπου βγει». Δεν θέλω να είναι αυτή η χώρα μας και σε αυτή την Κυβέρνηση μπήκα γιατί ο Κυριάκος Μητσοτάκης δίνει τη μάχη, αγωνίζεται και ηγείται για να πάψει να είναι έτσι η πατρίδα μας. Αν τα είχαμε κάνει όλα αυτά, κανείς δεν θα αυτοσχεδίαζε πριν και μετά το δυστύχημα.

Τι μας διδάσκει, λοιπόν, αυτό το πόρισμα; Το βασικό που μας μαθαίνει είναι ότι χρειαζόμαστε περισσότερες διαδικασίες, περισσότερη έμφαση στα ειδικά πρωτόκολλα ασφαλείας, περισσότερο εσωτερικό έλεγχο, περισσότερη αξιολόγηση. Πολύ απλά, ο καθένας να κάνει τη δουλειά του όσο καλύτερα μπορεί, με βάση αυστηρά ελεγμένα πρωτόκολλα, να ελέγχεται γι’ αυτήν, να εκπαιδεύεται κατάλληλα γι’ αυτήν, να λογοδοτεί γι’ αυτήν, να κάνει ασκήσεις και να συνεργάζεται με τους συναρμόδιους φορείς, να επιβραβεύεται όταν κάνει καλά τη δουλειά του ή καλύτερα του αναμενομένου, αλλά και να τιμωρείται όταν δεν την κάνει καλά.

Το πόρισμα λέει ότι η πολιτεία αντιμετώπισε τα Τέμπη αποκλειστικά ως χώρο ενός πρωτοφανούς δυστυχήματος και όχι ως τόπο ενός οιονεί εγκλήματος. Οι αρμόδιες υπηρεσίες έκριναν ότι δεν είχαν να κάνουν με ένα φόνο ή με μια τρομοκρατική ενέργεια. Προτάχθηκε -θυμίζω μέσα σε ένα κλίμα μεγάλης οδύνης και εύλογης πίεσης αλλά και θεωριών για πολύ περισσότερους επιβαίνοντες και νεκρούς από την πραγματικότητα- η διάσωση τραυματιών, η ταυτοποίηση νεκρών, η αναζήτηση και ο εντοπισμός αγνοουμένων κάτω από συντρίμμια και στη συνέχεια η αποκατάσταση της σιδηροδρομικής σύνδεσης και η ασφάλεια του δικτύου φυσικού αερίου που διέρχεται κάτω από τη γραμμή.

Υπήρξε εντολή από τη δικαιοσύνη για να γίνει κάτι διαφορετικό, την οποία δεν ακολούθησαν οι υπηρεσιακοί παράγοντες; Δεν έχουμε ενημερωθεί για κάτι τέτοιο.

Ο ΕΟΔΑΣΑΑΜ μάς λέει ωστόσο ότι έπρεπε να διαχειριστούμε με διαφορετικό πρωτόκολλο αυτό το πρωτοφανές δυστύχημα, το οποίο ειδικό πρωτόκολλο για ένα πολύνεκρο σιδηροδρομικό δυστύχημα δυστυχώς δεν υπήρχε τότε και οφείλουμε να το δημιουργήσουμε.

Όμως, για να συνεννοηθούμε, είναι εντελώς διαφορετικό να κατηγορείσαι και να αναλαμβάνεις το πολιτικό κόστος διότι δεν μερίμνησες να σχεδιάσεις και να εφαρμόσεις μια διαδικασία και εντελώς, μα εντελώς, διαφορετικό να κατηγορείσαι για δόλο, ότι καταστρατήγησες διαδικασίες που δεν υπήρχαν. Για να κάνεις τι; Για να εξυπηρετήσεις κάποιο σκοτεινό σχέδιο ή κάποια αόρατα συμφέροντα που πολλοί επικαλούνται, αλλά κανείς τελικά δεν κατονομάζει και ούτε το πόρισμα τελικά εντοπίζει;

Ωστόσο η τραγωδία των Τεμπών «κυοφορούνταν» δυστυχώς επί πολλά χρόνια. Είχε να κάνει με την υπερδεκαετή υποχρηματοδότηση, υποστελέχωση και εγκατάλειψη του σιδηροδρόμου στα δύσκολα χρόνια της κρίσης, αλλά και από μία ακόμα χειρότερη εσωτερική κουλτούρα πλημμελούς ελέγχου και αξιολόγησης, που οδήγησε σε ένα αδιάφορο κράτος εν κράτει. Έχουμε δημιουργήσει με συλλογική πολιτική και ατομική ευθύνη του καθενός, δυστυχώς, ένα κράτος που βρισκόταν επί δεκαετίες στον αντίποδα όλων αυτών των αυτονόητων εννοιών. Η προσπάθεια ανάταξής του, μαζί με την ανάταξη της οικονομίας, ξεκίνησε το 2019. Μεσολάβησε ωστόσο η πανδημία του COVID που φρέναρε πολλές κρίσιμες λειτουργίες και παρεμβάσεις σε όλο το κράτος για περίπου δύο χρόνια.

Το ερώτημα είναι ένα: Είστε έτοιμοι, κυρίες και κύριοι της Αντιπολίτευσης, να τα βάλετε σήμερα με το κράτος που δεν λογοδοτεί και δεν αξιολογείται; Διότι εμείς είμαστε και το εφαρμόζουμε. Εφαρμόζουμε ήδη ένα φιλόδοξο σχέδιο σε συνεργασία με τους Ευρωπαίους εταίρους μας, για να αποκτήσουμε ασφαλέστερους, πιο σύγχρονους, πιο ευρωπαϊκούς σιδηροδρόμους έως το 2027. Ήδη σήμερα οι σιδηρόδρομοι είναι χάρη στις παρεμβάσεις του Υπουργείου Υποδομών και Μεταφορών ασφαλέστεροι από το 2023.

Αντιθέτως, δεν ακούμε καμία απολύτως πρόταση από τη δική σας πλευρά για το πώς μπορούμε να αποκτήσουμε καλύτερα τρένα. Είστε έτοιμοι να υποστηρίξετε όλα αυτά τα απολύτως αυτονόητα, κυρίες και κύριοι της Αντιπολίτευσης;

Η κοινοβουλευτική παρουσία, όπως καταγράφεται σε σειρά νομοθετημάτων, δείχνει πως όχι. Εδώ μέσα στη Βουλή τα κόμματα της Αντιπολίτευσης έχουν συστηματικά σταθεί απέναντι σε κάθε νομοθετική προσπάθεια των τελευταίων χρόνων για την αξιολόγηση του κράτους, των υπηρεσιών που παρέχει, αλλά και των υπαλλήλων του. Τουλάχιστον έντεκα νόμους έχουμε φέρει μέσω του Υπουργείου Εσωτερικών και άλλων φορέων της Κυβέρνησης για το σύνολο των λειτουργιών του κράτους: από την ακομμάτιστη επιλογή των διοικήσεων κρίσιμων οργανισμών μέσω του ΑΣΕΠ, την επιτάχυνση στις προσλήψεις, την τοποθέτηση του κατάλληλου ανθρώπους στην κατάλληλη θέση, την ανάπτυξη, την αξιολόγηση, τον πειθαρχικό έλεγχο του ανθρώπινου δυναμικού, τον εξορθολογισμό δομών και διαδικασιών. Τα έχετε καταψηφίσει όλα! Θέλετε ή δεν θέλετε να γίνουμε Ευρώπη; Εμείς θέλουμε και το προσπαθούμε και θέλουμε τη βοήθειά σας, αλλά δεν θέλουμε μια υποκριτική στάση.

Τελικό συμπέρασμα, για να το πούμε απλά. Το πόρισμα μάς υποχρεώνει να επιστρέψουμε στο μείζον. Το μείζον είναι ότι τις ζωές των πενήντα επτά ανθρώπων δεν τις στέρησε το λεγόμενο μπάζωμα. Τις ζωές των πενήντα επτά ανθρώπων τις πήρε η κουλτούρα της ανευθυνότητας που διατρέχει δυστυχώς κάθετα και οριζόντια ακόμη και σήμερα ένα μέρος της δημόσιας διοίκησης. Αυτή πρέπει να ξεριζώσουμε για να μη ζήσουμε ξανά Τέμπη.

Όμως, το ελληνικό κράτος δεν είναι μόνο τα Τέμπη. Είναι και οι ευσυνείδητοι υγειονομικοί του, είναι οι πυροσβέστες μας, είναι οι λιμενικοί μας, οι αστυνομικοί, οι στρατιωτικοί που φυλάνε σύνορα. Είναι ο νέος ΕΦΚΑ. Είναι τα νέα τμήματα της Ελληνικής Αστυνομίας για την προστασία των κακοποιημένων γυναικών. Είναι η ραγδαία ψηφιοποίηση των δημοσίων υπηρεσιών. Είναι το δωρεάν δημόσιο ψηφιακό φροντιστήριο που φτάνει σε κάθε γωνιά της χώρας. Είναι οι κινητές μονάδες υγείας που συντρέχουν τους ηλικιωμένους σε χωριά ορεινά και νησιά. Είναι το νέο ψηφιακό Κτηματολόγιο. Είναι ο «Προσωπικός Βοηθός» για τα άτομα με αναπηρία. Είναι η νέα ΔΕΗ και σύντομα θα είναι ο νέος ΟΣΕ.

Είμαστε από την ίδια πλευρά με τους πολίτες που θέλουν και απαιτούν ένα σύγχρονο κράτος, που φροντίζει, που προστατεύει, που ενδυναμώνει, που κάνει απλούστερη, ασφαλέστερη, ευκολότερη τη ζωή των ανθρώπων. Είμαστε ακόμη στη μέση αυτής της προσπάθειας, δεν έχουμε φτάσει στον προορισμό μας. Χάσαμε μια μεγάλη μάχη στα Τέμπη, με ανεπανόρθωτο κόστος για πενήντα επτά οικογένειες. Όμως έχουμε βάλει στόχο να κερδίσουμε αυτόν τον πόλεμο με το αδιάφορο και εχθρικό κράτος, να δημιουργήσουμε ένα περιβάλλον όπου η νεότερη γενιά θα ζει ξανά, καλύτερα και με μεγαλύτερη ασφάλεια από τις προηγούμενες. Αυτό είναι το δικό μας όραμα και σχέδιο.

Στεκόμαστε λοιπόν δίπλα στους ανθρώπους που πονούν και ματώνουν καθημερινά για όσους έχασαν. Δεν τους χρησιμοποιούμε σαν πολεμοφόδια. Έχουν δικαίωμα να λένε ό,τι θέλουν και ό,τι νιώθουν. Όμως τους καλώ να εμπιστευθούν τη δικαιοσύνη, διότι η αλήθεια είναι σπανίως απλή και ποτέ δεν είναι μονοσήμαντη. Και μόνο η δικαιοσύνη σε μια δημοκρατία έχει την αποκλειστική αρμοδιότητα να έχει πρόσβαση σε όλα τα στοιχεία, σε όλες τις μαρτυρίες που θα οδηγήσουν τελικά στην αλήθεια. Και, ναι, είμαστε πιο κοντά πλέον στην αλήθεια, αλλά και στην απόδοση ευθυνών.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε τον κύριο Υπουργό.

Έχει ζητήσει τον λόγο ο Πρόεδρος της Κοινοβουλευτικής Ομάδας του ΣΥΡΙΖΑ κ. Σωκράτης Φάμελλος.

Παρακαλώ, κύριε Πρόεδρε.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι Βουλευτές, ενώ εξελίσσεται η συζήτηση της πρότασης δυσπιστίας που έχουμε καταθέσει κατά της Κυβέρνησης, διαπιστώνουμε -και θεωρούμε ότι αυτό είναι προσβολή και για το Κοινοβούλιο αλλά και για την κοινωνία που διαμαρτύρεται έξω στους δρόμους με πρωτοφανή μαζικότητα και μεγάλη αντίδραση για την απόκρυψη της αλήθειας και την υποβάθμιση δικαιοσύνης- ότι υπάρχει μία εξαιρετική υποκρισία από τη μεριά της Κυβέρνησης.

Πήρα τον λόγο μετά τον κ. Σκέρτσο και την ακραία υποκριτική τοποθέτησή του, για να σας πω ότι αυτό δεν θα περάσει. Έχουμε πει, κυρίες και κύριοι Βουλευτές, ότι ο ΣΥΡΙΖΑ θα είναι η φωνή της δικαιοσύνης και της κοινωνίας στη Βουλή και στην προκαταρκτική επιτροπή.

Κύριε Σκέρτσο, είναι ατόπημα κατά της κοινωνίας που αγωνιά για την αλήθεια, να προσπαθείτε εδώ να παραποιήσετε την πραγματικότητα και να παραπλανήσετε και το Κοινοβούλιο και την κοινωνία εκμεταλλευόμενος την κοινοβουλευτική πλειοψηφία που έχετε.

Δεν σας τα είπανε καλά, κύριε Σκέρτσο. Εδώ έχετε έρθει, για να απολογηθείτε. Η Κυβέρνηση είναι απολογούμενη γιατί έχει οδηγήσει την Ελλάδα στην τελευταία θέση της Ευρώπης και για τη δημοκρατία και για την οικονομία!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Δεν θα αλλάξετε τα πράγματα, θα απολογηθείτε. Και πρέπει να αναλάβετε την αυτοκριτική σας, για να συμβάλουμε στη δημοκρατία. Θέλουμε να συμβάλουμε στη δημοκρατία και στη διαλεύκανση της αλήθειας. Πρέπει η Κυβέρνηση να λογοδοτήσει. Αυτό είναι δημοκρατία. Δημοκρατία είναι να έρχεται η Κυβέρνηση και να λέει τι έχει κάνει και τι δεν έχει κάνει.

Θα τα πάρουμε λοιπόν με τη σειρά και έχετε το δικαίωμα -αυτό είναι δημοκρατία- να απαντήσετε κι εσείς και ο κ. Σταϊκούρας. Θα σας θέσω, λοιπόν, εγώ τα ερωτήματα της δυσπιστίας και είστε εδώ για να απαντήσετε. Παρακαλώ μη φύγετε.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Κύριε Σκέρτσο και κύριε Σταϊκούρα, είναι αλήθεια ή όχι ότι η Ευρωπαϊκή Ένωση, εν αντιθέσει με αυτά που είπε ψευδώς ο κ. Σκέρτσος, έχει κάνει κριτική στη χώρα γιατί δεν έχει υλοποιήσει δύο οδηγίες και πέντε κανονισμούς για τα θέματα ασφάλειας σιδηροδρόμων; Είναι αλήθεια ή όχι, κύριε Σκέρτσο; Πείτε μου. Είναι αλήθεια;

Κύριε Σταϊκούρα, είναι αλήθεια; Πήρατε επιστολή τον Δεκέμβριο; Πήρατε επιστολή το Δεκέμβριο, κύριε Σταϊκούρα;

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Θα απαντήσω, έχω ομιλία.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Κυρίες και κύριοι Βουλευτές, υπήρχε επιστολή στην οποία απάντησε τελευταία ημέρα ο κ. Σταϊκούρας, επιστολή επί παραβάσει της χώρας για τα θέματα ασφάλειας των σιδηροδρόμων.

Άρα, καμία σχέση, απολύτως ψευδές αυτό που είπε ο κ. Σκέρτσος, ότι μαζί με την Ευρωπαϊκή Ένωση συνετάχθη ένα πόρισμα από τον ΕΟΔΑΣΑΑΜ.

Κύριε Σκέρτσο, με καθυστέρηση έγινε και ο ΕΟΔΑΣΑΑΜ και το πόρισμα. Θέματα ανεξαρτησίας βάζει η Ευρωπαϊκή Ένωση και θα δουλέψουμε εδώ με τροπολογίες για να πετύχουμε αυτό που θέλει η Ευρώπη. Τι είναι αυτά που λέτε; Έχει στοιχεία το πόρισμα, τα αξιοποιούμε, αλλά τι είναι αυτά που λέτε; Τι παραποίηση της αλήθειας είναι αυτή; Αυτό είναι η δυνατότητα να συνεχίσουμε σε μία Βουλή, στην οποία θα λέτε απολύτως αντίθετα από αυτά που συμβαίνουν;

Υπάρχει, λοιπόν, επιστολή επί παραβάσει προς τη χώρα μας από την Ευρώπη. Αυτή είναι η αλήθεια. Άρα, η Ευρώπη λέει ότι είστε σχεδόν έξι χρόνια Κυβέρνηση και έχετε σοβαρά θέματα ασφάλειας στους σιδηροδρόμους. Είναι ψέμα αυτό; Μα, το παραδέχτηκε και ο κύριος Πρωθυπουργός, ο οποίος ήρθε στη Βουλή και είπε ότι μετά από λίγα χρόνια θα έχουμε ασφαλείς σιδηροδρόμους, όταν ο κ. Καραμανλής εδώ απαντώντας σε κοινοβουλευτική ερώτηση του κ. Μεϊκόπουλου είπε ότι «είναι ντροπή και πρέπει να ντρέπεστε γιατί βάζετε θέματα ασφάλειας».

Να βάλουμε τα πράγματα στη σωστή τους διάσταση; Το σωστό θα ήταν να έρθετε, κύριε Σκέρτσο, και να πείτε «ναι, έχουμε αποτύχει στα θέματα ασφάλειας των σιδηροδρόμων και κάνουμε την αυτοκριτική μας και πρέπει να τα διορθώσουμε». Έστω, θα βρίσκαμε μία βάση για να δούμε μετά και τις ευθύνες των Υπουργών της Νέας Δημοκρατίας γιατί καθυστέρησαν και τις προσωπικές και τις πολιτικές και τη διερεύνηση άλλων ευθυνών με βάση τον νόμο περί ευθύνης Υπουργών. Εδώ, λοιπόν, υπάρχει, πρώτον, ένα μεγάλο ατόπημα του κ. Σκέρτσου.

Δεύτερο ζήτημα: Προκύπτει, κύριε Σκέρτσο, για εσάς σήμερα στη δημοσιότητα ένα σημαντικό στοιχείο. Μπορεί να είναι ψευδές. Ωραία, μπορεί. Μπορεί να είναι αληθές. Δεν πρέπει να απαντήσετε; Δηλαδή ήρθατε εδώ και μιλήσατε χωρίς να πείτε τίποτα για ένα δημοσίευμα που σας εμπλέκει σε μία διαδικασία αλληλογραφίας με e-mail, όπου είναι και το όνομά σας μέσα και έχει να κάνει με το μπάζωμα; Λέει το δημοσίευμα -και θα το καταθέσω- «E-mail-βόμβα Τριαντόπουλου προς Γεραπετρίτη και Σκέρτσο». Έχετε τη δυνατότητα να πάρετε τον λόγο και να απαντήσετε. Προσέξτε τώρα τι προκύπτει: Προκύπτει ότι κυβερνητικά στελέχη γνώριζαν, ενημερώνονταν, συμμετείχαν σε συσκέψεις που αφορούσαν το μπάζωμα. Ωραία, το καταθέτω κατ’ αρχάς αυτό εδώ, για να μην υπάρχει κανένα θέμα και αφορά διαδικασία πληρωμής.

(Στο σημείο αυτό ο Πρόεδρος του ΣΥΡΙΖΑ - Προοδευτική Συμμαχία κ. Σωκράτης Φάμελλος καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πρώτο ζήτημα, λοιπόν, διαδικασία πληρωμής, για να κλείνουμε τους φακέλους.

Κακουργηματική απιστία: Έχει έρθει ήδη συμπληρωματική δικογραφία στη Βουλή. Ένα ζήτημα, λοιπόν, είναι ότι πρέπει να διευρυνθεί με βάση το δημοσίευμα και η συμμετοχή του κ. Σκέρτσου. Γνώριζε, μπορεί να μην πήρε την απόφαση, γνώριζε. Τι σημαίνει «γνώριζε»; Γιατί σήμερα προσπάθησε ο κ. Γεραπετρίτης να πει ότι δεν συμμετείχαν στην απόφαση. Ωραία. Υπάρχει επιστολή προς τη Βουλή της Εισαγγελίας Εφετών που λέει ότι το μπάζωμα έγινε κατά παράβαση νομοθεσίας;

Βγήκατε και είπατε σήμερα, κύριε Σκέρτσο, ότι κανείς δεν είχε ενημερώσει εκ των προτέρων ότι είναι παράνομη πράξη; Είναι δυνατόν; Έρχεται η Εισαγγελία Εφετών και ενημερώνει τη Βουλή ότι είναι παράνομη πράξη κατά παράβαση της διαδικασίας ανάκρισης και δεν το γνώριζε ο εισαγγελέας εφετών και εσείς λέτε ότι δεν σας ενημέρωσε κάποιος εκ των προτέρων; Να δείτε τα Πρακτικά, κύριε Σκέρτσο, τι είπατε σήμερα. Άρα εν γνώσει σας συνέβαινε αυτή η παράνομη πράξη, την οποία είχε βεβαιώσει στη Βουλή η Εισαγγελία Εφετών.

Ένα ερώτημα: Ακόμα και αν δεν συμμετείχατε σε απόφαση, δεν θα έπρεπε να μας απαντήσετε αν γνωρίζατε την παράνομη πράξη κατά την εκτέλεσή της; Μπορεί να μη συμμετείχατε σε απόφαση, μπορεί, θα το βρει η δικαιοσύνη, ή η αντίστοιχη προκαταρκτική επιτροπή, γιατί έχουμε πει ότι μόνο την πρώτη συζητήσαμε.

Δεύτερο ζήτημα: Εκτελέστηκε παράνομη πράξη εν γνώσει Υπουργών. Τι παράνομη πράξη; Καταστροφή πειστηρίων εγκλήματος, ασέβεια νεκρού, υπόθαλψη εγκληματία, παράβαση καθήκοντος και ποιος ξέρει πόσα ακόμα, κύριε Σκέρτσο. Τα γνωρίζατε; Πείτε μας, τα γνωρίζατε; Έστω εν εξελίξει τους τα γνωρίζατε; Δεν είναι ανάγκη να γνωρίζετε την επιστολή της Εισαγγελίας Εφετών εκ των προτέρων, διότι η άγνοια δικαίου δεν είναι αποδεκτή στην Ελλάδα, κύριε Σκέρτσο, ιδιαίτερα όταν έχετε ορκιστεί να είστε Υπουργός Ελληνικής Δημοκρατίας. Ιδιαίτερα όταν έχετε ορκιστεί να είστε Υπουργός Ελληνικής Δημοκρατίας!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Πάμε να δούμε λίγο τα υπόλοιπα. Υπάρχουν ή όχι τελικά e-mail και επικοινωνίες που συνδέονται, πρώτον, με το μπάζωμα και, δεύτερον, με την απιστία, την πληρωμή του μπαζώματος; Δεν είναι ερώτημα; Γι’ αυτό δεν συγκροτείται η δυσπιστία, επειδή προέκυψε από την κοινωνική και πολιτική συζήτηση των Τεμπών ότι υπάρχει σοβαρότατο πρόβλημα αξιοπιστίας της Κυβέρνησης;

Ελπίζω να μην το αμφισβητείτε αυτό, ότι δεν σας εμπιστεύεται η ελληνική κοινωνία. Το ξέρετε, το ξέρετε ότι είστε αναξιόπιστοι, ότι είστε απονομιμοποιημένοι. Στην ελληνική κοινωνία είστε όλη η Κυβέρνηση απονομιμοποιημένη και η Βουλή συζητάει αν είστε απονομιμοποιημένοι και στη Βουλή. Αυτό συζητάμε σήμερα, δεν συζητάμε κάτι άλλο. Δεν κάνετε απολογισμό έργου, για το πόσο απονομιμοποιημένοι είστε και το αν θα αντιμετωπίσουν την ιστορική τους ευθύνη οι Βουλευτές της Συμπολίτευσης να σας κρίνουν απονομιμοποιημένους, γιατί εμείς σας έχουμε κρίνει ότι είστε απονομιμοποιημένοι. Σας το λέμε εκ των προτέρων.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Έρχεστε, λοιπόν, εδώ και μας λέτε ότι υπάρχει ένα θέμα αλήθειας και δικαίου. Ωραία, έχουμε κάνει μια απλή πρόταση. Η δεύτερη απάντηση που πρέπει να δώσετε σήμερα, πέρα από το αν γνωρίζατε την εκτέλεση παράνομης πράξης με όλα αυτά τα πιθανά αδικήματα προς έλεγχο -είμαι πολύ προσεκτικός σε αυτά που λέω- είναι το αν θα δεχθείτε, κύριε Σκέρτσο, να έρθετε και εσείς στην προκαταρκτική επιτροπή για τον κ. Τριαντόπουλο και το ερώτημα είναι συγκεκριμένο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Προέδρου του ΣΥΡΙΖΑ - Προοδευτική Συμμαχία)

Θέλω μία απάντηση τώρα -θέλουμε μία απάντηση τώρα- για το αν θα έρθουν στην προκαταρκτική επιτροπή ο κ. Μητσοτάκης, ο κ. Γεραπετρίτης και ο κ. Σκέρτσος, διότι η αλήθεια θα λάμψει, η αλήθεια θα αποκαλυφθεί και εμείς ως ΣΥΡΙΖΑ έχουμε δεσμευτεί να είμαστε η φωνή της αλήθειας μέσα στη Βουλή. Εσείς δεν είστε! Εσείς δεν είστε!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Το ερώτημα, λοιπόν, είναι αυτό. Πάρτε τον λόγο τώρα μόλις μιλήσω και απαντήστε. Δεσμευόμαστε ότι ο ΣΥΡΙΖΑ θα υποβάλει στην προκαταρκτική επιτροπή αίτημα να έρθετε, εξάλλου υπάρχει συμπληρωματικό στοιχείο το οποίο έχει βγει στη δημοσιότητα σήμερα. Το ερώτημα, λοιπόν, είναι αν θα δεχθείτε να έρθετε στην προκαταρκτική επιτροπή. Δύο ερωτήματα.

Τρίτο ερώτημα: Γιατί δεν είναι στη δικογραφία για το μπάζωμα όλα αυτά τα στοιχεία; Γιατί δεν είναι στη δικογραφία; Τα γνωρίζει η δικαιοσύνη; Εφόσον προκύπτουν με έναν τρόπο δημόσιο σήμερα, νομίζω ότι πρέπει και η δικαιοσύνη να κάνει την έρευνά της, την οποία έρευνα εμείς αναμένουμε. Είναι στοιχείο του κράτους δικαίου. Η δικαιοσύνη θα έχει την πρωτοβουλία. Εξάλλου, σε όσα ζητήματα έχουμε θέσει ζητάμε απαντήσεις από τη δικαιοσύνη, γιατί εμείς θέλουμε να έχουμε μια εμπιστοσύνη στη δικαιοσύνη, γιατί σεβόμαστε τον θεσμό και θέλουμε οι πράξεις της ηγεσίας της δικαιοσύνης να μην επηρεάζουν την αξιοπιστία του θεσμού. Αυτό θέλουμε. Γι’ αυτό κάνουμε κριτική στις πράξεις της ηγεσίας της δικαιοσύνης. Γνωρίζει ή δεν γνωρίζει η δικαιοσύνη αυτά τα e-mail, θα αποκαλυφθεί όταν έρθει η δικογραφία στη Βουλή. Εάν εμπλέκει ονόματα Υπουργών, πρέπει να έρθει.

Το ερώτημα λοιπόν, που προκύπτει είναι το εξής: Κύριε Σκέρτσο, δέχεστε να δώσετε τα e-mail σας στη δικαιοσύνη και στη Βουλή και να αποκαλυφθεί το απόρρητο των επικοινωνιών σας εκείνες τις ημέρες, για να δούμε τι επικοινωνίες γίνονταν μεταξύ κυβερνητικών στελεχών;

Τρίτο ερώτημα, κύριε Σκέρτσο, και περιμένουμε να το απαντήσετε τώρα. Εφόσον συνδέεται με αδίκημα κακουργηματικής απιστίας, νομίζω ότι το θεσμικό πλαίσιο της χώρας προβλέπει και άρση του απορρήτου των τηλεπικοινωνιών. Άρα εμείς το εισηγούμαστε από τώρα, γιατί η αλήθεια πρέπει να λάμψει. Αυτό είναι το βασικό στοιχείο αποκατάστασης της αξιοπιστίας της πολιτικής προς την ελληνική κοινωνία και εμείς σας το λέμε, δεν θα συμμετέχουμε στον δικό σας κατήφορο. Δεν είμαστε όλοι ίδιοι. Θέλετε να κρύψετε την αλήθεια για να κρύψετε τις ευθύνες σας.

Ρωτάμε, λοιπόν, κάτι πολύ απλό: Θα δεχθείτε την άρση του απορρήτου των τηλεφωνικών σας συνδιαλέξεων και των e-mail που ανταλλάξατε προς την ελληνική δικαιοσύνη; Εμείς σεβόμαστε τον έλεγχο.

Δέχεστε, κύριε Σκέρτσο, -και είναι το τρίτο ερώτημα που έχω θέσει- να αποκαλυφθεί αυτό το απόρρητο, να αρθεί αυτό το απόρρητο και να ελεγχθείτε αυτοβούλως; Επειδή γνωρίζω ότι καθαρός ουρανός αστραπές δεν φοβάται, ας γίνει μία έρευνα, για να μην υπάρχει καμία σκιά, γιατί μπορεί να μην έχει στοιχεία το δημοσίευμα. Μπορεί. Ευχαρίστως, εμείς αυτά τα ερωτήματα τα θέτουμε δημόσια και είμαστε εδώ για να κριθούμε, αλλά δεν μπορεί να μένει τέτοια σκιά επάνω στην πολιτική σκηνή της χώρας και η σκιά αυτή μένει με επιλογή και ευθύνες της Κυβέρνησης.

Ο κ. Μητσοτάκης δεν απάντησε χθες για το αν θα έρθει στην προκαταρκτική επιτροπή. Προσέξτε, δεν απάντησε για το αν θα έρθει σε μία προκαταρκτική επιτροπή που ψήφισε η Νέα Δημοκρατία και μάλιστα προκαταρκτική επιτροπή για Υπουργό που ήταν μόνο στην αποκλειστική επίβλεψη του κ. Μητσοτάκη. Δηλαδή, ο εντέλλων και επιβλέπων τον Υφυπουργό που ελέγχεται δεν απάντησε για το αν θα έρθει στην προκαταρκτική επιτροπή. Και τότε τι έλεγχος θα γίνει;

Εμείς το βασικό ερώτημα που θέλουμε να θέσουμε είναι -όχι τον ελεγχόμενο που μπορεί να αποκαλυφθεί η απολογία του σε μία δίκη, αλλά αυτόν που τον επιβλέπει- εάν τα ήξερε όλα αυτά.

Είναι παράλογο, κύριε Σκέρτσο, να ρωτήσουμε τον κ. Μητσοτάκη εάν τα ήξερε, όπως και εσάς που υπηρετείτε στο Μαξίμου για το αν τα ξέρατε όλα αυτά; Δεν πρέπει να μας απαντήσετε, κύριε Σκέρτσο και εσείς εάν τα ξέρατε όλα αυτά;

Άρα το ερώτημα είναι πολύ απλό. Περιμένουμε…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πρόεδρε, θα πρέπει να ολοκληρώσετε, σας παρακαλώ.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Ναι, κύριε Πρόεδρε, απλά όπως καταλαβαίνετε, τα προβλήματα είναι πολύ μεγάλα, όπως και η αλήθεια είναι πιο μεγάλη από εμάς, αλλά και η κοινωνία και ο ελληνικός λαός είναι πιο μεγάλος από εμάς κι εμείς αυτόν υπηρετούμε. Και όταν ο Πρωθυπουργός δεν σέβεται τον Κανονισμό της Βουλής και έρχεται να μιλήσει στη Βουλή μετά από τριάντα πέντε μέρες, νομίζω ότι δικαιούμαι να έχω ένα ακόμα δίλεπτο. Σας ευχαριστώ πολύ, κύριε Πρόεδρε, δεν είναι προσωπικό.

Κύριε Σκέρτσο, δεν μπορείς να κοροϊδεύεις πολλούς για μεγάλο χρονικό διάστημα. Επειδή είχατε μία επικοινωνιακή υπεροπλία και κάνατε κουμάντο ως Κυβέρνηση με το σύστημα της οικονομικής εξουσίας της Ελλάδας, νομίζατε ότι μπορείτε να παραβιάζετε νόμους, να παραβιάζετε διαδικασίες, να παραβιάζετε το κράτος δικαίου και να οδηγείτε την Ελλάδα στο τελευταίο σκαλοπάτι της Ευρώπης. Όμως, αυτή είναι μία τραγική εξέλιξη και την πληρώνουμε πολύ ακριβά ως χώρα. Δεν μας αξίζει αυτή η Ελλάδα, κύριε Σκέρτσο, όσο κι αν προσπαθήσατε να ωραιοποιήσετε με την ήπια τοποθέτησή σας και με αντίστοιχες αναφορές στην ομιλία σας το εκσυγχρονιστικού στυλ που προσπαθείτε να εισάγετε στο Μαξίμου και να προσδώσετε στον κ. Μητσοτάκη. Με τους ακροδεξιούς Υπουργούς που έχετε στην Κυβέρνηση περιμένετε να έχετε εκσυγχρονιστικό στυλ; Τι κατήφορος είναι αυτός; Πού έχετε φτάσει;

**ΓΕΩΡΓΙΟΣ ΑΜΥΡΑΣ:** Τον Καμμένο τον θυμάστε;

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Δεύτερο ζήτημα.

**ΠΡΟΕΔΡΕΥΩΝ (Βασίλειος Βιλιάρδος):** Μη διακόπτετε, κύριε συνάδελφε.

**ΓΕΩΡΓΙΟΣ ΑΜΥΡΑΣ:** Ρώτησα αν τους λείπει ο κ. Καμμένος, κύριε Πρόεδρε!

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Σας παρακαλώ!

Υπάρχει ένα πολύ μεγάλο ζήτημα, κυρίες και κύριοι Βουλευτές, με τις δικογραφίες.

Όπως καταλάβατε, κύριε Πρόεδρε και κυρίες και κύριοι Βουλευτές, κατά την τοποθέτησή μου έθεσα ένα ερώτημα που έγκειται στο αν αυτά τα e-mail και οποιαδήποτε επικοινωνία Υπουργών υπάρχουν στον φάκελο της κακουργηματικής απιστίας για τη χρηματοδότηση του μπαζώματος. Επαναφέρω στην Ολομέλεια το προβληματικό στοιχείο που διαπιστώσαμε εμείς και πιθανόν κι άλλα κόμματα και παρακαλώ και τα υπόλοιπα κόμματα να τοποθετηθούν γι’ αυτό, για τη διαδικασία της Βουλής. Την προηγούμενη εβδομάδα, λοιπόν, εμείς βρήκαμε συμπληρωματική δικογραφία στον φάκελο του μπαζώματος του κ. Τριαντόπουλου που αφορά την πληρωμή του μπαζώματος, κάτι που εμείς δεν είχαμε δει μέχρι τώρα, οι Βουλευτές μας που είχαν πάει και είχαν διαβάσει. Και δεν ήταν ένας. Άρα τη συμπληρωματική δικογραφία, ας την πω δικογραφία του Νοεμβρίου, κατά δήλωση του Προεδρείου της Βουλής, εμείς δεν την είχαμε δει μέχρι το τέλος Φεβρουαρίου. Υπάρχει, λοιπόν, ένα ζήτημα για το πώς υπηρετεί και η Βουλή τον κανόνα δικαίου.

Εμείς, λοιπόν, θα πάρουμε μία πρωτοβουλία. Σας ενημερώνω, κύριε Πρόεδρε, ότι αμέσως μετά την παρέμβασή μου θα πάω κι εγώ προσωπικά να δω τις δικογραφίες και θα καταγράψουμε όλες τις δικογραφίες με όλα τα συμπληρωματικά στοιχεία και την ημέρα που υπεβλήθησαν και εισήχθησαν στη Βουλή, διότι πίσω από κενά του Κανονισμού δεν ανακοινώνονται συμπληρωματικά στοιχεία, παρά το γεγονός ότι μπορεί να είναι και ξεχωριστές δικογραφίες. Διότι η κακουργηματική απιστία μπορεί να αποτελεί ξεχωριστή δικογραφία και μπορεί να εισαχθεί με ξεχωριστή προκαταρκτική. Διότι και η Βουλή πρέπει να υπηρετήσει την αξιοπιστία των θεσμών, γιατί κρινόμαστε όλοι από την κοινωνία και ό,τι βρούμε θα αποτελέσει μία αξιόπιστη βάση δεδομένων, έτσι ώστε να γνωρίζουμε πότε μπαίνουν τα συμπληρωματικά στοιχεία και να ενημερώνουμε και την Ολομέλεια, γιατί δεν πάει άλλο με αυτήν την ιστορία.

Δεν θα κριθούμε εμείς αρνητικά από την κοινωνία, επειδή η Κυβέρνηση προσπαθεί να συγκαλύψει το έγκλημα των Τεμπών. Διότι βλέπω τον κ. Σκέρτσο με την τοποθέτησή του -και θα κλείσω με αυτό- να λέει τα εξής: «Πρέπει να αποκαλυφθεί η αλήθεια, να καταλάβουμε ακριβώς τι έγινε πριν το δυστύχημα, τι οδήγησε σε αυτό και τι έχει κάνει η Κυβέρνηση από εκείνη την τραγική μέρα». Μάλιστα! Επίσης, βλέπουμε να επικαλείται και το πόρισμα του ΕΟΔΑΣΑΑΜ. Ωραία. Ερωτώ, λοιπόν, το εξής: Το πόρισμα περιλαμβάνει μέσα ότι με το μπάζωμα καταστράφηκαν στοιχεία του εγκλήματος; Ναι ή όχι; Είναι ευθύνη της Κυβέρνησης, ναι ή όχι; Αν κάποια κυβερνητικά στελέχη ήταν απλοί παρατηρητές δεν είναι και αυτό έλλειμα, παρά το γεγονός ότι υπάρχουν πλείστα στοιχεία ότι δεν ήταν παρατηρητές. Όμως, λέω ακόμα και να ήταν, είναι δυνατό μετά από ένα τραγικό έγκλημα που οδήγησε πενήντα επτά αθώες ζωές στον θάνατο, εμείς να λέμε ότι κάποιοι, κάποια κυβερνητικά στελέχη, πήγαν απλά ως παρατηρητές; Αυτό δεν υποβαθμίζει κι άλλο την πολιτική;

Τρίτο ζήτημα. Περιλαμβάνει το πόρισμα στοιχεία για το άγνωστο καύσιμο και μια ποσοτική εκτίμηση, αλλά και για ίχνη ξυλολίου; Τα περιλαμβάνει το πόρισμα; Ωραία, γι’ αυτά τα δύο στοιχεία, για το άγνωστο καύσιμο που δημιούργησε την έκρηξη στην οποία οφείλεται, δυστυχώς, επιπροσθέτως η απώλεια ζωών, αλλά και για το μπάζωμα που κατέστρεψε στοιχεία, έχει να πει κάτι η Κυβέρνηση; Έχει τουλάχιστον τον τρόπο να αποδοκιμάσει τις δηλώσεις του κ. Μητσοτάκη που είπε ότι αυτά τα δύο ήταν θεωρία συνωμοσίας και τερατολογίες; Μπορείτε τουλάχιστον να ζητήσετε συγγνώμη και να τα αποσύρετε; Μπορείτε να πείτε ότι ήταν λάθος του Πρωθυπουργού;

Ξέρετε τι θα προκύψει μετά; Πώς μπορεί ένας Πρωθυπουργός να λέει ψέματα, να παραπλανά και να παραμένει στη θέση του Πρωθυπουργού; Η απάντηση της κοινωνίας είναι απλή: Δεν μπορείτε να παραμένετε στη θέση της Κυβέρνησης, πρέπει να παραιτηθείτε το συντομότερο. Έχετε παραβιάσει κανόνες δικαίου, έχετε προσβάλει την αλήθεια, έχετε προσβάλει την ελληνική κοινωνία. Δεν σας πιστεύει κανείς και καμία! Αυτή είναι η αλήθεια!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και έρχεστε σήμερα εδώ να πείτε άλλα πράγματα για το πόρισμά του ΕΟΔΑΣΑΑΜ; Αυτά λέει.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πρόεδρε, σας παρακαλώ, θα πρέπει να ολοκληρώσετε.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Κύριε Σκέρτσο, υπηρετείτε κι εσείς για έξι χρόνια την απαξίωση των σιδηροδρόμων. Δεν λέτε τίποτα για τις αιτίες της έκρηξης, δεν λέτε τίποτα για τις αιτίες της σύγκρουσης. Και δεν λέτε τίποτα, γιατί ο τοπικός σταθμός τηλεδιοίκησης δεν λειτουργούσε από το καλοκαίρι του 2019. Δεν λέτε τίποτα για την τοποθέτηση με μετάταξη παράνομα ενός σταθμάρχη και την απουσία δεύτερου. Δεν λέτε τίποτα, γιατί ο κ. Καραμανλής δεν είχε υλοποιήσει το σύστημα ελέγχου και ασφάλειας των σιδηροδρόμων. Δεν λέτε τίποτα, γιατί ο κ. Καραμανλής ήταν στα ψηφοδέλτιά σας και γιατί τον χειροκροτήσατε και τον αθωώσατε, ενώ η εισαγγελία της Ευρώπης έστειλε δικογραφία. Δεν λέτε τίποτα για όλα αυτά, κάτι που είναι δική σας ευθύνη. Έστω και τώρα, λοιπόν, πρέπει να πείτε κάτι γι’ αυτά, επειδή εδώ ήρθατε για να λογοδοτήσετε και όχι για να κάνετε τον έξυπνο και να παραπλανήσετε. Έχετε τώρα μια τελευταία ευκαιρία.

Ο ΣΥΡΙΖΑ δίνει στη Βουλή μία τελευταία ευκαιρία αξιοπιστίας, την οποία πρέπει να διεκδικήσουμε έναντι της ελληνικής κοινωνίας. Θα υπηρετήσουμε την αλήθεια και δεν θα σας κάνουμε το χατίρι. Το καταλαβαίνετε; Την αλήθεια και μόνο την αλήθεια. Είμαστε στο σκαλοπάτι του γκρεμού της αξιοπιστίας! Εμείς δεν είμαστε ίδιοι! Αυτό είναι το δικό μας πιστεύω, η δική μας δήλωση, τελεία και παύλα. Η πολιτική πρέπει να ανακτήσει την αξιοπιστία της. Την οδηγείτε στα χαμηλότερα επίπεδα αξιοπιστίας των τελευταίων χρόνων!

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Φάμελλο.

Τον λόγο έχει τώρα ο Κοινοβουλευτικός Εκπρόσωπος του ΠΑΣΟΚ κ. Μάντζος και θα ακολουθήσουν ο κ. Χήτας, η κ. Αχτσιόγλου και ο κ. Καζαμίας.

Ορίστε, κύριε Μάντζο, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Δεν θα μπούμε στον πειρασμό να σχολιάσουμε όλα όσα ακούσαμε από τον Υπουργό κ. Σκέρτσο σε σχέση με την αξιολόγηση. Άλλωστε, θα έχουμε πολλές ευκαιρίες να τοποθετηθούμε σε αυτή τη διαδικασία. Ωστόσο, νομίζω είναι πολύ εμφανές μνημείο θράσους να έρχεται σε αυτή τη Βουλή μία κυβέρνηση και να μιλάει για αξιολόγηση, όταν δεν έχει εφαρμόσει ούτε μία διάταξη αξιολόγησης, αξιοκρατίας και διαφάνειας στο ελληνικό δημόσιο και ιδίως στο πεδίο πολιτικής που συζητούμε σήμερα, τους σιδηροδρόμους. Άραγε αξιολόγηση είναι το «γαλάζιο» ρουσφέτι του σταθμάρχη; Αξιολόγηση είναι η τοποθέτηση «γαλάζιων» παιδιών, ΟΝΝΕΔιτών, νεοδημοκρατών υποψηφίων Βουλευτών στον ΟΣΕ, στην «ΕΡΓΟΣΕ» και στο Υπουργείο Υποδομών και Μεταφορών; Ρουσφέτια και αδιαφανή κομματικά κριτήρια που σκοτώνουν είναι.

Έρχομαι, όμως, σε αυτό το οποίο αποτελεί και αντικείμενο της επικαιρότητας σήμερα. Είμαι βέβαιος ότι ο κύριος Υπουργός διαβάζει εφημερίδες. Εγώ, λοιπόν, ρωτώ ευθέως το εξής: Κύριε Υπουργέ, λάβατε το e-mail του κ. Τριαντόπουλου στις 9 Μαρτίου του 2023; Ο Υπουργός Εξωτερικών σήμερα και Υπουργός Επικρατείας τότε, αρμόδιος για τις μεταφορές και υποδομές κατά τον κρίσιμο χρόνο, είπε πριν από λίγη ώρα ότι το έλαβε. Εσείς το λάβατε ως Υπουργός Επικρατείας τότε; Με ποια ιδιότητα το λάβατε; Με ποια αρμοδιότητα το λάβατε; Με ποια αρμοδιότητα γνωρίζατε τότε και έπρεπε να γνωρίζετε για μία παράνομη τελικά πράξη, όπως είναι η αλλοίωση του τόπου ενός εγκληματικού δυστυχήματος πενήντα επτά νεκρών ερήμην της ελληνικής δικαιοσύνης; Με ποια αρμοδιότητα το γνωρίζατε; Ποιο είναι ο περιεχόμενο του e-mail αυτού;

Και επειδή εμείς δεν δεχόμαστε η Βουλή των Ελλήνων να συζητά με βάση διαρροές και πηγές του Μεγάρου Μαξίμου και επειδή σε αυτό εδώ το δημοκρατικό Σώμα αξίζει κάτι πολύ περισσότερο από αυτό, σας καλούμε να καταθέσετε στα Πρακτικά της Βουλής το e-mail αυτό που ήρθε από τον κ. Τριαντόπουλο στις 9 Μαρτίου του 2023, για να μάθουμε όλοι τι είναι η κρατική αρωγή για την Κυβέρνηση Μητσοτάκη! Είναι κρατική αρωγή -διαβάζω- «…η αποκατάσταση και διαμόρφωση του τόπου του δυστυχήματος…» -συμπληρώνω «του εγκληματικού δυστυχήματος»- «…πενήντα επτά νεκρών» ερήμην της ελληνικής δικαιοσύνης μετά από μία άτυπη σύσκεψη χωρίς Πρακτικά, στην οποία συμμετείχε ο Υφυπουργός παρά τω Πρωθυπουργώ κ. Τριαντόπουλος; Και αυτός είναι ο «παρατηρητής» στη Λάρισα; Εσείς τι είστε; Ο «παρατηρητής» από την Αθήνα; Ο εξ αποστάσεως «παρατηρητής»; Πόσοι «παρατηρητές» Υπουργοί υπήρχαν γι’ αυτήν ακριβώς την αλλοίωση του τόπου που, σύμφωνα με την Εισαγγελία, τον ΕΟΔΑΣΑΑΜ και όλους τους αρμόδιους φορείς, οδήγησε σε αλλοίωση κρίσιμων αποδεικτικών μέσων;

Κύριε Πρόεδρε, και από αυτήν την υπόθεση -και κλείνω με αυτό το πολιτικό σχόλιο- προκύπτει πέραν πάσης αμφιβολίας η εμπλοκή περισσότερων Υφυπουργών και Υπουργών περί τον Πρωθυπουργό στην υπόθεση της αλλοίωσης του τόπου του εγκλήματος. Υπουργοί Επικρατείας, Υφυπουργός παρά τω Πρωθυπουργώ βρίσκονται στον ίδιο κατάλογο λήψης ενός e-mail, στον ίδιον διάλογο. Αυτό ξέρετε τι είναι; Είναι το επιτελικό κράτος που λειτουργεί ως μια παρέα που προσπαθεί να κρύψει τα ίχνη της. Και ακριβώς αυτό είναι το πιο ισχυρό αποδεικτικό μέσο του πόσο εύστοχη και αναγκαία, τελικά, ήταν η πρωτοβουλία του ΠΑΣΟΚ - Κινήματος Αλλαγής για τη συγκρότηση της προανακριτικής επιτροπής κατά του κ. Τριαντόπουλου, διότι σε αυτήν ακριβώς την επιτροπή δεν θα καλυφθεί κανείς, δεν θα κρυφτεί κανείς. Όχι όπως στην εξεταστική επιτροπή! Θα κληθούν και θα κληθείτε όλοι να πείτε όλη την αλήθεια, όσο πικρή, δυσάρεστη, αποκρουστική κι αν είναι για εσάς και τον λαό μας, για να έρθει η κοινωνία τελικά αντιμέτωπη με την αλήθεια, όπως ακριβώς αυτή συνέβη τις πρώτες ώρες μετά το τραγικό δυστύχημα, για να έρθει η κοινωνία μας πιο κοντά στο οξυγόνο και στη δικαιοσύνη που ζητούμε όλοι.

Σας ευχαριστώ, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μάντζο.

Τον λόγο έχει ο κ. Χήτας, Κοινοβουλευτικός Εκπρόσωπος της Ελληνικής Λύσης.

Ορίστε, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Θα απαντήσετε σε κάτι από αυτά ή τζάμπα ρωτάμε; Απαντήστε κανονικά, ανθρώπινα, όχι πολιτικά, γιατί οι πολιτικοί μιλάνε και δεν καταλαβαίνουμε τι λένε. Ο κόσμος θέλει να ακούσει απαντήσεις. Δηλαδή, γιατί δύο χρόνια δεν λέγατε τίποτα; Να, ένα ερώτημα. Απαντήστε «Δύο χρόνια δεν λέγαμε τίποτα γι’ αυτούς τους λόγους». Απαντήστε!

Κύριε Σκέρτσο, πρέπει να απαντήσετε, γιατί κάποια στιγμή θα έβγαινε. Γνωρίζατε εδώ και δύο χρόνια για την παράνομη πράξη αλλοίωσης τόπου εγκλήματος; Ξέρετε, κύριε Σκέρτσο, τι έγινε εκείνο το πρωινό εδώ στη Βουλή, όταν ήρθε ο Πρόεδρός μας και κατήγγειλε ότι έγινε το ξεμπάζωμα, ότι μεταφέρθηκαν στο Κουλούρι πράγματα, ότι βρέθηκε το κόκκαλο του φίλου του επί τριάντα χρόνια και άλλων θυμάτων εκείνη την ημέρα; Ξέρετε τι έγινε εκείνη την ημέρα στη Βουλή; Ξέρετε τι άκουσε ο άνθρωπος αυτός;

Κύριε Ταχιάο, θα έρθω σε σας σε λιγάκι, τον συντοπίτη μου, με τις ψεκασμένες θεωρίες. Θα έρθω και σε σας τώρα. Νομίζετε ότι είστε στο απυρόβλητο όλοι εδώ μέσα. Εσείς δεν είστε καν εκλεγμένος, κύριε Ταχιάο. Τοποθετημένος είστε. Να προσέχετε τι λέτε. Θα έρθω σε σας σε λιγάκι.

Κύριε Σκέρτσο, πρέπει λοιπόν να απαντήσετε. Και γιατί στέλνετε τώρα στο Κουλούρι, δύο χρόνια μετά, την Πυροσβεστική; Να κάνει τι; Να κάνει τι μετά από δύο χρόνια; Μα, δεν είχε συμβεί τίποτα τότε. Ο ομόσταβλός σας κ. Φλωρίδης μας είπε «Δεν κάναμε και τίποτα πριν κανένα δίμηνο. Τα πήραμε και τα πήγαμε λίγα χιλιόμετρα παραπέρα. Πώς κάνετε, μωρέ, έτσι, υπερβολικοί, που προσπαθείτε να καπηλευτείτε το θέμα των Τεμπών για να έχετε κομματικό όφελος;».

Αυτή είναι η καραμέλα της Κυβέρνησης προς την Αντιπολίτευση και συγκεκριμένα κυρίως προς εμάς, γιατί καλώς ή κακώς -καλώς για την κοινωνία, κακώς για σας- έχουμε παίξει έναν πρωταγωνιστικό ρόλο σε αυτό κι έχουμε ανοίξει δρόμους αποκάλυψης πολλών σκανδάλων και συγκάλυψης της Κυβέρνησης.

Ήρθε η ώρα, λοιπόν, να μας απαντήσετε σήμερα, αλλά να απαντήσετε ότι στις 9 Μαρτίου λάβατε ένα e-mail που σας ενημερώνουν για το ξεμπάζωμα του χώρου και τη μεταφορά όλων αυτών αλλού. Έχουμε καραμπινάτη περίπτωση πράξης αλλοίωσης του τόπου του εγκλήματος.

Και μετά, κύριε Σκέρτσο, αναρωτιέστε πραγματικά. Όχι μήνυμα δεν λαμβάνετε εσείς, αλλά έχετε κλειστό και το κινητό σας στην Κυβέρνηση. Όχι μήνυμα δεν λαμβάνετε, αλλά ούτε με περιστέρι δεν έρχεται το μήνυμα σε εσάς. Το Μαξίμου είναι κλειστό! Δεν υπάρχει Μαξίμου! Το έχετε κλείσει το μαγαζί! Μετά αναρωτιέστε γιατί σας έχει διαγράψει η κοινωνία! Μετά έχετε το θράσος το πολιτικό να κουνάτε το δάχτυλο στην Αντιπολίτευση και σε εμάς και να μας λέτε ψεκασμένους!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μετά από τις εξελίξεις αυτές, πάει στα σκουπίδια ή όχι το πόρισμα του ΕΟΔΑΣΑΑΜ; Κύριε Σταϊκούρα, να μιλήσουμε και για την αξιοπιστία του ΕΟΔΑΣΑΑΜ; Εσείς, το Υπουργείο, τους διορίσατε, εσείς τους τοποθετήσατε. Δεν θα μπω καν εγώ στη διαδικασία ότι ο Πρόεδρος κ. Δημητριάδης είναι κολλητός της κ. Μπακογιάννη και πνευματικό της παιδί και ότι τη λατρεύει και έχει έναν θαυμασμό γι’ αυτήν. Αυτά αφήστε τα, δεν πειράζει. Εγώ θα κρίνω αυτό που λέει μέσα, ότι δηλαδή το Υπουργείο Μεταφορών έχει πολύ μεγάλη δύναμη και τοποθετεί το ίδιο τα πρόσωπα που απαρτίζουν τον ΕΟΔΑΣΑΑΜ.

Κύριε Σκέρτσο, κλείνω, με κάτι. Ξέρετε, τόσο «σημιτισμό» δεν αντέχει αυτή η Νέα Δημοκρατία. Από το μπλοκάκι του Σημίτη, στο Excel του Μητσοτάκη, ένα τσιγάρο δρόμος, κύριε Σκέρτσο. Το λέω για σας τους «σημιτικούς» που είστε μέσα στη Νέα Δημοκρατία.

Κύριε Ταχιάο, με ενημερώνουν από τη Θεσσαλονίκη ότι μία δουλεύει το μετρό, μία δεν δουλεύει. Προφανώς, άμα το βάλω κι αυτό στις ψεκασμένες θεωρίες, πρέπει να είναι δάκτυλος του Πούτιν λογικά που δεν δουλεύει το μετρό, έτσι; Μέρα παρά μέρα δουλεύει. Να είστε πολύ προσεκτικός ιδίως εσείς που δεν είστε αιρετός, που δεν σας έχει ψηφίσει ο κόσμος. Όταν μιλάτε για Αρχηγούς κομμάτων τους οποίους ψηφίζουν χιλιάδες Ελλήνων, θα είστε πάρα πολύ προσεκτικός, ιδίως εσείς! Όταν με το καλό καταφέρετε να εκλεγείτε κάπου είτε ως δήμαρχος, είτε ως Βουλευτής, είτε οτιδήποτε άλλο, τότε θα ξανασυζητήσουμε.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χήτα.

Τον λόγο έχει η κ. Αχτσιόγλου, Κοινοβουλευτική Εκπρόσωπος της Νέας Αριστεράς.

Ορίστε, έχετε τον λόγο.

**ΕΦΗ ΑΧΤΣΙΟΓΛΟΥ:** Κύριε Σκέρτσο, ήρθατε σήμερα εδώ μετά από όλα όσα έχουν γίνει και μετά από τα μεγαλειώδη συλλαλητήρια και από όσα έχουν αποκαλυφθεί για την Κυβέρνησή σας στο έγκλημα των Τεμπών και κάνατε μία πραγματικά ιδιαιτέρως προκλητική ομιλία. Είπατε ότι χάρη σε σας και στην Κυβέρνησή σας ερχόμαστε κάθε μέρα πιο κοντά στην αλήθεια και στη γνώση.

Κύριε Σκέρτσο, σήμερα έχει έρθει στη δημοσιότητα το γεγονός ότι και εσείς λάβατε ένα e-mail, όπως ο κ. Γεραπετρίτης, από τον κ. Τριαντόπουλο, στο οποίο e-mail στις 9 Μαρτίου του 2023 επιβεβαιώνεται ότι η Κυβέρνηση έκανε ενέργειες για την αποκατάσταση του χώρου -δηλαδή, όπως έχουμε μάθει όλοι, την αφαίρεση υλικών και το μπάζωμα- και αφού είχε αποφασιστεί αυτό σε σύσκεψη στην οποία συμμετείχαν δύο Υπουργοί και ένας Γενικός Γραμματέας της Κυβέρνησης. Αυτό λέει το e-mail, ότι δηλαδή αποφασίστηκε σε σύσκεψη δύο Υπουργών και ενός Γενικού Γραμματέα της Κυβέρνησης η αποκατάσταση του χώρου, ήτοι η αφαίρεση υλικών, το μπάζωμα, μία παράνομη ενέργεια καθώς ήδη από τις 2 Μαρτίου είχε γίνει η ποινική δίωξη. Άρα, όπως γνωρίζετε ή θα οφείλατε να γνωρίζετε, οποιαδήποτε παρέμβαση στον χώρο χωρίς εισαγγελική εντολή και χωρίς την παρουσία ανακριτή θα ήταν παράνομη.

Αυτήν, λοιπόν, την άκρως παράνομη ενέργεια η οποία αφαίρεσε ζωτικά στοιχεία από την έρευνα και απέτρεψε τη δυνατότητα να μπορούμε να γνωρίζουμε την αλήθεια για τις συνθήκες του δυστυχήματος, σε αυτή τη σύσκεψη την οποία την είχε συγκαλέσει και στην οποία συμμετείχαν οι Υπουργοί, εσείς ενημερωθήκατε γι’ αυτήν και ενημερωθήκατε επίσης και για τον τρόπο πληρωμής που θα έπρεπε να ακολουθηθεί, για να μπορέσουν να γίνουν οι ενέργειες του μπαζώματος και της αφαίρεσης των υλικών.

Εγώ δεν θα σας ρωτήσω αν το e-mail υπάρχει ή αν το λάβατε. Το e-mail υπάρχει και το λάβατε. Και είναι σε γνώση σας, όπως ήταν σε γνώση σας ήδη δεδομένου ότι η ίδια η Κυβέρνηση έβγαλε δελτία Τύπου με τα οποία έλεγε ότι ολοκλήρωσε τις ενέργειες συντονισμού επί του πεδίου, συντονισμού αυτών των παράνομων ενεργειών επί του πεδίου, για να αποκρυφθούν όλα αυτά τα στοιχεία ζωτικής σημασίας που θα μπορούσαν να μας απαντήσουν στο τι συνέβη πραγματικά και πέθαναν εκεί τόσοι άνθρωποι.

Άρα, η Κυβέρνηση αποφάσισε και ενέκρινε τα χρήματα για την πληρωμή της αλλοίωσης του χώρου του εγκλήματος.

Δεν ερχόμαστε, λοιπόν, χάρις σε εσάς, πιο κοντά στην αλήθεια. Εδώ και δύο χρόνια, εξαιτίας σας, ζούμε τη συγκάλυψη, την παρανομία και την παραβίαση κάθε έννοιας δικαιοσύνης που μπορεί να υπάρχει στη χώρα.

Είπατε ότι το πόρισμα του ΕΟΔΑΣΑΑΜ σάς άσκησε σκληρή κριτική. Όχι, κύριε Σκέρτσο, δεν σας άσκησε σκληρή κριτική το πόρισμα. Το πόρισμα έδειξε ότι ο Πρωθυπουργός έλεγε ψέματα. Ο Πρωθυπουργός έλεγε ψέματα! Αυτό απέδειξε το πόρισμα. Έλεγε ψέματα, όταν είπε από τις πρώτες μέρες ότι «όλα είναι αιτία ανθρώπινου λάθους, ότι δεν υπήρχε κάποιο εύφλεκτο υλικό σε άλλο τρένο και ότι όποιος το επικαλείται αυτό, είναι συνωμοσιολόγος, ψεκασμένος και παραδοξολόγος». Απέδειξε το πόρισμα ότι έλεγε ψέματα ο κύριος Πρωθυπουργός, γιατί είπε ότι υπήρχε άλλο εύφλεκτο υλικό.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Δεύτερον, απέδειξε ότι είπε ψέματα ο κύριος Πρωθυπουργός, όταν είπε ότι «δεν έγινε καμία παρέμβαση στον τόπο του εγκλήματος και ότι το μόνο που κάνει η Κυβέρνησή μας είναι να διευκολύνει τη δικαιοσύνη». Το ακριβώς αντίθετο, λέει, το πόρισμα, ότι υπήρξε παρέμβαση αλλοίωσης του τόπου και εξαιτίας αυτής της αλλοίωσης, χάσαμε όλα τα στοιχεία που θα μας βοηθούσαν να δώσουμε απαντήσεις. Άρα λέει ότι είπε ψέματα ο Πρωθυπουργός.

Το τρίτο που λέει το πόρισμα είναι ότι είπε ψέματα η Κυβέρνησή σας, όταν έλεγε από τις πρώτες ημέρες ότι «όλα λειτουργούν καλά στον σιδηρόδρομο και ευθύνεται μόνο ένας σταθμάρχης». Απέδειξε το πόρισμα ότι, όχι, σχεδόν τίποτα δεν λειτουργεί και ότι ήταν τουλάχιστον μία κακοστημένη παράσταση αυτή που στήνατε από τις πρώτες ημέρες της Κυβέρνησης, δείχνοντας πίνακες με υποτιθέμενα φωτάκια σε live μετάδοση στα δελτία ειδήσεων, για να δείξετε πως όλα λειτουργούν καλά.

Αυτά απέδειξε το πόρισμα, μεταξύ άλλων, ότι λέγατε και εξακολουθείτε να λέτε ψέματα.

Μου κάνει εντύπωση -και προκαλεί έτι περαιτέρω η στάση σας- γιατί επικαλείστε τα συλλαλητήρια. Το μήνυμα των συλλαλητηρίων το παραφράζετε αισχρά. Την ίδια στιγμή, με τις δικές σας εντολές, διαλύσατε τα συλλαλητήρια. Η Κυβέρνηση, με εντολές της στην Αστυνομία, διέλυσε τα συλλαλητήρια με βία και με τον πιο ακραίο τρόπο που μπορούν να δράσουν οι δυνάμεις Ασφαλείας.

Παραφράζετε αισχρά το μήνυμα των συλλαλητηρίων, κύριε Σκέρτσο. Γιατί το μήνυμα των συλλαλητηρίων, με συγχωρείτε, αλλά δεν ήταν ότι θέλουμε περισσότερα Excel. Δεν ήταν το μήνυμα των συλλαλητηρίων ότι η χώρα χρειάζεται περισσότερα Excel! Να με συγχωρέσετε, που θα σας πω ότι δεν ήταν αυτό.

Το μήνυμα των συλλαλητηρίων ήταν «Τέλος στη συγκάλυψη», «Τέλος στους υπευθύνους της συγκάλυψης» -δηλαδή, εσάς- και «Τέλος σε αυτήν την Κυβέρνηση». Το μήνυμα των συλλαλητηρίων, κύριε Σκέρτσο, ήταν να παραιτηθείτε. Αυτό είναι το μήνυμα, όσο και αν προσπαθείτε να το αποφύγετε!

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε την κ. Αχτσιόγλου.

Τον λόγο έχει ο κ. Καζαμίας, Κοινοβουλευτικός Εκπρόσωπος της Πλεύσης Ελευθερίας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ πολύ, κύριε Πρόεδρε.

Κύριε Σκέρτσο, ήρθατε εδώ λίγο πριν και μας κάνατε μια ομιλία, στην οποία είπατε, μεταξύ άλλων, ότι δεν υπάρχει συγκάλυψη.

Σε δημοσιεύματα, που κυκλοφόρησαν στον Τύπο λίγες ώρες πριν, φαίνεται ότι ξέρατε πάρα πολλά και δεν έχετε πει απολύτως τίποτα! Αναφέρομαι στο περιβόητο e-mail, που φέρεται ότι λάβατε από τον κ. Τριαντόπουλο, το οποίο ήρθε στις 9 Μαρτίου, δηλαδή λίγες ημέρες μετά από μία πράξη, για την οποία η Κυβέρνησή σας διατείνεται ότι έλαβε χώρα χωρίς κανείς να το έχει αποφασίσει, από μόνη της, έτσι και ότι ο κ. Τριαντόπουλος δεν συντόνιζε απολύτως τίποτα, ότι δεν έλαβε καμία απόφαση, αλλά σας έστειλε e-mail, αμέσως μόλις ολοκληρώθηκε το «μπάζωμα» και σας είπε «να, ο λογαριασμός».

Ποιον νομίζετε ότι μπορείτε να πείσετε, όταν λέτε ότι δεν υπήρχε καμία απόφαση από τον κ. Τριαντόπουλο; Ποιον νομίζετε ότι μπορείτε να πείσετε, όταν λέτε ότι δεν υπάρχει συγκάλυψη και φαίνεται ότι υπάρχουν πάρα πολλά στοιχεία, τα οποία δεν δίνετε στη δημοσιότητα, διότι σας ενοχοποιούν.

Ήρθατε και μας είπατε εδώ, επίσης, κάτι άλλα περί «της εντύπωσης που η Κυβέρνηση δίνει στον λαό», είπατε ότι «σας στεναχωρεί, ότι σας θλίβει, όταν ακούτε τον κόσμο να λέει ότι είμαστε η χώρα του «πάμε και όπου βγει». Κύριε Σκέρτσο, έξω ο λαός δεν λέει ότι είμαστε η χώρα του «πάμε και όπου βγει», λέει ότι είστε η Κυβέρνηση «του πάμε και όπου βγει»!

Υπάρχει μια βασική διάκριση και τη διάκριση αυτή, με τις πράξεις σας, όπως και με το e-mail και με πάρα πολλές άλλες, την έχετε δημιουργήσει εσείς και την έχετε δημιουργήσει, γιατί λέτε και ξελέτε, φάσκετε και αντιφάσκετε. Εσείς ο ίδιος είχατε πει -αν θυμάστε καλά- πριν λίγες μέρες, ότι καταλαβαίνετε τον κόσμο, που βγαίνει στους δρόμους και ότι αν δεν ήσασταν πολιτικό πρόσωπο, θα βγαίνατε κι εσείς, γιατί τους καταλαβαίνετε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Στην ίδια συνέντευξη, λίγο πιο κάτω, ξέρετε τι είπατε; Είπατε ότι «δεν είμαι πολιτικό πρόσωπο, δεν έχω βλέψεις να γίνω Βουλευτής». Τότε, γιατί δεν βγήκατε; Δεν βγαίνετε, όμως, όχι επειδή είστε πολιτικό πρόσωπο -που είπατε ότι δεν είστε- δεν βγαίνετε, γιατί φοβάστε! Φοβάστε, διότι με τις πράξεις σας έχετε στρέψει όλη την κοινωνία ενάντιά σας, έχετε πλέον απονομιμοποιηθεί στα «μάτια» της κοινωνίας και δεν μπορείτε να κυκλοφορήσετε ανάμεσα στους πολίτες!

Οπότε, όταν λέτε ότι συναισθάνεστε το τι νιώθει η κοινωνία, όσον αφορά τους απαράδεκτους χειρισμούς σας στο έγκλημα των Τεμπών, υποκρίνεστε και γι’ αυτό δεν σας πιστεύει κανείς.

Επίσης, θέλω να σας πω, επειδή το θέμα της συζήτησης της πρότασης δυσπιστίας είναι η δικαιοσύνη, ότι η δικαιοσύνη είναι θεμέλιο κάθε δημοκρατίας και κάνατε και δηλώσεις, τις προάλλες, ότι η Ελλάδα είναι στις καλύτερες είκοσι πέντε δημοκρατίες στον κόσμο, σύμφωνα με δημοσίευμα του περιοδικού «Economist».

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Κύριε Σκέρτσο, το περιοδικό «Economist» είναι ένα νεοφιλελεύθερο περιοδικό, το οποίο είναι ιδεολογικά εστιασμένο στο να υποστηρίζει δεξιές και νεοφιλελεύθερες κυβερνήσεις. Δεν είναι αντικειμενικό στοιχείο αυτό. Αυτό, που πρέπει να μας πείτε, αλλά δεν βγαίνετε να το πείτε, είναι ότι ανεξάρτητες οργανώσεις, όπως οι «δημοσιογράφοι χωρίς σύνορα», οι «ρεπόρτερ χωρίς σύνορα», οι οποίες είναι αναγνωρισμένες και συστήνονται από τον ΟΗΕ, είχαν τη χώρα μας, -πρόπερσι, το 2023- στην εκατοστή έβδομη θέση, παγκοσμίως, όσον αφορά την ελευθερία της ενημέρωσης και του Τύπου.

Το 2024, την είχαν στην εικοστή όγδοη θέση, κάτω από την Ουγγαρία του Όρμπαν, κάτω από το Νίγηρα, κάτω από τη Σλοβακία και πολλές άλλες χώρες, οι οποίες δεν έχουν δημοκρατικά καθεστώτα, με ώριμο τρόπο. Και περιγράφει την ελευθερία του Τύπου ως «προβληματική».

Εκεί έχετε πάει τη χώρα! Την έχετε πάει σε ένα σημείο, όπου η δημοκρατία της δεν λειτουργεί, όπου η δικαιοσύνη διαρκώς παρεμποδίζεται από τις συγκαλύψεις που κάνετε εσείς και η Κυβέρνησή σας και μετά υποκρίνεστε ότι είστε με τον κόσμο. Κανένας δεν σας πιστεύει!

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Κύριε Υπουργέ, θα απαντήσετε;

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Βεβαίως, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Άκουσα όλες τις τοποθετήσεις. Θα ήθελα να ξεκινήσω από τον κ. Φάμελλο, ο οποίος με περισσή οίηση, αμετροέπεια -ύβρη, θα έλεγα- τολμάει να «κουνάει το δάχτυλο» στην Κυβέρνηση, ενώ ο ίδιος συμμετείχε, σε αυτήν εδώ, τη σύσκεψη υπό τον κ. Τσίπρα…

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Καλά, δεν ντρέπεστε καθόλου;

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Κύριε Φάμελλε, δεν είμαστε ίδιοι. Γιατί εγώ δεν θα καθόμουν ποτέ με τον κ. Τσίπρα σε αυτό το τραπέζι για να κοροϊδέψω την κοινωνία. Αυτό είναι συγκάλυψη.

(Θόρυβος από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Κύριοι συνάδελφοι, παρακαλώ!

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Εσείς απολογείστε σήμερα.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Και αυτό το οποίο κάνετε, κύριε συνάδελφε, γιατί έχετε περισσό θράσος…

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Δείξτε στην κοινωνία…

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Θα με αφήσετε να μιλήσω;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Φάμελλε, μη διακόπτετε, παρακαλώ.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Σας άκουσα με μεγάλη προσοχή, θα με αφήσετε να μιλήσω.

Αυτό που κάνετε, ξέρετε πως λέγεται με ψυχολογικούς όρους; Προβολή. Προσπαθείτε να ξεπλύνετε αυτήν τη συγκάλυψη που κάνετε σε εκατόν τέσσερις νεκρούς. Κάθεται δίπλα σας ο κ. Παππάς, ο καταδικασμένος με 13 - 0 και έχετε θράσος, ενώ κάνατε χειραγώγηση της δικαιοσύνης, ενώ φέρατε κατηγορούμενους πολιτικά πρόσωπα, πρωθυπουργούς, τον διοικητή της Τράπεζας της Ελλάδας, και προσπαθήσατε να κοροϊδέψετε όλη την κοινωνία και τους ευρωπαϊκούς θεσμούς, να κουνάτε το χέρι και το δάχτυλο σε αυτή την παράταξη, η οποία είναι η μόνη παράταξη πενήντα έναν χρόνια τώρα που κρατάει την Ελλάδα στην Ευρώπη.

**ΝΙΚΟΛΑΟΣ ΠΑΠΠΑΣ:** Για τα Τέμπη θα πείτε τίποτα;

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Την έβαλε στην Ευρώπη, την κράτησε στην Ευρώπη και θα την κάνει πιο ευρωπαϊκή.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Ποιος τη χρεοκόπησε την πατρίδα μας;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Φάμελλε, κύριε Πρόεδρε, σας παρακαλώ, αφήστε τον να ολοκληρώσει!

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Ποιος πήγε να τη βγάλει από το ευρώ;

**ΝΙΚΟΛΑΟΣ ΠΑΠΠΑΣ:** Για το Μάτι να μας πείτε.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Και να σας πω και κάτι ακόμα;

**ΔΗΜΗΤΡΙΟΣ ΜΑΝΤΖΟΣ:** Ρωτήστε την κ. Μπακογιάννη…

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Κύριε Μάντζο, είναι πολύ θλιβερό που το ΠΑΣΟΚ έχει γίνει η «ουρά» του ΣΥΡΙΖΑ, της Πλεύσης Ελευθερίας, του κ. Τσίπρα, της κ. Κωνσταντοπούλου. Είναι οι ίδιοι, οι ίδιοι πολιτικοί φορείς που σας είχαν διασύρει και σας ονόμαζαν γερμανοτσολιάδες και τώρα βρίσκεστε μαζί τους, από την ίδια πλευρά. Γιατί; Γιατί δεν έχετε καμία, μα καμία, εναλλακτική πολιτική πρόταση.

(Θόρυβος στην Αίθουσα)

**ΠΡΟΕΔΡΕΥΩΝ (Βασίλειος Βιλιάρδος):** Κύριοι συνάδελφοι, σας παρακαλώ.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Πιάνεστε από μία ανθρώπινη τραγωδία, από ένα δυστύχημα το οποίο μας έχει πληγώσει όλους βαθιά και επειδή δεν έχετε καμία θετική πρόταση για την Ελλάδα ταυτίζεστε με αυτούς που σας δίωκαν την περασμένη δεκαετία. Πρέπει να το καταλάβετε αυτό -δυστυχώς- και τα τέσσερα κόμματα που έχουν υποβάλει αυτή την πρόταση δυσπιστίας. Ποια είναι η ντροπή τους; Ότι έχετε γίνει όλοι «ουρά» του κ. Βελόπουλου, της ακροδεξιάς. Και μου κουνάει το δάχτυλο ο κ. Φάμελλος, ο οποίος συγκυβέρνησε με τον κ. Καμμένο. Μα, είναι δυνατόν;

**ΕΥΚΛΕΙΔΗΣ ΤΣΑΚΑΛΩΤΟΣ:**… (Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, το θεωρείτε ευγενικό αυτό που κάνετε να διακόπτετε; Σας διακόπτει κανείς εσάς όταν μιλάτε; Σας παρακαλώ, αφήστε τον Υπουργό να ολοκληρώσει. Έχει δικαίωμα, κύριε Τσακαλώτο, να ολοκληρώσει. Δεν το καταλαβαίνετε; Σας παρακαλώ!

**ΕΥΚΛΕΙΔΗΣ ΤΣΑΚΑΛΩΤΟΣ:** Αυτόν πρέπει να διακόψετε και να του πείτε ότι του κάναμε ερωτήσεις, που πρέπει να απαντήσει!

**ΠΡΟΕΔΡΕΥΩΝ (Βασίλειος Βιλιάρδος):** Ό,τι θέλει θα απαντήσει, κύριε Τσακαλώτο. Σας παρακαλώ πολύ, τι τρόπος είναι αυτός; Να μη διακόπτετε, παρακαλώ πολύ!

Κύριε Τσακαλώτο, αυτό που κάνετε είναι εντελώς αγενές. Σας παρακαλώ.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Κύριε Τσακαλώτο, πριν δέκα χρόνια μάς πήγατε σε ένα δημοψήφισμα - παρωδία για να μας βγάλετε από το ευρώ, εσείς και ο κ. Βαρουφάκης. Κοροϊδέψατε την κοινωνία και έχετε φτάσει στο 6% και στο 7%.

(Θόρυβος από την πτέρυγα της Νέας Αριστεράς)

**ΠΡΟΕΔΡΕΥΩΝ (Βασίλειος Βιλιάρδος):** Αφήστε τον να ολοκληρώσει και μετά μιλάτε αν θέλετε.

**ΕΥΚΛΕΙΔΗΣ ΤΣΑΚΑΛΩΤΟΣ:** Άντε φύγε από δω!

**ΠΡΟΕΔΡΕΥΩΝ (Βασίλειος Βιλιάρδος):** Τι τρόπος είναι αυτός, κύριε Τσακαλώτο; «Άντε φύγε από δω!»; Σας παρακαλώ, δεν είναι τρόπος αυτός.

**ΕΥΚΛΕΙΔΗΣ ΤΣΑΚΑΛΩΤΟΣ:** Δεν ντρέπεται; Δεν ντρέπεται καθόλου;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Τσακαλώτο…

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Έχει πολύ μεγάλο ενδιαφέρον η συγκυρία που γίνεται αυτή η συζήτηση και αυτή η ολομέτωπη επίθεση. Αύριο ξέρετε πού θα βρίσκομαι;

**ΕΥΚΛΕΙΔΗΣ ΤΣΑΚΑΛΩΤΟΣ:** Ντροπή σου!

**ΠΡΟΕΔΡΕΥΩΝ (Βασίλειος Βιλιάρδος):** Κύριε Τσακαλώτο, αυτό που κάνετε είναι ντροπή δική σας.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Αύριο θα είμαι στην Ευελπίδων για να υπερασπιστώ τον Γιάννη Στουρνάρα, ο οποίος έχει καταθέσει έγκληση κατά των ψευδομαρτύρων της Novartis, γιατί πήγατε να διασύρετε πολιτικά πρόσωπα, χειραγωγώντας τη δικαιοσύνη και το ίδιο επιχειρείτε να κάνετε και τώρα.

Κύριε Παππά, μην κουνάτε το κεφάλι. Είστε καταδικασμένος για παράβαση καθήκοντος και κάθεστε…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, στο Προεδρείο να απευθύνεστε.

**ΝΙΚΟΛΑΟΣ ΠΑΠΠΑΣ:** Για το Μάτι θα πείτε τίποτα; Έχετε χρόνο.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, στο Προεδρείο να απευθύνεστε. Μη λέτε ονόματα.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Εμείς εμπιστευόμαστε τη δικαιοσύνη, δεν επιτιθέμεθα στη δικαιοσύνη.

(Θόρυβος από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Κύριε Παππά, τι θα γίνει τώρα;

**ΝΙΚΟΛΑΟΣ ΠΑΠΠΑΣ:** Κύριε Πρόεδρε, συνέχεια επιθέσεις επί προσωπικού.

**ΠΡΟΕΔΡΕΥΩΝ (Βασίλειος Βιλιάρδος):** Το ανέφερα, κύριε Παππά. Είπα να αναφέρεται στο Προεδρείο. Το ανέφερα ήδη. Σας παρακαλώ, κύριε Παππά, ας μη συνεχίσουμε τώρα.

**ΝΤΟΡΑ ΜΠΑΚΟΓΙΑΝΝΗ:** Σταματήστε να βρίζετε.

**ΝΙΚΟΛΑΟΣ ΠΑΠΠΑΣ:** Το ύφος του κυρίου…

(Θόρυβος στην Αίθουσα)

Πες μας για το e-mail πρώτα.

**ΠΡΟΕΔΡΕΥΩΝ (Βασίλειος Βιλιάρδος):** Καλά τι κάνετε; Όλοι μαζί μιλάτε;

Συνεχίστε, κύριε Υπουργέ.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Για το e-mail έχει απαντήσει ήδη ο κ. Γεραπετρίτης.

**ΝΙΚΟΛΑΟΣ ΠΑΠΠΑΣ:** Α, μάλιστα!

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Θα επαναλάβω ότι ο θησαυρός που επικαλείστε είναι άνθρακες και θα πρέπει να πάρουμε εδώ ξανά την αλληλουχία των γεγονότων, τι συνέβη στα Τέμπη και πότε.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Στην επιτροπή θα έρθετε;

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Θα με αφήσετε να μιλήσω;

Στις 28 Φεβρουαρίου το βράδυ συνέβη το τραγικό δυστύχημα και αμέσως πήγαν οι αρμόδιες υπηρεσίες. Η εντολή για τα μηχανήματα, τα οποία έπρεπε να πάνε στο σημείο για να διαχειριστούν το δυστύχημα και να επιτελέσουν το μείζον έργο της έρευνας διάσωσης για την ανάσυρση τραυματιών, για τη διάσωση των επιβατών, για την ταυτοποίηση νεκρών, για την αναζήτηση αγνοουμένων, ήταν αυτό το οποίο οδήγησε όλες τις αποφάσεις.

Έρχεστε εκ των υστέρων και ποινικοποιείτε αποφάσεις και ενέργειες υπηρεσιακές που δεν έχουν καμία σχέση με την παρουσία ούτε του κ. Τριαντόπουλου ούτε οποιουδήποτε άλλου μέλους της Κυβέρνησης. Και αυτό καταγράφεται, επαναλαμβάνω, από το πόρισμα του ΕΟΔΑΣΑΑΜ.

Ο κ. Τριαντόπουλος είχε μία και μόνη αποστολή με βάση τις αρμοδιότητές του: Αναλάμβανε -έχει παραιτηθεί πλέον- την κρατική αρωγή, δηλαδή τη στήριξη των πολιτών όταν αντιμετωπίζουν καταστροφές από φυσικά φαινόμενα. Το μόνο το οποίο έκανε ο κ. Τριαντόπουλος ήταν να σταθεί στο πλευρό των ανθρώπων που είχαν πληγεί από το δυστύχημα.

(Θόρυβος στην Αίθουσα)

**ΔΗΜΗΤΡΙΟΣ ΜΑΝΤΖΟΣ:** Η διαμόρφωση του χώρου, κύριε Υπουργέ…

**ΠΡΟΕΔΡΕΥΩΝ (Βασίλειος Βιλιάρδος):** Κύριοι συνάδελφοι, σας παρακαλώ, αφήστε τον να ολοκληρώσει, μη διακόπτετε συνεχώς. Δεν γίνεται έτσι.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Το e-mail αποτελεί μία αλληλογραφία.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Εσείς τώρα τι επεμβαίνετε; Δεν σας καταλαβαίνω.

**ΛΑΖΑΡΟΣ ΤΣΑΒΔΑΡΙΔΗΣ:** Επεμβαίνω, κύριε Πρόεδρε, γιατί δεν επεμβαίνετε εσείς.

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ! Ντροπή σας! Το βλέπετε ότι επιμένω συνεχώς. Τι λέτε τώρα; Ό,τι θέλετε, λέτε; Σας παρακαλώ σταματήστε.

Συνεχίστε, κύριε Υπουργέ.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Πρόκειται για μία τυπική ενημέρωση. Δεν αφορά καμία απόφαση -ειπώθηκε και πριν από τον κ. Γεραπετρίτη-, δεν αφορά καμία εντολή, δεν επιβεβαιώνει κανέναν απολύτως συντονιστικό ρόλο, παρά μόνο ένα και μόνο πράγμα: την αυτονόητη αποστολή και μέριμνα της Κυβέρνησης σε ένα τραγικό δυστύχημα να παράσχει την οικονομική συνδρομή που ζητούσε η τοπική αυτοδιοίκηση για δύο πράγματα: για τη συνδρομή στην κρατική αρωγή των συγγενών και για την αποκατάσταση της γραμμής που είχε ήδη ληφθεί ως απόφαση πριν από την έλευση του κ. Τριαντόπουλου.

Επομένως σταματήστε να εργαλειοποιείτε τα πάντα. Η Κυβέρνηση…

(Θόρυβος στην Αίθουσα)

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ αφήστε τον να ολοκληρώσει.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Η Κυβέρνηση είναι καθαρή, διαυγής, διαθέσιμη πάντα, διαθέσιμη στη δικαιοσύνη, διαθέσιμη στη Βουλή.

Είναι, κύριε Φάμελλε, αρμοδιότητα της προανακριτικής επιτροπής το ποιος θα κληθεί στην επιτροπή. Προφανώς είμαστε στη διάθεσή της. Δεν θα σας απαντήσω όμως εγώ. Η επιτροπή θα αποφασίσει.

Από εκεί και πέρα, κάποια λόγια για το πού βρίσκεται η χώρα σήμερα, πού ήταν το 2019 και πού θέλουμε να πάμε, γιατί εδώ ακούμε πράγματα τα οποία είναι εκτός πραγματικότητας.

Είπατε ότι το «Economist» υπηρετεί νεοφιλελεύθερες ή δεξιές κυβερνήσεις. Ξέρετε ότι δεν θεωρείται πλήρης δημοκρατία η Ιταλία που έχει μια δεξιά κυβέρνηση ή οι Ηνωμένες Πολιτείες της Αμερικής που έχουν μια δεξιά κυβέρνηση για εσάς; Αυτά που λέτε είναι αναντίστοιχα με την πραγματικότητα.

Όσο δεν συμφωνείτε με την πραγματικότητα, τόσο το χειρότερο για την πραγματικότητα, κύριε Καζαμία.

Αυτή δυστυχώς είναι η δική μας πραγματικότητα και η πραγματικότητα που αντιλαμβάνεται όλος ο κόσμος. Η χώρα, με τις θυσίες και την προσπάθεια όλων των πολιτών και της Κυβέρνησης, έχει επανέλθει στην κατάσταση της πλήρους δημοκρατίας εδώ και δύο χρόνια, χάρη σε θεσμικές παρεμβάσεις. Για την ανεξαρτησία της δικαιοσύνης εμείς φέραμε αυτή τη διάταξη, εμείς έχουμε πετύχει να επιλέγονται με πιο ανεξάρτητο τρόπο οι ηγεσίες της δικαιοσύνης χάρη σε παρεμβάσεις για την επιτάχυνση της δικαιοσύνης, για την επιτάχυνση του ανακριτικού έργου, που ζήτησε η ίδια δικαιοσύνη για τα Τέμπη. Όλα αυτά είναι ενέργειες που έχουν γίνει από την Κυβέρνηση. Τέλος στη συσκότιση, τέλος στη διαστρέβλωση, τέλος στην παραπληροφόρηση. Όλα στο φως. Όλα θα ειπωθούν στην προανακριτική επιτροπή.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Έχει ζητήσει τον λόγο για μία παρέμβαση ο Πρόεδρος της Ελληνικής Λύσης και μετά ακολουθείτε εσείς, κύριε Φάμελλε. Είναι η δεύτερη φορά που θα μιλήσετε εσείς και η πρώτη για τον κύριο Πρόεδρο.

Κύριε Βελόπουλε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ, κύριε Πρόεδρε.

Κύριε Σκέρτσο, ξέρετε τι σημαίνει e-mail; Εσείς νομοθετήσατε εδώ ως Κυβέρνηση το επιτελικό κράτος, το ηλεκτρονικό κράτος, την ηλεκτρονική διακυβέρνηση, που σημαίνει ότι αν στείλει ένα e-mail, για παράδειγμα, η εφορία και του πει «οφείλεις 20 χιλιάδες ευρώ» και το λάβει ο οφειλέτης, είναι βεβαιωμένη αυτή η οφειλή. Αν πάει στα spam, πάλι βεβαιώνεται η οφειλή. Είναι σαν να ενημερώθηκε είτε ενημερώθηκε είτε δεν ενημερώθηκε ο οφειλέτης. Μιλάω για το κράτος τώρα.

Καταλαβαίνετε, κύριε Σκέρτσο, ότι παίζετε με τη νοημοσύνη μας; Έχετε καταλάβει ότι έξω η κοινωνία αντιλαμβάνεται ότι οι προφάσεις εν αμαρτίαις δεν είναι μια δικαιολογία απλή για ένα λάθος που κάνατε. Πήρατε e-mail. Τελεία και παύλα. Ποιοι το πήρατε; Ο Σκέρτσος και ο Γεραπετρίτης, που το αποδέχτηκε. Επίσης, και το Γραφείο του Πρωθυπουργού, έχει επάνω κοινοποίηση. Άρα όχι μόνο εσείς και το Γραφείο του Πρωθυπουργού. Έχουμε τρία φυσικά πρόσωπα. Άρα και οι τρεις είστε με βάση τον νόμο που ψηφίσατε εσείς για το επιτελικό κράτος, την ηλεκτρονική διακυβέρνηση, την εφορία, τους δημοσίους φορείς, όλοι ενήμεροι, όλοι συνυπεύθυνοι, γιατί γνωρίζατε.

Πάμε στο επόμενο. Σήμερα πραγματικά έχετε ξεπεράσει ακόμη και τον «Πρωτοψάλτη», τον Πορτοσάλτε. Πραγματικά τον έχετε ξεπεράσει όλοι σας. Άλλα αντ’ άλλων! Άλλα σάς ρωτάμε, άλλα απαντάτε. Άλλα σας λέμε, άλλα καταλαβαίνετε.

Επαναλαμβάνω: Από τις 9 Μαρτίου λάβατε το e-mail; Κοινοποιήθηκε; Ναι. Άρα είστε συνυπεύθυνοι και εσείς και πρέπει να απολογηθείτε και εσείς και ο Πρωθυπουργός. Τα υπόλοιπα είναι φθηνές δικαιολογίες για ανθρώπους που δεν αναλαμβάνουν την ευθύνη.

Ένας Υπουργός, κύριε Σκέρτσο, επειδή μπήκατε από το παράθυρο ως ΠΑΣΟΚ, σύμβουλος του Παπανδρέου, πρέπει να έχει την ανάληψη ευθύνης ως κορωνίδα στα όποια λάθη του. Σε αυτό όμως το κράτος που φτιάξατε εσείς και οι υπόλοιποι δεν υπάρχει ευθύνη, υπάρχει δικαιολογία, μια φθηνή δικαιολογία που δεν δικαιολογεί την ευθύνη που δεν αναλαμβάνετε.

Εγώ δεν θα πω τίποτε άλλο. Θα σας διαβάσω κάτι που είπε ένας γονιός. Το κάνω για έναν και μόνο λόγο, γιατί ακόμα ελπίζω ότι βαθιά μέσα σας πολλοί Βουλευτές της Νέας Δημοκρατίας έχετε μείνει άνθρωποι, ότι έχετε ανθρωπιά, ότι πονάτε όντως με αυτό που συνέβη στα Τέμπη. Θέλω να το πιστέψω. Μην μου κάνετε, όμως, σκέρτσα, κύριε Σκέρτσο, με την αλήθεια. Μην παίζετε κάνοντας σκέρτσα με τη νοημοσύνη μας.

Τι λέει ο γονέας; «Το να λέτε, κύριε Πρωθυπουργέ, τι θα κάνατε μέχρι το 2027 για τον σιδηρόδρομο και όχι τι δεν κάνατε στα χρόνια της πρωθυπουργίας σας, μας δείχνει πόσο ένοχοι είσαστε για τον άδικο χαμό των συγγενών και των παιδιών μας. Εγώ τα παιδιά μου δεν τα έφερα στον κόσμο για να γίνουν Ιφιγένειες. Εάν θέλετε Ιφιγένειες, να βάζετε όλοι εκεί μέσα στη Βουλή τα παιδιά σας στο τρένο και να κάνατε τώρα υπερσύγχρονο τον ΟΣΕ. Κανένα πρόβλημα. Τώρα όμως υπάρχει ένα πρόβλημα. Ξέρετε ποιο είναι αυτό; Η ανάληψη ευθύνης που ουδέποτε έλαβε ούτε ο Πρωθυπουργός ούτε η Κυβέρνησή σας».

Ξαναρωτώ: Λάβατε το e-mail; Το λάβατε. Εάν το λάβατε, κατά τον νόμο που η Νέα Δημοκρατία έφερε ότι ο πολίτης που ενημερώνεται με e-mail από οποιαδήποτε δημόσια υπηρεσία είναι ενήμερος, είστε ενήμερος, είστε συνυπεύθυνος και εσείς και ο Γεραπετρίτης και ο Έλληνας Πρωθυπουργός. Όλα τα υπόλοιπα είναι φτηνές δικαιολογίες, κύριε Σκέρτσο. Μην κάνετε σκέρτσα με τη νοημοσύνη μας.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Πρόεδρο της Ελληνικής Λύσης.

Τον λόγο έχει ο Πρόεδρος του ΠΑΣΟΚ. Συγγνώμη, λάθος μου. Τον λόγο έχει ο Πρόεδρος του ΣΥΡΙΖΑ.

**ΝΤΟΡΑ ΜΠΑΚΟΓΙΑΝΝΗ:** Ε, εκεί ήταν.

(Θόρυβος στην Αίθουσα)

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ-Προοδευτική Συμμαχία):** Κυρία Μπακογιάννη, ξέρετε ότι εγώ δεν ήμουν ποτέ ΠΑΣΟΚ, το έχουμε συζητήσει και δημόσια.

**ΠΡΟΕΔΡΕΥΩΝ (Βασίλειος Βιλιάρδος):** Δεν ήταν ποτέ. Δικό μου λάθος.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ-Προοδευτική Συμμαχία):** Κύριε Πρόεδρε, οφείλω να καταθέσω στην Ελληνική Βουλή και όχι απευθυνόμενος στην Κυβέρνηση, η οποία ελέγχεται και λογοδοτεί, ότι ήταν ιδιαίτερα προκλητική, αλλά και επικίνδυνη η τοποθέτηση του κ. Σκέρτσου πριν από λίγο και πάνω από όλα, ήταν μια τοποθέτηση προσβλητική για τις εκατοντάδες χιλιάδες, για να μην πω εκατομμύρια, Έλληνες πολίτες που αγωνιούν για δημοκρατία και διαφάνεια.

Αν μια κυβέρνηση είναι σε αδύναμη θέση τόσο ισχυρή ώστε να προσπαθεί να κάνει αντιπολίτευση στην Αντιπολίτευση και δεν μπορεί να υπερασπιστεί το έργο της, είναι τραγική στιγμή για την Κυβέρνηση, είναι Κυβέρνηση σε αποδρομή, γιατί πρέπει να έχει την επάρκεια έστω να πει κάτι που έκανε, έστω.

Όταν γυρίζει πίσω σε χυδαιότητες πενταετίας, επταετίας, σημαίνει ότι υπάρχει πλήρης ανεπάρκεια και αγωνία μάλιστα, κύριε Σκέρτσο, γιατί η ελληνική κοινωνία περιμένει από εσάς μια απάντηση, η ελληνική κοινωνία ρωτάει τι έχετε κάνει εσείς και την ευθύνη σας και την επίλυση του προβλήματος μετά την τραγική σύγκρουση και την έκρηξη. Και εσείς λέτε «Πριν από επτά χρόνια έγινε μια σύσκεψη».

Ωραία, μην απαντήσετε στον Σωκράτη Φάμελλο. Στους πολίτες έχετε κάτι να πείτε; Εδώ είμαστε εκπρόσωποι των πολιτών. Δεν είστε τεχνοκράτης. Μια χαρά πολιτικό πρόσωπο είστε, γαντζωμένος στην εξουσία και στο παραμάγαζο της εξουσίας και στο μπροστινό τραπέζι. Πολιτικό πρόσωπο είστε. Αν δεν είστε πολιτικό πρόσωπο μην καθόσαστε σε αυτά τα έδρανα. Δεν είστε τεχνοκράτης.

Είστε ξεκάθαρα πολιτικό πρόσωπο που υπηρετείτε ταυτόχρονα διπλό σχέδιο, του κ. Μητσοτάκη και του συστήματος οικονομικής εξουσίας στη χώρα, που τη χρεοκόπησε την πατρίδα μας και κάποιοι βάλαμε πλάτη για να βγούμε από τη χρεοκοπία και τώρα πάλι στα βράχια μας οδηγείτε και στα βράχια τα οικονομικά, αλλά και τα σκοτεινά της έλλειψης δημοκρατίας, κράτους δικαίου. Μέχρι και το Ευρωκοινοβούλιο μίλησε για το κράτος δικαίου στην πατρίδα μας. Σας αρέσει αυτό; Εμένα καθόλου, κύριε Σκέρτσο.

Πάμε λιγάκι όμως στο συγκεκριμένο, κύριε Πρόεδρε. Έχουμε καταθέσει συγκεκριμένα αιτήματα και θέλουμε απάντηση. Πρώτον, ο κ. Σκέρτσος και η Πλειοψηφία θα δεχτούν να έρθουν ο κ. Μητσοτάκης, ο κ. Γεραπετρίτης, ο κ. Σκέρτσος στην προκαταρκτική επιτροπή; Μια απλή απάντηση. Την περιμένουν οι πολίτες. Θα τη δώσετε σήμερα. Δεν θα τελειώσει η δυσπιστία αν δεν τη δώσετε. Ένα ναι ή ένα όχι.

Εμείς καταθέσαμε διά του δικού μου στόματος το αίτημα. Θα ζητηθεί να έρθουν οι τρεις τους. Θα το δεχθείτε; Πείτε μας. Είναι τόσο δύσκολο;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Προέδρου του ΣΥΡΙΖΑ-Προοδευτική Συμμαχία)

Δεύτερον, τα e-mail σας και τα τηλέφωνά σας θα τα δώσετε στον ανακριτή με δική σας πρωτοβουλία; Εφόσον καθαρός ουρανός αστραπές δεν φοβάται, εσείς σήμερα δηλώστε «Καλώ τις ανακριτικές αρχές, που σέβομαι, να έχουν πρόσβαση στα e-mail μου και στο κινητό μου τηλέφωνο για να βρουν τι επικοινωνίες έγιναν εκείνες τις μέρες». Ναι ή όχι; Ναι ή όχι, κύριε Σκέρτσο; Μία απάντηση ζητήσαμε.

**ΝΤΟΡΑ ΜΠΑΚΟΓΙΑΝΝΗ:** Καλά, σοβαρά;

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ-Προοδευτική Συμμαχία):** Ναι ή όχι, κύριε Σκέρτσο; Μια απάντηση ζητήσαμε. Θέλετε ή όχι;

**ΝΤΟΡΑ ΜΠΑΚΟΓΙΑΝΝΗ:** Είμαστε σοβαροί;

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ-Προοδευτική Συμμαχία):** Πάρα πολύ σοβαροί είμαστε.

(Θόρυβος στην Αίθουσα)

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, μη διακόπτετε. Προηγουμένως είχαμε τα ίδια εδώ. Κυρία Μπακογιάννη, μη διακόπτετε. Δεν γίνεται να διακόπτουμε.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ-Προοδευτική Συμμαχία):** Κυρία Μπακογιάννη, δεν μπορείτε να το σώσετε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πρόεδρε, να απευθύνεστε στο Προεδρείο και ολοκληρώστε.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ-Προοδευτική Συμμαχία):** Δεν μπορείτε να το σώσετε, κυρία Μπακογιάννη. Ό,τι και να κάνετε ούτε ατζέντα μπορείτε να αλλάξετε ούτε να το σώσετε. Δεν μπορείτε να το σώσετε. Οι πολίτες είναι έξω. Περιμένουν απαντήσεις. Δεν είμαστε ίδιοι, κυρία Μπακογιάννη. Δεν είμαστε ίδιοι!

**ΝΤΟΡΑ ΜΠΑΚΟΓΙΑΝΝΗ:** Δεν είμαστε.

**ΓΕΩΡΓΙΟΣ ΑΜΥΡΑΣ:** Ευτυχώς.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ-Προοδευτική Συμμαχία):** Δεν συμμετέχουμε σε αυτό το καθεστώς εξουσίας. Δεν είμαστε ίδιοι. Ξεχάστε το. Βγάλτε το από το μυαλό σας. Δεν είμαστε ίδιοι.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΝΤΟΡΑ ΜΠΑΚΟΓΙΑΝΝΗ:** Κύριε Πρόεδρε, θέλω τον λόγο επί προσωπικού.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ-Προοδευτική Συμμαχία):** Κύριε Σκέρτσο, τρίτη ερώτηση. Ο ανακριτής θα ψάξει για το αν συμμετείχε κυβερνητικό στέλεχος και τι εντολές έδωσε. Δεν μπορεί ο κ. Τριαντόπουλος να λέει παντού ότι είχε την ευθύνη εκ μέρους του Πρωθυπουργού για την αποκατάσταση του «χώρου» -σε εισαγωγικά, γιατί είναι ντροπή και προσβολή αυτό που έγινε- και τώρα να λέτε ότι δεν ήξερε τίποτα και ότι ήταν παρατηρητής, ότι πήγε για καφέ στα Τέμπη. Για όνομα του Θεού! Μιλάμε για το τραγικότερο σιδηροδρομικό δυστύχημα.

Αλλά σας ρωτώ, επειδή η άγνοια δικαίου δεν δικαιολογείται στην Ελλάδα -όσο γνωρίζω τουλάχιστον, μπορεί και αυτό να το αλλάξετε, για όλα είστε ικανοί, δεν έχετε ιερό και όσιο σε όσα έχετε κάνει- και επειδή έγινε καταστροφή πειστηρίων του εγκλήματος, όπως λέει και ο ΕΟΔΑΣΑΑΜ, όπως λέει και η Εισαγγελία Εφετών και είναι παράνομη πράξη, όπως λέει η Εισαγγελία Εφετών, είσαστε εσείς ενημερωμένοι για μια παράνομη πράξη διά του e-mail που λάβατε, ναι ή όχι;

Κάνατε τίποτα για να μην συμβεί παράνομη πράξη, ναι ή όχι; Πείτε μας, κύριε Σκέρτσο. Η Εισαγγελία Εφετών εγγράφως στη Βουλή έχει δηλώσει ότι δεν ήταν εν γνώσει της, άρα κατά παράβαση της ανακριτικής διαδικασίας και του εισαγγελικού ελέγχου, κατά παράβαση του θεσμικού πλαισίου αλλοίωση του χώρου. Το λέει το πόρισμα του ΕΟΔΑΣΑΑΜ. Λάβατε e-mail για το ζήτημα αυτό. Τι κάνατε; Τι κάνατε, κύριε Σκέρτσο; Σφυρίζατε αδιάφορα;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πρόεδρε, παρακαλώ.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ-Προοδευτική Συμμαχία):** Διότι εδώ -εγώ έχω το πρώτο, θα καταθέσουμε και άλλα, να είστε σίγουροι, θα πάω τώρα μέσα στη δικογραφία- έχουμε το πρώτο ζήτημα…

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε με αυτό, κύριε Πρόεδρε, παρακαλώ.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ-Προοδευτική Συμμαχία):** Ναι, κύριε Πρόεδρε.

Στις 6-4-2023 ο κ. Τσακίρης εγκρίνει τη χρηματοδότηση, λαμβάνοντας υπ’ όψιν πρακτικό της συνεδρίασης επιτροπής συντονισμού πολιτικής προστασίας, που απ’ όσο γνωρίζουμε ήταν ο κ. Τριαντόπουλος, εκτός αν λέτε ότι δεν ήταν και παρών, ότι δεν ήταν στα Τέμπη δηλαδή. Ο ίδιος έλεγε ότι ήταν εκεί παντού. Και επίσης, βλέπω και το αίτημα -την πρώτη σύμβαση τουλάχιστον- του κ. Αγοραστού, 18 Μαΐου του 2023, που αναφέρεται στα πρωτόκολλα του συντονιστικού οργάνου πολιτικής προστασίας της 1ης/3. Δύο πρωτόκολλα. Λοιπόν εδώ είναι ξεκάθαρα αυτά. Αυτά πρέπει να μπουν στη δικογραφία της κακουργηματικής απιστίας για τη χρηματοδότηση.

Ρωτάω λοιπόν: Γι’ αυτά εσείς ήσασταν ενήμερος, κύριε Σκέρτσο; Ερώτημα είναι. Είναι ξεκάθαρο ερώτημα. Ήσασταν ενήμεροι; Πήρατε το e-mail; Εγώ δεν λέω ότι ήσασταν στη συνεδρίαση.

Και θέλω να σας καταθέσω και ένα άλλο ερώτημα, γιατί ξεχνάτε τις δικές σας ευθύνες. Απ’ ό,τι διαβάζω στη δημοσιότητα, ο Πρόεδρος του ΟΣΕ, ο Πρόεδρος που η Κυβέρνηση όρισε, ο κ. Σπηλιόπουλος, όταν παραιτήθηκε, έστειλε επιστολή στον Πρωθυπουργό. Όταν παραιτήθηκε ο Πρόεδρος του ΟΣΕ που τοποθετήσατε εσείς έστειλε επιστολή στον Πρωθυπουργό. Καινούργιο ερώτημα λοιπόν, κύριε Σκέρτσο. Εσείς στο Μαξίμου τη διαβάσατε αυτήν την επιστολή; Είστε ενήμερος; Γνωρίζετε εσείς ή ο κ. Μητσοτάκης για τα προβλήματα ασφάλειας στον σιδηρόδρομο που εντόπισε ο Πρόεδρος του ΟΣΕ; Δεν πρέπει να μας απαντήσετε; Απλό ερώτημα των πολιτών είναι. Απλά ερωτήματα.

Γιατί ναι, δεν είμαστε ίδιοι και δεν μπορείτε να κρύψετε την αλήθεια. Την αλήθεια θα την αποκαλύψουμε και εμείς και οι πολίτες. Γνωρίζουμε ότι είστε σε άμυνα, δεν μπορείτε να απαντάτε με επίθεση. Απαντήσεις θέλουμε, όχι εμείς, η ελληνική κοινωνία. Αν συνεχίστε να την προσβάλλετε, η κοινωνική και η πολιτική ρήξη θα είναι πολύ πιο έντονη. Εμείς θέλουμε να σεβαστούμε την κοινωνία και τη δημοκρατία. Εσείς θέλετε;

Βέβαια υπάρχει και ένα άλλο ερώτημα. Μπορείτε πλέον; Μπορείτε, κύριοι και κυρία της Κυβέρνησης; Αυτό το ερώτημα έχει η ελληνική κοινωνία. Στον κατήφορο που έχετε επιλέξει εμείς δεν θα συμμετέχουμε. Είναι ξεκάθαρο. Η αλήθεια θα αποκαλυφθεί και θα αποκαλυφθεί πρώτα από όλα στην ελληνική κοινωνία.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Πρόεδρο του ΣΥΡΙΖΑ.

Έχει ζητήσει τον λόγο επί προσωπικού η κ. Μπακογιάννη.

Αν θέλετε, να μας εξηγήσετε μόνο το προσωπικό πρώτα.

**ΝΤΟΡΑ ΜΠΑΚΟΓΙΑΝΝΗ:** Θα σας εξηγήσω, κύριε Πρόεδρε.

Είμαι πάνω από τριάντα πέντε χρόνια σε αυτήν τη Βουλή και έχω παρακολουθήσει πάρα πολλές συζητήσεις.

Κυρίες και κύριοι συνάδελφοι, στη δημοκρατία η διαδικασία δεν είναι τύπος, είναι ουσία. Όταν χθες προτείνατε προανακριτική επιτροπή για τον κ. Τριαντόπουλο, η πλειοψηφία ψήφισε υπέρ και γι’ αυτό και θα συσταθεί η προανακριτική επιτροπή. Όταν συσταθεί αυτή η προανακριτική επιτροπή θα προβεί στις πράξεις και τις ενέργειες εκείνες οι οποίες είναι απαραίτητες για να κρίνουν αν υπάρχουν οι ενδείξεις για τον κ. Τριαντόπουλο, θα καλέσει τους μάρτυρες, όποιους θεωρεί η προανακριτική επιτροπή, και από εκεί και πέρα κάποια στιγμή θα καταλήξει σε ένα πόρισμα.

Έρχεστε σήμερα, προκαταλαμβάνοντας την οποιαδήποτε διαδικασία της προανακριτικής επιτροπής, να αποφασίσετε ποιους θέλετε μάρτυρες, πώς θα γίνει, αλλά κυρίως, κυρίες και κύριοι συνάδελφοι, έχετε προαποφασίσει την ενοχή. Αυτό είναι το μεγάλο πρόβλημα της διαδικασίας των επιτροπών.

Όταν ένα κόμμα προσέρχεται, έχοντας προ πολλού αποφασίσει την ενοχή των ανθρώπων για τους οποίους θεωρητικώς η προανακριτική συστήνεται, τότε τελείται σε πλήρη κοινοβουλευτική αταξία, αλλά και, επειδή άκουσα περί ηθικής από τον κ. Τσακαλώτο, και σε παντελώς ανήθικη νοοτροπία. Διότι στις δημοκρατίες αποδεικνύεται η ενοχή των ανθρώπων πριν καταδικαστούν.

Εσείς έχετε ήδη καταδικάσει, κύριε Φάμελλε.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ-Προοδευτική Συμμαχία):** Το προσωπικό ποιο είναι, κυρία Μπακογιάννη;

**ΝΤΟΡΑ ΜΠΑΚΟΓΙΑΝΝΗ:** Ηρεμήστε, ηρεμήστε. Δεν χάνετε τίποτα.

Εσείς, κύριε Φάμελλε, έχετε προ πολλού καταδικάσει.

Εμείς όταν μιλάμε για καταδικασμένους μιλάμε για καταδικασμένους δικαστηρίων. Δεν μιλάμε για καταδικασμένους που εικάζουμε ότι είναι ένοχοι. Άρα λίγο περισσότερη σοβαρότητα και λίγο λιγότερες ύβρεις και χαρακτηρισμούς. Διότι, κυρίες και κύριοι συνάδελφοι, το επίπεδό σας όλες αυτές τις μέρες αδικεί πενήντα επτά θύματα της τραγωδίας των Τεμπών. Τα αδικείτε και τα φέρνετε στα μέτρα σας. Είναι ντροπή, κυρίες και κύριοι συνάδελφοι.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κυρία Μπακογιάννη. Προφανώς δεν ήταν επί προσωπικού. Είπατε επί προσωπικού.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ-Προοδευτική Συμμαχία):** Το προσωπικό ποιο ήταν;

**ΠΡΟΕΔΡΕΥΩΝ (Βασίλειος Βιλιάρδος):** Το ανέφερα, κύριε Πρόεδρε.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ-Προοδευτική Συμμαχία):** Δεν υπήρχε προσωπικό τελικά. Είναι ύβρις προς τον Κανονισμό. Ψευδεπίγραφη επίκληση του Κανονισμού.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πρόεδρε, σας παρακαλώ.

(Θόρυβος)

Κύριοι συνάδελφοι, το ξέρω ότι περιμένετε, το καταλαβαίνω.

Κύριε Σταϊκούρα, έχετε τον λόγο.

**ΜΙΧΑΗΛ ΚΑΤΡΙΝΗΣ:** Πού απαντήσατε επί προσωπικού, κυρία Μπακογιάννη;

**ΝΤΟΡΑ ΜΠΑΚΟΓΙΑΝΝΗ:** Εμένα μου είπε ο κ. Φάμελλος.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Μπακογιάννη, πράγματι, έχει δίκιο. Δεν ήταν επί προσωπικού, όπως είπατε. Αφήστε το.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Και εμείς θα μιλήσουμε, οι Βουλευτές.

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, έχετε δίκιο, αλλά αυτός είναι ο Κανονισμός

Κύριε Σταϊκούρα, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Θα μου επιτρέψετε, σε λίγο θα μιλήσω ούτως ή άλλως για το τι έχει γίνει το ενάμισι τελευταίο έτος στους ελληνικούς σιδηροδρόμους. Απλά υπάρχουν δύο αναπάντητα ερωτήματα για τα οποία θα ήθελα να δώσω ξεκάθαρες απαντήσεις με ενσυναίσθηση, σεβασμό στην κοινωνία, σοβαρότητα και ψυχραιμία, γιατί πράγματι δεν είμαστε όλοι το ίδιο.

Επικαλείται η πρόταση δυσπιστίας και το επαναλάβατε, κύριε Φάμελλε, σήμερα την Ευρωπαϊκή Επιτροπή. Και τι χαρακτηριστικά αναφέρεται μέσα στην πρόταση δυσπιστίας; Διαβάζω: «Συγκεκριμένα τον Δεκέμβριο του 2024 η Ευρωπαϊκή Επιτροπή απηύθυνε προειδοποιητική επιστολή στην Ελλάδα, ζητώντας τη συμμόρφωση της χώρας με την ενωσιακή νομοθεσία για την ασφάλεια των σιδηροδρόμων». Θα μου επιτρέψετε συνεπώς να σας δώσω όλο το κείμενο, γιατί έχει ιδιαίτερη αξία.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ-Προοδευτική Συμμαχία):** Και την απάντησή σας, κύριε Σταϊκούρα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πρόεδρε, παρακαλώ.

(Θόρυβος - διαμαρτυρίες από την πτέρυγα της Νέας Δημοκρατίας)

Κύριοι συνάδελφοι, μην μιλάτε όλοι μαζί. Δεν γίνεται έτσι. Αφήστε να ολοκληρώσει ο Υπουργός.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Κύριε Φάμελλε, μπορώ λίγο, σας παρακαλώ;

Λέει η Ευρωπαϊκή Επιτροπή: «Η Ευρωπαϊκή Επιτροπή αποφάσισε να κινήσει διαδικασία επί παραβάσει με την αποστολή προειδοποιητικής επιστολής στην Ελλάδα» -το έχει κάνει σε άλλες είκοσι δύο περιπτώσεις στην Ευρώπη βεβαίως, αλλά δεν έχει σημασία, για την Ελλάδα θα μιλήσουμε- «επειδή δεν ευθυγραμμίζεται με τις απαιτήσεις της νομοθεσίας για την ασφάλεια των σιδηροδρόμων (ΕΟ για την ασφάλεια των σιδηροδρόμων 2016/798)».

Πάμε πιο κάτω. «Η Επιτροπή θεωρεί ότι στην Ελλάδα υπάρχουν μακροχρόνιες ελλείψεις στην εφαρμογή της Οδηγίας» -από πότε λέει;- «από την έναρξη ισχύος της». Ποιος ήταν στην κυβέρνηση το 2016; «Από την έναρξη ισχύος της» και συμπληρώνει μετά ότι «η Ελληνική Κυβέρνηση για πρώτη φορά έχει ένα σχέδιο δράσης με την Ευρωπαϊκή Επιτροπή και το οποίο έχει ικανοποιητική πρόοδο». Τα υπόλοιπα δεν τα είχατε στην πρόταση δυσπιστίας. Υποθέτω δεν τα ξεχάσατε, απλά δεν σας συνέφεραν.

Παρακαλώ, το καταθέτω στα Πρακτικά.

(Στο σημείο αυτό ο Υπουργός Υποδομών και Μεταφορών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Να πάμε λίγο πιο κάτω στο ίδιο θέμα. Λέτε ότι η Ευρωπαϊκή Επιτροπή για πρώτη φορά κάνει αυτήν τη διαδικασία. Στις 10 Μαρτίου του 2023 η επιτροπή ζήτησε από τον Ευρωπαϊκό Οργανισμό Σιδηροδρόμων να δει την κατάσταση του ελληνικού σιδηροδρόμου. Στις 13 Οκτωβρίου 2023 υπέβαλε την έκθεση και η Ελληνική Δημοκρατία, το Υπουργείο Υποδομών και Μεταφορών, στις 3 Απριλίου του 2024 καταθέσαμε το σχέδιο δράσης συμφωνημένο με την Ευρώπη. Έκτοτε το υποβάλλουμε κάθε δύο μήνες -πήρατε την απάντηση χθες από τον Πρωθυπουργό- καταθέτοντας το τελευταίο τρίτο σχέδιο που υποβάλαμε στην Ευρώπη –πότε;- τον Ιανουάριο του 2025.

Συμπληρώνει δε αυτή η προειδοποιητική επιστολή: «Η επιτροπή αναγνωρίζει τα σχέδια και την πρόοδο που έχει γίνει μέχρι σήμερα, αλλά επισημαίνει ότι χρειάζεται χρόνος». Και επειδή θεωρείτε ότι κάτι θέλουμε να κρύψουμε, παρακαλώ, όλη η απάντηση που έχω δώσει προς την Ευρωπαϊκή Επιτροπή. Και το σχέδιο δράσης έχετε συνεπώς, και την απάντηση προς την Ευρωπαϊκή Επιτροπή.

(Στο σημείο αυτό ο Υπουργός Υποδομών και Μεταφορών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, ολοκληρώστε σας παρακαλώ. Μετά από δύο ομιλητές έχετε την ομιλία σας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Ναι, αλλά έχει ενδιαφέρον.

Προσέξτε τώρα ποιο είναι το ενδιαφέρον. Πότε είναι η Οδηγία, κύριε Φάμελλε; Είναι το 2016 και λέει ότι από την έναρξη ισχύος της υπάρχουν ζητήματα ασφαλείας. Υποβάλατε χθες ένα εθνικό στρατηγικό σχέδιο μεταφορών της Ελλάδος. Πότε; Ιούνιος 2019, το προσυπογράφετε. Πείτε μου μία πρόταση που έχει για ασφάλεια εδώ μέσα. Είναι το 2019. Η Ευρωπαϊκή Επιτροπή είναι από το 2016. Οι κανόνες ασφαλείας είναι από το 2016. Δεν έχετε ούτε ένα σημείο εδώ μέσα που να αναφέρεται στην αναδιοργάνωση του ελληνικού σιδηροδρόμου.

Το μόνο που λέτε -το έχω διαβάσει όλο- είναι να επεκτείνουμε τον σιδηρόδρομο και να κάνουμε το Αλεξανδρούπολη-Ορμένιο. Παρεμπιπτόντως εξασφαλίσαμε τώρα τα λεφτά, το 2024.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ-Προοδευτική Συμμαχία):** Έξι χρόνια κυβέρνηση;

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Μα, δεν τα είχατε τα λεφτά εσείς.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, ολοκληρώστε, σας παρακαλώ. Περιμένουν οι Βουλευτές.

**ΝΙΚΟΛΑΟΣ ΠΑΠΠΑΣ:** Μα, τι λέτε; Πέρασε το Ταμείο Ανάκαμψης.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Μα, τα λεφτά είναι από το 2024. Εσείς λέτε χωρίς λεφτά.

Δεν υπάρχει συνεπώς μία πρόταση για την αναδιοργάνωση του ελληνικού σιδηροδρόμου και την ασφάλεια όταν από το 2016 υπάρχει η Κοινοτική Οδηγία που δεν έχει ενσωματωθεί.

Και κάτι ακόμα για αυτό. Μήπως σας θυμίζει κάτι η 13η Μαΐου του 2017; Άδενδρο Θεσσαλονίκης, νεκροί και εκεί. Πόρισμα τότε, διαβάζω: «Η ολοκλήρωση των εγκαταστάσεων των συστημάτων, η απρόσκοπτη λειτουργία θα συμβάλει σε τέτοια ατυχήματα, 9-10-2017». Και από κάτω σημείωμα: «Οι υπερδεκαετείς καθυστερήσεις στην ολοκλήρωση των έργων αυξάνουν την επικινδυνότητα του δικτύου».

Το 2016 την Ευρωπαϊκή Οδηγία δεν την ενσωματώσατε για την ασφάλεια. Το 2017 δυστύχημα, το 2019 καταθέτετε εθνικό σχέδιο χωρίς μία γραμμή και έρχεστε σήμερα και κουνάτε το δάχτυλο;

Εμείς έχουμε ένα σχέδιο. Το σχέδιο αυτό εδράζεται σε τέσσερις πυλώνες.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, σας παρακαλώ.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, ζητώ τον λόγο επί της διαδικασίας μετά.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Δύο λεπτά χρειάζομαι.

**ΠΡΟΕΔΡΕΥΩΝ (Βασίλειος Βιλιάρδος):** Δεν γίνεται δύο λεπτά, κύριε Υπουργέ. Ήδη έχουμε φτάσει τα εξίμισι λεπτά. Περιμένουν οι Βουλευτές, κύριε Υπουργέ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Απαντάω και εγώ στα ερωτήματά σας.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, δεν σέβεστε τους Βουλευτές, το καταλαβαίνετε;

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Το ένα είναι το σχέδιο δράσης, συμφωνημένο με την Ευρωπαϊκή Επιτροπή, που έχει χρονικό ορίζοντα υλοποίησης στο τέλος του 2026. Ξεκίνησε να εφαρμόζεται από τον Απρίλιο του 2024.

Δεύτερον, αυτό που νομοθετήσαμε τον Δεκέμβριο του 2024, να υπάρχουν οι ελληνικοί σιδηρόδρομοι ώστε ΟΣΕ, ΕΡΓΟΣΕ, ΓΑΙΑΟΣΕ να είναι ένας φορέας.

Τρίτον, αυτό που είπε χθες ο Πρωθυπουργός, να αξιοποιήσουμε τις συμφωνίες που έχουμε κάνει με τους γαλλικούς σιδηροδρόμους και με την Ευρωπαϊκή Τράπεζα Επενδύσεων τον Οκτώβριο του 2024 και να προχωρήσουμε σε μια μακροχρόνια σύμβαση για τη συντήρηση, συμπληρωματικά προς την εργασία των ελληνικών σιδηροδρόμων, τη συντήρηση του τροχαίου υλικού, αλλά και των συστημάτων.

Και τέταρτον, να έχουμε νέο τροχαίο υλικό από τη HELLENIC TRAIN και ήδη είμαστε σε συνεργασία μαζί τους.

Και κλείνω, κυριολεκτικά σε μισό λεπτό…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, μία ώρα έχει να μιλήσει Βουλευτής, μία ώρα!

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Θα καταθέσω…

**ΠΡΟΕΔΡΕΥΩΝ (Βασίλειος Βιλιάρδος):** Και εσείς είσαστε στα οκτώ λεπτά τώρα.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Μα, και εγώ ήταν να μιλήσω στις 12:00.

**ΠΡΟΕΔΡΕΥΩΝ (Βασίλειος Βιλιάρδος):** Πρέπει να σέβεστε τους Βουλευτές λίγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Εγώ ήταν να μιλήσω στις 12:00.

(Θόρυβος στην Αίθουσα)

**ΣΤΑΥΡΟΣ ΚΑΛΑΦΑΤΗΣ:** Ο κόσμος περιμένει απαντήσεις.

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ, μην επεμβαίνετε στη διαδικασία.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Και τέλος, εάν μου επιτρέπετε, κύριε συνάδελφε, μην φύγετε, μισό λεπτό.

Ο κ. Βελόπουλος υπέβαλε μια ερώτηση στις 4 Μαρτίου προς τον Πρωθυπουργό, εμένα και τον Υπουργό Οικονομίας και Οικονομικών σχετικά με τον ΕΟΔΑΣΑΑΜ. Για να μην περιμένετε τις κοινοβουλευτικές διαδικασίες, όλη την απάντηση πενήντα σελίδες, σας τη δίνω τώρα, στα Πρακτικά.

(Στο σημείο αυτό ο Υπουργός Υποδομών και Μεταφορών, κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα έχετε πλήρη εικόνα πώς διορίστηκαν τα μέλη στον ΕΟΔΑΣΑΑΜ, πώς μπήκαν τα μέλη στην επιτροπή.

Υπαινίχθηκε χθες ο πρόεδρός σας ότι υπάρχει κάποια σχέση με τον Βέλγο. Σας δίνω ακριβώς την επιστολή του επικεφαλής του ERA, του Ευρωπαϊκού Οργανισμού Σιδηροδρόμων, ο οποίος αυτός όρισε το συγκεκριμένο πρόσωπο. Το καταθέτω στα Πρακτικά.

(Στο σημείο αυτό ο Υπουργός Υποδομών και Μεταφορών, κ. Χρήστος Σταϊκούρας καταθέτει την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και επίσης, επειδή είπατε, από πού χρηματοδοτούνται αυτά τα μέλη, υπάρχει e-mail και ανάλυση ακριβώς που δείχνει ότι οι Ευρωπαίοι χρηματοδοτούν αυτά τα συγκεκριμένα πρόσωπα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ,έχετε πάρει όλο τον χρόνο της ομιλίας σας.

(Θόρυβος στην Αίθουσα)

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Και σε ό,τι αφορά το πόρισμα του ΕΟΔΑΣΑΑΜ, για το οποίο μιλήσατε, χαίρομαι που συμφωνούμε επί του περιεχομένου, άρα θα συμφωνήσετε και με τις σελίδες 128 και 129 που αναφέρεται στο τι συγκεκριμένο έχει γίνει για να ενισχυθεί η ασφάλεια του σιδηροδρόμου μετά το καλοκαίρι του 2023.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

(Στο σημείο αυτό ο Υπουργός Υποδομών και Μεταφορών, κ. Χρήστος Σταϊκούρας καταθέτει τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, παρακαλώ θα ήθελα τον λόγο επί της διαδικασίας.

**ΠΡΟΕΔΡΕΥΩΝ (Βασίλειος Βιλιάρδος):** Όχι. Δεν θα γίνει καμία παρέμβαση. Η διαδικασία θα κλείσει με τον Υπουργό, κ. Σκέρτσο.

Κύριε Σκέρτσο, έχετε τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κύριε Πρόεδρε, παρακαλώ θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Δεν υπάρχει κάτι επί προσωπικού, δεν διέκρινα κάτι επί προσωπικού. Θα κλείσει η διαδικασία, μιλάμε μια ώρα. Σας παρακαλώ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Πείτε μου ότι θα μιλήσω, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Όχι, κυρία συνάδελφε. Κλείνει η διαδικασία με τον κ. Σκέρτσο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Πρέπει να υπάρχει σεβασμός στους Βουλευτές και τις Βουλεύτριες, κύριε Πρόεδρε. Δεν μπορεί να σας κάνω συνεχώς σήμα ότι θέλω τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Γιατί θέλετε τον λόγο, κυρία συνάδελφε; Είστε Κοινοβουλευτική Εκπρόσωπος; Δεν είστε. Γιατί πρέπει να πάρετε τον λόγο; Προσωπικό δεν υπάρχει. Σας παρακαλώ, αφήστε να κλείσει η διαδικασία.

(Θόρυβος στην Αίθουσα)

**ΔΗΜΗΤΡΙΟΣ ΜΑΝΤΖΟΣ:** Τον λόγο επί της διαδικασίας, παρακαλώ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κύριε Πρόεδρε, πείτε μου ότι θα μιλήσω.

**ΠΡΟΕΔΡΕΥΩΝ (Βασίλειος Βιλιάρδος):** Όχι, κυρία συνάδελφε, δεν έχετε τον λόγο. Δεν έχετε τον λόγο.

Ευχαριστώ πολύ.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, παρακαλώ τον λόγο επί της διαδικασίας.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μάντζο, έχετε τον λόγο επί της διαδικασίας, που είπατε, και θα κλείσουμε με τον κύριο Υπουργό.

**ΔΗΜΗΤΡΙΟΣ ΜΑΝΤΖΟΣ:** Ασφαλώς, όπως πρέπει.

Επί της διαδικασίας: έχουμε διακόσιους τρεις εγγεγραμμένους Βουλευτές. Έχουμε δεκαεπτά δηλωθέντες Υπουργούς σήμερα. Και πριν από λίγο, ο κύριος Υπουργός Υποδομών και Μεταφορών που θα μιλήσει σε πολύ λίγο, έκανε παρέμβαση, απαντώντας στα πάντα πριν μιλήσει, ενώ μιλάει σε πολύ λίγο. Και όταν του παρατηρήσατε αυτό που λέμε τώρα, απάντησε «μισό λεπτό, έχει ενδιαφέρον». Μα όλα έχουν ενδιαφέρον εδώ μέσα.

Εάν σηκωνόμαστε και μιλάμε όλοι για ό,τι θεωρούμε και ό,τι, πράγματι, έχει ενδιαφέρον, δεν θα τελειώσουμε ποτέ, κύριε Πρόεδρε. Δεν θα μιλήσουν οι Βουλευτές.

**ΠΡΟΕΔΡΕΥΩΝ (Βασίλειος Βιλιάρδος):** Έχετε δίκιο.

**ΔΗΜΗΤΡΙΟΣ ΜΑΝΤΖΟΣ:** Και κάτι ακόμα. Πριν από λίγο η κ. Μπακογιάννη πήρε τον λόγο για κάτι επί προσωπικού, το οποίο δεν είναι προσωπικό και δεν εξηγήθηκε ποτέ, κύριε Πρόεδρε, το προσωπικό.

**ΠΡΟΕΔΡΕΥΩΝ (Βασίλειος Βιλιάρδος):** Το ανέφερα, κύριε Μάντζο. Αναφέρθηκε από το Προεδρείο.

**ΝΤΟΡΑ ΜΠΑΚΟΓΙΑΝΝΗ:** Να το εξηγήσω ξανά;

(Θόρυβος – διαμαρτυρίες από την πτέρυγα της Νέας Δημοκρατίας)

**ΔΗΜΗΤΡΙΟΣ ΜΑΝΤΖΟΣ:** Ένα προσωπικό υπήρξε, η αναφορά μου στην κ. Μπακογιάννη και η παράκλησή μου να ενημερώσει και να εξηγήσει στον κ. Σκέρτσο ποιος χρεοκόπησε τη χώρα το 2008, 2009…

**ΝΤΟΡΑ ΜΠΑΚΟΓΙΑΝΝΗ:** Κύριε Πρόεδρε, παρακαλώ τον λόγο επί προσωπικού.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μάντζο, τώρα αυτό δεν είναι επί της διαδικασίας**.**

**ΔΗΜΗΤΡΙΟΣ ΜΑΝΤΖΟΣ:** … και ποιοι είναι αυτοί από τη Νέα Δημοκρατία, οι οποίοι οδήγησαν τη χώρα εκτός Ευρώπης σχεδόν.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μάντζο, ζητήσατε τον λόγο επί της διαδικασίας. Αυτό δεν είναι επί της διαδικασίας**.**

(Θόρυβος στην Αίθουσα)

**ΔΗΜΗΤΡΙΟΣ ΜΑΝΤΖΟΣ:** Είπε η κυρία Πρόεδρος, η κ. Μπακογιάννη ότι θίχτηκε. Αν λοιπόν, όλοι έχουμε προσωπικό ότι θιγόμαστε από τον κυνικό, αλαζονικό τρόπο με το οποίο χειριστήκατε αυτό το έγκλημα στα Τέμπη δεν πρόκειται να συζητήσουμε για τίποτε άλλο παρά μόνο να μιλάμε όλοι για προσωπικά μας.

**ΝΤΟΡΑ ΜΠΑΚΟΓΙΑΝΝΗ:** Κύριε Πρόεδρε, παρακαλώ τον λόγο επί προσωπικού. Πρέπει να του απαντήσω.

**ΠΡΟΕΔΡΕΥΩΝ (Βασίλειος Βιλιάρδος):** Όχι, κυρία Μπακογιάννη.

Κυρία Μπακογιάννη, προηγουμένως ζητήσατε τον λόγο επί προσωπικού και δεν ήταν επί προσωπικού. Σας παρακαλώ, πρέπει να κλείσει η διαδικασία, να κλείσουμε τη διαδικασία. Μία ώρα έχει να μιλήσει Βουλευτής.

Σας παρακαλώ.

**ΝΤΟΡΑ ΜΠΑΚΟΓΙΑΝΝΗ:** Κύριε Πρόεδρε, έχω ζητήσει τον λόγο να απαντήσω στον κ. Μάντζο, γιατί απλούστατα απευθύνθηκε σε μένα.

(Θόρυβος – διαμαρτυρίες από την πτέρυγα της Νέας Αριστεράς και της Πλεύσης Ελευθερίας)

**ΝΤΟΡΑ ΜΠΑΚΟΓΙΑΝΝΗ:** Γιατί σας ενοχλεί τόσο πολύ όταν μιλάω; Δεν σας έχω απασχολήσει τόσο πολύ όσο έχετε απασχολήσει εσείς.

**ΕΦΗ ΑΧΤΣΙΟΓΛΟΥ:** Κύριε Πρόεδρε, τι κάνετε τώρα;

**ΠΡΟΕΔΡΕΥΩΝ (Βασίλειος Βιλιάρδος):** Κυρία Μπακογιάννη, δεν έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Να κλείσετε το μικρόφωνο, κύριε Πρόεδρε.

**ΝΤΟΡΑ ΜΠΑΚΟΓΙΑΝΝΗ:** Σας ενοχλεί πάρα πολύ να ακούτε μερικές αλήθειες. Αυτή είναι η αλήθεια.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Έλεος, κύριε Πρόεδρε, πια.

**ΠΡΟΕΔΡΕΥΩΝ (Βασίλειος Βιλιάρδος):** Τι κάνετε τώρα; Με αυτό που κάνετε δεν ακούει κανείς.

Κυρία Μπακογιάννη, δεν έχετε τον λόγο. Σας το είπα.

**ΝΤΟΡΑ ΜΠΑΚΟΓΙΑΝΝΗ:** Σταματάω αλλά θα τα ακούσετε πάρα ταύτα.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Δεν πειράζει, κυρία Μπακογιάννη, θα ακούσετε και εμάς παρά ταύτα.

**ΠΡΟΕΔΡΕΥΩΝ (Βασίλειος Βιλιάρδος):** Τον λόγο έχει ο κ. Σκέρτσος για τρία λεπτά παρακαλώ. Έχουμε καθυστερήσει πάρα πολύ. Μία ώρα έχει να μιλήσει Βουλευτής.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Ευχαριστώ, κύριε Πρόεδρε.

Δυο λόγια θα πω και θα προσπαθήσω να είμαι ήπιος και να υπάρξει μια εκτόνωση όλης αυτής της έντασης που είδαμε τα προηγούμενα λεπτά.

Αυτό που θέλω να πω είναι ότι ένα και μόνο χρέος έχει αυτή τη στιγμή και η Βουλή και η Κυβέρνηση, να υποστηρίξει χωρίς παρεμβολές, χωρίς παρεμβάσεις το έργο του φυσικού δικαστή που είναι ο αποκλειστικός και μόνος αρμόδιος να ερευνήσει αυτή την υπόθεση. Κανένας πολιτικός Αρχηγός δεν είναι ούτε ντετέκτιβ ούτε εισαγγελέας. Εδώ μέσα ακούμε δυστυχώς, κρίσεις και ήδη καταδικαστικές αποφάσεις. Αυτό είναι κατάντια και κατρακύλα του πολιτικού βίου και του κοινοβουλευτικού βίου με ευθύνη της Αντιπολίτευσης.

Το είπα και το επαναλαμβάνω: Δυστυχώς τα κόμματα της Αντιπολίτευσης έχουν γίνει αντιπολίτευση του μακελειού, όταν αποκαλούν την Κυβέρνηση «κυβέρνηση δολοφόνων, κυβέρνηση λαθρεμπόρων, κυβέρνηση που συγκαλύπτει» με αρχηγό τον Πρωθυπουργό της χώρας. Αυτό σημαίνει ένδεια κάθε πολιτικής θετικής πρότασης για τη χώρα και μια ροπή προς την απόλυτη ποινικοποίηση της πολιτικής ζωής.

Όλοι να πάμε δηλαδή, να δικαστούμε, επειδή κάποιοι δεν μπορούν να κάνουν στοιχειώδη διάκριση μεταξύ του τι σημαίνει δυστύχημα, έγκλημα και δολοφονία. Και τα βαφτίζουν όλα δολοφονίες και εγκλήματα. Δεν είναι έτσι. Όλα αυτά θα τα κρίνουν οι δικαστές και οι εισαγγελείς, όχι εσείς.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

**ΑΝΝΑ ΕΥΘΥΜΙΟΥ:** Κύριε Πρόεδρε, παρακαλώ θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, έχετε δικαίωμα να μιλήσετε, αλλά σας παρακαλώ πολύ να συνεχίσουμε τη διαδικασία. Περιμένουν πάνω από μία ώρα οι Βουλευτές. Θα ανοίξουμε νέο κύκλο διαδικασίας.

**ΑΝΝΑ ΕΥΘΥΜΙΟΥ:** Τρία λεπτά μόνο, κύριε Πρόεδρε. Είναι η πρώτη παρέμβασή μου.

**ΠΡΟΕΔΡΕΥΩΝ (Βασίλειος Βιλιάρδος):** Έχετε το δικαίωμα, εντάξει.

**ΑΝΝΑ ΕΥΘΥΜΙΟΥ:** Έχω το δικαίωμα. Εξαντλώ το δικαίωμά μου.

**ΠΡΟΕΔΡΕΥΩΝ (Βασίλειος Βιλιάρδος):** Αφού δεν σέβεστε, έχετε το δικαίωμα.

**ΑΝΝΑ ΕΥΘΥΜΙΟΥ:** Δεν θα μακρηγορήσω, το ξέρετε.

Συνιστώ σε αυτή την Αίθουσα να κρατήσουμε την ψυχραιμία μας, γιατί σήμερα η κοινωνία από όλη αυτή τη διαδικασία, πραγματικά θέλει να πάρει απαντήσεις. Ας προσπαθήσουμε λοιπόν, να είμαστε ψύχραιμοι και να έχουμε έναν πολιτικό πολιτισμό.

Άκουσα λοιπόν, σήμερα τον πρόεδρο του ΣΥΡΙΖΑ, κ. Φάμελλο να διατυπώνει τα ερωτήματά του και τις θέσεις του, λες και ο ΣΥΡΙΖΑ δεν κυβέρνησε ποτέ, λες και έχουν παραγραφεί οι ημέρες και τα έργα του ΣΥΡΙΖΑ.

Να θυμηθούμε λίγο τι έκανε ο ΣΥΡΙΖΑ επί διακυβέρνησής του; Ξεπούλησε την ΤΡΑΙΝΟΣΕ έναντι πινακίου φακής 45 εκατομμύρια ευρώ με μια μοναδική προσφορά που είχε στην HELLENIC TRAIN, όταν η HELLENIC TRAIN βρήκε στα αποθεματικά της ΤΡΑΙΝΟΣΕ 23 εκατομμύρια ευρώ. Και πριν από αυτό με κοινή υπουργική απόφαση διέγραψε τα χρέη της ΤΡΑΙΝΟΣΕ προς τον ΟΣΕ 700 εκατομμύρια ευρώ.

Και μετά τι έκανε; Εξαγόρασε η HELLENIC TRAIN την ΕΕΣΣΤΥ πάλι με μοναδική προσφορά έναντι εξαγοράς 22 εκατομμυρίων ευρώ, όταν τα χρέη της ΤΡΑΙΝΟΣΕ προς την ΕΕΣΣΤΥ ήταν 37 εκατομμύρια ευρώ.

Μιλάμε λοιπόν, για χρηστή διοίκηση; Δεν έχετε ευθύνες εσείς στον ΣΥΡΙΖΑ για όλα αυτά ή ξαφνικά ξεκινούν -day one- στις 8 Ιουλίου του 2019 όλα; Δεν υπάρχουν λοιπόν, χρόνιες παθογένειες; Γιατί, λοιπόν, σήμερα μας μιλάτε και μας κουνάτε το δάχτυλο με αυτό τον τρόπο, όταν και εσείς κάνετε, όπως λένε οι εργαζόμενοι -αυτούς επικαλούμαι- αποσπάσεις από την Εγνατία Οδό στον ΟΣΕ.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Τι λέτε τώρα;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας παρακαλώ, τι τρόπος είναι αυτός;

**ΑΝΝΑ ΕΥΘΥΜΙΟΥ:** Σας παρακαλώ.

Επίσης, σε ό,τι αφορά το ΠΑΣΟΚ -για να ξέρουμε πού είμαστε και από πού μιλάμε σήμερα και από πού να συνεχίσουμε τη συζήτηση…

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Τον σταθμάρχη ποιος τον έβαλε;

**ΑΝΝΑ ΕΥΘΥΜΙΟΥ:** Ξέρετε ποιος τον έβαλε. Δεν θα συνεχίσουμε αυτή τη συζήτηση.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας παρακαλώ. τι θα γίνεται; Θα μιλάει όποιος θέλει; Είναι τρόπος αυτός; Τι τρόπος είναι αυτός; Σας παρακαλώ. Κάνετε ό,τι θέλετε!

Ολοκληρώστε, κυρία Ευθυμίου.

**ΑΝΝΑ ΕΥΘΥΜΙΟΥ:** Θα με αφήσετε, σας παρακαλώ;

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κυρία Ευθυμίου.

**ΑΝΝΑ ΕΥΘΥΜΙΟΥ:** Σε ό,τι αφορά το ΠΑΣΟΚ, με τον νόμο Ρέππα, τον ν.3891/2010, για να ξέρουμε τι λέμε, είναι αυτός και είναι πασίδηλο γεγονός -όποιον και να ρωτήσετε θα σας το πει, είναι πασίδηλο γεγονός, πραγματικά-, έδιωξε δυόμισι χιλιάδες υπαλλήλους από τον ΟΣΕ, έμπειρους υπαλλήλους. Εσείς αποξηλώσατε τον ΟΣΕ. Εσείς τον υποστελεχώσατε και έρχεστε τώρα και μας μιλάτε για αυτό το θέμα;

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ντροπή σας!

**ΑΝΝΑ ΕΥΘΥΜΙΟΥ:** Για το ΠΑΣΟΚ μιλάω, κύριε Παππά. Κυρία Νοτοπούλου, ακούστε τι λέω. Αλλά όλοι δεν ακούτε αυτή την στιγμή. Δεν ακούτε, πραγματικά.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κυρία συνάδελφε. Περιμένουν Βουλευτές.

**ΑΝΝΑ ΕΥΘΥΜΙΟΥ:** Εσείς γιατί εξανίσαστε; Δεν καταλαβαίνω. Αναφέρομαι στο ΠΑΣΟΚ, αλλά το ΠΑΣΟΚ μπορεί να έχει αποφασίσει να γίνει «ουρά» της κ. Κωνσταντοπούλου και από κόμμα εξουσίας, να γίνει κόμμα διαμαρτυρίας.

Απαντήστε μας, όμως, κύριε Μάντζε. Γιατί έκανε το ΠΑΣΟΚ πρόταση δυσπιστίας; Απαντήστε μας. Γιατί κάνετε πρόταση δυσπιστίας; Για να πέσει η Κυβέρνηση; Ζητάτε εκλογές;

**ΔΗΜΗΤΡΙΟΣ ΜΑΝΤΖΟΣ:** Δεκαεννέα σελίδες είναι. Διαβάστε τες μία προς μία.

**ΑΝΝΑ ΕΥΘΥΜΙΟΥ:** Ζητάτε εκλογές; Απαντήστε μας, σας παρακαλώ. Δεν λέει κανένας «ζητάμε εκλογές». Τότε γιατί κάνετε πρόταση δυσπιστίας;

**ΠΡΟΕΔΡΕΥΩΝ (Βασίλειος Βιλιάρδος):** Κυρία Ευθυμίου, παρακαλώ ολοκληρώστε.

**ΑΝΝΑ ΕΥΘΥΜΙΟΥ:** Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Ευθυμίου.

Θα συνεχίσουμε τη διαδικασία. Επόμενος ομιλητής είναι ο κ. Μιχάλης Κατρίνης Βουλευτής του ΠΑΣΟΚ-Κινήματος Αλλαγής. Μέχρι να έρθει ο κ. Κατρίνης, μια ανακοίνωση στο Σώμα.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», πενήντα δύο μαθήτριες και μαθητές και τέσσερις συνοδοί εκπαιδευτικοί από το Γυμνάσιο Μονεμβασιάς.

Η Βουλή σάς καλωσορίζει, παιδιά, και σας εύχεται καλή πρόοδο.

(Χειροκροτήματα από όλες τις πτέρυγες της Βουλής)

Έχετε τον λόγο, κύριε Κατρίνη.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, σας ευχαριστώ.

Είναι σαφές, κυρίες και κύριοι συνάδελφοι, ότι δεν μπορούμε να πείσουμε την ελληνική κοινωνία για την ανάγκη αξιοκρατίας και σεβασμού των κανόνων, όταν σε αυτή την Αίθουσα κάποιοι θεωρούν ότι είναι υπεράνω Κανονισμού και ότι μπορούν να παρεμβαίνουν όποτε θέλουν και με όποιον τρόπο επιθυμούν, χωρίς να σέβονται τους συναδέλφους.

(Χειροκροτήματα)

Αυτό, κύριε Πρόεδρε, θα σας παρακαλέσω να το μεταφέρετε στον κ. Κακλαμάνη. Ισονομία και κανόνες για όλους. Να είναι ένα σαφές μήνυμα. Όπως, επίσης, νομίζω ότι είναι ειρωνικό, κύριε Υπουργέ, να αναφέρεστε σε κανόνες ασφαλείας, όταν ο Πρωθυπουργός πριν από δύο μέρες διαβεβαίωσε τους Έλληνες πολίτες ότι ασφαλή σιδηρόδρομο θα έχουμε το 2027, όταν θα παραδοθεί και το έργο.

Κυρίες και κύριοι συνάδελφοι, η πρόταση δυσπιστίας δεν είναι απλώς μια κοινοβουλευτική διαδικασία που κάνει η Αντιπολίτευση για να ελέγξει την Κυβέρνηση. Είναι μια διαδικασία που έχει εκκινήσει η ίδια η κοινωνία, η συντριπτική πλειοψηφία της οποίας απαιτεί διαφάνεια και δικαιοσύνη. Κοινωνία που είναι πεπεισμένη ότι αυτή η Κυβέρνηση συγκαλύπτει. Κοινωνία που έχει κλονιστεί η εμπιστοσύνη στους θεσμούς, λόγω των πρακτικών και των μεθοδεύσεων αυτής της Κυβέρνησης.

Δεν θα πω πώς αντέδρασε ο κ. Σκέρτσος, αλλά θα πω πώς αντέδρασε ο κ. Μητσοτάκης στην απαίτηση των πολιτών για διαφάνεια και δικαιοσύνη. Με νευρικότητα, με επιθετική ρητορική, με ρηχό κομματικό λόγο, σε μια επίδειξη πολιτικού κυνισμού. Γιατί το ξεκάθαρο μήνυμα που έστειλαν εκατομμύρια πολίτες τον Ιανουάριο, τον Φεβρουάριο, στα μεγαλύτερα συλλαλητήρια που έχουν γίνει ποτέ σε αυτή τη χώρα είναι σαφές ότι δεν το πήρε ο κ. Μητσοτάκης, όπως δεν πήρε και το μήνυμα των ευρωεκλογών.

Αυτή η ακραία, καθεστωτική νοοτροπία που εξέφρασε ο κ. Μητσοτάκης εδώ, από το Βήμα της Βουλής, έχει ως υπερασπιστές της ανθρώπους με ακραίο λόγο και ακραίο παρελθόν. Αυτούς, δηλαδή, που εξαπέλυσε ο ίδιος ο κ. Μητσοτάκης δύο εβδομάδες πριν, για να τρομοκρατήσουν και να εκβιάσουν τον κόσμο, μαζί, βεβαίως, με πρόθυμους γενίτσαρους νέας κοπής, που τολμούν να χρησιμοποιούν το όνομα του πρώην Πρωθυπουργού του Κώστα Σημίτη.

Βεβαίως, όλοι αυτοί πήραν την απάντηση, αλλά βλέπουμε ότι ακόμα επιμένουν. Γιατί δεν είναι μόνο η πολιτική ανικανότητα, δεν είναι μόνο η συνειδητή αποσιώπηση της αλήθειας, η αλλοίωση των στοιχείων, η προσπάθεια χειραγώγησης της δικαιοσύνης, που προκαλούν την αντίδραση των πολιτών. Είναι το γεγονός ότι η Κυβέρνηση έχει από καιρό μετατραπεί σε ένα καθεστώς που διαχειρίζεται την εξουσία με αλαζονεία, με αδιαφάνεια, με αυθαιρεσία. Στην πρώτη γραμμή αυτού του καθεστώτος είναι το κατ’ ευφημισμόν επιτελικό κράτος, ένα παράκεντρο που παράγει σκάνδαλα, συντηρεί παθογένειες και οδηγεί τη χώρα σε αδιέξοδο.

Αλήθεια, θέλω να ρωτήσω την επομένη της τραγωδίας, την 1η Μαρτίου 2023, γιατί το επιτελικό κράτος, γιατί το Υπουργείο Υποδομών δεν έστειλαν στον τόπο της τραγωδίας την επιτροπή, η οποία με βάση τον νόμο σύστασης του ΕΟΔΑΣΑΑΜ, την ΕΔΑΑΠ έπαιζε τον ρόλο αυτής της αρχής μέχρι να συγκροτηθεί. Είναι το άρθρο 50 παράγραφος 3 του ιδρυτικού νόμου του ΕΟΔΑΣΑΑΜ, που λέει ότι μέχρι να συγκροτηθεί αυτός ο οργανισμός, τα καθήκοντα του ασκεί η Επιτροπή Διερεύνησης Αεροπορικών Ατυχημάτων που υπήρχε τότε, αλλά το επιτελικό κράτος δεν την έστειλε στον τόπο της τραγωδίας για να διερευνήσει την τραγωδία και να περιφρουρήσει τη διαδικασία. Έστειλε τον κ. Τριαντόπουλο και άλλους πρόθυμους, για τους οποίους βεβαίως έχει επιληφθεί η δικαιοσύνη.

Κυρίες και κύριοι συνάδελφοι, η Κυβέρνηση έχει δημιουργήσει μια πρωτοφανή θεσμική κρίση, κλονίζοντας την εμπιστοσύνη των πολιτών και στο πολιτικό σύστημα αλλά και στο ίδιο το κράτος δικαίου. Επειδή κάποιοι από την Κυβέρνηση έχουν το θράσος να απευθύνουν ερωτήματα «σταθερότητα ή χάος», το πραγματικό δίλημμα είναι ένα και είναι ξεκάθαρο: κράτος δικαίου ή παρακράτος Μητσοτάκη;

Οι θεσμοί καταρρέουν, η δικαιοσύνη δέχεται ωμές παρεμβάσεις, η χώρα καταγράφει τις χαμηλότερες επιδόσεις στην Ευρώπη ως προς την ποιότητα της δημοκρατίας. Δεν είναι, όμως, μόνο η θεσμική κρίση που ταλανίζει τη χώρα. Η οικονομία βρίσκεται σε αδιέξοδο. Η ακρίβεια τσακίζει νοικοκυριά. Τα καρτέλ συνεχίζουν να κυβερνούν ανενόχλητα. Η Ελλάδα είναι πολύ απλά η χώρα των χαμηλότερων μισθών και των υψηλότερων τιμών στην Ευρώπη. Και η Κυβέρνηση αντί να παίρνει μέτρα, στηρίζει ολιγοπώλια και τράπεζες, αδιαφορεί για τις κοινωνικές ανισότητες, αφήνει το δημόσιο σύστημα υγείας να καταρρέει.

Η Ελλάδα περιθωριοποιείται μέσα στη δίνη μεγάλων γεωπολιτικών ανακατατάξεων και επιστροφής ενός επιθετικού αναθεωρητισμού. Η Ελλάδα χάνει διπλωματικές ευκαιρίες. Δεν συμμετέχει ενεργά στις μεγάλες διεθνείς εξελίξεις. Δεν αναπτύσσει ουσιαστικές συμμαχίες.

Θα είναι πολύ αργά, κυρίες και κύριοι συνάδελφοι, όταν δούμε την Τουρκία να γίνεται μέλος του Ευρωπαϊκού Μηχανισμού Ασφαλείας χωρίς να είναι μέλος της Ευρωπαϊκής Ένωσης, ενώ η ίδια η Τουρκία απειλεί ξεκάθαρα δύο κράτη-μέλη της Ευρωπαϊκής Ένωσης, την Ελλάδα και την Κύπρο.

Αν ο κ. Μητσοτάκης και η Νέα Δημοκρατία πιστεύουν ότι η Ελλάδα είναι πολύ μικρή χώρα για να έχει τη δική της εξωτερική πολιτική, για να αναλαμβάνει τις δικές της πρωτοβουλίας, τότε έχουν μπερδέψει τη σωστή πλευρά της ιστορίας με την πλευρά της υποτέλειας και γι’ αυτό πρέπει να φύγουν.

Κύριοι της Κυβέρνησης, η Κυβέρνησή σας δεν έχει πλέον λαϊκή νομιμοποίηση και είναι μειοψηφική μέσα στην κοινωνία. Στηρίζεστε σε μια κοινοβουλευτική πλειοψηφία που δεν έχει αντιστοίχηση με τις διαθέσεις της κοινωνίας -και το ξέρετε-, γιατί δεν μπορείτε να εγγυηθείτε ούτε τη διαφάνεια ούτε την ασφάλεια αλλά ούτε την ευημερία των πολιτών.

Η σημερινή διαδικασία είναι μια επιλογή μεταξύ της συγκάλυψης και της αλήθειας. Είναι μια επιλογή μεταξύ της αλαζονείας και της κάθαρσης. Είναι μια επιλογή μεταξύ της στασιμότητας και της αλλαγής. Αυτός ο Πρωθυπουργός, αυτή η Κυβέρνηση συνιστούν πρόβλημα και αποτελούν εμπόδιο για ομαλές πολιτικές εξελίξεις.

Όσο και αν κάποιοι έχουν συμφέρον να διατηρηθεί στην εξουσία αυτός ο μηχανισμός, το ΠΑΣΟΚ τραβάει μία μεγάλη κόκκινη γραμμή και μπαίνει μπροστά. Αναλαμβάνει την πρωτοβουλία να απαλλάξει τη χώρα από μία κυβέρνηση που δεν της αξίζει, από μία κυβέρνηση πλήρως απομονωμένη, που δημιουργεί πολιτική, οικονομική, κοινωνική και θεσμική κρίση άνευ προηγουμένου.

Η Ελλάδα, κυρίες και κύριοι συνάδελφοι, αξίζει σίγουρα κάτι καλύτερο και βεβαίως άξιζε μια κυβέρνηση που σέβεται τη δημοκρατία και τη δικαιοσύνη. Αξίζει ένα κράτος δικαίου που σέβεται και προστατεύει τους πολίτες του. Μαζί, μαζί με την κοινωνία μπορούμε και να το καταφέρουμε.

Σας ευχαριστώ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κατρίνη, και για την τήρηση του χρόνου.

Επόμενος ομιλητής είναι ο κ. Ψυχογιός, Βουλευτής του ΣΥΡΙΖΑ - Προοδευτική Συμμαχία και μετά θα ακολουθήσει ο Πρόεδρος της Νέας Αριστεράς για την παρέμβασή του, ο κ. Χαρίτσης.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, κατ’ αρχάς θα πω και εγώ ότι σε αυτή την Αίθουσα δεν πρέπει να υπάρχουν Βουλευτές δύο ταχυτήτων. Διότι η ισότητα πρέπει να αποδεικνύεται στην πράξη εδώ, δεν υπάρχει ιδιοκτησιακή σχέση κανενός με τη Βουλή. Άρα, θα πρέπει να το διασφαλίσετε αυτό ως Προεδρείο.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, με συγχωρείτε για τη διακοπή, αλλά ο κ. Φάμελλος μίλησε περίπου είκοσι λεπτά και είχε μία δεύτερη παρέμβαση για οκτώ λεπτά. Καταλαβαίνετε ότι…

**ΓΕΩΡΓΙΟΣ ΨΥΧΟΓΙΟΣ:** Ο κ. Φάμελλος μίλησε ως Πρόεδρος κόμματος.

**ΠΡΟΕΔΡΕΥΩΝ (Βασίλειος Βιλιάρδος):** Όχι μόνο. Καταλαβαίνετε ότι είναι δύσκολο να τηρηθεί έτσι.

**ΓΕΩΡΓΙΟΣ ΨΥΧΟΓΙΟΣ:** Είναι Πρόεδρος κόμματος. Και ξέρετε ότι...

**ΠΡΟΕΔΡΕΥΩΝ (Βασίλειος Βιλιάρδος):** Έχετε δίκιο. Δεν είπα εγώ ότι δεν δικαιούται. Είπα ότι ήταν πολύς ο χρόνος…

**ΓΕΩΡΓΙΟΣ ΨΥΧΟΓΙΟΣ:** …(δεν ακούστηκε).

**ΠΡΟΕΔΡΕΥΩΝ (Βασίλειος Βιλιάρδος):** Ζητώ συγγνώμη για τη διακοπή. Μηδενίζω τον χρόνο.

Ορίστε, έχετε τον λόγο.

**ΓΕΩΡΓΙΟΣ ΨΥΧΟΓΙΟΣ:** Κυρίες και κύριοι συνάδελφοι, δεν μπορώ να μην σχολιάσω -νομίζω ότι δεν θα παρασυρθώ για να μπω μέσα στη λογική των fake news ή του «Μακελειού» που ανέφερε ο κ. Σκέρτσος και θα απαντήσω αργότερα σε αυτό- και να ξεκινήσω απ’ αυτό που πρέπει να ξεκινήσουμε.

Αναφέρομαι στα μεγαλειώδη και συγκλονιστικά συλλαλητήρια και τις συγκεντρώσεις που έγιναν και χθες και αντιμετωπίστηκαν με καταστολή και με σκοπό τη διάλυσή τους. Και μάλιστα, στελέχη σας είναι σαν να κάνουν και χάρη, λέγοντας ότι η δημοκρατία μας απέδειξε τη δύναμή της. Μα, είναι κεκτημένο αυτονόητο δικαίωμα οι συγκεντρώσεις και δεν το περιφρουρήσατε, δεν το προστατεύσατε, ούτε το σεβαστήκατε επαρκώς για τον κόσμο.

Ο κ. Μητσοτάκης εμφανίστηκε χτες προκλητικός, με περισσή αλαζονεία. Δεν κατάλαβε προφανώς τίποτα από αυτές τις συγκεντρώσεις. Αναφέρθηκε στους συγγενείς ως «γρανάζι» -άκουσον - άκουσον- σε μια προσπάθεια εργαλειοποίησης. Και αυτό είναι προσβολή για τους συγγενείς, τον αγώνα τους και τον «σταυρό» που κουβαλάνε όλο αυτό το διάστημα.

Ακούσαμε τον κ. Σκέρτσο για αντιπολίτευση του «Μακελειού». Αλήθεια; Μήπως αυτά τα τρολς και τα bots που λέει ο κύριος Πρωθυπουργός τα θυμάστε από το 2015 έως το 2019, όταν παραλάβαμε από εσάς μία χρεοκοπημένη χώρα σε ανθρωπιστική κρίση, που έκαναν διαρκώς δολοφονίες χαρακτήρων σε Υπουργούς μας και Βουλευτές; Μήπως θυμάστε τα sites, τους ψεύτικους λογαριασμούς, την «Ομάδα Αλήθειας» και το 2019-2023 μεθοδικά την επίθεση στον ΣΥΡΙΖΑ και τα στελέχη του και όχι μόνο;

Μήπως, επίσης, ξεχνάτε και αποσιωπάτε –είναι μικρό θέμα και αυτό, όπως είπε ο κ. Βορίδης για τα Τέμπη- τις υποκλοπές, που ήσασταν εγκέφαλοι των υποκλοπών και παρακολουθούσατε τους πάντες, Υπουργούς, τις Ένοπλες Δυνάμεις, τον Αρχηγό του ΠΑΣΟΚ και πάρα πολλούς άλλους, σε μια δημοκρατία η οποία έχει εκτεθεί πανευρωπαϊκά;

Σε ποιους, λοιπόν, τα λέτε αυτά, όταν εμείς έχουμε αναδείξει έγκαιρα όλα τα προβλήματα και όλες τις ανάγκες και του σιδηροδρόμου, αλλά και αυτά τα οποία θέτει επιτακτικά η κοινωνία για οξυγόνο, για δικαιοσύνη, για αλήθεια, για ένα κράτος δικαίου και για ένα κοινωνικό κράτος; Διότι δεν στέκεται μόνο στα Τέμπη. Το οξυγόνο που ζητάει είναι οξυγόνο από τη συγκάλυψη, αλλά είναι οξυγόνο και από τις πολιτικές σας.

Μιλάτε εδώ και για παθογένειες του κράτους. Θέλει θράσος αυτό, ενώ η Νέα Δημοκρατία βλέπει το κράτος ως λάφυρο, ως ιδιοκτησία της, ενώ παράλληλα, την ίδια στιγμή, ξηλώνει βασικές υπηρεσίες του και τον κοινωνικό του ρόλο. Το μισεί, δηλαδή, κατά τ’ άλλα.

Η αξιολόγηση στο Δημόσιο είναι αυτό που ο κ. Μητσοτάκης έκανε ως Υπουργός Διοικητικής Μεταρρύθμισης, απολύοντας χιλιάδες εργαζόμενους, που ήρθε η κυβέρνηση του ΣΥΡΙΖΑ μετά να τους επαναπροσλάβει και να αποκαταστήσει αυτές τις αδικίες.

Επίσης, ο σταθμάρχης ήταν ένα ρουσφέτι δικό σας. Και γενικώς, αυτό που κάνετε, η πολιτική σας, έχει επαναφέρει το ρουσφέτι σε όλα. Λειτουργήσατε το κράτος πολύ γρήγορα μόνο στο μπάζωμα και μιλάτε για ασφαλείς συγκοινωνίες. Άκουσα και τον αρμόδιο Υπουργό. Είναι ανέκδοτο να το λέτε εσείς αυτό.

Είχατε όλες τις προειδοποιήσεις -δεν κάνατε τίποτε-, όχι μόνο από τον ΣΥΡΙΖΑ, που είχαμε κάνει πάνω από εξήντα ερωτήσεις και πριν το έγκλημα και μετά -και εγώ προσωπικά για τον Προαστιακό Άνω Λιόσια-Κιάτο-, αλλά και από τους ίδιους τους ανθρώπους του πεδίου. Και δεν κάνατε τίποτα.

Επανήλθατε στο αφήγημα του σταθμάρχη και του μηχανοδηγού. Πώς όμως μπήκε ο σταθμάρχης στη θέση αυτή; Τι λέει το πόρισμα του ΕΟΔΑΣΑΑΜ για την εκπαίδευση που έπρεπε να είχε πάρει για να αναλάβει; Γιατί ήταν ένας στη βάρδια και όχι δύο; Τι έγινε για τέσσερα χρόνια από τον Ιούλιο του 2019, όταν ο τοπικός σταθμός τηλεδιοίκησης στη Λάρισα καταστράφηκε και δεν αποκαταστάθηκε ποτέ; Μάλιστα, την ημέρα του εγκλήματος ο Πρωθυπουργός μετέβαινε στη Θεσσαλονίκη για να εγκαινιάσει το σύστημα τηλεδιοίκησης, το οποίο δεν υπήρχε στην περιοχή. Γιατί δεν λειτουργούσε το δευτεροβάθμιο κέντρο ελέγχου στην Καρόλου; Γιατί χαρίσατε εκατοντάδες εκατομμύρια, από 645 εκατομμύρια σε 62 στην εταιρεία για έργα τα οποία είχε υποχρεωθεί να υλοποιήσει;

Άκουσα αυτό που λέτε συνέχεια για την πώληση της ΤΡΑΙΝΟΣΕ.

Ο ΣΥΡΙΖΑ, ανέλαβε σε μνημόνια, όπως είπα, συμφωνίες που είχαν γίνει από πριν, ανέλαβε σε μια εξαιρετικά δύσκολη περίοδο όπου έβγαλε τη χώρα κρατώντας την κοινωνία όρθια. Μέσα σε αυτά ήταν και η πώληση του σιδηροδρόμου και, μάλιστα, συνολικά η ιδιωτικοποίηση του σιδηροδρόμου, όταν εμείς διατηρήσαμε τουλάχιστον τον δημόσιο χαρακτήρα στις υποδομές, το τροχαίο υλικό και την ιδιοκτησία του ΟΣΕ. Και σε κάθε περίπτωση, είχαμε διασφαλίσει ότι θα υπάρξουν και έργα υποδομής τα οποία εσείς δεν προχωρήσατε, τους τα χαρίσατε.

Μιλάτε λοιπόν για ανθρώπινο λάθος και διαχρονικές ευθύνες και προβλήματα, όταν συντρέχουν όλα αυτά που σας λέω και δείχνουν τις εγκληματικές παραλείψεις και πράξεις σας.

Λέτε ότι «το λάθος μας ήταν ότι υποτιμήσαμε τη δύναμη των fake news και της προπαγάνδας των αντιπάλων».

Αλήθεια, αυτό ήταν το μόνο λάθος σας, ότι υποτιμήσατε τη δύναμη των fake news. Άλλα λέει η κοινή γνώμη και οι δημοσκοπήσεις, για άλλα σας κατηγορεί. «Απονομιμοποιημένους» σας λέει, ότι κάνατε συγκάλυψη σας λέει, ότι δεν υπάρχει κράτος δικαίου σας λέει, αυτά λέει.

Και «αν όχι η δικαιοσύνη, ποιος;» λέτε. Ναι, η δικαιοσύνη! Αλλά, η δικαιοσύνη όταν την αφήνετε να «αναπνεύσει», όχι όταν παρεμβαίνετε. Γιατί η εμπιστοσύνη των πολιτών έχει διαρραγεί και εκεί, με την απόκρυψη και την καταστροφή στοιχείων, με το μπάζωμα, με αποκλεισμό κρίσιμων μαρτύρων στην εξεταστική, με επιστολή του Πρωθυπουργού για εφέτη ανακριτή στην Αθήνα αντί τη Λάρισα, με αρχική δήλωση του Πρωθυπουργού με ύφος δέκα πραγματογνωμόνων ότι ήξερε ακριβώς τι έγινε και ότι δεν υπήρχε μπάζωμα και ότι δεν κουβαλούσε η αμαξοστοιχία οτιδήποτε άλλο εκτός από έλαια σιλικόνης, τα οποία αυτά οδήγησαν στο έγκλημα.

Για διχασμό της κοινωνίας λέτε, όταν εσείς οι ίδιοι επί χρόνια επενδύετε στον κοινωνικό αυτοματισμό, με δηλητήριο από τη μία κοινωνική ομάδα απέναντι στην άλλη.

Σίγουρα, θα πρέπει να ξέρουμε ότι παρατηρητές στον χώρο δεν νοούνται, κύριοι Υπουργοί. Γιατί από το δικό τους το πλαίσιο αρμοδιότητας, από το γεγονός ότι είναι Υφυπουργός παρά τω Πρωθυπουργώ, ότι υπάρχουν δελτία Τύπου - δηλώσεις και ότι είχε αυτή την ευθύνη να είναι εκεί και το έχει πει και ο ίδιος, όπως και η γνώση που είχαν άλλοι Υπουργοί, όπως ο κ. Σκέρτσος, από μόνο του αρκεί για να δείξει -θα αποδειχθεί στην προανακριτική- ότι υπάρχει σύνδεση.

Κλείνω, κύριε Πρόεδρε, λέγοντας ότι δεν μπορούμε να ενδώσουμε σε καμία λογική «Μητσοτάκης ή χάος». Διότι με όλα αυτά στα οποία έχετε οδηγήσει τη χώρα πρέπει να προσπαθήσουμε να ανατρέψουμε την Κυβέρνηση για να μην οδηγηθούμε στο χάος. Και έχουν μαζευτεί πολλά. Δεν είναι μόνο το έγκλημα στα Τέμπη. Είναι και το έγκλημα στην Πύλο, με συνταρακτικά στοιχεία να έρχονται στη δημοσιότητα για το τι έγινε εκεί και για τη συγκάλυψη που ακολούθησε. Είναι οι υποκλοπές και πολλά άλλα.

Η ελληνική κοινωνία ζητάει οξυγόνο για τη συγκάλυψη, αλλά και οξυγόνο, όπως είπα για τις πολιτικές σας, για μια ζωή με ασφάλεια, για ένα κοινωνικό κράτος και αξιοπρεπή διαβίωση.

Ήρθατε εντελώς εκτός πραγματικότητας να παρουσιάσετε ο κάθε Υπουργός μια ευημερία, ότι ευημερούν οι αριθμοί. Δεν ευημερούν οι άνθρωποι όμως σε καμία περίπτωση και αυτό το ξέρει η ελληνική κοινωνία. Και ούτε τα Τέμπη είναι εφαλτήριο -ντροπή που ακούστηκε αυτό- για έργα μέχρι το 2027.

Η κοινή πρόταση των κομμάτων της προοδευτικής Αντιπολίτευσης είναι ένα σημαντικό βήμα. Λέτε «πρωτόγνωρη για τα κοινοβουλευτικά χρονικά». Είναι πρωτόγνωρα αυτά που κάνετε. Γι’ αυτό όλη η κοινοβουλευτική προοδευτική Αντιπολίτευση την καταθέτει. Είναι αυτό που φοβάστε, να μεταφέρουμε τη φωνή των συγκεντρώσεων μέσα στη Βουλή και να πούμε δυνατά να παραιτηθείτε, όπως έγινε σε άλλες χώρες για πολύ λιγότερα.

Χρειάζεται όμως να δώσουμε και μία διέξοδο στον κόσμο και να σταθούμε κι εμείς στο ύψος των περιστάσεων, όπου πραγματικά να τους αποδείξουμε, χωρίς να καπελώνουμε, ότι μπορούμε να εγγυηθούμε μια πολιτεία με θεσμούς που λειτουργούν επαρκώς, με δημοκρατία, με ισότητα, ένα κράτος που θα προστατεύει τους πολίτες και τα δικαιώματά τους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε συνάδελφε, ολοκληρώστε.

**ΓΕΩΡΓΙΟΣ ΨΥΧΟΓΙΟΣ:** Δεν αξίζει, κυρίες και κύριοι συνάδελφοι -και κλείνω κύριε Πρόεδρε, αμέσως και ευχαριστώ για την ανοχή- αυτό που συμβαίνει στον ελληνικό λαό, δεν αξίζει αυτή η σήψη, δεν αξίζει η κατάπτωση, η ύβρις στην οποία έχετε προβεί σε έναν λαό, ο οποίος έχει περάσει πολλά τα τελευταία χρόνια, έχει αγωνιστεί για τη δημοκρατία, για τη δικαιοσύνη και είναι σίγουρο ότι σύντομα θα πάρει αυτό που δικαιούται και αυτό που δικαιούται είναι ανάσα από εσάς και τις πολιτικές σας.

Ευχαριστώ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ψυχογιό.

Επόμενος ομιλητής είναι ο Πρόεδρος της Νέας Αριστεράς, ο κ. Αλέξης Χαρίτσης.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι έξι μαθήτριες και μαθητές και τρεις συνοδοί εκπαιδευτικοί από το 2ο Γενικό Λύκειο Καρδίτσας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Κύριε Πρόεδρε, έχετε τον λόγο.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Προφανώς θα τα πούμε αναλυτικά αύριο κατά την ολοκλήρωση της διαδικασίας με τις ομιλίες για την πρόταση δυσπιστίας. Ζήτησα, όμως, τον λόγο για να κάνω μια τοποθέτηση για τρία κρίσιμα ζητήματα, τα οποία χρήζουν σχολιασμού.

Ξεκινάω με ένα γενικό σχόλιο σε σχέση με όσα βιώνουμε, με όσα διαδραματίζονται εδώ μέσα στο Κοινοβούλιο τις τελευταίες δύο ημέρες, γιατί χθες κατά την προ ημερησίας συζήτηση για το έγκλημα στα Τέμπη είδαμε έναν Πρωθυπουργό, ο οποίος εδέησε να εμφανιστεί στη Βουλή μετά από πολύ καιρό, έναν Πρωθυπουργό όμως ο οποίος ήρθε και πραγματικά κατάφερε -γιατί περί κατορθώματος πρόκειται, δεν είναι και εύκολο- να ξεπεράσει τον ίδιο του τον εαυτό στη θρασύτητα, στην αλαζονεία, στην αμετροέπεια. Είδαμε έναν Πρωθυπουργό αμετανόητο, χωρίς ίχνος ενσυναίσθησης, χωρίς ίχνος σεβασμού, να μη ζητήσει ούτε μία συγγνώμη για τα πενήντα επτά θύματα και για τις οικογένειές τους, που δίνουν όλο αυτό το μεγάλο αγώνα εδώ και δύο χρόνια. Αυτό τον Πρωθυπουργό είδαμε χθες και, δυστυχώς, βλέπουμε -και το βλέπουμε και σήμερα στη Βουλή- ότι αυτή η αλαζονεία, αυτή η αμετροέπεια έχει περάσει φαίνεται σε ολόκληρη την κυβερνητική παράταξη και σε όλα τα στελέχη της Νέας Δημοκρατίας.

Κοιτάξτε να δείτε για να λέμε τα πράγματα με το όνομά τους και να είμαστε ξεκάθαροι. Δεν είστε οι νόμιμοι ιδιοκτήτες της χώρας όσο κι αν νομίζετε ότι εδώ είναι το τσιφλίκι σας.

(Χειροκροτήματα από την πτέρυγα της Νέας Αριστεράς)

Νόμιμοι ιδιοκτήτες της χώρας είναι οι έντεκα εκατομμύρια Έλληνες και Ελληνίδες, τους οποίους τους προσβάλατε, τους εξαπατήσατε και οι οποίοι διαδηλώνουν αυτές τις μέρες εναντίον σας.

Είδαμε και έναν Πρωθυπουργό ο οποίος μιλούσε μια ώρα και δεν βρήκε να πει μισή κουβέντα -μισή κουβέντα επαναλαμβάνω- για το μπάζωμα και το ξεμπάζωμα. Είδαμε έναν Πρωθυπουργό ο οποίος προσπάθησε να κάνει κοπτοραπτική στο πόρισμα του ΕΟΔΑΣΑΑΜ και είδαμε και έναν Πρωθυπουργό ο οποίος πραγματικά τι ήρθε να μας πει για τις μεγαλειώδεις συγκεντρώσεις της 28ης Φεβρουαρίου, που όμοιές τους δεν έχει ξαναδεί η χώρα εδώ και μισό αιώνα; Τι μας είπε λοιπόν ο κ. Μητσοτάκης; Ότι μια μικρή μερίδα του κόσμου μπορεί να θέλει να πέσει η Κυβέρνηση, αλλά η μεγάλη πλειοψηφία -προσέξτε του κόσμου που βγήκε στους δρόμους, που διαδηλώνει αυτές τις μέρες- θέλει, λέει, η Κυβέρνηση να ανεβάσει την Ελλάδα ψηλότερα. Εδώ όχι μία, αλλά πολλές επιστήμες σηκώνουν τα χέρια ψηλά. Αυτό είναι το συμπέρασμα που έβγαλε ο κ. Μητσοτάκης από τις διαδηλώσεις;

Όμως, ο κ. Μητσοτάκης και χθες πήρε την απάντησή του και πήρε την απάντησή του από την ίδια την κοινωνία, η οποία απάντησε στο θράσος του, απάντησε στην αλαζονεία του, απάντησε στην αμετροέπειά του με νέες πολύ μαζικές συγκεντρώσεις και εδώ έξω από τη Βουλή στο Σύνταγμα και στη Θεσσαλονίκη και σε άλλες πόλεις της χώρας και στο εξωτερικό. Αυτή είναι η απάντηση που έδωσε η κοινωνία με πολύ ηχηρό τρόπο στον κ. Μητσοτάκη.

Ακριβώς, όμως, επειδή στην Κυβέρνηση γνωρίζουν πάρα πολύ καλά και ο κ. Μητσοτάκης καλύτερα από όλους βεβαίως ότι η συντριπτική πλειοψηφία της κοινωνίας δεν διαδηλώνει για να ωθήσει τον κ. Μητσοτάκη να τα αλλάξει όλα και να πάει την Ελλάδα ψηλότερα, αλλά διαδηλώνει για να τον αποδοκιμάσει. Γι’ αυτό, λοιπόν, και χθες ο κόσμος του διαδήλωνε βίωσε άγρια καταστολή. Βίωσε άγρια καταστολή. Όργιο καταστολής είχαμε και χθες απέναντι σε νέους και σε νέες, απέναντι σε φοιτητές και σε φοιτήτριες, απέναντι σε εργαζόμενους και σε εργαζόμενες. Όργιο καταστολής είχαμε. Δεν μας εκπλήσσει, βεβαίως, αυτό. Έτσι συμβαίνει με όλες τις κυβερνήσεις που μετατρέπονται σε καθεστώτα, που έχουν χάσει τη λαϊκή νομιμοποίηση, καταφεύγουν στη βία και στην καταστολή.

Πλην όμως η κοινωνία είναι τόσο θυμωμένη, είναι τόσο απηυδισμένη από τα ψέματα, από την εξαπάτηση, από τη συγκάλυψη, που δεν τη φοβίζει ούτε η καταστολή. Γι’ αυτό και χθες είδαμε τους νέους και τις νέες να επιστρέφουν ξανά και ξανά στην πλατεία Συντάγματος, να στέκονται με τα χέρια υψωμένα ή σε καθιστική διαμαρτυρία μπροστά στους άνδρες των ΜΑΤ που τους ψέκαζαν με τα χημικά. Αυτές είναι οι εικόνες που αντικρίσαμε χθες εδώ έξω από τη Βουλή.

Και επειδή η κοινωνία είναι εξοργισμένη και επειδή το ποτάμι δεν γυρίζει πίσω και επειδή αύριο θα έχουμε πάλι νέα συλλαλητήρια εδώ στο Σύνταγμα και σε όλη την Ελλάδα, καλώ από αυτό εδώ το Βήμα τον Πρωθυπουργό κ. Μητσοτάκη και τον Υπουργό Προστασίας του Πολίτη, τον κ. Χρυσοχοΐδη, να βάλουν τέλος στο όργιο της καταστολής.

Μην τολμήσετε να επιτεθείτε ξανά, κύριε Μητσοτάκη, στους ειρηνικούς διαδηλωτές. Θα είστε υπόλογος εσείς και θα είναι υπόλογος και ο κ. Χρυσοχοΐδης.

(Χειροκροτήματα από την πτέρυγα της Νέας Αριστεράς)

Κυρίες και κύριοι συνάδελφοι, ένα δεύτερο ζήτημα το οποίο θέλω να θέσω έχει να κάνει βεβαίως με το δημοσίευμα της εφημερίδας «Εστίας», που είδαμε σήμερα, που αποκαλύπτει ένα e-mail όπου ο ελεγχόμενος στην προανακριτική κ. Τριαντόπουλος απέστειλε στις 9 Μαρτίου του 2023, ελάχιστες ημέρες δηλαδή μετά την τραγωδία και αφού είχε ολοκληρώσει τις εργασίες, βεβαίως, που του είχε αναθέσει ο Πρωθυπουργός.

Σε ποιον απευθύνεται αυτό το e-mail; Στον κ. Γεραπετρίτη, ο οποίος τότε ως Υπουργός Επικρατείας είχε αναλάβει την αρμοδιότητα του Υπουργείου Μεταφορών, τον έτερο Υπουργό Επικρατείας, τον κ. Σκέρτσο, τον γενικό Γραμματέα Μεταφορών κ. Ξιφαρά και τον τότε Περιφερειάρχη Θεσσαλίας κ. Αγοραστό.

Και τι λέει αυτό το μήνυμα; Λέει στον γαλάζιο Περιφερειάρχη Θεσσαλίας -που θυμίζω ότι είναι σήμερα ποινικά υπόλογος για το μπάζωμα και το ξεμπάζωμα- να εκτιμήσει το κόστος των εξόδων για δύο -δύο επαναλαμβάνω λέει, ο κ. Τριαντόπουλος το λέει, δεν το λέω εγώ- για δύο ζητήματα, για δύο πράγματα: Τη στήριξη των συγγενών και τη συλλογή και αποκατάσταση-διαμόρφωση του χώρου του ατυχήματος. Αυτά λέει ο κ. Τριαντόπουλος. Και να το στείλει αυτό, λέει, στο Υπουργείο Μεταφορών για να δρομολογηθεί η κάλυψή του με γρήγορες διαδικασίες, όπως είχε υπογραμμιστεί από τον Υπουργό. Ποιον Υπουργό; Τον κ. Γεραπετρίτη. Και πότε το υπογράμμισε αυτό ο Υπουργός, ο κ. Γεραπετρίτης; Σε σύσκεψη που είχε προηγηθεί στην Περιφέρεια Θεσσαλίας με τη συμμετοχή του.

Ο κ. Γεραπετρίτης σήμερα το πρωί, λίγο νωρίτερα εδώ σε αυτή την Αίθουσα, επιβεβαίωσε την ύπαρξη αυτού του ηλεκτρονικού μηνύματος, αλλά προσπάθησε να μας πείσει ότι αφορά αποκλειστικά τους πόρους, τα χρήματα και δεν περιέχεται σε αυτό κάποια εντολή. Μάλιστα.

Εγώ θέλω να ρωτήσω, λοιπόν, τον κ. Γεραπετρίτη: Αν ο κ. Τριαντόπουλος δεν ήταν εκείνος Υφυπουργός παρά τω Πρωθυπουργώ με ρόλο συντονιστή για τα δύο πράγματα που ο ίδιος αναφέρει στο e-mail του και το περιεχόμενο του e-mail το οποίο επιβεβαιώνει και ο κ. Γεραπετρίτης -ποια πράγματα επαναλαμβάνω; τη στήριξη των συγγενών και την αποκατάσταση-διαμόρφωση του τόπου του εγκλήματος- με ποια ακριβώς αρμοδιότητα τότε και με ποιον ρόλο ζητάει εγγράφως -εγγράφως ο κ. Τριαντόπουλος- από τον Περιφερειάρχη, τον κ. Αγοραστό, τότε να στείλει κοστολόγιο και να δρομολογηθεί η κάλυψη των δαπανών, όπως είχε, μας λέει ο ίδιος, επισημάνει ο κ. Γεραπετρίτης στη σύσκεψη στη Λάρισα;

Με ποια ιδιότητα το κάνει αυτό, αν δεν είναι εκεί κατ’ εντολή ως ο Υφυπουργός παρά τω Πρωθυπουργώ, ως ο άνθρωπος που στέλνει στη Λάρισα ο κ. Μητσοτάκης για να κάνει το μπάζωμα και το ξεμπάζωμα; Με ποια εντολή γίνεται αυτό και πώς θα καλυφθεί αυτό το κόστος, αν δεν υπάρχει τέτοια εντολή; Θα μας τρελάνετε εδώ πέρα; Είναι δυνατόν να υποτιμάτε τόσο πολύ τη νοημοσύνη μας και τη νοημοσύνη μιας ολόκληρης κοινωνίας; Εκεί έχουμε φτάσει;

Δόθηκε λοιπόν εντολή. Δόθηκε εντολή! Αυτό είναι απολύτως ξεκάθαρο και αυτό αναφέρει και η απόφαση για τη χρηματοδότηση που υπογράφει ο τότε Υφυπουργός Ανάπτυξης, ο κ. Τσακίρης. Γιατί τελικά η δαπάνη καλύφθηκε από το Πρόγραμμα Δημοσίων Επενδύσεων. Δόθηκε λοιπόν εντολή. Η εντολή δόθηκε άνωθεν, από το Μέγαρο Μαξίμου, από τον προϊστάμενο του κ. Τριαντόπουλου, που δεν είναι άλλος από τον κ. Μητσοτάκη.

Όσα ψέματα και να πείτε, η αλήθεια είναι εκεί, η αλήθεια έχει ήδη αποκαλυφθεί. Και στην προανακριτική για τον κ. Τριαντόπουλο θα ζητήσουμε να κληθούν να καταθέσουν και όλοι οι αποδέκτες αυτού του ηλεκτρονικού μηνύματος. Να έρθουν λοιπόν εκεί να δώσουν εξηγήσεις για τις εντολές, για το μπάζωμα και για τη συγκάλυψη όλοι οι αποδέκτες του μηνύματος.

Κύριε Πρόεδρε, κυρίες και κύριοι συνάδελφοι, θα κλείσω με μια κουβέντα και για τις διεθνείς εξελίξεις, μιας και σήμερα έχουμε στις Βρυξέλλες και Σύνοδο Κορυφής και έχει πάει εκεί και ο κ. Μητσοτάκης. Είναι πραγματικά εντυπωσιακό και εξαιρετικά ανησυχητικό και επικίνδυνο γιατί έχουμε μία Κυβέρνηση και έναν Πρωθυπουργό ο οποίος όπως αλλάζει γραμμή κάθε τρεις και λίγο για τα Τέμπη, έτσι ακριβώς αλλάζει γραμμή κάθε τρεις και λίγο και για τις εξαιρετικά ανησυχητικές γεωπολιτικές εξελίξεις του τελευταίου διαστήματος: Μέχρι πριν από μία εβδομάδα φανατικά με τον Ζελένσκι, μετά σιωπηρή αποδοχή του μπούλινγκ που δέχτηκε ο Πρόεδρος της Ουκρανίας στον Λευκό Οίκο –μόνο ο κ. Μητσοτάκης, η κ. Μελόνι και ο κ. Όρμπαν σε αυτή τη γραμμή, για να μην στεναχωρήσουμε τον νέο Πλανητάρχη- και μετά πάλι με τον Ζελένσκι.

Έχετε χάσει την μπάλα. Δεν ξέρετε τι σας γίνεται στις διεθνείς εξελίξεις. Αυτή τη στιγμή η Κυβέρνηση Μητσοτάκη σε σχέση με τα συμφέροντα της χώρας είναι παράγοντας αποσταθεροποίησης. Η Ελλάδα είναι ουραγός των διεθνών εξελίξεων, είναι παρίας, αν όχι απούσα στα διεθνή φόρα.

(Χειροκροτήματα από την πτέρυγα της Νέας Αριστεράς)

Και πότε συμβαίνει αυτό; Τώρα που βιώνουμε μία πραγματική κοσμογονία και οι κίνδυνοι είναι τεράστιοι, όσον αφορά τις διεθνείς σχέσεις. Και βεβαίως επειδή αυτή είναι η συζήτηση σήμερα στη Σύνοδο Κορυφής, το μόνο στο οποίο φαίνεται ότι προσπαθεί να πρωταγωνιστήσει ο κ. Μητσοτάκης, το μόνο το οποίο τον ενδιαφέρει είναι να εμφανίζεται ότι είναι ο πρώτος πρόθυμος να κάνει μπίζνες με την αγαπημένη του κυρία φον ντερ Λάιεν στους εξοπλισμούς και την πολεμική οικονομία. Αυτό τον ενδιαφέρει!

Ε, λοιπόν το μήνυμα είναι το εξής: Μην διανοηθείτε, κύριε Μητσοτάκη, να φεσώσετε την ελληνική οικονομία με νέα δάνεια, γιατί αυτό συζητείται σήμερα στις Βρυξέλλες: νέα δάνεια στην ήδη υπερχρεωμένη ελληνική οικονομία.

(Χειροκροτήματα από την πτέρυγα της Νέας Αριστεράς)

Μην διανοηθείτε να υπονομεύσετε το μέλλον των επόμενων γενιών με νέα δημοσιονομικά βάρη, για να κάνετε το χατίρι των ισχυρών φίλων σας και των εμπόρων όπλων! Είστε επικίνδυνοι για τα συμφέροντα της χώρας. Είστε επικίνδυνοι για τα συμφέροντα της κοινωνικής πλειοψηφίας και γι’ αυτό πρέπει να φύγετε μια ώρα αρχύτερα!

Ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Πρόεδρο της Νέας Αριστεράς.

Επόμενος ομιλητής είναι ο κ. Γεώργιος Αμυράς, Βουλευτής της Νέας Δημοκρατίας. Θα ακολουθήσουν ο κ. Μεταξάς και μετά ο Υπουργός, ο κ. Σταϊκούρας.

Ορίστε, κύριε Αμυρά, έχετε τον λόγο.

**ΓΕΩΡΓΙΟΣ ΑΜΥΡΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, αγαπητέ κύριε Χαρίτση, μια που σας διαδέχομαι στο Βήμα, δεν μπορώ να μην σχολιάσω την τελευταία αποστροφή προς την Κυβέρνηση, προς τη Νέα Δημοκρατία «μη διανοηθείτε να κάνετε αυτό που λέτε, μη διανοηθείτε το άλλο, μη το ένα, μη το άλλο».

Εγώ θα σας έλεγα, πρώτα απ’ όλα, να κάνετε και εσείς ως κομματικός νέος σχηματισμός τη δική σας αυτοκριτική για τα πεπραγμένα σας ως συμμετέχοντες στην κυβέρνηση ΣΥΡΙΖΑ–Καμμένου 2015-2019. Διότι εδώ θέσατε θέμα κινδύνου δημοσιονομικής εκτροπής και θέλετε να ξεχάσουμε τι έγινε το 2015, το 2016 σε αυτή τη χώρα; Να θυμηθούμε…

(Θόρυβος - διαμαρτυρίες από την πτέρυγα της Νέας Αριστεράς)

Μη φωνάζετε! Μη φωνάζετε!

**ΠΡΟΕΔΡΕΥΩΝ (Βασίλειος Βιλιάρδος):** Μη διακόπτετε παρακαλώ.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Χρεοκοπήσατε τη χώρα!

**ΠΡΟΕΔΡΕΥΩΝ (Βασίλειος Βιλιάρδος):** Κύριε Χαρίτση, σας διέκοψε κανείς προηγουμένως;

**ΓΕΩΡΓΙΟΣ ΑΜΥΡΑΣ:** Να θυμηθούμε τους ωραίους πειραματισμούς του κ. Βαρουφάκη που τον καταχειροκροτούσατε όλοι εσείς εδώ –εδώ ήμασταν, στην ίδια Αίθουσα ήμασταν- και τον κ. Τσακαλώτο που φωνάζει ακόμα περισσότερο;

Κύριε Τσακαλώτο, εσείς ειδικά γιατί φωνάζετε;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, στο Προεδρείο να απευθύνεστε. Σας παρακαλώ!

**ΓΕΩΡΓΙΟΣ ΑΜΥΡΑΣ:** Εσείς ήσασταν το alter ego του κ. Βαρουφάκη.

(Θόρυβος - διαμαρτυρίες από την πτέρυγα της Νέας Αριστεράς)

**ΠΡΟΕΔΡΕΥΩΝ (Βασίλειος Βιλιάρδος):** Κύριε Αμυρά, στο Προεδρείο παρακαλώ.

**ΓΕΩΡΓΙΟΣ ΑΜΥΡΑΣ:** Οδηγήσατε αυτή τη χώρα σε μία πραγματικά κατάσταση κινδύνου, εξόδου από την Ευρώπη!

(Θόρυβος - διαμαρτυρίες από την πτέρυγα της Νέας Αριστεράς)

Κάντε λοιπόν την αυτοκριτική σας και μετά ελάτε κι εμείς θα σας ακούσουμε με μεγάλη χαρά.

Συζητάμε την πρόταση δυσπιστίας των τεσσάρων κομμάτων που θα έλεγα ότι βλέπουμε σε ζωντανή μετάδοση να πάνε να σχηματίσουν ένα νέο κομματικό, πολιτικό μόρφωμα.

Πρώτα απ’ όλα, να πούμε ότι οποιαδήποτε συζήτηση γίνεται εντός και εκτός της Αιθούσης πρέπει να γίνεται με μια σεμνότητα και μια αυτοσυγκράτηση, διότι η σκιά της εθνικής τραγωδίας των πενήντα επτά χαμένων ψυχών είναι πάρα πολύ βαριά και είναι πραγματικά παντοτινή και θα παραμείνει για πάντα. Επομένως όλοι έχουμε ένα χρέος απέναντι στη μνήμη των πενήντα επτά νεκρών, στις οικογένειές τους, στους φίλους τους, στον κύκλο τους και φυσικά στην αλήθεια και τη δικαιοσύνη.

Τι λέει λοιπόν αυτή η συμμαχία, που διαφωνώ που άκουσα να την χαρακτηρίζουν διάφοροι εδώ συνάδελφοι ετερόκλητη; Τελικά δεν είναι ετερόκλητη η συμμαχία των προθύμων, δηλαδή ΠΑΣΟΚ, ΣΥΡΙΖΑ…

**ΠΑΝΑΓΙΩΤΗΣ ΔΟΥΔΩΝΗΣ:** Άντε πάλι! Κουράσατε! Τα ίδια και τα ίδια! Το απαντήσατε!

**ΓΕΩΡΓΙΟΣ ΑΜΥΡΑΣ:** Να σας πω κάτι. Είστε σοβαρό κόμμα, καταθέσατε πρόταση δυσπιστίας και δεν υπάρχει ούτε ένας Βουλευτής του ΠΑΣΟΚ εδώ;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας είπα να απευθύνεστε στο Προεδρείο! Σας παρακαλώ.

**ΓΕΩΡΓΙΟΣ ΑΜΥΡΑΣ:** Καταθέσατε πρόταση δυσπιστίας, το ΠΑΣΟΚ, και είστε μόνος σας; Πού είναι οι υπόλοιποι Βουλευτές του ΠΑΣΟΚ; Είναι εικόνα σοβαρού κόμματος αυτού…

(Θόρυβος – διαμαρτυρίες στην Αίθουσα)

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, αφήστε τους χαρακτηρισμούς σας παρακαλώ.

**ΓΕΩΡΓΙΟΣ ΑΜΥΡΑΣ:** …που καταθέτει πρόταση δυσπιστίας και απουσιάζουν οι Βουλευτές του; Και θα μου πείτε εμένα; Σας παρακαλώ!

Αυτή λοιπόν η σύμπραξη ΠΑΣΟΚ, ΣΥΡΙΖΑ, Νέας Αριστεράς και Πλεύσης Ελευθερίας τι μας καλεί να κάνουμε; Καλεί να ρίξουμε τον Μητσοτάκη. Μάλιστα. Για να έρθει τι μετά; Για να έρθει ο κύκλος αστάθειας που εκπροσωπείτε.

Βέβαια, όπως είπα και στην αρχή, μόνο ανομοιογενής και ετερόκλητη δεν είναι η συμμαχία σας. Πριν λίγο είδαμε την Κοινοβουλευτική μας Εκπρόσωπο, την κ. Ευθυμίου, να εγκαλεί το ΠΑΣΟΚ για τα πεπραγμένα του στο σιδηρόδρομο και να πετάγονται Βουλευτές του ΣΥΡΙΖΑ και να αντιδρούν και να σας δικαιολογούν εσάς του ΠΑΣΟΚ. Είδαμε να μιλάει κάποιος Βουλευτής του ΠΑΣΟΚ και να τον χειροκροτούν οι Βουλευτές της Νέας Αριστεράς για άσχετο θέμα.

(Θόρυβος – διαμαρτυρίες στην Αίθουσα)

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ποιο το πρόβλημα;

**ΓΕΩΡΓΙΟΣ ΑΜΥΡΑΣ:** Άρα βρισκόμαστε ενώπιον ενός πολιτικού πειράματος, το οποίο δεν κάνει τίποτα άλλο από το να επιβραβεύει την προοπτική του κύκλου αστάθειας που θέλετε να βάλετε τη χώρα.

(Θόρυβος – διαμαρτυρίες στην Αίθουσα)

Ηρεμήστε παρακαλώ, ηρεμήστε, ηρεμήστε και λίγο. Ηρεμήστε.

**ΧΟΥΣΕΪΝ ΖΕΪΜΠΕΚ:** Δημοκρατία έχουμε!

**ΓΕΩΡΓΙΟΣ ΑΜΥΡΑΣ:** Βεβαίως και έχουμε δημοκρατία και θέλω να το καταλάβετε.

(Θόρυβος - διαμαρτυρίες από την πτέρυγα της Νέας Αριστεράς)

**ΜΕΡΟΠΗ ΤΖΟΥΦΗ:** Εμείς το καταλαβαίνουμε, άλλοι δεν το καταλαβαίνουν.

**ΠΡΟΕΔΡΕΥΩΝ (Βασίλειος Βιλιάρδος):** Κύριοι συνάδελφοι, διέκοψε κανείς τον Πρόεδρό σας όταν μίλησε προηγουμένως; Σας παρακαλώ! Τι είναι αυτό που κάνετε; Το κάνετε διαρκώς σήμερα από το πρωί. Τι τρόπος είναι αυτός; Μπορεί να μιλά ο καθένας όποτε θέλει εδώ πέρα; Δεν πρέπει να ολοκληρώσει, να πει ό,τι θέλει ο ομιλητής; Εσείς θα του πείτε τι θα πει;

Ζητώ συγνώμη, κύριε συνάδελφε. Παρακαλώ συνεχίστε.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, τι λέτε τώρα; Ευχαριστώ. Αρκεί βέβαια να αφαιρεθεί ο χρόνος διότι από την ώρα που άνοιξα το στόμα μου, δεν έχουν σταματήσει από κάτω.

**ΠΡΟΕΔΡΕΥΩΝ (Βασίλειος Βιλιάρδος):** Θα κρατηθεί ο χρόνος.

**ΓΕΩΡΓΙΟΣ ΑΜΥΡΑΣ:** Ωραία.

Πάμε να δούμε το κείμενο της πρότασης δυσπιστίας που καταθέσατε. Και τι λέτε; «Ο Πρωθυπουργός και η Κυβέρνησή του έχουν αποτύχει παντελώς να εξασφαλίσουν στον λαό την αλήθεια και την απόδοση δικαιοσύνης». Μάλιστα.

Αλήθεια και απόδοση δικαιοσύνης, ας τα δούμε ένα ένα.

Αλήθεια -μια αλήθεια!- πώς λέτε ότι η Κυβέρνηση συγκαλύπτει και αποκρύπτει τάχα την αλήθεια, όταν εσείς οι ίδιοι στην πρόταση δυσπιστίας και χθες όλοι οι πολιτικοί Αρχηγοί στην προ ημερησίας διάταξη τι επικαλούσασταν; Επικαλούσασταν το πόρισμα του ΕΟΔΑΣΑΑΜ, του Εθνικού Οργανισμού Διερεύνησης Αεροπορικών Ατυχημάτων.

Και ειδικά στο ΠΑΣΟΚ να θυμίσω, βεβαίως, ότι όχι μόνο καταψήφισε τη σύσταση, την ίδρυση, τη λειτουργία αυτού του οργανισμού του ανεξάρτητου, αλλά και -με ποιο σκεπτικό;- με το σκεπτικό ότι είναι ένας εξαρτώμενος οργανισμός. Και το πόρισμα αυτού του υποτιθέμενα εξαρτώμενου οργανισμού κραδαίνετε εσείς και πάνω σε αυτό στηρίζετε την πρόταση δυσπιστίας. Είναι δηλαδή εξαρτώμενος, αλλά τελικά με το πόρισμά του γίνεται ανεξάρτητος αυτός ο οργανισμός; Τι έχετε να πείτε εσείς για αυτό; Είναι μία πασοκική ιδιαιτερότητα, είναι ένα παράδοξο.

Δεύτερον, το πόρισμα δεν χαρίζεται σε κανέναν και έχει αυστηρές –αυστηρότατες!- συστάσεις και προς την Κυβέρνηση. Και βεβαίως, έχουν γίνει λάθη και έκανε λάθη και η Κυβέρνηση. Βεβαίως, έγιναν αστοχίες, βεβαίως, έγιναν παραλείψεις, αλλά να δούμε λίγο και τα πράγματα με μία απόσταση αντικειμενική, απόσταση ασφαλείας, έτσι ώστε να βγάλουμε σωστά και ασφαλή συμπεράσματα.

Σας θυμίζω ότι επί δεκαετίες τα τρένα σαφέστατα βρίσκονταν σε πάρα πολύ κακή κατάσταση. Κακώς, κάκιστα, δεν το συζητάμε, αλλά επί Νέας Δημοκρατίας, επί της Κυβέρνησης και μετά ιδιαίτερα φυσικά από την τραγωδία των Τεμπών τα πράγματα επιταχύνθηκαν. Πρέπει να γίνουν περισσότερα; Φυσικά και πρέπει να γίνουν περισσότερα. Τι συζητάμε τώρα; Μία ευρωπαϊκή χώρα είμαστε. Δεν είναι αυτά τα τρένα που αξίζουν σε μια ευρωπαϊκή χώρα.

Όμως, σε σχέση με το δεύτερο κομμάτι της τεκμηρίωσης και επιχειρηματολογίας της πρότασης δυσπιστίας, δηλαδή την απονομή δικαιοσύνης, εδώ τι έχουμε να πούμε; Έχουμε να πούμε ότι η Κυβέρνηση πρότεινε και το Κοινοβούλιο υπερψήφισε -δηλαδή μόνο η Νέα Δημοκρατία υπερψήφισε- όλες τις διατάξεις εκείνες που διευκόλυναν το έργο των ανακριτών, όλες τις διατάξεις εκείνες που επιτρέπουν σήμερα στους ανακριτές να κάνουν εις βάθος έρευνα και πολύ ταχύτερα. Η άρση του τηλεφωνικού απορρήτου για οποιονδήποτε εμπλεκόμενο στο δυστύχημα; Η δυνατότητα η υπόθεση να παραπεμφθεί κατευθείαν στο ακροατήριο, παραλείποντας την ενδιάμεση στάση στο Δικαστικό Συμβούλιο που μπορούσε να έπαιρνε οκτώ, εννιά μήνες, ίσως και έναν χρόνο; Έως και ο χώρος, βεβαίως, όπου πρέπει να γίνει αυτή η δίκη που θα υπάρχουν εκατοντάδες εμπλεκόμενοι;

Σας θυμίζω ότι για τη δίκη της Χρυσής Αυγής χρειάστηκαν πέντε χρόνια για να βρεθεί χώρος για να γίνει με ευθύνη, βέβαια, τότε του ΣΥΡΙΖΑ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τώρα -και κλείνω με αυτό, κύριε Πρόεδρε- υπάρχει το πάνδημο αίτημα, η πάνδημη απαίτηση «Ποτέ ξανά!». Ποτέ ξανά! Επομένως, ως κοινωνία πρέπει να κάνουμε άλματα, ως Κυβέρνηση πρέπει να κάνουμε ακόμα περισσότερα, αλλά ως πολιτικό σύστημα πρέπει όλοι να κρατήσουμε χαμηλούς τόνους, που δεν βλέπω να συμβαίνει από την πλευρά της Αντιπολίτευσης και να μην ξεχνάμε ότι υπάρχουν άνθρωποι εκεί έξω που πονάνε και είναι βυθισμένοι στην οδύνη και τον πόνο και θα είναι για όλη τους τη ζωή.

Άρα, η κοινωνία μίλησε βροντερά και με τα συλλαλητήρια και με τις συγκεντρώσεις της και έδωσε -κατά τη δική μου ερμηνεία- ένα διπλό μήνυμα προς όλους μας. Ποιο είναι αυτό το μήνυμα; Βεβαίως, καθαρές απαντήσεις και δικαιοσύνη και φυσικά εκ του παραλλήλου όχι στη μικροκομματική, αυτή τη χυδαία εκμετάλλευση του πόνου των ανθρώπων. Σε καμία περίπτωση!

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε συνάδελφε.

**ΓΕΩΡΓΙΟΣ ΑΜΥΡΑΣ:** Τελειώνω, κύριε Πρόεδρε.

Γι’ αυτό, λοιπόν, η συμμαχία που συμπτύξατε ΠΑΣΟΚ, ΣΥΡΙΖΑ, Νέα Αριστερά και Πλεύση Ελευθερίας νομίζω ότι θα έχει βραχύβιο βίο, διότι εννοείται ότι αυτή η πρόταση δυσπιστίας θα καταπέσει εντός της Βουλής, αλλά κυρίως θα καταπέσει έξω στην κοινωνία.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Αμυρά.

Επόμενος ομιλητής είναι ο κ. Βασίλειος Μεταξάς, Βουλευτής του Κομμουνιστικού Κόμματος Ελλάδας και μετά θα ακολουθήσει ο Υπουργός Υποδομών κ. Σταϊκούρας.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Ευχαριστώ, κύριε Πρόεδρε.

Κυρίες και κύριοι, το ΚΚΕ όχι απλά ασκεί καθημερινά μομφή, αλλά αντιπαλεύει με όλες του τις δυνάμεις το εχθρικό για τον λαό αστικό κράτος, το οποίο για τα κέρδη των μεγάλων επιχειρηματικών ομίλων δεν διστάζει να θυσιάσει τις ζωές του λαού και των παιδιών του. Αυτό το εχθρικό για τον λαό αστικό κράτος που είναι ικανότατο, όταν πρόκειται να υπερασπιστεί τα συμφέροντα του κεφαλαίου, δουλεύει μόνο σε fast track ταχύτητες και πάντα βρίσκει λεφτόδεντρα με εκατομμύρια ευρώ, αλλά είναι και επιλεκτικά ανίκανο, όταν πρόκειται, για παράδειγμα, για την ασφάλεια των τρένων. Εκεί θέλει έντεκα χρόνια για να υλοποιήσει μία σύμβαση και δεν του περισσεύει ούτε ευρώ για να εγκαταστήσει σύγχρονα συστήματα στα βαγόνια, γιατί όπως λέει ο Ευρωπαϊκός Οργανισμός Σιδηρόδρομων αυτό συνεπάγεται μεγάλο κόστος.

Αυτό το επιλεκτικά ανίκανο αστικό κράτος υπηρετείτε, κυρίες και κύριοι της Κυβέρνησης, αυτό το κράτος υπηρετήσατε και εσείς ως κυβερνήσεις, κυρίες και κύριοι του ΠΑΣΟΚ και του ΣΥΡΙΖΑ. Και αυτές τις μέρες εδώ στη Βουλή με αυτή την κακόγουστη κοκορομαχία ανάμεσά σας, όπως αυτή που ζήσαμε λίγο πριν, σε αυτό το σάπιο αστικό κράτος ορκίζεστε πίστη και μάλιστα ανταγωνίζεστε μεταξύ σας για το ποιος είναι καλύτερος υπηρέτης του, ποιος μπορεί να είναι ο καλύτερος διαχειριστής του.

Σε αυτό το δίλημμα θέλετε και να εγκλωβίσετε τους εκατοντάδες χιλιάδες των διαδηλωτών της προχθεσινής απεργίας, γιατί είναι εμφανείς οι ανησυχίες σας για την κατεύθυνση των αγώνων που βρίσκονται σε εξέλιξη, μη τυχόν και αρχίσουν όλο και περισσότεροι εργαζόμενοι, αυτοαπασχολούμενοι, νέοι και νέες να αμφισβητούν τους θεσμούς αυτού του κράτους που υπηρετείτε και υπερασπίζεστε με ευλάβεια.

Στο κοινό κείμενο για την πρόταση δυσπιστίας που υπογράφουν ΠΑΣΟΚ, ΣΥΡΙΖΑ, Νέα Αριστερά, Πλεύση Ελευθερίας αναδύονται λυγμοί, γιατί όπως λέει ρητά, κλονίζεται η εμπιστοσύνη των πολιτών απέναντι στους θεσμούς, τη δικαιοσύνη και στις λειτουργίες του κράτους, όπως αναφέρει. Τι λέτε; Και κυρίως σε ποιον απευθύνεστε, όταν μέμφεστε τη Νέα Δημοκρατία ότι με τις πρακτικές της διαμορφώνει τις συνθήκες για να κλονίζεται η εμπιστοσύνη των πολιτών απέναντι στους θεσμούς και στο κράτος; Μήπως δίνετε τα διαπιστευτήριά σας ότι εσείς είστε πιο ικανοί από τη Νέα Δημοκρατία να κρατάτε τον λαό δεμένο με σχέση εμπιστοσύνης με αυτό το σάπιο μέχρι το μεδούλι αστικό κράτος και τους θεσμούς του;

Όμως, κυρίες και κύριοι, έχει κυλήσει αρκετό νερό στο αυλάκι και ο λαός έχει γευτεί αυτό το πικρό νερό του αστικού κράτους και μπορεί να βγάλει συμπεράσματα, όταν για παράδειγμα βλέπεις τη Θεσσαλία να πνίγεται στις πλημμύρες, επειδή αυτό το επιλεκτικά ανίκανο αστικό κράτος και ανεξάρτητα από το ποιος ήταν στο τιμόνι της διακυβέρνησης τον άφησε απροστάτευτο, καθώς τα αντιπλημμυρικά έργα δεν θεωρούνται επιλέξιμα γιατί δεν φέρνουν κέρδος, θεωρούνται κόστος, όπως και η ζωή του, όταν δύο χρόνια μετά την κακοκαιρία «Daniel» ακόμα περιμένει να φτιαχτεί ο δρόμος έξω από το σπίτι του, το σχολείο στο χωριό του, η γέφυρα και περνάει μέσα από το ποτάμι για να περάσει απέναντι, όταν ακόμα δεν έχει πάρει αυτήν την κουτσουρεμένη αποζημίωση για να μην κοιμάται στη μούχλα και στη λάσπη στο σπίτι του. Και όλα αυτά γιατί αυτό το κράτος έχει δημοσιονομικούς περιορισμούς και γιατί αυτή η οικονομία έχει συγκεκριμένες αντοχές.

Πώς, όμως, γίνεται οι αντοχές και οι περιορισμοί να αφορούν μόνο τις ανάγκες του λαού σε αυτό το κράτος; Με όλα αυτά και άλλα πολλά, τα ταβάνια στα σχολεία που πέφτουν πάνω στα κεφάλια των παιδιών μας, τα νοσοκομεία και τα κέντρα υγείας που κυριολεκτικά νοσούν, οι τριακόσιοι εργάτες που έχουν δολοφονηθεί στους χώρους δουλειάς τα τελευταία δύο χρόνια στα λεγόμενα εργατικά ατυχήματα και κάθε πικρό ποτήρι που έχει γευτεί η λαϊκή οικογένεια της χώρας μας, έχει κυλήσει το νερό στο αυλάκι και έχει γίνει οργή και συμπεράσματα.

Σας τρομάζει ότι αυτά μπορούν να μετατραπούν σε συνολική αμφισβήτηση της υπέρτατης δύναμης και του θεού της καπιταλιστικής οικονομίας, του κέρδους. Για τον λόγο αυτόν κανένας δεν τολμά να πει εδώ εκτός από το ΚΚΕ ανόθευτο το σύνθημα που συγκλονίζει τους δρόμους, «Τα κέρδη τους ή οι ζωές μας!». Και όσο πιο κοντά έρχεται ο εργαζόμενος, η εργαζόμενη, ο νέος και η νέα με το πρόγραμμα εξουσίας και τις ανατρεπτικές ιδέες του ΚΚΕ τόσο το σύστημα θα έχει εφιάλτες, γιατί τελικά θα μπορέσει να ξεσκεπάσει τη βασική συγκάλυψη που κάνει το ίδιο το σύστημα και όλο το πολιτικό του προσωπικό, τη συγκάλυψη του μηχανισμού της εκμετάλλευσης και της βαρβαρότητας που αυτή φέρνει.

Έγραφε ο Μαρξ: «Το κεφάλαιο το τρομάζει η έλλειψη κέρδους ή το πολύ μικρό κέρδος. Όταν το κεφάλαιο έχει το ανάλογο κέρδος, γίνεται τολμηρό. Με 10% κέρδος αισθάνεται τον εαυτό του σίγουρο και μπορεί να το χρησιμοποιήσει κανείς παντού. Με 20% γίνεται ζωηρό, με 50% γίνεται θετικά παράτολμο, με 100% τσαλαπατάει όλους τους ανθρώπινους νόμους, με 300% δεν υπάρχει έγκλημα που να μην ριψοκινδυνεύσει να το πράξει». Αυτά έγραφε ο Μαρξ. Τέτοια εγκλήματα τα έχουμε μπροστά μας, σε κάθε πτυχή της ζωής μας και έτοιμα να τα δικαιολογήσει, να τα συγκαλύψει και να τα συνεχίσει το αστικό κράτος. Εξάλλου, το έχουμε δει να γίνεται με κάθε απόχρωση κυβέρνησης όλα τα προηγούμενα χρόνια.

Τέτοια μεγάλα εγκλήματα προετοιμάζονται από τα αστικά κράτη της Ευρωπαϊκής Ένωσης στο πλαίσιο της πολεμικής της προετοιμασίας που στόχο έχει τη διασφάλιση των κερδών των ομίλων της. Και κάθε περιοχή στη χώρα που βρίσκεται στο επίκεντρο των στρατιωτικών εξελίξεων, όπως η Θεσσαλία, η Λάρισα και ο Βόλος, η Αλεξανδρούπολη, η Κρήτη εξαιτίας των αμερικανονατοϊκών βάσεων -να είναι καλά η προηγούμενη κυβέρνηση του ΣΥΡΙΖΑ- είναι έτοιμη να μετατραπεί σε μια τεράστια κοιλάδα των Τεμπών, αλλά και να σπείρει Τέμπη σε άλλες περιοχές, σε άλλους λαούς και τα παιδιά τους.

Και όλοι υπηρέτες αυτού του κράτους, αυτών των κρατών και θεσμών, είστε αλφαδιασμένοι σε αυτόν τον στόχο. Τη σταθερότητα, το δικό σας δίλημμα που θέτετε, κύριοι της Νέας Δημοκρατίας, πάει να εξασφαλίσει ο Κυριάκος Μητσοτάκης στις Βρυξέλλες σήμερα συναποφασίζοντας νέες επιθετικές πολεμικές δαπάνες 800 δισεκατομμυρίων ευρώ. Μεγάλη σταθερότητα για τους λαούς ο πόλεμος! Μπράβο σας!

Εκεί καταρρίπτεται και το δικό σας δίλημμα, κυρίες και κύριοι των ΠΑΣΟΚ-ΣΥΡΙΖΑ - Νέας Αριστεράς - Πλεύσης Ελευθερίας, αυτό που επίσης με λυγμούς αναφέρετε στην κοινή σας πρόταση δυσπιστίας. «Η χώρα απομακρύνεται από το ευρωπαϊκό θεσμικό και κοινωνικό κεκτημένο». Αυτό γράφετε. Και μετά παρεξηγείστε που σας λέμε «ευρωλιγούρηδες».

«Μπότες στο έδαφος και αεροπλάνα στον αέρα». Αυτό δεν είπε ο Βρετανός Πρωθυπουργός; Αυτά δεν λέει η κ. φον ντερ Λάιεν; «Ευρωπαϊκό θεσμικό και κοινωνικό κεκτημένο…» -κύριε Δουδωνή!- «…Μπότες στο έδαφος και αεροπλάνα στον αέρα»! Να το χαίρεστε! Είναι αυτό που αδειοδότησε να κυκλοφορούν τρένα στη χώρα χωρίς κανένα σύστημα ασφαλείας. Αυτό είναι το ευρωπαϊκό κεκτημένο σας και τόσα άλλα τα οποία δεν φτάνει ο χρόνος να πούμε.

Τα διλήμματα σας, λοιπόν, το κράτος σας, οι θεσμοί σας, αρχίζει να τα αμφισβητεί όλο και περισσότερος κόσμος. Και αυτή η αμφισβήτηση μπορεί και πρέπει να φτάσει μέχρι τέλους, στην ανατροπή του συστήματος της εκμετάλλευσης και της βαρβαρότητας. Το ΚΚΕ δίνει όλες του τις δυνάμεις σε αυτόν τον δρόμο!

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μεταξά.

Επόμενος ομιλητής είναι ο Υπουργός Υποδομών και Μεταφορών κ. Χρήστος Σταϊκούρας και θα ακολουθήσουν ο κ. Τσαβδαρίδης και η κ. Αθανασίου.

Ορίστε, κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το τραγικό δυστύχημα των Τεμπών ανέδειξε με τον πλέον οδυνηρό τρόπο τα μεγάλα και διαχρονικά προβλήματα με τα οποία έχει βρεθεί αντιμέτωπος ο ελληνικός σιδηρόδρομος. Πρόκειται για προβλήματα που επιδεινώθηκαν με την οικονομική κρίση της προηγούμενης δεκαετίας και για την επίλυση των οποίων απαιτείται συστηματική, συγκροτημένη, επίμονη και πολύχρονη προσπάθεια. Αυτά επισημαίνονται τόσο στην προειδοποιητική επιστολή της Ευρωπαϊκής Επιτροπής, για την οποία μίλησα διεξοδικά προηγουμένως -και στο κείμενο συμπερασμάτων θα δείτε ότι αναφέρεται στις οδηγίες των τελευταίων είκοσι ετών σε αυτά που δεν ενσωμάτωσαν οι κυβερνήσεις των τελευταίων είκοσι ετών- όσο και στο πόρισμα του ΕΟΔΑΣΑΑΜ. Πρόκειται, όμως, για κείμενα τα οποία αναγνωρίζουν ταυτόχρονα την πρόοδο που έχει συντελεστεί μετά την τραγωδία των Τεμπών. Συνεπώς, καταθέτω στα Πρακτικά το κείμενο της Ευρωπαϊκής Επιτροπής.

(Στο σημείο αυτό ο Υπουργός Υποδομών και Μεταφορών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και αφού απ’ ό,τι είδα συμφωνούμε πλέον όλα τα κόμματα επί του περιεχομένου του πορίσματος του ΕΟΔΑΣΑΑΜ, καταθέτω και τις σελίδες 128 και 129 που αναφέρεται στις σωστές πρωτοβουλίες που έχουν αναληφθεί το τελευταίο ενάμιση έτος.

(Στο σημείο αυτό ο Υπουργός Υποδομών και Μεταφορών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πρόκειται για πρόοδο την οποία με δική μου πρωτοβουλία παρουσίασα στη Βουλή ζητώντας τη σύγκληση της αρμόδιας Διαρκούς Επιτροπής Παραγωγής και Εμπορίου στις 24 Απριλίου 2024 και στις 24 Σεπτεμβρίου 2024. Το ίδιο έπραξα και κατά την τοποθέτησή μου στη Βουλή στις 19 Δεκεμβρίου 2024 επί του νομοσχεδίου για την αναδιάρθρωση του σιδηροδρομικού τομέα. Είναι πρόοδος που οφείλω να ομολογήσω ότι αναγνωρίστηκε και από αρκετούς συναδέλφους -και τα Πρακτικά είναι συγκεκριμένα- της Αντιπολίτευσης κατά τη διάρκεια αυτών των συζητήσεων. Άλλο βεβαίως απ’ ό,τι υπογράφουν σήμερα.

Σήμερα και πάλι δεν θα ωραιοποιήσω καταστάσεις. Θα παρουσιάσω τις πραγματικές εξελίξεις στον τομέα από τον Ιούλιο του 2023, δηλαδή μέσα στους τελευταίους δεκαοκτώ μήνες, ώστε να αντιμετωπιστούν προβλήματα δεκαετιών στον ελληνικό σιδηρόδρομο. Υποστηρίζω ότι κινούμαστε με ευθύνη, καθαρότητα και αποτελεσματικότητα στη σωστή κατεύθυνση με απτά και όλο καλύτερα αποτελέσματα για την ασφάλεια των μεταφορών.

Και γίνομαι συγκεκριμένος. Πρώτον, τον Σεπτέμβριο του 2023 η Σύμβαση 717 για τη σηματοδότηση και την τηλεδιοίκηση στον άξονα Αθήνα-Θεσσαλονίκη-Προμαχώνα ολοκληρώθηκε και παραδόθηκε. Δηλαδή πριν τις καταστροφές του «Daniel» ήταν εγκατεστημένο και λειτουργικό το σύστημα στο 100% του δικτύου.

Καταθέτω τη βεβαίωση της περάτωσης των εργασιών. Ήταν 100% εγκατεστημένο το σύστημα από Αθήνα-Θεσσαλονίκη-Προμαχώνα.

(Στο σημείο αυτό ο Υπουργός Υποδομών και Μεταφορών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στο τμήμα που επλήγη και προκειμένου να είναι ασφαλής η κυκλοφορία, οι διασταυρώσεις των συρμών γίνονται στους σταθμούς Λιανοκλαδίου και Λάρισας, οι οποίοι καλύπτονται από σηματοδότηση και τηλεδιοίκηση και ενδιάμεσο σταθμό ελέγχου στο Παλαιοφάρσαλο.

Επίσης, τον Δεκέμβριο του 2024 για το Τμήμα Τιθορέα-Δομοκός ολοκληρώθηκε και εκεί η σηματοδότηση και η τηλεδιοίκηση, η βεβαίωση περάτωσης εργασιών με άλλη σύμβαση. Το καταθέτω στα Πρακτικά.

(Στο σημείο αυτό ο Υπουργός Υποδομών και Μεταφορών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συνεπώς, κυρίες και κύριοι συνάδελφοι, τι υποστηρίζετε πολύ απλά; Ότι αν υπήρχε σηματοδότηση και τηλεδιοίκηση πριν από τα Τέμπη, πιθανόν να είχε αποφευχθεί το δυστύχημα. Ε, λοιπόν, σας λέω σήμερα ότι υπάρχει σηματοδότηση και τηλεδιοίκηση σε όλο τον σιδηροδρομικό άξονα από Αθήνα μέχρι Θεσσαλονίκη και στο μόνο τμήμα που δεν υπάρχει, σας έδωσα τι πρωτοβουλίες έχουν αναληφθεί, ώστε να είναι ασφαλής η μετακίνηση.

Δεύτερον, τον Νοέμβριο του 2023 ολοκληρώθηκε η παράδοση της σύμβασης για την εγκατάσταση συστημάτων αυτόματης προστασίας συρμών ETCS επί της γραμμής.

Καταθέτω στα Πρακτικά τα τρία πρωτόκολλα προσωρινής παραλαβής ΣΚΑ-Οινόη, Οινόη-Τιθορέα και Λάρισα-Πλατύ του ETCS που ολοκληρώθηκαν τους τελευταίους δεκαοκτώ μήνες.

(Στο σημείο αυτό ο Υπουργός Υποδομών και Μεταφορών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έχουν ολοκληρωθεί και τα άλλα τμήματα εν πολλοίς στο παρελθόν και από την Κυβέρνηση της Νέας Δημοκρατίας, αλλά και από προηγούμενες κυβερνήσεις.

Τρίτον, τον Μάρτιο του 2024 υπεγράφη σύμβαση μεταξύ ΓΑΙΑΟΣΕ και «Hitachi Rail» για την αποκατάσταση των συστημάτων ETCS σε εκατόν δεκαπέντε μονάδες επί συρμών. Καταθέτω στα Πρακτικά τη Σύμβαση του Μαρτίου του 2024. Εννοείται ότι χωρίς ανάταξη και χωρίς σηματοδότηση ETCS δεν υπάρχει.

(Στο σημείο αυτό ο Υπουργός Υποδομών και Μεταφορών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έως σήμερα έχουν αναταχθεί εβδομήντα δύο μονάδες και τον Σεπτέμβριο του 2025 θα έχουν αναπτυχθεί και οι υπόλοιπες σαράντα τρεις μονάδες.

Τέταρτον, σήμερα το σύστημα GSM-R είναι εγκατεστημένο στο 78% της γραμμής Αθήνα-Θεσσαλονίκη έχοντας ανατάξει τις ζημιές που προκάλεσε ο «Daniel». Επίσης, είναι εγκατεστημένες εκατό μονάδες GSM-R επί συρμού έχοντας λάβει τον Ιούλιο του 2023 τη σχετική αδειοδότηση από τη ΡΑΣ.

Καταθέτω στα Πρακτικά και τις σχετικές αποφάσεις και τις σχετικές εγκαταστάσεις των συγκεκριμένων μονάδων.

(Στο σημείο αυτό ο Υπουργός Υποδομών και Μεταφορών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εκτιμάται ότι το αργότερο ως το τέλος του πρώτου εξαμήνου του 2025, και το σύστημα θα είναι πλήρως λειτουργικό επί συρμού και γραμμής, πλην του τμήματος Τιθορέα-Δομοκός. Ακόμα μεγαλύτερη προστασία των μεταφορών! Όχι μόνο σηματοδότηση, όχι μόνο τηλεδιοίκηση, αλλά και GSM-R και ETCS!

Κι επειδή μπορεί να ερωτηθώ μετά για το ETCS, προσοχή, είναι εγκατεστημένο στο 14% του ευρωπαϊκού σιδηροδρομικού δικτύου και μόνο επί γραμμής. Αν θέλετε, θα επανέλθω σε αυτό. Τα έχω δώσει στα Πρακτικά πριν από μία εβδομάδα.

Πέμπτο, το διάστημα Αύγουστος-Σεπτέμβριος του 2023 προστέθηκαν δύο Κέντρα Ελέγχου Κυκλοφορίας, ανεβάζοντας τον συνολικό αριθμό στα πέντε. Επίσης, από το 2024 λειτουργούν τρία νέα Κέντρα Ελέγχου Σηράγγων, ανεβάζοντας τον συνολικό αριθμό στα τέσσερα.

Θα καταθέσω στα Πρακτικά από μία φωτογραφία όλων αυτών των κέντρων. Είναι πλέον εννέα Κέντρα Ελέγχου Κυκλοφορίας και Σηράγγων απολύτως λειτουργικά. Απολύτως λειτουργικά!

Τα καταθέτω για τα Πρακτικά.

(Στο σημείο αυτό ο Υπουργός Υποδομών και Μεταφορών κ. Χρήστος Σταϊκούρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τέλος, το 2025 τέθηκε για πρώτη φορά σε λειτουργία σύστημα επικοινωνίας και επιτήρησης κυκλοφορίας συρμών στο τμήμα της μονής γραμμής μεταξύ των σιδηροδρομικών σταθμών Αθηνών και Αγίων Αναργύρων.

Καταθέτω στα Πρακτικά και τη συγκεκριμένη παρέμβαση.

(Στο σημείο αυτό ο Υπουργός Υποδομών και Μεταφορών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έκτο, την περίοδο Σεπτεμβρίου-Δεκεμβρίου του 2023 τοποθετήθηκαν τριακόσιες κάμερες για τη συνεχή παρακολούθηση των συρμών σε σήραγγες.

Έβδομο, το 2024, για πρώτη φορά τα τελευταία είκοσι χρόνια, εκκινήσαμε διαγωνιστική διαδικασία για την αντικατάσταση ενενήντα αυτόματων συστημάτων ισόπεδων διαβάσεων παλαιάς τεχνολογίας, με πιστώσεις που αποφασίσαμε με το Υπουργείο Οικονομικών ύψους 25 εκατομμυρίων ευρώ.

Καταθέτω στα Πρακτικά τη σχετική διάταξη νόμου, καθώς και τις σχετικές πιστώσεις. Ουδέποτε στο παρελθόν επί δεκαετίες είχαν δοθεί πόροι για τουλάχιστον ενενήντα αφύλακτες ισόπεδες διαβάσεις που έχουμε στη χώρα επί είκοσι πέντε χρόνια.

(Στο σημείο αυτό ο Υπουργός Υποδομών και Μεταφορών κ. Χρήστος Σταϊκούρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όγδοο, τον Ιούνιο του 2023, ο ΟΣΕ υπέγραψε για πρώτη φορά σύμβαση με το Ελληνικό Δημόσιο πενταετούς διάρκειας, στο πλαίσιο της οποίας αυξάνεται η ετήσια χρηματοδότησή του από τα 45 στα 75 εκατομμύρια ευρώ.

Το καταθέτω και αυτό στα Πρακτικά, για να υπάρχει και καλύτερη συντήρηση του δικτύου μέχρι να πάμε στις άλλες επιλογές που ανακοινώσαμε χθες.

(Στο σημείο αυτό ο Υπουργός Υποδομών και Μεταφορών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ένατο, σήμερα το προσωπικό του ΟΣΕ αριθμεί χίλια τριακόσια δεκαεπτά (1.317) άτομα έναντι χιλίων ενενήντα έξι (1.096) ατόμων στο τέλος του 2023. Παράλληλα, σε έναν μήνα, μετά από ενημέρωση που είχαμε και από τον Πρόεδρο του ΑΣΕΠ χθες, ολοκληρώνεται η πρόσληψη μέσω ΑΣΕΠ εκατόν σαράντα νέων μόνιμων στελεχών και επιπλέον έχει εγκριθεί από το Υπουργείο Εσωτερικών η αύξηση προσωπικού κατά εκατό μόνιμους υπαλλήλους.

Δέκατο, από τον Δεκέμβριο του 2024 –και χαιρετίστηκε από πολλούς συναδέλφους και κόμματα εδώ στο Κοινοβούλιο- ψηφίστηκε ο ν.5167 και δημιουργήθηκε Ενιαίος Διαχειριστής Σιδηροδρομικής Υποδομής, η εταιρεία «Σιδηρόδρομοι Ελλάδος». Στόχος είναι η νέα εταιρεία να λειτουργεί με τις βέλτιστες ευρωπαϊκές πρακτικές, να στελεχωθεί από εξειδικευμένο προσωπικό και να υιοθετήσει σύγχρονα εργαλεία διαχείρισης έργων και απόδοσης.

Καταθέτω στα Πρακτικά τον σχετικό νόμο.

(Στο σημείο αυτό ο Υπουργός Υποδομών και Μεταφορών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε Υπουργέ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Θα χρειαστώ τρία-τέσσερα λεπτά, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, έχετε ήδη μιλήσει και προηγουμένως. Το ξέρετε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Επειδή απαντώ και σε ένα σημαντικό κομμάτι της πρότασης δυσπιστίας…

**ΠΡΟΕΔΡΕΥΩΝ (Βασίλειος Βιλιάρδος):** Όλα είναι πολύ σημαντικά, κύριε Υπουργέ, αλλά περιμένουν οι Βουλευτές. Κάντε ό,τι καλύτερο μπορείτε.

**ΣΤΑΥΡΟΣ ΚΑΛΑΦΑΤΗΣ:** Μα, η πρόταση δυσπιστίας γι’ αυτό το θέμα είναι, κύριε Πρόεδρε! Αρμοδιότητά του είναι!

**ΑΝΝΑ ΕΥΘΥΜΙΟΥ:** Αν είναι δυνατόν!

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Ενδέκατο, τον Οκτώβριο του 2024 υπεγράφη σύμβαση με την Ευρωπαϊκή Τράπεζα Επενδύσεων για την εκπόνηση Στρατηγικού, Επιχειρησιακού και Επενδυτικού προγράμματος ανάπτυξης των σιδηροδρομικών μεταφορών.

Το καταθέτω στα Πρακτικά.

(Στο σημείο αυτό ο Υπουργός Υποδομών και Μεταφορών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δωδέκατο, όπως είπα και πριν, τον Απρίλιο του 2024 υποβάλαμε στην Ευρωπαϊκή Επιτροπή Σχέδιο Δράσης για την Ασφάλεια και τη Διαλειτουργικότητα, το οποίο και καταρτίσαμε σε συνεργασία με τους ευρωπαϊκούς θεσμούς. Το σχέδιο δράσης εφαρμόζεται και όπως λένε οι θεσμοί έχει ικανοποιητική πρόοδο. Έχουμε ήδη υποβάλει τρεις αναφορές προόδου.

Καταθέτω και εγώ το σχέδιο αυτό στα Πρακτικά της Βουλής.

(Στο σημείο αυτό ο Υπουργός Υποδομών και Μεταφορών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το εν λόγω σχέδιο δράσης με ορίζοντα ολοκλήρωσης το τέλος του 2026 περιλαμβάνει τις περισσότερες από τις συστάσεις ασφαλείας που το πόρισμα του ΕΟΔΑΣΑΑΜ κάνει προς τον ΟΣΕ, τη ΡΑΣ και τη Hellenic Train.

Τονίζεται βεβαίως –για όσους δεν έχουν διαβάσει το πόρισμα- ότι τέσσερις από τις συστάσεις είναι προς την Ευρωπαϊκή Επιτροπή και τον Ευρωπαϊκό Οργανισμό Σιδηροδρόμων –όχι προς την Κυβέρνηση- και δύο προς άλλο Υπουργείο που δεν σχετίζεται με τη λειτουργία του σιδηροδρόμου.

Δέκατο τρίτο, τον Σεπτέμβριο του 2023 στελεχώθηκε ο ΕΟΔΑΣΑΑΜ –το καταθέτω στα Πρακτικά- και τον Δεκέμβριο του 2024 με τον ν.5167 ενισχύθηκε θεσμικά τόσο η λειτουργική ανεξαρτησία, όσο και οικονομική αυτονομία του, αυξάνοντας τις συνολικές οργανικές θέσεις και υπερδιπλασιάζοντας τον προϋπολογισμό του.

(Στο σημείο αυτό ο Υπουργός Υποδομών και Μεταφορών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δέκατο τέταρτο –και τελειώνω μ’ αυτό- υλοποιούνται επενδύσεις υποδομών ύψους 3 δισεκατομμυρίων ευρώ που πρόσφατα εξασφάλισε η Κυβέρνηση από το ΕΣΠΑ για το πρόγραμμα «Συνδέοντας την Ευρώπη», δηλαδή το CEF II, και από το Ταμείο Ανάκαμψης και Ανθεκτικότητας.

(Στο σημείο αυτό ο Υπουργός Υποδομών και Μεταφορών κ. Χρήστος Σταϊκούρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι –κύριε Πρόεδρε, σε δύο λεπτά έχω τελειώσει- αυτές είναι οι πιο σημαντικές πρωτοβουλίες που έχουν αναληφθεί για την ενίσχυση της ασφάλειας στον σιδηρόδρομο μετά τον Ιούλιο του 2023. Το έργο, όμως, που έχει γίνει στο Υπουργείο την ίδια περίοδο εκτείνεται και σε άλλα πεδία. Μετά από δεκαοκτώ χρόνια το μετρό Θεσσαλονίκης παραδόθηκε στην κοινωνία και επίκειται η επέκτασή του προς την Καλαμαριά. Μετά από δέκα χρόνια, ο αυτοκινητόδρομος Πάτρα-Πύργος θα ολοκληρωθεί εντός του έτους. Μετά από δεκαπέντε χρόνια κυκλοφορούν ήδη πεντακόσια δεκαπέντε νέα αντιρρυπαντικής τεχνολογίας λεωφορεία σε Αθήνα και Θεσσαλονίκη και αναμένονται άλλα πεντακόσια πενήντα το επόμενο εξάμηνο. Επίσης, μετά από είκοσι ένα χρόνια ανανεώνουμε δεκατέσσερις συρμούς της Γραμμής 1 του ΗΣΑΠ, ώστε να έχουμε πρόσθετα δέκα τρένα μέχρι το τέλος του 2026.

Κυρίες και κύριοι συνάδελφοι, η 28η Φεβρουαρίου 2023 καταγράφεται στη συνείδηση της κοινωνίας μας ως ημέρα εθνικού πένθους και μνήμης για τους συνανθρώπους μας που έχασαν τη ζωή τους στην τραγωδία των Τεμπών. Οι περισσότεροι ήταν νέα παιδιά. Το πάνδημο κοινωνικό αίτημα για την ανάδειξη της αλήθειας και την απόδοση δικαιοσύνης είναι δίκαιο και εύλογο, όπως κατέδειξε και η μαζική και ειρηνική συμμετοχή των πολιτών στα συλλαλητήρια. Το ίδιο και η απαίτηση των συμπολιτών μας να τελειώνουμε με τη νοοτροπία του «Πάμε κι όπου βγει».

Σε αυτό το ανθρώπινο, εθνικό και πολιτικό καθήκον παραμένουμε προσηλωμένοι με ενσυναίσθηση, σοβαρότητα και ψυχραιμία. Οι δράσεις που σας ανέπτυξα, τα έργα που έχουν ήδη ολοκληρωθεί και αυτά που υλοποιούνται έχουν ως σκοπό τη διαρκή ενίσχυση της ασφάλειας, τον περιορισμό των πιθανών επιπτώσεων του ανθρώπινου σφάλματος και τη συγκρότηση ενός σύγχρονου συστήματος λειτουργίας του σιδηροδρόμου.

Καταλήγω λέγοντας ότι μαγικές λύσεις σε μακροχρόνια προβλήματα δεν υπάρχουν. Απαιτείται υπομονή, σχέδιο, εθνική συνεννόηση, πείσμα και στοχοπροσήλωση. Χρειάζεται μεγάλη και συνεχής προσπάθεια για να καλύψουμε ακόμα περισσότερο τις αδυναμίες και τις υστερήσεις και να φέρουμε τον ελληνικό σιδηρόδρομο στο επίπεδο που οραματιζόμαστε και αξίζει στους πολίτες και τη χώρα.

Ως Κυβέρνηση συνεχίζουμε αυτήν την εθνική προσπάθεια με σοβαρότητα, όπως είπα, μεθοδικότητα, επιμονή και σταθερά βήματα.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Έχει ζητήσει να κάνει μια παρέμβαση ο κ. Μάντζος, ο κ. Ζαμπάρας, η κ. Αχτσιόγλου.

Ορίστε, κύριε Μάντζο, έχετε τον λόγο. Παρακαλώ, όσο μπορείτε πιο σύντομα.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, προσπαθούμε κατ’ αντιπαράσταση του Υπουργού Υποδομών και Μεταφορών με τον Πρωθυπουργό, αυτές τις μέρες, να ανιχνεύσουμε και να εντοπίσουμε τέσσερα σημεία, αντί πολλών.

Πρώτο σημείο: Αξιολόγηση. Δεν είπατε κάτι, δεν είναι αρμοδιότητά σας, αλλά στο Υπουργείο, του οποίου προΐστασθε, αποδείχθηκε κάτι περίτρανα και με εγκληματικό, πολύνεκρο αποτέλεσμα, ότι η αξιολόγηση είναι κάτι πολύ περισσότερο από μία διάταξη νόμου ή μια διάταξη Συντάγματος, όπως μας είπε ο κύριος Πρωθυπουργός.

Αξιολόγηση είναι η εφαρμογή των νόμων περί την αξιολόγηση. Και στο δικό σας Υπουργείο, κύριε Υπουργέ, στο παρελθόν, η αξιολόγηση παραβιάστηκε κατάφωρα. Διότι, πώς αλλιώς μπορεί να ονομαστεί, άραγε, η ρουσφετολογική τοποθέτηση ενός σταθμάρχη, κατά πολύ γηραιότερου και εντελώς ακατάλληλου, στον τρίτο μεγαλύτερο σταθμό της χώρας, από την δική σας Κυβέρνηση; Αξιολογήθηκε, άραγε, αυτός που τον αξιολόγησε, να είναι σε αυτήν την θέση; Πώς αλλιώς μπορεί να θεωρηθεί, άραγε, «αξιολόγηση», η τοποθέτηση «γαλάζιων» παιδιών, με μόνα βιογραφικά χαρακτηριστικά ότι ήταν στην ΟΝΝΕΔ, στη Νέα Δημοκρατία, υποψήφιοι βουλευτές, «γαλάζια» στελέχη, στον ΟΣΕ, στην ΕΡΓΟΣΕ, στο Υπουργείο Υποδομών και Μεταφορών; Έγιναν όλα αυτά, επειδή η αξιολόγηση δεν ήταν συνταγματική ρήτρα; Αυτό θέλετε να μας πείτε;

Δεύτερο σημείο: ΕΟΔΑΣΑΑΜ. Πανηγυρίζετε, που υπάρχει ο εθνικός οργανισμός. Αλήθεια, ποιος είναι ο υπεύθυνος που ο ΕΟΔΑΣΑΑΜ δεν υπήρχε, όταν συνέβη το πολύνεκρο, εγκληματικό δυστύχημα στα Τέμπη;

**ΑΝΝΑ ΕΥΘΥΜΙΟΥ:** Εμείς ήμασταν, τότε; Θα μας τρελάνετε!

**ΔΗΜΗΤΡΙΟΣ ΜΑΝΤΖΟΣ:** Δεν είναι σκανδαλώδες, κυρία Ευθυμίου, κύριε Υπουργέ, ότι δεν είχαμε εθνικό οργανισμό στη θέση του να λειτουργεί και να γίνεται η διερεύνηση, η σφράγιση του χώρου, η δειγματοληψία, η διάσωση αποδεικτικών μέσων, εγκαίρως, ώστε να μην έχουμε απώλεια κρίσιμου αποδεικτικού υλικού;

**ΑΝΝΑ ΕΥΘΥΜΙΟΥ:** Από το …

**ΔΗΜΗΤΡΙΟΣ ΜΑΝΤΖΟΣ:** Κυρία Ευθυμίου, λοιπόν, αφού θέλετε να πάμε και πιο πίσω, η Οδηγία του 2016, δεν ενσωματώθηκε το 2019, από την Ελληνική Κυβέρνηση; Ποιος ήταν Κυβέρνηση, τον Οκτώβριο του 2019; Ποιος έβαλε την ΕΔΙΣΑΣ, κατ’ ενσωμάτωση της Οδηγίας, ως Εθνικό Οργανισμό Διερεύνησης; Ποιος δεν συγκρότησε από το 2019 έως το 2023 ούτε την ΕΔΙΣΑΣ, και το 2023 ούτε τον ΕΟΔΑΣΑΑΜ και έρχεται σήμερα να πανηγυρίσει και να μας πει τι καλά, που τα κάναμε, ότι υπάρχει φορέας, ο οποίος μήνες μετά το δυστύχημα, συγκροτήθηκε, χρόνο μετά το δυστύχημα ξεκίνησε να ερευνά και δύο χρόνια μετά το δυστύχημα, ήρθε να μας πει τι έγινε εκείνη την αποφράδα νύχτα;

Τρίτο σημείο: Η Ευρώπη. Κύριε Υπουργέ, θέλει και λίγο θράσος να μιλάει αυτή η Κυβέρνηση για Ευρώπη και σιδηροδρόμους. Δεν είναι μόνο η επί παραβάσει προειδοποιητική επιστολή της Ευρωπαϊκής Επιτροπής του Δεκεμβρίου 2024, στην οποία αναφερθήκατε και τα τόσα κενά ασφαλείας, που υπάρχουν στον σιδηρόδρομό μας. Δεν είναι μόνο οι παρατηρήσεις του ERA, εδώ και χρόνια. Είναι και η Ευρωπαϊκή Εισαγγελία, όργανο της Ευρωπαϊκής Ένωσης!

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Είναι αυτή η Κυβέρνηση, εσείς και η πλειοψηφία σας, που αρχειοθετήσατε τη δικογραφία της Ευρωπαϊκής Εισαγγελίας, για την πλημμελή, τη μη εκπλήρωση έγκαιρα, τελικά, της Σύμβασης 717/2014 για τηλεδιοίκηση και σηματοδότηση, που σύμφωνα με όλους -όλους!- τους φορείς, από τον Πρωθυπουργό την πρώτη μέρα, τον ΕΟΔΑΣΑΑΜ, την Ευρωπαϊκή Εισαγγελία, την Ελληνική Δικαιοσύνη, θα είχε σώσει τους πενήντα επτά συνάνθρωπους μας!

(Στο σημείο αυτό χτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω, κύριε Πρόεδρε, με τη μεγάλη εικόνα. Πράγματι, παρελαύνουν όλοι οι συνάδελφοι Βουλευτές της Νέας Δημοκρατίας και Υπουργοί και μας λένε ότι πρέπει να συμφωνήσουμε στη μεγάλη εικόνα. Έρχεστε κι εσείς, κύριε Υπουργέ, πολλές φορές και στην Επιτροπή Παραγωγής και Εμπορίου, στην Ολομέλεια στη Βουλή και παρουσιάζετε έγγραφα, εκθέσεις προόδου, μιλάτε για πόρους, για προϋπολογισμούς, για δαπάνες και για την «ταμπακέρα», για το βασικό ζητούμενο, που είναι η ασφάλεια των μεταφορών, εδώ και τώρα, έξι χρόνια τώρα στο «τιμόνι» της χώρας, δεν λέτε τίποτα μισή κουβέντα.

Ο ΕΟΔΑΣΑΑΜ σας έδωσε δεκαεπτά συστάσεις. Δεκαεπτά συστάσεις! Πενήντα επτά νεκροί ζητούν δικαίωση, γιατί σκοτώθηκαν, επειδή ένα κράτος δεν είχε εγκαταστήσει τηλεδιοίκηση και σηματοδότηση στον σταθμό, στη μία γραμμή, και στον πιο κεντρικό σταθμό αυτής της γραμμής, είχε αφήσει έναν άνθρωπο μόνο του, χωρίς ασφαλιστικές δικλίδες από την Αθήνα, χωρίς καμία εξασφάλιση ότι δεν θα συμβεί αυτό, το οποίο συνέβη και έρχεστε εδώ και μας λέτε για «εκθέσεις προόδου»! Αλήθεια;

Τα δύο ερωτήματα, στα οποία καταλήγω: Με αυτήν τη σύμβαση, τη «λεόντειο σύμβαση», την οποία ξεκίνησε η προηγούμενη κυβέρνηση ΣΥΡΙΖΑ - ΑΝΕΛ και την παραλάβατε εσείς και το 2022 μια χαρά την ανανεώσατε και την παρατείνατε, σκανδαλωδώς, συνεχίζοντας και επαυξάνοντας την προκλητική επιδότηση αυτής της κακής ιδιωτικής εταιρείας, που χειρίζεται τους σιδηροδρόμους μας, ενώ την αφήσατε να υποδεκαπλασιάσει τις επενδύσεις που πρέπει να κάνει στο δίκτυο, όλα καλά με αυτήν τη σύμβαση;

Όταν τον Μάιο του 2023, ο Νίκος Ανδρουλάκης σάς έλεγε ότι «είναι μία πολύ κακή ιδιωτικοποίηση και πρέπει να επανέλθει σε προσωρινό κρατικό έλεγχο ο σιδηρόδρομος για να ανευρεθεί νέος στρατηγικός επενδυτής» τότε μας λέγατε κακούς «κρατιστές». Τώρα είναι όλα καλά ή όλα άσχημα με αυτήν τη «λεόντειο σύμβαση»;

Κλείνω, κύριε Πρόεδρε, με την αδιανόητη δήλωση του Πρωθυπουργού. Ζητώ από τον Υπουργό Υποδομών να τοποθετηθεί απέναντι σε αυτήν την αδιανόητη κυνική δήλωση του Πρωθυπουργού, την Κυριακή που μας πέρασε, ότι το 2027, όταν θα έχουμε -ω του θαύματος!- εκ νέου εκλογές, θα αποκτήσουμε άρτιο και ασφαλή σιδηρόδρομο. Να συνεννοηθούμε: Oι σιδηρόδρομοι δεν είναι χάρη του κράτους προς τους πολίτες. Οι σιδηρόδρομοι -και όλο το μεταφορικό έργο- είναι κοινωνικό αγαθό και βασική δημόσια υπηρεσία.

Μπορεί αυτή η Κυβέρνηση να εγγυηθεί, σήμερα, ότι οι σιδηροδρομικές μεταφορές στη χώρα μας είναι ασφαλείς ή πρέπει να περιμένουμε να έρθουν οι επόμενες εκλογές, ώστε να ανεβαίνουν οι επιβάτες στα τρένα με ασφάλεια και όχι με τη δική τους ατομική ευθύνη;

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Μάντζο.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», τριάντα δύο μαθήτριες και μαθητές και δύο συνοδοί εκπαιδευτικοί από το 2ο Γενικό Λύκειο Καρδίτσας, το Β΄ Τμήμα.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Απ’ ό,τι παρακολουθώ και βλέπω κάτω, εδώ είναι και ο Βουλευτής της Καρδίτσας και Υπουργός Αγροτικής Ανάπτυξης, ο κ. Τσιάρας, ο οποίος σας καλωσορίζει ιδιαίτερα. Μήπως είναι κανείς άλλος από την Καρδίτσα;

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Θεσσαλία!

**ΠΡΟΕΔΡΕΥΩΝ (Αθανάσιος Μπούρας):** Οι Θεσσαλοί είναι πολλοί.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Να τους πείτε.

**ΠΡΟΕΔΡΕΥΩΝ (Αθανάσιος Μπούρας):** Να πω, αν θέλετε!

Να δώσω τώρα τον λόγο στον Κοινοβουλευτικό Εκπρόσωπο του ΣΥΡΙΖΑ - Προοδευτική Συμμαχία, τον κ. Ζαμπάρα, για τη δική του παρέμβαση.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Για ένα λεπτό, θα ήθελα τον λόγο, για να πω στον κύριο Υπουργό ορισμένα πράγματα ως απαντήσεις. Βλέποντας, όμως, κύριε Υπουργέ, μόνο τη μεγάλη εικόνα και επειδή έχουμε ακούσει πάρα πολλά αυτές τις μέρες μέσα στη Βουλή, νομίζω ότι η πιο κυνική δήλωση, αυτή που κατά την άποψή μου δείχνει και μία πλήρη αποτύπωση, είναι η δήλωση: «τα έργα, τα τρένα θα είναι ασφαλή το 2027». Είναι η πιο κυνική δήλωση. Είναι ο ορισμός της αποκτήνωσης να λέμε σήμερα έξω στον κόσμο, στην κοινωνία που διαδηλώνει και είναι στο δρόμο, ότι τα τρένα σε αυτή τη χώρα, μετά από το έγκλημα των Τεμπών, θα είναι ασφαλή, το 2027.

Και επειδή αναφερθήκατε σε στοιχεία πραγμάτων που σκοπεύετε να κάνετε ή κάνατε, υλοποιήσατε κ.λπ., ας αναφερθούμε και εμείς σε ορισμένα στοιχεία που αναιρούν επί της ουσίας αυτά που είπατε. Μέχρι σήμερα, κύριε Υπουργέ, δεν έχει αποκατασταθεί η τηλεδιοίκηση και η φωτοσήμανση, μεταξύ Λάρισας και Λιανοκλάδι. Ισχύει ή δεν ισχύει; Δύο χρόνια μετά τα Τέμπη, δεν έχει αποκατασταθεί η τηλεδιοίκηση και η φωτοσήμανση στον προαστιακό στη γραμμή Λιόσια-Κιάτο. Τρένα δεν έχουμε αυτή τη στιγμή στον Βόλο, τρένα δεν έχουμε αυτή τη στιγμή στην Καλαμπάκα, τρένα δεν έχουμε αυτή τη στιγμή στη Φλώρινα, τρένα δεν έχουμε αυτή τη στιγμή στη Δράμα και φυσικά, τρένα δεν έχουμε ούτε στην ιδιαίτερη πατρίδα σας, τη Λαμία, όπου η γραμμή Στυλίδα-Λιανοκλάδι είναι κλειστή εδώ και δεκαοκτώ μήνες, κύριε Υπουργέ και έρχεστε από το Βήμα της Βουλής, με στόμφο και βερμπαλισμό να μας πείτε ότι λάβατε ασφαλές το μήνυμα -υποτίθεται- μετά το έγκλημα των Τεμπών και προχωρήσατε γοργά τις διαδικασίες και τα έργα, για να είναι οι πολίτες εκεί έξω στην κοινωνία, τα παιδιά μας που παίρνουν τα τρένα, ασφαλή. Δεν είναι ασφαλή, κύριε Υπουργέ.

Ψεύδεστε, μάλιστα, γιατί εμείς έχουμε στη διάθεσή μας έγγραφο της ΡΑΣ -και θα το καταθέσει ο αρμόδιος τομεάρχης μας- που λέει στον ΕΟΔΑΣΑΑΜ πριν συσταθεί, ότι μέχρι να συσταθεί και να διενεργήσει την έρευνα, υπάρχει συγκεκριμένη επιτροπή που θα μπορούσε να κάνει αυτή τη δουλειά, αλλά εσείς το αποκρύπτετε.

Και επειδή νομίζω ότι σύσσωμη η κοινωνία έχει αντιληφθεί πλήρως και το μέγεθος της υποκρισίας σας και το μέγεθος των πολιτικών σας και των ευθυνών σας, εκτός από επικοινωνία, δεν είστε τίποτα άλλο.

Στις 13 Δεκεμβρίου του 2022 ο Κώστας Καραμανλής: «Σε εξέλιξη εκατόν είκοσι πέντε πρότζεκτ 40 δισεκατομμυρίων ευρώ στην Ελλάδα. Στόχος τρένα υδρογόνου το 2025». Αυτά λέγατε στον κόσμο. Αυτά λέγατε, ότι το 2025 θα έχουμε τρένα υδρογόνου στην Ελλάδα. Εδώ δεν είναι ασφαλή τα τρένα που δεν πάνε ούτε 80 χιλιόμετρα την ώρα! Κοροϊδεύετε την κοινωνία. Είστε πλήρως απονομιμοποιημένοι και το καλύτερο που έχετε να κάνετε είναι να σηκωθείτε να φύγετε.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει η Κοινοβουλευτική Εκπρόσωπος της Νέας Αριστεράς κ. Αχτσιόγλου.

**ΕΦΗ ΑΧΤΣΙΟΓΛΟΥ:** Ευχαριστώ, κύριε Πρόεδρε.

Κύριε Σταϊκούρα, άκουσα για ακόμη μια φορά την προσπάθειά σας -γνωστή και εγώ θα πω φιλότιμη- να πείτε ότι κάνετε κάποια έργα σε όλη αυτή την πορεία στο Υπουργείο Μεταφορών. Δυστυχώς, λυπάμαι που θα σας ενημερώσω ότι σας έχει ακυρώσει ο κ. Μητσοτάκης, σας έχει αδειάσει παταγωδώς.

Ο κ. Μητσοτάκης βγήκε και είπε ότι ασφαλή σιδηρόδρομο θα έχουμε το 2027. Εσείς πριν από λίγο από το Βήμα της Βουλής είπατε ότι η γραμμή Θεσσαλονίκη - Αθήνα αυτήν τη στιγμή καλύπτεται στο μεγαλύτερο μέρος της από τηλεδιοίκηση και σηματοδότηση και ότι εκεί που δεν καλύπτεται έχετε λάβει όλες τις μέριμνες για να έχουμε ασφαλή σιδηρόδρομο. Σας έχει αδειάσει, σας έχει ακυρώσει με αυτήν την απίστευτη δήλωση ότι δεν έχουμε ασφαλή σιδηρόδρομο στη χώρα, ότι ασφαλή σιδηρόδρομο θα έχουμε κάποια στιγμή στο μέλλον και άρα ότι αυτήν τη στιγμή οι πολίτες στην Ελλάδα αν και όποτε επιβιβάζονται στο τρένο μετά από όλα όσα έχουν συμβεί το κάνουν με ατομική ευθύνη.

Έρχομαι στο έγκλημα των Τεμπών.

Πρώτον, θα ήθελα να μας απαντήσετε για το σύστημα ραδιοεπικοινωνίας GSM-R. Αυτό είναι ένα σύστημα το οποίο θα επέτρεπε, αν λειτουργούσε την κρίσιμη εκείνη ημέρα, να συνομιλούν μεταξύ τους οι σταθμάρχες και οι μηχανοδηγοί αντί να προσπαθούν να επικοινωνήσουν με τα κινητά τους που δεν πιάνουν κιόλας μέσα στα τούνελ.

Θα ήθελα να μας απαντήσετε γιατί αυτό το σύστημα, ενώ έχει παραδοθεί από το 2018, δεν λειτουργούσε το 2023. Άκουσα ότι αναφερθήκατε στο ότι πήρε πιστοποίηση κάποια στιγμή αργότερα κ.λπ.. Ρωτώ γιατί μετά από πέντε χρόνια που παρελήφθη αυτό το σύστημα δεν λειτουργούσε το 2023 -τέσσερα χρόνια σχεδόν κυβερνούσατε- δεν λειτουργούσε το σύστημα και άρα δεν μπόρεσε να προλάβει το δυστύχημα, γιατί αν λειτουργούσε ήταν πολύ πιθανό να είχε προληφθεί.

Δεύτερον, είστε επικεφαλής του Υπουργείου Μεταφορών. Μπορείτε, έστω σήμερα, να μας απαντήσετε τι έγινε με τα κρίσιμα βίντεο στον ΟΣΕ; Γιατί χάθηκαν αυτά τα βίντεο; Γιατί δόθηκε άλλο βίντεο από αυτό το οποίο είχε ζητηθεί; Γιατί ενώ είχε ζητηθεί από την εισαγγελία βίντεο που να αφορά τον εμπορικό σταθμό, δόθηκε από τον επιβατικό σταθμό, με αποτέλεσμα να καθυστερεί η έρευνα της δικαιοσύνης, να μην υπάρχουν κρίσιμα στοιχεία; Πού χάθηκαν αυτά; Έχετε εσείς -αφήστε τη δικαιοσύνη στην άκρη-, η διοίκηση, η Κυβέρνηση, ως οφείλει, έλεγχο και απαντήσεις να δώσει για τα βίντεο;

Τρίτον, μονταρισμένα ηχητικά. Τα ηχητικά των συνομιλιών που έγιναν, υποτίθεται, μεταξύ των σταθμαρχών δόθηκαν στη δημοσιότητα τις πρώτες μέρες και τα έπαιξαν όλα τα μέσα μαζικής ενημέρωσης και τα επικαλέστηκε ο Πρωθυπουργός στο Υπουργικό Συμβούλιο για να πει για ανθρώπινο λάθος.

Σήμερα, εσείς ως επικεφαλής του Υπουργείου Μεταφορών, έχετε μια απάντηση να μας δώσετε για τα μονταρισμένα ηχητικά; Τι συνέβη εκεί; Ποιος έκανε αυτή την ενέργεια; Εσείς ως επικεφαλής, όχι μόνο η δικαιοσύνη.

Τέταρτο και τελευταίο, ο προκάτοχός σας, ο κ. Καραμανλής, είχε πάρει μια σειρά από υπομνήματα των εργαζομένων πριν γίνει το δυστύχημα, τα οποία, όπως γνωρίζουμε, υποδείκνυαν προβλήματα και ελλείψεις. Τα έβαλε στο συρτάρι, τα αγνόησε, τα έθαψε, με τις γνωστές ολέθριες συνέπειες. Εσείς σήμερα έχετε λάβει γνώση αυτών των υπομνημάτων; Εσείς ως επόμενος Υπουργός τα διαβάσατε αυτά τα υπομνήματα; Είχαν να πουν κάτι χρήσιμο; Είχαν να πουν κάτι άξιο λόγου οι εργαζόμενοι όταν υποδείκνυαν την έλλειψη ασφάλειας στους σιδηροδρόμους πριν το δυστύχημα; Και αν ναι, πώς έχετε ενεργήσει με βάση τα υπομνήματα αυτά από εκεί και πέρα; Πώς έχετε ενεργήσει γι’ αυτά που οι ίδιοι υποδεικνύουν ως τραγικές ελλείψεις;

Κύριε Σταϊκούρα, σήμερα ένας μαθητής στην Αλεξάνδρεια Ημαθίας χτυπήθηκε από ένα τρένο, επειδή δεν υπήρχε φανάρι και μπάρα στον σιδηρόδρομο. Το γνωρίζω το σημείο, περνάω συχνά από εκεί. Έχουμε να δώσουμε κάποια απάντηση; Έχετε εσείς να δώσετε κάποια απάντηση, πέρα από την προκλητική απάντηση του κ. Μητσοτάκη ότι τα τρένα ίσως να είναι ασφαλή το 2027;

Νομίζω ότι ζούμε στην υπόθεση αυτή δυστυχώς ένα έγκλημα διαρκείας και έχετε τρομακτικές ευθύνες οι οποίες ξεπερνούν το ίδιο το γεγονός του δυστυχήματος και του εγκλήματος. Οι ευθύνες σας επεκτείνονται -και εκεί είναι που έχετε προκαλέσει πάρα πολύ την ελληνική κοινωνία- στο επόμενο έγκλημα, το οποίο διενεργείται εδώ και δύο χρόνια, που είναι αυτό της συγκάλυψης και των ψεμάτων. Αυτό είναι που σας καταλογίζει ηθικά η ελληνική κοινωνία. Γι’ αυτό αφήστε τα ηθικά διδάγματα στους Βουλευτές και κοιτάξτε να δώσετε καμία απάντηση.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Καραθανασόπουλος. Θα κλείσουμε τις παρεμβάσεις με τον Κοινοβουλευτικό Εκπρόσωπο της Πλεύσης Ελευθερίας κ. Καζαμία.

Ορίστε, κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Υπουργέ, μιλήσατε για μεγάλα και διαχρονικά προβλήματα. Φταίει κανείς, αλήθεια, γι’ αυτά; Ήταν ουρανοκατέβατα; Για παράδειγμα, ενώ το GSM-R έπρεπε να είχε εγκατασταθεί το 2008, δεν υπήρχε τότε καν διπλή γραμμή για να εγκατασταθεί. Και όμως υπήρχε σύμβαση. Ενώ το ETCS έπρεπε να είχε εγκατασταθεί το 2009, δεν υπήρχε καν διπλή γραμμή. Κι όμως υπήρχε σύμβαση.

Γι’ αυτόν τον παραλογισμό των συμβάσεων για να εξυπηρετηθούν τα επιχειρηματικά συμφέροντα και όχι η ασφάλεια των σιδηροδρόμων ποιοι ευθύνονται, ποιοι έκαναν συμβάσεις αυτές και τις επόπτευαν; Ποιοι επόπτευαν αυτές τις συμβάσεις, όταν το 2018-2019 η ΓΑΙΑΟΣΕ αρνήθηκε να παραλάβει το ETCS στους συρμούς γιατί ήταν άχρηστο;

Φανταστείτε, σύμβαση που έτρεχε δέκα χρόνια παραδόθηκε και ήταν άχρηστη, δεν λειτουργούσε. Τι ωραία! Και έχετε το θράσος και σηκώνετε τη φωνή όλοι εσείς που κυβερνήσατε; Δεν είναι θράσος αυτό;

Δεύτερο ζήτημα, λέτε ότι παίρνετε μέτρα. Και εσείς και προηγούμενοι τα ίδια έλεγαν. Η ουσία ποια ήταν; Ότι ο σιδηρόδρομος δεν είναι ασφαλής και ούτε θα είναι στο επόμενο μέλλον ασφαλής. Γιατί; Τα παραδείγματα είναι συγκεκριμένα. Είναι δυνατόν από το 2023, που είχαμε τον «Daniel», να χρειαστούν τέσσερα, πέντε χρόνια για να αποκατασταθούν 100 χιλιόμετρα γραμμής; Δηλαδή με τι δουλεύουμε; Με τον αραμπά; Επί εποχής Τρικούπη πιο γρήγορα έγινε η γραμμή και μάλιστα και σε δύσβατες περιοχές και τώρα χρειάζονται τέσσερα, πέντε χρόνια για 100 χιλιόμετρα; Σοβαρά μιλάτε; Και δεν ντρέπεστε; Για το παρ’ ολίγον έγκλημα στην Πιερία στον σταθμό του Κορινού; Τελευταία στιγμή αποφεύχθηκε η σύγκρουση δύο τρένων της Intercity και του προαστιακού στις 25 Νοεμβρίου του 2024. Για το σημερινό ατύχημα έξω από το ΕΠΑΛ Ημαθίας; Το ΕΠΑΛ φύτρωσε ξαφνικά σε γραμμές αφύλακτες; Οι μαθητές πώς περνάνε από αυτές τις γραμμές; Χωρίς καμία προστασία. Άρα ατομική ευθύνη αν θα περάσεις τη γραμμή! Δεν υπάρχει φύλαξη των γραμμών, τίποτα! Αλλεπάλληλες οι καταγγελίες του Εργατικού Κέντρου Ημαθίας. Στην Αλεξάνδρεια πάλι έμειναν οι μπάρες σηκωμένες ενώ περνούσε το τρένο.

Τι είναι όλα αυτά; Ο ασφαλής σιδηρόδρομος του 21ου αιώνα; Και γιατί πρέπει να πιστέψουμε όλα αυτά τα οποία λέτε ότι θα αλλάξει κάτι επί της ουσίας;

Και τέλος, όλο αυτό το θέατρο του παραλόγου, μάλλον αυτή η άσχημη παράσταση την οποία είδαμε και παρακολουθούμε ακόμη κάποια στιγμή πρέπει να σταματήσει. Υπάρχουν και ορισμένα όρια. Διότι είπε κάποιος του ΣΥΡΙΖΑ: «Κάντε εικόνα δεκατέσσερις της πλειοψηφίας της προανακριτικής να αποφασίζουν για το ποιοι θα κληθούν μάρτυρες» ή ο κ. Φάμελλος έσκιζε τα ιμάτιά του, απευθύνοντας αλλεπάλληλες ερωτήσεις, αν θα έρθουν στην εξεταστική ο Μητσοτάκης, ο Γεραπετρίτης, ο Σκέρτσος και λοιποί. Δηλαδή ποιος ευθύνεται αν αυτοί δεν θα έρθουν; Η Νέα Δημοκρατία ευθύνεται;

Αυτό το πλαίσιο που μετατρέπει τη Βουλή σε εξεταστήριο εισαγγελικό ποιος το έχει διαμορφώσει; Άρα στην εκάστοτε πλειοψηφία δίνεται το δικαίωμα να αποφασίζει αν θα έρθει ένας Υπουργός, αν θα ασκηθεί δίωξη ή όχι σε έναν Υπουργό. Ποιος το αποφάσισε αυτό το νομοθετικό πλαίσιο; Νέα Δημοκρατία, ΠΑΣΟΚ και ΣΥΡΙΖΑ. Και αυτό το θεωρείτε αστική δημοκρατία.

Βεβαίως εδώ το κάνετε με κρότο, ενώ στις Ηνωμένες Πολιτείες το κάνουν πιο έξυπνα και στα μουλωχτά, απλά χρειάζεται ένα προεδρικό διάταγμα για να απαλλαγούν από διώξεις γνωστοί και φίλοι του εκάστοτε Προέδρου των Ηνωμένων Πολιτειών. Εδώ δυστυχώς δεν τα έχετε καταφέρει τόσο καλά, γίνεται κρότος, θόρυβος επί της ουσίας. Το αποτέλεσμα είναι το ίδιο, να προστατεύεται το πολιτικό προσωπικό της άρχουσας τάξης και να μην αντιμετωπίζεται με τον ίδιο τρόπο όπως οι υπόλοιποι.

Άρα, το άρθρο 86 περί ευθύνης των υπουργών πρέπει να καταργηθεί. Τα υπόλοιπα είναι άλλα λόγια να αγαπιόμαστε. Και να μην μετατρέπεται η Βουλή σε εισαγγελικό εξεταστήριο.

**ΠΡΟΕΔΡΕΥΩΝ (Αθανάσιος Μπούρας):** Θα κλείσουμε αυτόν τον κύκλο των παρεμβάσεων των Κοινοβουλευτικών Εκπροσώπων με τον Κοινοβουλευτικό Εκπρόσωπο της Πλεύσης Ελευθερίας κ. Αλέξανδρο Καζαμία.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Σταϊκούρα, οι απαντήσεις που δώσατε μέχρι τώρα στις παρεμβάσεις που κάνατε δεν δείχνουν ότι τα τρένα είναι ασφαλή. Η κατάθεση του εγγράφου που παρουσιάσατε λίγο πριν εδώ, σχετικά με τη διαδικασία επί παραβάσει που ανακίνησε η Ευρωπαϊκή Επιτροπή για την ασφάλεια των σιδηροδρόμων, είναι ένα έγγραφο γεμάτο υποσχέσεις.

Πρέπει να σας υπενθυμίσω σε σχέση με πράγματα που είπατε πριν ότι οι παραλείψεις που παρατηρούνται χρονίζουν από την Οδηγία του 2016 και το απευθύνατε αυτό στον ΣΥΡΙΖΑ, ο οποίος έχει ευθύνες και η Πλεύση Ελευθερίας το έδειξε αυτό και με τον τρόπο με τον οποίο ψήφισε τον Νοέμβριο του 2023 για την προανακριτική επιτροπή την οποία αποκλείσατε εσείς.

Το γεγονός ότι από το 2016 υπάρχουν προβλήματα δεν μειώνει καθόλου, μα καθόλου το γεγονός ότι κυβερνάτε επί έξι χρόνια και ότι αυτά τα προβλήματα θα έπρεπε να έχουν λυθεί. Δεν μπορείτε να κρύβεστε πίσω από τα τρία χρόνια από 2016 ως το 2019 για να απαλλάσσεστε των ευθυνών σας σε σχέση με την ασφάλεια των σιδηροδρόμων. Αυτό κάνατε πριν και είναι πραγματικά απογοητευτικό να το ακούμε από τον υπεύθυνο Υπουργό Μεταφορών και Υποδομών.

Το έγγραφο που καταθέσατε στην επιτροπή είναι μια σειρά υποσχέσεων. Θα αναφερθώ σε μια μόνο για να καταλάβουν όσοι μας ακούν…

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Ποιο έγγραφο;

**ΑΛΕΞΑΝΔΡΟΣ ΚΑΖΑΜΙΑΣ:** Αυτό που καταθέσατε λίγο νωρίτερα, η απάντησή σας στην Ευρωπαϊκή Επιτροπή. Λέει, κύριε Σταϊκούρα, αυτό το έγγραφο στη σελίδα 14, για να καταλάβουν όσοι μας παρακολουθούν, ότι έχετε προγραμματίσει να ξεκινήσει ένα σχέδιο συνεχούς εκπαίδευσης στους σταθμάρχες από τον Μάρτιο του 2025 και με ορίζοντα ολοκλήρωσης εντός του έτους.

Έχετε ένα αφήγημα συγκάλυψης το οποίο αποδίδει όλες τις ευθύνες στον μοιραίο σταθμάρχη από τον Φεβρουάριο του 2023 και ακόμη δεν έχετε ξεκινήσει, σύμφωνα με το σχέδιο αυτό, πρόγραμμα εκπαίδευσης των σταθμαρχών. Γιατί; Τι κάνατε δύο χρόνια πριν και δεν ξεκίνησε αυτό το πρόγραμμα;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αναφερθήκατε επίσης στις δύο σελίδες του πορίσματος του ΕΟΔΑΣΑΑΜ, σελίδες 128-129, και είπατε ότι αυτές οι δύο σελίδες επιβεβαιώνουν ότι οι δράσεις που έχετε λάβει είναι στη σωστή κατεύθυνση. Αυτές οι δύο σελίδες είναι ένα αντίγραφο του δικού σας εγγράφου που καταθέσατε ως απάντηση στην Ευρωπαϊκή Επιτροπή. Βεβαίως θα συμφωνείτε με αυτά. Δεν είναι κάτι που διαπίστωσε ο ΕΟΔΑΣΑΑΜ. Και το λέει ξεκάθαρα ότι το μεγαλύτερο μέρος των δύο σελίδων είναι περίληψη του δικού σας εγγράφου. Άμα παρεμβαίνετε στην έκθεση με αυτόν τον τρόπο, βεβαίως θα σας δικαιώσει η έκθεση.

Πρέπει να σας πω ότι το ίδιο μέρος-τμήμα της έκθεσης του ΕΟΔΑΣΑΑΜ λίγο πριν όμως παρατηρεί ότι συνεχίζουν να υπάρχουν, λέει, ωστόσο ελλείψεις στην εφαρμογή της Οδηγίας για την ασφάλεια των σιδηροδρόμων και ότι συνεχίζουν να επιμένουν.

Να μην ξεχνάμε ότι ο υπεύθυνος, ο κ. Παπαδημητρίου, τον οποίο διόρισατε ως Πρόεδρο του ΕΟΔΑΣΑΑΜ, έχει στενές σχέσεις με την κ. Μπακογιάννη, η οποία του διαφημίζει για τα βιβλία, και ο οποίος λέει ότι τη θαυμάζει από μικρό παιδί και ήταν και συνεργάτης της, σύμφωνα με τα λεγόμενά της. Δεν μας τα είπε αυτά όταν έκανε παρέμβαση πριν δήθεν επί προσωπικού για ένα λεπτό. Αυτά θα ήταν πολύ σημαντικά να τα ακούσουμε όλοι.

Τέλος, κύριε Υπουργέ, για το θέμα της ασφάλειας των σιδηροδρόμων, ο κ. Μητσοτάκης είπε ότι θα είναι ασφαλή το 2027. Για σχολιάστε μας λίγο τι σημαίνει αυτό.

Θα σας πω και κάτι άλλο. Ο Κυβερνητικός Εκπρόσωπος κ. Μαρινάκης δήλωσε προ ημερών ότι δεν θα ήταν ήσυχος με τη συνείδησή του αν έλεγε ότι τα τρένα είναι ασφαλή. Σας το είχα θέσει και σε επίκαιρη ερώτηση που σας έκανα για το σύστημα ETCS, το οποίο λέει ο κ. Μαρινάκης ότι είναι υπό ολοκλήρωση αλλά λειτουργεί ενώ είναι υπό ολοκλήρωση.

Ήρθατε εσείς και σας ρώτησα σε επίκαιρη ερώτηση αν λειτουργεί και δεν μου απαντήσατε. Μου είπατε ότι είναι υπό ολοκλήρωση, αλλά δεν πήρα σαφή απάντηση. Λειτουργεί; Και τι σημαίνει αυτό ότι δεν θα ήταν ήσυχος ο Κυβερνητικός Εκπρόσωπος με τη συνείδησή του, αν έλεγε ότι οι σιδηρόδρομοι είναι ασφαλείς;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, θα σας δώσω πέντε λεπτά, προκειμένου να απαντήσετε βέβαια και σε πολλούς και πολλά. Τώρα φροντίστε, αν μπορείτε, γιατί, εγώ θα το ξαναπώ, το Κοινοβούλιο είναι και για τους Βουλευτές και πρέπει να μην είναι πινγκ-πονγκ μόνο μεταξύ Υπουργών και Κοινοβουλευτικών Εκπροσώπων και Προέδρων κομμάτων. Το λέω αυτό μετά λόγου γνώσεως, όντας και πολλά χρόνια εδώ μέσα.

Αμέσως μετά από τη δική σας παρέμβαση, τον λόγο θα πάρουν τρεις συνάδελφοι, με πρώτη, για λόγους που όλοι κατανοούμε και γνωρίζουμε, την κ. Μιχαηλίδου, ο κ. Τσαβδαρίδης και η κ. Αθανασίου και αμέσως μετά τον λόγο θα πάρει ο Υπουργός Αγροτικής Ανάπτυξης και Τροφίμων κ. Τσιάρας.

Κύριε Υπουργέ, κύριε Σταϊκούρα, έχετε τον λόγο και παρακαλώ θερμά, αν μπορείτε, να είστε εντός του χρόνου.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Περίπου. Κύριε Πρόεδρε, ευχαριστώ πάρα πολύ. Θα προσπαθήσω να ομαδοποιήσω τις ερωτήσεις.

Σχέδιο δράσης. Σας παρουσιάσαμε πριν από λίγο ένα σχέδιο δράσης το οποίο κατέθεσε και ο Πρωθυπουργός χθες που είναι η τρίτη διμηνιαία επικαιροποίηση αυτού. Θα μου επιτρέψετε να σας πω να το διαβάσετε προσεκτικά. Εάν το διαβάζατε, θα διαπιστώνατε ότι έχουμε υλοποιήσει τουλάχιστον πενήντα με εξήντα δράσεις που έχουμε συμφωνήσει με την Ευρωπαϊκή Επιτροπή πριν από έξι μήνες.

Μόνος μου είπα και στην ομιλία ότι το σχέδιο δράσης έχει χρονικό ορίζοντα το 2026. Θα περιμένατε να σας πω -θα ήταν ανεύθυνο- προβλήματα δεκαετιών ότι λύνονται σε ενάμιση χρόνο;

Έρχομαι και σας λέω με ειλικρίνεια, και το ξαναλέω, ότι το σχέδιο δράσης έχει χρονικό ορίζοντα τέλος του 2026. Με αυτό επιδιώκουμε μαζί με την Ευρώπη μετά από το πόρισμα που κατέθεσε η Ευρωπαϊκή Αρχή Σιδηροδρόμων τον Οκτώβριο του 2023 και συμφωνήσαμε τον Απρίλιο του 2024 να υλοποιήσουμε συγκεκριμένες πρωτοβουλίες σε συγκεκριμένες ενότητες. Το ένα είναι το θεσμικό πλαίσιο της ασφάλειας. Το άλλο είναι ο φορέας, τον ψηφίσαμε. Το άλλο είναι ο ΕΟΔΑΣΑΑΜ, το ψηφίσαμε και ενισχύσαμε την αυτονομία του και την αυτοτέλειά του στο τέλος του 2024. Άρα έχουν υλοποιηθεί πολλά και υπολείπονται πολύ περισσότερα να γίνουν. Ήμουν και είμαι ξεκάθαρος. Προσπαθούμε να αντιμετωπίσουμε προβλήματα δεκαετιών.

Δεν είναι στο πόρισμα του ΕΟΔΑΣΑΑΜ τι δώσαμε εμείς. Υπάρχει αξιολογική κρίση, κύριε συνάδελφε. Λέει ότι αν συνεχιστούν αυτά, τότε ο ελληνικός σιδηρόδρομος θα πάρει χρόνο, αλλά θα είναι σε πολύ καλύτερο σημείο.

Συστάσεις του πορίσματος, επειδή μιλήσατε για αυτές. Έχει δεκαεπτά συστάσεις το πόρισμα. Είπα στην ανακοίνωση που κάναμε την προηγούμενη εβδομάδα, το επαναλαμβάνω, ότι οι συστάσεις που αφορούν τον ΟΣΕ, τη Hellenic Train και τη Ρυθμιστική Αρχή Σιδηροδρόμων αυτές εν πολλοίς έχουν ενσωματωθεί στο σχέδιο δράσης. Προς το Υπουργείο Υποδομών και Μεταφορών υπάρχει μία σύσταση. Ποια; Να συνεχίσουμε να εφαρμόζουμε το σχέδιο δράσης, μόνο μία. Και οι άλλες πού είναι, κύριε συνάδελφε; Είναι δύο προς την Ευρωπαϊκή Επιτροπή, είναι δύο προς τον Ευρωπαϊκό Οργανισμό Σιδηροδρόμων και είναι και άλλες δύο προς άλλο Υπουργείο που λέει τι; Αν ω μη γένοιτο συμβεί κάτι στο μέλλον, εκεί που θα πάτε στο πεδίο να είναι και ο ΕΟΔΑΣΑΑΜ μαζί. Δεν έχουν να κάνουν με την καθημερινή λειτουργία και την ασφάλεια σήμερα των μετακινήσεων. Αυτά που έχουν να κάνουν με την ασφάλεια, και συμφωνώ μαζί σας, έχουν ενσωματωθεί στο σχέδιο δράσης και έχουμε ξεκινήσει να τα υλοποιούμε.

Δεύτερη παρατήρηση και νομίζω σοβαρό θέμα συζήτησης: Πώς εννοεί ο καθένας αυτή την έννοια, την ασφάλεια των μεταφορών. Εγώ είμαι θιασώτης του Ευρωπαϊκού Οργανισμού Σιδηροδρόμων. Ο επικεφαλής έχει πει «όσο περισσότερο ενσωματώνεις αυτόματα συστήματα τόσο μειώνεται η πιθανότητα ανθρώπινου σφάλματος». Εάν τυχόν η ασφάλεια είναι αυτό που μπορεί να διασφαλίσει ότι δεν θα συμβεί ποτέ πουθενά τίποτα, τότε υπάρχει θέμα ασφαλείας στο Μόναχο, που συγκρούστηκε τρένο με φορτηγό στις 13-2-2025, είναι στις Ηνωμένες Πολιτείες, που συγκρούστηκε τρένο με ένα αυτοκίνητο στις 13-2-2025, είναι τρένα στη Βουλγαρία στις 16-1-2025. Προφανώς δεν υπάρχει ασφάλεια στις αερομεταφορές στις Ηνωμένες Πολιτείες με αυτό που έγινε στην Ουάσιγκτον. Είναι η σύγκρουση τραμ στο Στρασβούργο. Άρα δεν υπάρχει ασφάλεια; Είναι στην Πολωνία στις 21-11-2024. Είναι στη Σερβία, αναδείχθηκε χθες. Είναι στην Ουαλία, όπου με σύστημα ETCS συγκρούστηκαν τρένα και είχαμε νεκρό πρόσφατα, τον Οκτώβριο του 2024. Είναι στην Τσεχία τέσσερις νεκροί από σύγκρουση τρένων στις 6-6-2024 και φυσικά και στη Σουηδία. Αυτά είναι μόνο δέκα-δεκαπέντε περιστατικά από όλη την Ευρώπη που σε χώρες που εσείς επικαλείστε ότι υπάρχει απόλυτη ασφάλεια έγιναν δυστυχώς δυστυχήματα.

Άρα ποιος είναι ο ρόλος και η ευθύνη όλων μας; Διαρκώς να ενισχύουμε την ασφάλεια των μεταφορών. Και αυτό πώς το κάνεις; Το κάνεις όχι μόνο με τη τηλεδιοίκηση και σηματοδότηση, το κάνεις και με το ETCS, το κάνεις και με το GSM-R, το κάνεις και με την εκπαίδευση του προσωπικού, το κάνεις και με την κουλτούρα του προσωπικού, το κάνεις και με τις προσλήψεις, το κάνεις και με έναν ενιαίο φορέα που θα έχει ευθύνες, όπως είναι οι Νέοι Σιδηρόδρομοι Ελλάδος, το κάνεις και με έναν διαγωνισμό που θα τρέχει συντήρηση και για το δίκτυο και για τα συστήματα. Διότι ρωτήθηκα για αυτό και θα απαντήσω. Μα, δεν υπήρχε συντήρηση. Καταστράφηκαν όλα, θα επανέλθω σε αυτό. Άρα κάνουμε ό,τι μπορούμε για να ενισχύουμε διαρκώς την ασφάλεια των μεταφορών.

Αυτό που είπε ο Πρωθυπουργός ήταν -έχω τις δύο λέξεις που αναφέρατε- «άρτια και ασφαλή γραμμή». Διότι για ογδόντα χιλιόμετρα, όπως σας έχω πει, λόγω του «Daniel» υπάρχει μονή γραμμή και δεν υπάρχει σηματοδότηση και τηλεδιοίκηση σε εκείνο το κομμάτι που καλύπτεται με άλλον τρόπο. Τα έργα υλοποιούνται και θα υλοποιηθούν πολύ περισσότερα το επόμενο διάστημα, άλλωστε βρισκόμαστε στο Ελεγκτικό Συνέδριο.

Ναι, έχουμε λάβει υπ’ όψιν επιστολών των εργαζομένων, έχουν συνεκτιμηθεί. Τους έχουμε δει αρκετές φορές, περισσότερες ο αρμόδιος Υφυπουργός, και πολλά από αυτά που βλέπετε στο σχέδιο δράσης περιλαμβάνουν και αυτό.

Θα μου επιτρέψετε θέματα που αφορούν ευαίσθητα ζητήματα να μην τοποθετούμαστε, αν δεν έχουμε πλήρη γνώση κάποιων θεμάτων. Για παράδειγμα, σήμερα υπήρχε ένα περιστατικό στην Ημαθία. Μίλησα και με τους δύο γονείς όχι μια φορά, πολλές φορές. Καλό θα ήταν να ενημερωθείτε τι γίνεται εκεί και αν υπάρχει φυλασσόμενη ισόπεδη διάβαση στα διακόσια μέτρα. Δείτε πρώτα, δείτε τις ανακοινώσεις των φορέων, και μετά ελάτε να συζητήσουμε, να δούμε τι γίνεται εκεί, ενώ υπάρχει φυλαγμένη ισόπεδη διάβαση στα διακόσια μέτρα. Αλλά ναι, υπάρχει κοινωνική ευαισθησία. Και το ζήτημα αναδείξαμε, και προσωπικά έχω μιλήσει μαζί με τον συνάδελφο Βουλευτή τουλάχιστον πέντε φορές σήμερα με τους γονείς.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Υπουργέ, σιγά-σιγά.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Για τον ΕΟΔΑΣΑΑΜ έχω επιστολή από 21-7-2023, κύριε συνάδελφε, από την Ευρωπαϊκή Επιτροπή από την Επίτροπο. Ήταν τότε να συστήσουμε τον ΕΟΔΑΣΑΑΜ και να καλέσουμε τον ERA και τις χώρες, που δεν δέχθηκε καμία ευρωπαϊκή χώρα, να έρθει έτσι ώστε να συμβάλει σε αυτό.

Μίλησα για διαχρονικά προβλήματα. Στην προειδοποιητική επιστολή, κύριε συνάδελφε, δεν αναφέρεται μόνο στο 2016, αναφέρεται ότι η χώρα δεν έχει υλοποιήσει πλήρως ποιες δεσμεύσεις; Οδηγία 2016/798, Κανονισμός 2012/1078, Εκτελεστικός Κανόνας 2013/402 -πόσα χρόνια πίσω πάμε;- 2018/761, 2016/797. Άρα εδώ επί χρόνια είχαμε σοβαρά προβλήματα στον ελληνικό σιδηρόδρομο, αλλά καμία κυβέρνηση δεν τα είχε αντιμετωπίσει ουσιωδώς.

**ΔΗΜΗΤΡΙΟΣ ΜΑΝΤΖΟΣ:** Ποιοι; Πείτε τις δύο κυβερνήσεις.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Όλοι αυτοί εδώ, όλοι. Όλοι μας. Όλοι μας, και αν θέλετε να μιλήσουμε για τα οικονομικά του ΟΣΕ, πρωτίστως εσείς.

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Υπουργέ. Δεν έχουμε κοινοβουλευτικό έλεγχο. Σας παρακαλώ, κλείστε. Είναι μία διαδικασία διαφορετική.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Θα πω και κάτι ακόμα. Το έχω δώσει στα Πρακτικά τον Δεκέμβριο. Δυστυχώς έχουμε φαινόμενα σαν αυτά τα οποία αναδεικνύετε και ορθώς αναδεικνύετε και στη Βουλή και οι δημοσιογράφοι. Αλλά είχαμε πολλαπλάσια πριν τα Τέμπη και τότε δεν ασχολούμασταν με την ένταση που θα έπρεπε να ασχοληθούμε. Πενήντα οκτώ σοβαρά συμβάντα το 2013, 81 το 2014, 76 το 2015, 71 το 2016, 84 το 2017, 74 το 2018, 79 το 2019, 53 το 2020 και συνεχίζεται. Αυτή ήταν η εικόνα διαχρονικά του ελληνικού σιδηροδρόμου.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, κλείστε, γιατί ήδη έχετε διπλασιάσει τον χρόνο που σας έδωσα.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Ρώτησε η κ. Αχτσιόγλου, αλλά έφυγε, για το GSM-R. Το GSM-R δεν ήταν λειτουργικό. Δεν είχε γίνει καμία αδειοδότηση του GSM-R ούτε του παρατρόχιου. Το παρατρόχιο έγινε το 2022, το επιτρόχιο έγινε το 2023.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώσατε όμως, κύριε Υπουργέ. Δεν γίνεται άλλο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Και κλείνω.

**ΠΡΟΕΔΡΕΥΩΝ (Αθανάσιος Μπούρας):** Δεν γίνεται. Είναι 42 το νούμερο που έχουν μιλήσει οι Βουλευτές και έχουν εγγραφεί πάνω από διακόσιοι. Δεν ασκείται κοινοβουλευτικός έλεγχος σήμερα. Είναι πρόταση δυσπιστίας. Καθένας έχει τα επιχειρήματά του και τα αντεπιχειρήματα. Λοιπόν, κλείστε, σας παρακαλώ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Και κλείνω με το εξής. Όπως πλέον καταδεικνύουν όλα τα πορίσματα, όπως καταδεικνύει το παρελθόν, αλλά και η ίδια η πραγματικότητα, έχουμε να αντιμετωπίσουμε πολλά, μεγάλα και διαχρονικά προβλήματα στον ελληνικό σιδηρόδρομο. Αυτά θέλουν υπομονή και επιμονή.

Έχουμε ξεκινήσει εδώ και ενάμιση χρόνο. Έδωσα συγκεκριμένα πράγματα του τι κάναμε και όχι τι θα κάνουμε. Το τι θα κάνουμε είναι μέσα στο σχέδιο δράσης, έτσι ώστε διαρκώς να ενισχύουμε την ασφάλεια των μεταφορών. Και ναι, εγώ μετακινούμαι με τα τρένα.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Να καλέσω τώρα στο Βήμα τη Βουλευτή της Νέας Δημοκρατίας κ. Δόμνα Μιχαηλίδου για τη δική της τοποθέτηση.

Κυρία Μιχαηλίδου, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, ευχαριστώ για τη βοήθεια και την κατανόηση. Eυχαριστώ.

Μέσα στα πενήντα χρόνια της Μεταπολίτευσης έχουν κατατεθεί σε αυτό το Κοινοβούλιο από κόμματα της Αντιπολίτευσης συνολικά δώδεκα προτάσεις δυσπιστίας κατά της ελληνικής κυβέρνησης. Η πληροφορία αυτή έχει δύο ενδιαφέροντα στοιχεία.

Το πρώτο είναι ότι από αυτές τις δώδεκα προτάσεις δυσπιστίας, οι έντεκα απορρίφθηκαν, ενώ σήμερα συζητάμε τη δωδέκατη. Στη διάρκεια της Μεταπολίτευσης καμία κυβέρνηση δεν έπεσε, επειδή το ζήτησε κάποιο κόμμα της Αντιπολίτευσης. Η ιστορία δείχνει ότι οι κυβερνήσεις πέφτουν, όταν αμφισβητηθούν από Βουλευτές της Συμπολίτευσης και αλλάζουμε τη λαϊκή ψήφο.

Το δεύτερο ενδιαφέρον στοιχείο είναι ότι οι δύο τελευταίες προτάσεις δυσπιστίας κατατέθηκαν μέσα σε ένα χρονικό διάστημα ενός χρόνου από το ίδιο κόμμα, με τον ίδιο Αρχηγό και για το ίδιο θέμα, την τραγωδία των Τεμπών, όταν μάλιστα, η δικαστική έρευνα βρίσκεται σε πλήρη εξέλιξη.

Η πρόταση δυσπιστίας είναι το κορυφαίο μέσο κοινοβουλευτικού ελέγχου και οφείλουμε να καταφεύγουμε σε αυτό με προσοχή και σεβασμό στη δημοκρατία και τους θεσμούς της. Οι θεσμοί και οι εθνικές τραγωδίες δεν πρέπει να εργαλειοποιούνται με σκοπό την κομματική προβολή και βέβαια, τη δημιουργία εντυπώσεων.

Το ΠΑΣΟΚ στις 26 Μαρτίου του 2024 κατέθεσε πρόταση δυσπιστίας, με αφορμή δημοσίευμα για τη μονταζιέρα στα Τέμπη που μιλούσε για παραποίηση ηχητικού ντοκουμέντου από τη νύχτα του δυστυχήματος, με σκοπό να εξυπηρετήσει το αφήγημα του ανθρώπινου λάθους. Το γεγονός ότι όλο το υλικό που βρισκόταν στα χέρια του ανακριτή ήταν γνήσιο, δεν απέτρεψε τον πρόεδρό του, κ. Ανδρουλάκη, να καταθέσει την πρόταση δυσπιστίας κατηγορώντας τήν Κυβέρνηση για προσπάθεια συγκάλυψης. Εάν αυτό, κυρίες και κύριοι συνάδελφοι, δεν είναι εργαλειοποίηση των θεσμών, τότε τι είναι;

Σήμερα επαναλαμβάνεται το ίδιο σενάριο. Γιατί κύριοι της Αντιπολίτευσης, ανοίξατε ξανά την ίδια διαδικασία; Υπάρχει κάτι καινούργιο που να δικαιολογεί αυτή την πρωτοβουλία; Προσχηματικά, μιλάτε για το πόρισμα του ΕΟΔΑΣΑΑΜ, του οποίου βέβαια, την ίδρυση τον Ιανουάριο του 2023, εσείς την καταψηφίσατε. Ο ΕΟΔΑΣΑΑΜ -που τον καταψηφίσατε, παρ’ όλα αυτά επικαλείστε το πόρισμα του- στελεχώθηκε αμέσως μετά το δυστύχημα από την «Κυβέρνηση της συγκάλυψης», όπως λέτε, με επιστήμονες εγνωσμένου κύρους, με σκοπό να ρίξει φως σε όλες τις πτυχές της τραγωδίας.

Και λέω «προσχηματικά», διότι το πόρισμα του ΕΟΔΑΣΑΑΜ, του οποίου την τεκμηρίωση και την αλήθεια κανείς, νομίζω, δεν έχει αμφισβητήσει μέχρι τώρα, δεν ενίσχυσε σε καμία περίπτωση τη θεωρία περί συγκάλυψης. Το αντίθετο. Το πόρισμα είναι ξεκάθαρο. Καμία πολιτική παρέμβαση δεν προκάλεσε το περίφημο «μπάζωμα». Ρόλο παρατηρητή δίνει στα κυβερνητικά στελέχη το πόρισμα του ΕΟΔΑΣΑΑΜ.

Το πραγματικό κίνητρο για την πρόταση δυσπιστίας φοβάμαι, είναι οι μεγαλειώδεις συγκεντρώσεις που έγιναν σε όλη τη χώρα και στο εξωτερικό. Τα κόμματα της Αντιπολίτευσης έχουν ξεκινήσει έναν αγώνα δρόμου για το ποιος θα αποκομίσει καλύτερα κομματικά οφέλη από πολίτες που γέμισαν τις πλατείες χωρίς να κουβαλούν την κομματική τους ταυτότητα. Και αυτό το ξέρουμε και το ξέρουμε όλοι πολύ καλά, γιατί όλοι μας είχαμε στελέχη, ανθρώπους, φίλους που κατέβηκαν. Το αίτημά τους ήταν ένα, χωρίς κομματική ταυτότητα: «Ποτέ ξανά». Όμως, εάν αυτή η διεκπεραίωση δεν είναι εργαλειοποίηση της τραγωδίας, τότε τι είναι;

Ένα άλλο, ας πούμε, επιχείρημα από πλευράς Αντιπολίτευσης που ακούγεται πολλές φορές και το άκουσα από αρκετούς συναδέλφους στην Αίθουσα αυτή, είναι η επίκληση στην ηθική, αλλά και στην πολιτική, λέει, απονομιμοποίηση της Κυβέρνησης. Μας διαβεβαιώνετε, κυρίες και κύριοι της Αντιπολίτευσης, ότι η Κυβέρνηση έχει χάσει, λέει, την εμπιστοσύνη της κοινωνίας.

Το ερώτημά μου είναι το εξής: Από πού αντλείτε αυτή τη βεβαιότητα; Μήπως από τις δημοσκοπήσεις που είναι όλες μετρήσεις της κοινής γνώμης που δεν συνηγορούν υπέρ αυτής; Διότι, όπως είναι αλήθεια ότι -ναι, στις δημοσκοπήσεις- η Νέα Δημοκρατία εμφανίζεται δημοσκοπικά αποδυναμωμένη, άλλο τόσο είναι αλήθεια ότι εξακολουθεί να προηγείται με μεγάλη διαφορά από το δεύτερο κόμμα.

Οι κυβερνήσεις δεν παίρνουν ψήφο εμπιστοσύνης από τις συγκεντρώσεις, αλλά από τη Βουλή των Ελλήνων. Την εντολή μάς την έδωσαν οι Έλληνες πολίτες με την ψήφο τους στις τελευταίες εκλογές. Αυτή την εντολή τη σεβόμαστε και γι’ αυτό νιώθουμε τον παλμό του κόσμου και των συγκεντρώσεων και καταλαβαίνουμε και κατανοούμε την αγωνία του.

Όμως, εσείς επενδύετε στη δυσαρέσκεια του κόσμου μόνο και μόνο για να αποκομίσετε πρόσκαιρα κομματικά και πολιτικά οφέλη, χωρίς να σας ενδιαφέρει πραγματικά πόσα πράγματα θα γίνουν καλύτερα. Έτσι, τα βλέπετε να γίνονται καλύτερα; Με την ενίσχυση των ακραίων λαϊκιστικών κομμάτων; Παρ’ όλα αυτά, η πρότασή σας μας δίνει την ευκαιρία να διασταυρώσουμε επιχειρήματα και αντεπιχειρήματα, ώστε να μας ακούσουν οι πολίτες και να βγάλουν αυτοί τα συμπεράσματά τους.

Κυρίες και κύριοι συνάδελφοι, η Κυβέρνηση αυτή δεν κρύφτηκε ποτέ. Αναλαμβάνει τις ευθύνες της με πρώτο τον Πρωθυπουργό, αναγνωρίζει τα λάθη και τις παραλείψεις και προσπαθεί να τα διορθώσει. Δεν εξωραΐζουμε καταστάσεις. Κοιτάμε κατάματα την πραγματικότητα και προσπαθούμε να την αλλάξουμε. Στο δυστύχημα των Τεμπών ξαναείδαμε τον κακό μας εαυτό, αλλά δεν στρέψαμε, δεν στρέφουμε και δεν θα στρέψουμε αλλού το βλέμμα.

Από την πρώτη στιγμή η Κυβέρνηση διευκόλυνε τη δικαιοσύνη και πήρε κάθε δυνατό μέτρο για να διευκολύνει το έργο της. Προχώρησε άμεσα στη στελέχωση του ΕΟΔΑΣΑΑΜ, του οποίου το πόρισμα στηρίζετε σήμερα με την πρόταση δυσπιστίας. Με διάταξη νόμου που ο ΣΥΡΙΖΑ καταψήφισε, ανταποκριθήκαμε στο αίτημα του εφέτη ανακριτή να έχει άμεση πρόσβαση σε σχετικά ηχητικά ντοκουμέντα, στα οποία δεν είχε πρόσβαση. Για να γίνει πιο γρήγορα η δίκη, ψηφίσαμε να παρακαμφθεί η διαδικασία των δικαστικών συμβούλων, ώστε να πάει κατευθείαν στο ακροατήριο -δεν το ψήφισαν ΠΑΣΟΚ και ΣΥΡΙΖΑ- φροντίσαμε να βρεθεί ο κατάλληλος χώρος, όπου θα διεξαχθεί η δίκη. Ο χώρος είναι έτοιμος, κατάλληλα διαμορφωμένος και πλήρως εξοπλισμένος. Υπενθυμίζω ότι κάποιοι άλλοι χρειάστηκαν πάνω από τέσσερα χρόνια, για να γίνει κάτι τέτοιο.

Αυτή είναι η Κυβέρνηση της συγκάλυψης; Νομίζω οι πολίτες, οι Ελληνίδες και οι Έλληνες, θα βγάλουν τα συμπεράσματά τους.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε και για τη συνέπεια στον χρόνο.

Και να καλέσω τώρα στο Βήμα τον Βουλευτή της Νέας Δημοκρατίας, κ. Λάζαρο Τσαβδαρίδη.

Κύριε Τσαβδαρίδη, έχετε τον λόγο.

**ΛΑΖΑΡΟΣ ΤΣΑΒΔΑΡΙΔΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, δύο χρόνια και λίγες μέρες μετά τη σιδηροδρομική τραγωδία των Τεμπών η οδυνηρή πληγή στη συλλογική μας μνήμη παραμένει ανοικτή και βαθιά. Ακόμα βαθύτερος, βέβαια, είναι ο πόνος των οικογενειών των πενήντα επτά θυμάτων, των τραυματιών, των επιζώντων και των οικείων τους, οι οποίοι περιμένουν μαζί με όλους εμάς τις απαντήσεις της δικαιοσύνης, όχι μόνο για να αποδοθούν ποινικές ευθύνες σε όσους τις έχουν ως ελάχιστο φόρο τιμής σε όσους σκοτώθηκαν εκείνο το μοιραίο βράδυ, αλλά και για να έρθει επιτέλους η κάθαρση ως ελάχιστη παρηγοριά στους πενθούντες.

Ασφαλώς, όμως, η απόδοση της δικαιοσύνης δεν είναι η μόνη απαίτηση του συνόλου της κοινωνίας, όσο κι αν αυτό ήταν το κυρίαρχο σύνθημα των μεγάλων και κυρίως, ακομμάτιστων προ ημερών συγκεντρώσεων πολιτών σε όλη την επικράτεια. Γιατί αυτό που επίσης, ζητά μετ’ επιτάσεως το σύνολο της κοινωνίας είναι να υπάρχουν ασφαλείς και αξιόπιστες συγκοινωνίες, όπως αξίζουν στη σύγχρονη Ελλάδα. Το ζητάει αυτό έχοντας μέσα της δίκαιο θυμό, καθώς πέρα από τα τεράστια ανθρώπινα λάθη που οδήγησαν στην εθνική τραγωδία των Τεμπών, υπάρχουν ακόμη δυστυχώς, παθογένειες δεκαετιών που μένει να αντιμετωπιστούν.

Η Κυβέρνηση της Νέας Δημοκρατίας από την αρχή της τραγωδίας υποστήριξε αυτή την πάνδημη απαίτηση, προσπαθώντας να διευκολύνει το έργο της δικαιοσύνης και να διορθώσει τα κακώς κείμενα έχοντας απόλυτο σεβασμό στον βαθύ πόνο των οικογενειών των θυμάτων και στις επιταγές της ελληνικής κοινωνίας, επιταχύνοντας και διευρύνοντας σχετικές κοινοβουλευτικές διαδικασίες, εισάγοντας νέες νομοθετικές ρυθμίσεις και κυρίως, κάνοντας γενναία αυτοκριτική, όπου οι πρωτοβουλίες ή οι ενέργειές της δεν είναι επαρκείς.

Αυτό, όμως, που δυστυχώς δεν κατόρθωσε να κάνει είναι να περιορίσει τη χυδαία τοξικότητα της Αντιπολίτευσης, μια Αντιπολίτευση που από την επαύριο του δυστυχήματος μέχρι και σήμερα προσπαθεί με ουρλιαχτά και συνωμοσιολογίες να αποσταθεροποιήσει την Κυβέρνηση της Νέας Δημοκρατίας για πρόσκαιρα μικροκομματικά κέρδη. Γιατί αυτός είναι, πραγματικά, ο καημός τους.

Και τώρα φέρνουν μια πρόταση δυσπιστίας ενάντια στην Κυβέρνηση, χωρίς να έχουν καν μελετήσει τη δικογραφία και χωρίς καν να λαμβάνουν υπ’ όψιν τους το σύνολο του πορίσματος του ΕΟΔΑΣΑΑΜ. Μιλούν συλλήβδην για συγκάλυψη, υιοθετώντας άκριτα κάθε μέρα και ένα φρέσκο συνωμοσιολογικό πρωτοσέλιδο. Έτσι, ακούστηκαν τερατουργήματα για μυστικές δεξαμενές και για φορτία στρατιωτικού υλικού προς την Ουκρανία.

Κατηγορείται η Κυβέρνηση για συγκάλυψη, όταν και εξεταστική επιτροπή της Βουλής αμέσως συνέστησε, συμφωνώντας μάλιστα με τη σχετική τότε πρόταση του Κομμουνιστικού Κόμματος Ελλάδας και έτοιμη είναι ήδη η Αίθουσα για τη δίκη των Τεμπών, όταν στον ΣΥΡΙΖΑ, έψαχναν επί χρόνια για να βρουν αίθουσα για το Μάτι και η ίδια συνέστησε και στελέχωσε έναν ανεξάρτητο οργανισμό, τον ΕΟΔΑΣΑΑΜ, προκειμένου να φωτιστούν όλες οι πτυχές του δυστυχήματος, ο οργανισμός, που πριν λίγες μέρες με το πόρισμά του απάντησε κατηγορηματικά «όχι» στη δήθεν συγκάλυψη, τονίζοντας ότι καμία σχετική εντολή δεν υπήρξε από κανένα κυβερνητικό στέλεχος.

Ακόμα, όμως, και στη σύσταση προανακριτικής επιτροπής που πρότεινε το ΠΑΣΟΚ συμφωνήσαμε προχθές, γιατί δεν θέλουμε να μένει καμία σκιά ότι δήθεν έχουμε κάτι να κρύψουμε. Παρ’ όλα αυτά η Αντιπολίτευση συνεχίζει τις υποκριτικές απαιτήσεις για παραίτηση του Μητσοτάκη και της Κυβέρνησης.

Πάμε να δούμε τώρα ποιοι είναι αυτοί που ζητάνε την παραίτηση της Κυβέρνησης. Πρώτα-πρώτα αυτοί στον ΣΥΡΙΖΑ που τώρα δήθεν οδύρονται, ενώ δεν παραιτήθηκαν όταν αποδείχθηκε ότι έπαιζαν θέατρο στο Κέντρο Επιχειρήσεων της Πυροσβεστικής για το Μάτι, ενώ δεν παραιτήθηκαν όταν έκλεισαν τις τράπεζες, ενώ δεν ζήτησαν ούτε μία συγγνώμη όταν δύο δικοί τους Υπουργοί καταδικάστηκαν από την ελληνική δικαιοσύνη. Και ενώ δεν παραιτηθήκατε, κυρίες και κύριοι του ΣΥΡΙΖΑ, ακόμα και όταν η περίφημη Σύμβαση 717 δεν ολοκληρώθηκε ως όφειλε επί των ημερών σας, δηλαδή μέχρι το 2016.

Ούτε, βεβαίως, παραιτηθήκατε όταν επί των ημερών σας σβήσατε το χρέος των σχεδόν 700 εκατομμυρίων ευρώ της πρώην ΤΡΑΙΝΟΣΕ προς τον ΟΣΕ, φορτώνοντας το χρέος αυτό στους Έλληνες φορολογούμενους και όταν χαρίσατε μπιρ παρά την εταιρεία τους Ιταλούς με το εξευτελιστικό τίμημα των 45 εκατομμυρίων ευρώ.

Αλλά και στο ΠΑΣΟΚ και αυτοί δήθεν οδύρονται. Καμία, όμως, παραίτηση κυβέρνησης δεν είχαμε όταν στις 26 Σεπτεμβρίου 2000 ογδόντα ένας άνθρωποι έχασαν τη ζωή τους στο Ναυάγιο του Σάμινα. Ούτε όταν στις 13 Απριλίου του 2003 είκοσι ένας μαθητές, από την πατρίδα μου, από το Μακροχώρι Ημαθίας, σκοτώθηκαν στα Τέμπη. Ούτε, βεβαίως, όταν από το 1985 ως το 2001 εγκαταστάθηκαν συστήματα σηματοδότησης και τηλεδιοίκησης στα τμήματα της σιδηροδρομικής γραμμής από Αθήνα μέχρι Προμαχώνα συνολικής δαπάνης 233 εκατομμύρια ευρώ, τα οποία δεν τέθηκαν ποτέ ενιαία σε λειτουργία, όπως αναδείχθηκε στο πόρισμα της εξεταστικής επιτροπής της Βουλής, λόγω πληθώρας τεχνικών προβλημάτων.

Κυρίες και κύριοι συνάδελφοι, όλοι υποκλινόμαστε μπροστά στην οδύνη των γονέων και ζητούμε να λάμψει η αλήθεια και να αποδοθεί δικαιοσύνη. Για να συμβεί, όμως, αυτό θα πρέπει να δείξουμε εμπιστοσύνη στην ανεξάρτητη δικαιοσύνη, προκειμένου να επιτελέσει το δύσκολο έργο της.

Προς αυτή την κατεύθυνση θεωρώ ως μια ιδιαιτέρως κακιά στιγμή για τον Πρόεδρο της Αξιωματικής Αντιπολίτευσης την προ ολίγων ημερών δήλωσή του ότι έχει κλονιστεί η εμπιστοσύνη του στην ελληνική δικαιοσύνη, την οποία βέβαια μετέπειτα την ανασκεύασε, αντιλαμβανόμενος το θλιβερό ατόπημα. Γιατί δεν πρέπει να αφήσουμε κανέναν χώρο σε όσους επιθυμούν να ρίξουν δηλητήριο στους θεσμούς μας, εξυπηρετώντας μικροκομματικές ατζέντες ή αλλότρια συμφέροντα και σε όσους ονειρεύονται λαϊκά δικαστήρια.

Σε όσους φαντασιώνονται ότι η Κυβέρνηση θα «πέσει» στους δρόμους με ψέματα και συνωμοσιολογίας, απαντούμε ότι η τοξικότητα, η συκοφαντία και η διαστρέβλωση της αλήθειας είναι αυτές που θα καταπέσουν στη Βουλή αλλά και στις αίθουσες των δικαστηρίων. Γιατί αυτό που οφείλουμε στους πενήντα επτά νεκρούς και τις οικογένειές τους είναι να πέσει τελικά ο πέλεκυς της δικαιοσύνης σε αυτούς που είναι πραγματικά ένοχοι και όχι σε αυτούς που κάποιοι στοχοποιούν χωρίς κανένα στοιχείο ως αυτόκλητοι δημόσιοι κατήγοροι.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Να καλέσω στο Βήμα τώρα τη Βουλευτή της Ελληνικής Λύσης κ. Μαρία Αθανασίου. Όπως ήδη έχω αναφέρει, τον λόγο μετά θα πάρει ο Υπουργός Αγροτικής Ανάπτυξης και Τροφίμων κ. Τσιάρας.

**ΜΙΛΕΝΑ ΑΠΟΣΤΟΛΑΚΗ:** Μετά, κύριε Πρόεδρε, πόσοι Βουλευτές θα μιλήσουν;

**ΠΡΟΕΔΡΕΥΩΝ (Αθανάσιος Μπούρας):** Θα σας πω. Μετά δεν ξέρω αν θα υπάρξουν παρεμβάσεις των Κοινοβουλευτικών Εκπροσώπων. Βέβαια, λιγόστεψαν, γιατί υπάρχει και σε αυτά όριο.

Το έχω επισημάνει και το ξαναλέω. Ήδη έρχονται συνάδελφοι και με ρωτούν πότε θα μιλήσουν. Δεν ξέρει κανείς, διότι όπως είδατε, γίνονται παρεμβάσεις. Και το ξαναλέω, δεν είναι μέρα κοινοβουλευτικού ελέγχου. Είναι μέρα τοποθετήσεων από τη μία και από την άλλη πλευρά ή μάλλον από τη μία πλευρά που κατέθεσε την πρόταση δυσπιστίας και η Κυβέρνηση πάντα απαντά και διά των προγραμματικών της θέσεων και διά των μελλοντικών της σχεδίων.

Ορίστε, κυρία Αθανασίου, έχετε τον λόγο.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριοι συνάδελφοι, η αφορμή για την πρόταση δυσπιστίας είναι τα Τέμπη αλλά θεωρώ ότι η αιτία δεν είναι μόνο αυτή. Μετά τις μεγαλειώδεις, πρωτοφανείς συγκεντρώσεις στην Ελλάδα αλλά και στην υφήλιο, ακόμα και στην Ισλανδία…

**ΠΡΟΕΔΡΕΥΩΝ (Αθανάσιος Μπούρας):** Να σας διακόψω λίγο, κυρία Αθανασίου, γιατί ξέχασα με την παρέμβαση να καλωσορίσω ένα σχολείο που έχει ώρα επάνω.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, πενήντα επτά μαθήτριες και μαθητές και πέντε συνοδοί εκπαιδευτικοί από το 37ο Δημοτικό Σχολείο Ηρακλείου Κρήτης.

Σας καλωσορίζουμε στη Βουλή. Σας ευχόμαστε καλή πρόοδο.

(Χειροκροτήματα από όλες τις πτέρυγες της Βουλής)

Και τώρα, κυρία Αθανασίου, έχω μηδενίσει τον χρόνο και έχετε ξανά τον λόγο. Ορίστε.

**ΜΑΡΙΑ ΑΘΑΝΑΣΙΟΥ:** Κύριε Πρόεδρε, μετά τις μεγαλειώδεις, λοιπόν, πρωτοφανείς συγκεντρώσεις στην Ελλάδα αλλά και στην υφήλιο, ακόμα και στην Ισλανδία, συγκεντρώσεις στις οποίες οι συμμετέχοντες ειρηνικά και αυθόρμητα εξέφρασαν τη δίψα για διαφάνεια και απονομή δικαιοσύνης, έρχεται η ώρα της περισυλλογής, η ώρα της ενσυναίσθησης, της συμπαράστασης στους γονείς, εκείνους οι οποίοι εκείνο το βράδυ έλαβαν το πιο επώδυνο τηλεφώνημα της ζωής τους, αυτό το οποίο κάθε γονιός απεύχεται.

Καλούμαστε να αφουγκραστούμε τον πόνο τους, να συμπαρασταθούμε στο αίσθημα της άδειας αγκαλιάς τους, την ορφάνια, την απουσία για πάντα. Ο Θεός να τους ενισχύει και να τους παρηγορεί.

Η Κυβέρνηση, δυστυχώς, αποδεικνύεται ότι δεν έχει πρόθεση ούτε να ενισχύσει, ούτε να παρηγορήσει, ούτε να σταθεί στο πλάι αυτών των ανθρώπων, όπως επίσης δεν κατανοεί τα πολλά προβλήματα που έχουν συσσωρευθεί. Γι’ αυτόν τον λόγο βρισκόμαστε εδώ σήμερα, δυστυχώς.

Κύριε Πρόεδρε, κύριοι συνάδελφοι, ακούσαμε την Υφυπουργό Υγείας που μας τόνισε πόσο καλά είναι όλα τα της υγείας, με την πρόληψη του καρκίνου, του μαστού του καρκίνου της μήτρας, του εντέρου και άλλα. Εμείς, λοιπόν, θα σας υπενθυμίσουμε τα κακώς πεπραγμένα σας.

Η Κυβέρνηση καθ’ όλα τα χρόνια της διακυβέρνησής της έχει επιλέξει συνειδητά να ακολουθήσει πολιτική υποβάθμισης του συστήματος δημόσιας υγείας, υποστελέχωσης, υποχρηματοδότησης, απαξίωσης προσώπων και εγκαταστάσεων και ιδιωτικοποίηση του δημόσιου χαρακτήρα της δημόσιας υγείας, με συνέπεια οι ασφαλισμένοι και οι φορολογούμενοι πολίτες να βάζουν ολοένα το χέρι πιο βαθιά στην τσέπη για αγορά υπηρεσιών υγείας.

Από την πρώτη μέρα άσκησης των μνημονιακών πολιτικών έως και σήμερα, που δεν λύθηκαν ούτε στη διάρκεια της πανδημίας που ήταν μεγάλη ευκαιρία ανάταξης του συστήματος, συνεχώς οι δείκτες ποιότητας του δημόσιου συστήματος υγείας επιδεινώνονται με αιτία την υποχρηματοδότηση. Οι δε δημόσιες δαπάνες υγείας παραμένουν καθηλωμένες στο 5,5% του ΑΕΠ, τη στιγμή που ο μέσος όρος στις χώρες της Ευρωπαϊκής Ένωσης είναι 7,5% του ΑΕΠ.

Συγκεκριμένα, η Ελλάδα εμφανίζει το πιο ιδιωτικοποιημένο σύστημα στην Ευρωπαϊκή Ένωση, με τις ιδιωτικές δαπάνες υγείας να αγγίζουν το 40% των συνολικών δαπανών. Και παρότι λαμβάνονται μέτρα από την Κυβέρνηση, τα οποία η Κυβέρνηση τα εμφανίζει ως δήθεν ενίσχυση του δημόσιου συστήματος υγείας, στην πραγματικότητα το οδηγούν σε συμπληρωματικό του ιδιωτικού τομέα υγείας, με τους πολίτες να πληρώνουν εισφορές από εισοδήματα και φόρους που πρέπει να είναι ανταποδοτικοί και από τους οποίους το κράτος θα πρέπει να εξασφαλίζει την επαρκή χρηματοδότηση της δημόσιας υγείας.

Ως προς τα απογευματινά χειρουργεία επί πληρωμή, πάνω από εκατό χιλιάδες χειρουργεία βρίσκονται σε λίστα αναμονής, εκ των οποίων τα περίπου τριάντα χιλιάδες από ένα έτος έως και πέντε έτη. Το 40% των ανεπτυγμένων χειρουργικών αιθουσών των νοσοκομείων είναι κλειστές λόγω ελλείψεως του νοσηλευτικού προσωπικού και αναισθησιολόγων. Εάν προσληφθεί προσωπικό και ανοίξει το σύνολο των χειρουργικών αιθουσών, σε λιγότερο του ενός έτους θα εξαφανιστούν οι λίστες αναμονής.

Οι ασθενείς που περιμένουν χρόνια σε λίστα αναμονής δεν έχουν χρήματα να πληρώσουν για να χειρουργηθούν, αλλιώς θα είχαν απευθυνθεί στον ιδιωτικό τομέα υγείας. Για παράδειγμα, στο Νοσοκομείο Παπαγεωργίου υπάρχουν σε αναμονή δέκα χιλιάδες χειρουργεία και μέχρι τώρα, παρά τα απογευματινά χειρουργεία που έγιναν, με τα περισσότερα εξ αυτών να είναι εκτός λίστας αναμονής, ο αριθμός χειρουργείων σε αναμονή εξακολουθεί να παραμένει στις δέκα χιλιάδες.

Η κατάργηση της πλήρους και αποκλειστικής απασχόλησης των γιατρών, που είναι θεμελιώδης αρχή σύστασης του ΕΣΥ, ευνοεί την περαιτέρω ιδιωτικοποίησή του και ενισχύει τις πελατειακές σχέσεις, ενώ καταργείται η ισότιμη πρόσβαση.

Η λειτουργία νοσοκομείων που είναι υπό κατασκευή, όπως το Παιδιατρικό Νοσοκομείο Θεσσαλονίκης, ως Νομικά Πρόσωπα Ιδιωτικού Δικαίου, η μετατροπή νοσοκομείων που ήδη λειτουργούν από Νομικά Πρόσωπα Δημοσίου Δικαίου σε Νομικά Πρόσωπα Ιδιωτικού Δικαίου, όπως της Σπάρτης, της Κομοτηνής, το Ογκολογικό του Παίδων «Αγίας Σοφίας», ο νόμος για την ψυχική υγεία, δείχνουν την πρόθεση της Κυβέρνησης για περαιτέρω ιδιωτικοποίηση του συστήματος.

Να σημειωθεί επίσης ότι το Παπαγεωργίου Θεσσαλονίκης ήδη λειτουργεί ως Νομικό Πρόσωπο Ιδιωτικού Δικαίου, καθώς επίσης της Σαντορίνης ως μονομετοχική ανώνυμη εταιρεία, χωρίς να έχουν επιλύσει τα σοβαρά προβλήματα των ελλείψεων προσωπικού που αντιμετωπίζουν.

Την ίδια ώρα, τα νοσοκομεία οφείλουν σε ληξιπρόθεσμες υποχρεώσεις περισσότερα από 1,2 δισεκατομμύρια ευρώ και αδυνατούν να χρηματοδοτήσουν τη συντήρηση και ανανέωση της κτιριακής και υλικοτεχνικής υποδομής τους.

Έχουμε υπερσύγχρονο εξοπλισμό στα νοσοκομεία, όπως μαγνητικούς τομογράφους, αξονικούς τομογράφους, ψηφιακούς μαστογράφους, ΜΕΘ, χειρουργικές αίθουσες, που προέρχονται από δωρεές στη διάρκεια της πανδημίας και κοινοτικά κονδύλια, που δεν λειτουργούν λόγω έλλειψης προσωπικού.

Το αποτέλεσμα είναι τα μηχανήματα να αχρηστεύονται αχρησιμοποίητα, να ταλαιπωρούνται οι πολίτες σε λίστες αναμονής ή να αναγκάζονται να προσφεύγουν στον ιδιωτικό τομέα.

Παράλληλα, τεράστια είναι και τα προβλήματα της πρωτοβάθμιας περίθαλψης, αφού οι πολίτες είναι υποχρεωμένοι ακόμα και για συνταγογράφηση να πληρώνουν εξ ιδίων.

Ο θεσμός του Προσωπικού Οικογενειακού Γιατρού δεν υφίσταται. Μόνο χίλιοι διακόσιοι ιδιώτες γιατροί συμμετείχαν, που ουσιαστικά ούτε αυτοί επιτελούν το έργο τους. Γι’ αυτό η Κυβέρνηση καταφεύγει στην περιφέρεια σε πλήρωση των θέσεων των Προσωπικών Γιατρών από γιατρούς νέους, χωρίς να έχουν ακόμα ειδικότητα, είτε από γιατρούς οι οποίοι κάνουν το αγροτικό τους και οι οποίοι δεν διαθέτουν ούτε την εμπειρία η οποία απαιτείται ούτε τις γνώσεις για να αναπτύξουν προσωπικές σχέσεις με τους ασθενείς τους τέτοιες οι οποίες θα πρέπει να διέπουν γιατρούς και ασθενείς.

Από την άλλη, τα ασθενοφόρα, λόγω έλλειψης διασωστών, σε πολλές περιπτώσεις λειτουργούν με πλήρωμα ένστολους, οι οποίοι δεν γνωρίζουν από διάσωση ή με πάσης φύσεως υγειονομικό προσωπικό, που δεν μπορεί να ανταπεξέλθει.

Δεν θα αναφερθώ, λοιπόν, σε όλα τα σημαντικά προβλήματα στον τομέα της υγείας που δεν έχει επιλύσει αυτή η Κυβέρνηση μετά από έξι χρόνια. Δεν θα αναφερθώ στην εξωτερική πολιτική, που η Κυβέρνησή σας δήλωσε ότι είμαστε σε πόλεμο με τη Ρωσία. Δεν θα αναφερθώ στις κακές κριτικές σας προς το πρόσωπο του νυν Προέδρου της Αμερικής και με ό,τι αυτό συνεπάγεται για τη χώρα μας. Δεν θα αναφερθώ στο ότι ο Πρωθυπουργός της χώρας, αντί να αναλάβει τις ευθύνες του, τις μεταθέτει στους Υπουργούς του, όπως κάνει τώρα με τον κ. Τριαντόπουλο.

Θα πω, όμως -κλείνω, κύριε Πρόεδρε-, ότι είστε η Κυβέρνηση που στη συνείδηση των Ελλήνων έχετε ήδη καταδικαστεί. Και αυτό είναι το σημείο που πρέπει να σταθείτε, κύριοι, και να προβληματιστείτε εάν θα συνεχίσετε την ατιμωρησία και γι’ αυτό το έγκλημα, όπως κάνατε όλα τα κόμματα, ΠΑΣΟΚ, Νέα Δημοκρατία, ΣΥΡΙΖΑ, με το Μάτι, τη Μάνδρα και πολλά άλλα.

Η Ελληνική Λύση ήταν το πρώτο κόμμα που μίλησε για την έκρηξη, για το μπάζωμα, για το ξυλόλιο από τις πρώτες κιόλας μέρες και εμπαιχτήκαμε πολύ απ’ όλα τα κόμματα, απ’ όλους σας. Αλλά, όπως πάντα η αλήθεια νικάει, έτσι και τώρα η αλήθεια θα δικαιώσει όλες αυτές τις αθώες ψυχές.

Κύριε Πρόεδρε, σας ευχαριστώ και για την ανοχή.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Αθανασίου.

Τον λόγο τώρα έχει ο Υπουργός Αγροτικής Ανάπτυξης και Τροφίμων κ. Κώστας Τσιάρας.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, κάθε συζήτηση που αφορά σε μια πρόταση δυσπιστίας προφανώς αφορά σε μία κορυφαία διαδικασία του Ελληνικού Κοινοβουλίου. Θα έλεγα μάλιστα ότι, μαζί με τις επαναλαμβανόμενες κατ’ έτος συζητήσεις που αφορούν στον προϋπολογισμό της χώρας, είναι οι λεγόμενες κορυφαίες κοινοβουλευτικές διαδικασίες.

Η αλήθεια είναι όμως ότι η συζήτηση που αφορά στην πρόταση δυσπιστίας η οποία ξεκίνησε από χθες αφορά σε ένα πραγματικά πολύ ιδιαίτερο τραγικό συμβάν. Είναι το τραγικό δυστύχημα των Τεμπών. Και βεβαίως, όλες αυτές οι εκδηλώσεις οι οποίες προηγήθηκαν από τη συντριπτική πλειοψηφία της ελληνικής κοινωνίας πιθανόν έδωσαν τον λόγο ή την αφορμή σε έναν αριθμό κομμάτων της Αντιπολίτευσης να καταθέσουν την πρόταση δυσπιστίας.

Δεν σας κρύβω ότι αισθάνομαι πάρα πολύ άβολα προσωπικά να συμμετέχω σε μια συζήτηση η οποία γίνεται στη σκιά ενός τόσο τραγικού γεγονότος. Γιατί αυτό που οφείλουμε όλοι μας, κυρίες και κύριοι συνάδελφοι, είναι να δείξουμε σεβασμό στη μνήμη των αθώων αυτών ανθρώπων, των πενήντα επτά αθώων παιδιών, αλλά και σεβασμό στον πόνο των δικών τους ανθρώπων. Και αυτός ο σεβασμός θα έπρεπε να μας οδηγεί σε μια εντελώς διαφορετική κοινοβουλευτική πρακτική. Διότι, κυρίες και κύριοι συνάδελφοι, η συζήτηση που μπορεί να αφορά σε κομματικά ή μικροκομματικά -όπως θέλετε πείτε το- οφέλη, κέρδη ή ζημιές, δεν είναι μια συζήτηση η οποία μπορεί να γίνεται στην πλάτη ή, αν θέλετε, στη λογική που υπαγορεύεται από ένα τέτοιο τραγικό γεγονός απώλειας ανθρώπινων ζωών.

Τα λέω αυτά, διότι θα έπρεπε κατά κάποιον τρόπο η συζήτηση μέσα στο Ελληνικό Κοινοβούλιο ανάμεσα στα πολιτικά κόμματα, μετά από ένα τέτοιο τραγικό γεγονός, όπου όλοι λίγο-πολύ ξέρουμε τι μπορεί να φταίει με την έννοια και τη λογική της περιγραφής συγκεκριμένων λαθών, παθογενειών, παραλείψεων, όλα αυτά τα οποία περιγράφονται στο πόρισμα -εγώ θα δεχθώ ό,τι άλλο κι αν μου πείτε- θα έπρεπε να γίνεται σε μια βάση, κατά τη δική μου άποψη, συμφωνίας, συναίνεσης και ομοφωνίας των πολιτικών κομμάτων και όχι σε μια λογική αντιπαράθεσης, η οποία, τουλάχιστον κατά τη δική μου γνώμη, σε καμία περίπτωση δεν ελκύει ούτε την κοινή γνώμη αλλά, πολύ περισσότερο, ούτε γίνεται αποδεκτή από τη συντριπτική πλειοψηφία των Ελλήνων πολιτών.

Αντί, λοιπόν, να καθόμαστε να δούμε με σοβαρό τρόπο ποια είναι τα προβλήματα τα οποία υπάρχουν διαχρονικά στην ελληνική κοινωνία και τα οποία δεν έχουν αντιμετωπιστεί, ποιοι είναι οι κανόνες οι οποίοι θα έπρεπε να είχαν θεσπιστεί με έναν απαράβατο μοναδικό τρόπο, που ποτέ να μην καταλύονται για κανέναν απολύτως λόγο, ποιες είναι ενδεχομένως όλες αυτές οι κατευθύνσεις στις οποίες πρέπει να κινηθούμε για να υπάρξει η απόλυτη ασφάλεια στους σιδηροδρόμους, στις συγκοινωνίες, σε οτιδήποτε αφορά την κοινωνική δραστηριότητα, αναλωνόμαστε σε μια αντιπαράθεση, με στόχο το αν θα κερδίσει το ένα ή το άλλο πολιτικό κόμμα. Είναι σαν να μην έχουμε διδαχθεί τίποτα από το πρόσφατο παρελθόν μας.

Δεν θέλω να επαναλάβω τις αναφορές ή να κάνω συγκρίσεις με το τι έχει συμβεί στο παρελθόν, με τραγικά γεγονότα και τραγικά δυστυχήματα, τα οποία κόστισαν τη ζωή σε δεκάδες ή εκατοντάδες συμπολίτες μας με έναν απολύτως άδικο τρόπο, με έναν αδιανόητο τρόπο ούτε να επιμερίσω πολιτικές ευθύνες.

Απευθύνομαι, όμως, σε όλους τους συναδέλφους λέγοντας ότι μια ακόμη ευκαιρία που θα μας έδινε τη δυνατότητα να αποδείξουμε ότι το πολιτικό μας σύστημα έχει κινηθεί στην κατεύθυνση της ωριμότητας και της αποδοχής ή πολύ περισσότερο της αναγνώρισης των προβλημάτων που για διαφορετικούς λόγους άφησε να επωαστούν χάνεται ακριβώς με πρωτοβουλία των πολιτικών κομμάτων.

Θα μπορούσα να σας μιλήσω, βεβαίως, και για το γεγονός ότι δεν μπορεί σε καμία περίπτωση όλη αυτή η συζήτηση να γίνεται μέσα από μια λογική του πώς ενδεχομένως ένα, δύο, τρία ή τέσσερα κόμματα της Αντιπολίτευσης μπορεί να συνασπίζονται απλά και μόνο για να δημιουργήσουν ένα λόγο συζήτησης.

Κυρίες και κύριοι συνάδελφοι, ο ανθρώπινος πόνος της απώλειας νέων ανθρώπων, ανθρώπων όπως αυτά τα παιδιά που χάθηκαν στο τραγικό σιδηροδρομικό δυστύχημα των Τεμπών, είναι ένας πόνος που μπορεί να τον συναισθανθεί μόνον αν κάποιος τον έχει ζήσει. Και όλοι όσοι ερχόμαστε σε αυτό το Βήμα και επιχειρηματολογούμε με μια συγκεκριμένη λογική περί όλων αυτών νομίζω ότι το μόνο που κάνουμε στην πραγματικότητα είναι να αποδείξουμε ότι δεν έχουμε καταλάβει απολύτως τίποτα.

Και λυπάμαι πραγματικά διότι εδώ σας επαναλαμβάνω, πέραν μιας ακόμη ευκαιρίας που χάνεται για το ίδιο το πολιτικό μας σύστημα, δημιουργείται απαραίτητα την ίδια στιγμή και με τον ίδιο ακριβώς τρόπο ο λόγος για τον οποίον η πολιτική αντιπαράθεση ή ο δρόμος που έχετε ακολουθήσει αποδεικνύει ότι δεν είναι τίποτα άλλο παρά μια προσπάθεια, αφού βλέπουμε ότι δεν πάνε καλά πολιτικά τα πράγματα, να οικειοποιηθούμε μια πραγματικότητα -και φυσικά απευθύνομαι στα κόμματα της Αντιπολίτευσης- που αφορά στον ανθρώπινο πόνο, που αφορά σε ένα τραγικό δυστύχημα και που αφορά σε απώλεια ανθρώπινων ζωών.

Κυρίες και κύριοι συνάδελφοι, για όλα αυτά, βεβαίως, θα μας κρίνει η ιστορία του μέλλοντος και αυτή είναι η αλήθεια. Όμως, αν κάποιος νομίζει ότι μπορεί ξανά να βρεθεί σε αυτό το κύμα ή σε αυτό το ρεύμα το οποίο ζήσαμε πριν από δέκα, δώδεκα, δεκατέσσερα χρόνια, που κάποιοι άνθρωποι διαδήλωναν για έναν συγκεκριμένο λόγο και τελικά η πατρίδα μας βρέθηκε κάπου αλλού, είναι ενδεχομένως μια εξέλιξη την οποία εγώ προσωπικά πιστεύω ότι η ίδια η ελληνική κοινωνία δεν θα την αφήσει να συμβεί.

Και το λέω διότι όλη αυτή η συζήτηση θα μπορούσε να έχει αμιγώς πολιτικά χαρακτηριστικά και προφανώς είμαι αναγκασμένος να μιλήσω και για πολιτική, διότι μια πρόταση δυσπιστίας -και αντιλαμβάνεστε είμαι υποχρεωμένος να το κάνω, αλλάζω την κατεύθυνση της συζήτησης- ενέχει την, αν θέλετε, αμφισβήτηση της Κυβέρνησης από τη μία πλευρά και την υποψηφιότητα ενός ή περισσοτέρων κομμάτων που έχουν τη δυνατότητα να κυβερνήσουν.

Υπάρχει αυτό στο σημερινό πολιτικό σκηνικό, κυρίες και κύριοι συνάδελφοι; Και, αλήθεια, δεν αντιλαμβάνεστε όλοι εσείς, οι οποίοι επιχειρείτε μέσω αυτής της πρότασης δυσπιστίας, που ενδεχομένως εδράζεται σε αυτό το τραγικό γεγονός του συγκεκριμένου δυστυχήματος, ότι σας βρίσκει αντιμέτωπους με την ίδια την πραγματικότητα που έζησε η ελληνική κοινωνία τα προηγούμενα χρόνια;

Οι Έλληνες πολίτες, αν φύγουμε από τη συζήτηση για το συναίσθημα που ποτέ δεν θα πάψει να υπάρχει και θα είναι αρνητικό, είναι βέβαιο ότι μπορούν να συγκρίνουν ποια ήταν η δική τους πραγματικότητα το 2019 και ποια είναι σήμερα, είναι βέβαιο ότι μπορούν να καταλάβουν ότι όλα αυτά τα χρόνια η Ελλάδα έχει αλλάξει, η Ελλάδα έπαψε να είναι ο παρίας της Ευρώπης, η Ελλάδα είναι ο πρωταγωνιστής των εξελίξεων, η Ελλάδα έχει θωρακίσει τα σύνορά της, έχει κλείσει τις πόρτες του μεγάλου μεταναστευτικού ρεύματος που δημιουργούσε τεράστια ζητήματα στην ελληνική κοινωνία.

Η Ελλάδα καταφέρνει και αξιοποιεί πόρους, οι οποίοι ξεπερνούν τα 36 δισεκατομμύρια ευρώ μέσα από το Ταμείο Ανάκαμψης. Με προσωπική πρωτοβουλία του ίδιου του Πρωθυπουργού είναι η μόνη χώρα που δεν βλέπει τους πόρους για την αγροτική ανάπτυξη να μειώνονται: 19,3 δισεκατομμύρια ευρώ μόνο για την αγροτική ανάπτυξη μέσω ουσιαστικά του ΠΑΑ και του στρατηγικού σχεδίου για την κοινή αγροτική πολιτική έρχονται στην Ελλάδα και η Ελλάδα είναι μια χώρα η οποία βλέπει την ανάπτυξη να σημειώνει πραγματικά εντυπωσιακή, θα έλεγα, άνοδο τα τελευταία χρόνια, η χώρα να γίνεται πόλος προσέλκυσης επενδύσεων, γενικότερα να αλλάζει και την παρουσία της και τη μοίρα της, αλλά και την πορεία της για τα επόμενα χρόνια.

Αυτά, κυρίες και κύριοι συνάδελφοι, μαζί με τη λογική, θα έλεγα, αναζήτηση των Ελλήνων πολιτών για δικαιοσύνη σε σχέση με το τραγικό δυστύχημα των Τεμπών είναι προφανώς ταυτόχρονα την ίδια στιγμή ορατά και από το μεγάλο κομμάτι της ελληνικής κοινωνίας και η ελληνική κοινωνία έχει την ωριμότητα να δει, να κρίνει και να συγκρίνει.

Και τα λέω όλα αυτά διότι αντιλαμβάνεται κανείς πάρα πολύ εύκολα ότι η επιστροφή στο παρελθόν δεν είναι η λύση σε μια αναζήτηση που μπορεί τα κόμματα της Αξιωματικής και της ευρύτερης Αντιπολίτευσης να έχουν αυτή τη στιγμή. Αντίθετα, αυτό το οποίο ζητάμε είναι να συνεχίσει η πατρίδα μας αυτή την πορεία και σε αυτή την κατεύθυνση βλέποντας κάθε μέρα τη ζωή των Ελλήνων πολιτών να βελτιώνεται και να γίνεται καλύτερη.

Λύθηκαν όλα τα προβλήματα; Όχι, δεν λύθηκαν όλα τα προβλήματα, κυρίες και κύριοι συνάδελφοι. Αν ισχυριστεί κανείς ότι έχει μαγικό ραβδί, να μου δείξει πού βρίσκεται για να σας απαντήσω κι εγώ ότι λύνονται όλα τα προβλήματα αμέσως. Το να αγνοεί, όμως, κανείς ότι αυτά τα τέσσερα, πέντε, έξι χρόνια υπάρχει μια σημαντικότατη βελτίωση και μια άνοδος του βιοτικού επιπέδου και της ελληνικής κοινωνίας και των Ελλήνων πολιτών νομίζω ότι θα συγκρουστεί με την ίδια την πραγματικότητα, αν και είναι γνωστό ότι η πραγματικότητα πολλές φορές και η αναγνώρισή της δεν είναι το φόρτε ειδικά των κομμάτων που συνυπογράφουν την πρόταση μομφής.

Θέλω να κάνω ένα επιπλέον σχόλιο και να κλείσω με αυτό. Υπάρχει μια συνεχής μουρμούρα-συζήτηση για την αξιολόγηση και την αποδοχή του ρόλου της δικαιοσύνης στην ελληνική πολιτική πραγματικότητα.

Κύριοι συνάδελφοι του ΠΑΣΟΚ και του ΣΥΡΙΖΑ, αντιλαμβάνεστε τι κάνετε αυτή τη στιγμή διά των τοποθετήσεων των Αρχηγών σας; Αντιλαμβάνεστε ότι για μια κοινοβουλευτική δημοκρατία, για την οποία εγώ είμαι ο πρώτος που θα δεχτώ ότι δόθηκαν μεγάλοι αγώνες από το 1974 και μετά και για να εμπεδωθεί και για να καθιερωθεί και να γίνει ακόμη καλύτερη, ένας από τους βασικούς πυλώνες είναι η ίδια η δικαιοσύνη, η συνταγματικά κατοχυρωμένη παρουσία και λειτουργία της δικαιοσύνης;

Αν θεωρείτε ότι με τόσο μεγάλη ευκολία κόμματα τα οποία βρεθήκαμε σε κυβερνητικό ρόλο, σε κυβερνητική, θα έλεγα, θέση ευθύνης, μπορούν να αμφισβητούν τον ρόλο και την παρουσία της δικαιοσύνης, προφανώς μιλάμε για μια δημοκρατία η οποία έχει εντελώς διαφορετικά χαρακτηριστικά και θέλω να σας καλέσω όλοι μαζί να δούμε και να κατανοήσουμε ότι ο ρόλος και η παρουσία της δικαιοσύνης όχι μόνο αυταπόδεικτα είναι εξόχως σημαντικός για τη λειτουργία της δημοκρατίας, αλλά πολύ περισσότερο προϋποθέτει και την προσπάθεια όλων μας για να βελτιωθεί και να ενισχυθεί. Σε μια δημοκρατία ο ρόλος και η ευθύνη της δικαιοσύνης είναι πραγματικά σε πολύ υψηλό βαθμό και σε πολύ υψηλό επίπεδο και αυτό είναι που πρέπει να ζητάμε.

Τώρα στη λογική της αντιπαράθεσης για το πώς ήταν η Ελλάδα, ποιες είναι οι εκθέσεις των διεθνών και ευρωπαϊκών οργανισμών, πόσο έχει εξελιχθεί μια πραγματικότητα την οποία μπορούμε να τη δούμε, να την εκτιμήσουμε και να τη συγκρίνουμε από το παρελθόν και πού έχει φτάσει σήμερα, νομίζω ότι η ίδια η πραγματικότητα είναι αυτή η οποία, κυρίες και κύριοι συνάδελφοι, θα σας βάλει σε πολύ άβολη θέση.

Κλείνω λέγοντας το εξής: Πάντα οι συζητήσεις που αφορούν σε πρόταση δυσπιστίας είναι μια ευκαιρία για να ακουστούν και να ειπωθούν πολλά πράγματα. Οι συμψηφισμοί, οι οποίοι κατά καιρούς επιχειρούνται, προφανώς δεν είναι ούτε ο λόγος ούτε, αν θέλετε, η πραγματική, από την άλλη πλευρά, αφορμή για να μπορέσει να δώσει επιχειρήματα στην πολιτική αντιπαράθεση.

Αντίθετα, αν θέλουμε να κρατήσουμε την ελάχιστη ευθύνη για τον εαυτό μας, θα είναι η αναζήτηση μιας κατεύθυνσης, ώστε τραγικά γεγονότα, όπως αυτό που αφορά στο δυστύχημα των Τεμπών και σειρά άλλων του πρόσφατου και του παρελθόντος, δεν πρέπει να αφήσουμε να συμβούν ξανά και αυτό είναι ευθύνη όλων μας, ναι, είναι ευθύνη και της σημερινής Κυβέρνησης, είναι ευθύνη όλου του πολιτικού συστήματος, είναι ευθύνη ακόμη και της ίδιας της κοινωνίας που συμμετέχει και αν το πολιτικό σύστημα δεν είναι το παιδαγωγικό παράδειγμα προς αυτή την κατεύθυνση, προφανώς, κυρίες και κύριοι συνάδελφοι, στο τέλος της ημέρας όλοι θα ξέρουμε τι θα έχει φταίξει γι’ αυτό.

Ωστόσο, νομίζω ότι τα πράγματα δεν είναι εκεί που προσπαθείτε να κατευθύνετε. Η Κυβέρνηση έχει παράξει ένα πραγματικά σπουδαίο έργο, η Κυβέρνηση έχει δημιουργήσει μια σταθερότητα στη χώρα που έλειπε εδώ και πάρα πολλά χρόνια, κυριολεκτικά πάρα πολλά χρόνια, έχει δημιουργήσει μια διαφορετική εικόνα και ένα διαφορετικό αποτύπωμα της πατρίδας μας στο ευρωπαϊκό και το παγκόσμιο γίγνεσθαι και αυτό είναι κάτι που αναγνωρίζουν και οι Έλληνες πολίτες, αλλά και η ελληνική κοινωνία.

Γι’ αυτό άλλωστε και αύριο το βράδυ σύσσωμη η Κοινοβουλευτική Ομάδα της Νέας Δημοκρατίας θα δώσει την απάντηση που ενδεχομένως όλη η ελληνική κοινωνία περιμένει.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κύριο Υπουργό.

Καλείται τώρα στο Βήμα η Βουλευτής της Νέας Δημοκρατίας κ. Αγγελική Δεληκάρη.

Ορίστε, κυρία Δεληκάρη, έχετε τον λόγο.

**ΑΓΓΕΛΙΚΗ ΔΕΛΗΚΑΡΗ:** Σας ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, το τραγικό δυστύχημα στα Τέμπη στις 28 Φεβρουαρίου του 2023, με την απώλεια πενήντα επτά συνανθρώπων μας, σημάδεψε τις ζωές όλων των Ελλήνων. Οι κραυγές και ο θρήνος των συγγενών ηχούν στα αυτιά μας και η θλίψη τους είναι και δική μας θλίψη. Στη θέση των ανθρώπων που τόσο άδικα χάθηκαν, θα μπορούσαμε να είμαστε εμείς και δικά μας πρόσωπα, σύζυγοι, αδέλφια, παιδιά, φίλοι, που χρησιμοποιούμε το τρένο για τις μετακινήσεις μας.

Το αίτημα της κοινωνίας για απονομή δικαιοσύνης για διερεύνηση των αιτίων του δυστυχήματος είναι και δικό μας αίτημα. Υπάρχει κάποιος μέσα σε αυτή την Αίθουσα που δεν έχει ως πρωταρχικό του μέλημα την αναζήτηση της αλήθειας, τη διόρθωση των διαχρονικών παθογενειών του ελληνικού σιδηροδρόμου;

Κυρίες και κύριοι συνάδελφοι, το τραύμα αυτό της τραγωδίας των Τεμπών παραμένει ανοικτό. Χρέος της συντεταγμένης πολιτείας είναι να φροντίσει για την ταχεία θεραπεία του, πριν οδηγηθούμε στη σήψη και τη γάγγραινα με οδυνηρά αποτελέσματα. Και όταν μιλώ για σήψη, αναφέρομαι στις απόπειρες καπηλείας του ανθρώπινου πόνου, στη διακίνηση θεωριών συνωμοσίας, στην υποκατάσταση του κράτους δικαίου από λαϊκά δικαστήρια.

Η πρόσφατη παρουσίαση του πορίσματος του Εθνικού Οργανισμού Διερεύνησης Αεροπορικών και Σιδηροδρομικών Ατυχημάτων και Ασφάλειας Μεταφορών ήταν κομβική στη διαδικασία της κατανόησης των αιτίων του δυστυχήματος άμεσων και έμμεσων, ένας οργανισμός που συστάθηκε από την Κυβέρνηση της Νέας Δημοκρατίας. Ο Εθνικός Οργανισμός λειτούργησε με επαγγελματισμό και απόλυτη ανεξαρτησία και αυτό φαίνεται από τις σαφείς κρίσεις του πορίσματος δίχως στρογγυλεύσεις στην ανάδειξη των χρόνιων προβλημάτων του ελληνικού σιδηροδρόμου, στα λάθη που οδήγησαν στο δυστύχημα, καθώς και στις παραλείψεις που παρατήρησε κατά τη διαχείριση του περιστατικού επί του πεδίου.

Η Αντιπολίτευση επέλεξε να αξιοποιήσει με διάθεση διαστρέβλωσης τα σημεία του πορίσματος που εστιάζουν σε χρόνιες παθογένειες, όπως η Σύμβαση 717 και η στελέχωση του ΟΣΕ κατά τη μνημονιακή περίοδο αλλά και αργότερα. Επιμένει στις θεωρίες περί συγκάλυψης και συνάγει συμπεράσματα με βάση την υποθετική ύπαρξη άγνωστου καυσίμου στην εμπορική αμαξοστοιχία. Οποιοδήποτε πόρισμα δεν συνάδει με τα πολιτικά αυτά αφηγήματα, τα οποία έχουν ως απώτερο στόχο την πτώση της -αυτό ακούγεται συνεχώς ως επωδός και σύνθημα-, οποιοδήποτε στοιχείο δεν ταιριάζει με τις θεωρίες συνωμοσίας και τη βεβαιότητα για οργανωμένο σχέδιο αλλοίωσης του χώρου του δυστυχήματος, απαξιώνεται και απορρίπτεται.

Μιλάμε όλοι για δικαιοσύνη. Ποια δικαιοσύνη όμως; Αυτή που δεν εμπιστεύεστε; Αυτήν για την οποία προτρέπετε τον κόσμο να μην εμπιστεύεται; Δεν επιτρέπεται να αμφισβητείται η διαδικασία πριν καν ξεκινήσει η δίκη, πριν κλείσει η δικογραφία. Η δικαιοσύνη, παρότι θα πρέπει να λειτουργεί με γρήγορους ρυθμούς, δεν μπορεί να απονέμεται με όρους fast track.

Όλα στο φως! Αυτό φώναξαν τα πλήθη του κόσμου που βγήκαν στους δρόμους την προηγούμενη Παρασκευή. Όλα στο φως! Αυτό ζητούν οι συγγενείς των θυμάτων. Όλα στο φως! Αυτή είναι και η θέση του Πρωθυπουργού μας, του Κυριάκου Μητσοτάκη, να μη μείνει καμία σκιά στους τάφους των ανθρώπων που έφυγαν άδικα. Γιατί η απονομή δικαιοσύνης είναι η ελάχιστη ένδειξη σεβασμού στη μνήμη τους, είναι η μόνη παρηγοριά στους τραυματίες που ζουν με την ανάμνηση εκείνης της μοιραίας νύχτας, στους συγγενείς των νεκρών που κουβαλούν τον αβάσταχτο πόνο της απώλειας, δίχως λαϊκισμούς, δίχως κραυγές, δίχως λαϊκά δικαστήρια, με τον μόνο τρόπο που αρμόζει: μέσα από τους θεσμούς, μέσα από τη δικαιοσύνη, για να διορθωθούν τα λάθη και να βεβαιωθούμε πως δεν θα υπάρξει στο μέλλον άλλη τέτοια τραγωδία.

Η Κυβέρνηση έχει λάβει το μήνυμα, θα προωθήσει τις λύσεις. Και αυτή η πορεία δεν μπορεί να ανακοπεί από μικροκομματικούς τακτικισμούς.

Για όλα τα παραπάνω καταψηφίζω την πρόταση δυσπιστίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε και για την οικονομία του χρόνου την κ. Δεληκάρη.

Καλείται τώρα στο Βήμα ο Βουλευτής της Κοινοβουλευτικής Ομάδας της Νίκης κ. Ανδρέας Βορύλλας.

Ορίστε, κύριε συνάδελφε, έχετε τον λόγο.

**ΑΝΔΡΕΑΣ ΒΟΡΥΛΛΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, πριν τοποθετηθούμε για την πρόταση δυσπιστίας κατά της Κυβέρνησης που κατατέθηκε με πρωτοβουλία του ΠΑΣΟΚ, θα θέλαμε να αναφερθούμε στις μεγαλειώδεις συγκεντρώσεις που πραγματοποιήθηκαν στις 28 Φεβρουαρίου σε δεκάδες πόλεις της χώρας μας αλλά και από Έλληνες της διασποράς του εξωτερικού. Οι συγκεντρώσεις την Παρασκευή για τα Τέμπη ήταν από εκείνες τις μαζικές κινητοποιήσεις που η Ελλάδα θα θυμάται για πολλά χρόνια. Ο λαός μας περίτρανα με την παρουσία του ζητά την άμεση απόδοση δικαιοσύνης για το έγκλημα των Τεμπών, όλοι οι ένοχοι να λογοδοτήσουν για τα εγκλήματά τους όσο ψηλά κι αν βρίσκονται.

Ταυτόχρονα, το πολιτικό μας σύστημα οφείλει να εκφράσει το λαϊκό αίτημα περί απονομής της δικαιοσύνης, χωρίς να προσπαθεί να αποκομίσει μικροκομματικά οφέλη ή να συγκαλύψει την αλήθεια, ενώ ιερή υποχρέωση μας είναι να σταθούμε στο ύψος των περιστάσεων και να διαφυλάξουμε τη λειτουργία της δημοκρατίας μας. Αν σε αυτά συμπεριλάβουμε και τις δημοσκοπήσεις που δείχνουν ότι επτά στους δέκα Έλληνες θεωρούν ότι συντελέστηκε απροκάλυπτα συγκάλυψη στην τραγωδία των Τεμπών, μπορούμε εύκολα να καταλάβουμε ότι αυτό το βουβό ποτάμι της οργής που εμφανίστηκε την Παρασκευή ζητά δύο πράγματα απολύτως κομβικά για κάθε κοινωνία: δικαιοσύνη και δημοκρατία.

Με δημοσιεύματα της η εφημερίδα «ΕΣΤΙΑ» επικαλείται φερόμενο email διά χειρός Χρήστου Τριαντόπουλου, στο οποίο -σύμφωνα με το έντυπο- ο τότε Υφυπουργός παρά τω Πρωθυπουργώ ομολογεί ουσιαστικά τον ρόλο του στο μπάζωμα στα Τέμπη. Όπως ισχυρίζεται η εφημερίδα, το email φέρεται να απέστειλε ο Χρήστος Τριαντόπουλος λίγες ημέρες μετά το δυστύχημα στον τότε Υπουργό Επικρατείας Γιώργο Γεραπετρίτη, στον τότε Υφυπουργό Άκη Σκέρτσο, στον Γενικό Γραμματέα του Υπουργείου Μεταφορών Γιάννη Ξιφαρά και στον Περιφερειάρχη Θεσσαλίας Κώστα Αγοραστό.

Ακόμα, η εφημερίδα διατείνεται πως στο email -που φέρει ημερομηνία «9 Μαρτίου 2023»- ο κ. Τριαντόπουλος εμφανίζεται να επιβεβαιώνει ότι μετείχε σε σύσκεψη υπό τον Γιώργο Γεραπετρίτη στην Περιφέρεια Θεσσαλίας, κάτι που δεν ανέφερε χθες στη Βουλή, ενώ αναφέρει ως θέμα της σύσκεψης «Συλλογή και αποκατάσταση, διαμόρφωση χώρου δυστυχήματος». Η «ΕΣΤΙΑ» αντιπαραβάλει όσα φέρεται να έχει γράψει ο κ. Τριαντόπουλος στο email με το πόρισμα του ΕΟΔΑΣΑΑΜ, που τον πλαισιώνει ως απλό παρατηρητή του μπαζώματος.

Αξίζει να σημειωθεί ότι έως τώρα στα ανελέητα σφυροκοπήματα της Αντιπολίτευσης στα δημοσιεύματα, κανένας από τους άμεσα εμπλεκόμενους της Κυβέρνησης δεν έχει τοποθετηθεί.

Στο πόρισμα του Εθνικού Οργανισμού Διερεύνησης Αεροπορικών και Σιδηροδρομικών Ατυχημάτων, που δόθηκε στη δημοσιότητα μόλις μία μέρα πριν τη συμπλήρωση δύο ετών από το τραγικό δυστύχημα, καταγράφονται μια σειρά από αιτίες που δεν επιτρέπουν στην Κυβέρνηση να παρουσιάζει ως βασική αιτία τα ανθρώπινα λάθη.

Στο εν λόγω πόρισμα καταγράφεται ότι ελληνικός σιδηρόδρομος υπέφερε πολύ από τις οικονομικές κρίσεις που ξεκίνησαν στα τέλη του 2009 και κορυφώθηκαν το 2010. Αυτό είχε ως αποτέλεσμα την κακή συντήρηση και την όλο και πιο υποβαθμισμένη υποδομή και μια διαρθρωτική έλλειψη προσωπικού, απαραίτητο για να συνεχίσει να παρέχει τις συνήθεις υπηρεσίες.

Όλες οι προσομοιώσεις θεωρούν πιθανή παρουσία ενός άγνωστου μέχρι στιγμής καυσίμου που προκάλεσε την πυρόσφαιρα. Το πώς βρέθηκε άγνωστο καύσιμο μη δηλωμένο στην εμπορική αμαξοστοιχία αφήνει σοβαρές ενδείξεις για κύκλωμα λαθρεμπορίας με τη συμμετοχή υπαλλήλων του ΟΣΕ, της Hellenic Train και τελωνειακών υπαλλήλων.

Για όλα τα παραπάνω ευθύνες έχουν και οι προηγούμενες κυβερνήσεις τού τότε ενιαίου ΣΥΡΙΖΑ, αλλά ακόμα και παλαιότερα του ΠΑΣΟΚ, που άφησαν τον ελληνικό σιδηρόδρομο να απαξιώνεται.

Για εμάς, με το που έγινε το έγκλημα θα έπρεπε η Κυβέρνηση αμέσως να αναλάβει τις ευθύνες της και να προτείνει τη σύσταση προανακριτικής επιτροπής, για να διερευνηθούν ενδεχόμενες ποινικές ευθύνες των πρώην Υπουργών Υποδομών και Μεταφορών, των κυρίων Κωνσταντίνου Καραμανλή και Χρήστου Σπίρτζη, των κυβερνήσεων της Νέας Δημοκρατίας και του ΣΥΡΙΖΑ αντίστοιχα για τα φερόμενα ποινικά αδικήματα που αφορούν την παράβαση καθήκοντος που διαπράχθηκε από τον πρώην Υπουργό Χρήστο Σπίρτζη και την υπεξαίρεση κατά των οικονομικών συμφερόντων της Ευρωπαϊκής Ένωσης και του Ελληνικού Δημοσίου που διαπράχθηκε από τον πρώην Υπουργό Κωνσταντίνο Καραμανλή.

Τα παραπάνω ποινικά αδικήματα πρότεινε και η Ευρωπαϊκή Εισαγγελία, ωστόσο η Ελλάδα αρνήθηκε να αναλάβει δράση σχετικά με την πιθανή ποινική ευθύνη των δύο πρώην Υπουργών Μεταφορών. Σε επιστολή που απέστειλε η εισαγγελέας της Ευρωπαϊκής Εισαγγελίας κ. Πόπη Παπανδρέου στις 2 Ιουνίου 2024 σημείωνε ότι κατά τη διάρκεια της έρευνας για το δυστύχημα προέκυψαν υποψίες σχετικά με τα εν λόγω φερόμενα ποινικά αδικήματα που διαπράχθηκαν από πρώην μέλη της Ελληνικής Κυβέρνησης. Αυτό που δεν είναι ευρέως γνωστό είναι ότι η Κυβέρνηση αρνήθηκε να εξετάσει τη δικογραφία της Ευρωπαϊκής Εισαγγελίας και απλά την αρχειοθέτησε, προκειμένου να προστατεύσει τους δύο Υπουργούς. Η άρνηση της Κυβέρνησης αποδεικνύει ότι τελικά δεν πρόκειται για τραγικό ατύχημα αλλά για έγκλημα. Το γεγονός και μόνο της αρχειοθέτησης της δικογραφίας της Ευρωπαϊκής Εισαγγελίας μαρτυρά την προσπάθεια της Κυβέρνησης να μην αποδοθεί δικαιοσύνη για το έγκλημα των Τεμπών.

Επίσης, το κίνημά μας υποστηρίζει ότι υπάρχουν σοβαρές ενδείξεις για ποινικές ευθύνες των πρώην Υπουργών, σύμφωνα με το άρθρο 306 του Ποινικού Κώδικα, οι οποίοι παρέλειψαν εν γνώσει τους να προβούν στην ολοκλήρωση της Σύμβασης 717. Με απλά λόγια, αν λειτουργούσε η τηλεδιοίκηση, δεν θα υπήρχε περίπτωση δύο αμαξοστοιχίες με διαφορετική κατεύθυνση να τεθούν στην ίδια γραμμή ταυτόχρονα. Με τη μη ολοκλήρωση της Σύμβασης 717 εξέθεταν σε διαρκή κίνδυνο τους επιβαίνοντες και δεν λάμβαναν επί σειρά πολλών ετών, παρά το ότι είχαν ιδιαίτερη νομική υποχρέωση, τα κατάλληλα μέτρα αποτροπής του κινδύνου.

Σύμφωνα με το άρθρο 86 του Συντάγματος, μόνο η Βουλή έχει την αρμοδιότητα να ασκεί δίωξη κατά όσων διατελούν ή διετέλεσαν μέλη της Κυβέρνησης ή Υφυπουργοί για ποινικά αδικήματα που τέλεσαν κατά την άσκηση των καθηκόντων τους.

Η αμφισβήτηση των Ελλήνων πολιτών, όπως διατυπώνεται στις δημοσκοπήσεις, κορυφώνεται με τη διαπίστωση ότι η δικαιοσύνη συνδιαλέγεται με την εκτελεστική εξουσία, ενώ η ίδια η εκτελεστική εξουσία έχει εξασφαλίσει το ακαταδίωκτο μέσω του άρθρου 86 του Συντάγματος. Αυτό δημιουργεί μείζον πρόβλημα στη δημοκρατία, πράγμα που σημαίνει ότι ανοίγουν κερκόπορτες για κύκλους ανωμαλίας και σε ακραίους. Αυτό θα μπορούσε να δημιουργήσει καταστάσεις που όλοι απευχόμαστε, αλλά και αφήνει πρόσφορο έδαφος σε συμμάχους και εχθρούς μας να μας επιβάλουν τη δική τους πολιτική.

Το κίνημά μας υποστηρίζει ότι το άρθρο 86 του Συντάγματος θα πρέπει να αλλάξει άμεσα, πολιτικά πρόσωπα που πιθανόν τελούν ποινικά αδικήματα να ελέγχονται απευθείας από τη δικαιοσύνη. Χρέος των ηγετών είναι να κυβερνούν και να ανοίγουν δρόμους που οδηγούν την κοινωνία σε σύμπνοια, ακόμα και με προσωπικό κόστος.

Τέλος, θα θέλαμε να αναφερθούμε στην πορεία της οικονομίας μας που μπορεί η Κυβέρνηση να θεωρεί ότι είναι το δυνατό της σημείο. Το έλλειμμα του εμπορικού ισοζυγίου διευρύνθηκε ακόμα περισσότερο, αφού το ενδεκάμηνο του 2024 ανήλθε σε 31,5 δισεκατομμύρια ευρώ. Το χρέος το 2019, όπου ανέλαβε για πρώτη φορά η Νέα Δημοκρατία την κυβέρνηση, ανερχόταν σε 331,14 δισεκατομμύρια ευρώ, με εκτίμηση για το χρέος σε 365 δισεκατομμύρια ευρώ στο τέλος του 2024. Η Κυβέρνηση μάς φόρτωσε με νέο χρέος 34 δισεκατομμύρια ευρώ περίπου.

Πέραν όλων των παραπάνω, ο πρωτογενής τομέας συρρικνώνεται δραματικά, η υπογεννητικότητα απειλεί με ερήμωση την επαρχία μας, ενώ ο πληθυσμός της χώρας μας θα μειώνεται συνεχώς, αν δεν λάβουμε σοβαρά μέτρα. Η ακρίβεια αδειάζει τα πορτοφόλια πριν το τέλος του μήνα, ενώ η Κυβέρνηση αρνείται πεισματικά τη μείωση του ΦΠΑ έστω στα βασικά τρόφιμα. Στην εξωτερική πολιτική ακολουθούμε μια πολιτική ήρεμων νερών και το λέμε επιτυχία, τη στιγμή που η Τουρκία ξεκάθαρα επιβουλεύεται νησιά στο Αιγαίο. Στον πόλεμο Ουκρανίας-Ρωσίας πήραμε λάθος θέση, χωρίς να εξασφαλίσουμε σοβαρά αντισταθμιστικά οφέλη, ενώ ταυτόχρονα τερματίσαμε τις οικονομικές μας σχέσεις, σπάζοντας ιστορικούς δεσμούς με τη Ρωσία. Κατά τα άλλα, η Κυβέρνηση της Νέας Δημοκρατίας είναι αναντικατάστατη.

Ευχαριστώ πάρα πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Και τον λόγο τώρα έχει ο Υπουργός Προστασίας του Πολίτη, ο κ. Μιχάλης Χρυσοχοΐδης.

Ορίστε, κύριε Υπουργέ, έχετε τον λόγο.

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Ευχαριστώ πάρα πολύ, κύριε Πρόεδρε.

Κυρίες και κύριοι συνάδελφοι, ο θρήνος για τα θύματα, τα παιδιά που χάθηκαν, τις πενήντα επτά ψυχές, στο δυστύχημα, το τραγικό δυστύχημα των Τεμπών, μεταξύ των άλλων είναι και μια ευκαιρία να αναστοχαστούμε όλοι μας εδώ και όλος ο ελληνικός λαός πόσο κρίσιμο ζήτημα αποτελεί η ασφάλεια, η οποία πρέπει να αποτελεί και τον κυρίαρχο στόχο κάθε διακυβέρνησης.

Η ασφάλεια είναι κοινωνικό αγαθό, είναι ατομικό δικαίωμα και είναι η προϋπόθεση για τη σταθερότητα και για την ελευθερία και τη λειτουργία της δημοκρατίας σε μια χώρα. Και επειδή, δυστυχώς ή ευτυχώς, οι κοινωνίες διαρκώς αλλάζουν και μετασχηματίζονται, διαρκώς τίθενται νέα ζητήματα, διαρκώς γεννώνται νέες προκλήσεις και άρα, λοιπόν, διαρκώς απαιτείται η μεταρρύθμιση των πολιτικών ασφάλειας στη χώρα.

Καθήκον μας, λοιπόν, αποτελεί η αντιμετώπιση, η διαχείριση του θέματος της ασφάλειας και ταυτόχρονα -κατά το δυνατόν- η αποτροπή δυσάρεστων συμβάντων, δυσάρεστων γεγονότων.

Εγώ θέλω να σας περιγράψω πολύ γρήγορα, πολύ σύντομα με αφορμή τη σημερινή πρόταση δυσπιστίας που κατατέθηκε από τα κόμματα της Αντιπολίτευσης ορισμένες από τις δράσεις ακριβώς που έχουν και τα δύο χαρακτηριστικά, δηλαδή αποτελούν και τον πυλώνα της ασφάλειας που τόσο είναι αναγκαίος για τη ζωή των πολιτών, αλλά ταυτόχρονα νέες πολιτικές ασφάλειας οι οποίες γεννώνται από τις ανάγκες της κοινωνικής εξέλιξης.

Θα σας πω, λοιπόν, ότι κατ’ αρχάς τον Γενάρη του 2024, πριν από δεκατέσσερις μήνες περίπου, όταν επέστρεψα στο Υπουργείο με εντολή του Πρωθυπουργού, επέστρεψαν οι αστυνομικοί στις γειτονιές, περίπου εξακόσιοι αστυνομικοί των Ομάδων Πρόληψης και Καταστολής Εγκληματικότητας στην Αθήνα και περίπου τετρακόσιοι όμοιοι συνάδελφοί τους στη Θεσσαλονίκη. Είναι παρούσες και παρόντες γυναίκες και άντρες αστυνομικοί στις γειτονιές της Αττικής και της Θεσσαλονίκης, έχουν τριπλασιάσει τις συλλήψεις στην Αθήνα και τη Θεσσαλονίκη και ταυτόχρονα, ενισχύθηκαν οι ομάδες ΔΙΑΣ -που είναι τόσο πολύτιμες, αλλά και τόσο δημοφιλείς στους πολίτες- και τα περιπολικά τη νύχτα. Έχουμε έτσι μία σημαντικότατη αύξηση των συλλήψεων και μείωση της εγκληματικότητας.

Ταυτόχρονα, ένα άλλο ζήτημα που κατά τη γνώμη μου οφείλει να μας απασχολήσει εδώ μέσα είναι η Τροχαία. Η Τροχαία δεν αποτελεί ένα αστυνομικό ζήτημα, δεν αποτελεί ούτε καν ζήτημα ενός Υπουργείου. Αποτελεί εθνικό ζήτημα, κοινωνικό ζήτημα, αποτελεί ένα ζήτημα με το οποίο όλοι μας πρέπει να ασχοληθούμε. Τα θέματα της μέθης, τα ζητήματα της παραβίασης του κόκκινου, της προτεραιότητας, οι υψηλές ταχύτητες, η επικίνδυνη οδήγηση είναι ζητήματα πρωτίστως κοινωνικά που ξεκινάνε από την οικογένεια και το σχολείο.

Η Τροχαία, παρ’ όλα αυτά, έχει δώσει μια ηχηρή απάντηση με αύξηση 30% στη βεβαίωση παραβάσεων. Ωστόσο, τα ατυχήματα συνεχίζονται και δυστυχώς, συνεχίζονται με αμείωτο ρυθμό. Η αρμόδια επιτροπή της Βουλής, αλλά και όποιοι άλλοι φορείς ασχολούνται με το συγκεκριμένο ζήτημα πρέπει πραγματικά να σκύψουν και με προτάσεις περαιτέρω να βελτιώσουμε την οδική συμπεριφορά.

Υπάρχει κάτι καινούργιο, σύγχρονο που είναι η κοινωνική αστυνόμευση, τα ζητήματα της ενδοοικογενειακής βίας. Όλα αυτά τα ζητήματα δεν έχουν να κάνουν με την Αστυνομία, αλλά φτάνουν στην Αστυνομία. Είναι κοινωνικά ζητήματα.

Δυστυχώς, υπάρχουν πάρα πολλά προβλήματα, εάν σκεφτείτε ότι κάθε μέρα, κάθε εικοσιτετράωρο περίπου εξήντα έως εβδομήντα, κυρίως άνδρες, συλλαμβάνονται για κακοποίηση γυναικών, παιδιών, για ενδοοικογενειακή βία και δεν έχει τέλος ο κατάλογος.

Έγιναν πολύ σημαντικά πράγματα, όπως είναι το «Panic Button», όπως είναι η νέα νομοθεσία που είναι πάρα πολύ αυστηρή, όπως είναι τα «Safe Houses» για την ασφάλεια των θυμάτων, όπως είναι οι φόρμες αξιολόγησης του προσωπικού μας από τα θύματα, όπως είναι οι νέες νομοθετικές ρυθμίσεις, οι οποίες συμβάλλουν στην αποδοτικότητα και την αποφασιστική τιμωρία των δραστών.

Έχουμε μια τεράστια απόδοση των υπηρεσιών, αν σκεφτείτε ότι πέρυσι, το 2024, υπήρχαν είκοσι δύο χιλιάδες περιπτώσεις και το 2023 ήταν έντεκα χιλιάδες πεντακόσιες, δηλαδή έχουμε μια αύξηση 91% στις υποθέσεις ενδοοικογενειακής βίας. Το «100» δέχτηκε τριάντα δυόμισι χιλιάδες κλήσεις. Τριάντα δυόμισι χιλιάδες κλήσεις για ζητήματα ενδοοικογενειακής και δεκατρεισήμισι χιλιάδες συλλήψεις το 2024 έναντι έξι χιλιάδες τετρακοσίων πενήντα τριών το 2023.

Το ίδιο συνέβη και με ένα άλλο κοινωνικό ζήτημα, ένα εξαιρετικά ευαίσθητο ζήτημα, που είναι η βία ανηλίκων, όπου περίπου ενενήντα τέσσερις χιλιάδες παιδιά και γονείς συναντήθηκαν με αστυνομικούς στις πλατείες, εκεί που υπάρχει αυτή η ελαφριά αστυνόμευση και σε σχολεία. Εγκαθιδρύθηκε και λειτουργεί εδώ και οκτώ μήνες το πενταψήφιο νούμερο «10201», όπου ο καθένας μπορεί να καλεί οποιαδήποτε στιγμή για ανταπόκριση.

Έχουμε, επίσης, την εφαρμογή «Saveyouth» στην οποία μπορούν να καλούν τα παιδιά ή οι ενήλικες σε περίπτωση ανάγκης. Έχουμε χίλιες τετρακόσιες ογδόντα εννέα συλλήψεις. Βελτιώθηκε σημαντικά και αυστηροποιήθηκε η νομοθεσία για την έλλειψη εποπτείας των γονέων, ενώ έχουμε και νέες εναλλακτικές ποινές για τα παιδιά.

Όσον αφορά την αθλητική βία, μετά το άνοιγμα των γηπέδων τον Φεβρουάριο του 2024 έχει περιοριστεί σημαντικά με συλλήψεις πλέον εγκληματικών ομάδων, γιατί περί αυτού πρόκειται, οι οποίες κινούνταν μέσα και γύρω από τα γήπεδα, με αποτέλεσμα αυτή τη στιγμή στα γήπεδα να πηγαίνουν οικογένειες με τα παιδιά τους και να διασκεδάζουν με το θέαμα με κορυφαία εκδήλωση την οργάνωση του «Conference League» που έγινε πέρυσι το καλοκαίρι στη Νέα Φιλαδέλφεια.

Φέτος υπήρξε μία σημαντικότατη καινοτομία. Ιδρύθηκε μια νέα υπηρεσία, η Δίωξη του Οργανωμένου Εγκλήματος, μία πρωτοβουλία που οδήγησε πραγματικά σε τεράστια αποτελέσματα. Εβδομήντα μέρες ζωής έχει αυτή η υπηρεσία και έχει εκατόν σαράντα υποθέσεις, τριακόσιες πενήντα πέντε συλλήψεις και αντίστοιχα κατηγορούμενους.

Και συνεχίζουμε. Σήμερα, αυτή τη στιγμή που μιλάμε, διεξάγεται μια τεράστια επιχείρηση για το λαθρεμπόριο που είναι βέβαιο ότι στο τελικό της στάδιο θα οδηγήσει σε εξοικονόμηση τεράστιων πόρων που χάνονται για λογαριασμό του ελληνικού δημοσίου και του προϋπολογισμού.

Όσον αφορά στη φύλαξη των συνόρων, έχει ολοκληρωθεί ο φράχτης στα εβδομήντα πέντε χιλιόμετρα, ενώ οι ροές είναι σχεδόν μηδενικές. Το σύστημα ηλεκτρονικής επιτήρησης δουλεύει και δουλεύει αποτελεσματικά, ενώ ταυτόχρονα πριν από λίγες ημέρες προστέθηκαν -και σε λίγες μέρες θα είναι στον δρόμο- άλλοι εκατόν πενήντα συνοριοφύλακες στην Κομοτηνή, στη Ροδόπη και την Καβάλα.

Η ίδια προσπάθεια γίνεται για τη διαφθορά με την Υπηρεσία Εσωτερικών Υποθέσεων, η οποία έκανε φέτος ρεκόρ συλλήψεων, ενώ υπήρξε και ρεκόρ καταγγελιών. Υπήρξαν χίλιες εκατόν ενενήντα επτά καταγγελίες.

Όσον αφορά το νέο πειθαρχικό, για να αναφερθούμε και στα εσωτερικά των υπηρεσιών, το 2024 έχουμε ογδόντα επτά διαθεσιμότητες έναντι τριάντα δύο το 2023. Σε λίγες μέρες θα συζητήσουμε στη Βουλή το νομοσχέδιο για τη μεταρρύθμιση και τον εκσυγχρονισμό της Αστυνομίας. Πιστεύω ότι θα έχετε όλοι τη δυνατότητα να λάβετε μέρος σε μια συζήτηση που αξίζει τον κόπο, για να φτιάξουμε μια Αστυνομία που να ανταποκρίνεται πραγματικά στις ανάγκες της κοινωνίας, στις ανάγκες της ασφάλειας της χώρας, ώστε οι πολίτες να νιώσουν ακόμα περισσότερο ασφαλείς.

Κυρίες και κύριοι συνάδελφοι, είμαι αισιόδοξος ότι με σχέδιο, με πολλή δουλειά, αλλά και με συνεχή και καθημερινή εποπτεία θα φέρουμε την Αστυνομία στις ανάγκες της κοινωνίας. Δεν πιστεύω ότι θα γίνουν όλα τέλεια, αλλά πιστεύω ότι η σταθερή θεσμική και με εσωτερική εξέλιξη πρόοδος θα φέρει αυτό που ζητούν όλο και περισσότερο οι πολίτες, δηλαδή να κατακτήσουμε το αγαθό της ασφάλειας.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Υπουργέ και για την τήρηση του χρόνου.

Στο σημείο αυτό θα ήθελα να σας ενημερώσω ότι έχει ζητήσει τον λόγο για μία παρέμβαση τριών λεπτών ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Καραθανασόπουλος.

Ορίστε, κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Υπουργέ, μετά από όλα όσα συνέβησαν τις τελευταίες μέρες τόσο την Παρασκευή 28 Φλεβάρη όσο και χθες στα απογευματινά συλλαλητήρια, περιμέναμε κάποιες απαντήσεις. Μάλιστα, οι απαντήσεις αυτές θα πρέπει να είναι πολύ συγκεκριμένες για το όργιο καταστολής των αστυνομικών δυνάμεων απέναντι στους διαδηλωτές.

Το πρόσχημα είναι γνωστό. Είναι οι γνωστοί με τις κουκούλες που πετάνε μολότοφ. Όμως, αντί να αντιμετωπίσετε αυτούς τους «γνωστούς-άγνωστους» με τις κουκούλες που πετάνε μολότοφ, προσπαθείτε επί της ουσίας και επιδιώκετε να διαλύσετε τις συγκεντρώσεις. Εδώ υπάρχουν αποκαλυπτικά δημοσιεύματα. Πρώτον, ότι ήταν χούλιγκαν συγκεκριμένων ΠΑΕ, των μεγαλύτερων ΠΑΕ, που έδρασαν τουλάχιστον όσον αφορά την 28η του Φλεβάρη. Μάλιστα, ορισμένοι είχαν έρθει από την Πάτρα για να μην αναγνωρίζονται τα χαρακτηριστικά τους.

Δεύτερον, υπάρχουν δημοσιεύματα και μάλιστα ένα σημερινό αποκαλυπτικό δημοσίευμα του «Ριζοσπάστη» που λέει ότι σε αυτές τις ομάδες ήταν και αστυνομικοί της Υποδιεύθυνσης, όπως λέει το δημοσίευμα, Αντιμετώπισης Οργανωμένης Αθλητικής Βίας. Κράτος και παρακράτος, δηλαδή, σε συνεννόηση;

Είναι δυνατόν με αυτό τον εξοπλισμό, με αυτή την εκπαίδευση να μην μπορείτε να πιάσετε την ομάδα των είκοσι ατόμων που έσπαγε τα πλακάκια στο Ξενοδοχείο «Μεγάλη Βρετανία» και δίπλα να υπάρχουν διμοιρίες των ΜΑΤ; Τι λέμε τώρα; Είναι δυνατόν να μην μπορείτε να απομονώσετε αυτά τα άτομα με συγκεκριμένο σχέδιο;

Όμως, δεν είναι αυτή η διάταξη. Η διάταξη, κύριε Υπουργέ, στοχεύει συγκεκριμένα στον εχθρό λαό, κάτι που το τελευταίο διάστημα φαίνεται όλο και πιο συχνά, όλο και πιο πυκνά με τους διαδηλωτές εποχικούς πυροσβέστες, με τους οικοδόμους που απήργησαν στην Πάτρα, με τις συλλήψεις μέχρι πολύ αργά το βράδυ δύο συνδικαλιστών μελών της διοίκησης του Εργατικού Κέντρου Πάτρας στο Αίγιο και με την απόλυση και επαναπρόσληψη μιας εργαζόμενης γυναίκας μετά από μήνυση της διευθύντριας προσωπικού της εταιρείας «Καλλιμάνης», γιατί προπαγάνδιζαν την απεργία στις 28 Φλεβάρη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όλα αυτά έχουν συγκεκριμένη αιτία και η αιτία δεν είναι άλλη από αυτό που επιβεβαιώνεται όλο και περισσότερο και για μία ακόμη φορά, ότι δηλαδή όσο αυξάνεται η αντιλαϊκή πολιτική, τόσο αυξάνονται και τα μέτρα βίας και καταστολής.

Όμως, προσέξτε, γιατί τη λαϊκή οργή, κύριε Υπουργέ, δεν πρόκειται να την αντιμετωπίσετε με τέτοια φαινόμενα. Αντίθετα, ρίχνετε λάδι στη φωτιά.

Εμείς σας προειδοποιούμε ότι δεν θα ανεχτούμε τέτοιου είδους συμπεριφορές από αστυνομικές δυνάμεις. Είναι απαράδεκτο χθες να εμποδίζονται οι διαδηλωτές να μετακινηθούν προς πιο ασφαλή σημεία από τις δυνάμεις καταστολής. Το γνωρίζετε πάρα πολύ καλά αυτό το πράγμα. Δηλαδή, τους ήθελαν εγκλωβισμένους στην πλατεία εν μέσω ρίψης χημικών και μολότοφ; Αυτά είναι απαράδεκτα σχέδια που δεν δείχνουν έλλειψη σχεδίου, αλλά δείχνουν σαφώς έναν συγκεκριμένο προσανατολισμό.

Η Κυβέρνηση έχει τεράστιες ευθύνες, κύριε Υπουργέ. Από εσάς, λοιπόν, περιμένουμε πολύ συγκεκριμένες απαντήσεις στα ερωτήματα για τη δράση των χουλιγκάνων, για τη στάση των αστυνομικών δυνάμεων απέναντι στους διαδηλωτές και απέναντι στους απεργούς.

**ΠΡΟΕΔΡΕΥΩΝ (Αθανάσιος Μπούρας):** Ο κ. Ηλιόπουλος ως Κοινοβουλευτικός Εκπρόσωπος της Νέας Αριστεράς έχει ζητήσει τον λόγο.

Ορίστε, κύριε Ηλιόπουλε, έχετε τον λόγο για τρία λεπτά.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, η φράση «Ψεκάστε τους να φύγουν» σας θυμίζει κάτι; Ψεκάστε τους να φύγουν! Σαν να μιλάτε για κατσαρίδες! Υπάρχει βίντεο από χθες που δείχνει κόσμο που είναι ειρηνικά συγκεντρωμένος πάνω στην πλατεία, έξω από τον Άγνωστο Στρατιώτη, καθιστική διαμαρτυρία, χωρίς κανένα επεισόδιο και ακούγεται επικεφαλής των ΜΑΤ να λέει «Ψεκάστε τους να φύγουν». Για σας, ο κόσμος ο οποίος βγαίνει έξω και ζητάει δικαιοσύνη μάλλον είναι κατσαρίδες! Έτσι βλέπετε έναν λαό ο οποίος δημοκρατικά διεκδικεί τα δικαιώματά του.

Να ξέρετε, όμως, ότι δεν τελειώσατε χθες. Να ξέρετε ότι και αύριο θα υπάρχουν συγκεντρώσεις. Να ξέρετε ότι και την άλλη εβδομάδα θα υπάρχουν συγκεντρώσεις. Και δεν μπορεί να σας σώσει η καταστολή. Μία κυβέρνηση η οποία φοβάται τον λαό που διεκδικεί δημοκρατικά είναι μια κυβέρνηση η οποία δεν μπορεί να σταθεί ούτε μέρα. Σας το λέμε από τώρα. Μη διανοηθείτε αύριο να ξανακάνετε τα ίδια πράγματα.

Τα ονόματα Αλέξανδρος Μπελτές, Ορέστης Παναγιώτου και Μάριος Λώλος σας λένε κάτι; Είναι τρεις εργαζόμενοι φωτορεπόρτερ και οι τρεις χτυπημένοι από τα ΜΑΤ! Όταν χτυπάτε τους φωτορεπόρτερ, ξέρετε τι δείχνετε; Δείχνετε ότι χτυπάτε τα μάτια της κοινωνίας, ότι χτυπάτε την είδηση, ότι δεν θέλετε να υπάρχει καταγραφή για το τι συμβαίνει στον δρόμο. Δείχνετε το πόσο φοβισμένοι είστε, γιατί όλο αυτό το διάστημα λέτε ψέματα, αλλά τα ψέματα κατέρρευσαν. Δεν μπορείτε να πείσετε πια κανέναν ούτε τον εαυτό σας.

Κι έχουμε πάει στην ωμή καταστολή! Εκεί έχουμε πάει! Και βρήκατε και έναν καινούργιο δράκο. Ακούσαμε τον κ. Μητσοτάκη να λέει ότι το ζήτημα, ο εχθρός, είναι οι δημόσιοι υπάλληλοι που θα τους κάνετε αξιολόγηση. Να σας πω έτσι πρόχειρα τρεις περιπτώσεις αξιολόγησης της Ελληνικής Αστυνομίας. Καταδικασμένος αστυνομικός για μαστροπεία με πεντέμισι χρόνια στην πλάτη για την περίπτωση της Ηλιούπολης υπηρετεί κανονικά στην ΕΛΑΣ! Φανταστική αξιολόγηση! Οι καταδικασμένοι για τον ξυλοδαρμό του Μάγγου που πέθανε υπηρετούν κανονικά! Φανταστική αξιολόγηση! Οι τέσσερις κατηγορούμενοι στα Χανιά για τη δολοφονία του Κώστα Μανιουδάκη που έχουν βαρύτατες κατηγορίες για ανθρωποκτονία σε ήρεμη ψυχική κατάσταση, υπηρετούν κανονικά! Φανταστική αξιολόγηση!

Και σε περίπτωση που σας ξέφυγε, ο πρώτος, ο καταδικασμένος για μαστροπεία, έχει μιλήσει δημόσια με ανάρτησή του στα social media για Υπουργό φίλο του αρχιταμία της Greek Mafia! Δεν σας είδα να αγχώνεστε! Έχετε καταδικασμένο αστυνομικό να κάνει αναρτήσεις στα social media και να λέει ότι θα αποκαλύψει ποιος είναι ο Υπουργός φίλος του αρχιταμία της Greek Mafia. Σιωπή! Όλα καλά!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όμως, μιας και είστε εδώ, πέρα από αυτά, πρέπει να απαντήσετε και σε κάτι, κύριε Χρυσοχοΐδη. Δεν θα φύγετε έτσι. Έχει έρθει όλη η Κυβέρνηση και όλη η κυβερνητική πλειοψηφία και λέει ότι το μπάζωμα το έκαναν οι υπηρεσιακοί παράγοντες. Είστε ο πολιτικός προϊστάμενος της Ελληνικής Αστυνομίας. Αφήστε τη δικαστική έρευνα. Πείτε μας ποιον αυτοφωράκια έχετε διαλέξει αυτή τη φορά. Πείτε μας «Ρίξαμε κλήρο και ο αυτοφωράκιας για το μπάζωμα είναι αυτός». Γιατί, τι να πείτε; Να πείτε ότι το έκανε ο Τριαντόπουλος με εντολή του Μητσοτάκη;

Απλά, κύριε Χρυσοχοΐδη, η περίοδος που γλιτώνατε με αυτοφωράκηδες έχει περάσει. Έχει περάσει και είναι καλό να το καταλάβετε.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για να απαντήσετε, παρακαλώ.

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Ευχαριστώ, κύριε Πρόεδρε.

Κατ’ αρχάς, θα απαντήσω στον κ. Καραθανασόπουλο που έθεσε τα ζητήματα των χουλιγκάνων, κ.λπ.. Η αλήθεια είναι ότι εγώ θέλω να πάρουμε τα πράγματα από την αρχή, αλλά ο κ. Καραθανασόπουλος σε γενικές γραμμές πήγε να βάλει τα πράγματα στη σωστή σειρά και με τον σωστό τρόπο. Δηλαδή, πριν από μια εβδομάδα, στις 28 Φεβρουαρίου, είχαμε μια εκδήλωση, η οποία ήταν από τις μεγαλύτερες που έχουμε δει όλοι μας εδώ μέσα, μία από τις πολυπληθέστερες, ογκωδέστατη. Είχε από νωρίς χίλια πεντακόσια άτομα προσέλευση το λεπτό. Και μαζεύτηκαν κάποιες εκατοντάδες χιλιάδες άνθρωποι.

Ποιος ήταν ο σκοπός της Αστυνομίας σε αυτήν την εκδήλωση; Να προσέλθουν οι άνθρωποι ασφαλείς, να διεξαχθεί αυτή η συγκέντρωση με ασφαλή τρόπο, να μιλήσουν όλοι οι προγραμματισμένοι ομιλητές, να κηρυχθεί η λήξη της συγκέντρωσης και μετά να φύγουν.

Ε, έγιναν όλα αυτά. Προσέξτε. Έγιναν όλα αυτά! Αρνείται κανείς ότι έγιναν όλα αυτά και ότι η Αστυνομία διασφάλισε με πλήρη τρόπο την ασφάλεια των ανθρώπων που ήρθαν, συμμετείχαν και έφυγαν; Υπήρξε κανένα παράπονο; Υπάρχουν τραυματισμοί; Υπάρχουν εμπόδια; Εμπόδισε κανείς να έρθει ένας πολίτης εκεί; Και προσέξτε, πάρα πολλοί πολίτες από αυτούς για πρώτη φορά συμμετείχαν ή μετά από πολλά χρόνια, δηλαδή δεν είχαν εμπειρία συγκεντρώσεων.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Έχετε φάκελο και το ξέρετε;

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Ακούστε. Αφήστε τις εξυπνάδες. Εγώ δεν σας διέκοψα. Ασχοληθείτε, όταν θα σας απαντήσω, να κατανοήσετε τις απαντήσεις. Λοιπόν, δεν θα ασχοληθώ ξανά μαζί σας, παρά μόνο για τις απαντήσεις. Να θυμηθείτε λίγο τις μέρες και τα έργα σας. Δεν είμαστε εμείς αυτοί που ρίχναμε χημικά σε παιδιά και ηλικιωμένες γυναίκες στη Θεσσαλονίκη για το Μακεδονικό. Δεν είμαστε εμείς αυτοί που δείραμε τους συνταξιούχους. Εσείς δείρατε επί των ημερών σας συνταξιούχους. Θέλετε κι άλλα; Θα σας τα πούμε.

Έλεγα, λοιπόν, στον κ. Καραθανασόπουλο ότι έγινε αυτή η συγκέντρωση με εκατοντάδες χιλιάδες ανθρώπους. Η συγκέντρωση τελείωσε. Η τελευταία ομιλήτρια είπε «Εδώ τελειώσαμε» και άρχισε να αποχωρεί ο κόσμος. Ένα μέρος του κόσμου άρχισε να αποχωρεί όσο μπορούσε, με τον τρόπο που μπορούσε, μια τόσο μεγάλη πυκνή διαδήλωση να αποχωρήσει. Και άρχισε η αποχώρηση.

Κάποια στιγμή έχουμε κάποιους, κύριε Καραθανασόπουλε, οι οποίοι είναι χουλιγκάνοι, είναι εγκληματίες, είναι μέλη εγκληματικής ομάδας -μάλιστα, μέλη εγκληματικών ομάδων- οι οποίοι τώρα έχασαν το επάγγελμά τους μέσα και γύρω από τα γήπεδα λόγω της ασκούμενης πολιτικής, των επιχειρήσεων που γίνονται και των νέων νόμων γύρω από τα γήπεδα -έχουμε συγκεκριμένα τη Θύρα 13 και όχι μόνο, σας λέω για παράδειγμα τη Θύρα 13- και μαζί με τους γνωστούς κουκουλοφόρους του αντιεξουσιαστικού χώρου συνέπτυξαν ένα μέτωπο και βρήκαν ευκαιρία να διεισδύσουν μέσα στον κόσμο.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού)

Θα μου δώσετε λίγο χρόνο, κύριε Πρόεδρε, αν μου επιτρέπετε.

Και άρχισαν επιθέσεις εναντίον των αστυνομικών δυνάμεων και της Βουλής. Τι είναι αυτοί; Είναι κάτι άλλο; Διότι κάποιοι εδώ πέρα μέσα και κάποιοι έξω από εδώ λένε ότι αυτοί είναι αστυνομικοί, ότι δηλαδή οι αστυνομικοί ντύνονται μασκοφόροι και δέρνουν συναδέλφους τους!

Τόσο ντροπή, πια! Και τόσο ντροπή για Βουλευτές και άλλους πολιτικούς, που λένε τέτοια πράγματα, γιατί εσείς όλοι έχετε μαζί σας αστυνομικούς, εργαζόμενους, παιδιά που κάθονται δώδεκα ώρες στον δρόμο και ξεροσταλιάζουν, για την δική μας ασφάλεια και λέμε ότι αυτοί είναι προβοκάτορες. Και δεν ντρεπόμαστε, που το λέμε!

(Χειροκροτήματα από την πτέρυγα της Νέας Δημοκρατίας)

Και τι έκαναν αυτοί; Βρήκαν μια ευκαιρία να επιτεθούν στη Βουλή, να επιτεθούν στους αστυνομικούς. Μάλιστα, κάποιοι εξ αυτών, δεν έριχναν απλώς μολότοφ, έριχναν και γκαζάκια, τα οποία εκείνη τη στιγμή εκρήγνυντο και τραυματίστηκαν -κάηκαν σε πρώτου βαθμού εγκαύματα- αστυνομικοί. Είκοσι επτά αστυνομικοί είναι τραυματίες!

**ΔΗΜΗΤΡΙΟΣ ΚΥΡΙΑΖΙΔΗΣ:** Ο υποδιοικητής της ΔΕΑΔ με εγκεφαλικό στο 401.

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Ναι, ναι.

Επίσης, κάποιοι λένε, «γιατί η Αστυνομία τούς άφησε να το κάνουν αυτό»; Δηλαδή, να ρίξουν έναν αριθμό βομβών, μολότοφ και ό,τι άλλο. Αλήθεια, αυτοί που το ρωτάνε -αν δεν είναι κακοπροαίρετοι- έχουν καμία επίγνωση, καμία γνώση τι σημαίνει αυτό το πράγμα; Καταλαβαίνετε τι σημαίνει η Αστυνομία να ρίξει μπροστά σε χιλιάδες –χιλιάδες!- ανθρώπους χημικά; Θα ποδοπατούσε ο ένας τον άλλον! Θα είχαμε θύματα, νεκρούς! Ναι, όπως σας το λέω. Να σταματήσουν αυτά, λοιπόν. Σας παρακαλώ, πάρα πολύ. Αν θέλετε, όμως, να το δοκιμάσετε, πάρτε την εξουσία και δοκιμάστε το και τότε θα δείτε τις συνέπειες. Ειλικρινά, εγώ αισθάνομαι, ορισμένες φορές, απόγνωση ακούγοντας όλα αυτά τα πράγματα. Κι αν ρωτήσω έναν-έναν από εσάς ξεχωριστά, θα μου πείτε την ίδια απάντηση.

Τι έγινε, λοιπόν, τελικά έως την Παρασκευή; Ολοκληρώθηκε η συγκέντρωση, δεν τραυματίστηκε κανένας, δεν έσπασε καμία βιτρίνα κανενός καταστήματος. Όλη η πόλη ασφαλής. Μία τζαμαρία, κάπου στο Υπουργείο Οικονομικών, τίποτα άλλο. Δεν εμποδίστηκε κανείς πολίτης να έρθει στη συγκέντρωση, δεν εμποδίστηκε κανείς πολίτης να φύγει από τη συγκέντρωση. Όλα τέλεια! Γιατί ήταν φιάσκο η συγκέντρωση; Γιατί κάποιοι ζητούσαν την παραίτησή μου; Εσείς, εδώ, ο ΣΥΡΙΖΑ. Τι είναι αυτά; Πάλι τα ίδια; Μα, πάλι τα ίδια;

Λίγη σκέψη, λίγη αξιολόγηση στα πράγματα δεν έχουμε; Γιατί; Γιατί αφήσαμε, γιατί κατοχυρώσαμε, εξασφαλίσαμε μια διαδήλωση, μια κινητοποίηση για ένα τόσο κρίσιμο θέμα κι ευαίσθητο, που αφορούσε πενήντα επτά ψυχές! Για ένα θέμα που συγκλόνισε τον λαό, που θρηνούσε όλος ο λαός, εμείς να πάμε να δημιουργήσουμε επεισόδια, ντε και καλά, επειδή το ήθελαν κάποιοι ή μήπως κάποιοι ήθελαν να φέρουμε το 2008 πίσω, να σπάσουν την Αθήνα ή κάποιοι ήθελαν κάποιον νεκρό; Όχι! Αυτή ήταν η σωστή πολιτική και τελείωσε το περιστατικό.

Εχθές το βράδυ, πάλι. Η Αστυνομία γιατί να προκαλέσει επεισόδια; Μπορείτε να μου πείτε; Έχει κάποιον λόγο ο αστυνομικός να βάλει σε κίνδυνο τη ζωή του; Γιατί να προκαλέσει επεισόδια η Αστυνομία; Για ποιον λόγο; Για να κάνει το χατίρι αυτών που σκέφτονται θεωρίες συνωμοσίας, αυτών οι οποίοι εμφανίζουν στο διαδίκτυο και δεν ντρέπονται -αλλά και δεν ντρέπονται και κάποιοι άλλοι, που αναπαράγουν- εικόνες, βίντεο του 2008, του 2010, εικόνες από την καναδική αστυνομία και εικόνες από τη Σουηδία ότι είναι εικόνες των Ελλήνων αστυνομικών; Μα, για όνομα του Θεού! Δεν αντιλαμβάνεστε όλοι ότι αυτό είναι η καταστροφή, γιατί σήμερα αφορά εμάς, την παράταξή μας, αφορά την Κυβέρνησή μας, αλλά αύριο θα αφορά κάποιους άλλους;

Θέλω να σας ρωτήσω κάτι και θέλω, παρακαλώ, να το κρατήσετε, για τέτοιου είδους «fake news» -τα bots- που εμφανίζουν ένα άσχετο βίντεο σε εκατομμύρια προβολές, μέσα από τα γνωστά μηχανάκια, με ισχυρισμούς και καταγγελίες, όπως «οι κουκουλοφόροι είναι ασφαλίτες». Αφού, λοιπόν, οι κουκουλοφόροι είναι ασφαλίτες, εγώ, πραγματικά, ως αρμόδιος Υπουργός θα ήθελα να το ξέρω. Ας κατατεθεί, λοιπόν, στον εισαγγελέα ποιος είναι ο ασφαλίτης που είναι και κουκουλοφόρος; Όλα αυτά, λοιπόν, στον εισαγγελέα, στις δικαστικές αρχές και εκεί θα πάρουμε απαντήσεις!

Κοιτάξτε, η Αστυνομία έχει όλους τους λόγους τα πράγματα να διεξάγονται με διαφάνεια, να διεξάγονται με ηρεμία κοινωνική και να ολοκληρώνονται οι εκδηλώσεις. Θέλω να σας θυμίσω κάτι εδώ. Πολλοί από εσάς ήταν παρόντες και μάλιστα εκείνο το βράδυ -θυμάστε, κύριε Καραθανασόπουλε- είχε γίνει ένα ατυχές γεγονός εδώ, διαλύθηκε μια συγκέντρωση. Εγώ το έχω βάρος αυτό. Διαλύθηκε μια συγκέντρωση το βράδυ που ψηφιζόταν εδώ το νομοσχέδιο για τη ρύθμιση του δικαιώματος του συνέρχεσθαι.

Μετά από πενήντα περίπου χρόνια αποφάσισε η Ελληνική Δημοκρατία να ρυθμίσει το δικαίωμα του συνέρχεσθαι και τότε πολλοί από δω -κυρίως ο τότε ΣΥΡΙΖΑ- είπε ότι «είστε χούντα, καταργείτε το δικαίωμα του συνέρχεσθαι». Έκτοτε έχουν γίνει χιλιάδες κινητοποιήσεις. Τι λέει αυτός ο νόμος; Ένα βασικό πράγμα, ότι η Αστυνομία το πρώτο πράγμα που κάνει είναι να διασφαλίζει την ειρηνική ολοκλήρωση μιας διαδήλωσης. Τι κάναμε πάνω σε αυτό, μεταξύ των άλλων; Φτιάξαμε ένα καινούργιο Σώμα με πενήντα γυναίκες αστυνομικούς, κυρίως άοπλες γυναίκες, την Ομάδα «ΟΔΟΣ», οι οποίες κάθονται μπροστά και δίπλα στους διαδηλωτές και έτσι σε συνεννόηση πολλές φορές.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Τους προσέχουν, δηλαδή.

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Ακριβώς! Κι αυτό είναι σημαντικό.

Όσο για το ερώτημά σας για το θέμα του δυστυχήματος των Τεμπών και τι μεσολάβησε, εγώ τότε δεν ήμουν ούτε καν Βουλευτής και δεν σχετίζομαι με τα γεγονότα εκείνης της εποχής. Δεν είναι, όμως, αυτό το κυρίαρχο ζήτημα, το κυρίαρχο ζήτημα είναι ότι αυτή τη στιγμή διεξάγεται μια έρευνα από τον ανακριτή. Ας αφήσουμε τις δικαστικές αρχές να δώσουν τις απαντήσεις.

Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Καλώ στο Βήμα του Βουλευτή της Νέας Δημοκρατίας τον κ. Παναγή Καππάτο.

Αμέσως μετά για λόγους που εξηγήθηκαν σε εμένα -κι εγώ το δέχομαι- θα πάρει τον λόγο, για προσωπικούς οικογενειακούς λόγους, ο Βουλευτής κ. Γιάννης Γκιόκας και θα προχωρήσουμε στον κ. Αποστολάκη και στη συνέχεια, μετά τον κ. Αποστολάκη, τον λόγο θα πάρει ο Υπουργός κ. Σκυλακάκης και ξανά κάθε τρεις, θα προσπαθήσουμε να το «περπατήσουμε» λιγάκι.

Ορίστε, κύριε Καππάτο, έχετε τον λόγο.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η σημερινή συζήτηση στη Βουλή, διεξάγεται με φόντο την πρόταση δυσπιστίας που κατέθεσε η Αντιπολίτευση, μια πρόταση που δεν είναι τίποτα περισσότερο από μια απέλπιδα προσπάθεια να σταματήσει το κυβερνητικό έργο και να καλλιεργήσει σύγχυση στην ελληνική κοινωνία. Όμως, οι πολίτες έχουν κρίση. Βλέπουν, κρίνουν και αποφασίζουν. Γνωρίζουν καλά ότι η Ελλάδα, χάρη στην Κυβέρνηση της Νέας Δημοκρατίας και τον Πρωθυπουργό, Κυριάκο Μητσοτάκη, προχωρά σταθερά μπροστά, παρά τις προκλήσεις και τις αντιξοότητες.

Αυτή η Κυβέρνηση απέδειξε ότι διαθέτει όραμα, αποφασιστικότητα και ικανότητα διακυβέρνησης. Δεν παραμένει δέσμια του παρελθόντος, αλλά διαμορφώνει το μέλλον. Εμείς δεν μιλάμε με συνθήματα και ανέξοδες υποσχέσεις όπως κάνει η Αντιπολίτευση. Παρουσιάζουμε συγκεκριμένα αποτελέσματα, μετρήσιμες επιτυχίες και ένα ξεκάθαρο σχέδιο για την επόμενη μέρα της Ελλάδας.

Πρώτα απ’ όλα, ας μιλήσουμε για την οικονομία. Η χώρα μας μετά από μια δεκαετία κρίσεων στέκεται ξανά δυνατή. Το 2025 είναι μια χρονιά - ορόσημο, καθώς οι προβλέψεις δείχνουν την ανάπτυξη της οικονομίας μας που θα κυμανθεί από 2% έως 2,5%, δηλαδή πάνω από τον ευρωπαϊκό μέσο όρο.

Οι επενδύσεις τροφοδοτούμενες από το Ταμείο Ανάκαμψης και Ανθεκτικότητας θα φτάσουν τα 20 δισεκατομμύρια ευρώ, δημιουργώντας νέες θέσεις εργασίας, ενισχύοντας την καινοτομία και προωθώντας την πράσινη μετάβαση.

Και δεν είναι μόνο τα νούμερα που επιβεβαιώνουν τη θετική πορεία της χώρας μας. Είναι και η ίδια η καθημερινότητα των πολιτών που αλλάζει. Οι επιχειρήσεις βλέπουν αύξηση των κερδών τους, οι τράπεζες αποκαθιστούν την εμπιστοσύνη τους διεθνώς και επεκτείνουν την παροχή ρευστότητας, ενώ τα νοικοκυριά βιώνουν τη βελτίωση του διαθέσιμου εισοδήματός τους.

Αυτή η Κυβέρνηση δεν μοιράζει ψεύτικες ελπίδες. Παράγει πραγματικά αποτελέσματα με έργα και δράσεις σε υποδομές, υγεία και παιδεία.

Δεν είναι μόνο, όμως, η οικονομία. Η Κυβέρνηση της Νέας Δημοκρατίας απέδειξε ότι μπορεί να μειώσει την ανεργία και να δημιουργήσει νέες θέσεις εργασίας. Τα τελευταία στοιχεία της ΕΛΣΤΑΤ αποδεικνύουν ότι η ανεργία έπεσε στο 8,7% τον Ιανουάριο του 2025, το χαμηλότερο επίπεδο από τον Ιούνιο του 2009. Σε ένα μόλις έτος ο αριθμός των ανέργων μειώθηκε κατά εκατόν σαράντα εννιά χιλιάδες διακόσια πενήντα επτά άτομα. Αυτά είναι τα αποτελέσματα μιας σοβαρής πολιτικής που στηρίζει την επιχειρηματικότητα, μειώνει τη φορολογία και δίνει κίνητρα για επενδύσεις.

Δεν μπορούμε όμως να αγνοήσουμε μια τραγωδία που συγκλόνισε την ελληνική κοινωνία, την τραγωδία των Τεμπών, μια τραγωδία που στοίχισε τη ζωή σε πενήντα επτά συμπολίτες μας και άφησε βαθύ πόνο στις οικογένειές τους και σε ολόκληρη τη χώρα. Αυτή η Κυβέρνηση από την πρώτη στιγμή ανέλαβε την ευθύνη να γίνει ό,τι είναι απαραίτητο, ώστε να μην ξαναζήσουμε ποτέ ένα τέτοιο δυστύχημα. Είναι χρέος μας να αντιμετωπίσουμε αυτή την πραγματικότητα με σοβαρότητα και σεβασμό.

Η δικαιοσύνη ως ο τρίτος συνταγματικός πυλώνας της δημοκρατίας έχει τον πρώτο και τον τελευταίο λόγο στην απόδοση ευθυνών. Η ανεξαρτησία της δικαιοσύνης είναι αδιαπραγμάτευτη και η ελληνική κοινωνία αξιώνει διαφάνεια και κάθαρση. Δεν επιτρέπεται όμως σε κανέναν να εργαλειοποιεί την τραγωδία αυτή για μικροπολιτικές σκοπιμότητες. Κατέστη δεδομένο πριν τις διαδηλώσεις ότι το αίτημα για δικαιοσύνη ήταν αίτημα όλου του ελληνικού λαού από όλο το ιδεολογικό φάσμα, ακόμα και από τους ψηφοφόρους της Νέας Δημοκρατίας, γιατί αυτό ήταν το δίκαιο.

Παρ’ όλα αυτά ακούμε σήμερα από κόμματα της Αντιπολίτευσης ότι οι διαδηλώσεις απέδειξαν πως η Κυβέρνηση στερείται νομιμοποίησης, καλώντας σε συνεννόηση για την ανάληψη της εξουσίας. Η πολιτική εκμετάλλευση των διαδηλώσεων τώρα αγγίζει τα ανώτατα όριά της, με κόμματα να αποκτούν μονοθεματικό χαρακτήρα και να βασίζουν σε μια τραγωδία για την πατρίδα μας όλη την πολιτική τους επιβίωση.

Την ίδια στιγμή βλέπουμε κόμματα να χρησιμοποιούν το πόρισμα του ΕΟΔΑΣΑΑΜ επιλεκτικά κατηγορώντας την Κυβέρνηση, ενώ ταυτόχρονα αμφισβητούν την επιτροπή που το συνέταξε. Άλλοι δε προεξοφλούν αποφάσεις απαιτώντας απαντήσεις για την πιθανότητα άσκησης ποινικών διώξεων και την καταδίκη, παρακάμπτοντας τις θεσμικές διαδικασίες της προανακριτικής επιτροπής. Αν είναι έτσι, τότε γιατί να γίνει προανακριτική επιτροπή; Ας ανακοινώσουμε από τώρα τι θέλουμε, χωρίς να εξετάσουμε τίποτα, και ας παρακάμψουμε τις δημοκρατικές κοινοβουλευτικές διαδικασίες. Κανείς δεν πρέπει να προσέλθει στην επιτροπή με προειλημμένη άποψη επιλέγοντας ό,τι τον βολεύει από το πόρισμα και αγνοώντας την αναζήτηση της αλήθειας. Όλοι μαζί στηριζόμενοι στα στοιχεία και τις μαρτυρίες θα επιδιώξουμε να αποκαλύψουμε την αλήθεια. Με σεβασμό στις πενήντα επτά ψυχές που έφυγαν, έχουμε χρέος να μην επιτρέψουμε να γίνει η τραγωδία των Τεμπών ένα ακόμη πεδίο διχασμού. Οι οικογένειες των θυμάτων ζητούν αλήθεια, δικαιοσύνη και αλλαγή. Αυτό τους το οφείλουμε.

Η ασφάλεια των πολιτών όμως, όπως όλοι γνωρίζουμε, δεν αφορά μόνο τη δικαιοσύνη και την κοινωνική συνοχή αλλά και την ίδια την εθνική μας ασφάλεια, διότι μια ισχυρή και αξιόπιστη πολιτεία οφείλει να προστατεύσει τους πολίτες της σε όλα τα επίπεδα, από την καθημερινότητά τους έως την αμυντική θωράκιση της χώρας.

Επίσης και η ίδια η ανάπτυξη μιας χώρας δεν περιορίζεται μόνο στην οικονομία, αλλά αυτό το πεδίο αφορά και την εθνική της ασφάλεια. Η Κυβέρνησή μας έχει υιοθετήσει μια ολοκληρωμένη στρατηγική για τις Ένοπλες Δυνάμεις. Η Ατζέντα 2030 δεν είναι ένα απλό σχέδιο. Είναι μια ιστορική μεταρρύθμιση που εκσυγχρονίζει τις Ένοπλες Δυνάμεις, διασφαλίζει την αποτρεπτική ισχύ της χώρας μας και ενισχύει τη γεωπολιτική θέση της Ελλάδας. Ήδη έχουμε παραλάβει όλα τα μαχητικά Rafale, προχωράμε στον εκσυγχρονισμό των F-16, στην προμήθεια των F-35 και στη δημιουργία ενός αμυντικού οικοσυστήματος που θα αξιοποιεί την τεχνολογία και την καινοτομία.

Παράλληλα, προχωρούμε σε μια ορθολογική αναδιοργάνωση των Ενόπλων Δυνάμεων. Ήδη έχουμε προχωρήσει σε κλείσιμο περιττών στρατοπέδων εξοικονομώντας πολύτιμους πόρους που κατευθύνονται στην ενίσχυση των στρατιωτικών μονάδων στον Έβρο και τα νησιά. Ενισχύουμε την Εθνοφυλακή και το σύστημα εφεδρείας, αναβαθμίζουμε την εκπαίδευση και προχωρούμε σε ανανέωση του στόλου του Πολεμικού Ναυτικού. Αυτές είναι οι πραγματικές απαντήσεις στις προκλήσεις που αντιμετωπίζει η χώρα μας.

Κι όμως αντί η Αντιπολίτευση να προτείνει λύσεις, επιλέγει τη στείρα καταστροφολογία. Προσπαθεί να διχάσει, να δημιουργήσει αμφιβολίες και να εργαλειοποιήσει κάθε κρίση, κάθε πρόβλημα για να εξυπηρετήσει τις μικροκομματικές της σκοπιμότητες. Αυτή είναι η διαφορά μας. Εμείς μιλάμε με τις αλήθειες και με σχέδιο. Εκείνοι μιλούν με ψέματα και με άναρθρες κραυγές. Οι πολίτες το γνωρίζουν. Βλέπουν τη σταθερότητα που προσφέρει αυτή η Κυβέρνηση, βλέπουν την πρόοδο που επιτυγχάνει η χώρα μας και δεν θα επιτρέψουν να επιστρέψουμε σε εποχές ανασφάλειας, λαϊκισμού και οικονομικής κατάρρευσης. Τέλος, δεν πρόκειται να υποκύψουμε στις μεθοδεύσεις ορισμένων που στοχεύουν να πλήξουν το κύρος της πατρίδας μας ούτε θα επιτρέψουμε σε καμία περίπτωση να διασαλευτεί η διεθνής και ευρωπαϊκή της θέση, την οποία διαρκώς ενισχύει η Κυβέρνηση της Νέας Δημοκρατίας υπό την ηγεσία του Πρωθυπουργού Κυριάκου Μητσοτάκη, γιατί η Ελλάδα του 2025, δεν είναι η Ελλάδα της κρίσης, είναι η Ελλάδα της ανάπτυξης, της ισχύος και της προόδου. Αυτήν την Ελλάδα υπηρετούμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Καλείται στο Βήμα ο Βουλευτής του Κομμουνιστικού Κόμματος Ελλάδας κ. Ιωάννης Γκιόκας και αμέσως μετά ο Ανεξάρτητος Βουλευτής κ. Αποστολάκης, στη συνέχεια -το ξαναλέω- ο Υπουργός κ. Σκυλακάκης, αμέσως μετά θα πάμε σε τρεις συναδέλφους, στον κ. Μηταράκη, στον κ. Χριστοδουλάκη και στην κ. Κεφάλα και στη συνέχεια θα μιλήσει ο Υπουργός κ. Παπαστεργίου.

Κύριε Γκιόκα, έχετε τον λόγο.

**ΙΩΑΝΝΗΣ ΓΚΙΟΚΑΣ:** Ευχαριστώ, κύριε Πρόεδρε.

Κυρίες και κύριοι της Κυβέρνησης, έχετε ένα πρόβλημα αξεπέραστο και ανυπέρβλητο. Ποιο είναι αυτό το πρόβλημα; Ότι, ό,τι και να κάνετε, όση προσπάθεια και αν καταβάλετε για να εξωραΐσετε την πραγματικότητα, όση καταστολή κι αν επιστρατεύσετε, όπως καταγγείλαμε και πριν από λίγο, όση πίστωση χρόνου ή παράταση χρόνου κι αν πάρετε μετά και την πιθανή καταψήφιση της πρότασης δυσπιστίας από τους Βουλευτές σας, το πρόβλημα αυτό παραμένει.

Το πρόβλημα αυτό δεν βρίσκεται κυρίως εδώ, μέσα στο Κοινοβούλιο, ούτε πολύ περισσότερο βρίσκεται στα άσφαιρα κατά τη γνώμη μας και ακίνδυνα κείμενα δυσπιστίας που καταθέτει το ΠΑΣΟΚ, ο ΣΥΡΙΖΑ, η Νέα Αριστερά και η Πλεύση Ελευθερίας.

Το πρόβλημά σας βρίσκεται εκεί έξω. Βρίσκεται στον αγώνα ενός λαού αποφασισμένου και οργανωμένου, ενός λαού που δεν πείθεται πλέον από την εξαπάτηση κάθε είδους, ενός λαού στον οποίο σταθερά κερδίζουν έδαφος ριζοσπαστικά συνθήματα, όπως είναι αυτό που λέει «τα κέρδη σας ή οι ζωές μας», στοχεύοντας στην καρδιά του πολιτικού προβλήματος, ενός λαού που σας έχει στριμώξει για τα καλά. Αυτός ο λαός είναι που σας έχει αφαιρέσει την πρωτοβουλία των κινήσεων αποδεικνύοντας στην πράξη ότι οι κυβερνήσεις, όσο δυνατές και αν φαντάζουν ή όσο δυνατές και αν νιώθουν, είναι αδύναμες και πολύ μικρές μπροστά στο εργατικό λαϊκό κίνημα που αποφασίζει να μπει δυναμικά στο προσκήνιο. Και εκεί είναι ακριβώς που καταθέτει όλες του τις δυνάμεις το ΚΚΕ.

Αυτή, λοιπόν, η λαϊκή μομφή μπορεί να έχει στην κορυφή, στην προμετωπίδα -και σωστά- το έγκλημα των Τεμπών και την άθλια κυβερνητική απόπειρα συγκάλυψης με τα στοιχεία που καθημερινά έρχονται στο φως της δημοσιότητας, όπως και με το τελευταίο περιβόητο e-mail, αλλά κάτω από αυτό βρίσκεται μία ευρύτερη, μία συνολικότερη οργή που αφορά κάθε πτυχή της ζωής του λαού μας.

Εθελοτυφλεί όποιος δεν βλέπει ότι το εργατικό, το λαϊκό, το νεανικό ξέσπασμα για τα Τέμπη έχει ως κύρια βάση του τη συνειδητοποίηση ότι αυτό το έγκλημα δεν ήταν ένα μεμονωμένο γεγονός αλλά η πιο κραυγαλέα έκφραση μιας πολιτικής η οποία διαπερνά τα πάντα, από την εκμετάλλευση στους χώρους δουλειάς, όπου τα εργατικά ατυχήματα σπάνε το ένα ρεκόρ μετά το άλλο, από την επίθεση στο εργατικό λαϊκό εισόδημα και την ανέχεια που είναι η άλλη όψη των ρεκόρ στα κέρδη των επιχειρηματικών ομίλων, από την άθλια κατάσταση στην οποία βρίσκονται κρίσιμες κοινωνικές υποδομές και υπηρεσίες στην παιδεία, την υγεία, τις μεταφορές, την πολιτική προστασία, γιατί όλα τα παραπάνω θυσιάζονται στον βωμό της δημοσιονομικής πειθαρχίας και των ιεραρχήσεων του σημερινού εχθρικού για τον λαό κράτους, μέχρι την ανασφάλεια του πολέμου, με τη χώρα μας να είναι μπλεγμένη και μάλιστα με ρόλο σημαιοφόρου στα πολεμικά μέτωπα και ο λαός να καλείται να πληρώσει το υπέρογκο κόστος των πολεμικών δαπανών, αυτό που, με βάση και τον τελευταίο κρατικό προϋπολογισμό, Νέα Δημοκρατία, ΠΑΣΟΚ και ΣΥΡΙΖΑ από κοινού φορτώσατε στον λαό μας.

Όλα τα παραπάνω, λοιπόν, και πολλά ακόμη είναι αυτά που βγάζουν τον κόσμο στον δρόμο, είναι τα πολλά μικρότερα ή μεγαλύτερα, φανερά ή αθέατα Τέμπη που παραμονεύουν δίπλα του και γύρω του. Μόλις πριν δύο εβδομάδες, το καταγγείλαμε σε όλους τους τόνους, επιχειρήθηκε -άκουσον άκουσον- στην ανατολική Αττική από το λιμάνι του Λαυρίου να αποβιβαστούν δεκαοκτώ νταλίκες με εκρηκτική ύλη ΤΝΤ, να διασχίσουν σε ώρα αιχμής την πόλη του Λαυρίου για να μεταφερθούν στα ΕΑΣ, όπου η τσέχικη κοινοπραξία κατασκευάζει τα βλήματα εκατόν πενήντα χιλιοστών με προορισμό την Ουκρανία.

Και μετά αναρωτιέστε γιατί ο κόσμος οργίζεται, γιατί ο κόσμος βγαίνει μαζικά στον δρόμο γι’ αυτήν την πολιτική. Αυτό που φοβάστε, λοιπόν, είναι τον λαϊκό παράγοντα ως τον καταλύτη των πολιτικών εξελίξεων. Είναι τη δυναμική που μπορεί να προσδώσει σε αυτόν τον αγώνα, αν λαός αποφασίσει να πάει αυτήν την υπόθεση μέχρι τέλους. Και πάμε να δούμε αυτό το μέχρι τέλους. Πώς το εννοεί αυτό το τέλος, τον σκοπό δηλαδή, το κείμενο της δυσπιστίας των τεσσάρων κομμάτων;

Διότι εδώ δεν μιλάμε για ένα λιτό κείμενο απλά και μόνο για να μαζευτούν οι απαιτούμενες πενήντα υπογραφές για την πρόταση δυσπιστίας. Εδώ μιλάμε για μια πολιτική πλατφόρμα, η οποία καταλήγει και σε ένα πολιτικό διά ταύτα. Ποιο είναι αυτό, με βάση το κείμενο δυσπιστίας; Στο να εφαρμοστεί και στην Ελλάδα το θεσμικό πλαίσιο της Ευρωπαϊκής Ένωσης, γιατί, όπως λέτε, η Κυβέρνηση της Νέας Δημοκρατίας έχει απομακρύνει τη χώρα από το ευρωπαϊκό θεσμικό κεκτημένο.

Για να ξεκαθαρίσουμε τη δική μας θέση, εμείς δεν κατηγορούμε την Κυβέρνηση ούτε της κάνουμε κριτική επειδή δεν εφαρμόζει το ευρωπαϊκό θεσμικό πλαίσιο. Της κάνουμε κριτική, σας κάνουμε κριτική για τον ακριβώς αντίθετο λόγο. Σας κάνουμε κριτική γιατί είστε τα καλύτερα παιδιά αυτού του αντιδραστικού θεσμικού πλαισίου και μάλιστα σε πάρα πολλές περιπτώσεις προπορεύεστε και τρέχετε ως λαγοί, προκειμένου αυτό το θεσμικό πλαίσιο να γίνει ακόμη χειρότερο, όπως κάνετε σήμερα με την πρόταση για την πολεμική οικονομία της Ευρωπαϊκής Ένωσης.

Σας κάνουμε κριτική γιατί αυτό το θεσμικό πλαίσιο είναι το θεσμικό πλαίσιο της εμπορευματοποίησης του σιδηρόδρομου. Είναι το θεσμικό πλαίσιο που θυσιάζει κρίσιμες υποδομές στον βωμό της λογικής του κόστους οφέλους, και είναι το θεσμικό πλαίσιο των παρακολουθήσεων και της νομιμοποίησης των λογισμικών κατασκοπείας. Είναι το θεσμικό πλαίσιο της Ευρωπαϊκής Κεντρικής Τράπεζας που έχει εκτινάξει τα επιτόκια των δανείων για τα λαϊκά νοικοκυριά και ταυτόχρονα, τα κέρδη των τραπεζών. Είναι το θεσμικό πλαίσιο των χρηματιστηρίων ενέργειας και της ενεργειακής φτώχειας. Είναι το θεσμικό πλαίσιο των λόμπι που θεωρεί ότι είναι συστατικό στοιχείο της ευρωπαϊκής δημοκρατίας. Είναι το θεσμικό πλαίσιο της Frontex που έχει μετατρέψει τη Μεσόγειο σε θάλασσα νεκρών προσφύγων και μεταναστών.

Το κείμενο σας, λοιπόν, αυτό το κείμενο της ψευδεπίγραφης δυσπιστίας, είναι ένα συγχωροχάρτι απέναντι στα εγκλήματα της Ευρωπαϊκής Ένωσης και τελικά στην πολιτική που εφαρμόζει η Κυβέρνηση της Νέας Δημοκρατίας.

Το δικό μας «μέχρι τέλους» είναι σε εντελώς αντίθετη κατεύθυνση. Είναι στην αμφισβήτηση του συστήματος της εκμετάλλευσης, είναι στη σύγκρουση με το σημερινό σάπιο αστικό κράτος και των θεσμών του που δεν μπορούν και δεν θέλουν να ικανοποιήσουν τις λαϊκές ανάγκες, είναι στη σύγκρουση με όλες αυτές τις συμμαχίες που σήμερα απαξιώνονται στα μάτια των λαών, είναι τέλος στην οικοδόμηση μιας άλλης οικονομίας και μιας άλλης κοινωνίας που οι ζωές των ανθρώπων δεν θα κοστίζουν.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Γκιόκα.

Τον λόγο τώρα έχει ο Ανεξάρτητος Βουλευτής κ. Ευάγγελος Αποστολάκης και αμέσως μετά ο Υπουργός Περιβάλλοντος και Ενέργειας κ. Σκυλακάκης.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, δεκαέξι μαθήτριες και μαθητές και δύο εκπαιδευτικοί συνοδοί τους από το Δημοτικό Σχολείο Γερανίου Ρεθύμνου.

Σας καλωσορίζουμε στη Βουλή. Σας ευχόμαστε καλή πρόοδο. Ο κ. Αποστολάκης που είναι τώρα στο Βήμα είναι και συμπατριώτης σας. Δεν ξέρω αν είναι και κάποιος άλλος Βουλευτής εδώ από το Ρέθυμνο.

(Χειροκροτήματα απ’ όλες τις πτέρυγες της Βουλής)

**ΕΥΑΓΓΕΛΟΣ ΑΠΟΣΤΟΛΑΚΗΣ:** Καλωσορίσατε. Το χωριό μου είναι, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Άρα, η συγκυρία είναι πολύ ευτυχής.

Ορίστε, κύριε Αποστολάκη, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Να καλωσορίσουμε και τα παιδιά από το Γεράνι. Φαντάζομαι είναι εμπειρία. Καλωσορίσατε.

Κυρίες και κύριοι συνάδελφοι, δύο χρόνια μετά τα Τέμπη. Πενήντα επτά συνάνθρωποί μας, στην πλειοψηφία τους νέα παιδιά, έχασαν τη ζωή τους και πολλοί άλλοι τραυματίστηκαν βαρύτατα σωματικά και ψυχικά. Πενήντα επτά οικογένειες προσπαθούν να θρηνήσουν τους οικείους τους, αλλά ακόμα δεν τους έχει δοθεί ούτε αυτό το δικαίωμα, καθώς έχουν εξαναγκαστεί σε μια υπεράνθρωπη προσπάθεια έρευνας για να μάθουν τα αίτια και τους υπαίτιους των δεινών τους.

Πρέπει να επαναφέρουμε σε πρώτο πλάνο το πραγματικό γεγονός. Ποιο είναι αυτό; Δύο τρένα βρέθηκαν στην ίδια γραμμή να κινούνται για δώδεκα λεπτά το ένα προς το άλλο με μεγάλη ταχύτητα, χωρίς να υπάρχει κάποιο σύστημα ασφαλείας για να αποτρέψει τη σύγκρουση και τα τρένα τελικά συγκρούστηκαν και τη σύγκρουση ακολούθησε η έκρηξη.

Παρά τα όσα κατ’ επίταση είχε υποστηρίξει ο Πρωθυπουργός και λοιπά κυβερνητικά στελέχη, σήμερα γνωρίζουμε ένα μέρος της αλήθειας, ένα μέρος της αλήθειας το οποίο η Κυβέρνηση χαρακτήρισε μέχρι πρότινος θεωρία συνωμοσίας. Ποια είναι αυτή η αλήθεια; Η ύπαρξη μιας άγνωστης ύλης που προκάλεσε την έκρηξη και οδήγησε στον θάνατο ανθρώπους που είχαν επιβιώσει της σύγκρουσης.

Θα έλεγε κάποιος ότι το γεγονός πως η Κυβέρνηση δεν είχε πράξει τα δέοντα για την ασφάλεια των σιδηροδρομικών μεταφορών θα αρκούσε για να αναλάβει τις ευθύνες που της αναλογούν. Αυτό όμως δεν έγινε. Έγιναν όμως πολλά άλλα που ξεπερνούν τη φαντασία.

Ακούσαμε την κυβερνητική προτροπή προς τον λαό για εμπιστοσύνη στη δικαιοσύνη. Όμως τι μπορεί να κάνει η δικαιοσύνη χωρίς τα εργαλεία της; Η ίδια η Κυβέρνηση άφησε έκθετη τη δικαιοσύνη μέσω της αλλοίωσης του χώρου του δυστυχήματος και αυτό είναι γεγονός το οποίο εσείς το δηλώσατε στο σχετικό δελτίο Τύπου με την αναφορά σε έργα αποκατάστασης του χώρου. Εσείς αποστερήσατε πολύτιμα αποδεικτικά στοιχεία από την έρευνα που θα φώτιζαν το τι ακριβώς συνέβη. Τα στοιχεία αυτά, συμπεριλαμβανομένου και βιολογικού υλικού των θυμάτων, μεταφέρθηκαν σε άγνωστο για μεγάλο διάστημα ιδιωτικό οικόπεδο.

Υπάρχει, κυρίες και κύριοι συνάδελφοι, ένα βασικό και απαράγραπτο δικαίωμα, το δικαίωμα στην αλήθεια. Δεν έχετε, άραγε, παραβιάσει βάναυσα και κατάφωρα αυτό το δικαίωμα με τις ενέργειές σας; Δεν αποστερήσατε πρώτα και κύρια από τις οικογένειες των θυμάτων το δικαίωμά τους να μάθουν την αλήθεια, αλλά και από ολόκληρο τον ελληνικό λαό;

Ακούσαμε και τη μομφή του Πρωθυπουργού για προσπάθεια εργαλειοποίησης των οικογενειών, για διακίνηση θεωριών συγκάλυψης. Άραγε, τον ελληνικό λαό, που συμμετείχε στις συγκλονιστικές μαζικές κινητοποιήσεις, τον άκουσε ο Πρωθυπουργός ή θα κατηγορήσει πάλι τον λαό ή μήπως ο λαός παραπλανήθηκε από την Αντιπολίτευση; Ο λαός δεν είναι ανόητος να άγεται και να φέρεται. Οι πολίτες έχουν κρίση και έκριναν ότι με τις πράξεις και τις παραλείψεις της η Κυβέρνηση φέρει ακέραια την ευθύνη και για τη σύγκρουση των τρένων και για την τρομερή συγκάλυψη που ακολούθησε.

Δεν είναι, άραγε, η Κυβέρνηση αυτή υπεύθυνη για την απώλεια εμπιστοσύνης των πολιτών στους θεσμούς; Πώς να εμπιστευτούν οι πολίτες τους θεσμούς αυτής της χώρας όταν η ίδια η Κυβέρνηση απέκρυπτε ότι τα τρένα πηγαίνουν στα τυφλά και ο αρμόδιος Υπουργός διαβεβαίωνε τους πολίτες μέσα από αυτή την Αίθουσα ότι οι σιδηρόδρομοι είναι ασφαλείς και έψεγε την Αντιπολίτευση όταν τέθηκαν ερωτήματα για την ασφάλεια των σιδηροδρόμων; Πώς να μη χάσει ο λαός την εμπιστοσύνη του στους θεσμούς όταν παρακολουθεί δύο χρόνια τώρα μια Κυβέρνηση, που αντί να προστατεύει τους πολίτες της τους λοιδορεί και προσποιείται ότι δεν τους ακούει, ότι δεν καταλαβαίνει τι είναι αυτό που ζητάνε. Αυτό που ζητάνε οι πολίτες είναι απλό και σαφές: Δικαιοσύνη και αλήθεια.

Μιλάμε για την ίδια Κυβέρνηση που είχε δώσει εκατομμύρια για τα αντιπλημμυρικά έργα στη Θεσσαλία, αλλά μετά ακολούθησε ο “Daniel” και η ανικανότητα βγήκε άλλη μια φορά σε κοινή θέα με τους πολίτες να πληρώνουν βαρύτατο τίμημα. Έχει αυτή η Κυβέρνηση την εμπιστοσύνη του ελληνικού λαού; Αυτή η Κυβέρνηση που ακόμα δεν έχει πράξει τα δέοντα για τους σεισμόπληκτους μετά από τέσσερα χρόνια στο Αρκαλοχώρι, που μένουν μέχρι και σήμερα σε κοντέινερ;

Αυτή εδώ είναι η Κυβέρνηση των υποκλοπών και της σωστής πλευράς της ιστορίας που μένει εκτός από όλες τις σοβαρές συζητήσεις και αποφάσεις για τις διεθνείς εξελίξεις. Η Κυβέρνηση του ναυαγίου της Πύλου με τους εκατοντάδες νεκρούς και της παραβίασης σοβαρών διεθνών υποχρεώσεων της χώρας. Η Κυβέρνηση της ακρίβειας, της ενεργειακής φτώχειας και της επίθεσης στις ανεξάρτητες αρχές, της διολίσθησης του κράτους δικαίου. Αυτή είναι η Κυβέρνησή σας που έχει συμβάλει δραστικά σε μια πρωτοφανή απώλεια εμπιστοσύνης στους θεσμούς, μιας εμπιστοσύνης που σε συνδυασμό με την ορθή και διαφανή διακυβέρνηση είναι αναγκαία στοιχεία χάραξης μιας συμπαγούς πολιτικής και στη διαμόρφωση μιας ανθεκτικής κοινωνίας.

Σε αντίθεση όμως με εσάς και τις πολιτικές σας ο λαός ξέρει να κρίνει το ορθό, το δίκαιο και το ηθικό. Το απέδειξε όταν επέλεξε να συμμετάσχει στις μαζικές συγκεντρώσεις της προηγούμενης Παρασκευής. Το απέδειξε όταν αποφάσισε να σταθεί στο πλευρό των οικογενειών των θυμάτων που στελέχη της Κυβέρνησης έχουν λοιδορήσει, το απέδειξε ο ελληνικός λαός όταν με απόλυτη ψυχραιμία διαχειρίστηκε το χάος που δημιουργήθηκε από τη ρίψη δακρυγόνων και χημικών. Ούτε το συνταγματικό δικαίωμα των πολιτών στη διαμαρτυρία δεν περιφρουρήσατε.

Αυτός ο λαός που γνωρίζει το ηθικό και το δίκαιο, δεν ανέχεται τα παιδιά του να γίνονται θυσία. Έχει άρει ο λαός την εμπιστοσύνη του και ας κάνετε ότι δεν το καταλαβαίνετε. Αισθάνεται προδομένος ο ελληνικός λαός, δεν βλέπει φως, δεν βλέπει μέλλον. Αισθάνεται ότι απειλείται η ίδια η υπόστασή του, το δικαίωμά του να υπάρχει, να αναπτύσσεται και να προοδεύει.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής, κ. **ΓΕΩΡΓΙΟΣ ΓΕΩΡΓΑΝΤΑΣ**)

Η πρόταση δυσπιστίας είναι ακριβώς αυτό, η μεταφορά εντός του Κοινοβουλίου της βούλησης του ελληνικού λαού να άρει την εμπιστοσύνη του στην Κυβέρνησή σας και γι’ αυτό, είστε μόνο υπεύθυνοι.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε και για τη συνέπεια στο χρόνο.

Τον λόγο τώρα έχει ο Υπουργός Περιβάλλοντος και Ενέργειας, κ. Θεόδωρος Σκυλακάκης.

Παρακαλώ, κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κυρίες και κύριοι συνάδελφοι, οι μεγάλες διαδηλώσεις των Τεμπών αναδεικνύουν προφανώς ένα έλλειμμα εμπιστοσύνης, έλλειμμα που δεν αφορά όμως ένα κόμμα ή μία παράταξη. Αφορά, φοβάμαι, ολόκληρο το πολιτικό σύστημα. Προκύπτει αυτό από τη μείωση των δικών μας ποσοστών αλλά και από τα πενιχρά, ταυτόχρονα, ποσοστά της Αντιπολίτευσης.

Πώς εξηγείται; Σε ό,τι αφορά την Αντιπολίτευση, ο λόγος είναι απλός. Είναι κενή προτάσεων και περιεχομένου. Οι υπερβολές, οι παραδοξολογίες, οι ακρότητες μπορεί να ικανοποιούν το θυμικό ενός μέρους του κόσμου, αφήνουν όμως μία στυφή πολιτική γεύση για εκείνους που τις εκπέμπουν. Λειτουργούν σαν πιστοποιητικά ανικανότητας διακυβέρνησης και συνεπάγονται και τα αντίστοιχα ποσοστά.

Σε ό,τι αφορά την Κυβέρνησή μας, υπάρχουν δύο αντικειμενικές αδυναμίες στην υπόθεση των Τεμπών, η μία είναι η διαχρονικά κακή λειτουργία της κρατικής μηχανής στον σιδηρόδρομο που δεν είχε αναταχθεί εγκαίρως μέχρι το 2023. Η δεύτερη είναι το γεγονός ότι ακόμη δεν έχει υπάρξει μια εξήγηση γενικά αποδεκτή από τους ειδικούς για τη φωτιά που ακολούθησε το δυστύχημα.

Η δεύτερη πτυχή, αργά η γρήγορα θα λυθεί και θα αποδειχθεί ότι η θεωρία της συγκάλυψης είναι παντελώς αστήρικτη. Το λέει η κοινή λογική και τα πραγματικά περιστατικά, για όποιον θέλει όντως να μην είναι τυφλωμένος από ιδιοτελή κίνητρα. Όμως, αυτό θα μας αφήσει αντιμέτωπους με δύο θεμελιώδη και αλληλένδετα προβλήματα που ανέδειξε αυτή η υπόθεση.

Το πρώτο είναι οι διαχρονικές αδυναμίες του κράτους. Το δεύτερο είναι η προσπάθεια αποδόμησης της εμπιστοσύνης του λαού στους θεσμούς που βρίσκεται σε εξέλιξη με αφορμή τα Τέμπη και όχι μόνο, αποδόμηση που όσο την απεργάζονται, χρησιμοποιούν ως βασικό πολλαπλασιαστή τα social media και εργαλεία τη συνωμοσιολογία, την παραπληροφόρηση και τα fake news.

Εμείς ως παράταξη και ως Κυβέρνηση οφείλουμε στην Ελλάδα και στους Έλληνες να απαντήσουμε με επιτυχία και στις δύο αυτές προκλήσεις, να φτάσουμε πριν τις εκλογές του 2027 σε ένα κράτος που θα λειτουργεί σε όλα τα επίπεδα καλύτερα, να προστατεύσουμε τους θεσμούς από τους κρυφούς και φανερούς εχθρούς τους και να αποκαταστήσουμε την εμπιστοσύνη που έχει κλονιστεί. Η ευθύνη μας είναι ακόμη μεγαλύτερη, γιατί είμαστε σήμερα απελπιστικά μόνοι σε αυτή την ευθύνη. Η Αντιπολίτευση ούτε διανοείται να σκεφθεί μεταρρυθμίσεις που θα αλλάξουν πραγματικά το κράτος, ενώ τα περισσότερα κόμματα που τη συναποτελούν αναπαράγουν τη συνωμοσιολογία και τα fake news.

Μοναδική μας απάντηση, μοναδικό μας εργαλείο είναι το μεταρρυθμιστικό έργο που υλοποιούμε και που πρέπει να υλοποιήσουμε. Αυτό θα παρουσιάσω ενδεικτικά στη συνέχεια στον τομέα μου.

Ξεκινώ από την ενέργεια. Τα τελευταία πέντε χρόνια πραγματοποιήθηκε μια ενεργειακή επανάσταση. Αντικαταστήσαμε πανάκριβο βρόμικο λιγνίτη με όλο και φθηνότερες καθαρές ΑΠΕ. Από τα 6,4 GW ΑΠΕ του 2019 φτάσαμε το 2024 στα 15 GW. Από 6 GWστα 15GW.

Η Ελλάδα έγινε για πρώτη φορά καθαρός εξαγωγέας ηλεκτρισμού εδώ και πάρα πολλά χρόνια. Τον φετινό χειμώνα, όταν η Ευρώπη ολόκληρη βρέθηκε πάλι σε κρίση υψηλών τιμών ρεύματος, εμείς στην Ελλάδα έχουμε τούτο τον μήνα τιμές λιανικής ίδιες με τις τιμές χονδρικής, ακριβώς διότι γίναμε εξαγωγέας.

Ο καταναλωτής χάρη στο πράσινο τιμολόγιο, που αντικατέστησε εκατοντάδες διαφορετικά τιμολόγια με ατελείωτα μικρά γράμματα, γνωρίζει πλέον τις πραγματικές τιμές του ηλεκτρικού ρεύματος των παρόχων, προϋπόθεση αναγκαία για να λειτουργήσει στην αγορά ο ανταγωνισμός. Με το διζωνικό τιμολόγιο που καθιερώσαμε, προσφέρεται στα νοικοκυριά πρόσβαση στις φθηνές ώρες των φωτοβολταϊκών, βοηθώντας σε μετακίνηση της ζήτησης, για να πέσει η τιμή για όλους.

Οι μπαταρίες απελευθερώθηκαν. Μπαίνουν -τώρα ξεκινάει αυτό- μαζικά στο ηλεκτρικό σύστημα τη σωστή στιγμή, δηλαδή αφού έπεσαν δραματικά οι τιμές τους, και χωρίς επιδοτήσεις, στο πλαίσιο μιας ευρύτερης πολιτικής που εφαρμόσαμε τον τελευταίο ενάμιση χρόνο, που σταμάτησε τις επιδοτήσεις σε βάρος του καταναλωτή.

Οι επενδύσεις στο δίκτυο από τον ΑΔΜΗΕ και τον ΔΕΔΔΗΕ τριπλασιάστηκαν από το 2009 και το φετινό καλοκαίρι θα βγει οριστικά η Κρήτη από την ηλεκτρική απομόνωση με το τεράστιο έργο του καλωδίου, το οποίο θα μειώσει στρατηγικά και τα ΥΚΩ στα επόμενα χρόνια.

Οι λογαριασμοί έγιναν μηνιαίοι, οι καταμετρήσεις έγιναν μηνιαίες, και αυτό μαζί με τις αυστηρότερες ποινές συνδράμει ώστε να μειώσουμε το μεγάλο πρόβλημα των ρευματοκλοπών, για το οποίο κανείς δεν έκανε τίποτε επί πολλά χρόνια.

Λύθηκε οριστικά το θέμα της τηλεθέρμανσης -οι συνάδελφοι από τη δυτική Μακεδονία το γνωρίζουν- στις μεγάλες πόλεις της δυτικής Μακεδονίας.

Διασφαλίστηκε εξαιρετικά φθηνό ρεύμα και σταθερές τιμές για τους αγρότες με το τιμολόγιο «ΓΑΙΑ». Οι συνάδελφοι από αγροτικές περιοχές ξέρουν πολύ καλά τι λέω. Το ίδιο έρχεται με το πρόγραμμα «Απόλλων» για τα ευάλωτα νοικοκυριά και την τοπική αυτοδιοίκηση.

Υλοποιείται στο δικό μας Υπουργείο, που έχει το 25% του Ταμείου Ανάκαμψης, ένα πρόγραμμα εξαιρετικά εκτεταμένο, μεταρρυθμίσεων και προγραμμάτων, με πολύ μεγάλες απορροφήσεις -σχεδόν 1 δισεκατομμύριο ευρώ πέρυσι- και προγράμματα εξοικονόμησης που ενισχύουν εκατοντάδες χιλιάδες νοικοκυριά. Χαρακτηριστική είναι η φοβερή συμμετοχή που έχουμε στο πρόγραμμα για τις αντλίες θερμότητας και τους ηλιακούς θερμοσίφωνες που είναι τώρα σε εξέλιξη.

Καθιερώνεται για πρώτη φορά θεσμικό πλαίσιο για τις περικοπές, που δεν υπήρχε και μετρητές στα φωτοβολταϊκά, που ούτε και αυτοί υπήρχαν, για να προλαβαίνουμε τα φαινόμενα μπλακ άουτ.

Προχωρούν το θεσμικό πλαίσιο και οι επενδύσεις στη δέσμευση και αποθήκευση άνθρακα, το υδρογόνο και το βιομεθάνιο, που δρομολογούν επενδύσεις πάνω από 2,5 δισεκατομμύρια ευρώ μέχρι το 2030.

Κατασκευάστηκαν ή κατασκευάζονται νέα εργοστάσια φυσικού αερίου, τουλάχιστον τέσσερα, που σε συνδυασμό με το FSRU της Αλεξανδρούπολης κάνουν τη χώρα ενεργειακό πρωταγωνιστή στην ευρύτερη περιοχή.

Προχωρούν οι έρευνες φυσικού αερίου με πρωταγωνιστές τις δύο μεγαλύτερες εταιρείες υδρογονανθράκων στον κόσμο, η «Exxon» και «Chevron» -η «Chevron» έρχεται τώρα- και σοβαρές πιθανότητες να γίνει η Ελλάδα παραγωγός του πολύτιμου μεταβατικού καυσίμου της πράσινης μετάβασης, του φυσικού αερίου.

Αυτά σε συνδυασμό με την τεράστια πρόοδο των ΑΠΕ στη στεριά και τη θάλασσα -η θάλασσα έπεται-, η Ελλάδα θα αποκτήσει τα επόμενα χρόνια φθηνή ενέργεια, ενεργειακή ασφάλεια και εθνική ενεργειακή ανεξαρτησία. Όλα αυτά με πλήρη επίτευξη των στόχων για την κλιματική αλλαγή, υπερεπίτευξη. Έχουμε δέκα εκατομμύρια παραπάνω δικαιώματα από αυτά που υποχρεούμεθα να έχουμε.

Με την Κυβέρνηση τη δική μας προχωρά επίσης, μετά από δεκαετίες, η πραγματική εκμετάλλευση του ορυκτού πλούτου που είχε ως τώρα μείνει τελείως έξω, παραπίσω. Θα πω χαρακτηριστικά νέες επενδύσεις, όπως το μεγάλο εργοστάσιο του αλουμινίου που εξαγγέλθηκε, που συνδυάζεται με μια επένδυση στο γάλλιο που θα καλύψει 100% τις ανάγκες της Ευρωπαϊκής Ένωσης και το νέο μεταλλείο στους Μολάους που αφορά και ουσίες, όπως το γερμάνιο. Πολύ μεγάλες επενδύσεις.

Στη χωροταξία τώρα, προχωρεί ο πολεοδομικός σχεδιασμός που καλύπτει ολόκληρη τη χώρα, όταν επί πολλές δεκαετίες το 80% της χώρας δεν είχε κανέναν σχεδιασμό. Αυτό παραλάβαμε. Πάμε από το 20% στο 100%.

Στα τοπικά και ειδικά πολεοδομικά σχέδια προχωρούμε στον χαρακτηρισμό των κοινόχρηστων οδών σε ολόκληρη τη χώρα.

Στο σύστημα αυτόματου εντοπισμού, παρακολούθησης και ελέγχου της αυθαίρετης δόμησης με τεχνητή νοημοσύνη επενδύουμε ένα δισεκατομμύριο ευρώ. Και αυτή η επένδυση είναι σήμερα σε πλήρη εξέλιξη.

Ειδικά με τη μεταρρύθμιση των αυθαιρέτων, γίνεται για πρώτη φορά πραγματική προσπάθεια να σταματήσει η νέα αυθαιρεσία. Εδώ το κλειδί είναι ότι, εκτός από αυστηρά πρόστιμα και ποινικές και διοικητικές κυρώσεις που θεσμοθετήσαμε, προσθέσαμε ότι τα νέα αυθαίρετα κατεδαφίζονται πρώτα, για να σταματήσουν -αυτή είναι η πραγματικότητα- οι τοπικές κοινωνίες να εμποδίζουν τις κατεδαφίσεις, αφού δεν θα αθροίζονται πλέον εναντίον των κατεδαφίσεων όλοι όσοι έχουν διαχρονικά αυθαιρετήσει. Και αυτοί δεν είναι δεκάδες χιλιάδες, δεν είναι εκατοντάδες χιλιάδες, είναι περισσότεροι.

Η μεταρρύθμιση αυτή άρχισε ήδη να εφαρμόζεται χειροκίνητα, χωρίς την τεχνητή νοημοσύνη, στη Μύκονο και τη Σαντορίνη, όπου κατ’ εξοχήν ανθίζει η αυθαιρεσία της βουλιμίας. Γιατί αν δεν τελειώσουμε με τη νέα αυθαιρεσία, ποτέ δεν θα έχουμε πολεοδομική πολιτική.

Στα δάση, μετά από δεκαετίες αδιαφορίας, προχώρησε η μεγάλη επένδυση πρόληψης του Antinero, με έργα ύψους κοντά 300 εκατομμύρια ευρώ, που καλύπτουν καθαρισμούς, αντιπυρικούς δασικούς δρόμους, σε περισσότερες από εξακόσιες χιλιάδες στρέμματα, συν 30 εκατομμύρια για αντιπυρικές ζώνες γύρω από οικισμούς, συν άλλα 120 εκατομμύρια για αναδάσωση και αντιπλημμυρικά.

Ταυτόχρονα, βάζουμε επιτέλους τα δάση μας σε διαχείριση. Αυτή είναι μια μεγάλη μεταρρύθμιση. Πάνω από τα μισά ελληνικά δάση επί δεκαετίες δεν τα διαχειριζόταν κανείς. Όλη η νότια Ελλάδα ήταν εκτός. Τώρα αναλαμβάνουν τη διαχείριση των δασών, με βάση διαχειριστικές μελέτες, υβριδικά σχήματα, δασικοί συνεταιρισμοί και ιδιώτες, κυρίως βιομηχανίες ξύλου, με σκοπό την επιδοτούμενη απομάκρυνση και αξιοποίηση της υπερβάλλουσας βιομάζας, που αφαιρούμενη περιορίζει τις υπερπυρκαγιές. Ήδη οι μελέτες τελείωσαν στην Αττική και οι πρώτοι διαγωνισμοί ξεκινούν την άνοιξη.

Εξίσου σημαντικά είναι τα έργα ορεινής υδρονομίας, τα πιο αποτελεσματικά έργα πρόληψης πλημμυρών, που η χώρα έχει εγκαταλείψει από τη δεκαετία του 1960. Προχωρούν ήδη μεγάλα τέτοια έργα στον Έβρο και τη Θεσσαλία πάνω από 200 εκατομμύρια. Και θα εντάξουμε στο σχέδιο και την Αττική.

Στα ύδατα, για να ολοκληρώσω την εικόνα, έρχεται τις επόμενες ημέρες το νομοσχέδιο για τις ΔΕΥΑ που θέτει αυστηρούς κανόνες πιστοποίησης μέσω της ΡΑΑΕΥ, που θα οδηγήσουν στην πολύ καλύτερη λειτουργία τους, μαζί με 200 εκατομμύρια για να ενισχυθούν οικονομικά, να ανακουφιστούν.

Τέλος, στη διαχείριση των αποβλήτων υλοποιούμε ένα ρεαλιστικό εθνικό σχέδιο. Από τρεις μονάδες που λειτουργούσαν το 2019 και πέντε που κατασκευάζονταν, σήμερα λειτουργούν δεκατρείς, κατασκευάζονται εικοσιτέσσερις και άλλες επτά ξεκινούν εντός του έτους. Επίσης, μειώσαμε τα πρόστιμα για τις παράνομες χωματερές κατά 70%.

Ολοκληρώνοντας, η Κυβέρνηση έχει ήδη -σας το απέδειξα, νομίζω- ένα πλούσιο μεταρρυθμιστικό έργο και έχει ακόμη μεγαλύτερη ευθύνη να ολοκληρώσει και να διευρύνει αυτό το έργο σε μια περίοδο παγκόσμιας οικονομικής και γεωπολιτικής αστάθειας.

Η Αντιπολίτευση, μην έχοντας δυστυχώς χρήσιμη πρόταση για τη χώρα, προσπαθεί να εκμεταλλευτεί με ακραίο μικροκομματισμό την τραγωδία των Τεμπών, επικεντρώνοντας τα πάντα, όχι στο πραγματικό αίτιο της σύγκρουσης των δύο τρένων και τι οδήγησε σε αυτό, αλλά σε θεωρίες συνωμοσίας.

Να ξέρετε όμως, επειδή η αλήθεια αργά ή γρήγορα θα λάμψει και η δικαιοσύνη θα αποδοθεί, στο τέλος όταν θα προσέλθουμε όλοι μας στον ελληνικό λαό, αυτό που θα μετρήσει δεν θα είναι η ύβρις και ο μικροκομματισμός θα είναι το έργο που έκανε ή μπορεί να κάνει ο καθένας μας σε αυτή τη δύσκολη και αβέβαιη εποχή για την Ελλάδα και τους Έλληνες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Τον λόγο έχει από τη Νέα Δημοκρατία ο κ. Μηταράκης Παναγιώτης.

Παρακαλώ, κύριε συνάδελφε.

**ΝΟΤΗΣ ΜΗΤΑΡΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ζούμε πενήντα χρόνια μετά τη Μεταπολίτευση, σχεδόν διακόσια χρόνια από την ανεξαρτησία της χώρας μας, διάστημα στο οποίο έχουμε κάνει μια τεράστια πρόοδο από μια φτωχή αγροτική οικονομία σε μια σύγχρονη ευνομούμενη δυτική δημοκρατία με βήματα μπρος, αλλά κατά καιρούς και με βήματα πίσω, με τα χαμένα χρόνια του μνημονίου ως αποτέλεσμα δικών μας παλαιοτέρων επιλογών. Έχουμε ευθύνη όλοι για τις επιλογές μας, ειδικά όταν οι σειρήνες του λαϊκισμού ή το σαράκι της διχόνοιας κερδίζει πρόσκαιρα έδαφος.

Νιώθω βαριά ευθύνη που υπηρετώ στο Εθνικό Κοινοβούλιο. Αφουγκράζομαι και εγώ την αγωνία του κόσμου, ειδικά των νέων των παιδιών, ειδικά σε αυτή την ιδιαίτερα δύσκολη εποχή σε διεθνές επίπεδο που όλα αλλάζουν.

Κοινή απαίτηση και απόλυτη αναγκαιότητα είναι ένα κράτος ισχυρό, αποτελεσματικό και δίκαιο. Σαφής είναι η πρόοδος από το 2019, σαφέστατη η προσήλωση της Κυβέρνησης Κυριάκου Μητσοτάκη στους στόχους αυτούς.

Η Ελλάδα γίνεται πιο ισχυρή, μέλος του Συμβουλίου Ασφαλείας του Οργανισμού Ηνωμένων Εθνών, με ισχυρή διπλωματική σχέση στον κόσμο, ενισχύοντας διαρκώς τις Ένοπλες Δυνάμεις μας, ενδυναμώνοντας τους θεσμούς της δημοκρατίας και με την πρόσφατη Αναθεώρηση του Συντάγματος.

Η Ελλάδα γίνεται πιο αποτελεσματική. Αντιμετωπίσαμε με επιτυχία τα τελευταία χρόνια πολλαπλές κρίσεις με αποτελεσματικότητα και μεθοδικότητα και θα αναφερθώ σε τρία παραδείγματα: Στην αντιμετώπιση της πανδημίας, στην ψηφιακή επανάσταση, στην αντιμετώπιση του μεταναστευτικού.

Στην πανδημία εφαρμόσαμε άμεσα πρωτόκολλα αποφυγής, οργανώσαμε το εμβολιαστικό μας πρόγραμμα, αυξήσαμε, σχεδόν διπλασιάσαμε τα κρεβάτια στις μονάδες ΜΕΘ, στηρίξαμε παράλληλα την ελληνική οικονομία, τις οικογένειες, τις επιχειρήσεις. Αντιμετωπίσαμε αυτή την κρίση με επιτυχία.

Η ψηφιακή επανάσταση είναι, επίσης, μια πραγματικότητα. Σύμφωνα με την Ευρωπαϊκή Ένωση, η Ελλάδα έχει ετήσια ανάπτυξη στην ψηφιοποίηση δημοσίων υπηρεσιών προς τις επιχειρήσεις και τους πολίτες 18%, ενώ σχεδόν το 80% των Ελλήνων πολιτών κάνουν χρήση αυτών των υπηρεσιών ηλεκτρονικής διακυβέρνησης, ξεπερνώντας σταθερά τον ευρωπαϊκό μέσο όρο. Πετύχαμε με σχέδιο και αποφασιστικότητα, με αξιοποίηση των νέων τεχνολογιών και της τεχνητής νοημοσύνης και σήμερα έχουμε δύο χιλιάδες διακόσιες ψηφιακές υπηρεσίες οι οποίες εμπλουτίζονται καθημερινά με ανάπτυξη πληθώρας διαλειτουργικοτήτων που εξυπηρετούν τον πολίτη και δεν τον στέλνουν, όπως παλιά, από τη μία υπηρεσία στην άλλη, με ψηφιακούς βοηθούς που γλυτώνουν στους πολίτες χιλιάδες ώρες αναμονής. Γινόμαστε πιο αποτελεσματικοί.

Στο μεταναστευτικό πετύχαμε την ουσιαστική μείωση των ροών και τον δραστικό περιορισμό των επιπτώσεων της κρίσης στις τοπικές κοινωνίες. Εν μέσω πανδημίας προστατεύσαμε τα σύνορά μας από την υβριδική απειλή στον Έβρο, προστατεύσαμε τη χώρα από ακραίες, παράνομες μεταναστευτικές ροές. Διαχειριστήκαμε περιστατικά, όπως τον εμπρησμό στη Μόρια, ταχύτατα χωρίς απώλειες ανθρώπινων ζωών, όταν περισσότεροι από δέκα χιλιάδες αιτούντες άσυλο εκκένωσαν με ασφάλεια μετά τον εμπρησμό την παλιά δομή και επιχείρησαν να προσεγγίσουν την πόλη της Μυτιλήνης. Σε αγαστή συνεργασία τότε με τον Υπουργό Προστασίας του Πολίτη, τον Μιχάλη τον Χρυσοχοΐδη, όχι μόνο διατηρήσαμε την ηρεμία στην πόλη, αλλά μέσα σε ελάχιστες μέρες δημιουργήσαμε μια νέα προσωρινή δομή χωρίς καμία συνέπεια για τους ωφελούμενους και το προσωπικό μας. Δημιουργήσαμε σύγχρονες, κλειστές ελεγχόμενες δομές αντί για τις άναρχες δομές που επικρατούσαν τα προηγούμενα χρόνια προς όφελος των ωφελούμενων, του προσωπικού μας και των τοπικών κοινωνιών. Γινόμαστε πιο αποτελεσματικοί.

Η Ελλάδα, κυρίες και κύριοι συνάδελφοι, γίνεται και πιο δίκαια. Η ανεργία μειώθηκε σε χαμηλό δεκαπενταετίας στο 8,7%, οι μισθοί, οι συντάξεις αυξάνονται στον προϋπολογισμό του 2025 ταχύτερα από τον πληθωρισμό.

Βελτιώνουμε σταθερά τη δημόσια παιδεία και τη δημόσια υγεία. Δίνουμε περισσότερες ευκαιρίες στη νέα γενιά. Αποδείξαμε ότι είμαστε δίπλα στον κάθε πολίτη στα δύσκολα.

Αυτή την πραγματικότητα προσπαθεί να αλλοιώσει, να απαξιώσει σήμερα η Αντιπολίτευση, καθώς η αίσθηση δικαίου μετά από μια μεγάλη τραγωδία, το δυστύχημα των Τεμπών, εμφανώς βάλλεται, καθώς τα γεγονότα και η λογική βρίσκονται απέναντι στο θυμό και στο συναίσθημα, αλλά και στην προσπάθεια της Αντιπολίτευσης να εργαλειοποιήσει τον ανθρώπινο πόνο.

Δικαιολογημένος ο θυμός, κυρίες και κύριοι συνάδελφοι. Πενήντα επτά θύματα είναι βαρύ για οποιαδήποτε κοινωνία, ειδικά όταν αυτά τα θύματα είναι νέα παιδιά. Ως κοινωνία εξακολουθούμε να βιώνουμε και θα το βιώνουμε για χρόνια το εθνικό πένθος της τραγωδίας των Τεμπών, όπως παλιότερα για το Μάτι, τη Μάνδρα, την Ηλεία, το ναυάγιο του «Εξπρές Σάμινα», τα παλιότερα τροχαία δυστυχήματα πάλι στα Τέμπη. Το «γιατί» δεν θα φύγει ποτέ από το στόμα των συγγενών και ούτε θα έπρεπε.

Καθώς, βέβαια, τα πορίσματα έρχονται στη δημοσιότητα και απαντάνε κρίσιμα ερωτήματα, το μύθευμα της δήθεν συγκάλυψης θα αποσυντίθεται, καθώς οι παρεμβάσεις της Κυβέρνησης στη νομοθεσία για διευκόλυνση της διερεύνησης θα αποδίδουν καρπούς.

Χρέος δικό μας να δώσουμε την αίσθηση στην κοινωνία ότι αυτό δεν θα ξαναγίνει ποτέ, ποτέ ξανά, και χωρίς να παραγνωρίζουμε τις δυσκολίες μιας τέτοιας δέσμευσης. Και στοίχημα για την τρέχουσα κοινοβουλευτική περίοδο είναι η συνέχιση των ριζικών αλλαγών δημιουργώντας μια καλύτερη Ελλάδα, αλλαγές που μπορεί να ξαναβγάλουν κάποιους στο πεζοδρόμιο, αλλά είναι απαραίτητες απέναντι στη γραφειοκρατία, στον κακώς εννοούμενο συνδικαλισμό. Χρειαζόμαστε ένα Δημόσιο με αξιολόγηση και αποδοτικότητα, με ευθύνη.

Η δεύτερη τετραετία είναι η τετραετία των μεγάλων μεταρρυθμίσεων, να ανεβάσουμε την Ελλάδα ψηλά. Είναι η τετραετία της ουσιαστικής σύγκλισης του βιοτικού επιπέδου των Ελλήνων με το μέσο όρο της Ευρωπαϊκής Ένωσης. Είναι η τετραετία που η σταθερότητα στην Ελλάδα αποτελεί όαση για την περιοχή, ένα συγκριτικό μας πλεονέκτημα στην αστάθεια που επικρατεί. Συνεχίζουμε την προσπάθεια με σχέδιο και σκληρή δουλειά. Σε αυτή την προσπάθεια εμπιστεύομαι τον Κυριάκο Μητσοτάκη. Στηρίζουμε την Κυβέρνηση της Νέας Δημοκρατίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε και για τη συνέπεια στο χρόνο.

Τον λόγο έχει τώρα από το ΠΑΣΟΚ - Κίνημα Αλλαγής ο κ. Χριστοδουλάκης.

Παρακαλώ, κύριε συνάδελφε.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, αναρωτιούνται στη συζήτηση που κάνουμε από χθες κάποιοι εδώ πέρα γιατί βρισκόμαστε σήμερα εδώ, σε αυτή την Αίθουσα. Η απάντηση είναι πολύ απλή. Είναι γιατί η ιστορία έχει αποδείξει ότι το ψέμα έχει ταχύτητα αλλά η αλήθεια έχει αντοχή.

Βρισκόμαστε, λοιπόν, σήμερα για να συζητήσουμε μια πρόταση δυσπιστίας όχι όμως απλώς ως ακόμα μία κοινοβουλευτική διαδικασία. Είναι μια κορυφαία πολιτική πράξη ευθύνης απέναντι στους πολίτες που μας βλέπουν από εκεί έξω και παρατηρούν κάθε στιγμή μια Κυβέρνηση που αποτυγχάνει σε όλες τις πτυχές της δημόσιας ζωής από την οικονομία της καθημερινότητας και τη διαχείριση κρίσεων έως την υπεράσπιση των θεσμών, την προστασία του κράτους δικαίου και κυρίως τη διασφάλιση του δημοσίου συμφέροντος, μια Κυβέρνηση που είναι συνώνυμη πλέον της ανασφάλειας και της αναξιοπιστίας.

Είναι όμως για εμάς ταυτόχρονα και μια πράξη τιμής και αναγνώρισης απέναντι σε όλες τις Ελληνίδες και τους Έλληνες που βρέθηκαν πριν από λίγες μέρες στις μεγαλύτερες διαδηλώσεις στην ιστορία της Μεταπολίτευσης, διαδηλώσεις για τις οποίες ο ιστορικός του μέλλοντος θα γράψει ότι οι συμμετέχοντες δεν πήγαν για να διεκδικήσουν αυξήσεις, επιδόματα ή χάρες για τον εαυτό τους, αλλά ζήτησαν, διεκδίκησαν την αλήθεια, τη διαφάνεια και δικαιοσύνη για όλους, όσο ισχυροί και αν είναι όσο ψηλά και αν βρίσκονται, ακριβώς εκείνη την αλήθεια τη διαφάνεια και τη δικαιοσύνη που σήμερα τους στερείτε.

Γι’ αυτό, λοιπόν, και η πραγματική πρόταση δυσπιστίας δεν είναι αυτή που καταθέτουμε εμείς ως Βουλευτές της Αντιπολίτευσης, αλλά είναι εκείνη που κατέθεσαν την περασμένη Παρασκευή οι Έλληνες πολίτες, που υπέδειξαν σε όλους μας ποιες ήταν, είναι και πρέπει να είναι οι θεμελιώδεις αρχές του δημοκρατικού μας πολιτεύματος: η ισονομία και η λαϊκή κυριαρχία, αυτές ακριβώς που ένιωσε και νιώθει ότι σήμερα αμφισβητούνται.

Αμφισβητήθηκαν, όταν ο Πρωθυπουργός μας κουνούσε το δάχτυλο μιλώντας για μια σειρά από ανθρώπινα λάθη στην περίπτωση του ελληνικού σιδηροδρόμου, ένας Πρωθυπουργός ο οποίος προφανώς δεν ευθύνεται ποτέ και για απολύτως τίποτα.

Ξέχασε, όμως, ο Πρωθυπουργός το δικό του ανθρώπινο λάθος που κατέληξε σε πόρισμα με στόμφο, με βεβαιότητα, με αυτοπεποίθηση ενώπιον του ελληνικού λαού λίγες μόλις μέρες μετά από το δυστύχημα των Τεμπών για τα αίτια της τραγωδίας, υποκαθιστώντας ο ίδιος πρώτος τη δικαιοσύνη, που μετά με υποκρισία επικαλούταν με όρους δήθεν θεσμικής ευαισθησίας.

Ξέχασε το ανθρώπινο λάθος της μη ιεροποίησης του χώρου της τραγωδίας, όπως ανέφερε και ο Πρόεδρος του ΕΟΔΑΣΑΑΜ που εσείς διορίσατε, αλλά πρωτίστως όπως καταλήγει και η εισαγγελική διάταξη, βάσει της οποίας οδηγείτε σε ποινική δίωξη μια σειρά από στελέχη υπηρεσιακών παραγόντων με πρώτο τον τότε γαλάζιο Περιφερειάρχη, τον κ. Αγοραστό, που συμμετείχαν μαζί με τον κ. Τριαντόπουλο στην περιβόητη σύσκεψη για το μπάζωμα του χώρου.

Ξέχασε τα ανθρώπινα λάθη της κυβερνητικής πλειοψηφίας, η οποία λειτουργώντας το φθινόπωρο ως καρτέλ επέλεξε τον βολικό δρόμο της εξεταστικής επιτροπής -αυτή η εξεταστική επιτροπή που δεν ήταν και η καλύτερη στιγμή για το ελληνικό Κοινοβούλιο- αντί να παραπέμψει ευθέως στον φυσικό του δικαστή τον κ. Καραμανλή στη βάση του πορίσματος της Ευρωπαϊκής Εισαγγελίας για τη μη υλοποίηση της Σύμβασης 717 για την τηλεδιοίκηση και τη φωτοσήμανση.

Αν ρωτάτε, λοιπόν, ποια είναι η συγκάλυψη, η επιτομή της συγκάλυψης είναι αυτό που κάνατε προστατεύοντας τον κ. Καραμανλή.

Και μάλλον, από ό,τι φαίνεται σήμερα, ξέχασε και κάποια email που κυκλοφορούσαν στις 9 Μαρτίου του 2023, βάσει των οποίων φαίνεται ότι ο κ. Τριαντόπουλος συμμετείχε κατά τον ίδιο σε σύσκεψη με θέμα τη συλλογή, αποκατάσταση και διαμόρφωση του χώρου του δυστυχήματος, άρα γνώριζε πέραν των αρμοδιοτήτων που μας περιέγραφε μέχρι προχθές στη Βουλή. Όχι μόνο δεν ήταν απλός παρατηρητής, όχι μόνο γνώριζε αλλά ήταν και ο επισπεύδων για την κάλυψη των οικονομικών εξόδων που προέκυψαν -και μάλιστα, όπως γράφει- με γρήγορες διαδικασίες.

Αυτά είναι, λοιπόν, τα ανθρώπινά σας λάθη, κύριοι της Κυβέρνησης, λάθη που, δυστυχώς, προκαλούν ασφυξία στην εμπιστοσύνη της κοινωνίας μας απέναντι στους δημοκρατικούς θεσμούς. Αναφέρθηκα μέχρι τώρα σε αυτά που μάλλον ξεχάσατε.

Θα αναφερθώ τώρα σε αυτά που εμείς δεν πρόκειται να ξεχάσουμε. Δεν πρόκειται, λοιπόν, να ξεχάσουμε όσους μας έλεγαν ότι είμαστε για τα μπάζα όσοι από εμάς κάναμε αναφορά σε στοιχεία που μετά από λίγο καιρό αποτυπώθηκαν στην εισαγγελική διάταξη της Εισαγγελέως Εφετών Λάρισας. Δεν πρόκειται να ξεχάσουμε όλους εκείνους που με πάθος και αναλγησία χειροκροτούσαν τον κ. Καραμανλή ως κομματικό ήρωα, γιατί προφανώς αυτό που μετράει για εσάς -και μετρούσε τότε- είναι το αν τελικά πέφτουν τα κομματικά σας κάστρα. Είναι πολύ κρίμα για τον κ. Τριαντόπουλο που δεν βρέθηκε ούτε ένας παθιασμένος να τον χειροκροτήσει με την αντίστοιχη αναλγησία. Δεν θα ξεχάσουμε όσους γέμισαν με τοξικότητα αλλά και με τόνους από fake news τον δημόσιο διάλογο απέναντι στο λαϊκό αίσθημα, αλλά κυρίως στο δικαίωμα της διαμόρφωσης της έκφρασης της λαϊκής αποστροφής απέναντι στην κυβερνητική πολιτική. Και, προφανώς, δεν θα ξεχάσουμε τον Πρωθυπουργό που πριν από λίγες μέρες υποσχέθηκε ασφαλή τρένα μέχρι το 2027, με προσωπική του μάλιστα δέσμευση και ευθύνη, αποδεχόμενος ότι προφανώς σήμερα τα τρένα δεν είναι ασφαλή. Τότε γιατί λειτουργούν;

Και επειδή το αφήγημα του «ποτέ ξανά!» είναι το πρώτο στη δική σας επικοινωνιακή διαχείριση για την τραγωδία, το «ποτέ ξανά!» έχει δύο τινά, ή τα τρένα σήμερα είναι ασφαλή και άρα η δέσμευση του Πρωθυπουργού είναι ακόμα μία πολιτική εξαπάτηση, ή δεν είναι ασφαλή και άρα πρέπει να σταματήσουν να λειτουργούν. Τρίτο δεν υπάρχει. Αποφασίστε εσείς και πείτε μας!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δώστε μου ένα λεπτό ακόμα, κύριε Πρόεδρε, ευχαριστώ.

Αλλάξατε πολλές φορές τη γραμμή της επικοινωνιακής διαχείρισης της τραγωδίας, προφανώς με το βλέμμα στραμμένο αποκλειστικά και μόνο στο πώς θα ξεπλύνετε τις δικές σας πολιτικές ευθύνες, από το ανθρώπινο λάθος στις θεωρίες συνωμοσίας, μετά στον δύσμοιρο και παραπλανημένο Πρωθυπουργό, που για έναν περίεργο λόγο θεωρείτε την παραπλάνηση δικαιολογία και όχι απόδειξη ανεπάρκειας και ανικανότητας και μετά στους ανεύθυνους παρόντες της Κυβέρνησης, που η ανεπάρκεια των αρίστων επίσης για κάποιον περίεργο λόγο θεωρείται δικαιολογία περί μη ευθύνης.

Είπατε στον κόσμο έξω ότι δεν κάναμε αυτά για τα οποία μας κατηγορείτε, γιατί δεν είμαστε ικανοί να κάνουμε αυτά για τα οποία μας κατηγορείτε. Όλα αυτά μέχρι το σημερινό δημοσίευμα που αποδεικνύει ότι αντί για ανεύθυνοι παρόντες είστε υπεύθυνοι παρόντες και επικίνδυνοι.

Όλα αυτά, λοιπόν, πάντα με μπόλικη ρητορική περί εργαλειοποίησης, μπόλικη ρητορική περί τοξικότητας, με αυθαίρετη επίκληση δημοσκοπήσεων υπό το βάρος του θυμικού της κοινωνίας, με σκιάχτρα πλασματικών πολιτικών συμμαχιών και πάνω απ’ όλα με το ύστατο εργαλείο για εσάς, την αποσταθεροποίηση της χώρας.

Μη φοβάστε, κύριοι της Νέας Δημοκρατίας, δεν θέλει κανείς, τουλάχιστον από εμάς, να αποσταθεροποιήσει τη χώρα. Να φοβάστε γιατί ο μόνος που αποσταθεροποιείται σήμερα είναι το κόμμα της Νέας Δημοκρατίας. Και αυτό είναι κάτι που δεν λέμε εμείς αλλά όλοι οι πολίτες.

Κλείνω λέγοντας το εξής: Αποτύχατε συνολικά και όχι μόνο στα Τέμπη. Αποτύχατε στη διαχείριση του κράτους, στη δημόσια διοίκηση, στη διαχείριση της οικονομίας και της ακρίβειας, στην προστασία της εργασίας, στη δημόσια υγεία, στη δημόσια εκπαίδευση και σε μία σειρά από άλλους τομείς της καθημερινότητας.

(Στο σημείο αυτό κτυπάει επαναληπτικά το κουδούνι λήξεως του χρόνου ομιλίας του κυρίου Βουλευτή)

Κλείνω, κύριε Πρόεδρε.

Εμείς, λοιπόν, λέμε ότι η πρόταση δυσπιστίας δίνει σήμερα μία ευκαιρία στο ελληνικό Κοινοβούλιο να στείλει ξεκάθαρο μήνυμα: ότι η χώρα δεν μπορεί να συνεχίσει με μία Κυβέρνηση που κυβερνά με αλαζονεία, με αυταρχισμό, με απόλυτο έλλειμμα στοιχειώδους ενσυναίσθησης και με απόλυτο έλλειμμα κοινωνικής ευαισθησίας. Υπάρχει κι άλλος δρόμος απέναντι στη στασιμότητα, απέναντι στην αναξιοπιστία. Υπάρχει ο δρόμος που μπορεί να πείσει ότι αξίζουμε καλύτερα από τον πήχη των χαμηλών προσδοκιών, ότι υπάρχει η επιλογή της πολιτικής αλλαγής, την οποία και θα εκφράσει το ΠΑΣΟΚ.

Υπερψηφίζουμε την πρόταση δυσπιστίας, υπερψηφίζουμε την ανάγκη για πολιτική αλλαγή στη χώρα.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα από τη Νέα Δημοκρατία η κ. Μαρία Κεφάλα.

Παρακαλώ, κυρία συνάδελφε, έχετε τον λόγο.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, όλοι μας σε αυτή εδώ την Αίθουσα θέτουμε τους εαυτούς μας στην κρίση του ελληνικού λαού. Ζητάμε την ψήφο του για να τον εκπροσωπήσουμε και να νομοθετήσουμε προς όφελος της πατρίδας μας. Εκλεγόμαστε με την ευθύνη να πάμε τη χώρα μπροστά. Και αυτή η ευθύνη απαιτεί αλήθεια, αποφασιστικότητα και δικαιοσύνη.

Μέσα σε αυτή την πορεία μπορεί να βρεθούμε αντιμέτωποι με καταστάσεις και γεγονότα που ξεπερνούν κατά πολύ τα στενά κομματικά όρια. Μία τέτοια οδυνηρή κατάσταση αποτελεί και το τραγικό δυστύχημα των Τεμπών. Μπροστά σε αυτή την ανείπωτη τραγωδία σκύβουμε το κεφάλι μας στους πενήντα επτά συνανθρώπους μας, στις πενήντα πετά ψυχές που τόσο αδόκητα έχασαν τη ζωή τους. Υποκλινόμαστε και στις οικογένειές τους, στους γονείς, στους συγγενείς, στους φίλους και σε όλους όσοι καλούνται να διαχειριστούν τον πόνο της απώλειας των αγαπημένων τους προσώπων και να κουβαλήσουν αυτό το πραγματικά δυσβάστακτο βάρος.

Στον δικό τους αγώνα για να λάμψει η αλήθεια η Κυβέρνηση και όλοι εμείς οι Βουλευτές συμπαραστεκόμαστε, για να μην ξαναζήσουμε ποτέ κάτι παρόμοιο και για να αποδοθεί δικαιοσύνη. Μια δικαιοσύνη, όμως, όχι μέσα από λαϊκά δικαστήρια αλλά θεσμικά όπως ορίζει το Σύνταγμα και οι νόμοι. Και αυτή θα την αποδώσει η δικαστική εξουσία.

Πάνω σε αυτό το ζήτημα που δεν προσφέρεται για πολιτική εκμετάλλευση, εσείς κάνετε μια ανεπίτρεπτη σπέκουλα. Το μόνο που φαίνεται να σας ενδιαφέρει, κύριοι της Αντιπολίτευσης, είναι να δημιουργήσετε ένα μπάχαλο, να καπελώσετε και να καπηλευθείτε τις μεγάλες συγκεντρώσεις της 28ης Φεβρουαρίου. Μέσα από μια ακατάσχετη σεναριολογία και συνωμοσιολογία διολισθαίνετε σε έναν πολιτικό κατήφορο με συκοφαντίες και τοξικότητες, με κομματική εργαλειοποίηση που ξεπερνά κάθε όριο. Αφήνω ασχολίαστα τα περί συγκάλυψης και λαθρεμπορίου, γιατί θα ήταν απλά κωμικά εάν δεν ήταν τραγικά. Αφήστε, λοιπόν, τους δικαστικούς και εισαγγελικούς λειτουργούς να κάνουν τη δουλειά τους και η αλήθεια θα λάμψει.

Κυρίες και κύριοι συνάδελφοι, συζητάμε αυτές τις μέρες την ετήσια -η οποία τείνει να γίνει θεσμός- πρόταση δυσπιστίας του ΠΑΣΟΚ μαζί με τη νέα ετερόκλητη κοινοβουλευτική συμμαχία που προσπαθούν να δημιουργήσουν κατά της Κυβέρνησης. Σε αυτή τη θεσμική διαδικασία το κακό είναι ότι για άλλη μία φορά, όπως και πέρυσι, εργαλειοποιείται ο ανθρώπινος πόνος με σκοπό την εξυπηρέτηση μικροκομματικών σκοπιμοτήτων. Ο ελληνικός λαός το αντιλαμβάνεται αυτό και η απάντηση θα δοθεί τόσο κοινοβουλευτικά αύριο το βράδυ όσο και από την κοινωνία όταν έρθει η ώρα. Κομματικά παιχνίδια πάνω σε μια εθνική τραγωδία δεν μπορούν να γίνονται ανεκτά.

Καλλιεργείτε ένα διχαστικό κλίμα που θυμίζει σε πολλά αυτά που κάνατε και λέγατε μια δεκαετία πριν. Δεν ξεχνάμε τις περιπέτειες στις οποίες μπλέξατε τη χώρα. Μας οδηγήσατε στο χείλος της καταστροφής. Το πληρώσαμε. Και το πληρώσαμε ακριβά. Γι’ αυτό και ο ελληνικός λαός έδωσε τα ηνία της χώρας στον Κυριάκο Μητσοτάκη για να μην ξαναγυρίσουμε εκεί. Δεν θα σας επιτρέψουμε, λοιπόν, να διχάσετε ακόμη μια φορά τον ελληνικό λαό.

Οδεύουμε προς τη μέση της δεύτερης τετραετίας και η εντολή που λάβαμε το 2023 ήταν ξεκάθαρη και σαφής. Η Κυβέρνησή μας έχει τέσσερα χρόνια. Έχουμε τέσσερα χρόνια να υλοποιήσουμε τις προεκλογικές μας δεσμεύσεις και να μη διακινδυνεύσουμε την πορεία της χώρας παρά τις διεθνείς αντιξοότητες και τις μεγάλες γεωπολιτικές αλλά και ενεργειακές κρίσεις. Η Ελλάδα του 2019 με την Ελλάδα του σήμερα έχει πολλές διαφορές. Προοδεύουμε και συγκλίνουμε με τα υπόλοιπα προηγμένα ευρωπαϊκά κράτη. Οι εποχές που ήμασταν το μαύρο πρόβατο της Ευρώπης έχουν περάσει ανεπιστρεπτί.

Με την πρόταση δυσπιστίας επιδιώκετε να πέσει η Κυβέρνηση και να επέλθει πολιτική αλλαγή στον τόπο. Το ακούσαμε λίγο πριν από τον προηγούμενο ομιλητή. Να αναλάβετε την εξουσία. Μόνο που την εξουσία μας τη δίνει ο ελληνικός λαός για να τη χρησιμοποιούμε προς όφελός του μέσω της υλοποίησης του προγράμματός μας, δίνοντας λύσεις, διορθώνοντας τα κακώς κείμενα, ενισχύοντας τη θέση της χώρας σε διεθνές επίπεδο.

Εσείς ούτε πρόγραμμα έχετε ούτε ξέρετε πού θέλετε να πάτε ούτε πώς να πάτε. Επενδύετε στο χάος. Οι πολίτες, απεναντίας, ψηφίζουν σταθερότητα. Ψηφίζουν και στηρίζουν Κυριάκο Μητσοτάκη. Έχετε μπερδέψει την απαίτηση για αλήθεια και απονομή δικαιοσύνης για τα Τέμπη, κάτι στο οποίο συμφωνούμε όλοι –εξ ου και η σύσταση της προανακριτικής επιτροπής η οποία ψηφίστηκε μόλις προχθές- με το αίτημα για εκλογές. Σας ενδιαφέρει μόνο να πέσει ο Μητσοτάκης. Προσπαθείτε να ρίξετε μία Κυβέρνηση η οποία δημοσκοπικά έχει απόσταση, τουλάχιστον, δέκα μονάδες από την Αξιωματική Αντιπολίτευση. Κι έχουμε ένα ΠΑΣΟΚ που κάθε επόμενη δημοσκόπηση το δείχνει πιο πεσμένο σε σχέση με την προηγούμενη και έναν ΣΥΡΙΖΑ να παλεύει μεταξύ 6% και 7% και να οδεύει ολοταχώς προς το όριο εισόδου στην επόμενη Βουλή. Αυτή είναι η πραγματικότητα.

Η δική μας απάντηση είναι το έργο μας. Η Ελλάδα τα τελευταία χρόνια έχει κάνει σημαντικά βήματα σε όλους τους τομείς. Καλύπτουμε το χαμένο έδαφος της κρίσης, κάνουμε οικονομικά άλματα, ενισχύουμε την αμυντική μας θωράκιση και αναβαθμίζουμε ποιοτικά την αποτρεπτική μας δύναμη.

Αναφέρω μερικά επιγραμματικά. Η ανεργία φέτος τον Ιανουάριο διαμορφώθηκε στο 8,7%. Να θυμίσω ότι την παραλάβαμε στο 17%. Αυτό σημαίνει ότι από το 2019 έχουν δημιουργηθεί περισσότερες από πεντακόσιες χιλιάδες νέες θέσεις εργασίας. Η ανάπτυξη στην Ελλάδα είναι υπερδιπλάσια σε σχέση με την υπόλοιπη Ευρώπη. Ο βασικός μισθός τον οποίο λάβαμε στα 650 ευρώ, σήμερα είναι 830 και μέχρι το 2027 θα φτάσει, όπως έχουμε υποσχεθεί, στα 950 ευρώ και ο μέσος μισθός στα 1.500 ευρώ. Παράλληλα, θεσμοθετήθηκε η ψηφιακή κάρτα που αποτελεί ένα εργαλείο προστασίας των εργαζομένων, μέσα από την οποία καταγράφονται οι πραγματικές ώρες εργασίας, διορθώνοντας στρεβλώσεις του παρελθόντος.

Στην παιδεία έχουν γίνει περισσότεροι από τριάντα οκτώ χιλιάδες διορισμοί μόνιμων εκπαιδευτικών. Ανακαινίζονται μέσω του προγράμματος «Μαριέττα Γιαννάκου» εκατοντάδες σχολεία και ξεκινούν οι διαδικασίες για τη λειτουργία μη κρατικών πανεπιστημίων και στη χώρα μας.

Στην υγεία τρέχει το μεγαλύτερο πρόγραμμα ανακαίνισης νοσοκομείων και κέντρων υγείας, ενώ και το προσωπικό του ΕΣΥ έχει αυξηθεί τα τελευταία χρόνια κατά 10%. Επιπλέον, εφαρμόζουμε πρωτοποριακά προγράμματα πρόληψης ιατρικής για τον καρκίνο του μαστού, τον καρκίνο τραχήλου μήτρας, του παχέος εντέρου, καρδιαγγειακών νοσημάτων, ενώ οι κινητές μονάδες υγείας θα βρεθούν δίπλα σε πολίτες σε χωριά και απομακρυσμένες περιοχές, προκειμένου να έχουν ιατρική παρακολούθηση στον τόπο κατοικίας τους.

Το κράτος ψηφιοποιείται και, παράλληλα, υλοποιούνται πολιτικές για την αντιμετώπιση της ενδοοικογενειακής βίας, της προστασίας των ανηλίκων και την υποστήριξη νέων ζευγαριών.

Έχουμε ακόμη πολλά να κάνουμε. Για όλα τα παραπάνω και για να προχωρήσουμε στο μέλλον με αισιοδοξία, στηρίζουμε την Κυβέρνηση και καταψηφίζουμε την πρόταση δυσπιστίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρία Κεφάλα, ευχαριστώ για την απόλυτη συνέπεια στον χρόνο.

Τον λόγο τώρα έχει από το ΠΑΣΟΚ - Κίνημα Αλλαγής η κ. Αποστολάκη και ακολουθεί ο Υπουργός Ψηφιακής Διακυβέρνησης.

Ορίστε, κυρία συνάδελφε, έχετε τον λόγο.

**ΜΙΛΕΝΑ ΑΠΟΣΤΟΛΑΚΗ:** Ευχαριστώ πολύ, κύριε Πρόεδρε.

Πριν αρκετά χρόνια, ο Άγγλος Πρωθυπουργός Χάρολντ Μακμίλαν, όταν ρωτήθηκε από έναν δημοσιογράφο ποιος είναι ο μεγαλύτερος κίνδυνος για μια κυβέρνηση, απάντησε με τη γνωστή ρήση «facts, dear boy. facts», «Τα γεγονότα, καλό μου παιδί. Τα γεγονότα».

Τα γεγονότα, λοιπόν, κυρίες και κύριοι συνάδελφοι, και πιο συγκεκριμένα η τραγωδία των Τεμπών αλλά και στη συνέχεια οι ενέργειες και οι μεθοδεύσεις του Πρωθυπουργού για τη συγκάλυψη, προκειμένου να δραπετεύσει ο ίδιος και οι Υπουργοί του από τις ευθύνες, είναι το ορόσημο που σηματοδοτεί για την Κυβέρνηση την απώλεια της εμπιστοσύνης του ελληνικού λαού και την απονομιμοποίηση του καθεστώτος Μητσοτάκη.

Και μιλάω για καθεστώς, γιατί πέρα από την εγκληματική ανικανότητα μιας Κυβέρνησης, που ενώ διανύει το έκτο έτος, διαβεβαιώνει ότι η γραμμή Αθήνα -Θεσσαλονίκη θα είναι ασφαλής το 2027. Είναι μια Κυβέρνηση που συστηματικά επιτίθεται στους θεσμούς και στο κράτος δικαίου, όπως επανειλημμένα επισημαίνεται από διεθνείς οργανισμούς που αναφέρονται σε έναν Πρωθυπουργό που, μεταξύ άλλων, παρακολουθεί το μισό Υπουργικό του Συμβούλιο, τους πολιτικούς του αντιπάλους, τις Ένοπλες Δυνάμεις, δημοσιογράφους και επιχειρηματίες.

Η βαθιά πολιτική, ηθική και θεσμική κρίση που βιώνει η χώρα έχει υπαίτιο, έχει πρωταγωνιστή. Είναι ο Πρωθυπουργός, που με τον νόμο του για το επιτελικό κράτος δημιούργησε ένα συγκεντρωτικό κέντρο με αναφορά στον ίδιο και σήμερα υποδύεται τον ανεύθυνο και χαρακτηρίζει τους Υπουργούς του «αμέτοχους παρατηρητές», χωρίς να ντρέπεται και να απολογείται. Επιτελικό κράτος και αμέτοχοι παρατηρητές δεν συμβαδίζουν. Ο κ. Μητσοτάκης είναι «de jure» και «de facto» υπεύθυνος.

Κυρίες και κύριοι συνάδελφοι, το άρθρο 82 στην παράγραφο 2 του Συντάγματος είναι αυτό που προσδιορίζει με πανηγυρικό τρόπο την ιδιαίτερη θέση του Πρωθυπουργού. Ο Πρωθυπουργός είναι αυτός που κατευθύνει τις ενέργειες της Κυβέρνησης καθώς και των δημοσίων γενικά υπηρεσιών για την εφαρμογή της κυβερνητικής πολιτικής μέσα στο πλαίσιο των νόμων. Ο έλεγχος της συλλογικής και ατομικής ευθύνης του Πρωθυπουργού και των μελών της Κυβέρνησης δεν στρέφεται φυσικά στο περιεχόμενο της πολιτικής με την οποία διαφωνεί η Αντιπολίτευση. Αφορά την κακή ή εσφαλμένη επιλογή, την κακή εφαρμογή πολιτικής σε ένα ή περισσότερα πεδία, με συνέπεια να υποστεί βλάβη το δημόσιο συμφέρον. Κι εν προκειμένω, η βλάβη του δημοσίου συμφέροντος κορυφώνεται στην άδικη απώλεια πενήντα επτά ανθρώπων, στην αδυναμία του κράτους να εγγυηθεί στοιχειωδώς την προστασία της ανθρώπινης ζωής και στη συνέχεια στην οργανωμένη απόπειρα κάλυψης και διάχυσης των ευθυνών.

Συνιστά, κατά συνέπεια, όχι μόνο συνταγματικά θεμιτή ύψιστη μορφή κοινοβουλευτικού ελέγχου η κατάθεση δυσπιστίας, αλλά οφειλόμενη θεσμική παρέμβαση για τον καταλογισμό της ευθύνης, καθώς και την ανάδειξη της βλάβης του δημοσίου συμφέροντος που συνεχίζεται μέχρι σήμερα.

Η διάλυση στον ελληνικό σιδηρόδρομο περιγράφεται στο πόρισμα του ΕΔΟΣΑΑΜ, η αιτιώδης συνάφεια ανάμεσα στη μη ολοκλήρωση της σύμβασης και τον θάνατο των παιδιών επισημαίνεται αναντίλεκτα. Οι εργαζόμενοι στα τρένα προειδοποιούσαν την Κυβέρνηση ότι τα τρένα δεν είναι ασφαλή, οι Βουλευτές το ίδιο, ο κ. Καραμανλής τούς έλεγε ότι θα έπρεπε να ντρέπονται!

Η προσπάθεια της συγκάλυψης ξεκινά αμέσως μετά την τραγωδία και έχει πρωταγωνιστή τον Πρωθυπουργό. Περιλαμβάνει την προσπάθεια χειραγώγησης της κοινής γνώμης, την εξασφάλιση του ακαταδίωκτου στον κ. Καραμανλή, την προσωπική του παρέμβαση, μετά την αλαζονεία του 41%, με την οποία αποφασίζει να εξαιρέσει τον κ. Τριαντόπουλο από τους προσκληθέντες μάρτυρες και σήμερα ψηφίζει σύσταση προανακριτικής επιτροπής γι’ αυτόν. Την ψήφισε συρόμενος. Πρόκειται για τακτικιστική διέξοδο, αν σκεφτούμε τι υποστήριξε ο ίδιος χθες και ο προστιθείς του, κ. Βορίδης, προϊδεάζοντάς μας για μια προαποφασισμένη παρεμπόδιση της άσκησης δίωξης για τον κ. Τριαντόπουλο.

Ωστόσο, να προετοιμάζεται ο κ. Τριαντόπουλος που βρισκόταν στην Αλόννησο -όπως μας είπε, ανάμεσα σε άλλα- να προσκομίσει στην προανακριτική το, με ημερομηνία 9 Μαρτίου, e-mail του, που αποκαλύπτει σήμερα η εφημερίδα «ΕΣΤΙΑ».

Ο Πρωθυπουργός σύρθηκε μετά τα ογκώδη και πρωτοφανή σε συμμετοχή συλλαλητήρια, αλλά και τις δημοσκοπικές καταγραφές της εδραιωμένης στην κοινωνία πεποίθησης όχι μόνο για τις κυβερνητικές ευθύνες αλλά πρωτίστως για τη συγκάλυψη.

Οι κοινωνικές αντιδράσεις καταδεικνύουν και σφραγίζουν τη διάρρηξη, την οριστική άρση της εμπιστοσύνης των πολιτών στην Κυβέρνηση και στον Πρωθυπουργό, καθώς η δικαιοσύνη δεν μπορεί να υπηρετηθεί από αυτούς που με πρόθεση και συστηματικά την παρεμποδίζουν.

Και είναι εντυπωσιακό ότι ο κ. Μητσοτάκης, που επιτρέπει αήθεις επιθέσεις στενών συνεργατών του στους συγγενείς, που κρατάνε ζωντανή με τον αγώνα τους τη μνήμη των πενήντα επτά νεκρών, χτες στη Βουλή με την αποκρουστική του αλαζονεία ήρθε να εμπαίξει την κοινωνία, να περιφρονήσει για άλλη μια φορά τη νοημοσύνη της, λέγοντάς μας, δύο χρόνια μετά την τραγωδία, ότι ο ΟΣΕ θα υποστηριχτεί από ξένο οργανισμό και λέγοντάς μας ότι θα εισαγάγει την αξιολόγηση στο Σύνταγμα. Ποιός; Αυτός που η διακυβέρνησή του έκανε το εγκληματικό ρουσφέτι στον σταθμάρχη. Ποιος; Αυτός που αλλάζει τους νόμους για να κάνει την ΕΥΠ άντρο του παρακράτους του. Ποιος; Αυτός που στελέχωσε τον ΟΣΕ με τα στελέχη της ΟΝΝΕΔ, της ΔΑΠ, της Νέας Δημοκρατίας. Και μας μιλάει για αξιολόγηση και για συνταγματοποίηση της αξιολόγησης!

Στα έξι χρόνια διακυβέρνησής του, ο κ. Μητσοτάκης, έχει καταφέρει να καταστήσει τη λέξη μεταρρύθμιση συνώνυμη με την απορρύθμιση, με τη διάλυση του κοινωνικού κράτους, με τη γιγάντωση των ανισοτήτων, με την αυθαιρεσία των καρτέλ στις τράπεζες, στα τρόφιμα, στην υγεία, στην ενέργεια, με την απώλεια του αισθήματος ασφάλειας. Έξι χρόνια διακυβέρνησης με συνεχείς επιθέσεις σε ανεξάρτητες αρχές, έξι χρόνια με την εμπιστοσύνη των πολιτών στους θεσμούς και τη δικαιοσύνη σε ιστορικά χαμηλά. Αυτό θα αποτελέσει για το ΠΑΣΟΚ το πρώτιστο χρέος μας, να αποκατασταθεί η δημοκρατική νομιμότητα που επανειλημμένα παραβιάζεται, να προστατέψουμε τους θεσμούς και την ανεξαρτησία της δικαιοσύνης.

Για όλους αυτούς τους λόγους το ΠΑΣΟΚ ανέλαβε την πρωτοβουλία για την κατάθεση πρότασης δυσπιστίας που συνυπογράφουν κόμματα της Αντιπολίτευσης. Πρόκειται για την οφειλόμενη μέγιστη θεσμική αντίδραση της Αντιπολίτευσης που αντιστοιχεί στη μέγιστη αντίδραση της κοινωνίας. Το πάνδημο αίτημα για την απόδοση δικαιοσύνης που εμποδίζεται από την Κυβέρνηση δεν θα μπορούσε να μη φτάσει στο Κοινοβούλιο.

Η Κυβέρνηση αποτελεί πλέον άχθος και άγος για τη χώρα και δεν θα πρέπει να έχει την ψευδαίσθηση ότι επειδή διατηρεί τη στεγανοποιημένη πλειοψηφία των πειθαρχημένων Βουλευτών της διατηρεί πολιτική νομιμοποίηση. Την έχει απολέσει όπως έχει απολέσει και την ηθική της νομιμοποίηση. Η άσκηση της εξουσίας από τον κ. Μητσοτάκη και μια Κυβέρνηση είτε άχρηστων είτε αμέτοχων και ανεύθυνων παρατηρητών βλάπτει τη χώρα και τους θεσμούς. Το αίτημα για πολιτική αλλαγή είναι ώριμο, είναι πλειοψηφικό και το ΠΑΣΟΚ θα το εκφράσει με σοβαρότητα και με δημοκρατική ευθύνη.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα ο Υπουργός Ψηφιακής Διακυβέρνησης, ο κ. Παπαστεργίου.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, έρχομαι να τοποθετηθώ σήμερα με την ιδιότητά μου ως Υπουργός Ψηφιακής Διακυβέρνησης για μία πρόταση δυσπιστίας που έρχεται από τα κόμματα της Αντιπολίτευσης, από μία ετερόκλητη και μηδενιστική συμμαχία που είναι συνδεδεμένη με την τραγωδία των Τεμπών. Είναι καλοδεχούμενη η πρόταση καθώς είναι μια ευκαιρία να κάνουμε μια συζήτηση εφ’ όλης της ύλης.

Δεν θα σταθώ στα διαδικαστικά της κατάθεσης της πρότασης. Θα σταθώ στο πλήθος του κόσμου, στην ηχηρή φωνή των συλλαλητηρίων και την κραυγή αυτής της κοινωνίας που έρχεται να φωνάξει ότι θέλει ένα κράτος πιο ασφαλές, με συγκοινωνίες που θα είναι σύγχρονες και μια πολιτεία που θα προστατεύει τους πολίτες της.

Κατάγομαι από τη Θεσσαλία και το 2023 ήμουν Δήμαρχος Τρικκαίων. Τότε είχα εκφράσει ανοιχτά την άποψή μου ότι νιώθω ηττημένος και ως ασχολούμενος με τα κοινά και ως μηχανικός που δεν είχαμε καταφέρει να φτιάξουμε ασφαλείς υποδομές στη χώρα μας και νομίζω πως αυτό είναι κάτι που όλοι θέλουμε.

Το δυστύχημα των Τεμπών στην πραγματικότητα έχει τραυματίσει ολόκληρη τη χώρα. Ο σεβασμός για τα θύματα και τους συγγενείς, για τους γονείς που θα πονούν μια ζωή είναι δεδομένος και απεριόριστος. Κάποιες από τις οικογένειες αυτές ζούνε και στα μέρη μου.

Αδιαπραγμάτευτη προτεραιότητα αυτής της Κυβέρνησης είναι ότι η Ελλάδα θα αποκτήσει σύγχρονα τρένα έως το 2027. Ωστόσο οι πολίτες βομβαρδίζονται από την τοξικότητα που έχει ποτίσει την πολιτική μας ζωή. Το πιστεύω ακράδαντα πως ό,τι δίνεις στην κοινωνία παίρνεις. Δίνεις τοξικότητα, παίρνεις τοξικότητα. Δίνεις βία, παίρνεις βία.

Αυτό επέλεξαν τα κόμματα της Αντιπολίτευσης, να βάλουν φωτιά στην πολιτική, να ρίχνουν καθημερινά λάδι στη φωτιά, να κυκλοφορούν και να διαδίδουν ανακρίβειες, σενάρια και φήμες, θέλοντας να επωφεληθούν πολιτικά.

Αλήθεια, κυρίες και κύριοι της Αντιπολίτευσης, ποιον θέλουμε να συγκαλύψουμε και γιατί; Καθημερινά κυκλοφορούν νέες θεωρίες και καθημερινά καταρρίπτονται. Αλλά αυτοί που ποτίζουν τοξικότητα δεν πτοούνται, ανακαλύπτουν νέα ψέματα, επιμένουν στα παλιά, εκμεταλλευόμενοι μια τραγωδία και τον ανθρώπινο πόνο.

Εμείς έχουμε επιλέξει αντί τοξικότητας να πορευτούμε με γνώμονα την αλήθεια και να δώσουμε πραγματικές λύσεις σε πραγματικά προβλήματα. Οι πολίτες που διαδηλώνουν, κυρίες και κύριοι της Αντιπολίτευσης, δεν ζητούν συσκότιση, ζητούν φως. Αυτό που κάνετε, αυτός ο βομβαρδισμός με fake news, συντελεί στη συσκότιση, ενώ όλοι γνωρίζουμε ότι μόνο η δικαιοσύνη είναι αυτή που μπορεί να ρίξει φως.

Για παράδειγμα, το ξέρετε πολύ καλά ότι είναι μεγάλο ψέμα ότι η δίκη καθυστερεί για να συγκαλύψουμε. Ξέρετε καλά ότι έχουν εξεταστεί και γίνονται δεκτά περισσότερα από διακόσια πενήντα αιτήματα συγγενών. Ξέρετε καλά ότι έχουν διοριστεί τεχνικοί σύμβουλοι όσοι προτάθηκαν από συγγενείς. Έχει διερευνηθεί κάθε πληροφορία που ακούστηκε. Έχουν ασκηθεί σαράντα τρεις διώξεις σε αντίστοιχα πρόσωπα. Αλλά και για εσάς το δυστύχημα των Τεμπών είναι σημείο διχασμού ενώ θα μπορούσε να είναι εφαλτήριο ενότητας. Τελικά σας ενδιαφέρει η αλήθεια ή μήπως το πρόσκαιρο πολιτικό όφελος; Γιατί για εμάς προέχει η πρόοδος της χώρας, η σταθερότητα, η πορεία όλων μας ενωμένων για έναν σκοπό: η Ελλάδα να πάει μπροστά.

Κυρίες και κύριοι Βουλευτές, αυτήν την ώρα που παλεύετε να σύρετε τη χώρα στην εσωστρέφεια και την τοξικότητα, ο παγκόσμιος χάρτης αλλάζει δραματικά. Για να μπορέσει η Ελλάδα να επιβιώσει, χρειαζόμαστε ανάπτυξη και προοπτική, κάτι που μόνο εμείς μπορούμε να διασφαλίσουμε και αυτό το γνωρίζουν οι πολίτες. Τα τελευταία πέντε χρόνια, παρά τις προσπάθειες να μηδενίσετε τα πάντα, έχουν γίνει πολλά. Η Κυβέρνηση έχει κατορθώσει να διατηρήσει μια σταθερότητα που οδηγεί τη χώρα στην επιτυχία και την ανάπτυξη.

Ως Υπουργείο Ψηφιακής Διακυβέρνησης σχεδιάζουμε και υλοποιούμε πολιτικές και υπηρεσίες που βελτιώνουν τη ζωή των πολιτών και την κάνουν πιο ασφαλή. Βάζουμε τις βάσεις να νιώσουν οι πολίτες ότι έχουν τις υπηρεσίες που αξίζουν σε ένα κράτος που τους σέβεται, που υπολογίζει τον χρόνο και τις ανάγκες τους.

Στο σημείο αυτό θα ήθελα να αναφερθώ στα εμβληματικά έργα που υλοποιούμε, έργα που αλλάζουν την εικόνα της χώρας, ενισχύουν τη θέση της στους διεθνείς δείκτες, την κάνουν πιο ελκυστική σε επενδύσεις.

Η δικαιοσύνη αλλάζει, μιας και είναι εδώ ο Υπουργός Δικαιοσύνης. Με το ολοκληρωμένο σύστημα διαχείρισης δικαστικών υποθέσεων πολιτικής και ποινικής δικαιοσύνης, το ολοκληρωμένο σύστημα διαχείρισης υποθέσεων διοικητικής δικαιοσύνης και τις υπηρεσίες τηλεδιάσκεψης σε δικαστήρια και σωφρονιστικά καταστήματα η διαδικασία της απονομής της δικαιοσύνης επιταχύνεται.

Η υγεία αλλάζει με την ψηφιοποίηση των ιατρικών αρχείων που εμπλουτίζουν και ολοκληρώνουν τον ατομικό φάκελο υγείας, με την αναβάθμιση των πληροφοριακών συστημάτων των νοσοκομείων και του συστήματος ηλεκτρονικής συνταγογράφησης.

Εμβληματικό έργο η ψηφιοποίηση. Με πόρους του Ταμείου Ανάκαμψης ύψους 590 εκατομμυρίων ευρώ ψηφιοποιούμε περισσότερες από 1,2 δισεκατομμύρια σελίδες. Έως σήμερα έχουν υλοποιηθεί οι ψηφιοποιήσεις σε τετρακόσια εκατομμύρια σελίδες, ξεπερνώντας ήδη το 30%, και οι μηχανές δουλεύουν στο φουλ.

Συνολικά «τρέχουμε» από το Ταμείο Ανάκαμψης εκατόν τέσσερα έργα με συνολικό προϋπολογισμό που φτάνει τα 3 δισεκατομμύρια ευρώ, με πολύ σημαντική απορρόφηση.

Κυρίες και κύριοι Βουλευτές, η τεχνολογία πρέπει πρώτα να συμβάλει στην ασφάλεια των πολιτών και ακριβώς αυτό υπηρετούμε τα τελευταία χρόνια. Παραδώσαμε στην Πολιτική Προστασία ολοκληρωμένο το «112» και αυτή τη στιγμή προχωράμε στην αναβάθμισή του, ένα έργο που προσφέρει ακόμα πιο σύγχρονα συστήματα με πανευρωπαϊκή κάλυψη για τους πολίτες και τους επισκέπτες της χώρας μας.

Ενισχύουμε την άμυνα της χώρας απέναντι στην κλιματική κρίση, στηρίζοντας την πολιτική προστασία και μέσω του εθνικού προγράμματος των μικροδορυφόρων, ένα έργο του Ταμείου Ανάκαμψης προϋπολογισμού 200 εκατομμυρίων ευρώ. Οι δεκατρείς ελληνικοί μικροδορυφόροι χαμηλής τροχιάς θα προσφέρουν δεδομένα σχεδόν σε πραγματικό χρόνο για την προστασία του περιβάλλοντος, την αποτελεσματικότερη αντιμετώπιση φυσικών καταστροφών, τη χωροταξία και την προστασία των θαλασσών.

Δημιουργήσαμε την πλατφόρμα για τα ακαθάριστα οικόπεδα, ένα ακόμη πολύτιμο εργαλείο για τον έλεγχο και την πρόληψη στην Πολιτική Προστασία, αλλά και το myCoast που το περασμένο καλοκαίρι έβαλε τάξη στην αυθαίρετη εκμετάλλευση των ακτών μας, ενώ το ίδιο θα κάνουμε σύντομα για τον δημόσιο χώρο με νέα εφαρμογή mystreet.

Βάλαμε τάξη στο Κτηματολόγιο, μια ακόμη μεταρρύθμιση που αφήνει πίσω δεκαετίες καθυστερήσεων. Στο τέλος του 2025 αποκτούμε ένα σύγχρονο κτηματολόγιο που δεν θα ταλαιπωρεί τους πολίτες, όπως συνέβαινε τα προηγούμενα τριάντα χρόνια και θα λειτουργεί με αποτελεσματικότητα και διαφάνεια, ευνοώντας και στηρίζοντας μια ανταγωνιστική οικονομία.

Με κάθε νέο έργο, με κάθε νέα δράση συμβάλλουμε στη δημιουργία ενός πιο σύγχρονου και ανταγωνιστικού περιβάλλοντος για όλους τους πολίτες, για όλες τις επιχειρήσεις. Ενισχύουμε τις τηλεπικοινωνιακές υποδομές της χώρας με έργα 200 εκατομμυρίων ευρώ. Το πρόγραμμα «Gigabit Voucher» μετράει ήδη σχεδόν ενενήντα επτά χιλιάδες αιτήσεις, ενώ το ποσοστό συνδεσιμότητας νοικοκυριών με οπτική ίνα υπερβαίνει ήδη το 50%, ενώ το 2019 ήταν 0%, μέχρι δε το τέλος του έτους αναμένεται να αγγίξει το 60%. Τα νούμερα αποτυπώνουν μια πραγματικότητα που εσείς, κύριοι της Αντιπολίτευσης, απαξιώνετε.

Γύρω μας αλλάζουν όλα. Η επανάσταση της τεχνητής νοημοσύνης είναι εδώ και η Ελλάδα έχει ήδη καταρτίσει εθνική στρατηγική για την τεχνητή νοημοσύνη. Είμαστε μια από τις πρώτες επτά χώρες και σχήματα της Ευρωπαϊκής Ένωσης που αποκτούμε το δικό μας εργοστάσιο τεχνητής νοημοσύνης.

Ο φάρος θα αναπτυχθεί γύρω από τον εθνικό μας υπερυπολογιστή «Δαίδαλο», έναν από τους ισχυρότερους σε υπολογιστική ισχύ παγκοσμίως. Τις επόμενες εβδομάδες φέρνουμε στη Βουλή το νομοσχέδιο για την αξιοποίηση των δεδομένων με τήρηση των κανόνων προστασίας δεδομένων και κυρώσεις για όσους το παραβιάζουν. Πρόκειται για μια συνεκτική πολιτική που αλλάζει το τοπίο στο Δημόσιο, ενισχύει το οικοσύστημα τεχνολογίας και συμβάλλει στο να γυρίσουν τα νέα παιδιά πίσω.

Αλλάξαμε και την κατάσταση στα γήπεδα. Ειπώθηκε νωρίτερα από τον Υπουργό Προστασίας του Πολίτη. Κερδίσαμε τη μάχη με τη βία στους αθλητικούς χώρους όταν και πάλι είχατε αμφιβολίες. Ήδη οι πολίτες έχουν ταυτοποιήσει περισσότερα από ένα εκατομμύριο διακόσιες χιλιάδες εισιτήρια στον «gov.gr wallet». Σύντομα το wallet θα είναι και το βασικό σημείο αλληλεπίδρασης πολίτη-κράτους σε μια Ελλάδα με λιγότερη γραφειοκρατία.

Επίσης, πρακτικά όλοι οι ενήλικοι Έλληνες πολίτες έχουν εξυπηρετηθεί τουλάχιστον μια φορά από τον «gov.gr» το οποίο ήδη μετρά σχεδόν δύο χιλιάδες διακόσιες υπηρεσίες. Καθημερινά ψηφιοποιούμε με ρυθμό μια με δύο υπηρεσίες. Καθημερινά επίσης επενδύουμε στην ασφάλεια των πολιτών. Προχωράμε άμεσα τις διαδικασίες του πληροφοριακού συστήματος για τις κάμερες στους δρόμους. Η ενίσχυση της οδικής ασφάλειας αποτελεί απόλυτη προτεραιότητα για τη μείωση των τροχαίων ατυχημάτων και την προώθηση της υπεύθυνης και ασφαλούς οδήγησης.

Κυρίες και κύριοι Βουλευτές, η κοινωνία απαιτεί αλήθεια και ασφάλεια, ένα σχέδιο εγγύηση για το μέλλον προς όφελος των πολλών, για ένα μέλλον που θα φέρει ανάπτυξη, που θα θωρακίσει μια χώρα στην οποία οι νέοι μας θα θέλουν να μείνουν και να δραστηριοποιούνται, μια χώρα που θα εκτιμά το ταλέντο τους και θα τους αξιοποιεί. Ήδη στον χώρο της τεχνολογίας βλέπουμε πολλές και καλοπληρωμένες θέσεις εργασίας, ένα οικοσύστημα που καλεί νέους που μεταναστεύουν να γυρίσουν πίσω. Στους νέους μας, προφανώς και, οφείλουμε ένα καλύτερο μέλλον στο οποίο θα αισθάνονται ασφαλείς, με θεσμούς που θα λειτουργούν και θα τους προστατεύουν, με δημόσιους υπαλλήλους που θα επιλέγονται και θα αξιολογούνται για να υπηρετούν τους πολίτες χωρίς να επαναπαύονται αφού πλέον έχουν διοριστεί.

Ως Κυβέρνηση κοιτάζουμε το παρελθόν και κάνουμε διαρκώς την αυτοκριτική μας, διορθώνουμε τα λάθη μας και προχωράμε μπροστά. Από το 2019, οι κυβερνήσεις της Νέα Δημοκρατίας με Πρωθυπουργό τον Κυριάκο Μητσοτάκη έρχονται συνεχώς αντιμέτωπες με νέες κρίσεις, κρίσεις που απαιτούν νέα εργαλεία, νέες μορφές τεχνοκρατικής και πολιτικής επάρκειας, αλλά απαιτούν και σταθερότητα. Την ώρα που σε άλλες χώρες οι κυβερνήσεις είναι σε περιδίνηση, στην Ελλάδα βλέπουμε ότι προχωράμε σταθερά μπροστά και αποδεικνύουμε ότι μπορούμε να χτίσουμε ένα κράτος σύγχρονο, ευέλικτο, που αξιοποιεί τα τεχνολογικά εργαλεία, τη δυναμική και το ταλέντο των Ελλήνων για να εξυπηρετήσει τους πολλούς.

Για όλους τους παραπάνω λόγους, σας καλώ να καταψηφίσετε την πρόταση δυσπιστίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, ευχαριστούμε και για τη συνέπεια στον χρόνο.

Τον λόγο έχει τώρα ο Πρόεδρος της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Ανδρουλάκης για να κάνει την παρέμβασή του.

Παρακαλώ, κύριε Πρόεδρε.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ-Κινήματος Αλλαγής):** Κύριε Πρόεδρε, κυρίες και κύριοι συνάδελφοι, παρακολουθούμε από το πρωί μια παρέλαση αλαζονείας και υποκρισίας από τους Υπουργούς και τους Βουλευτές της Νέας Δημοκρατίας. Σε λίγο θα μας πουν ότι βγήκαν στις πλατείες δύο φορές εκατοντάδες χιλιάδες Έλληνες για να τους στείλουν το μήνυμα ότι τα πάνε πολύ καλά, απλά είπαν να βγουν ξαφνικά για να τα πάνε λίγο καλύτερα και ότι είναι όλοι ευχαριστημένοι.

Το «μήνυμα», είπε ο Πρωθυπουργός, «είναι να πάτε την Ελλάδα πιο ψηλά». Πιο ψηλά από πού; Από τον πάτο των δεικτών της Ευρωπαϊκής Ένωσης; Πιο ψηλά πότε; Πόσα χρόνια θέλετε ακόμη να κυβερνήσετε; Είστε ήδη έξι χρόνια Κυβέρνηση. Είστε έξι χρόνια Κυβέρνηση και η Ελλάδα είναι εικοστή έκτη σε αγοραστική δύναμη στις είκοσι επτά ευρωπαϊκές χώρες. Θέλετε άλλα έξι για να πάει εικοστή πέμπτη;

Όμως, δεν φτάνει ότι στα θέματα γενικού ενδιαφέροντος οι απαντήσεις και οι παρουσίες σας είναι σαθρές, χωρίς αντικειμενικά στοιχεία, ακόμα και στο κυρίαρχο θέμα της πρότασης δυσπιστίας, που είναι η τραγωδία των Τεμπών, δεν δίνετε απαντήσεις. Μας είπατε χθες ότι στηρίζετε την προανακριτική για τον κ. Τριαντόπουλο, αλλά είναι αθώος. Ότι έλεγε ψέματα τον Μάρτιο του 2023 όταν δήλωνε ότι η αποστολή του στο πεδίο ήταν η διαμόρφωση του χώρου και ότι τότε έλεγε ψέματα αλλά τώρα λέει αλήθεια, που μας ενημερώνει ότι πήγε εκεί μόνο για την αρωγή των οικογενειών των θυμάτων.

Όμως, ξέρετε, τα ψέματά σας έχουν έναν περιοδικό χαρακτήρα, σύμφωνα με τις συνθήκες που διαμορφώνονται. Όμως, ξαφνικά ήρθε σήμερα ένα e-mail για να αποδείξει ότι το μήνυμα των εκατοντάδων χιλιάδων δεν το πήρατε. Ψέματα λέγατε, ψέματα λέτε και μετά από ό,τι έχει συμβεί τις τελευταίες εβδομάδες. Λέτε ψέματα πάνω από μια τραγωδία που έχει συγκλονίσει την Ελλάδα.

Πραγματικά ζητώ αύριο από τον Πρωθυπουργό, αν του έχει μείνει στοιχειώδης ευπρέπεια και αξιοπιστία, να παρουσιάσει στη Βουλή των Ελλήνων το επίμαχο στοιχείο, γιατί εμείς πιστεύουμε ότι εκτέλεσε αποστολή Μητσοτάκη ο κ. Τριαντόπουλος, ο Υφυπουργός παρά τω Πρωθυπουργώ, πάνω από τα συντρίμμια των τρένων.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Και δεν το πιστεύουμε μόνο εμείς, το πιστεύουν και εκατομμύρια Έλληνες που έχουν ενοχληθεί από αυτήν την αλαζονική συμπεριφορά που υποτιμά τη νοημοσύνη τους ενώ υπάρχουν ακράδαντα στοιχεία. Ο κ. Τριαντόπουλος προσέφερε με τη στάση του αλλοίωση στοιχείων και απώλεια αποδεικτικών μέσων για την έρευνα. Κι αυτό είναι πάρα πολύ κρίσιμο και γι’ αυτό άλλωστε προτείναμε την προανακριτική επιτροπή.

Δεν φτάνει όμως μόνο αυτό. Άκουσα το πρωί και τον κ. Σκέρτσο να μας λέει πράγματα αδιανόητα. Τι ήθελε να πει λέγοντας «ότι χάσαμε μια μάχη»; Μια μάχη είναι μια τραγωδία με πενήντα επτά νεκρούς; Χάσατε αυτήν τη μάχη και θα κερδίσετε τον πόλεμο απέναντι σε ένα εχθρικό κράτος; Βαυαροί είστε; Αυτά νομίζω μπορούμε να τα βρούμε μόνο σε κείμενα του προ-προ-προηγούμενου αιώνα της βαυαρικής παρουσίας, αν είναι δυνατόν!

Δεν έχετε ενσυναίσθηση, δεν δείχνετε κανέναν σεβασμό και είστε πραγματικά αμετανόητοι. Συνεχίζετε με πάθος να λέτε ψέματα για να καλύψετε τα προηγούμενα ψέματα, να κάνετε προσβολές για να καλύψετε τις προηγούμενες προσβολές. Πρόκειται για έναν φαύλο κύκλο που στο τέλος θα γίνει τσουνάμι εις βάρος της Νέας Δημοκρατίας, ένα λαϊκό τσουνάμι, γιατί ο κόσμος καταλαβαίνει ότι δεν έχετε πια κανένα μέτρο. Έχετε χάσει το μέτρο.

Κοιταχτείτε, λοιπόν, στον καθρέφτη και πείτε μας ο επίμαχος σταθμάρχης από ποιον διορίστηκε σ’ αυτήν τη θέση; Ποιανού στελέχους της Νέας Δημοκρατίας είναι «γαλάζιο» ρουσφέτι; Και αφήστε τώρα τις θεωρίες περί βαθέως κράτους που πολεμάτε, ενώ είστε οι ίδιοι ιστορικά και πολιτικά το βαθύ κράτος της χώρας που απλώνει τα πλοκάμια του σ’ όλους τους θεσμούς όποτε τύχει να βρεθεί σε θέση εξουσίας.

Ποιος είναι αυτός που διόρισε τον σταθμάρχη; Ποιοι είναι αυτοί που διόρισαν όλα τα «γαλάζια» παιδιά; Γιατί όλοι αυτοί δεν είχαν στο βιογραφικό τους τίποτα παραπάνω από τα κομματικά τους ένσημα και βρέθηκαν σε πολύ κρίσιμες θέσεις που αφορούν αυτήν την τραγωδία. Αυτή είναι η αξιοκρατία για την οποία θέλετε να κάνετε και παρεμβάσεις στο Σύνταγμα;

Μέχρι σήμερα κυβερνάτε τον τόπο με καθαρά μία φιλοσοφία. Το κράτος είναι λάφυρο στα χέρια της παρέας του κ. Μητσοτάκη.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Γι’ αυτό θα δώσουμε αγώνα να κλείσει ο κύκλος της Κυβέρνησής σας το γρηγορότερο δυνατό για να υπάρχει μια κανονική κυβέρνηση που καταλαβαίνει τι πλήρωσε ο ελληνικός λαός δέκα χρόνια μνημονίων, τι θυσίες έκανε, με τι αγωνία και στεναχώρια έβλεπε τα παιδιά να φεύγουν στο εξωτερικό και πως περίμενε να υπάρξουν μεταρρυθμίσεις, αλλαγές, σεβασμός στον πολίτη, κράτος δικαίου, κοινωνικό κράτος. Σε όλα αποτύχατε.

Εδώ, όμως, μιλάμε για κάτι συγκεκριμένο, ένα τεράστιο ηθικό ζήτημα, ένα ηθικό ζήτημα που είναι ρομφαία πάνω από την Κυβέρνηση της Νέας Δημοκρατίας. Επιτέλους, πείτε την αλήθεια. Τι έκανε ο Τριαντόπουλος, ο απεσταλμένος του κ. Μητσοτάκη, λίγες ώρες μετά τη σύγκρουση; Και αν θεωρείτε ότι όλα αυτά που λέμε σας υποτιμούν, παρακαλώ τον κ. Μητσοτάκη αύριο να εμφανίσει το επίμαχο e-mail και να μας πει ότι κάνατε λάθος. Αν δεν το εμφανίσει τότε θα αποδείξει για άλλη μια φορά ότι ο κ. Τριαντόπουλος εκτέλεσε αποστολή του ίδιου του Πρωθυπουργού.

Αγαπητοί συνάδελφοι, πρέπει να καταλάβουμε ότι τροφοδοτεί αυτή η συμπεριφορά την αγανάκτηση του ελληνικού λαού. Πρέπει να καταλάβουμε ότι όντως αλλάζουν πολλά στον περίγυρό μας. Ο κόσμος αλλάζει και η ιστορία πάντα δεν πάει τις κοινωνίες προς θετικές και προοδευτικές κατευθύνσεις. Όσο περνούν τα χρόνια δεν είναι σίγουρο ότι τα πράγματα γίνονται καλύτερα. Μπορεί οι συνθήκες να χειροτερέψουν ραγδαία.

Γι’ αυτό χρειάζεται ένα ισχυρό κράτος, μία σοβαρή κυβέρνηση και πολιτικό ήθος για να ξαναεμπιστευτεί ο ελληνικός λαός την πολιτική και ενωμένος ο λαός με μία σοβαρή κυβέρνηση να ανασυγκροτήσει το κράτος, να δημιουργήσει μια ανθεκτική οικονομία, να επιβάλει στην Ευρωπαϊκή Ένωση πολιτικές ασφάλειας και αλληλεγγύης, αυτές που συζητά σήμερα υπό το φόβο των ραγδαίων εξελίξεων και τις οποίες κάποιοι από εμάς τις θέταμε εδώ και πολλά χρόνια και εκεί και εδώ και κάποιοι μας λέγατε ρομαντικούς. Οι προκλήσεις είναι πολλές και μεγάλες. Εσείς, όμως, αποτύχατε παταγωδώς και πρέπει γρήγορα να υπάρξει ισχυρή, προοδευτική πολιτική αλλαγή, μία σοβαρή και αξιόπιστη κυβέρνηση.

Μέχρι τις αυριανές μας ομιλίες των πολιτικών Αρχηγών είναι ένα εικοσιτετράωρο. Σκεφτείτε σοβαρά τι θα συμβεί εάν δεν παρουσιαστεί το επίμαχο e-mail, όχι με εμάς, με τους εκατοντάδες χιλιάδες που βγήκαν στους δρόμους και στις πλατείες. Θα είναι ένα ακόμα δείγμα περιφρόνησης και αναξιοπιστίας. Έχετε είκοσι τέσσερις ώρες να σκεφτείτε αν αξίζει να συνεχίσετε το παιχνίδι της κοροϊδίας μπροστά σε μια τέτοια τραγωδία.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Θα απαντήσει ο Υπουργός Δικαιοσύνης κ. Φλωρίδης για λογαριασμό της Κυβέρνησης.

Ορίστε, κύριε Φλωρίδη, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχω ζητήσει και εγώ τον λόγο, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Αμέσως μετά θα πάρετε τον λόγο για την παρέμβαση που δικαιούστε. Προηγείται η απάντηση της Κυβέρνησης.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ευχαριστώ, κύριε Πρόεδρε.

Πριν περίπου ένα χρόνο, ο κ. Ανδρουλάκης, αφού διάβασε ένα δημοσίευμα ότι ο ΟΣΕ έστειλε στον ανακριτή αλλοιωμένους και πειραγμένους τους δίσκους των συνομιλιών…

(Θόρυβος – Διαμαρτυρίες)

**ΠΡΟΕΔΡΕΥΩΝ (Γεώργιος Γεωργαντάς):** Κύριοι συνάδελφοι, παρακαλώ.

Ο Πρόεδρός σας ακούστηκε. Παρακαλώ, ας ακουστεί και η Κυβέρνηση.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** …ότι έστειλε αλλοιωμένα ηχητικά στον ανακριτή, έσπευσε με βάση το δημοσίευμα να καταθέσει μία πρόταση δυσπιστίας πάλι, αν θυμάμαι καλά. Αποδείχθηκε περίτρανα από την πραγματογνωμοσύνη του Εθνικού Μετσόβιου Πολυτεχνείου ότι οι δίσκοι που παραδόθηκαν στον ανακριτή ήταν ανέγγιχτοι, είχαν όλες τις συνομιλίες και δεν έλειπε ούτε δευτερόλεπτο από τις συνομιλίες. Θα περιμέναμε τη συγγνώμη του κ. Ανδρουλάκη. Δεν την είδαμε ποτέ.

Όταν ανακοινώνονταν το πόρισμα του ΕΟΔΑΣΑΑΜ, ο κ. Ανδρουλάκης έσπευσε να πει «έχω πια όλα τα στοιχεία να καταθέσω πρόταση μομφής κατά της Κυβερνήσεως» και είχε καταθέσει νωρίτερα μία πρόταση για τη σύσταση προανακριτικής επιτροπής για παρέμβαση πολιτικών προσώπων. Το θέσφατο αυτό πόρισμα του ΕΟΔΑΣΑΑΜ λέει στο σημείο 571 -να το πούμε καθαρά- ότι δεν υπήρχε καμία παρέμβαση πολιτικών προσώπων.

Τώρα, υπάρχει ένα δημοσίευμα για το οποίο η Κυβέρνηση έχει δώσει μία απάντηση, αλλά θέλω να σας ρωτήσω το εξής. Χθες η Βουλή συνέστησε προανακριτική επιτροπή. Άρα, λοιπόν, αυτό σημαίνει ότι η προανακριτική επιτροπή θα εξετάσει όλα αυτά τα στοιχεία με τη διαδικασία της εισαγγελικής έρευνας. Παραδόξως, ενώ συνεστήθη η προανακριτική και δεν ξεκίνησε τις εργασίες της, εσείς θέλετε τώρα στην Ολομέλεια την πρόταση δυσπιστίας να την μετατρέψετε σε μία προανακριτική ανοιχτή διαδικασία ξευτελίζοντας αυτό που χθες ψηφίσατε.

Και συνεχίζω με το φοβερά συνταγματικά παράδοξο. Ακόμα και τώρα ο κ. Ανδρουλάκης τι δεν κάνει; Όταν παρουσιάστηκε το πόρισμα του ΕΟΔΑΣΑΑΜ έδωσε μια συνέντευξη, στην οποία είπε: «θα καταθέσω πρόταση μομφής αλλά δεν ζητάω εκλογές». Μάλιστα. Χθες, τον συμπλήρωσε ο Γραμματέας της Κοινοβουλευτικής του Ομάδας, λέγοντας: «Εμείς καταθέτουμε πρόταση μομφής αλλά δεν ζητάμε εκλογές. Διότι θα ήμασταν γραφικοί αν ζητούσαμε εκλογές. Η Κυβέρνηση έχει συμπαγή Κοινοβουλευτική Ομάδα και δεν θα πέσει στη Βουλή».

Το ερώτημα, λοιπόν, είναι το εξής: Εάν η Κυβέρνηση, επειδή έχει συμπαγή Κοινοβουλευτική Ομάδα, δεν θα πέσει στη Βουλή και αν δεν γίνουν εκλογές, μπορείτε να μου πείτε πώς θα φύγει ο Μητσοτάκης που θέλετε να φύγει; Έχετε κάποιον άλλο συνταγματικό τρόπο να το πετύχετε αυτό; Τι υπονοείτε;

Και εν πάση περιπτώσει, επειδή μιλάτε διαρκώς για την περίφημη προοδευτική πλειοψηφία με την οποία θα σχηματίσετε Κυβέρνηση αφού φύγει ο Μητσοτάκης χωρίς να ζητάτε εκλογές και χωρίς να πέσει στη Βουλή, δεν θα πρέπει κάποιος από εσάς να σηκώσει το χεράκι του και να πει ότι εγώ θα είμαι ο Πρωθυπουργός που θα αντικαταστήσει τον Μητσοτάκη; Δηλαδή, θα φύγει ο Μητσοτάκης, θα πέσει η Κυβέρνηση και δεν εμφανίζεται ένας να πει εγώ είμαι ο επόμενος Πρωθυπουργός;

Αλλά αντίθετα, τι έχουμε εδώ μέχρι τώρα;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Χωρίς εκλογές;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Κωνσταντοπούλου!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Έχουμε τέσσερις Αρχηγούς που υπέγραψαν μια πρόταση δυσπιστίας, κανένας δεν σηκώνει το χεράκι του να πει ότι εγώ θα είμαι ο επόμενος Πρωθυπουργός, αλλά σε αυτούς τους τέσσερις Αρχηγούς για να δούμε τι είναι. Είναι ο ΣΥΡΙΖΑ 1, που κράτησε την επίσημη ονομασία, ο ΣΥΡΙΖΑ 2, που λέγεται Νέα Αριστερά, ο ΣΥΡΙΖΑ 3, που είναι η κ. Κωνσταντοπούλου…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι λέτε τώρα!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** …ο ΣΥΡΙΖΑ 4, που είναι οι Βουλευτές του Κασσελάκη, ο ΣΥΡΙΖΑ 5, που κάποιοι δηλώνουν ανεξάρτητοι Βουλευτές και ο ΣΥΡΙΖΑ 6, που κάποιοι Βουλευτές του πήγαν στο ΠΑΣΟΚ. Λοιπόν, οι έξι ΣΥΡΙΖΑ είναι εδώ μέσα, που γιατί προέκυψαν αυτοί οι έξι ΣΥΡΙΖΑ; Προέκυψαν γιατί αγνοείτε τον βασικό κανόνα της δημοκρατίας που ξέρετε ποιος είναι; Στη δημοκρατία χρειάζεται ανοχή και ανεκτικότητα.

Αλλά εσείς δεν ανέχεστε και δεν αντέχετε ο ένας τον άλλον. Γίνατε κομμάτια και θρύψαλα εδώ, δεν μιλιέστε, συγκρούεστε με ύβρεις μεταξύ σας στα συνέδριά σας και θέλετε να πείσετε τώρα ότι αυτά τα κομμάτια και θρύψαλα και κάποια άλλα που είναι έξω από τη Βουλή, μαζί με το ΠΑΣΟΚ, θα κυβερνήσετε την Ελλάδα!

(Χειροκροτήματα από την πτέρυγα της Νέας Δημοκρατίας)

Τώρα, λοιπόν, έχει ο ελληνικός λαός την εικόνα. Έχει ο ελληνικός λαός την εικόνα της «μεγάλης προοδευτικής συμμαχίας», τα κομμάτια και θρύψαλα του ΣΥΡΙΖΑ και τα υπολείμματα ενός ιστορικού κόμματος που έγινε παρακολούθημα των κομματιών και των θρυψάλων του ΣΥΡΙΖΑ. Αυτά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ο κ. Ανδρουλάκης έχει τον λόγο. Παρακαλώ, κύριε Πρόεδρε.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ-Κινήματος Αλλαγής):** Η ιστορία του Έθνους είχε τετρακόσια χρόνια οθωμανικής κατάκτησης. Εκείνη την περίοδο ήταν γνωστά τα γενιτσαρικά τάγματα τα οποία για να αποδείξουν στον εκάστοτε σουλτάνο ότι ήταν οι πιο πιστοί του, ακόμα και όταν δεν πολεμούσαν οι Τούρκοι αυτοί έκαναν τις μεγαλύτερες σφαγές.

Η πολιτική παρουσία του συγκεκριμένου Υπουργού της Νέας Δημοκρατίας αποδεικνύει ότι και σήμερα σε αυτήν τη Βουλή υπάρχουν γενιτσαρικά τάγματα, κύριε Φλωρίδη.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Αλλά να μιλάτε εσείς για το κόμμα που σας ανέδειξε με αυτά τα λόγια, το κόμμα το οποίο όταν κράτησε την Ελλάδα που την παρέδωσε η Νέα Δημοκρατία χρεοκοπημένη το 2009, εσείς πού ήσασταν; Ποιους υπηρετείτε σήμερα; Αυτούς που έλεγαν «προδότη μνημονιακό»! Αυτούς υπηρετείτε, κύριε Φλωρίδη. Αυτοί που σας χειροκροτούν είναι αυτοί που σας έλεγαν «προδότη που έφερε τα μνημόνια» από το 2009 μέχρι το 2012.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Ζητάτε, λέει, εκλογές. Πρόταση δυσπιστίας πήραμε πρωτοβουλία να γίνει για να γίνουν εκλογές και να φύγετε το γρηγορότερο δυνατό.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Απλά δεν έχουμε τον παλαιοκομματισμό κάποιων να βγαίνουμε κάθε μέρα στα κανάλια και να λέμε «ζητάμε εκλογές και εκλογές και εκλογές». Αυτό το κάνουμε θεσμικά και ο μόνος θεσμικός δρόμος της Αντιπολίτευσης ήταν η πρόταση δυσπιστίας που καταθέσαμε.

Πάμε στην ουσία της σημερινής σοβαρής συζήτησης. Καλά, δεν ντρέπεστε; Δεν ντρέπεστε; Υπουργός Δικαιοσύνης να λέει σήμερα ότι καταθέσαμε δυσπιστία πέρυσι για τα χαλκευμένα της δικαιοσύνης; Θέλω να διαβάσετε τώρα –περιμένουμε- και να μας απαντήσετε αν το κείμενο της δυσπιστίας πέρυσι αφορούσε τα χαλκευμένα, που στείλατε στο «Πρώτο Θέμα» ή τις συνομιλίες που ήταν στη δικαιοσύνη; Αν έχετε δίκιο, εγώ θα παραιτηθώ. Αν όμως έχω εγώ δίκιο, οφείλετε να παραιτηθείτε τώρα, άμεσα!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Δεν αξίζει στον λαό μας ένας Υπουργός Δικαιοσύνης να λέει τέτοια χονδροειδή ψέματα στη Βουλή των Ελλήνων. Άμεσα! Εάν έχουμε δίκαιο, άμεσα πρέπει να καταθέσετε την παραίτησή σας.

Επίσης, ΕΟΔΑΣΑΑΜ: Γιατί στη συνέντευξη είπα ότι πλέον υπάρχουν ακλόνητα στοιχεία για να προχωρήσουμε στην πρόταση δυσπιστίας; Όντως δεν είχε τελειώσει η συνέντευξη Τύπου. Γιατί είχε ανακοινωθεί ότι ο Πρωθυπουργός δύο χρόνια μάς κορόιδευε, λέγοντας ότι η έκρηξη και η ανάφλεξη είναι προϊόν των στοιχείων της μηχανής και το πόρισμα αυτό έλεγε ακριβώς το αντίθετο, έλεγε για ένα άγνωστο καύσιμο.

Άρα, είχαμε πια ακλόνητα στοιχεία ότι δύο χρόνια τώρα, ενώ έχουμε μια τραγωδία πενήντα επτά νεκρών, μπροστά στο πολιτικό κόστος και στις εκλογές του καλοκαιριού του 2023 λέγατε συνειδητά ψέματα. Και το μόνο που οδήγησε τον Πρωθυπουργό στη συνέντευξη στον κ. Σρόιτερ ήταν οι εκατοντάδες χιλιάδες Έλληνες που του είπανε «δεν ξεχνάμε και θέλουμε να μάθουμε την αλήθεια».

Εμείς λέτε ότι κάνουμε ανιαρές συμμαχίες.

**ΝΤΟΡΑ ΜΠΑΚΟΓΙΑΝΝΗ:** Ανίερες.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Το κοινοβουλευτικό μας καθήκον κάνουμε. Το κοινοβουλευτικό μας καθήκον λέει ότι έπρεπε να καταθέσουμε πρόταση δυσπιστίας που θέλει πενήντα υπογραφές. Εμείς, λοιπόν, κάναμε το θεσμικό καθήκον απέναντι στον ελληνικό λαό. Φέραμε τη λαϊκή του οργή και την αγανάκτηση στη Βουλή με θεσμικό τρόπο απέναντί σας.

Εσείς 3.00΄ ώρα τη νύχτα, πριν τη συνεδρίαση της ανεξάρτητης αρχής που αλλάξατε τη σύνθεση με τη συνέργεια του κ. Βελόπουλου, τι κάνατε; Τι κάνατε εκείνη την ώρα; Ήταν ιερή συμμαχία.

Για να δείτε ότι εμείς λειτουργούμε στο προσκήνιο χωρίς ανταλλάγματα, συμφωνήσαμε μαζί με όλους τους συναδέλφους, όλων των Κοινοβουλευτικών Ομάδων και χωρίς δεύτερες σκέψεις για συνεργασίες και διάφορα άλλα που διακινείτε.

Εμείς ακούσαμε τη φωνή του λαού και τη φέραμε στη Βουλή, κύριε Φλωρίδη. Εσείς ποια φωνή του λαού ακούσατε για να τα βρείτε με τον Βελόπουλο και να αλώσετε τη σύνθεση της ΑΔΑΕ για να καλύψετε τις υποκλοπές και το παρακράτος του κ. Μητσοτάκη;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Πρόεδρε, ολοκληρώστε.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Για τα δημοσιεύματα, όντως διαβάσαμε τότε ένα δημοσίευμα, αλλά ξεχνάτε ότι διαβάσαμε και άλλο δημοσίευμα. Το δημοσίευμα που έλεγε ότι το πρωί που μας κατηγορούσατε ότι «κάνουμε παιχνίδια εδώ», όπως και τώρα αυτό υπονοείτε ότι «πάμε να αλλάξουμε τον Πρωθυπουργό». Παιχνίδια, παρασκήνιο, συνωμοσίες, ξένες δυνάμεις, έχετε γίνει χειρότεροι από την ακροδεξιά στα fake news. Τα ίδια λέγατε και πέρυσι, λοιπόν, το πρωί, και ξαφνικά ένα δημοσίευμα που διάβασα το ανακοίνωσα στη Βουλή και παραιτήθηκαν δύο Υπουργοί της Νέας Δημοκρατίας. Το ξεχνάτε αυτό; Τα ξεχνάτε όλα αυτά;

Έχουμε, λοιπόν, ακόμη είκοσι τέσσερις ώρες. Είκοσι τέσσερις ώρες είναι αρκετές για να σκεφτείτε εκεί εσείς οι πιστοί προστάτες του Μεγάρου Μαξίμου αν αξίζει να συνεχίζετε την κοροϊδία απέναντι στον ελληνικό λαό ή να εμφανίσετε το email αυτό για να δούμε ποιος έκανε σωστά πρόταση δυσπιστίας και πρόταση προανακριτικής επιτροπής για τον κ. Τριαντόπουλο και ποιος συνεχίζει να εμπαίζει τον ελληνικό λαό, ενώ έχουν χαθεί πενήντα επτά ζωές άδικα.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώνουμε αυτόν τον κύκλο με την απάντηση του του κ. Φλωρίδη, του Υπουργού Δικαιοσύνης.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πού προβλέπεται να παίρνει τον λόγο ο Υπουργός τόσο συχνά;

**ΠΡΟΕΔΡΕΥΩΝ (Γεώργιος Γεωργαντάς):** Έτσι προβλέπεται, κυρία Κωνσταντοπούλου, τελευταία μιλάει η Κυβέρνηση πάντα.

Κύριε Υπουργέ, έχετε τον λόγο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ευχαριστώ, κύριε Πρόεδρε.

Κύριε Ανδρουλάκη, εγώ συνήθως αποφεύγω τις προσωπικές αναφορές εδώ μέσα. Τώρα μου κάνατε μια προσωπική επίθεση, αλλά θα απαντήσω πολιτικά, δεν θα απαντήσω προσωπικά. Το πρόσωπό μου θα παίξει άλλον ρόλο σε αυτό που θα σας πω.

Δείτε λίγο, έχετε ξεχάσει. Εγώ ήμουν Βουλευτής του ΠΑΣΟΚ στην εποχή εκείνη που λέτε. Όταν διαφώνησα με το κόμμα μου στην εποχή εκείνη, γιατί διαφωνούσα με τη διαχείριση της κυβέρνησης στη δύσκολη ιστορία της χρεοκοπίας, παρέδωσα την έδρα μου. Παρέδωσα την έδρα μου, διότι η έδρα μου ανήκε στο ΠΑΣΟΚ.

Δύο σημειώσεις τώρα. Πρώτον, με αυτούς που θέλετε να συνεργαστείτε έχουν δημιουργήσει Κοινοβουλευτικές Ομάδες παίρνοντας τις έδρες τους και φεύγοντας από το κόμμα με το οποίο εξελέγησαν, δηλαδή περιφρονώντας την ψήφο του ελληνικού λαού. Και δεύτερον, υποδεχτήκατε στο κόμμα σας Βουλευτές που εξελέγησαν με άλλο κόμμα.

Κατά συνέπεια, λοιπόν, τα μαθήματα ηθικής πρέπει να μπορούν να υποστηριχθούν στην πράξη. Εγώ τη δική μου στάση στην πολιτική την υποστηρίζω με την πράξη μου, γιατί παρέδωσα την έδρα μου.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Το είδαμε. Σας έκαναν…

**ΠΡΟΕΔΡΕΥΩΝ (Γεώργιος Γεωργαντάς):** Ακούστηκε ο Πρόεδρος. Παρακαλώ. Να ακουστεί και ο Υπουργός.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Σας θυμίζω, επίσης, ότι το ΠΑΣΟΚ συγκρότησε κυβέρνηση με τη Νέα Δημοκρατία το 2012 με Πρωθυπουργό τον κ. Αντώνη Σαμαρά και Αντιπρόεδρο τον κ. Ευάγγελο Βενιζέλο, προκειμένου να σωθεί η χώρα. Την ιστορία αυτήν του ΠΑΣΟΚ, μέσα από την οποία σώθηκε η χώρα, την έχετε διαγράψει. Εγώ την τιμώ.

Και το τρίτο που πρέπει κάποια στιγμή να απαντήσετε: Γιατί δεν ψηφίσατε τη διάταξη του Ποινικού Κώδικα την οποία η Κυβέρνηση έφερε εδώ; Δεν την ψηφίσατε ούτε εσείς ούτε ο ΣΥΡΙΖΑ ούτε η κ. Κωνσταντοπούλου ούτε η Νέα Αριστερά. Δεν ψηφίσατε τη διάταξη στον Ποινικό Κώδικα, με την οποία εν όψει της δίκης αυτής για τη μεγάλη τραγωδία αφαιρέσαμε τη χρονοβόρο διαδικασία των δικαστικών συμβουλίων, η οποία θα έπαιρνε τουλάχιστον ένα χρόνο, αφότου περαιωνόταν η ανάκριση, για να μπορέσει να γίνει η δίκη γρήγορα. Και οι συνεταίροι σας εδώ δεν ψήφισαν τη διάταξη που έφερε η Κυβέρνηση, προκειμένου δεχόμενη το αίτημα του ανακριτή να μπορέσει ο ανακριτής να ανοίξει και να ακούσει τις συνομιλίες, να ακούσει όλα τα ηχητικά που μέχρι τότε δεν του επέτρεπε ο νόμος.

Η Κυβέρνηση, λοιπόν, της συγκάλυψης έφερε διάταξη, για να μπορέσει ο ανακριτής να έχει πρόσβαση σε ηχητικό υλικό κρίσιμο για την ανάκριση και τη δικογραφία και τη διερεύνηση της αλήθειας και οι συνεταίροι σας δεν την ψήφισαν. Κατά συνέπεια, λοιπόν, η Κυβέρνηση έφερε αυτές τις διατάξεις -ενώ εσείς δεν τις ψηφίσατε- προκειμένου να διευκολυνθεί η ανάκριση, να μπορέσει να γίνει γρήγορα η δίκη. Και έχουμε ετοιμάσει και την αίθουσα, για να μπορέσει να γίνει η δίκη, όταν θα είναι έτοιμη. Αυτές είναι οι απαντήσεις και οι δικές μου και της Κυβέρνησης.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε, υπάρχουν και οι ομιλίες σας αύριο. Σας δίνω ένα λεπτό μόνο. Πρέπει να συνεχιστεί η διαδικασία.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ-Κινήματος Αλλαγής):** Τα προσπερνάω τα περί ήθους, γιατί μας κρίνει όλους ο ελληνικός λαός. Ποιοι έχουμε σταθερή πορεία, ποιοι είμαστε συνεπείς και ποιοι δυστυχώς αποδεικνύουμε καθημερινά ότι το μόνο που μας ενδιαφέρει είναι οι θέσεις και η εξουσία.

Θέλω να πω μόνο ένα πράγμα, για να κλείσω και να σεβαστώ και τους υπόλοιπους συναδέλφους. Αφήστε τα πολλά λόγια. Τα κρίνει ο νομικός κόσμος αυτά που κάνατε και υπάρχουν αξιόλογες τοποθετήσεις. Σας ζητώ ξανά για τελευταία φορά: Πάρτε τον κ. Μητσοτάκη τηλέφωνο, για να φέρει αύριο το e-mail και να το καταθέσει στα Πρακτικά της Βουλής, για να δούμε ποιος ήταν ο λόγος της αποστολής Τριαντόπουλου. Αν ο λόγος αποστολής Τριαντόπουλου είναι η αρωγή στις οικογένειες, τότε, από ό,τι φαίνεται, εσείς δεν είχατε κανένα λόγο να ψηφίσετε την προανακριτική. Αν, όμως, ο λόγος της αποστολής Τριαντόπουλου είναι όσα έγιναν στο θέμα του πεδίου, στο θέμα της αποκατάστασης που οδήγησε στην αλλοίωση κρίσιμων στοιχείων, τότε, όπως καταλαβαίνετε, συνεχίζετε να κοροϊδεύετε τον ελληνικό λαό μετά τις μεγάλες συγκεντρώσεις διαμαρτυρίας. Άρα, θα είναι μονόδρομος η παραίτηση όλης της Κυβέρνησης.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα η Πρόεδρος της Κοινοβουλευτικής Ομάδας της Πλεύσης Ελευθερίας κ. Κωνσταντοπούλου για την παρέμβασή της.

Επισημαίνω ότι στη συνέχεια έχουν ζητήσει τον λόγο και άλλοι κοινοβουλευτικοί βεβαίως, αλλά προηγείται η κ. Κωνσταντοπούλου για την παρέμβασή της. Παρακαλώ όλους, επειδή οι Βουλευτές έχουν μείνει πίσω, όσο μπορούν, να περιοριστούν σε αυτό που ο Κανονισμός ορίζει.

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είχα ζητήσει νωρίτερα τον λόγο, για να απαντήσω στον κ. Χρυσοχοΐδη που ήρθε εδώ σχεδόν στα μουλωχτά, προκειμένου να αποφύγει να λογοδοτήσει για αυτά τα οποία κάνουν οι αστυνομικές δυνάμεις εδώ και αρκετές ημέρες, αυτά που χρόνια κάνουν οι αστυνομικές δυνάμεις σε βάρος δημοκρατικά συγκεντρωμένων ανθρώπων, σε βάρος πολιτών που διαδηλώνουν εναντίον της Κυβέρνησης και έχουν κάθε δικαίωμα βεβαίως να διαδηλώνουν εναντίον της Κυβέρνησης.

Προσωπικά, ήρθα σήμερα αργότερα στη διαδικασία, γιατί υπερασπιζόμουν στα δικαστήρια έναν απλό πολίτη που διώκεται για κλοπή νερού, για την πρόσβασή του στο νερό σε συνθήκες ακραίας φτώχειας και ανέχειας. Διώκεται για κλοπή σαν μεγαλοεγκληματίας την ώρα που στα ίδια πινάκια με τους φτωχούς ανθρώπους που διώκονται για κλοπή νερού μπαίνουν και οι φίλοι σας οι ωτακουστές, αυτοί που διέπραξαν πλημμελήματα δήθεν, παρακολουθήσεις, παραβίαση του απορρήτου των επικοινωνιών.

(Θόρυβος στην Αίθουσα)

Να παρακαλέσω τους συναδέλφους που είναι πολύ ενθουσιασμένοι, επειδή είναι πολύ σοβαρά αυτά που συμβαίνουν -και το καταλαβαίνω- αλλά έχει μια σημασία να τα πούμε και να τα ακούσετε και εσείς, γιατί νομίζω ότι θα συμφωνήσετε.

Στα ίδια πινάκια, λοιπόν, κυρία Μπακογιάννη -που άκουσα ότι ήσασταν πολύ προσβεβλημένη σήμερα- που παραπέμπονται επί των ημερών σας φτωχοί άνθρωποι για το δικαίωμά τους στο νερό, στα ίδια πινάκια παραπέμπονται πρόσωπα τα οποία συνέπραξαν στις παρακολουθήσεις Υπουργών, που γίνονταν από το Πρωθυπουργικό Γραφείο. Από τον κ. Μητσοτάκη γίνονταν και από τον κοινό ανιψιό σας, τον κ. Δημητριάδη, και παρ’ όλα αυτά δεν παραπέμπονται. Δεν παραπέμπονται οι υπαίτιοι παραβίασης του απορρήτου των επικοινωνιών, δηλαδή παραβίασης της δημοκρατίας. Στις Ηνωμένες Πολιτείες πριν από πολλές δεκαετίες παραιτήθηκε ο Πρόεδρος για το σκάνδαλο Watergate. Στην Ελλάδα για το ελληνικό Watergate ακόμη προσπαθούμε να βγάλουμε άκρη και εμφανίζονται και οι εμπλεκόμενοι εξανιστάμενοι.

Την ίδια ώρα βρέθηκα σήμερα και στο πλευρό ανθρώπων που συνελήφθησαν την Παρασκευή 28 Φλεβάρη στο μεγαλειώδες συλλαλητήριο που έγινε, αυτό που δεν μπορούσατε ούτε να το αποτρέψετε ούτε να το ανασχέσετε ούτε να το διαχειριστείτε και γι’ αυτό αποφασίσατε να το διαλύσετε με βία, όπως ξέρετε, όπως έχετε κάνει και άλλες φορές. Βρέθηκα στο πλευρό ενός επαγγελματία φωτορεπόρτερ, του Μανώλη Τσάφου με πλούσια εμπειρία και σπουδές, με προϋπηρεσία στο εξωτερικό, που βρίσκεται στα δικαστήρια της Ευελπίδων, για να απολογηθεί για κακούργημα. Και ποιο είναι το κακούργημά του; Να σας το πω και να επανέλθει ο κ. Χρυσοχοΐδης, γιατί λίγο έμεινε στη Βουλή. Το κακούργημα, λοιπόν, είναι ότι φωτογράφιζε τη διαδήλωση από τις 10.00΄, ότι αποτύπωσε φωτογραφικά με την επαγγελματική μηχανή του που είχε στο λαιμό του την κακοποίηση πολιτών από αστυνομικά όργανα. Και προς γνώση και συμμόρφωση, επειδή ασκούσε το καθήκον του να ενημερώνει τους πολίτες…

(Θόρυβος στην Αίθουσα)

Βλέπω διασκεδάζετε πάντως με αυτά που λέω.

**ΠΡΟΕΔΡΕΥΩΝ (Γεώργιος Γεωργαντάς):** Δεν χρειάζονται σχόλια, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Προς γνώση λοιπόν και συμμόρφωση, του κατάφεραν χτύπημα στο κεφάλι από το οποίο γέμισε ολόκληρος με αίματα, βάφτηκε ολόκληρος με αίματα, βάφτηκαν οι μπλούζες της κοπέλας και των άλλων ανθρώπων που πήγαν να τον συνδράμουν, από την Αστυνομία που μας είπε ο κ. Χρυσοχοΐδης ότι ασκεί κοινωνική αστυνόμευση.

Του προκλήθηκε κίνδυνος για τη ζωή του, νοσηλευόταν στον Ευαγγελισμό. Εδώ μπροστά στη Βουλή δεν άφηναν οι αστυνομικές δυνάμεις το ασθενοφόρο του ΕΚΑΒ να φύγει με τον άνθρωπο μέσα να πρέπει να διακομιστεί. Και φώναξε από το παράθυρο σε διερχόμενους το τηλέφωνο της γυναίκας του για να ειδοποιηθεί, διότι του είχαν αφαιρέσει και το κινητό. Κοινωνική αστυνόμευση;

Ήρθε ο κ. Χρυσοχοΐδης επειδή έμαθε -το ανακοίνωσα- ότι θα του απαντούσα και μίλησε πριν από τους δύο επόμενους Υπουργούς για να αποφύγει να απαντήσει; Ήρθε ο κ. Χρυσοχοΐδης εδώ και στην πρωτομιλία του δεν είπε τίποτε για την αστυνομική βία. Και όταν κλήθηκε από εκπροσώπους κομμάτων να απαντήσει, τότε βρήκε να πει ότι -δεν ξέρω πραγματικά, ο Όργουελ νομίζω ότι θα αισθανόταν πραγματικά χωρίς φαντασία εάν έβλεπε αυτά που κάνει η Κυβέρνησή σας και αυτά που γίνονται εδώ- υπήρχαν κάποιοι κακοποιοί και του αντιεξουσιαστικού χώρου -γιατί πρέπει οπωσδήποτε να χρωματίσετε πολιτικά αυτά που γίνονται- και αυτούς δήθεν κυνηγούσε η Αστυνομία για να προστατεύσει τους διαδηλωτές.

Είναι ντροπή το ότι άλλος ένας Υπουργός ήρθε εδώ να μας απευθύνει ντροπές. Είναι ντροπή για τον κ. Χρυσοχοΐδη το γεγονός ότι όταν συζητιούνται τα Τέμπη, δεν είπε κουβέντα για το τι έκανε ο αδελφός Χαρακόπουλος, κυρία Μπακογιάννη, αδελφός του Βουλευτή σας και πρώην Υπουργού σας, ο Αγάπιος Χαρακόπουλος. Ήταν ο αστυνομικός επικεφαλής του μπαζώματος, που δέχθηκε να εποπτεύσει το μπάζωμα την ώρα που ο κ. Βλαχογιάννης, Διοικητής της Τροχαίας Λάρισας δήλωσε ότι εγώ δεν το κάνω, διότι θα έπρεπε να επιληφθεί η ανάκριση. Γιατί δεν είπε τίποτα γι’ αυτά, ο κ. Χρυσοχοΐδης;

Αλλά και ο κ. Χαρακόπουλος δεν είπε τίποτε γι’ αυτά. Μίλησε εδώ στη Βουλή, όπως έμαθα και δεν είπε τίποτα. Να μην ειπωθεί και να μην καταγραφεί στα Πρακτικά η βαθύτατη, η βαριά εμπλοκή σας, εμπλοκή του κόμματός σας σε μία λειτουργία εγκληματικής οργάνωσης, μαφίας για την οποία δεν έχετε απολογηθεί.

Και βεβαίως εκφάνσεις της εγκληματικής οργάνωσης είναι αυτά που σας επισημάνθηκαν, ότι αστυνομικός καταδικασμένος για σωματεμπορία υπηρετεί με αποφάσεις σας στο Σώμα ή ότι ο αστυνομικός της Βουλής, κυρία Μπακογιάννη, ο οποίος κακοποιούσε τη σύζυγο και τα παιδιά του, ήταν μάρτυρας, όπως προέκυψε. Ήταν στον προαύλιο χώρο της Βουλής όταν το αυτοκίνητο το δικό σας, της υπηρεσίας σας, σκότωσε άνθρωπο σαν σήμερα πριν από τέσσερα χρόνια στις 12 Μαρτίου του 2021. Ο αστυνομικός, λοιπόν, αυτός που ήταν στον προαύλιο χώρο εκείνη τη μέρα κρατήθηκε εδώ στη Βουλή και μάλιστα τον κράτησε στη Βουλή ο κ. Τασούλας από τον Φλεβάρη που πληροφορήθηκε την καταγγελία της συζύγου του μέχρι το Νοέμβριο, για εννέα μήνες. Αυτή είναι η λειτουργία της μαφίας. Αυτή είναι η λειτουργία που εξασφαλίζει τα κλειστά στόματα και τις εξυπηρετήσεις.

**ΙΩΑΝΝΗΣ ΟΙΚΟΝΟΜΟΥ:** Κύριε Πρόεδρε….

**ΠΡΟΕΔΡΕΥΩΝ (Γεώργιος Γεωργαντάς):** Ο καθένας έχει την ευθύνη των λόγων του εδώ πέρα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Βεβαίως έχω την ευθύνη των λόγων μου.

**ΙΩΑΝΝΗΣ ΟΙΚΟΝΟΜΟΥ:** Μαφία;

**ΠΡΟΕΔΡΕΥΩΝ (Γεώργιος Γεωργαντάς):** Έχει την ευθύνη των λόγων της.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Βεβαίως, έχω την ευθύνη των λόγων μου.

**ΠΡΟΕΔΡΕΥΩΝ (Γεώργιος Γεωργαντάς):** Την ευθύνη ή την ανευθυνότητα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Παρακαλώ, κύριε Οικονόμου! Χθες καθόσασταν έντρομος από πίσω…

**ΠΡΟΕΔΡΕΥΩΝ (Γεώργιος Γεωργαντάς):** Κυρία Κωνσταντοπούλου να πάψετε να αναφέρεστε ονομαστικά στους παριστάμενους Βουλευτές. Το κάνετε πολλή ώρα. Μιλάτε στο Σώμα. Δεν μιλάτε στους Βουλευτές ονομαστικά, κυρία Κωνσταντοπούλου. Στο Σώμα μιλάτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σε μένα λέτε; Εσείς δεν αναφερθήκατε στον κ. Οικονόμου τώρα; Ο κ. Οικονόμου είναι πρώην Υπουργός Προστασίας του Πολίτη και εξανίσταται, ενώ χτες καθόταν πίσω από το τζάμι να βλέπει τα επεισόδια που εσείς διατάξατε, η Κυβέρνησή σας και την κακοποίηση πολιτών από τις αστυνομικές δυνάμεις. Βγήκα για να δω τι γίνεται με τον κόσμο και σας είδα κολλημένο στο τζάμι να κοιτάτε, σαν να κοιτάτε από την κλειδαρότρυπα, ντροπή! Αυτή είναι η ντροπή, κύριοι, να κακοποιείτε τους πολίτες από την ασφάλεια της προστασίας μιας έκνομα δρώσας Αστυνομίας και μετά να ζητάτε τα ρέστα από τους πολίτες.

Έρχομαι τώρα…

**ΠΡΟΕΔΡΕΥΩΝ (Γεώργιος Γεωργαντάς):** Όχι τώρα, έχετε δύο λεπτά ακόμα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας παρακαλώ.

**ΠΡΟΕΔΡΕΥΩΝ (Γεώργιος Γεωργαντάς):** Όχι, μην με παρακαλείτε! Ακούστε λίγο. Προβλέπονται πέντε λεπτά, σας είπα θα μιλήσετε δέκα όπως μιλάνε όλοι οι Αρχηγοί. Είναι παρέμβαση. Δεν είναι ομιλία. Αύριο έχετε ομιλία. Παρακαλώ σε δύο λεπτά ολοκληρώστε, σε δύο λεπτά ακριβώς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αφήστε αυτό το ύφος, κύριε Γεωργαντά…

**ΠΡΟΕΔΡΕΥΩΝ (Γεώργιος Γεωργαντάς):** Αυτό το ύφος είναι το ύφος εφαρμογής του σε όποιον δεν συμμορφώνεται με τον Κανονισμό. Αυτό είναι, κυρία Κωνσταντοπούλου. Είναι υποχρέωσή μου η εφαρμογή του Κανονισμού απέναντι σε Βουλευτές που στις 3:00΄ θα μιλάνε μόνοι τους εδώ. Γιατί κάποιοι Πρόεδροι νομίζουν ότι επειδή είναι Πρόεδροι κόμματος, δικαιούνται να μιλούν όση ώρα θέλουν. Δικαιούστε να μιλήσετε όποτε το ζητήσετε, αλλά όχι όση ώρα θέλετε.

Έχετε δύο λεπτά, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Με τη διαφορά ότι εσείς με διακόπτετε σταθερά…

**ΠΡΟΕΔΡΕΥΩΝ (Γεώργιος Γεωργαντάς):** Έχετε δύο λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και με τη διαφορά επίσης ότι αυτό το οποίο εφαρμόζετε το «αποφασίζομεν και διατάσσομεν» με αυτό το ύφος το αντιδημοκρατικό, αποπνέει αυτό ακριβώς που είπε ο κ. Μητσοτάκης εχθές, «είτε σας αρέσει είτε όχι είναι Πρόεδρος της Δημοκρατίας ο κ. Τασούλας» και είτε σας αρέσει είτε όχι αποφασίζομεν και διατάσσομεν.

Σας έχω λοιπόν νέα, κύριε Γεωργαντά, και σε εσάς και στον κ. Μητσοτάκη και σε εσάς που παρεμβαίνετε…

**ΠΡΟΕΔΡΕΥΩΝ (Γεώργιος Γεωργαντάς):** Λυπάμαι που δεν χαμογελάω συνεχώς. Λυπάμαι, έτσι είμαι. Αλλά εφαρμόζω τον Κανονισμό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μην με διακόπτετε.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ να μου αναφέρετε πού δεν εφαρμόζω τον Κανονισμό. Σας δίνω δύο λεπτά από την αρχή και παρακαλώ ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δύο λεπτά εκτός εάν αισθανθείτε πάλι την ανάγκη να παρέμβετε, μάλιστα.

Αυτό το ύφος και αυτός ο τρόπος αυτό που αποδεικνύει και μόνο και οι παρεμβάσεις που έγιναν σε χρόνο πολύ νωρίτερο από τον χρόνο που μιλούσε ο προηγούμενος πολιτικός Αρχηγός και σωστά μίλησε, διότι εδώ θα φτάσουμε…

**ΠΡΟΕΔΡΕΥΩΝ (Γεώργιος Γεωργαντάς):** Στα εντεκάμισι κατέβηκε, στα δέκα και μισό έγινε η παρατήρηση σε εσάς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας παρακαλώ, κύριε Γεωργαντά, ηρεμήστε. Συγκρατηθείτε.

**ΠΡΟΕΔΡΕΥΩΝ (Γεώργιος Γεωργαντάς):** Μα μην λέτε ψέματα. Στα εντεκάμισι λεπτά κατέβηκε ο κ. Ανδρουλάκης.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, αλλά εσείς έχετε αρχίσει να με διακόπτετε από τα οκτώ. Και μπορούμε όλα αυτά να τα δούμε. Αν θέλετε, ηρεμήστε. Αποδεχθείτε ότι στη δημοκρατία υπάρχει και ο αντίλογος, υπάρχει και η Αντιπολίτευση. Διότι εκτίθεστε και δεν θα σας πάρουν με τις πέτρες, θα σας πάρουν με τις ντομάτες οι πολίτες που σας βλέπουν, διότι καταλαβαίνουν…

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Προτρέπετε κανέναν να κάνει καμία αξιόποινη πράξη, κυρία Κωνσταντοπούλου; Για να το καταλάβουμε λίγο. Προτρέπετε κανέναν να κάνει κάποια αξιόποινη πράξη; Δεν νομίζω ότι αυτή η φρασεολογία ταιριάζει μέσα στο Κοινοβούλιο από Βουλευτές του Ελληνικού Κοινοβουλίου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Με συγχωρείτε, θα σας πάρουν…

**ΠΡΟΕΔΡΕΥΩΝ (Γεώργιος Γεωργαντάς):** Εάν προτρέπετε κάποιον να κάνει οποιαδήποτε πράξη, πέστε το καθαρά, για να γίνει κατανοητό σε όλους.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για τις ντομάτες λέτε;

**ΠΡΟΕΔΡΕΥΩΝ (Γεώργιος Γεωργαντάς):** Ό,τι προτρέπετε, να το πείτε καθαρά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα ήθελα να σας θυμίσω, κύριε Γεωργαντά, μιας και έχετε αυτό το ιστορικό κενό -το καταλαβαίνω όταν έχετε τον κ. Βορίδη προεξάρχοντα- ότι οι φοιτητές στο Πολυτεχνείο γέμισαν τον τόπο με νεράντζια. Αν τώρα εσείς ήσασταν εκείνη την εποχή, είναι βέβαιον ότι θα στέλνατε τα τανκς και είναι βέβαιον ότι θα λέγατε ότι οι φοιτητές που πετάγανε νεράντζια, έκαναν αξιόποινες πράξεις. Αυτή είναι η αλήθεια. Τώρα αν μπορώ να έχω αυτά τα δύο λεπτά απερίσπαστη…

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Νομίζω ότι είναι άνευ σημασίας. Δεν απαντώ πια.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν σας ζήτησε κανείς να απαντάτε. Εσείς θεωρήσατε ότι έτσι κάτι υπηρετείτε.

**ΠΡΟΕΔΡΕΥΩΝ (Γεώργιος Γεωργαντάς):** Δεν μπορείτε να προσβάλλετε τον καθένα με τον τρόπο που τον προσβάλλετε χωρίς να παίρνετε απαντήσεις.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς δεν μπορείτε να προσβάλλετε τη δημοκρατία.

**ΠΡΟΕΔΡΕΥΩΝ (Γεώργιος Γεωργαντάς):** Δεν έχετε μονοπώλιο δημοκρατικού ήθους.

Τελειώστε, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τελειώσατε; Πολύ ωραία.

**ΔΗΜΗΤΡΙΟΣ ΚΑΙΡΙΔΗΣ:** Εσείς να τελειώσετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Καιρίδη, εσείς γίνατε viral με αυτά που κάνετε. Ηρεμήστε.

**ΔΗΜΗΤΡΙΟΣ ΚΑΙΡΙΔΗΣ:** Ενώ εσείς;

(Θόρυβος από την πτέρυγα της Νέας Δημοκρατίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Χαίρομαι που διασκεδάζετε την ώρα που οι οικογένειες πενήντα επτά ανθρώπων θρηνούν. Χαίρομαι που διασκεδάζετε, την ώρα που οι οικογένειες πενήντα επτά ανθρώπων θρηνούν.

**ΔΗΜΗΤΡΙΟΣ ΚΑΙΡΙΔΗΣ:** Υποφέρουμε! Εσείς διασκεδάζετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς υποφέρετε;

**ΔΗΜΗΤΡΙΟΣ ΚΑΙΡΙΔΗΣ:** Πολύ υποφέρουμε, πάρα πολύ υποφέρουμε.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Καιρίδη, μην διακόπτετε, για να ολοκληρώσουμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πηγαίνετε να το πείτε αυτό στους πολίτες. Και ελπίζω να σας δείχνει το κανάλι της Βουλής πώς υποφέρετε. Ελπίζω να σας δείχνει το κανάλι της Βουλής, ξεκαρδισμένους, πώς υποφέρετε.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, ολοκληρώστε με μία φράση μόνο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ. Και παρακαλώ να έχω τα δύο λεπτά μου.

Κύριε Φλωρίδη, θα σας απαντήσω και στη συνέχεια βεβαίως, όταν θα πάρετε κανονικά τον λόγο, γιατί εσείς πήρατε τον λόγο εκτός Κανονισμού και εκτός διαδικασίας ήδη δύο φορές και θα πάρετε τον λόγο και άλλες εκατό και δεν θα υπάρχει πρόβλημα. Για την Αντιπολίτευση είναι τα προβλήματα. Θέλω να σας ενημερώσω για τα εξής.

Πρώτον, διατυμπανίζετε ότι φέρατε μία διάταξη για να ακούσει ο ανακριτής και για να γίνεται άρση του απορρήτου του ανακριτή στην περίπτωση του εγκλήματος των Τεμπών, και ψέγετε την Αντιπολίτευση ότι δεν την ψήφισε, ότι την καταψήφισε, και ούτω καθεξής. Εσείς την είχατε στηρίξει αυτή τη διάταξη; Γιατί εγώ αυτό που θυμάμαι είναι ότι αυτή η διάταξη είναι καταχωνιασμένη σε μία τροπολογία με άλλα 100 άρθρα του Υπουργείου Υγείας -του Υπουργείου Υγείας, παρακαλώ!- τότε που βάζατε τους στρατιωτικούς και τους πυροσβέστες να οδηγούν τα ασθενοφόρα του ΕΚΑΒ. Δεν τη στηρίξατε.

Όμως, μιας και την αναφέρετε, θα δεχθείτε η Κυβέρνησή σας και όλοι σας -και πρώτος ο κ. Μητσοτάκης και δεύτερος ο κ. Τριαντόπουλος και τρίτος ο κ. Σκέρτσος και τέταρτος ο κ. Γεραπετρίτης και πέμπτος ο κ. Παπαδόπουλος και έκτος ο κ. Κοντογιώργης και έβδομος ο κ. Τσιάρας και όγδοος ο κ. Άδωνις Γεωργιάδης, και ούτω καθεξής, θα αναφερθώ στη συνέχεια πολύ συγκεκριμένα- την άρση απορρήτου της Κυβέρνησής σας για την αποτύπωση του τι επικοινωνίες κάνατε αμέσως μετά τη γνωστοποίηση της σύγκρουσης, με ποιους επικοινώνησε ο Πρωθυπουργός, με ποιους επικοινώνησαν οι Υπουργοί και τι ανταλλάχθηκε; Ή θα ελπίζετε ότι κάποιοι που προφανώς έχουν πρόσβαση στην αλληλογραφία σας δεν θα τη βγάλουν; Ή θα ελπίζετε ότι θα τη βγάλετε καθαρή μέσα από τη συγκάλυψη;

Νομίζω ότι η σημερινή αποκάλυψη αυτού του mail, το οποίο το ομολογήσατε χωρίς να δημοσιοποιηθεί, η αποκάλυψη ότι υπάρχει γραπτή επικοινωνία και απόδειξη ενοχής και για τον κ. Τριαντόπουλο και για τον κ. Σκέρτσο και για τον κ. Γεραπετρίτη και βεβαίως για τον κ. Μητσοτάκη που είναι ο εντελών -παρά τω Πρωθυπουργό ήταν ο κ. Τριαντόπουλος- η συνομολόγηση αυτού του e-mail ουσιαστικά αποτελεί την πιο περίτρανη παραδοχή σας για την ενοχή σας.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και αφού λέτε ότι είστε αθώοι του αίματος, ιδού πεδίον δόξης λαμπρόν να δεχθείτε -και περιμένω στην ομιλία σας, που θα κάνετε- την άρση απορρήτου των επικοινωνιών.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Πρόεδρε, ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε, με αυτή τη φράση.

Διαφορετικά για άλλη μία φορά ο ελληνικός λαός θα καταλάβει ότι άλλα λέτε και άλλα κάνετε, και ένας Πρωθυπουργός ο οποίος το πρώτο πράγμα που έκανε ήταν να φέρει τροπολογία αντισυνταγματική και φωτογραφική για να διορίσει τον κ. Κοντολέοντα στην ΕΥΠ και να παρακολουθεί τους πάντες, έρχεται εδώ και νομίζει ότι μπορεί να κοροϊδεύει τους πάντες, μιλώντας για αξιοκρατία και έλεγχο στο Δημόσιο.

Δεν μπορείτε πια να κοροϊδεύετε κανέναν. Κυρίως δεν μπορείτε να κοροϊδεύετε την κοινωνία. Αυτή την κοινωνία δεν μπορείτε ούτε να την αντικρύσετε, γι’ αυτό παραμένετε εδώ μέσα ταμπουρωμένοι όταν έρχεστε και ελπίζετε ότι δεν θα έχετε αντίλογο. Στη δημοκρατία, όμως, ο αντίλογος υπάρχει και θα υπάρχει όσο και αν εσείς θέλετε, κύριοι, το αντίθετο.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Έχει ζητήσει τον λόγο για μια παρέμβαση ο κ. Χήτας εδώ και ώρα.

Ευχαριστώ, κύριε Χήτα.

**ΚΩΝΣΤΑΝΤΙΝΟΣ ΧΗΤΑΣ:** Εγώ ευχαριστώ, κύριε Πρόεδρε, που μου δίνετε τον λόγο.

Η αλήθεια είναι ότι το σκέφτηκα. Είπα να κάψω την τρίτη μου παρέμβαση γιατί και να θέλεις να αγιάσεις δεν μπορείς, με αυτά που άκουσα πριν από λίγο από τον κ. Ανδρουλάκη. Επιμένει, έχει μία εμμονή ο Πρόεδρος του ΠΑΣΟΚ με την Ελληνική Λύση. Καλά κάνει. Εάν νομίζει ότι είναι στον σωστό δρόμο, ας συνεχίσει στον δρόμο αυτό. Εμείς δεν πρόκειται να τον ξυπνήσουμε από τον πολιτικό λήθαργο στον οποίο βρίσκεται και οδηγεί το κόμμα του στα βράχια. Καλά κάνει. Επιλογή του είναι. Όμως, σήμερα θα μπει ένα τέλος στα παραμύθια. Φτάνει.

Τι μας είπε ο Πρόεδρος του ΠΑΣΟΚ; Μας είπε ότι, με βάση το πόρισμα, η έκρηξη, λέει, δεν προκλήθηκε από τα έλαια σιλικόνης και πήραμε την απόφαση να καταθέσουμε την πρόταση μομφής. Σωπάτε! Αλήθεια; Δεν ντραπήκατε όταν αποκαλούσατε και χαρακτηρίζατε έναν Πρόεδρο κόμματος «ψεκασμένο», που έλεγε ότι υπήρχε φορτίο με υλικό καύσιμο αγνώστου προελεύσεως και λέγαμε ότι ήταν το ξυλόλιο και βρέθηκε σε τέσσερα σημεία στο πόρισμα του ΕΟΔΑΣΑΑΜ ότι υπάρχει το ξυλόλιο; Τώρα ξυπνήσατε; Μία συγγνώμη δεν είχατε την πολιτική ανδρεία να ζητήσετε; Δεν ντρέπεστε λιγάκι; Πάμε, όμως, παρακάτω.

Κύριε Ανδρουλάκη, εσείς που σήμερα επαναστατείτε και θέλετε να ρίξετε την Κυβέρνηση, όπως λέτε, το κάνετε με λάθος τρόπο. Εμείς σας είπαμε να ρίξουμε την Κυβέρνηση όταν έπρεπε και όταν μπορούσαμε, όταν είχε ήδη διαπραχθεί το αίτημα των Τεμπών, κύριε Ανδρουλάκη, και κύριοι του ΣΥΡΙΖΑ και των υπόλοιπων κομμάτων και δεν είχαν την πλειοψηφία να στηρίξουν δικό τους νομοσχέδιο και να συγκεντρώσουν εκατόν πενήντα μία ψήφους, και αναφέρομαι στον γάμο των ομοφυλοφίλων. Τότε δεν το κάνατε. Τότε δεν υπήρχαν τα Τέμπη για σας. Τότε εμείς ήμασταν ψεκασμένοι. Τότε ο λαός δεν υπήρχε στους δρόμους. Τότε δεν υπήρχαν Τέμπη για εσάς. Τότε υπήρχε κάτι άλλο. Τώρα ξυπνήσατε. Ας τους ρίχνατε τότε.

Πάμε τώρα να το κλείσουμε μια και καλή με το θέμα της ΑΔΑΕ. Θα μπει μια τελεία σήμερα στην εμμονή του κ. Ανδρουλάκη με το θέμα της ΑΔΑΕ. Μιλάει το ΠΑΣΟΚ που έχει σε φυτεμένους πρασινοφρουρούς στο 90% των ανεξάρτητων αρχών; Μιλάει το ΠΑΣΟΚ; Αυτό πάει πολύ. Πάμε, λοιπόν, ΑΔΑΕ τώρα.

Δεν ξέραμε ότι δεν πρέπει να αλλάξουν τα μέλη της νέας Ανεξάρτητης Αρχής όταν έχει λήξει η θητεία τους εδώ και δύο χρόνια. Να μας συγχωρείτε! Έπρεπε να μας στείλετε ένα memo και να μας πείτε ότι τα μέλη των επιτροπών, ενώ έχει λήξει η θητεία τους εδώ και δύο χρόνια, δεν πρέπει να αλλάζουν. Μα, δεν μας το είπατε νωρίς. Πάμε να δούμε, όμως, τώρα ποια είναι η ΑΔΑΕ. Πάμε να δούμε ποια είναι η ΑΔΑΕ.

Τον κ. Ράμμο που είναι από το 2019 Πρόεδρος της ΑΔΑΕ, κύριε Ανδρουλάκη, -χαιρετισμούς!- τον ψήφισε το ΠΑΣΟΚ, το Ποτάμι, η Ένωση Κεντρώων. Είναι από το 2019. Η θητεία του κ. Ράμμου, που απειλούσε ότι θα φύγει αν άλλαζε ο συσχετισμός ή τα μέλη των οποίων, είχε λήξει εδώ και δύο χρόνια, είναι ακόμα στη θέση του και από ό,τι λέει κάνει μια χαρά τη δουλειά του και παίρνει τα 7 χιλιαρικάκια του ή τα 8, και δεν ξέρω πόσα παίρνει. Δεν παραιτήθηκε.

Πάμε να δούμε και τα μέλη, όμως, τώρα για να τελειώνει αυτό το παραμύθι με το ΠΑΣΟΚ. Βασικά, κακώς σας ξυπνάμε. Καθίστε εκεί στον λήθαργο, το πάτε το καράβι στα βράχια, μια χαρά το πάει ο Αρχηγός σας. Πάμε τώρα να δούμε λίγο τα μέλη.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Χήτα, με αυτό να τελειώσετε.

**ΚΩΝΣΤΑΝΤΙΝΟΣ ΧΗΤΑΣ:** Τελειώνω. Έχει ενδιαφέρον και αξίζει, κύριε Πρόεδρε.

Βέργαδος Δημήτριος ψηφίστηκε από το ΠΑΣΟΚ. Γκρίτζαλης Στέφανος ψηφίστηκε από το ΠΑΣΟΚ. Παπαδάκης Νικόλαος ψηφίστηκε από το ΠΑΣΟΚ. Τακτικά μέλη. Τα άλλα δύο που δεν ψηφίστηκαν είναι τρία δύο. Πάμε και στα αναπληρωματικά μέλη τώρα. Χατζηαντωνίου Δαμιανός ψηφίστηκε από το ΠΑΣΟΚ. Διαμαντοπούλου Βασιλική ψηφίστηκε από το ΠΑΣΟΚ. Η πλειοψηφία της ΑΔΑΕ ψηφίστηκε από το ΠΑΣΟΚ. Τι ζόρι τραβάτε; Τι σας έχει πιάσει με την Ελληνική Λύση;

Το πρόβλημά σας είναι εκεί, είναι η Κυβέρνηση. Είχατε την ευκαιρία να τη ρίξετε και δεν τη ρίξατε. Ρίξατε σωσίβιο σωτηρίας στην Κυβέρνηση με τον γάμο των ομοφυλοφίλων, και πάτε τώρα κόντρα στους γονείς γιατί κάνετε συμπαιγνία με τη Νέα Δημοκρατία για να θάψετε το θέμα, ενώ διαφωνούν οι συγγενείς και με την προανακριτική και -με συγχωρείτε για την έκφραση- με τη τζούφια πρόταση μομφής που καταθέτατε με δύο μήνες. Η πρόταση μομφής ενέχει και το στοιχείο του αιφνιδιασμού. Εσείς δύο μήνες το πιλατεύατε, όχι σήμερα, όχι αύριο, όχι σε μισή ώρα, όχι σε δύο ώρες, όχι την Πέμπτη, όχι το Σάββατο. Προχωρήστε έτσι. Συγχαρητήρια!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Μία τελευταία παρέμβαση θα γίνει από τον Κοινοβουλευτικό Εκπρόσωπο της Νέας Δημοκρατίας, τον κ. Κατσαφάδο και περνάμε στον κατάλογο των ομιλητών.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, θα είναι η τελευταία παρέμβαση;

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Ένα λεπτό μόνο θα χρειαστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Το δικαιούται. Ο κ. Χήτας συμπλήρωσε μόλις την τρίτη του παρέμβαση και τελευταία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν δικαιούται, κύριε Πρόεδρε.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Μόνο ένα λεπτό θα χρειαστώ. Θα είχα τελειώσει, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Όχι, δικαιούστε παρέμβαση. Ο κάθε Κοινοβουλευτικός δικαιούται τρεις παραβάσεις. Τι να κάνω; Αν θέλει να τις εξαντλήσει κάποιος τώρα, τις εξαντλεί.

Παρακαλώ, κύριε Κατσαφάδο, έχετε τον λόγο.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Θα είχα τελειώσει.

Δεν θα σταθώ σε αυτά τα οποία είπε κυρία Πρόεδρος της Ελληνικής Λύσης για τη μεγάλη παράταξη της Νέας Δημοκρατίας…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποια είναι η κυρία Πρόεδρος της Ελληνικής Λύσης;

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Της Πλεύσης Ελευθερίας, εννοώ. Καλά, Ελληνική Λύση και Πλεύση Ελευθερίας το ίδιο είναι.

Δεν θα σταθώ σε αυτά τα οποία είπε η κυρία Πρόεδρος της Πλεύσης Ελευθερίας εις βάρος της μεγάλης φιλελεύθερης παράταξης της Νέας Δημοκρατίας. Θα ήθελα να σταθώ, όμως, στους συναδέλφους Βουλευτές του ΠΑΣΟΚ που είδαν όλο αυτό το παραλήρημα και σε όποιον άλλον πιστεύει στον κοινοβουλευτισμό. Και θέλω να σας ρωτήσω, κύριοι συνάδελφοι του ΠΑΣΟΚ, είστε περήφανοι που έχετε βάλει στο ίδιο χαρτί την υπογραφή σας με αυτούς τους ανθρώπους;

(Χειροκροτήματα από την πτέρυγα της Νέας Δημοκρατίας)

Και θέλω να σας ρωτήσω: Ο κατήφορος και αυτός ο νομικός λαϊκισμός μέχρι που θα φτάσουν;

Κυρίες και κύριοι συνάδελφοι, όσοι σέβονται τους θεσμούς, τη δικαιοσύνη, τον κοινοβουλευτισμό, πρέπει να το δείχνουν αυτό και με τις πράξεις τους. Πραγματικά θα περιμένω μια απάντηση.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Περνάμε στον κατάλογο των ομιλητών. Τον λόγο έχει η κ. Μπακογιάννη και μετά η κ. Γεροβασίλη.

Παρακαλώ, κυρία Μπακογιάννη, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι δευτερολογία;

**ΠΡΟΕΔΡΕΥΩΝ (Γεώργιος Γεωργαντάς):** Όχι δευτερολογία. Είναι πρωτολογία στη θέση του κ. Κτιστάκη. Έχει γίνει αλλαγή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μίλησε και το πρωί.

**ΣΤΑΥΡΟΣ ΚΑΛΑΦΑΤΗΣ:** Το πρωί ήταν επί προσωπικού.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριοι συνάδελφοι.

**ΝΤΟΡΑ ΜΠΑΚΟΓΙΑΝΝΗ:** Κυρίες και κύριοι συνάδελφοι, όσοι από εσάς με ξέρετε χρόνια, θα αναρωτιέστε γιατί δεν απαντώ στις τέσσερις ή πέντε αναφορές τις οποίες έκανε η κ. Κωνσταντοπούλου σε εμένα κατά τη διάρκεια της ομιλίας της. Η απάντηση είναι απλή: Ένα από τα προνόμια της εμπειρίας είναι ότι διαλέγεις και τους συνομιλητές σου, διαλέγεις και τους αντιπάλους.

(Χειροκροτήματα από την πτέρυγα της Νέας Δημοκρατίας)

Κύριε Πρόεδρε, κύριοι Υπουργοί, κυρίες και κύριοι συνάδελφοι, όλοι μας και οι τριακόσιοι Βουλευτές, όπως και ολόκληρη η Ελλάδα, είμαστε συντετριμμένοι με την τραγωδία των Τεμπών. Τίποτα δεν μπορεί να συγκριθεί με μια μάνα ή έναν πατέρα που χάνουν το παιδί τους. Όπως, επίσης, κακά τα ψέματα, είναι άλλο να χάνεις το παιδί σου από μια αρρώστια ή από ένα τυχαίο δυστύχημα και άλλο να το βάζεις στο τρένο, το οποίο θεωρείς ασφαλές, και να σου βγαίνει το τρένο καρμανιόλα. Στην πρώτη περίπτωση τα βάζεις με τον Θεό. Στη δεύτερη, όμως, αναζητάς τους υπεύθυνους και αναζητάς δικαιοσύνη.

Υπό αυτήν την έννοια, θέλω ειλικρινά να ζητήσω συγγνώμη από όλους αυτούς τους ανθρώπους, όχι επειδή είχα ποτέ αρμοδιότητα για τα τρένα, αλλά επειδή υπήρξα Βουλευτής αυτού του Κοινοβουλίου επί πολλά χρόνια και -όπως φαντάζομαι και κάποιοι άλλοι- στο μερίδιο που μου αναλογεί έχω την ευθύνη ότι η Ελλάδα δεν απέκτησε επί πάρα πολλά χρόνια έναν ασφαλή σιδηρόδρομο.

Κλείνω αυτήν την παρένθεση, κυρίες και κύριοι συνάδελφοι, κι επανέρχομαι στις εκατοντάδες χιλιάδες ανθρώπων που βγήκαν στον δρόμο ζητώντας δικαιοσύνη, αλήθεια και τιμωρία των ενόχων.

Κυρίες και κύριοι συνάδελφοι, για μας για τη Νέα Δημοκρατία, αυτό είναι ένα βαρύ καθήκον και μια βαριά ευθύνη και την αναλάβαμε. Την αναλάβαμε από την πρώτη μέρα. Την αναλάβαμε προσπαθώντας να διευκολύνουμε τη δικαιοσύνη σε όλες τις αποφάσεις τις οποίες χρειαζόταν. Την αναλάβαμε όταν, όπως σας είπε πριν ο κ. Φλωρίδης, ψηφίσαμε να ανοίξουνε τα τηλέφωνα -και όπως παραδέχθηκε πριν η κυρία Πρόεδρος της Πλεύσης Ελευθερίας, εκείνη δεν το ψήφισε- για να μπορεί ο ανακριτής να τα δει όλα, τα πάντα, όσα ενδεχομένως μπορεί να κρύβονται. Την αναλάβαμε, διότι στη δική μας βάρδια έγινε το ατύχημα. Δεν υπάρχει αμφιβολία. Είμαστε εδώ για να μπορέσουμε να ξανακερδίσουμε την εμπιστοσύνη την οποία έχει χάσει ο ελληνικός λαός όχι μόνο σε εμάς, αλλά στο πολιτικό σύστημα στο σύνολό του.

Κυρίες και κύριοι συνάδελφοι, όσο και αν θέλετε να στρουθοκαμηλίζετε, η πραγματικότητα είναι ότι αν εμάς μας χρεώνουν ευθύνες για το ατύχημα, εσάς σας χρεώνουν καπηλεία και είναι βαριά η λέξη «καπηλεία». Είναι βαριά, διότι αδικείτε τους ανθρώπους. Προσπαθείτε να κλείσετε αυτές τις εκατοντάδες χιλιάδες ανθρώπους που βγήκαν στον δρόμο στα μικρά, μικρότατα κουτάκια, τα κομματικά σας.

Δεν χωράνε, παιδιά μου. Δεν χωράνε! Είναι πολλοί περισσότεροι και όσο και αν προσπαθείτε, δεν θα μπορέσετε να τους φέρετε στα μέτρα σας.

(Χειροκροτήματα από την πτέρυγα της Νέας Δημοκρατίας)

Σας το είπα και το πρωί, αυτό το οποίο θα έπρεπε να γίνει σήμερα στη Βουλή των Ελλήνων είναι να συζητάμε ποιος είναι ο καλύτερος τρόπος -και να μας κάνετε κριτική αν δεν σας αρέσει δικός μας, αν δεν σας αρέσει ότι συνεργαζόμαστε με Γάλλους, αν δεν σας αρέσει ότι φέραμε τους εμπειρογνώμονες αν δεν σας αρέσουν αυτά που κάνουν, να έρθετε και να μας κάνετε μια άλλη πρόταση και να μας πείτε ότι εμείς ξέρουμε καλύτερα. Η πραγματικότητα, όμως, είναι ότι δυστυχώς ακούστηκαν τερατώδη πράγματα.

Είμαι από την πρώτη μέρα, όλη την ημέρα ή στη Βουλή ή στην τηλεόραση. Αμφιβάλλω ότι έχω χάσει κανέναν ομιλητή. Ξεκίνησε αυτή η κατάθεση μομφής με το περίφημο πρώτο ομιλητή, τον κ. Δουδωνή, ο οποίος μας είπε με την οίηση του διορισμένου Βουλευτή Επικρατείας -και το λέει ένας άνθρωπος που δεν έχει διοριστεί ποτέ- ότι δεν απευθύνεται στους συναδέλφους της Νέας Δημοκρατίας κι ας είναι Βουλευτές που έχουν εκλεγεί δεκάδες φορές με σταυρό. Γιατί; Γιατί χειροκρότησαν τον κ. Καραμανλή.

Γιατί, κυρίες και κύριοι συνάδελφοι, χειροκρότησαν τον κ. Καραμανλή; Χειροκρότησαν τον κ. Καραμανλή -πράγμα το οποίο σας διαφεύγει όλων- όταν ο κ. Καραμανλής στάθηκε μπροστά τους και τους είπε ότι δεν θα κρυφτεί πίσω από την ασυλία του. Και τότε τον χειροκρότησαν!

(Χειροκροτήματα από την πτέρυγα της Νέας Δημοκρατίας)

Αυτό δεν θέλετε, κύριοι συνάδελφοι; Γι’ αυτό δεν δίνουμε μάχη όλοι εμείς, ή κάποιοι από εμάς που είμαστε πιο παλιοί; Για την μείωση του νόμου περί ευθύνης υπουργών, για να μπορεί να πηγαίνει ο πολιτικός στον φυσικό του δικαστή. Όταν, λοιπόν, το είπε αυτό ο Καραμανλής και χειροκρότησε η Νέα Δημοκρατία, ο κ. Δουδωνής δεν δέχεται -λέει- να απευθύνει τον λόγο στους Βουλευτές της Νέας Δημοκρατίας.

Λίγο λιγότερη οίηση, κύριοι συνάδελφοι του ΠΑΣΟΚ, θα σας έκανε καλό! Διότι δεν προέρχεστε από παρθενογένεση κανένας από εσάς. Όλοι μας με τον ένα ή με τον άλλο τρόπο έχουμε υπηρετήσει πολλά χρόνια μέσα σε αυτό το «μαγαζί».

Και μία κουβέντα για τους συναδέλφους του ΣΥΡΙΖΑ.

Ουσιαστικά είσαστε όλοι μαζί ο ΣΥΡΙΖΑ του 2015 και γι’ αυτό και τσιμπάτε και ανεβαίνετε και φωνάζετε όλοι μαζί, διότι απλώς ο ΣΥΡΙΖΑ του 2015 έγινε τέσσερα κόμματα. Εγώ, λοιπόν, δεν πρόκειται να σχολιάσω το ότι μαζευτήκαμε όλοι μαζί. Καλά κάνετε. Αυτοί είσαστε. Ένας ΣΥΡΙΖΑ του 2015 ο οποίος απλώς τώρα μας κάνει τη χάρη να έχει τέσσερα κόμματα, τέσσερις Κοινοβουλευτικούς Εκπροσώπους και τέσσερις Αρχηγούς.

Από την άλλη μεριά, εσείς, κύριοι συνάδελφοι του ΠΑΣΟΚ, δεν παύετε να μας εντυπωσιάζετε. Μας εντυπωσιάζετε πάντα, διότι καταφέρατε με ανίερη συμμαχία -όχι ανιαρή, αλλά ανίερη- τελικώς να συνεργαστείτε με τον ΣΥΡΙΖΑ του 2015 που σας έλεγε τότε γερμανοτσολιάδες και όλα τα υπόλοιπα σχετικά.

(Χειροκροτήματα από την πτέρυγα της Νέας Δημοκρατίας)

Κυρίες και κύριοι συνάδελφοι, αυτή η τραγωδία των Τεμπών είναι ένα μάθημα για όλους μας και είναι χρήσιμο να το διαβάσουμε σωστά και όχι μέσα από κομματικά ματογυάλια, γιατί ο καθένας από εμάς είναι υπεύθυνος απέναντι στον κόσμο που τον ψήφισε, που τον έστειλε σε αυτήν τη Βουλή και είναι βέβαιο ότι οι απαιτήσεις του ελληνικού λαού είναι υψηλές.

Εμείς στη Νέα Δημοκρατία θα ανταποκριθούμε, γιατί έχουμε ευθύνη να ανταποκριθούμε για έναν απλούστατο λόγο: Στον κόσμο γύρω μας έχουν έλθει τα πάνω κάτω. Είμαστε διακόσια χιλιόμετρα από την Ουκρανία και διακόσια χιλιόμετρα από τη Μέση Ανατολή. Εξ ανατολών έχουμε μια αναθεωρητική δύναμη η οποία δυναμώνει καθημερινά και παίζει ρόλο. Η Ευρώπη βρίσκεται στη δυσκολότερη στιγμή της. Αυτήν τη στιγμή που μιλάμε είναι αβέβαιο εάν θα καταφέρει το Ευρωπαϊκό Συμβούλιο να συμφωνήσει. Μέσα σ’ αυτό το περιβάλλον ακούσατε από τους Υπουργούς τι έχει κάνει μέχρι τώρα αυτή η Κυβέρνηση.

Έχει υποχρέωση, λοιπόν, ο Πρωθυπουργός, έχει ευθύνη ο Πρωθυπουργός να μην αφήσει την Ελλάδα απροστάτευτη, να κρατήσει σταθερά το τιμόνι και να την οδηγήσει σε δύο χρόνια σε εκλογές, έχοντάς τη βγάλει πάλι σε ένα ασφαλές λιμάνι.

Αυτήν την υποχρέωση δυστυχώς την έχουμε μόνοι και την έχουμε μόνοι, αγαπητέ κύριε Μάντζο, γιατί απλούστατα εσείς δεν μπήκατε στον κόπο να καταθέσετε την παραμικρή εναλλακτική κυβερνητική πρόταση.

Σας ευχαριστώ πολύ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, έχετε κάνει την παρέμβασή σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχω δικαίωμα να κάνω και δεύτερη και τρίτη. Θέλω να κάνω τη δεύτερη παρέμβασή μου. Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ακούστε λίγο. Έχετε δικαίωμα να κάνετε και δεύτερη και τρίτη, η οποία βέβαια θα είναι τρίλεπτη. Απλά επειδή είπαμε να μιλήσει και κανένας από τους συναδέλφους, αν νομίζετε ότι τώρα θέλετε να μπείτε σ’ έναν κύκλο αντιπαράθεσης με την κ. Μπακογιάννη, να το κάνετε.

**ΝΤΟΡΑ ΜΠΑΚΟΓΙΑΝΝΗ:** Δεν τσιμπάω, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ορίστε, έχετε τα τρία λεπτά της παρέμβασής σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε.

Χαίρομαι που σε αυτήν την Αίθουσα υπάρχουν οι προνομιούχοι που μπορεί ex officio ή λόγω συγγενείας να έχουν άλλα δικαιώματα ή επειδή ανήκουν στο κυβερνών κόμμα ή επειδή είναι αδελφή Πρωθυπουργού και μιλάει Βουλευτής δύο φορές και υπάρχουν και…

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Συγγνώμη. Έμαθα ότι το πρωί ζητήθηκε ο λόγος επί προσωπικού. Ακούστε λίγο. Είναι υποχρέωση του Προεδρείου…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μη με διακόπτετε, παρακαλώ.

**ΠΡΟΕΔΡΕΥΩΝ (Γεώργιος Γεωργαντάς):** Όταν λέγεται κάτι αναληθές, είναι υποχρέωση του Προεδρείου να το αποκαθιστά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πού ακούστηκε να το κάνετε αυτό;

**ΠΡΟΕΔΡΕΥΩΝ (Γεώργιος Γεωργαντάς):** Αναφέρεστε στο Προεδρείο, κυρία Κωνσταντοπούλου. Το πρωί ο λόγος ήταν επί προσωπικού. Τώρα είναι η κανονική ομιλία της κ. Μπακογιάννη. Παρακαλώ! Μη μιλάτε για προνομιακή μεταχείριση. Ο λόγος το πρωί ήταν επί προσωπικού. Τώρα δόθηκε ο κανονικός χρόνος ομιλίας.

Μηδενίζω τον χρόνο. Παρακαλώ! Αφορά το Προεδρείο, γι’ αυτό παίρνω τον λόγο και απαντώ. Ό,τι άλλο δεν με αφορά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το Προεδρείο κατά το Σύνταγμα είναι αμερόληπτο και όχι κομματικό. Αυτό το οποίο κάνετε θυμίζει τους χειρότερους στρατοδίκες και κρίνεστε.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Όταν λέτε ότι το Προεδρείο έχει προνομιακή μεταχείριση σε Βουλευτές, δεν θα απαντήσει το Προεδρείο; Συγγνώμη!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα σταματήσετε να με διακόπτετε;

**ΠΡΟΕΔΡΕΥΩΝ (Γεώργιος Γεωργαντάς):** Όχι. Όταν αναφέρεστε στο Προεδρείο θα παίρνετε απαντήσεις. Παρακαλώ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τότε να σας ρωτήσω κάτι. Θυμίστε μου. Δεν ήσασταν ένας από τους τρεις Βουλευτές που είχατε υπογράψει εκείνη την τροπολογία για την απαλλαγή των τραπεζιτών και μετά…

**ΠΡΟΕΔΡΕΥΩΝ (Γεώργιος Γεωργαντάς):** Δεν τα θυμάστε καλά. Όχι, δεν ήμουν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν ήσασταν;

**ΠΡΟΕΔΡΕΥΩΝ (Γεώργιος Γεωργαντάς):** Δεν ήμουν, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι κάνατε τότε;

**ΠΡΟΕΔΡΕΥΩΝ (Γεώργιος Γεωργαντάς):** Η μνήμη σας άρχισε και σας αφήνει. Δεν ήμουν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Την ψηφίσατε; Την ψηφίσατε την τροπολογία;

**ΠΡΟΕΔΡΕΥΩΝ (Γεώργιος Γεωργαντάς):** Κοιτάξτε λίγο. Να σας πω μετά ποιοι ήταν οι τρεις, άμα θέλετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Την ψηφίσατε;

**ΠΡΟΕΔΡΕΥΩΝ (Γεώργιος Γεωργαντάς):** Πάντως δεν ήμουν εγώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Την ψηφίσατε;

(Θόρυβος από την πτέρυγα της Νέας Δημοκρατίας)

Μπορώ να έχω τον λόγο;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πολύ ωραία.

Η κ. Μπακογιάννη …

**ΣΤΑΥΡΟΣ ΚΑΛΑΦΑΤΗΣ:** Μπορείτε να ζητήσετε και συγγνώμη!

**ΙΩΑΝΝΗΣ ΠΑΠΠΑΣ:** Συγγνώμη δεν ζητήσατε!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Παρακαλώ, μηδενίστε τον χρόνο, γιατί θα αρχίσετε μετά …

(Θόρυβος από την πτέρυγα της Νέας Δημοκρατίας)

Κύριε Γεωργαντά, μπορείτε τον χρόνο να τον θέσετε εξαρχής και να σταματήσετε τα κόλπα από Έδρας;

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κύριοι συνάδελφοι, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πολύ ωραία. Ξέρετε για ποια τροπολογία μιλώ. Μιλώ για εκείνη που φέρανε τρεις Βουλευτές της Νέας Δημοκρατίας το 2013-2014. Απαλλάξανε τους τραπεζίτες με βουλευτική τροπολογία. Το ψήφισε βέβαια όλη η Κοινοβουλευτική Ομάδα και εσείς, κυρία Μπακογιάννη και εσείς, κύριε Γεωργαντά.

**ΙΩΑΝΝΗΣ ΠΑΠΠΑΣ:** Τι λέτε τώρα;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Απαλλάξανε τους τραπεζίτες από τις ποινικές ευθύνες και μετά λέγανε ότι δεν καταλάβανε τι έλεγε η τροπολογία που είχανε φέρει.

Κοιτάξτε. Κυρία Μπακογιάννη, η υποκρισία έχει τα όριά της. Κοντέψαμε να πιστέψουμε ότι είστε συντετριμμένη, αν δεν λέγατε τόσα ψέματα, τόσα ψέματα ανερυθρίαστα…

**ΙΩΑΝΝΗΣ ΠΑΠΠΑΣ:** Ντροπή σας! Μόνο εσείς πονάτε …

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τόσα ψέματα ανερυθρίαστα…

**ΙΩΑΝΝΗΣ ΠΑΠΠΑΣ:** Μα, δεν γίνεται …

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αυτό που κάνετε είναι φασισμός. Αυτό που κάνετε λέγεται φασισμός!

**ΙΩΑΝΝΗΣ ΠΑΠΠΑΣ:** Φασισμός είναι αυτό που κάνετε εσείς!

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριοι συνάδελφοι. Παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αυτό είναι ο φασισμός, κύριοι! Δεν αφήνετε να ακουστεί αντίλογος.

**ΙΩΑΝΝΗΣ ΠΑΠΠΑΣ:** Έχετε πονόμετρο εσείς;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αυτό είναι ο φασισμός, κύριοι! Φασισμός και από τον κ. Γεωργαντά και από εσάς! Και γελάει η κ. Μπακογιάννη, αλλά καταλαβαίνει κιόλας τι σημαίνει αυτό που κάνετε.

**ΠΡΟΕΔΡΕΥΩΝ (Γεώργιος Γεωργαντάς):** Προσδίδετε ιδιότητες φασισμού επιλεκτικά, όπου νομίζετε εσείς. Ποια είστε εσείς που μπορείτε να δίδετε ιδιότητες φασιστικής συμπεριφοράς; Δεν το κατάλαβα!

(Χειροκροτήματα από την πτέρυγα της Νέας Δημοκρατίας)

Ποιος σας έδωσε αυτό το δικαίωμα; Δεν είναι εκλεγμένοι όλοι αυτοί από τον λαό;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και μπορούν να μου στερούν τον λόγο και αυτοί και εσείς, οι εκλεγμένοι…

**ΠΡΟΕΔΡΕΥΩΝ (Γεώργιος Γεωργαντάς):** Όχι, αλλά οι υβριστικές συμπεριφορές προκαλούν αντιδράσεις.

**ΙΩΑΝΝΗΣ ΠΑΠΠΑΣ:** Με ποιο δικαίωμα μιλάτε για τον πόνο τον δικό μας;

**ΔΙΟΝΥΣΙΟΣ ΧΑΤΖΗΔΑΚΗΣ:** Έλεος!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πείτε μου για ποιον λόγο αποτρέπετε Αρχηγό κόμματος από το να μιλήσει από την πρώτη μου παρέμβαση στις έξι το απόγευμα. Ποιος σας νομιμοποιεί …

**ΠΡΟΕΔΡΕΥΩΝ (Γεώργιος Γεωργαντάς):** Μιλήσατε δεκατέσσερα λεπτά σε παρέμβαση των πέντε λεπτών και τώρα αναφέρεστε σε πράγματα τα οποία χρήζουν απαντήσεων, γι’ αυτό δεν μπορείτε να ολοκληρώσετε τη δεύτερη παρέμβασή σας. Στην πρώτη αντί για πέντε λεπτά, μιλήσατε δεκατέσσερα. Παρακαλώ! Επί της παρεμβάσεώς σας, όταν αναφέρεστε σε άλλους, είναι λογικό να απαντήσουν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αυτό το οποίο αυτήν τη στιγμή γίνεται είναι κατάλυση της κοινοβουλευτικής λειτουργίας. Θα περιμένω από τα κόμματα της Αντιπολίτευσης να πάρουν θέση, διότι προσπαθείτε να προστατέψετε την κ. Μπακογιάννη από την απάντηση την οποία θα της δώσω.

Πρώτον, κυρία Μπακογιάννη, προσβάλατε τον κ. Δουδωνή ως διορισμένο…

**ΠΑΝΑΓΙΩΤΗΣ ΔΟΥΔΩΝΗΣ:** Θα απαντήσω εγώ σ’ αυτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχετε υπάρξει η ίδια ορισμένη και διορισμένη πρώτη στο ψηφοδέλτιο της Επικρατείας της Νέας Δημοκρατίας επί κ. Σαμαρά όταν το κόμμα σας, η Δημοκρατική Συμμαχία, απέτυχε να εκλεγεί στις εκλογές του Μαΐου του 2012 και προσχωρήσατε ξανά στη Νέα Δημοκρατία και άλλαξε τις λίστες ο κ. Σαμαράς και έβαλε εσάς πρώτη στο ψηφοδέλτιο Επικρατείας και εκλεγήκατε, όπως εξελέγησαν ο κ. Οικονόμου, ο κ. Αυγενάκης -ο κ. Οικονόμου μπορεί και να μην εξελέγη-, ο κ. Αυγενάκης, δικό σας πρωτοπαλίκαρο, ο κ. Μαρκογιαννάκης, γνωστός και μη εξαιρετέος, δικό σας πρωτοπαλίκαρο.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριοι συνάδελφοι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αφήστε, λοιπόν, τους ονειδισμούς. Και οι Βουλευτές Επικρατείας εκλεγμένοι είναι. Όλοι όσοι εκλέγονται μ’ ένα εκλογικό σύστημα είναι εκλεγμένοι και καλό είναι να αποφεύγετε αυτού του είδους τις επιθέσεις με ψέματα.

Καλό είναι να μην ξαναπείτε αυτήν την τρομακτική φράση «έτυχε στη δική μας βάρδια». Τα ίδια είχε πει και η κ. Δούρου και την επαινούσατε όταν ήλθε εδώ μέσα στη Βουλή στις πρώτες συνεδριάσεις τον Ιούλιο του 2023 και διατεινόταν ότι είναι αθώα και ότι είναι πολιτική δίωξη η δίωξη για το Μάτι και τη βρήκατε στην επιτροπή στη Γερουσία μπροστά στα μάτια μου και στ’ αυτιά μου και της είπατε ότι ήταν εξαιρετική.

Εσείς, λοιπόν, οι εξαιρετικοί λέτε ότι είναι θέμα βάρδιας. Και μήπως η απολογία σας; Ζητάτε συγγνώμη γιατί υπήρξατε Βουλευτής; Δεν υπήρξατε απλώς Βουλευτής, κυρία Μπακογιάννη. Υπήρξατε επί χρόνια Υπουργός, υπήρξατε η Υπουργός Εξωτερικών στη βάρδια της οποίας έφυγαν Χριστοφοράκος, Καραβέλας και άλλοι διωκόμενοι για τη Siemens.

Σας θυμίζω ότι βαγόνια της Siemens της δεκαετίας του ‘90, κυρία Μπακογιάννη, είναι τα βαγόνια αυτά που συγκρούστηκαν και σκότωσαν τα παιδιά. Και τον υπεύθυνό σας, τον κ. Χαλαστάνη, που άφησε δήθεν από αμέλεια να φύγουν οι κατηγορούμενοι για τη Siemens, που δεκαετίες μετά, τώρα, είναι ελεύθεροι και ωραίοι, τον κ. Χαλαστάνη λοιπόν τον κάνατε οι κυβερνήσεις σας πρέσβη στο Παρίσι, γιατί έτσι τιμωρείται κάποιος που αφήνει τους κατηγορουμένους για τη Siemens. Γίνεται πρέσβης στο Παρίσι και εμπλέκεται και στη διακίνηση της λίστας Λαγκάρντ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Επιπλέον, θα ήθελα να θυμίσω, κυρία Μπακογιάννη, τα αιτήματα για δικαιοσύνη και αλήθεια και λογοδοσία περιέχουν τη λογοδοσία για την επί δεκαετίες διαφθορά σε αυτήν τη χώρα, για την επί δεκαετίες ατιμωρησία. Και θα ήθελα να σας θυμίσω ότι τα παιδιά που πήραν το τρένο ήταν φοιτητές. Πήρανε το φθηνότερο μέσο και εσείς είστε η Βουλευτής που ξέχασε, υποτίθεται, να δηλώσει 1 εκατομμύριο ευρώ για το πόθεν έσχες.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Έχει ζητήσει τον λόγο για προσωπικό ο κ. Δουδωνής, για την αναφορά που έγινε στο πρόσωπό του. Θα μας εξηγήσει τώρα, όπως προβλέπεται, ποιος είναι ο προσωπικός λόγος για τον οποίο ζητάει το λόγο. Έχετε ένα λεπτό για να το αναπτύξετε.

**ΠΑΝΑΓΙΩΤΗΣ ΔΟΥΔΩΝΗΣ:** Κύριε Πρόεδρε, θα είμαι πάρα πολύ σύντομος. Η κ. Μπακογιάννη αναφέρθηκε μειωτικά στον θεσμό των Βουλευτών Επικρατείας, έναν θεσμό που καθιέρωσε στο Σύνταγμα του 1975 ο Κωνσταντίνος Καραμανλής και στον οποίον υπήρξαν προσωπικότητες όπως ο καθηγητής Ευρυγένης, όπως ο Μιχαήλ Στασινόπουλος, ο Κωνσταντίνος Τσάτσος, η Αμαλία Φλέμινγκ υπονοώντας ότι υπάρχουν Βουλευτές σε αυτό το Κοινοβούλιο δύο ταχυτήτων. Της απαντώ, λοιπόν.

Όλοι οι Βουλευτές, κυρία Μπακογιάννη κατά το Σύνταγμα είμαστε ίσοι, είτε εξελέγησαν με σταυρό, είτε επελέγησαν από το κόμμα τους, είτε είχαν την τύχη να είναι παιδιά ή ανίψια Πρωθυπουργών, όπως εσείς και ο Κωνσταντίνος Αχιλλέως Καραμανλής που χειροκροτούσε όλη η Κοινοβουλευτική σας Ομάδα. Αυτή είναι η πραγματικότητα. Όλοι οι Βουλευτές είναι ίσοι.

(Χειροκροτήματα)

Αλλά δεν είδα την ίδια ευαισθησία για έναν άλλον επικεφαλής του ψηφοδελτίου Επικρατείας του ΠΑΣΟΚ, τον κ. Φλωρίδη, ο οποίος ήρθε σήμερα να υβρίσει το πρώην κόμμα του, το κόμμα που τον ανέδειξε, τον έκανε Βουλευτή και Υπουργό και να μας θυμίσει την περίοδο 2012-2015. Απλά θέλω να ρωτήσω τον κ. Φλωρίδη, πού ήταν ο κ. Φλωρίδης την περίοδο 2012-2015; Πού ήταν; Αυτό.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Μπακογιάννη, έχετε τον λόγο.

**ΝΤΟΡΑ ΜΠΑΚΟΓΙΑΝΝΗ:** Είναι σαφές ότι προκαλώ μεγάλη αναστάτωση με τα λόγια μου. Θα απαντήσω, λοιπόν, δύο πράγματα απλώς και μόνο.

Να ξεκινήσω διότι πράγματι ήταν μειωτικό αυτό το οποίο είπα για εσάς, κύριε Δουδωνή. Ήταν μειωτικό διότι ήταν εξαιρετικά μειωτικό αυτό που είπατε για το σύνολο της Κοινοβουλευτικής Ομάδας της Νέας Δημοκρατίας. Και όταν μειώνετε μια ολόκληρη Κοινοβουλευτική Ομάδα με αυτό το ύφος, θα πάρετε απάντηση. Θα πάρετε και θα παίρνετε απάντηση.

(Χειροκροτήματα από την πτέρυγα της Νέας Δημοκρατίας)

Δεύτερον, κάνετε μια νύξη ότι είμαστε γιοι και κόρες και δεν ξέρετε τι. Κύριε Δουδωνή, μιλάτε με έναν άνθρωπο που είναι ο μόνος Έλλην Βουλευτής ο οποίος έχει εκλεγεί σε τρεις διαφορετικές περιφέρειες της χώρας και πάντα πρώτος.

(Χειροκροτήματα από την πτέρυγα της Νέας Δημοκρατίας)

Άρα, σας παρακαλώ πάρα πολύ αν μη τι άλλο να σέβεστε την ιστορία του καθενός μέσα σ’ αυτήν την Αίθουσα.

Τρίτο και τελευταίο. Η κ. Κωνσταντοπούλου από την πρώτη μέρα που με είδε μπροστά της ενοχλήθηκε τα μάλα. Και ενοχλείται τα μάλα διότι εγώ είμαι γυναίκα. Οπότε κάθε φορά που κλαίγεται ότι της γίνεται μπούλινγκ και ότι δεν μπορεί και ότι είναι η μόνη γυναίκα Πρόεδρος της Βουλής και όλα αυτά που τραβάει από το ανδροκρατούμενο καθεστώς, απαντώ κι εγώ ενίοτε, η οποία δεν έχω κλαφτεί ποτέ, ενδεχομένως γιατί δεν χρειάστηκε να κλαφτώ ποτέ. Αλλά εν πάση περιπτώσει εγώ δεν κλάφτηκα και αυτό την ενοχλεί την κ. Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κλαίγονται οι γυναίκες, λοιπόν.

**ΝΤΟΡΑ ΜΠΑΚΟΓΙΑΝΝΗ:** Όλα αυτά που είπατε, κυρία Κωνσταντοπούλου, είναι μια παλιά ιστορία ύβρεων και συκοφαντιών.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αυτό είναι αλήθεια.

**ΝΤΟΡΑ ΜΠΑΚΟΓΙΑΝΝΗ:** Και το ένα 1 εκατομμύριο έχει πάει στο δικαστήριο και έχει κριθεί και έχει δικαιωθεί. Γιατί εγώ σε αντίθεση με άλλους πήγα στη Βουλή και ζήτησα την άρση ασυλίας μου. Κρίθηκε και αθωώθηκε. Για όλα αυτά τα οποία έχετε πει για τα βαγόνια της Siemens, δεν έχω ιδέα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Από Βουλευτής το είχατε το εκατομμύριο;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ.

**ΝΤΟΡΑ ΜΠΑΚΟΓΙΑΝΝΗ:** Αλλά το βέβαιον είναι ότι η Hellenic Train δεν ρώτησε εμένα τι βαγόνια θα πάρει. Μάλλον επί ΣΥΡΙΖΑ που έγινε η συμφωνία, κάποια άκρη θα είχατε κι εσείς.

Επί της ουσίας, σας είπα και πριν, δεν έχω επιλέξει να σας κάνω συνομιλητή μου. Υβρίζετε όσο θέλετε. Συνομιλητής δικός μου δεν θα γίνετε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος» τριάντα οκτώ μαθήτριες και μαθητές και τρεις συνοδοί εκπαιδευτικοί από το 2ο Γυμνάσιο Διαπολιτισμικής Εκπαίδευσης Ιωαννίνων.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Πρέπει να δώσω τον λόγο στην κ. Γεροβασίλη η οποία προεδρεύει μετά.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, θα ήθελα τον λόγο επί της διαδικασίας.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ.

**ΧΡΗΣΤΟΣ ΓΙΑΝΝΟΥΛΗΣ:** Θα ήθελα να παρακαλέσω πρώτα ξεκινώντας από την Κοινοβουλευτική Ομάδα του ΣΥΡΙΖΑ που έχω την τιμή να εκπροσωπώ, με κάθε σεβασμό στην κ. Μπακογιάννη, στην κ. Κωνσταντοπούλου, στον κ. Ανδρουλάκη σε όλους, επιτέλους ας σεβαστούμε τον ρόλο και την παρουσία των Βουλευτών. Είναι ανεπίτρεπτο εδώ και μιάμιση ώρα, εδώ και μιάμιση ώρα να υπάρχουν συνάδελφοι οι οποίοι είναι από την επαρχία, από παντού…

Σεβόμενος τη διαδικασία και τον Κανονισμό προκύπτει ουσία απ’ αυτά που λέγονται. Δεν τα υποτιμώ. Αλλά θέλω να σας πω και να μεταφέρω πολιτικά, ανθρώπινα αλλά και ως μέσος παρατηρητής αυτής της διαδικασίας: Δεν πάει άλλο. Δεν μπορεί ο Βουλευτής στις τέσσερις η ώρα να υποδύεται επειδή ο Γιαννούλης, ο Κατσαφάδος έχουν την αμετροέπεια του χρόνου χωρίς τέλος. Και δεν αναφέρομαι σε κάποιον συγκεκριμένο. Σε όλους. Φτάνει πια.

**ΠΡΟΕΔΡΕΥΩΝ (Γεώργιος Γεωργαντάς):** Θα συμφωνήσω απολύτως μαζί σας και χαίρομαι που το αναφέρετε.

**ΧΡΗΣΤΟΣ ΓΙΑΝΝΟΥΛΗΣ:** Κάντε κάτι.

**ΠΡΟΕΔΡΕΥΩΝ (Γεώργιος Γεωργαντάς):** Ακούστε λίγο. Βλέπετε ότι προσπαθώ. Οι παρεμβάσεις είναι υποχρεωτικές να δοθούν από την πλευρά του Προεδρείου σε όποιον τις ζητάει. Απλά αν περιοριζόμασταν όλοι στον χρόνο που προβλέπεται και ξέρουμε ποιοι κατά συνήθεια υπερβαίνουν αυτό τον χρόνο, τότε θα ήταν όλα καλύτερα.

**ΧΡΗΣΤΟΣ ΓΙΑΝΝΟΥΛΗΣ:** Δεν μπορεί ένας Υπουργός να παίρνει τον λόγο τρεις φορές για δέκα λεπτά. Δεν γίνεται.

**ΠΡΟΕΔΡΕΥΩΝ (Γεώργιος Γεωργαντάς):** Ακούστε. Είναι πρόταση δυσπιστίας κατά της Κυβέρνησης. Και η Κυβέρνηση με τους Υπουργούς της πρέπει να απαντάει. Είναι ουσιαστικά το Σώμα κατά της Κυβέρνησης. Δεν μπορεί να μην απαντά η Κυβέρνηση. Παρακαλώ να σεβαστούμε την κ. Γεροβασίλη που ανέβηκε στο Βήμα.

**ΧΡΗΣΤΟΣ ΓΙΑΝΝΟΥΛΗΣ:** Με συγχωρείτε. Ενδιέφερε το Σώμα τι έκανε ο Φλωρίδης το 1994;

**ΠΡΟΕΔΡΕΥΩΝ (Γεώργιος Γεωργαντάς):** Όταν αναφέρεται πρέπει να απαντηθούν πράγματα. Το καταλαβαίνετε.

**ΧΡΗΣΤΟΣ ΓΙΑΝΝΟΥΛΗΣ:** Ε, όχι!

**ΠΡΟΕΔΡΕΥΩΝ (Γεώργιος Γεωργαντάς):** Δεν διαφωνούμε. Συμφωνώ με αυτό που είπατε. Συμφωνώ.

Από τον ΣΥΡΙΖΑ η Αντιπρόεδρος της Βουλής κ. Γεροβασίλη έχει τον λόγο.

Παρακαλώ, κυρία Γεροβασίλη.

**ΟΛΓΑ ΓΕΡΟΒΑΣΙΛΗ (Δ΄ Αντιπρόεδρος της Βουλής):** Επανερχόμεθα.

Κυρίες και κύριοι συνάδελφοι, ο ελληνικός λαός είναι στους δρόμους και στις πλατείες εξεγερμένος. Και φυσικά, παρά την προσπάθεια της Κυβέρνησης να τους καταστείλει και να τους τρομοκρατήσει, είναι και θα είναι, είναι η εκτίμησή μου, διότι υπάρχουν λόγοι για να είναι.

Ο κύριος Πρωθυπουργός χθες εμφανίστηκε απορημένος, αλλά ταυτόχρονα και αλαζόνας και αμετανόητος. Όμως δεν είδε την κοινωνία που τον αμφισβητεί. Δεν είδε την κοινωνία που τον απαξιώνει, που τους απαξιώνει. Τι είδε; Διαδικτυακές παρεμβάσεις, bots, και ξένο δάκτυλο. Και τι άλλο είδε ο κ. Μητσοτάκης; Είδε χτες μια ενδιαφέρουσα ετερόκλητη συμμαχία προθύμων στη Βουλή. Και τον λαό; Τον είδε; Τι είδε και τι μας είπε για τον ελληνικό λαό; Ότι είναι ένας λαός παραπλανημένος από την προπαγάνδα της Αντιπολίτευσης και των διαδικτυακών bots. Και μας διαβεβαίωσε ότι είναι εδώ, ότι ήρθε εδώ για να τα πούμε όλα. Έδωσε και λύσεις. Δηλαδή, δεσμεύτηκε για την ολοκλήρωση του Κτηματολογίου, για την αξιολόγηση στο δημόσιο, για να ολοκληρώσει τη δουλειά που είχε αφήσει μισή το 2014 ως Υπουργός Διοικητικής Μεταρρύθμισης, τότε που έμεινε και γνωστός ως ο Υπουργός της διαθεσιμότητας και των απολύσεων. Δηλαδή, μας ενημέρωσε ότι θα συνεχίσει για να ολοκληρώσει τις απολύσεις δημοσίων υπαλλήλων και μάλιστα κατοχυρωμένες στο ελληνικό Σύνταγμα.

Για τους σιδηροδρόμους, για το ζήτημα το οποίο συζητάμε, μας είπε κάτι;

Μας είπε ότι η χώρα θα έχει σιδηρόδρομο το 2027. Δηλαδή, όταν θα έχει συμπληρώσει οκτώ χρόνια η Νέα Δημοκρατία στη διακυβέρνηση της χώρας.

Κοιτάξτε, κυρίες και κύριοι συνάδελφοι, ο λαός ζητάει δικαιοσύνη και κράτος δικαίου. Ο λαός ζητάει να αναπνεύσει, ζητάει ασφάλεια για τη ζωή του και ασφάλεια για τη χώρα. Και για όποιον δεν κατάλαβε, ο ελληνικός λαός είπε ένα τεράστιο «ως εδώ».

Και τι άλλο μας είπε ο κύριος Πρωθυπουργός; Μας είπε ότι το «112» είναι ένα μεγάλο επίτευγμα της διακυβέρνησης της Νέας Δημοκρατίας που έλυσε όλα τα ζητήματα. Εργαλείο σημαντικό το «112», δεν λέω, αλλά δεν είναι επίτευγμα της Κυβέρνησης. Το παρέδωσε από τον καλό σχεδιασμό του 2014, με απένταξη. Το πήραμε απενταγμένο το έργο το 2015, το επανεντάξαμε, το ολοκληρώσαμε, το υλοποιήσαμε, το παραδώσαμε στην Κυβέρνηση της Νέας Δημοκρατίας σε πιλοτική λειτουργία -εν λειτουργία, πιλοτική βεβαίως- και από κει και μετά, ναι, έγιναν βήματα και το σημαντικό αυτό εργαλείο αποδίδει αυτά τα οποία πρέπει να αποδώσει.

Αλλά δεν μπορούμε να τα ξεχάσουμε όλα σε αυτήν τη ζωή. Και τι άλλο είπε ο κύριος Πρωθυπουργός ότι του είπε ο ελληνικός λαός; Να προχωρήσει πιο δυναμικά και γρήγορα τις τομές, για να εξαλειφθούν οι χρόνιες παθογένειες του κράτους. Δηλαδή, τον έκτο χρόνο διακυβέρνησης της Νέας Δημοκρατίας, τι είπε ο ελληνικός λαός να αλλάξει; Το κράτος, αυτό το βαθύ πελατειακό κράτος, που οργάνωσε με συνέπεια η Κυβέρνηση της Νέας Δημοκρατίας. Ας αρχίσει, λοιπόν, αφού το πήρατε και αυτό το μήνυμα, από το κράτος των μετακλητών, των ρουσφετιών, που έχουν φτάσει σε ιστορικό υψηλό. Και θυμίζω εδώ και το τραγικό, το παράνομο, ρουσφέτι μετάταξης του σταθμάρχη.

Και μιας και είπαμε για το κράτος, πάμε και στο παρακράτος: Παρακράτος υποκλοπών. Να σας πω το χθεσινό νέο. Ξεκίνησε χθες η δίκη για τις υποκλοπές. Ήμουν εκεί ως μάρτυρας. Πρώτος μάρτυρας ήταν ο κ. Ανδρουλάκης, δεύτερος μάρτυρας ο κ. Σπίρτζης, τρίτη μάρτυρας εγώ και άλλοι πενήντα ένας μάρτυρες στο σύνολο. Ζητήθηκε αναβολή από τους κατηγορούμενους χθες. Δεν δόθηκε αναβολή, απορρίφθηκε, διότι παραγράφεται τον Ιούνιο του 2025 το συγκεκριμένο αδίκημα. Ποιος δικάζεται σε αυτήν τη δίκη; Τέσσερις ιδιώτες που εμπορευόνταν το Predator. Πόσα τα θύματα; Δύο, ο κ. Κουκάκης και η κ. Σίφορντ. Τι δεν απαντάει; Τι δεν θα απαντηθεί; Αυτοί που εμπορεύτηκαν έστησαν το δίκτυο κατασκοπείας στη χώρα; Ποιος παρήγγειλε τις παρακολουθήσεις; Πού είναι τα αρχεία; Ποιος αξιοποίησε ή αξιοποιεί ακόμη τα αρχεία των παρακολουθήσεων; Και αυτά, ανεξάρτητα από τις παρακολουθήσεις που έκανε η Εθνική Υπηρεσία Πληροφοριών που συνέβαιναν ταυτόχρονα. Θυμίζω ότι οι παρακολουθήσεις της ΕΥΠ κρίθηκαν νομότυπες και έμειναν εκτός κάδρου ποινικών ευθυνών.

Εν τω μεταξύ, σε αυτούς που δικάζονται σήμερα, επειδή εμπορεύτηκαν το παράνομο λογισμικό στην Ελλάδα, το ελληνικό Υπουργείο Εξωτερικών έδωσε άδεια παρανόμως να το εξάγουν σε τρίτες χώρες. Τώρα, με ποιου εντολή παρακολουθήθηκαν Υπουργοί, Αρχηγός ΓΕΕΘΑ, στελέχη αντιπολίτευσης, δημοσιογράφοι, επιχειρηματίες, συγγενείς τους κ.λπ., αυτά δεν υπάρχουν στη δίκη, δεν τα βλέπουμε. Θα απαντηθούν ποτέ αυτά τα ερωτήματα; Κατά την προσωπική μου άποψη, όχι. Δεν είναι συγκάλυψη του σκανδάλου αυτό;

Κλείνω και επανέρχομαι στα Τέμπη. Καινούργιο το στοιχείο σήμερα, η αποκάλυψη της εστίας, σε απάντηση του ισχυρισμού του κ. Τριαντόπουλου ότι δήθεν ήταν παρατηρητής. Αποκαλύπτεται, ακριβώς, σε αυτό το δημοσίευμα ότι τα χρήματα του μπαζώματος εκταμιεύτηκαν διότι υπήρχε κυβερνητική σκοπιμότητα.

Κυρίες και κύριοι συνάδελφοι, επίσης, αυτή η θεωρία του όλοι το ίδιο είμαστε, να θυμίσω -για όποιον δεν το θυμάται- ότι είναι το τελευταίο καταφύγιο του Κυριάκου Μητσοτάκη και μόνο αυτόν εξυπηρετεί. Να σας θυμίσω ότι για τη Σύμβαση 717, την οποία χρησιμοποιεί η Νέα Δημοκρατία για να κρυφτεί πίσω από τις διαχρονικές παθογένειες, ο ΣΥΡΙΖΑ-Προοδευτική Συμμαχία ζήτησε προανακριτική. Ο Χρήστος Σπίρτζης ζήτησε με δική του πρωτοβουλία να ελεγχθεί ο ίδιος, αλλά δεν το επέτρεψε η Νέα Δημοκρατία. Προφανώς, για να μην ελεγχθούν και οι Υπουργοί της. Και όταν εμείς ζητούσαμε έλεγχο για την περίοδο της δικής μας διακυβέρνησης, εσείς, κύριοι της Νέας Δημοκρατίας, κόβατε μάρτυρες από την εξεταστική επιτροπή.

Ποιος απαξίωσε τον ΟΣΕ; Υπήρχαν χίλιοι διακόσιοι υπάλληλοι στα μνημόνια, εκτός μνημονίων επτακόσιοι. Γιατί δεν δόθηκαν οι 90.000 να φτιαχτεί η τοπική τηλεδιοίκηση που κάηκε στη Λάρισα το ’19 και που, αν υπήρχε, δεν θα είχε συμβεί το έγκλημα; Ποιος άφησε εκτός λειτουργίας το δευτεροβάθμιο κέντρο ελέγχου στην Αθήνα;

Κυρίες και κύριοι, για να κλείσω, καθώς δεν υπάρχει άλλος χρόνος. Ευχαριστώ, κύριε Πρόεδρε και για το παραπάνω λεπτό που μου δώσατε. Μιας και η συζήτηση από τον Πρωθυπουργό της χώρας έγινε στη βάση της αξιολόγησης, της αξιολόγησης των δημοσίων υπαλλήλων, κλείνω με αυτό: Η Κυβέρνηση, ο Πρωθυπουργός και τα γαλάζια παιδιά έχετε αρνητική αξιολόγηση. Δηλαδή, με τους όρους της Νέας Δημοκρατίας, διαθεσιμότητα και απόλυση. Θα συνιστούσα την παραίτηση ως καλύτερη επιλογή.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο τώρα έχει η κ. Οικονόμου από τη Νέα Δημοκρατία και θα ακολουθήσει ο Υπουργός Εσωτερικών.

Παρακαλώ, κυρία Οικονόμου, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν θα ξαναμιλήσει ο κ. Φλωρίδης;

**ΠΡΟΕΔΡΕΥΩΝ (Γεώργιος Γεωργαντάς):** Εδώ είναι, αλλά δεν ξέρω αν θα μιλήσει ακόμα.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, συζητούμε σήμερα μία ακόμη πρόταση δυσπιστίας με αφορμή την τραγωδία των Τεμπών, μια τραγωδία που μας συγκλόνισε όλους, μας προβλημάτισε και μας έδωσε πολλά μηνύματα. Μηνύματα που αφορούν εμάς στη Νέα Δημοκρατία, την Κυβέρνησή μας, αφορούν αυτούς που κυβέρνησαν πριν από εμάς και αφορούν και το μέλλον αυτής της χώρας.

Το βαρύ πένθος, όμως, για την απώλεια πενήντα επτά αθώων ανθρώπων, στους γονείς, στους συγγενείς των τραγικών θυμάτων και σε όλους εμάς, σε όλον τον κόσμο, δεν έχει πολιτικό χρώμα, δεν έχει πολιτικό πρόσημο. Μας θέτει, όμως, όλους προ των ευθυνών μας και μας υποχρεώνει να μελετήσουμε αυτά τα μηνύματα, τα οποία όλα συγκλίνουν στα εξής: Αλήθεια, απόδοση δικαιοσύνης και ταχύτητα για να γίνουμε καλύτεροι. Αυτό, όμως, δεν θέλουμε και εμείς; Γι’ αυτό δεν αγωνιζόμαστε;

Ο κόσμος, όμως, ζητάει και πολιτική σταθερότητα και ασφάλεια και κυβερνητικές μεταρρυθμίσεις και οικονομική ανάπτυξη και καλύτερη ποιότητα ζωής και ειρήνη και αξιόπιστη παρουσία της χώρας μας στο διεθνές πολιτικό στερέωμα.

Όλα αυτά, κύριοι συνάδελφοι, τα προσέφερε η Κυβέρνηση της Νέας Δημοκρατίας με μία συνετή και αποδοτική εξαετή διακυβέρνηση. Γι’ αυτό και παραμένει η βασική πολιτική δύναμη, όπως αποτυπώνεται σε όλες τις δημοσκοπήσεις και η μόνη πολιτική δύναμη που εγγυάται τη σοβαρότητα, τη σταθερότητα, την ασφάλεια και την ανάπτυξη της χώρας.

Ας δούμε, όμως, την πρόταση δυσπιστίας -η οποία είναι καλοδεχούμενη- και πού στηρίζεται, κύριοι συνάδελφοι. Στηρίζεται σε ερωτήματα τα οποία διερευνά αυτήν τη στιγμή η δικαιοσύνη, η οποία δικαιοσύνη δεν έχει αποφανθεί ακόμη. Στηρίζεται σε εικασίες, σε υποθέσεις, σε fake news του διαδικτύου, σε bots, σε αναπόδεικτες κατηγορίες, σε λασπολογία, σε παραποίηση γεγονότων και αλήθειας και σε παραπληροφόρηση της κοινής γνώμης. Μια κοινή γνώμη η οποία πενθεί για τον τραγικό θάνατο πενήντα επτά θυμάτων και η Αντιπολίτευση εργαλειοποιεί τον ανθρώπινο πόνο προς ίδιον όφελος.

Και τι έχουμε στα χέρια μας; Έχουμε μόνο μία έκθεση, αυτή του ΕΟΔΑΣΑΑΜ, φορέα που εμείς θεσμοθετήσαμε και της οποίας την εγκυρότητα, βέβαια, δεν την αμφισβητεί η Αντιπολίτευση και η οποία όμως, από μόνη της και μόνο, ακυρώνει τουλάχιστον τον ισχυρισμό περί συγκάλυψης.

Δυστυχώς, ο σεβασμός της πολιτικής έκφρασης έχει δώσει τη θέση του στην υποκρισία και την κοινοβουλευτική τάξη την έχει υποκαταστήσει η κομματική εκμετάλλευση. Είναι θλιβερό, αλλά η πρόταση που έχουμε ενώπιόν μας δεν έχει να κάνει με την αναζήτηση της αλήθειας. Στην πραγματικότητα η πρόταση της δυσπιστίας ξεπερνά τους σιδηροδρόμους, ξεπερνά τις παθογένειες του κράτους που υπάρχουν, ξεπερνά τους τραγικούς θανάτους και αφορά την ίδια την Αντιπολίτευση και την απελπισμένη αναζήτησή της για ψήφους και σε ορισμένα κόμματα για την πολιτική τους επιβίωση.

Πρόκειται πολύ απλά για μια στυγνή απόπειρα εργαλειοποίησης της τραγωδίας. Γιατί με αυτήν την πρόταση δυσπιστίας η Αντιπολίτευση εμφανίζεται σαν ένα αυτοσχέδιο δικαστήριο, αποδίδοντας ευθύνες σε όλη την Κυβέρνηση. Παριστάνει ταυτόχρονα τον εισαγγελέα, την πολιτική αγωγή, τους ενόρκους και τους τακτικούς δικαστές, επιχειρώντας να υποκαταστήσει την πραγματική δικαστική εξουσία. Αν δε δούμε τη συζητούμενη πρόταση δυσπιστίας και σαν μια πρόκληση για σύγκριση σε θέματα κυβερνητικής αξιοπιστίας, νομίζω ότι η Αντιπολίτευση έχει ήδη χάσει.

Δεν θεωρώ ότι θα είχε ιδιαίτερο νόημα να σταθώ στην κυβερνητική αξιοπιστία κομμάτων όπως το ΠΑΣΟΚ και ο ΣΥΡΙΖΑ που κρίθηκαν από τον ελληνικό λαό σε διαδοχικές εκλογικές αναμετρήσεις και τιμωρήθηκαν σκληρά. Τιμωρήθηκαν σκληρά γιατί κυβέρνησαν για χρόνια τη χώρα, οδηγώντας την σε επώδυνα αδιέξοδα τα οποία ακόμη πληρώνουμε, αδιέξοδα τα οποία οι πολίτες θα θυμούνται και μας κρίνουν γι’ αυτά. Οφείλω, όμως, να μιλήσω στηριζόμενη σε στοιχεία και να αναδείξω την αξιοπιστία της δικής μας Κυβέρνησης, της Κυβέρνησης της Νέας Δημοκρατίας, με Πρωθυπουργό τον Κυριάκο Μητσοτάκη, η οποία εγκαλείται σήμερα και δέχεται αυτή την πρόταση δυσπιστίας.

Κυρίες και κύριοι συνάδελφοι, παρά τις διεθνείς αντιξοότητες, τους πολέμους, τις μεγάλες γεωπολιτικές, ενεργειακές και περιβαλλοντικές προκλήσεις, την παγκόσμια οικονομική κρίση και πολλά άλλα δεινά που μας έτυχαν στη διακυβέρνησή μας, η Κυβέρνηση κράτησε τη χώρα όρθια, χωρίς να αρνούμαστε τα λάθη, τις παραλείψεις, τις καθυστερήσεις και τις αστοχίες που έγιναν και το χρέος που έχουμε να δουλέψουμε σκληρά για να τα διορθώσουμε όλα αυτά.

Τι έκανε λοιπόν η Κυβέρνηση αυτή; Ως απάντηση τα λέω αυτά στην πρόταση δυσπιστίας και στην ένδεια πολιτικών προτάσεων της Αντιπολίτευσης. Από το 2019 και μετά ανακτήσαμε την αξιοπιστία μας ως χώρα στο διεθνές πολιτικό στερέωμα. Δημιουργήθηκαν πάνω από πεντακόσιες χιλιάδες θέσεις εργασίας μειώνοντας την ανεργία κατά δέκα μονάδες. Μειώθηκαν φόροι, αυξήθηκαν μισθοί και συντάξεις, έγιναν τεράστιες μεταρρυθμίσεις στην παιδεία, στον τομέα της εργασίας, της δικαιοσύνης, στην πολιτική προστασία, στην εσωτερική λειτουργία του κράτους, στο Κτηματολόγιο, στην υγεία, στον τομέα της υγείας, με αποκορύφωμα την ψηφιοποίηση του κράτους, την πάταξη της γραφειοκρατίας και τη βελτίωση της καθημερινότητας του πολίτη και πολλά άλλα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε, σε μισό λεπτό.

Κυρίες και κύριοι συνάδελφοι, τις τελευταίες μέρες παρακολουθούμε και βιώνουμε όλοι στο Κοινοβούλιο μια πρωτοφανή προσπάθεια του συνόλου των δυνάμεων της Αντιπολίτευσης να μηδενιστούν όλα αυτά. Βλέπουμε να διολισθαίνουν σε έναν κατήφορο τοξικότητας και συκοφαντικού λόγου, με στόχο να δημιουργήσουν περιβάλλον αναταραχής, αστάθειας, διχασμού και παραπληροφόρησης. Νομίζω ότι ζήσαμε σήμερα και τώρα και το πρωί όσοι ήμασταν εδώ στην Ολομέλεια τέτοια φαινόμενα.

Η Κοινοβουλευτική Ομάδα της Νέας Δημοκρατίας, όμως, με σεβασμό στη δημοκρατία, με σεβασμό στους θεσμούς και κυρίως με σεβασμό στα πενήντα επτά τραγικά θύματα των Τεμπών, αλλά κυρίως στους πολίτες που μας παρακολουθούν και μας κρίνουν αυστηρά, θα αντισταθούμε στις προσπάθειες αυτές και θα συνεχίσουμε να στηρίζουμε την Κυβέρνησή μας, τη σταθερότητα και τους θεσμούς. Το διακύβευμα της σταθερότητας και της ανάπτυξης της χώρας είναι πολύ μεγάλο για να χωρέσει τις μικροπολιτικές επιδιώξεις της Αντιπολίτευσης και σε κάθε περίπτωση θα κριθούμε στις εκλογές του 2027 με την ψήφο του λαού, με δημοκρατικές διαδικασίες.

Καταψηφίζουμε, λοιπόν, την πρόταση δυσπιστίας και συνεχίζουμε τον αγώνα μας για να λύσουμε τα προβλήματα της χώρας, αλλά κυρίως για να διορθώσουμε τα λάθη μας και βέβαια να αποκαταστήσουμε την εμπιστοσύνη του κόσμου προς τους θεσμούς και τη δικαιοσύνη και να πάμε τη χώρα μπροστά και όχι να γυρίσουμε δέκα χρόνια πίσω.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», τριάντα τρεις μαθήτριες και μαθητές και τρεις συνοδοί εκπαιδευτικοί από το 1ο Δημοτικό Σχολείο Πρέβεζας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Καλείται τώρα στο Βήμα ο Υπουργός Εσωτερικών κ. Λιβάνιος, τον οποίο και ευχαριστώ για την ετοιμότητα και την αμεσότητά του για να κερδίζουμε χρόνο.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Σας ευχαριστώ, κύριε Πρόεδρε.

Κυρίες και κύριοι Βουλευτές, σήμερα είμαστε στο μέσο μιας από τις κορυφαίες κοινοβουλευτικές διαδικασίες, καθώς η Αντιπολίτευση ασκεί το συνταγματικό της δικαίωμα της κατάθεσης πρότασης μομφής εναντίον της Κυβέρνησης.

Θα μου επιτρέψετε να ξεκινήσω με μια παρατήρηση. Σε κάθε γονέα που έζησε ό,τι πιο οδυνηρό μπορεί να τύχει σε έναν άνθρωπο στη ζωή του, του οφείλουμε τον απόλυτο σεβασμό, χωρίς αστερίσκους και χωρίς «ναι μεν αλλά». Και ασφαλώς, κάθε Έλληνας και κάθε Ελληνίδα έχει δικαίωμα όποτε το κρίνει και στο πλαίσιο του νόμου να διαμαρτύρεται και να στείλει το μήνυμα εκεί που θέλει να το στείλει, γιατί είμαστε σε μία δημοκρατική χώρα. Κι επειδή ακριβώς είμαστε μια δημοκρατική χώρα, η δικαιοσύνη θα αποφασίσει τις ευθύνες, θα τις αποδώσει εκεί που υπάρχουν και θα καταδικάσει αυτούς που κρίνει και όσους κρίνει υπεύθυνους.

Άκουσα αυτές τις δύο πρώτες μέρες της συζήτησης πολλούς Βουλευτές και κάποιους πολιτικούς Αρχηγούς να μιλάνε για μία απονομιμοποιημένη Κυβέρνηση και μάλιστα το στηρίζουν αυτό με βάση δημοσκοπήσεις. Κι αναρωτιέμαι: Στις δημοσκοπήσεις βασίζεται η πρόταση δυσπιστίας; Και ποιες δημοσκοπήσεις, αυτές που μέχρι τις εκλογές του 2023 τις λοιδορούσαμε; Για να είμαστε ξεκάθαροι σε αυτό, ή οι εκλογές διαμορφώνουν το πολιτικό σκηνικό ή οι δημοσκοπήσεις.

Κι αν η Κυβέρνηση είναι απονομιμοποιημένη, δήθεν, δημοσκοπικά, παρ’ όλο που προηγείται με διάφορες οι οποίες και σε διάρκεια στον κύκλο της Μεταπολίτευσης δεν έχουν παρατηρηθεί ξανά, τα κόμματα όπως ο ΣΥΡΙΖΑ, η Νέα Αριστερά, το κόμμα του κ. Κασσελάκη, τι νομιμοποίηση έχουν με βάση τις δημοσκοπήσεις; Γιατί εμείς σε αυτό έχουμε μια διαχρονική απάντηση, ότι οι δημοσκοπήσεις είναι εργαλείο. Τις μελετάμε, τις χρησιμοποιούμε για χαράξουμε την πολιτική, αλλά δεν τις θεοποιούμε ούτε τις δαιμονοποιούμε, όπως κατ’ επανάληψη κάνουν κάποια κόμματα της Αντιπολίτευσης.

Ο ελληνικός λαός, όταν έρθει η ώρα της κάλπης, αποφασίζει ποιο κόμμα, ποια κόμματα θέλουν να τον κυβερνήσουν για τα επόμενα τέσσερα χρόνια.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Εμείς, ως Κυβέρνηση, οφείλουμε σε κάθε πολίτη που απαιτεί το κράτος να αφουγκράζεται τις ανησυχίες του να προσφέρουμε σύγχρονους και ασφαλείς σιδηροδρόμους και ένα αποτελεσματικό κράτος, να δημιουργήσουμε μία σύγχρονη και αποτελεσματική Ελλάδα.

Κυρίες και κύριοι των τεσσάρων κομμάτων που υπέγραψαν την πρόταση δυσπιστίας, θα έλεγα ότι θα ήταν και μια πρόταση δυσπιστίας που ενδεχομένως θα έπρεπε να στραφεί και να απευθυνθεί και στους ίδιους σας τους εαυτούς για όσα κι εσείς δεν κάνατε, για όσα κάνατε ή για όσα δεν αφήσατε να γίνουν. Θέλετε για παράδειγμα να συζητήσουμε για βελτιώσεις στην αξιολόγηση; Πολύ ευχαρίστως. Το γνωρίζετε όλοι, η πόρτα του γραφείου είναι ανοιχτή για όλους. Ελάτε να συζητήσουμε τις προτάσεις που έχετε για παράδειγμα για την αξιολόγηση.

Αλλά πώς φαντάζεστε άραγε το καλύτερο κράτος για το οποίο διαμαρτύρεστε και συμμετέχετε στις συγκεντρώσεις; Ένα κράτος χωρίς αξιολόγηση, ένα κράτος που όλοι θα λαμβάνουν τον άριστο βαθμό, ένα κράτος το οποίο είχε στα χαρτιά επί δεκαετίες το καλύτερο δημόσιο με βάση τις αξιολογήσεις ή ενδεχομένως η λύση θα ήταν, παραδείγματος χάριν, αθρόες μονιμοποιήσεις συμβασιούχων που έχουν προσληφθεί εκτός ΑΣΕΠ;

Επιτρέψτε μου να πάμε λίγο στα θέματα του Υπουργείου Εσωτερικών. Στο Υπουργείο Εσωτερικών εργαζόμαστε σε πολλά επίπεδα και προσπαθούμε να πετύχουμε και έμπρακτα και μετρήσιμα αποτελέσματα. Θα είμαι ειλικρινής, σε κάποια μέτωπα προχωράμε ικανοποιητικά, σε κάποια άλλα ενδεχομένως χρειάζεται μεγαλύτερη προσπάθεια. Για παράδειγμα, προχωράει με γοργούς ρυθμούς η σύνταξη του νέου κώδικα της αυτοδιοίκησης, ο οποίος σε σύντομο χρονικό διάστημα θα τεθεί σε δημόσια διαβούλευση, αφού πρώτα συζητηθεί εκτενώς και με τα συλλογικά όργανα της αυτοδιοίκησης. Κεντρική επιτροπή και τέσσερις υποεπιτροπές αυτήν τη στιγμή εργάζονται σχεδόν σε κάθε νομοθετική πτυχή που αφορά το πλέγμα της αυτοδιοίκησης, από την οικονομική διαχείριση, την εποπτεία του ελέγχου νομιμότητας, το σύστημα διακυβέρνησης και ασφαλώς το ξεκαθάρισμα των αρμοδιοτήτων.

Παράλληλα, ξεκινά η επεξεργασία -μετά από επίσης σχεδόν είκοσι χρόνια- για τη σύνταξη του νέου κώδικα ιθαγένειας, με μια κεντρική φιλοσοφία απλοποίησης, ψηφιοποίησης, ανταλλαγής δεδομένων και με απαντήσεις στα πραγματικά προβλήματα που έχουν παρατηρηθεί όλα αυτά τα δεκαπέντε χρόνια. Προχωράμε στον εκσυγχρονισμό των εκλογικών διαδικασιών και τον κατάλληλο καιρό θα έρθει ενώπιον της Βουλής των Ελλήνων και ο νόμος για την επιστολική ψήφο στις εθνικές εκλογές για τους εκτός Ελλάδος εκλογείς. Και εκεί θα φανεί ποιοι θέλουν να ψηφίζουν οι εκτός Ελλάδος εκλογείς με ασφαλή και σίγουρο τρόπο και ποιοι για άλλη μια φορά ενδεχομένως θα κρυφτούν πίσω από το δάχτυλό τους.

Στον τομέα της δημόσιας διοίκησης, η μείωση της γραφειοκρατίας -και είναι μια μεγάλη συνεργασία που έχουμε με το Υπουργείο Ψηφιακής Διακυβέρνησης- προχωράει με την απάλειψη δικαιολογητικών ακόμα και με την κατάργηση ολόκληρων πιστοποιητικών εγγράφων που ήταν στην καθημερινότητα μας εδώ και πολλά χρόνια. Φύγαμε από την έγχαρτη λειτουργία της διακίνηση των εγγράφων, πήγαμε στην ψηφιακή διακίνηση των εγγράφων τα τελευταία έξι χρόνια και τώρα πάμε στο επόμενο μεγάλο βήμα που είναι η ψηφιακή ανταλλαγή πλέον πληροφοριών.

Έχουν γίνει επίσης πολλά βήματα, μικρά και μεγάλα, όπως είναι οι σύμβουλοι ακεραιότητας, όπως είναι η στοχοθεσία, όπως είναι η αξιολόγηση, όπως είναι το σύστημα κινήτρων και ανταμοιβής για τους δημοσίους υπαλλήλους. Εκεί που πρέπει να δώσουμε τη μεγάλη μάχη είναι στην ενίσχυση του ΑΣΕΠ, στη βελτίωση του συστήματος προσλήψεων για έναν τελικό στόχο: Οι προσλήψεις να γίνονται πάντα υπό την εποπτεία και το κύρος του ΑΣΕΠ ταχύτερα. Και το έχω ξαναπεί, οποιαδήποτε νομοθετική πρωτοβουλία αξιολογείται, ελέγχεται αν έχει επιτύχει τον σκοπό της και αν χρειαστεί διορθώνεται. Δεν θα διστάσω να εισηγηθώ ενώπιόν σας αλλαγές, εφόσον είμαι πεπεισμένος ότι θα βελτιώσουν όλα τα πλαίσια που ανέφερα προηγουμένως για τις προσλήψεις.

Με την ευκαιρία της σημερινής συζήτησης θα ήθελα να ανακοινώσω δύο πρωτοβουλίες τις οποίες προτίθεται να λάβει το Υπουργείο Εσωτερικών σε συνεργασία με το Υπουργείο Ψηφιακής Διακυβέρνησης. Πιστεύω πάρα πολύ στη δημόσια λογοδοσία. Πιστεύω πάρα πολύ στη δημόσια λογοδοσία σε κάθε επίπεδο του κράτους, πρωτοβάθμια αυτοδιοίκηση, δευτεροβάθμια αυτοδιοίκηση, κεντρικό κράτος. Πιστεύω ότι οι πολίτες μπορούν να κρίνουν όχι μόνο την περίοδο των δημοτικών, των περιφερειακών ή των εθνικών εκλογών, αλλά και στο μεσοδιάστημα, να εκφράσουν τη γνώμη τους και να συμβάλλουν καθοριστικά στη βελτίωση των δημοσίων υπηρεσιών.

Έτσι, λοιπόν, θα αξιοποιήσουμε το εθνικό μητρώο επικοινωνίας και μια φορά κάθε έτος οι πολίτες θα έχουν τη δυνατότητα να απαντούν σε ένα ανωνυμοποιημένο, δομημένο ερωτηματολόγιο, το οποίο θα περιέχει ερωτήσεις για την αξιολόγηση των δημοτικών, των περιφερειακών υπηρεσιών ή του κεντρικού κράτους. Τα αποτελέσματα θα ανακοινώνονται και θα επεξεργάζονται ομαδοποιημένα και έτσι θα έχουμε και η εκάστοτε πολιτική ηγεσία και προφανώς τα μέλη της Εθνικής μας Αντιπροσωπείας, αλλά και οι ίδιοι οι πολίτες και όλοι οι φορείς μια ξεκάθαρη εικόνα τι χρειάζεται περισσότερη βελτίωση.

Βεβαίως αυτή η πρωτοβουλία είναι πλήρως ευθυγραμμισμένη με τους δείκτες ποιότητας των ΟΤΑ, των δήμων και των περιφερειών. Η συλλογή των δεδομένων ολοκληρώθηκε πριν λίγες μέρες, γίνεται επεξεργασία και σε μερικές εβδομάδες θα είναι δημόσια διαθέσιμα πάνω από εννιακόσια στοιχεία που αφορούν τον κάθε δήμο και την κάθε περιφέρεια της χώρας.

Δεύτερο και συναφές, το 2026 θα εισηγηθεί θα δίνει τη δυνατότητα σε οποιονδήποτε χρήστη με τοπικής υπηρεσίας του δημοσίου, γκισέ, να μπορεί να λαμβάνει ένα προσωποποιημένο QRCode, να απαντάει σε ένα ερωτηματολόγιο για την ποιότητα της εξυπηρέτησης που έλειπε από τη δημόσια υπηρεσία, έτσι ώστε να ξέρουμε αν υπάρχει κάποια δημόσια υπηρεσία η οποία χρειάζεται ενίσχυση, ταλαιπωρεί τον κόσμο ή χρειάζεται κάτι άλλο. Αυτό είναι πολύ σημαντικό, διότι πιστοποιημένος χρήστης της υπηρεσίας θα μπορεί να απαντάει σε συγκεκριμένες ερωτήσεις. Άρα, για παράδειγμα, μπορεί να ξέρουμε αν το ΚΕΠ του άλφα δήμου λειτουργεί καλύτερα, το ΚΕΠ του βήτα δήμου όχι και ποια είναι η εικόνα της αξιολόγησης-εμπειρίας του ΚΕΠ, της ΔΥΠΑ, με τοπικών υπηρεσιών που ταλαιπωρούν κόσμο αρκετές φορές, ποια είναι η εμπειρία του κόσμου. Είναι σημαντικό αυτό, γιατί δεν θα έχουμε μόνο τη γνώμη των κρατικών λειτουργών, των δημοσίων υπαλλήλων, αλλά θα έχουμε και τη γνώμη των ίδιων που είναι οι χρήστες της υπηρεσίας.

Ολοκληρώνω, αύριο το βράδυ ολοκληρώνεται η τριήμερη συζήτηση της Βουλής επί της πρότασης δυσπιστίας. Στο τέλος της ημέρας το πραγματικό δίλημμα είναι ένα: Ποιος μπορεί να κάνει καλύτερη τη χώρα. Ή θα είναι η Κυβέρνηση της Νέας Δημοκρατίας με τον Κυριάκο Μητσοτάκη Πρωθυπουργό και με την εμπιστοσύνη της μεγάλης πλειοψηφίας του ελληνικού λαού -παρά τις όποιες αστοχίες υπάρχουν, τις οποίες οφείλουμε, έχουμε υποχρέωση και ευθύνη να τις διορθώσουμε-, ή θα αναγκαστούμε να έχουμε έναν πολύχρωμο κυβερνητικό συνασπισμό, ενδεχομένως νεοσοσιαλιστών, αριστεριστών, δραχμιστών, ή νέας Ανταρσίας και η οποία θα πορεύσει τη χώρα τα επόμενα χρόνια. Σε αυτό το δίλημμα η απάντηση θα δοθεί αύριο σύσσωμα από την κοινοβουλευτική ομάδα της Νέας Δημοκρατίας και στις επόμενες εκλογές το 2027 από τον ελληνικό λαό.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα η Κοινοβουλευτική Εκπρόσωπος της Κοινοβουλευτικής Ομάδας Νίκη, η κ. Κουρουπάκη.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κυρία Πρόεδρε.

Κύριοι Υπουργοί, κυρίες και κύριοι Βουλευτές, η τραγωδία των Τεμπών είναι ένα ορόσημο που μαρτυρά την παθογένεια όχι μόνο της Κυβέρνησης, αλλά όλου του πολιτικού συστήματος, ένα πολιτικό σύστημα ανεπαρκές που δεν μπορεί να διαχειριστεί κρίσεις και επιχειρεί να εγκλωβίσει την κοινωνία με ψευτοδιλήμματα και ανέξοδες αντιπολιτευτικές κορώνες.

Από τη μια πλευρά έχουμε την Κυβέρνηση που κάθε φορά που της ασκείται κριτική κρύβεται πίσω από το ψεύτικο δίλημμα της ακυβερνησίας για τους παρακάτω λόγους. Αρχικά επενδύει στην εμπέδωση φόβου στους πολίτες με το εκβιαστικό δίλημμα ή εμείς ή το χάος. Υπήρχε πολιτική ζωή πριν από εσάς και θα υπάρξει και μετά από εσάς, κύριοι της Κυβέρνησης. Επί της ουσίας ούτε και εσείς στη Νέα Δημοκρατία ασκείτε τη διακυβέρνηση της χώρας.

Έχετε περιορίσει τον ρόλο σας στον μίζερο ρόλο του διαχειριστή που επικουρείται από επικοινωνιακά τρικ. Ακολουθείτε πολιτικές των οποίων δεν φέρετε την πατρότητα, πολιτικές που έχουν αποφασιστεί ήδη από άλλους. Ακολουθείτε τις έτοιμες λύσεις και δεν παράγετε πολιτική. Το μεγαλύτερο ποσοστό της νομοθεσίας που φέρνετε προς ψήφιση είναι η ενσωμάτωση ευρωπαϊκών Οδηγιών, η εφαρμογή νομοθετικών προϋποθέσεων για τα διάφορα ορόσημα του Ταμείου Ανάκαμψης, καθώς και συστάσεις διεθνών οργανισμών. Από ποια ακυβερνησία κινδυνεύουμε, λοιπόν, όταν εσείς οι ίδιοι είστε απόντες από την άσκηση πολιτικής και είστε απλοί αντιγραφείς συστάσεων από το εξωτερικό; Αν αφαιρέσουμε όσα σας έρχονται απ’ έξω, τι θα μείνει; Ακόμη και ο γάμος των ομοφυλοφίλων σας υποδείχθηκε και εσείς πειθήνια υπακούσατε για να κερδίσετε την εύνοια του δημοκρατικού κόμματος των Ηνωμένων Πολιτειών. Οπότε για ποια ακυβερνησία μιλάτε; Η ακυβερνησία είναι ήδη εδώ και εκδηλώνεται ως απουσία πολιτικής πρότασης. Είστε το απολιτίκ κόμμα του θεσμικού copy-paste της πολιτικής γύμνιας και της τεχνοκρατικής ασυδοσίας. Και αυτό δεν το λέω εγώ, είναι αυτό που αντιλαμβάνονται οι ίδιοι οι πολίτες στους οποίους καμία ουσιαστική πρωτοβουλία δεν έχει φτάσει από το κυβερνητικό έργο σας για να τους ανακουφίσει. Επιτέλους, ακούστε την κοινωνία.

Αφού τα κάνετε όλα τόσο τέλεια στη διακυβέρνηση σας, γιατί η κοινωνία σας γυρίζει την πλάτη και σας ανταμείβει με τόσο χαμηλά ποσοστά, που φέρνουν την ακυβερνησία με την οποία μας απειλείτε; Δεν αντιλαμβάνεστε ότι η αλαζονεία σας είναι κόκκινο πανί, ακόμη και για τους συντηρητικούς ψηφοφόρους σας; Και γι’ αυτό δεν σας φταίει η όποια αντιπολίτευση, αλλά οι επιλογές σας. Επιλογές κοινοτοπίας, αλαζονείας και εθελοδουλίας. Είμαστε ήδη ακυβέρνητο καράβι και οι εξελίξεις μας παρασύρουν.

Κύριοι της Κυβέρνησης, παρατηρήστε το ύφος σας, γιατί αυτό που φτάνει στην κοινωνία δεν είναι ούτε τα λόγια σας ούτε οι ψευδείς σας υποσχέσεις που ο ελληνικός λαός έχει πλέον καταλάβει και είναι η αιτία που καταρρέετε σε κάθε επίπεδο, αλλά το ύφος σας. Και το ύφος σας δεν έχει καμία ταπεινότητα, καμία συντριβή, καμία ενσυναίσθηση, καμία λογοδοσία για το έγκλημα των Τεμπών.

Αντιμετωπίζετε με ναρκισσιστική αλαζονεία και σκληρότητα όποιον δεν ανήκει στον στενό κύκλο του κ. Μητσοτάκη. Είστε ικανοί να ποδηγετήσετε και την ίδια σας την αξιοπρέπεια για να προστατέψετε και να διαιωνίσετε αυτόν τον στενό κύκλο εξουσίας, ο οποίος είναι τόσο στενός που δεν χωρά ούτε καν τους Βουλευτές του κόμματός του. Αυτήν τη θλιβερή εικόνα βλέπει η κοινωνία και αντιδρά.

Το επιχείρημα, λοιπόν, ότι θα έλθει ακυβερνησία και ότι η Νέα Δημοκρατία είναι μονόδρομος δεν πείθει και σιγά, σιγά αφήνει αδιάφορους ακόμη και τους ίδιους τους ψηφοφόρους σας, γιατί αντιλαμβάνονται ότι έχετε αφήσει τα πάντα στον αυτόματο πιλότο που διαχειρίζεται ένας κλειστός κύκλος έμπιστων του κ. Μητσοτάκη. Και αν με ρωτήσετε αν πρέπει να πέσει η Κυβέρνηση Μητσοτάκη θα αντιστρέψω το ερώτημα και θα σας ρωτούσα: Η δική σας απάντηση ποια θα ήταν αν άλλο πολιτικό κόμμα βρισκόταν στο τιμόνι της χώρας; Στη δημοκρατία, λοιπόν, δεν υπάρχουν αδιέξοδα. Αδιέξοδα υπάρχουν μόνο στους στενούς κύκλους. Από την άλλη πλευρά έχουμε μια Αντιπολίτευση χωρίς όραμα, χωρίς προοπτική, χωρίς εστίαση. Δεν πείθετε την κοινωνία ότι έχετε κάποιον συγκεκριμένο στόχο.

Η πρόταση μομφής είναι μία ακόμη ανέξοδη συμβολικού χαρακτήρα πράξη χωρίς κανένα απολύτως πρακτικό αντίκρισμα. Το αποτέλεσμά της είναι προδιαγεγραμμένο, λόγω της αριθμητικής υπεροχής του αριθμού της Κυβέρνησης. Και σας θέτω το εξής ερώτημα: Έστω ότι η πρόταση για την Εξεταστική οδηγήσει στην παραπομπή του κ. Τριαντόπουλου στη δικαιοσύνη. Τι θα έχουμε καταφέρει με την κατασπατάληση της πρότασης δυσπιστίας; Να παραμένει ασφαλής για έξι μήνες η Κυβέρνηση παρά την ενδεχόμενη παραπομπή ενός Υπουργού της; Είναι αυτό σοβαρή Αντιπολίτευση; Είναι αξιόπιστη εναλλακτική πολιτική πρόταση;

Εμείς στη Νίκη θα επιλέξουμε έναν δρόμο τελείως διαφορετικό. Για εμάς οι λύσεις δεν βρίσκονται ούτε στον αυτόματο πιλότο των τεχνοκρατών της Κυβέρνησης ούτε στην ανέξοδη συνθηματολογία της Αντιπολίτευσης. Εμείς στη Νίκη δεν θα υποδυθούμε τον μοναδικό ερμηνευτή της βούλησης του ελληνικού λαού. Με τη δική μας πολιτική πρόταση διεκδικούμε να του δώσουμε ρόλο, τον ρόλο του πρωταγωνιστή και όχι του κομπάρσου. Για εμάς στη Νίκη η κάθαρση στο δράμα θα έρθει από τον ίδιο τον λαό. Αφού δεν μπορεί το κράτος να ελέγξει τους κανονισμούς ασφαλείας ας μπορούν οι απλοί πολίτες και οι εργαζόμενοι να καταγγέλλουν οποιαδήποτε παραβίαση κανονισμών ασφαλείας υποπίπτει στην αντίληψή τους και να λαμβάνονται άμεσα μέτρα από τον υπεύθυνο του τομέα για το συγκεκριμένο δρομολόγιο. Δεν μπορεί κάθε φορά να δυσχεραίνεται ο καταλογισμός ευθυνών γιατί είτε αγνοείται είτε είναι δύσκολο να βρεθεί ο υπεύθυνος. Αυτή είναι η πολιτική πρόταση της Νίκης.

Δύο χρόνια μετά την τραγωδία των Τεμπών οι πολίτες εξακολουθούν να ζουν με τον φόβο όταν στέλνουν τα παιδιά τους σε τρένα πλοία ή αεροπλάνα που μπορούν να ακολουθούν το δρομολόγιο του θανάτου.

Σας καλώ λοιπόν να μελετήσετε τη σχετική πρόταση νόμου, που έχουμε καταθέσει. Πιστεύουμε ότι ο ρόλος των πολιτικών δεν είναι ούτε να συγκαλύπτουμε τις ανεπάρκειες της εκάστοτε κυβέρνησης ούτε να εκμεταλλευόμαστε τις τραγωδίες του λαού για μικροπολιτικά οφέλη. Αυτό που θέλουν οι πολίτες από εμάς είναι να είμαστε χρήσιμοι και να διεκδικούμε ρεαλιστικές λύσεις. Για τη Νίκη η λύση είναι να αναγνωρίσουμε στον απλό πολίτη επιβάτη ή εργαζόμενο τη δυνατότητα να εμποδίζει τα νέα Τέμπη.

Κύριοι της Κυβέρνησης αλλά και της Αντιπολίτευσης, σας καλώ να αφήσετε κατά μέρους την ανιαρή επικοινωνιακή φιέστα που θα εξασφαλίσει άλλους έξι μήνες στην Κυβέρνηση και να γίνετε επιτέλους χρήσιμοι στην κοινωνία, απαντώντας σε ένα απλό ερώτημα: Αν οι εργαζόμενοι της ΤΡΑΙΝΟΣΕ είχαν το δικαίωμα να σταματήσουν ένα επικίνδυνο τρένο, δεν θα ζούσαν σήμερα τα πενήντα επτά θύματα της τραγωδίας των Τεμπών; Η απάντηση είναι προφανής. Οι άνθρωποι αυτοί θα ήταν μαζί μας αν είχε γίνει αποδεκτή η προειδοποίηση των μηχανοδηγών, λίγες μέρες πριν από την τραγωδία των Τεμπών. Γιατί, λοιπόν, ξεκινάμε από αυτή την παραδοχή για να χτίσουμε μια βιώσιμη πολιτική πρόταση; Γιατί πολύ απλά κανείς σας δεν ενδιαφέρεται. Η Κυβέρνηση έχει εγκλωβιστεί στον πολιτικό ναρκισσισμό και η Αντιπολίτευση στη φθηνή έξαψη των παθών της.

Ο κύριος Πρωθυπουργός στη χθεσινή ομιλία του δήλωσε πως υπάρχουν συγκεκριμένοι κύκλοι που επιδιώκουν να μετατρέψουν το δυστύχημα των Τεμπών σε σημείο διχασμού, ενώ θα μπορούσε να γίνει εφαλτήριο. Εφαλτήριο; Η εθνική τραγωδία με πενήντα επτά νεκρούς ανθρώπους που έχασαν τη ζωή τους αποτελεί απλά μία ευκαιρία για ενότητα για την Κυβέρνηση; Μπορεί να το πει αυτό κοιτώντας στα μάτια τους χαροκαμένους γονείς και να τους πει ότι ο θάνατος των παιδιών τους αποτελεί εφαλτήριο ενότητας; Ενότητα μεταξύ ποιων; Υπάρχει ενότητα, κύριε Πρωθυπουργέ και κύριοι της Κυβέρνησης. Ενότητα μεταξύ όλων των Ελλήνων και των συγγενών των θυμάτων, γιατί σε εκείνο το δρομολόγιο του θανάτου χάθηκαν τα παιδιά όλης της Ελλάδας. Εσείς και η Κυβέρνησή σας στέκεστε απαθείς απέναντι, περιμένοντας να ξεχαστεί ένα ακόμα έγκλημα που έγινε επί των ημερών σας. Η αποκωδικοποίηση που έκανε ο Πρωθυπουργός για την πάνδημη αντίδραση του κόσμου είναι εντυπωσιακή και επιβεβαιώνει το χάσμα που χωρίζει τον ίδιο από την κοινωνία. Είπε συγκεκριμένα πως η μεγάλη πλειοψηφία αυτών που διαδήλωσαν είχαν αίτημα να ανέβει περισσότερο η Ελλάδα, καθώς επίσης και να αποκτήσει η χώρα ασφαλείς και σύγχρονες συγκοινωνίες. Υπάρχει άραγε Έλληνας πολίτης ή Βουλευτής σας που ειλικρινά το πιστεύει αυτό; Προσπαθείτε να μας πείσετε ότι βρήκε ο κόσμος που έκανε δικό του τον πόνο αυτών των οικογενειών, την ευκαιρία να ζητήσει καλύτερες συγκοινωνίες την ημέρα μνήμης του δυστυχήματος;

Μήπως γι’ αυτόν τον λόγο διαδήλωσαν στην Ιαπωνία, στην Αυστραλία, στην Ιταλία και στις άλλες χώρες του κόσμου; Για καλύτερες συγκοινωνίες στην Ελλάδα; Στην ανάγνωση που έκανε του πορίσματος της Επιτροπής για τα Τέμπη ανέφερε ακόμα πως ο ΕΟΔΑΣΑΑΜ αδυνατεί να δώσει τεκμηριωμένη απάντηση για τη φωτιά που ακολούθησε της σύγκρουσης, για την ποσότητα των χιλίων διακοσίων λίτρων επικίνδυνου υλικού που προκάλεσε την πυρόσφαιρα διαμέτρου σαράντα έως ογδόντα μέτρων δεν διάβασε τίποτα; Φορτίο για το οποίο δεν ήξερε τίποτα γιατί είχε ανεπαρκή πληροφόρηση; Ο Πρωθυπουργός μιας χώρας υποστηρίζει πως δεν είχε επαρκή πληροφόρηση και δεν απολύει όποιον τον εξέθεσε στα μάτια των πολιτών; Σε ποιους νομίζει ότι απευθύνεται και προσπαθεί άλλη μια φορά να κοροϊδέψει;

Υφυπουργό σας σε πρόσφατη τηλεοπτική εκπομπή, που της τέθηκε το ερώτημα αν αυτή η διαμαρτυρία του κόσμου ήταν και κατά της Κυβέρνησης, απάντησε: «Έλα μωρέ, πάλι Νέα Δημοκρατία θα ψηφίσουν». Αυτή είναι η νοοτροπία και το ύφος που σας ανέφερα νωρίτερα. Θεωρείτε δεδομένο τον κόσμο που σας εμπιστεύθηκε, αλλά συνεχίζετε να τον απογοητεύετε κάθε μέρα και περισσότερο. Λειτουργείτε επικαλούμενοι το 41% των εθνικών εκλογών του 2023. Ξεχνάτε όμως το 33% των ευρωεκλογών και το ένα εκατομμύριο ψηφοφόρους που σας γύρισαν την πλάτη και δεν βλέπετε τη ραγδαία πτώση σας με ποσοστά στις δημοσκοπήσεις που σας δείχνουν περίπου στο 23%. Μοναδική σας μέριμνα είναι η πολιτική σας επιβίωση.

Ο κ. Μητσοτάκης είναι ο μοναδικός Πρωθυπουργός που σε τηλεοπτική συνέντευξη ανέλαβε την πολιτική ευθύνη του δυστυχήματος των Τεμπών και αυτή δεν είχε καμία συνέπεια για εκείνον. Τότε για ποιον λόγο να την αναλάβει; Ποια η διαφορά αν δεν την είχε αναλάβει; Την αίτηση μομφής την υποβάλει η ίδια η κοινωνία και ένας πολιτικός ηγέτης θα έπρεπε να λάβει το μήνυμα και να θέσει τον εαυτό του στην κρίση του ελληνικού λαού.

Έχει τη βεβαιότητα πως η κυβερνητική πλειοψηφία θα τον στηρίξει και θα καταψηφίσει την ήδη καταδικασμένη να αποτύχει πρόταση δυσπιστίας. Καλώ τους συναδέλφους της Νέας Δημοκρατίας να αναλογιστούν πώς θα ήταν τα πράγματα αν στο μοιραίο τρένο επέβαινε το δικό τους παιδί, να αναλογιστούν ποια θα ήταν η στάση τους αν το δυστύχημα γινόταν με άλλη κυβέρνηση, κυρίως όμως να αναλογιστούν αν έτσι δικαιώνουν τον κόσμο που τους ψήφισε και μεταφέρουν με αυτήν την ψήφο τους το θέλημα του.

Εμείς στη Νίκη ήρθαμε από τον λαό και γι’ αυτό δεν έχουμε χάσει την πιο σημαντική αρετή, την κοινή λογική. Ακούστε κι εσείς τι έχει να σας πει αυτός ο λαός και μην θεωρείτε πως κάνατε το καθήκον σας υποβαθμίζοντας σε πλημμέλημα τον θάνατο πενήντα επτά ανθρώπων φέρνοντας σε μια προανακριτική επιτροπή έναν και μόνο Υφυπουργό.

Το 2023 ο κόσμος σάς πίστεψε γιατί παρουσιαστήκαμε ως μονόδρομος στην πολιτική συγκυρία. Πλέον έχει καταλάβει πως οδηγείτε τη χώρα σε αδιέξοδο και σας έχει γυρίσει την πλάτη. Καταλάβετέ το γιατί ο λαός δεν έχει άλλο οξυγόνο.

Σας ευχαριστώ.

(Χειροκροτήματα από την πτέρυγα του Δημοκρατικού Πατριωτικού Κινήματος- ΝΙΚΗ)

**ΠΡΟΕΔΡΕΥΟΥΣΑ (Όλγα Γεροβασίλη):** Να ανακοινώσω στο Σώμα ότι απόψε θα ολοκληρωθεί και ο έκτος κύκλος ομιλητών, δηλαδή θα πάμε μέχρι τον αριθμό ενενήντα πέντε, με τελευταίο ομιλητή τον κ. Ανδρέα Πουλά. Αυτό σημαίνει ότι θα τελειώσουμε τις πρωινές ώρες.

Έχει ζητήσει παρέμβαση ο Κοινοβουλευτικός Εκπρόσωπος της Νέας Αριστεράς κ. Ηλιόπουλος. Θα παρακαλούσα, κύριε Ηλιόπουλε, επειδή οι χρόνοι έχουν ξεπεραστεί να μην ξεπεράσετε το ένα λεπτό, γιατί προφανώς θα χρειαστεί χρόνο και ο Υπουργός για να απαντήσει, οπότε θα παρακαλέσω και τον κύριο Υπουργό.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Θα είμαι πολύ σύντομος.

Κύριε Λιβάνιε, δεν θα διαφωνήσω μαζί για τις δημοσκοπήσεις, πιθανότατα να τις ξέρετε καλύτερα από όλους εδώ μέσα. Κάνατε όμως κι εσείς μια λαθροχειρία. Η συζήτηση δεν είναι μόνο οι δημοσκοπήσεις και οι εκλογές. Ξέρετε, η δημοκρατία έχει και την κινητοποίηση και ενάντια στην Κυβέρνησή σας έγινε η μεγαλύτερη κινητοποίηση που έχει ζήσει η Γ΄ Ελληνική Δημοκρατία. Είναι λαθροχειρία να μας λέτε μόνο για δημοσκοπήσεις. Πάνω από ένα εκατομμύριο άνθρωποι βγήκαν στον δρόμο όχι για μισθούς και συντάξεις, αλλά γιατί θεωρούν ότι αυτή η Κυβέρνηση συγκαλύπτει και εξαφανίζει στοιχεία που σχετίζονται με την απώλεια πενήντα επτά ανθρώπων σε ένα τεράστιο έγκλημα. Αυτή είναι η πρώτη παρατήρηση.

Η δεύτερη παρατήρηση είναι η εξής: Σας άκουσα για την αξιολόγηση. Ξέρετε πότε θα ήσασταν πιο πειστικός; Αν λέγατε μισή φράση για το πώς αξιολογείτε τη μετάταξη του σταθμάρχη. Πώς αξιολογείτε, κύριε Λιβάνιε, τη μετάταξη του σταθμάρχη; Πώς αξιολογείται την παρέμβαση στα ηλικιακά όρια, έτσι ώστε να φτάσει αυτός ο σταθμάρχης εκεί; Κι αυτό δεν είναι ανθρώπινο λάθος, είναι συστημικό λάθος, γιατί έχετε έναν ΟΣΕ που έχει λιγότερους εργαζόμενους απ’ ότι είχε το 2019. Αυτό είναι συστημικό λάθος, το ότι δεν έχετε διπλές βάρδιες και δεν έχετε κλειδούχους, γιατί δεν πιστεύετε στο Δημόσιο, κύριε Λιβάνιε.

Και θα κλείσω με το εξής: Έγινε ένας μεγάλος διαγωνισμός του ΑΣΕΠ. Είχαμε πάνω από δεκατέσσερις χιλιάδες επιτυχόντες. Οι δεκατέσσερις χιλιάδες άνθρωποι πέτυχαν, είναι πτυχιούχοι. Μετά από δύο χρόνια υπάρχουν αυτά τα κενά στη δημόσια διοίκηση. Και δύο χρόνια μετά οι μισοί είναι αδιόριστοι, δύο χρόνια μετά. Σας περισσεύουν; Έχουμε μπουκώσει στη δημόσια διοίκηση; Δεν υπάρχουν αυτές οι θέσεις και συζητάτε να κάνετε καινούργιο γραπτό διαγωνισμό και αυτών των ανθρώπων όλη η δουλειά και ο κόπος τους να πεταχτεί;

Ποιος μπορεί να κάνει καλύτερη τη χώρα; Σίγουρα, κύριε Λιβάνιε, δεν μπορεί να την κάνει καλύτερη τη χώρα ο κυνισμός και το να λες ψέματα από την πρώτη μέρα, από την πρώτη μέρα για τα πάντα, για ένα έγκλημα στο οποίο χάθηκαν πενήντα επτά άνθρωποι. Αυτό είναι το λιγότερο κυνισμός.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Λιβάνιε, έχετε τον λόγο, αλλά θα σας παρακαλούσα να κάνετε πολύ σύντομα.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Πολύ σύντομα, κυρία Πρόεδρε.

Εντάξει, να μην μπούμε στην κουβέντα για κυνισμούς, γιατί θα θυμηθούμε κι άλλα δυσάρεστα πράγματα, που ήσασταν μέλος της κυβέρνησης τότε και δεν έχει νόημα.

Σχετικά με την προκήρυξη του ΑΣΕΠ αυτό που γνωρίζετε, και το γνωρίζετε καλά, είναι ότι σε λίγες ημέρες αποστέλλεται στο τυπογραφείο η προκήρυξη από τη δεξαμενή των επιτυχόντων για τους ΤΕ, που είναι ο προγραμματισμός προσλήψεων του 2023, του 2024 και του 2025, δύο χρόνια, συν τα κενά του 2023 και μέσα στον Απρίλιο, σύμφωνα με την ενημέρωση που έχουμε από το ΑΣΕΠ, με μια μικρή ανοχή φαντάζομαι, θα πάει στο τυπογραφείο η προκήρυξη για τους ΠΕ 2024, 2025 συν τα κενά του 2023.

Υπενθυμίζω ότι η διάρκεια των επιτυχόντων ήταν δύο χρόνια και έγινε τρία τον Οκτώβριο που ψηφίσαμε την παρατήρηση.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Δεν φταίνε αυτοί.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Δεν είπα ότι φταίνε. Είπα ότι φταίνε; Είπα ότι ο προγραμματισμός προσλήψεων ήταν για δύο χρόνια και θα πάρουμε για τρία χρόνια προγραμματισμό προσλήψεων και μάλιστα με την αυξημένη εντοπιότητα και μάλιστα προκειμένου να τρέξουν πολύ γρήγορα οι διαγωνισμοί. Είπα και στην ομιλία μου ότι δεν είμαι ευχαριστημένος από τον τρόπο, από την ταχύτητα που γίνονται οι διαγωνισμοί. Δεν είμαι ευχαριστημένος από τον τρόπο που γίνονται ακόμα και οι αναπληρώσεις για όποιους δεν έχουν αποδεχτεί τη θέση. Και αυτό είναι κάτι το οποίο το δουλεύουμε μαζί με το ΑΣΕΠ, προκειμένου να το επιταχύνουμε όσο πιο γρήγορα γίνεται, χωρίς όμως να διακινδυνεύσουμε και το κύρος και την αξιοπιστία των προσλήψεων.

Ευχαριστώ πολύ.

**ΠΡΟΕΔΡΕΟΥΣΑ (Όλγα Γεροβασίλη):** Τον λόγο έχει τώρα ο κ. Φάνης Παπάς. Μετά είναι η κ. Τζούφη και μετά είναι ο κ. Νατσιός.

**ΘΕΟΦΑΝΗΣ (ΦΑΝΗΣ) ΠΑΠΑΣ:** Ευχαριστώ, κυρία Πρόεδρε.

Κύριοι Υπουργοί, αγαπητές και αγαπητοί συνάδελφοι Βουλευτές, το καθήκον όλων μας μέσα σε αυτήν την Αίθουσα είναι πρωτίστως ο σεβασμός στη μνήμη των θυμάτων του τραγικότερου σιδηροδρομικού δυστυχήματος της χώρας, η διασφάλιση της αλήθειας γύρω από αυτό, αλλά και η υποχρέωση όλων μας η ελληνική κοινωνία να προχωρήσει μπροστά, χωρίς να διχαστεί. Διότι η τραγωδία των Τεμπών θα έπρεπε να μας ενώνει και όχι να μας διχάζει. Διότι αυτή η τραγωδία δεν ήταν ένα μεμονωμένο γεγονός, αλλά ξύπνησε συνειδήσεις και έφερε στο φως τις χρόνιες παθογένειες ενός κράτους που οφείλει να γίνει πιο λειτουργικό, πιο ασφαλές, πιο σύγχρονο.

Οι οικογένειες των θυμάτων απαιτούν απαντήσεις, ζητούν δικαίωση, δικαιοσύνη, το ίδιο και οι πολίτες με τη μεγαλειώδη παρουσία τους στα συλλαλητήρια. Η πολιτεία μας έχει χρέος να διασφαλίσει την αλήθεια και ότι τέτοιες τραγωδίες δεν θα επαναληφθούν, γιατί η αλήθεια είναι αδιαπραγμάτευτη για όλους μας και η δικαιοσύνη δεν είναι απλά ένα προνόμιο, είναι θεμέλιο της δημοκρατίας μας. Όποιος σέβεται το κράτος δικαίου, όποιος θέλει πραγματικά την αλήθεια οφείλει να αφήσει τη δικαιοσύνη να υπηρετήσει το ιερό της λειτούργημα. Δυστυχώς, όμως, ορισμένοι εργαλειοποιούν αυτήν την τραγωδία, την χρησιμοποιούν ως εργολαβικό οικόπεδο μικροπολιτικής, πάνω στο οποίο ανέλαβαν να χτίσουν ένα σαθρό αφήγημα, χρησιμοποιώντας ως υλικά την παραπληροφόρηση, την παραποίηση της αλήθειας και δυστυχώς χυδαία υπονοούμενα. Θεωρείτε ότι είναι υγιές η αναζήτηση της αλήθειας να γίνει με όρους τοξικότητας;

Σε κάθε περίπτωση δεν είναι ηθικό να εκμεταλλεύεστε τον πόνο μιας τραγωδίας και να θέλετε να μετατρέψετε την αγωνία της ελληνικής κοινωνίας σε όπλο αποσταθεροποίησης. Η απαίτηση της κοινωνίας για λογοδοσία είναι αυτονόητη. Η κοινωνική αγωνία είναι δικαιολογημένη, αλλά η λύση δεν είναι η πόλωση και η τοξικότητα. Πρέπει να προσαρμοστούμε. Πρέπει να προασπίσουμε, πρωτίστως, τη δημοκρατία μας, διότι την περασμένη Παρασκευή, ενώ στα συλλαλητήρια της χώρας οι πολίτες διαδήλωσαν ειρηνικά, κάποιοι επέλεξαν το δρόμο της βίας.

Εδώ στην Αθήνα έκαψαν με μολότοφ το φυλάκιο των Ευζώνων, οι οποίοι ευτυχώς προστατεύθηκαν μέσα σ’ αυτό το κτίριο, που είναι ο ναός της δημοκρατίας μας. Στη Θεσσαλονίκη, το πολιτικό μου γραφείο έγινε στόχος βανδαλισμού από κουκουλοφόρους, που έδρασαν τρομοκρατικά. Έσπασαν την πόρτα της εισόδου με βαριοπούλα και εισήλθαν σ’ αυτό με σφυριά στα χέρια, καταστρέφοντας ό,τι βρέθηκε μπροστά τους.

Αναρωτιέμαι τι εξυπηρετεί η τυφλή βία; Βέβαια, εδώ από αυτό το Βήμα της Βουλής είδαμε να προτρέπεται από Πρόεδρο κόμματος αντίστοιχη βία από τους πολίτες. Τι προσφέρει, πραγματικά, στη μνήμη των θυμάτων; Είναι τόσο παράλογο και οξύμωρο όταν κάποιοι δήθεν παλεύουν για την αποκάλυψη της αλήθειας, φορώντας κουκούλες.

Αγαπητές και αγαπητοί συνάδελφοι Βουλευτές, η δημοκρατία μας δεν φοβάται ούτε τρομοκρατείται. Όλοι μας ξεκινώντας από αυτήν εδώ την Αίθουσα οφείλουμε να συνεχίσουμε να υπηρετούμε τον διάλογο, τη θεσμική λειτουργία, τη λογική και την αλήθεια. Πολιτεία και κοινωνία οφείλουμε με σκυμμένο το κεφάλι απέναντι στους συγγενείς των θυμάτων να προχωρήσουμε ενωμένοι, γιατί η επόμενη μέρα στη χώρα απαιτεί δημοκρατική ενότητα, πολιτική βούληση και δράση, όχι τοξικά λόγια. Δεν αρκεί μόνο η απόδοση ευθυνών για το χθες. Χρειάζονται και εγγυήσεις για το αύριο, γιατί η μνήμη των θυμάτων δεν τιμάται μόνο με λόγια, τιμάται με έργο.

Πρωτίστως πρέπει να ανατάξουμε τη δημόσια ζωή της χώρας, να αλλάξουμε νοοτροπία, να γίνουμε καλύτεροι, να μην ξαναζήσουμε ποτέ - ποτέ τέτοια τραγωδία. Στο ζήτημα της ανάταξης των σιδηροδρόμων της Ελλάδος ο στόχος είναι ξεκάθαρος, ένα άρτιο σιδηροδρομικό δίκτυο με σύγχρονο τροχαίο υλικό, με αναβαθμισμένη διαχείριση και συντήρηση των υποδομών του. Είναι ακόμα μία μάχη, που πρέπει να δοθεί και να κερδηθεί, όπως δώσαμε ως Κυβέρνηση άλλες μάχες και τις κερδίσαμε. Από την ψηφιοποίηση του κράτους μέσω του gov.gr, που μείωσε τη γραφειοκρατία και διευκόλυνε τη ζωή των Ελλήνων πολιτών μέχρι τις προληπτικές υγειονομικές εξετάσεις και τις αναβαθμισμένες υπηρεσίες σε ανακαινισμένα νοσοκομεία και κέντρα υγείας με νέες προσλήψεις και αυξήσεις στις αποδοχές των υγειονομικών, από την καταπολέμηση της φοροδιαφυγής και την αύξηση των δημοσίων εσόδων παρά την ταυτόχρονη μείωση των φορολογικών συντελεστών μέχρι την εξυγίανση του ασφαλιστικού συστήματος και του ΕΦΚΑ με ταχύτερη απονομή συντάξεων, μείωση εισφορών και ψηφιακή κάρτα για τους εργαζόμενους.

Η ανεργία, που ήταν το μεγαλύτερο κοινωνικό πρόβλημα της περασμένης δεκαετίας, έχει μειωθεί σε μονοψήφια ποσοστά 8,7% με πάνω από πεντακόσιες χιλιάδες νέες θέσεις εργασίας. Ο βασικός μισθός έχει αυξηθεί από τα 650 ευρώ στα 830 ευρώ σήμερα και θα φτάσει 950 ευρώ το 2027. Αντίστοιχα, ο μέσος μισθός θα φτάσει στα 1.500 ευρώ.

Στην παιδεία έχουν γίνει πάνω από τριάντα οκτώ χιλιάδες διορισμοί μόνιμων εκπαιδευτικών. Επενδύουμε σε πρότυπα και πειραματικά σχολεία, ενώ τα δημόσια πανεπιστήμια συνεργάζονται με κορυφαία ιδρύματα του εξωτερικού.

Στο δημογραφικό ζήτημα, που αποτελεί τη μεγαλύτερη πρόκληση της επόμενης μέρας, με την οποία εξαρτάται η εθνική μας υπόσταση και η βιωσιμότητα της πατρίδας μας εξελίσσονται, ήδη, προγράμματα είτε για τη στέγαση είτε για τη στήριξη της οικογένειας είτε για την ενίσχυση της ελληνικής υπαίθρου.

Στον πρωτογενή τομέα οι αγρότες μας πληρώνουν, ήδη, μειωμένο ΦΠΑ για εφόδια και μηχανήματα, καθώς και μειωμένο φόρο εισοδήματος κατά 50% όσον αφορά ομάδες παραγωγών, συνεταιρισμούς και συμβολαιακή γεωργία.

Ο ειδικός φόρος κατανάλωσης πετρελαίου επιστρέφει πλέον μόνιμα στο σύνολό του. Η τιμή του αγροτικού ρεύματος είναι εξασφαλισμένα πολύ χαμηλότερη από το κόστος παραγωγής της κιλοβατώρας στη χονδρική τιμή. Για πρώτη φορά δίνεται η δυνατότητα ρύθμισης των κόκκινων αγροτικών δανείων, ενώ οι εξαγωγές αγροτικών προϊόντων κερδίζουν όλο και περισσότερο μερίδιο στις διεθνείς αγορές με το εμπορικό ισοζύγιο του πρωτογενούς τομέα μετά από πολλά χρόνια να γίνεται θετικό.

Η Ελλάδα αναπτύσσεται με ρυθμούς υπερδιπλάσιους της υπόλοιπης Ευρώπης, με τις επενδύσεις να αυξάνονται συνεχώς, με τον τουρισμό να σπάει το ένα ρεκόρ μετά το άλλο. Το μετρό Θεσσαλονίκης είναι μια πραγματικότητα που καμαρώνουν και χαίρονται όλοι οι Θεσσαλονικείς και οι επισκέπτες της πόλης. Το Flyover κατασκευάζεται με ταχύτατους ρυθμούς, ώστε την άνοιξη του 2027 να είναι ολοκληρωμένο. Το νέο Παιδιατρικό Νοσοκομείο θεμελιώθηκε, ήδη, στο Φίλυρο και το εμβληματικό τεχνολογικό πάρκο τέταρτης γενιάς Thess Intec σε συνδυασμό με τα πανεπιστήμιά μας, την Αλεξάνδρεια Ζώνη Καινοτομίας, τα ερευνητικά κέντρα και τις μεγάλες ιδιωτικές τεχνολογικές επενδύσεις φιλοδοξούν να καταστεί η Θεσσαλονίκη φάρος τεχνολογίας.

Έτσι, η Ελλάδα προχωρά μπροστά με σχέδιο, με υπευθυνότητα, με πραγματικά αποτελέσματα. Έτσι, θα συνεχίσουμε, με έργα και όχι με λόγια, με αλήθειες και όχι με συνθήματα, με ευθύνη και όχι με τοξικότητα. Εμπιστευόμαστε την Κυβέρνησή μας. Εμπιστευόμαστε τον Πρωθυπουργό μας, τον Κυριάκο Μητσοτάκη, όχι μόνο γιατί η Ελλάδα μέσα σε αυτήν τη διεθνή συγκυρία και το ρευστό γεωπολιτικό περιβάλλον χρειάζεται σταθερότητα, αλλά κυρίως, γιατί η Ελλάδα αξίζει το καλύτερο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η Βουλευτής της Νέας Αριστεράς, η κ. Μερόπη Τζούφη.

**ΜΕΡΟΠΗ ΤΖΟΥΦΗ:** Ευχαριστώ, κυρία Πρόεδρε.

Κυρίες και κύριοι συνάδελφοι, καλούμαστε σήμερα από αυτό το Βήμα να τοποθετηθούμε απέναντι σε μία Κυβέρνηση που έχει αποτύχει απολύτως στο βασικό της καθήκον να διαχειριστεί τις κρίσιμες ανάγκες της κοινωνίας, μία Κυβέρνηση που εναγωνίως προσπαθεί να κουκουλώσει ένα εθνικό έγκλημα και προδίδει καθημερινά την εμπιστοσύνη των πολιτών, μία Κυβέρνηση που αντί να υπερασπιστεί το δημόσιο συμφέρον επιδόθηκε σε πολιτικές που επιδείνωσαν την ανισότητα, κατέστρεψαν θεμελιώδεις δημόσιες υπηρεσίες και οδήγησαν τη χώρα σε ένα βαθύτατο κοινωνικό και οικονομικό τέλμα.

Η πρόταση μομφής, λοιπόν, δεν είναι μία συμβολική κίνηση. Είναι μία πράξη αντίστασης στην καταστροφική διαχείριση αυτής της Κυβέρνησης. Είμαι μια ανοιχτή συνομιλία με την κοινωνία που μας παρακολουθεί, με τις οικογένειες που θρηνούν, με τους νέους που στερούνται ευκαιριών, με τους εργαζόμενους που αγωνίζονται ενάντια στην ακρίβεια και στην ανασφάλεια. Είναι η ελάχιστη πολιτική ευθύνη που μπορούμε να αναλάβουμε απέναντι σε μία εξουσία που έχει αποτύχει σε όλα τα επίπεδα και επιμένει να μένει γαντζωμένη, ελπίζοντας πως θα καταπραϋνθεί η κοινωνική οργή.

Τρομάζει, όμως, η πρωτοφανής θρασύτητα και έπαρση Υπουργών και Βουλευτών, ιδίως αυτών που κουβαλούν το άγχος του νεογενιτσαρισμού στην υπηρέτηση του καθεστώτος Μητσοτάκη. Τα Τέμπη είναι έγκλημα, που δεν θα ξεχαστεί. Το βράδυ της 28ης Φεβρουαρίου του 2023, η χώρα βυθίστηκε στο πένθος. Δεν ήταν ατύχημα και δεν ήταν μόνο ένα ανθρώπινο λάθος, όπως έσπευσε να πει ο Πρωθυπουργός.

Ήταν ένα έγκλημα, αποτέλεσμα της εγκατάλειψης, της αδιαφορίας, της εμμονής στην ιδιωτικοποίηση και της πλήρους απαξίωσης της ασφάλειας του σιδηροδρομικού δικτύου. Η Κυβέρνηση είχε προειδοποιηθεί. Οι σιδηροδρομικοί είχαν κρούσει τον κώδωνα του κινδύνου επανειλημμένα. Τα σωματεία είχαν προειδοποιήσει για τις ελλείψεις, για τις αστοχίες ασφάλειας, για την εγκατάλειψη των δικτύων. Τι έκανε η Κυβέρνηση; Αδιαφόρησε, απαξίωσε κάθε προειδοποίηση και όταν ήρθε η καταστροφή έκανε το μόνο που ξέρει καλά: συγκάλυψη, ψέματα και αντιστροφή της πραγματικότητας.

Από την πρώτη στιγμή, η Κυβέρνηση προσπάθησε να αποδώσει αποκλειστικά την ευθύνη σε έναν σταθμάρχη, λες και ένα άτομο -ρουσφέτι βέβαια, όπως προέκυψε από την παραβίαση κάθε κανόνα- μπορούσε να φέρει την ευθύνη για την αποσύνθεση ενός ολόκληρου σιδηροδρομικού δικτύου. Δικαστικές διαδικασίες ελέγχου καθυστέρησαν, αποδείξεις εξαφανίστηκαν, ευθύνες επιχειρήθηκε να μετατεθούν.

Οι οικογένειες των θυμάτων παλεύουν ακόμα. Περιμένουν τη δικαιοσύνη, έχοντας, όμως, στο πλευρό τους μια ολόκληρη κοινωνία. Την ίδια στιγμή, η Κυβέρνηση κάνει ό,τι μπορεί για να ξεχαστεί το έγκλημα. Η απάντηση δεν είναι η λήθη, είναι η δικαιοσύνη. Είναι η ώρα να μιλήσουμε για την επανακρατικοποίηση του σιδηροδρομικού δικτύου, για τη δημιουργία ενός ενιαίου δημόσιου σιδηροδρομικού φορέα με στήριξη του ανθρώπινου δυναμικού, εκσυγχρονισμό της ασφάλειας και των υποδομών και όχι να ψάχνουμε τα συμφέροντα εκείνα που τώρα θα ξανάρθουν για να σώσουν τον ελληνικό σιδηρόδρομο.

Βεβαίως, η Κυβέρνηση Μητσοτάκη δεν είναι μόνο υπόλογη για τα Τέμπη. Ο πόλεμος που διεξάγει κατά της δημόσιας εκπαίδευσης είναι ανελέητος σε όλες τις βαθμίδες, μαθητές, εκπαιδευτικοί, φοιτητές και οικογένειες βιώνουν τις συνέπειες της πιο σκληρής επίθεσης στην παιδεία τις τελευταίες δεκαετίες. Τελευταία είναι η Ελλάδα στις εκπαιδευτικές δαπάνες. Έχουμε σχολεία που ανοίγουν με κενά -κι ακόμη δεν τα έχουν καλύψει-, χιλιάδες αναπληρωτές να καλύπτουν τις πάγιες ανάγκες. Έχουμε απαξίωση των πανεπιστημίων, με την ελάχιστη βάση εισαγωγής να αποκλείει χιλιάδες νέους, με τη χρηματοδότηση των λειτουργικών εξόδων μειωμένη και βεβαίως, με τα πανεπιστήμια να εκβιάζονται για διαγραφές τριακοσίων χιλιάδων φοιτητών, στην πλειοψηφία τους εργαζόμενων και κοινωνικά και φυσικά ευάλωτων φοιτητών. Όμως, τα κολλέγια και τα ιδιωτικά πανεπιστήμια εξισώνονται με τα δημόσια, απαξιώνοντας την ανώτατη εκπαίδευση. Οι μαθητές της ειδικής αγωγής, με τις μεγαλύτερες ανάγκες, είναι εγκαταλελειμμένοι στην τύχη τους.

Τι μας είπε ο Υπουργός Παιδείας; Μας είπε ότι θα τα λύσει όλα με την ψηφιακή εκπαίδευση και τους διαδραστικούς πίνακες. Είναι ένα ακόμη επικοινωνιακό αφήγημα που χρησιμοποιείται ως άλλοθι. Η πραγματική εκπαιδευτική μεταρρύθμιση δεν υπάρχει στην ατζέντα αυτής της Κυβέρνησης. Τι υπάρχει, όμως; Υπάρχει η τιμωρία όσων αντιστέκονται. Άλλαξε και την ΚΥΑ ο Υπουργός για να μπορέσει να τρομοκρατήσει και να θέσει σε αργία και πειθαρχικά, συνδικαλιστές που αγωνίζονται για την αποχή κατά της αξιολόγησης, γιατί κράτησαν πανό σε διαδηλώσεις ή εξέφρασαν μη αρεστοί στην Κυβέρνηση άποψη.

Γι’ αυτό αύριο η ΟΛΜΕ, οι φοιτητικοί σύλλογοι, τα συντονιστικά των μαθητών στις 12.00΄ διαδηλώνουν στα Προπύλαια και είναι μαζί με τις οικογένειες και δίνουν όλοι μαζί τη μάχη.

Τι να πει κανείς για το δημόσιο σύστημα υγείας; Δυστυχώς, τα νοσοκομεία διαλύονται. Είναι υποστελεχωμένα από μόνιμο προσωπικό γιατρών και νοσηλευτών. Οι υποδομές είναι σε διάλυση. Στις εφημερίες επικρατεί το χάος.

Χρησιμοποιείτε, κυρίες και κύριοι συνάδελφοι, τα δημόσια νοσοκομεία; Γιατί αν δεν τα χρησιμοποιείτε, μόνο τότε μπορείτε να λέτε ότι έχουν λυθεί τα προβλήματα στα δημόσια νοσοκομεία. Αναμονές που κοστίζουν ζωές και πολίτες που περιμένουν μήνες για εξετάσεις, χειρουργεία, βασικές υπηρεσίες υγείας. Γι’ αυτό και έχει αυξηθεί η θνησιμότητα από άλλα αίτια εκτός του COVID, εκτός της πανδημίας. Αυτά είναι τα πραγματικά δεδομένα.

Αντί για στήριξη του ΕΣΥ, που το έχετε καταρτίσει ολόκληρο άγονο, προωθείτε τα ιδιωτικά νοσηλευτήρια για όποιους έχουν χρήματα. Αλλιώς οι άλλοι ή δεν προσέρχονται ή κινδυνεύει η ζωή τους. Επενδύετε, δυστυχώς, στη διάλυση του δημόσιου συστήματος υγείας και το κάνετε με αυτόν τον τρόπο ώστε η ιδιωτικοποίηση να φαντάζει αναγκαία.

Τι να πει κανείς για τα ζητήματα της περιφερειακής ανάπτυξης, για τα Γιάννενα και την Ήπειρο; Καμία σιδηροδρομική σύνδεση! Η Κυβέρνηση λέει ότι αυτό είναι μη βιώσιμο, να υπάρξει και εκεί εθνικό δίκτυο, καταδικάζοντας την περιοχή σε απομόνωση. Το είπε «έργο επιστημονικής φαντασίας» ο κ. Μητσοτάκης.

Μετά τη χθεσινή ομιλία του Πρωθυπουργού χάσαμε το μέτρημα από τις φορές που έχει αλλάξει γραμμή η Κυβέρνηση το τελευταίο διάστημα. Το μόνο σταθερό είναι να λέει ψέματα. Θεωρεί, λοιπόν, ο κ. Μητσοτάκης ότι εκατομμύρια πολιτών που βγήκαν στους δρόμους σε όλη την Ελλάδα και τον κόσμο, το έκαναν γιατί πίστεψαν σε θεωρίες συνωμοσίας. Σύμφωνα με τον Πρωθυπουργό εκατομμύρια πολίτες είναι αφελείς, ανόητοι, ψεκασμένοι. Κατηγόρησε τους πάντες, την Αντιπολίτευση, τους εμπειρογνώμονες, τα μέσα μαζικής ενημέρωσης, εκτός από τους Υπουργούς του. Και επανέλαβε χωρίς ντροπή και ενσυναίσθηση ότι τα τρένα θα είναι ασφαλή από το 2027. Έως τότε, όποιος ταξιδεύει με το τρένο το κάνει με δική του ευθύνη; Όσοι ταξίδεψαν το 2023, απλώς ρίσκαραν τη ζωή τους;

Σύμφωνα με τον Πρωθυπουργό, η απάντηση στο έγκλημα των Τεμπών και στη διάλυση του σιδηροδρόμου είναι η συνταγματοποίηση της αξιολόγησης στο δημόσιο από μια Κυβέρνηση που έχει γεμίσει τους δημόσιους οργανισμούς με ρουσφέτια και «γαλάζια» παιδιά ακόμη και στα κυλικεία των νοσοκομείων!

Η κοινωνία έχει ενωθεί για πρώτη φορά με τόσο καθολικό τρόπο, έχει ενωθεί απέναντι στον ίδιο και στην Κυβέρνησή του. Με πενήντα επτά νεκρούς και εκατομμύρια πολίτες να ζητούν την παραίτησή του, δεν έχει τη νομιμοποίηση να κουνάει το δάχτυλο και να προκαλεί. Κανείς πια δεν τον ακούει. Κανείς δεν τον πιστεύει. Κανείς δεν τον εμπιστεύεται.

Τα δεδομένα αυτά έχουν καταγραφεί με συντριπτικά ποσοστά και στη χθεσινή δημοσκόπηση. Η δικαιοσύνη δεν πρόκειται να αποδοθεί όσο η Νέα Δημοκρατία και ο κ. Μητσοτάκης κυβερνούν τον τόπο. Ο ίδιος πρέπει να λογοδοτήσει στον λαό και στη δικαιοσύνη. Ένας δρόμος τού μένει: η παραίτηση και η προκήρυξη εκλογών.

Η Κυβέρνηση της Νέας Δημοκρατίας απέτυχε σε όλα τα επίπεδα. Δεν μπορεί να διαχειριστεί τα προβλήματα της χώρας. Δεν θέλει να προστατεύσει τους πολίτες. Δεν ενδιαφέρεται για τη δημόσια παιδεία, την υγεία και την κοινωνική δικαιοσύνη.

Ψηφίζουμε υπέρ της πρότασης μομφής για να σταματήσει η καταστροφή, για να ανοίξει ο δρόμος για ένα δίκαιο, δημοκρατικό και κοινωνικά υπεύθυνο κράτος. Σε σκοτεινές εποχές, ο μόνος δρόμος ιστορικά για την Αριστερά είναι τα πολιτικά και κοινωνικά μέτωπα. Γιατί, όπως γράφει ο Γιάννης Ρίτσος: «Τούτος ο λαός, αφέντη μου, δεν ξέρει πολλά λόγια. Σωπαίνει, ακούει και όσα του λες τα δένει κομπολόγια. Και κάποιο βράδυ, πες σαν χτες, υψώνει το κεφάλι κι αστράφτουνε τα μάτια του και αστράφτει ο νους του πάλι. Κι όπως περνάν κι όπως βροντάν, μαδάει ο αγέρας ρόδα και από τη λάσπη ξεκολλά της ιστορίας η ρόδα».

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Πρόεδρος της Κοινοβουλευτικής Ομάδας της Νίκης, ο κ. Νατσιός.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κυρία Πρόεδρε.

Κυρίες και κύριοι συνάδελφοι, θα ξεκινήσω και εγώ με ένα ποίημα του Βάρναλη που αναφέρεται στη Συμπολίτευση: «Πέτα την ανθρωπιά σου και απ’ τον αφέντη πιάσου. Κι άμα σε φτύνει αυτός, να κάθεσαι σκυφτός και θα έχεις τα μεγαλεία στη σάπια πολιτεία».

Ήρθε εδώ η κ. Μπακογιάννη και μου θύμισε όταν υπηρετούσα ως στρατιώτης στα σύνορα, στον Έβρο, που γινόταν έφοδος από τους επιλοχίες και όχι μόνο -ξέρετε όσοι υπηρετήσατε- για να ελέγξει αν είμαστε φρόνιμοι, αν καθόμαστε καλά, αν είμαστε στη θέση μας. Και επαίνεσε με σπαραξικάρδια λόγια, δακρύβρεχτα, τον κύριο Πρωθυπουργό.

Το ερώτημα είναι ένα που απευθύνουμε: Με τη δουλοπρεπή στάση μας στο ουκρανικό, τι κέρδισε η πατρίδα; Αυτό είναι το κρίσιμο ερώτημα. Τα δώσαμε όλα. Υπερθεματίσαμε. Ξεπεράσαμε τους πάντες. Και αποστρατιωτικοποίηση και δεν αφήσαμε ακόμα-ακόμη τους Ρώσους να παραστούν στην επέτειο για τη Ναυμαχία του Ναυαρίνου -μικροπρέπειες δηλαδή- και τι κερδίσαμε; Τίποτε. Και με τον Πούτιν είμαστε απέναντι και με τον ρωσικό ομόδοξο λαό και με τον Τραμπ, τον σερίφη και με τους καουμπόηδές του και με αυτούς εχθρικοί είμαστε.

Δεν μας πειράζει που τον κ. Μητσοτάκη τον περιφρονούν και τον αγνοούν οι ηγέτες, μας πειράζει γιατί είναι Πρωθυπουργός και εκπροσωπεί την Ελλάδα. Ούτε για το Παρίσι πήραμε πρόσκληση ούτε για το Λονδίνο. Αμελητέα ποσότητα.

Η Νίκη, με όλη μας τη δύναμη, γι’ αυτό είπαμε και «όχι» -το μοναδικό κόμμα στο Κοινοβούλιο που είπαμε «όχι» στην προανακριτική την οποία απεδέχθη η Νέα Δημοκρατία ως ένδειξη δήθεν ανωτερότητας, αλλά κυρίως υπό την πίεση των λαϊκών δυναμικών συλλαλητηρίων του λαού μας-, είχαμε καταγγείλει ότι αυτή η προανακριτική δεν θα βγάλει πουθενά.

Ή καλύτερα -ήδη φάνηκε από τις ομιλίες των Βουλευτών- έχει στόχο να αθωώσει τον κ. Τριαντόπουλο. Με σημαία το πόρισμα τον βγάζουν λάδι. Προφανώς και ο κ. Τριαντόπουλος διεμήνυσε κρυφίως ότι αν τον δώσουν, κατά το κοινώς λεγόμενο, θα κελαηδήσει κατά του κυρίου Πρωθυπουργού. Λειτουργεί το ένστικτο της αυτοσυντηρήσεως. «Αποθανέτω η ψυχή μου μετά των αλλοφύλων», θα λέγαμε.

Τι περιμένετε όμως -αναφέρομαι στην Αντιπολίτευση, σε όλα τα κόμματα- όσοι συναινέσατε με τη σύσταση αυτής της προανακριτικής; Το ότι συμφώνησε η Νέα Δημοκρατία έπρεπε να σας είχε αποτρέψει. Την εμπιστεύεστε; Μη διαρρηγνύετε τώρα τα ιμάτιά σας και μην κλαίγεστε. Μόνο εμείς στη Νίκη είμαστε οι καχύποπτοι;

Εξάλλου η ανακοίνωση-εξώδικο της κ. Καρυστιανού την επόμενη μέρα και των γονέων των θυμάτων δικαίωσε την επιλογή της Νίκης και εξέθεσε τη δική σας επιλογή. Οι γονείς, όπως και η Νίκη, μιλούν για προανακριτική της συγκάλυψης και της αναλγησίας, γιατί δεν αφορά αυτή η προανακριτική όλους τους πολιτικούς, οι ποινικές δικογραφίες των οποίων έχουν σταλεί εδώ και μήνες από τον εισαγγελέα στη Βουλή και όλα τα ερευνητέα εγκλήματα.

Η Νίκη με το «όχι» που είπε, έφερε στο Κοινοβούλιο το «όχι» και των γονέων των δολοφονημένων παιδιών και του ελληνικού λαού γι’ αυτή την προανακριτική της συγκάλυψης και της αναλγησίας. Τονίσαμε ότι το διαβόητο πόρισμα του ΕΟΔΑΣΑΑΜ καθίσταται αναξιόπιστο λόγω της στενότατης σχέσης της οικογένειας Μητσοτάκη και της κ. Μπακογιάννη με τον Πρόεδρο του ΕΟΔΑΣΑΑΜ. Ο άνθρωπος είναι ελεγχόμενος. Παίρνει γραμμή.

Εις επίρρωσιν θα σας αναφέρω ένα πρόσφατο γεγονός. Κατά τη διάρκεια της παρουσίασης του πορίσματος ο κ. Χρήστος Παπαδημητρίου είχε αναφερθεί στη σύμβαση 717. Ανέφερε ότι η επιτροπή απασχολήθηκε με τη σύμβαση 717, όμως δεν αποτέλεσε κύριο αντικείμενο της διερεύνησης. Γιατί άραγε; Για να μη φτάσουμε στα ονόματα του Σπίρτζη, του κ. Καραμανλή και του κ. Μητσοτάκη. Όπως είπε χαρακτηριστικώς: «Εμείς απασχοληθήκαμε και με τη σύμβαση 717, μία σύμβαση που θα έπρεπε να είχε ολοκληρωθεί από το 2016 και αν είχε ολοκληρωθεί, θα είχαν μπει τα συστήματα ασφαλείας στον ελληνικό σιδηρόδρομο που πιθανότατα δεν θα επέτρεπαν το συγκεκριμένο φριχτό δυστύχημα να έχει συμβεί, αλλά δεν αποτέλεσαν κύριο αντικείμενο της διερεύνησης».

Σε άλλο σημείο -προσωπική του γνώμη έλεγε- ανέφερε: «Δεν είναι σκοπός της έρευνάς μας η διερεύνηση της 717. Αν θέλετε την προσωπική μου γνώμη είναι ότι όλοι αυτοί που καθυστέρησαν την 717 και δεν μιλάμε για τους κατηγορούμενους και τα απλά στελέχη της ΕΡΓΟΣΕ, αλλά και τα ανώτερα στελέχη, την ανώτερη ηγεσία…» -ποιοι είναι η ανώτερη ηγεσία; Προφανώς οι Υπουργοί και Πρωθυπουργοί- «…έχουν συμβάλει καθοριστικά στο να σκοτωθούν αυτά τα παιδιά». Είναι κατά λέξη.

Ωστόσο, εδώ καλά τα έλεγε. Προφανώς ήταν συγκινημένος, είδε κόσμο, είδε κάμερες και έλεγε αλήθειες. Μία μέρα μετά την παρουσίαση αυτή ο κ. Παπαδημητρίου, Πρόεδρος, που εξέδωσε το πόρισμα αυτό πάνω στο οποίο στηρίζεται η Νέα Δημοκρατία και όσοι ψηφίσατε για την προανακριτική, μιλώντας στο MEGA ανέτρεψε τις δηλώσεις του και ανέφερε πως δεν μπορούμε να πούμε ότι αν είχε γίνει η 717 δεν θα είχε γίνει το ατύχημα. Τα σβήσαμε όλα. Τι έγινε; Του τράβηξαν προφανώς τα αυτιά και τα μάζεψε. Τόσο αξιόπιστος είναι!

Επιπλέον, ακούσαμε τον κ. Μητσοτάκη να λέει εδώ πασιχαρής -γελούσε κιόλας σε αρκετά σημεία της ομιλίας του- ότι το σημείωμα του πορίσματος πάνω στο οποίο εδράζεται η άποψη της Νέας Δημοκρατίας είναι ότι όσοι αξιωματούχοι βρέθηκαν στο πεδίο την ώρα του μπαζώματος ήταν απλώς παρατηρητές και ότι δεν υπήρξε κεντρικός -υπογραμμίζω τη λέξη- σχεδιασμός.

Τι καταλαβαίνουμε επίσης όταν λέει ότι δεν υπάρχει κεντρικός σχεδιασμός; Ότι θέλει το πόρισμα να αθωώσει προκαταβολικώς όχι μόνο τον Υφυπουργό παρά τω Πρωθυπουργώ, τον παραιτηθέντα, αλλά και τον ίδιο τον Πρωθυπουργό που έδινε τις εντολές. Γι’ αυτό μιλάτε για κεντρικό σχεδιασμό. Καρφώνεστε κατά το κοινώς λεγόμενο. Και σας θυμίζω -αυτά δεν τα ακούμε μέσα στη Βουλή- το έγγραφο που υπέγραψε ο κ. Ιωάννης Τσακίρης για την εκταμίευση των 682.000 ευρώ για το μπάζωμα στις 18-4-2023. Αυτή η απόφαση ρητώς αναφέρει ότι στη συνεδρίαση του Συντονιστικού της Πολιτικής Προστασίας δόθηκαν εντολές στην Περιφέρεια Λάρισας για το μπάζωμα και ήταν παρών ο κ. Τριαντόπουλος.

Όμως ο Αναπληρωτής Υπουργός Οικονομίας στον οποίο μεταβιβάστηκαν μετά τη συγκρότηση της νέας Κυβερνήσεως οι αρμοδιότητες του Υπουργείου Ανάπτυξης και Επενδύσεων αλλοίωσε –θα χρησιμοποιήσουμε αυτές τις λέξεις που ακούμε αυτές τις μέρες- με υπουργική απόφαση που υπέγραψε στις 12 Ιανουαρίου του 2024 αρχική απόφαση του Υφυπουργού κ. Τσακίρη για χρηματοδότηση της περιφέρειας με το ποσό που ανέφερα μετά από εντολές που εδόθησαν από το Συντονιστικό Κέντρο της Κυβέρνησης τα ξημερώματα της 1ης Μαρτίου. Μέχρι εδώ καλά.

Με την απόφασή του ο κ. Παπαθανάσης αλλάζει το σκεπτικό της χρηματοδότησης και υποστηρίζει ότι οι εντολές εδόθησαν από την Πολιτική Προστασία της Περιφέρειας στη Διεύθυνση Τεχνικών Έργων της. Στην πρώτη του κ. Τσακίρη ήταν από το Συντονιστικό Κέντρο της Κυβέρνησης. Στη δεύτερη του κ. Παπαθανασίου ήταν από την Πολιτική Προστασία της Περιφέρειας στη Διεύθυνση Τεχνικών Έργων της Λάρισας. Έφυγε το βάρος της ευθύνης από τον κ. Τριαντόπουλο, ο οποίος έπαιρνε εντολές από τον κ. Μητσοτάκη και μεταφέρθηκε στον κ. Αγοραστό, ο οποίος προφανώς και αυτός είμαι σίγουρος -προς το παρόν σιωπά- θα προσπαθήσει να υπερασπιστεί τον εαυτό του και θα κελαηδήσει, για να μην πάει φυλακή μόνος του. Η δικαιοσύνη θα αποφασίσει βέβαια.

Και έχουμε και τη σημερινή δημοσίευση της εφημερίδας «Εστία» που επιβεβαιώνει όσα λέμε ότι το μπάζωμα ήταν με εντολή της Κυβερνήσεως. Επικαλείται το διαβόητο και αυτό e-mail διά χειρός Χρήστου Τριαντόπουλου, στο οποίο σύμφωνα με το έντυπο ο τότε Υφυπουργός παρά τω Πρωθυπουργώ ομολογεί ουσιαστικά τον ρόλο του στο μπάζωμα στα Τέμπη. Η εφημερίδα ισχυρίζεται ότι το e-mail φέρεται να απέστειλε ο κ. Χρήστος Τριαντόπουλος λίγες ημέρες μετά το δυστύχημα στον κ. Γεραπετρίτη, στον κ. Σκέρτσο, στον κ. Ξιφαρά και στον Περιφερειάρχη, στον κ. Αγοραστό. Ακόμη η εφημερίδα διατείνεται πως στο e-mail που φέρει ημερομηνία 9 Μαρτίου 2023, ο κ. Τριαντόπουλος εμφανίζεται να επιβεβαιώνει ότι μετείχε σε σύσκεψη υπό τον κ. Γεραπετρίτη στην Περιφέρεια Θεσσαλίας, πράγμα που δεν αναφέρθηκε καθόλου στη Βουλή χθες.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Πρόεδρε, θα μου επιτρέψετε να σας ρωτήσω κάτι, γιατί δεν σας ρώτησα στην αρχή. Προφανώς δεν είναι η κύρια ομιλία σας σήμερα. Γιατί εγώ έβαλα λάθος τον χρόνο και δεν θα ήθελα να δώσω λάθος σήμα.

Συνεχίστε, παρακαλώ.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Με συγχωρείτε, νόμιζα πως θα θέλετε να διευκρινίσω εάν είναι η κεντρική ομιλία. Όχι.

**ΠΡΟΕΔΡΕΥΟΥΣΑ (Όλγα Γεροβασίλη):** Όχι, για τους χρόνους μιλάω μόνο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Παρακαλώ.

Έλεγα, λοιπόν, ότι η «Εστία» αντιπαραβάλει όσα φέρεται να έχει γράψει ο κ. Τριαντόπουλος στο e-mail με το πόρισμα του ΕΟΔΑΣΑΑΜ, που τον πλαισιώνει ως απλό παρατηρητή του μπαζώματος. Και άλλη επιβεβαίωση ότι το μπάζωμα -αυτό διατείνεται και στεντόρεια τη φωνή ο ελληνικός λαός και δυστυχώς κάποιοι μιλάνε για διόρθωση και ευπρεπισμό του χώρου, λες και πρόκειται να γίνει γάμος- έγινε από την Κυβέρνηση.

Ήθελα να πω αγαπητοί μου ότι όπως έλεγαν και οι αρχαίοι Έλληνες «Άγει εις φώς την αλήθειαν ο χρόνος», η πάροδος του χρόνου σπρώχνει την αλήθεια στο φως.

Όσο περνάει ο καιρός ανοίγουν στόματα και αποκαλύπτονται τα εγκλήματα που διεπράχθησαν. Λειτουργούν εξάλλου –κι ας μην το πιστεύετε πολύ, κι, όμως, έτσι είναι- και οι πνευματικοί νόμοι, που έλεγε κι ο Άγιος Παΐσιος.

Είχα πει την ίδια φράση, ότι θα λειτουργήσουν εις βάρος σας, των Βουλευτών κυρίως της Νέας Δημοκρατίας, γιατί οι περισσότεροι προέρχεστε από οικογένειες που είχαν αναφορά στην πίστη μας, ότι όταν ψηφίζατε το νομοσχέδιο για τους ομοφυλόφιλους και προσβάλλατε και την εκκλησία, που σας προειδοποίησε με συνοδική απόφαση, όχι μεμονωμένα, και όταν κάνεις ανυπακοή σε συνοδικές αποφάσεις της εκκλησίας λειτουργούν πνευματικοί νόμοι. Ξεκίνησε το ξήλωμα. Άρχισαν οι πνευματικοί νόμοι. Μην εκπλήσσεστε. Δεν πρόκειται να καλυφθεί τίποτε. Όλα θα έρθουν στο φως και οι ένοχοι θα τιμωρηθούν και θα μείνετε με τις τύψεις συνειδήσεως.

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα ο κ. Στέλιος Πέτσας, Βουλευτής της Νέας Δημοκρατίας. Θα ακολουθήσει ο κ. Οδυσσέας Κωνσταντινόπουλος, Ε΄ Αντιπρόεδρος της Βουλής, διότι αργότερα προεδρεύει, και στη συνέχεια θα έχει τον λόγο ο Υπουργός κ. Χατζηδάκης.

Κύριε Πέτσα, έχετε τον λόγο.

**ΣΤΥΛΙΑΝΟΣ ΠΕΤΣΑΣ:** Ευχαριστώ πολύ, κυρία Πρόεδρε.

Πριν ξεκινήσω το κύριο σώμα της ομιλίας μου, ήθελα να σχολιάσω δύο-τρία θέματα που ακούστηκαν και από εσάς, κυρία Πρόεδρε, όταν μιλήσατε ως Βουλευτής. Ζητήσατε την παραίτηση της Κυβέρνησης. Άκουσα να ζητάει την παραίτηση της Κυβέρνησης και η κ. Τζούφη από τη Νέα Αριστερά και άλλοι.

Παραιτηθήκατε μετά τους είκοσι τέσσερις νεκρούς στη Μάνδρα; Παραιτηθήκατε, εσείς της κυβέρνησης Τσίπρα, μετά τους εκατόν τέσσερις νεκρούς στο Μάτι; Παραιτήθηκε μήπως η κυβέρνηση του ΠΑΣΟΚ τον Σεπτέμβριο του 2000 μετά τους ογδόντα ένα νεκρούς στο «Εξπρές Σάμινα»; Τι υποκρισία είναι αυτή;

Επίσης, όσον αφορά τον κ. Ηλιόπουλο, που είπε πριν, προς τον κ. Λιβάνιο απευθυνόμενος, ότι δεν είναι μόνο οι εκλογές και η κάλπη αλλά είναι και οι κινητοποιήσεις στον δρόμο, παραιτηθήκατε εσείς μετά τις διαδηλώσεις για τη Συμφωνία των Πρεσπών; Η υποκρισία σας ξεχειλίζει.

Τώρα, όσον αφορά την πρόταση δυσπιστίας, πέρυσι, Μάρτιο του 2024, συζητάγαμε μια πρόταση δυσπιστίας που είχε υποβάλει ξανά το ΠΑΣΟΚ, με άλλες πολιτικές δυνάμεις, για τα ίδια θέματα, την τραγωδία των Τεμπών, το κράτος δικαίου και την οικονομία. Και φέτος, ξανά Μάρτιο, συζητάμε ξανά για την τραγωδία των Τεμπών, το κράτος δικαίου και την οικονομία. Απερρίφθη πέρυσι η πρόταση δυσπιστίας. Θα απορριφθεί και φέτος η πρόταση δυσπιστίας.

Αναρωτιέται κανείς όταν βλέπει, λοιπόν, δύο πανομοιότυπες προτάσεις δυσπιστίας με διαφορά ενός έτους πώς είναι δυνατόν να μην κατανοούν ότι θα απορριφθεί αυτή η πρόταση δυσπιστίας. Γιατί το ξανακάνουν; Θα μπορούσε κάποιος απλοϊκά να πει ότι το κάνουν για ψηφαλάκια.

Βλέποντας την δικαιολογημένη αγανάκτηση του κόσμου και τη μη ικανοποίησή του για τις απαντήσεις που έχει πάρει μέχρι τώρα για την τραγωδία των Τεμπών προσπαθούν να ανέβουν δημοσκοπικά ψηλότερα. Βλέποντας, όμως, τις δημοσκοπήσεις όλων των τελευταίων ημερών, καταλαβαίνουμε ότι αυτός είναι ένας απλοϊκός λόγος, γιατί οι δυνάμεις που προσυπογράφουν την πρόταση δυσπιστίας, εκτός της κ. Κωνσταντοπούλου, κατεβαίνουν δημοσκοπικά, δεν ανεβαίνουν.

Επομένως, εγώ αποδίδω αυτή την πρόταση δυσπιστίας στο γεγονός ότι είμαστε στην εποχή της μεγάλης σύγχυσης, κυρία Πρόεδρε, και θα προσπαθήσω εγώ τουλάχιστον, όπως το αντιλαμβάνομαι, αν θέλω να εισφέρω κάτι σε αυτήν τη σημερινή συζήτηση, να αναλύσω ποιες είναι οι πτυχές αυτής της σύγχυσης που δημιουργούν ακόμα μεγαλύτερο πρόβλημα.

Σύγχυση φυσικά υπάρχει και σχετικά με τις ενέργειες στο πεδίο τις πρώτες ώρες αλλά και τις ημέρες μετά τη τραγωδία των Τεμπών, σύγχυση η οποία αποδεικνύεται πλέον και σε ένα επίσημο πόρισμα, το πόρισμα του ΕΟΔΑΣΑΑΜ.

Σύγχυση φυσικά υπάρχει και σχετικά με τα ζητήματα των εμπειρογνωμόνων ή των πραγματογνωμόνων και των εκθέσεών τους. Γιατί είχαμε πολύ σύντομα την έκθεση της επιτροπής Γεραπετρίτη, μέσα σε λίγους μήνες μετά την τραγωδία των Τεμπών το 2023. Είχαμε την έκθεση των δικαστικών πραγματογνωμόνων. Είχαμε άλλες εκθέσεις ανεξάρτητες, οι οποίες είχαν παραγγελθεί από οικογένειες των θυμάτων, αλλά δυστυχώς αυτές οι πραγματογνωμοσύνες είναι σε πολλά σημεία αντικρουόμενες και δεν οδηγούν σε μια ξεκάθαρη απάντηση για τα αίτια της τραγωδίας, ιδίως μετά τη σύγκρουση.

Γιατί η σύγκρουση, αυτή η αδιανόητη μετωπική σύγκρουση δύο τρένων σε διπλή γραμμή, είναι η βασική αιτία της τραγωδίας, αλλά υπάρχει πάντα και αιωρείται στον δημόσιο διάλογο το ζήτημα για το τι προκάλεσε την πυρκαγιά. Άρα οι πραγματογνωμοσύνες και αυτές επιτείνουν τη σύγχυση.

Σύγχυση επίσης η οποία επιτείνεται από το γεγονός ότι δύο χρόνια μετά την τραγωδία έρχονται συνέχεια νέα στοιχεία στο φως δημοσιότητας, όπως το πρόσφατο βιντεοληπτικό υλικό, το οποίο αγνοούσαμε ότι υπάρχει και αναμένουμε να δούμε εάν τελικά τεκμηριωθεί η αυθεντικότητά του.

Σύγχυση, όμως, υπάρχει και από τις τοποθετήσεις πολιτικών δυνάμεων. Εγώ θα σταχυολογήσω του ΠΑΣΟΚ, που ήταν επισπεύδουσα δύναμη για την πρόταση δυσπιστίας. Τι ακούμε εδώ; Ακούμε πάρα πολλές φορές, και από τον κ. Δουδωνή το ακούσαμε χτες και από τον κ. Ανδρουλάκη και χτες και σήμερα, να μιλάει για παράδειγμα για το ζήτημα της πρόσληψης, της μετάταξης του σταθμάρχη, και μιλάει για ρουσφέτι. Δεν ξέρω αν απευθύνεται το ΠΑΣΟΚ μόνο σε όσους γεννήθηκαν μετά το 2004, σε όσους είναι εικοσάρηδες ή είκοσι ενός ετών, αλλά εμείς δεν είμαστε λωτοφάγοι. Ξέρουμε πολύ καλά τι θα πει ρουσφέτι τη δεκαετία του 1980 από το ΠΑΣΟΚ, όταν διόριζε τον κόσμο η κλαδική.

Επομένως, θέλουμε να αφήσουμε στο παρελθόν τέτοιου είδους παθογένειες, αλλά μη μας κουνάει και το δάχτυλο το ΠΑΣΟΚ γι’ αυτό το ζήτημα, ιδίως μάλιστα όταν γνωρίζει από την εξεταστική επιτροπή ότι υπήρχαν τέσσερις θέσεις στην προκήρυξη και μόνο δύο ενδιαφερόμενοι. Τι σόι ρουσφέτι είναι αυτό, που ενώ υπάρχουν τέσσερις διαθέσιμες θέσεις, υπάρχουν δύο ενδιαφερόμενοι; Αλλά εκεί είναι ρουσφέτι και δεν είναι καλός σταθμάρχης, αλλά μετά δεν αναφέρεται πουθενά η ευθύνη του σταθμάρχη για την τραγωδία.

Σύγχυση υπάρχει επίσης για την πολιτική στόχευση της σύμπλευσης ανάμεσα στο ΠΑΣΟΚ και τα διάφορα κομματίδια που προήλθαν από τον πάλαι ποτέ κραταιό ΣΥΡΙΖΑ. Τι επιδιώκει το ΠΑΣΟΚ; Να έρθει κοντά στην κ. Κωνσταντοπούλου ή στον κ. Φάμελλο ή στον κ. Χαρίτση; Μα αυτό τον τραβάει σαν βαρίδι προς τα κάτω, και τον κ. Ανδρουλάκη και το κόμμα του, και δεν μπορεί να βάλει στο περιθώριο ακραίες φωνές, παρά μόνο ενισχύει τον τοξικό λόγο.

Επομένως, το βασικό ζητούμενο εδώ είναι πώς θα συνεννοηθούμε ως πολιτικές δυνάμεις, ώστε να πηγαίνουμε την πατρίδα μπροστά, όχι να την πάμε πίσω. Γιατί αυτή η σύμπλευση θυμίζει στον ελληνικό λαό πρακτικές που έχει καταδικάσει μέσα την περίοδο 2015 - 2019 και δεν πρόκειται να τις ξαναζήσει και δεν θέλει να τις ξαναζήσει.

Σύγχυση προκαλούν επίσης -θα ζητήσω ανοχή σας, κυρία Πρόεδρε, για λίγο- οι τοποθετήσεις που αγνοούν σε ποιο περιβάλλον ζούμε σήμερα, τι εξωτερικές προκλήσεις αντιμετωπίζουμε. Είχαμε την κλιματική κρίση, είχαμε τη μεταναστευτική, έχουμε την ενεργειακή, έχουμε τη γεωπολιτική.

Και τι ακούσαμε σήμερα από τον κ. Χαρίτση; Πραγματικά έμεινα έκπληκτος. Να μην τολμήσουμε, λέει, να δανειστούμε για την άμυνα, αναφερόμενος στο σημερινό συμβούλιο κορυφής στις Βρυξέλλες, και είναι επικίνδυνη η Κυβέρνηση και είμαστε επικίνδυνοι κι εμείς αν αυτό το τολμήσουμε.

Μα, με συγχωρείτε, δεν είναι θέση διαδοχικών ελληνικών κυβερνήσεων μετά την κρίση χρέους από το 2010 και μετά -και όχι μόνο κυβερνήσεων που συμμετείχε η Νέα Δημοκρατία αλλά και κυβερνήσεων που είχε συμμετάσχει και ο κ. Χαρίτσης στην κυβέρνηση Τσίπρα του ΣΥΡΙΖΑ- η αμοιβαιοποίηση του χρέους, η έκδοση ευρωομολόγων, η προσπάθεια να γίνει από οικονομικός γίγαντας και πολιτικός γίγαντας η Ευρωπαϊκή Ένωση με τέτοιου είδους εργαλεία;

Και επιτέλους δεν καταλαβαίνει, κι ο κ. Χαρίτσης και άλλες δυνάμεις σε αυτήν την Αίθουσα, ότι μετά την απόσυρση Τραμπ από την δεδομένη -όπως την είχαμε- για πολλές δεκαετίες ατλαντική συμμαχία και τη σύμπλευσή του, όπως φαίνεται, με τη Ρωσία, μένει ξεκρέμαστη και γυμνή η ευρωπαϊκή άμυνα; Δεν έπρεπε να κάνουμε κάτι γι’ αυτό; Υπάρχει ευημερία χωρίς ασφάλεια;

Πραγματικά αναρωτιέμαι πού στοχεύουν όλοι αυτοί και έρχονται σήμερα και επιβάλλουν μία πρόταση δυσπιστίας για να επιτείνουν ακόμα περισσότερο τη σύγχυση. Ε όχι!

Η Κοινοβουλευτική Ομάδα της Νέας Δημοκρατίας και η παράταξη, η βάση μας, λένε «όχι» σε αυτά τα σενάρια, που επιτείνουν τη σύγχυση, την αστάθεια και την πολιτική αποσταθεροποίηση. Και αύριο το βράδυ θα το αποδείξουμε, δείχνοντας ξανά εμπιστοσύνη στον Πρωθυπουργό Κυριάκο Μητσοτάκη και θα κριθούμε όλοι μας όλοι μας στην κάλπη του 2027 από τους πολίτες.

Σας ευχαριστώ, κυρία Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», σαράντα πέντε μαθήτριες και μαθητές και τρεις συνοδοί εκπαιδευτικοί από το 2ο Γυμνάσιο Καβάλας.

Καλώς ήρθατε στη Βουλή.

(Χειροκροτήματα από όλες τις πτέρυγες της Βουλής)

Τον λόγο έχει ο Αντιπρόεδρος της Βουλής κ. Κωνσταντινόπουλος.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κυρία Πρόεδρε.

Κυρίες και κύριοι συνάδελφοι, δεν υπάρχουν λόγια που να περιγράψουν την τραγωδία των Τεμπών και τον πόνο των γονιών, των συγγενών και των πενήντα επτά θυμάτων. Παράλληλα, νομίζω ότι όλους μάς φέρνουν αντιμέτωπους με μεγάλα διλήμματα προσωπικά, συναισθηματικά, πολιτικά, κοινωνικά, αλλά τα θέματα που πρέπει να συζητήσουμε σήμερα είναι συγκεκριμένα. Αφορούν τις πολιτικές ευθύνες της Κυβέρνησης, τη λειτουργία του κράτους, τη δικαιοσύνη και τις πολιτικές εξελίξεις.

Έχει πολιτικές ευθύνες η Κυβέρνηση; Υπάρχει κάποιος εδώ μέσα που λέει όχι; Αγαπητοί συνάδελφοι της Νέας Δημοκρατίας, σας κοιτάζω στα μάτια και σας λέω, όμως, ότι εμείς, επειδή έχουμε κουλτούρα στο ΠΑΣΟΚ, δεν απευθυνθήκαμε ποτέ σε εσάς να σας πούμε δολοφόνους. Ποτέ! Και σας κοιτάζω στα μάτια. Όμως, η επιλογή σας να καλύψετε τον κ. Καραμανλή ήταν τραγική. Έστειλε λάθος μήνυμα στην κοινωνία και αυτό σήμερα το βρίσκετε πρώτα εσείς μπροστά σας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Δεν μπορεί κανένας να αποδεχτεί το χειροκρότημα στον κ. Καραμανλή. Και ξέρετε γιατί; Γιατί ένιωσα πως όλα όσα έλεγε ο κ. Καραμανλής, εσείς, μία ιστορική παράταξη, τα αποδεχτήκατε όλα και αναλάβατε και εσείς την ευθύνη.

Όταν από αυτό το Βήμα ήμουν Πρόεδρος στη διαδικασία, έλεγε: «Δεν υπάρχει κανένα πρόβλημα. Στείλτε τα παιδιά σας με τα τρένα». Η στάση αυτή ήταν ένα ακόμα χτύπημα στην αξιοπιστία της πολιτικής.

Και έρχομαι στη δικαιοσύνη. Είναι μία λέξη που δεν αφορά μόνο τον θεσμό, αλλά κάθε έκφανση της ζωής μας. Τι ζητούν οι γονείς και οι συγγενείς των θυμάτων; Να πάνε οι πολιτικοί υπεύθυνοι στον φυσικό τους δικαστή; Αυτό δεν είναι το αίτημά τους; Η πρόταση του ΠΑΣΟΚ για προανακριτική τόσο για τον κ. Τριαντόπουλο όσο για τον κ. Καραμανλή δεν είναι πρόταση, για να πάνε στον φυσικό δικαστή; Όπως είπε ο Πρόεδρος του ΠΑΣΟΚ, δεν υπάρχει ένας Βουλευτής από αυτήν την Κοινοβουλευτική Ομάδα -και σας λέω, λόγω κουλτούρας και εμπειρίας, κρατήστε το αυτό- ο οποίος να έχει επιτεθεί σε δικαστικό λειτουργό ή σε ανεξάρτητη αρχή. Άρα, εμείς δείχνουμε έμπρακτα τον σεβασμό μας στη δικαιοσύνη. Αντίθετα, εσείς απορρίπτετε μία πρόταση την οποία έχετε ζητήσει, την έχετε εκφέρει, την έχετε προτείνει. Και ουσιαστικά, η τροπολογία μας υποστηρίζει το έργο της δικαιοσύνης και είναι εκτός του κύκλου.

Υπάρχουν επίορκοι δικαστές; Προφανώς, όπως σε όλες τις εκφάνσεις της ζωής. Αλλά δικαιοσύνη δεν είναι να αυξάνονται τα υπερκέρδη των τραπεζών. Ακούστε το: 4,7 ανακοίνωσαν το 2024, 5,1 το 2023 και 4,1 το 2022. Και να μην υπάρχει έκτακτη φορολόγηση. Δεν είναι δικαιοσύνη η επιδότηση ηλεκτρικού αυτοκινήτου ως 9.000 ευρώ και του παιδιού ως 3.500 ευρώ.

Ας είμαστε ξεκάθαροι. Τα γεγονότα -μας αρέσει, δεν μας αρέσει- φέρνουν πολιτικές εξελίξεις. Κατανοώ και την Κυβέρνηση ότι προσπαθεί να βρει ένα αφήγημα και έτσι θέλει να μας τσουβαλιάσει όλους -και εννοώ και το ΠΑΣΟΚ, γιατί αυτό με αφορά- πολιτικά. Κοιτάξτε, το ΠΑΣΟΚ δεν θα ακολουθήσει την πολιτική «πάμε και όπου βγει». Η προηγούμενη φορά που ακολουθήθηκε η πολιτική του δρόμου «πάμε και όπου βγει» με τη συγκυβέρνηση ΣΥΡΙΖΑ, Καμμένου και Ραχήλ Μακρή δεν είχε και τα καλύτερα αποτελέσματα. Αν σήμερα ρωτήσω τους συναδέλφους του ΣΥΡΙΖΑ για την τότε επιλογή, θα παραδεχθούν ότι δεν έκαναν και την καλύτερη. Και έτσι δεν πρέπει να γίνουν τα ίδια λάθη τώρα.

Τώρα θέλω να πω και στα παιδιά εδώ ότι ο ρόλος του εκπροσώπου του αντισυστήματος είναι επάγγελμα, παιδιά. Και βέβαια, αυτό δεν αφορά εσάς και τον απλό κόσμο. Επειδή μου αρέσει να μιλάω με παραδείγματα, θα αναφέρω μια μορφή του αντισυστήματος, ο οποίος ήταν αντισύστημα, αντιμνημόνιο, αντιεμβολιαστής: ο Γιώργος Τράγκας. Αυτό το επάγγελμα τούς καλώ να μην το ακολουθήσουν.

Σήμερα στις δύσκολες διεθνείς συνθήκες η χώρα χρειάζεται μια κυβέρνηση με ομοιογένεια, εθνική και πατριωτική αυτοπεποίθηση. Η εναλλαγή της κυβέρνησης είναι κάτι φυσιολογικό στη δημοκρατία. Γι’ αυτό πιστεύω στον δικομματισμό και στις ισχυρές κυβερνήσεις.

Είναι μονόδρομος για το ΠΑΣΟΚ να πείσει τον κόσμο ότι είναι λύση διακυβέρνησης με προγραμματικό πλαίσιο, με δυνάμεις που υπάρχουν στην κοινωνία και στην πολιτική, όχι στο ποιος απλά θα φύγει μια κυβέρνηση, αλλά πώς θα κυβερνηθεί η χώρα.

Στο ΠΑΣΟΚ δεν αγωνιστήκαμε τόσα χρόνια, για να μείνει η χώρα όρθια, να μείνει το κόμμα μας όρθιο, όταν μας έλεγαν να το κλείσουμε το κόμμα, για να ζήσουμε πολιτικές εποχές Ραχήλ Μακρή. Δεν θα το επιτρέψουμε και θα το εγγυηθούμε όλοι μαζί. Γνωρίζουμε τις δυσκολίες. Κατανοούμε τα πολιτικά και κοινωνικά δεδομένα. Όμως, ο δρόμος είναι ένας και μοναδικός. Η δημοκρατική παράταξη το ΠΑΣΟΚ οφείλει να είναι πρώτο κόμμα με θετικό πλαίσιο διακυβέρνησης και ατζέντα για την πατρίδα.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Υπουργός Εθνικής Οικονομίας και Οικονομικών, ο κ. Χατζηδάκης.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Ευχαριστώ, κυρία Πρόεδρε.

Κυρίες και κύριοι συνάδελφοι, απέναντί μου βλέπω στα θεωρεία παιδιά από το Γυμνάσιο της Καβάλας και έχω μία παραπάνω υποχρέωση, μιλώντας για το βασικό θέμα που συζητάμε σε αυτήν την πρόταση δυσπιστίας να μιλήσω στην αρχή, πριν περάσω στα θέματα του Υπουργείου ως πατέρας. Η τραγωδία των Τεμπών είναι σίγουρα ένα συλλογικό τραύμα. Όλοι όσοι έχουμε παιδιά τρέμουμε στην ιδέα ότι θα μπορούσε να είναι και το δικό μας παιδί μέσα σε αυτό το τρένο. Το εθνικό αυτό τραύμα και το εθνικό δράμα κατέβασαν τόσο κόσμο στους δρόμους πριν λίγες μέρες και το αίτημα φυσικά ήταν δικαίωση και κάθαρση, δικαιοσύνη και κάθαρση. Κανένας δεν δικαιούται από εμάς να κλείνει τα αυτιά του απέναντι στους ανθρώπους οι οποίοι κατέβηκαν, αλλά και κανένας δεν δικαιούται να διεκδικεί για τον εαυτό του το μονοπώλιο της συμπόνιας. Διότι νομίζω πως όλοι συμφωνούμε, όλοι δεχόμαστε πως είμαστε εξίσου γονείς –όσοι είμαστε-, εξίσου Έλληνες και εξίσου άνθρωποι.

Άρα, λέω εγώ ότι κάθαρση είναι αδιανόητο να μην υπάρξει. Και θα ήταν πολιτικά ηλίθιος όποιος θα πίστευε ότι θα μπορούσε να εμποδίσει την κάθαρση. Κάθαρση, όμως, θα υπάρξει με βάση τους κανόνες της δικαιοσύνης, όχι με βάση τη δικαιοσύνη της Κυβέρνησης ή με βάση τη δικαιοσύνη της Αντιπολίτευσης.

Και επειδή εδώ μιλάμε για μια μεγάλη εθνική τραγωδία, δεν έχουν καμία θέση οι εξυπνάδες, ο φανατισμός, οι θεωρίες συνωμοσίας και πολύ περισσότερο ο εθνικός διχασμός. Μπορούμε ασφαλώς να διαφωνούμε. Και εννοείται ότι η Αντιπολίτευση έχει, όχι μόνο δικαίωμα, αλλά υποχρέωση να ελέγχει την Κυβέρνηση. Δεν βλάπτει, νομίζω, κανέναν και σίγουρα την Αντιπολίτευση, όλος ο διάλογος να γίνεται μέσα σε συγκεκριμένα όρια.

Εν πάση περιπτώσει, κυρίες και κύριοι συνάδελφοι, πόσο γιγάντια γκάφα θα ήταν εκ μέρους της Κυβέρνησης να επιχειρήσει ή να συγκαλύψει οτιδήποτε, πολύ περισσότερο όταν έχουν, ήδη, αναληφθεί οι πολιτικές ευθύνες και έχουν ήδη ασκηθεί όχι μία και δύο, αλλά σαράντα τρεις διαφορετικές διώξεις, άλλο τόσο ανόητο πιστεύω μεσομακροπρόθεσμα, αλλά και εθνικά επικίνδυνο, θα ήταν για την Αντιπολίτευση να επιχειρήσει εκμετάλλευση της μνήμης των νεκρών και να στήσει ένα ανάρμοστο παιχνίδι κομματικών σκοπιμοτήτων μπροστά σε αυτό το εθνικό δράμα.

Η πολιτική, όπως και η ζωή, δεν είναι αγώνας ταχύτητας, είναι αγώνας αντοχής. Οι πρόσκαιρες εντυπώσεις, λοιπόν, και τα fake news, πιστέψτε με, δεν ωφελούν. Η αλήθεια καμιά φορά αργεί, αλλά έρχεται για να φωτίσει και να διαλύσει ψευδαισθήσεις, για να τιμωρήσει φυσικά τους πραγματικούς ενόχους, για να αποκαταστήσει αυτούς που μπορεί να έχουν κάνει λάθη, αλλά δεν έχουν τίποτα να κρύψουν και για να αποκαλύψει, επίσης, όσους, χωρίς ντροπή, κατασκευάζουν ή διαδίδουν ψεύτικες ειδήσεις, εργαλειοποιώντας τελικά τον αβάσταχτο πόνο των γονιών και των συγγενών στη συγκεκριμένη περίπτωση. Πρώτη υποχρέωση, λοιπόν, είναι η κάθαρση με αλήθεια και με κανόνες κράτους δικαίου.

Δεύτερη υποχρέωση είναι φυσικά το «ποτέ ξανά» που διατράνωσαν οι Έλληνες στις πλατείες, διεκδικώντας ασφαλείς και σύγχρονες μεταφορές, και ένα κράτος που θα υπηρετεί και δεν θα δυναστεύει τον πολίτη. Πρέπει με ειλικρίνεια να παραδεχτούμε πως στους σιδηροδρόμους έπρεπε και πρέπει να γίνουν πολλά περισσότερα. Και, προσέξτε, δεν είναι τεχνικό θέμα αυτό που συζητάμε -και εγώ λέω ότι θα έπρεπε να το συζητάμε πολύ περισσότερο- για τους σιδηροδρόμους. Δεν είναι απλώς μια μεταρρύθμιση που οφείλουμε στους πολίτες. Είναι, όπως έχουν εξελιχθεί τα πράγματα, θέμα αποκατάστασης της εμπιστοσύνης των νέων παιδιών προς το κράτος. Και είναι, λέω εγώ, ακόμα πιο πολύ θέμα ανθρωπιάς και σεβασμού της μνήμης των πενήντα επτά νεκρών αυτής της τραγωδίας.

Όπως έχουμε εργαστεί για την αντιμετώπιση φυσικών καταστροφών σαν και αυτή που ζήσαμε στο Μάτι, έχουμε δεσμευτεί, και θα το κάνουμε, να εργαστούμε για σύγχρονους και ασφαλείς σιδηροδρόμους. Και ακόμα μία φορά, μιλώντας ως πατέρας, θα ήθελα να πω πως εδώ σήμερα και αύριο δεν κρίνεται, ούτε η τεχνική επάρκεια ούτε η ρητορική δεινότητα όσων ανεβαίνουν στο Βήμα, κρίνεται, νομίζω, η σεμνότητα, η σοβαρότητα και η ανθρωπιά. Δεν είμαστε υποχρεωμένοι να συμφωνούμε. Προφανώς δεν είμαστε υποχρεωμένοι να συμφωνούμε. Αλλά δεν βλάπτει, νομίζω, κυρίες και κύριοι συνάδελφοι, να παραμείνουμε όσο περισσότερο μπορούμε σοβαροί, σεμνοί και άνθρωποι, και της Κυβέρνησης και της Αντιπολίτευσης οι Βουλευτές.

Κυρίες και κύριοι συνάδελφοι, η Κυβέρνηση της Νέας Δημοκρατίας το 2019 -το θυμάστε- παρέλαβε μια κατάσταση που δεν θα μπορούσε να θεωρηθεί ειδυλλιακή. Στη βαθιά οικονομική κρίση ήρθαν να προστεθούν στη συνέχεια οι οικονομικές και κοινωνικές συνέπειες του κορωνοϊού και της μεγάλης διεθνούς ενεργειακής κρίσης. Παρ’ όλα αυτά –και είναι στοιχεία αυτά που θα πω- η ελληνική οικονομία αναπτύσσεται σταθερά, διατηρώντας από τους μεγαλύτερους ρυθμούς ανάπτυξης στην Ευρώπη.

Η ανεργία, από 18% το 2019, βρίσκεται σήμερα στο 8,7% και περισσότεροι από πεντακόσιες πενήντα χιλιάδες συμπατριώτες μας, που ήταν άνεργοι, έχουν βρει δουλειά. Προχωρήσαμε σε πεντέμισι χρόνια σε εβδομήντα δύο μειώσεις φόρων και εισφορών. Ενώ μετά από δώδεκα, δεκατρία χρόνια ξεπάγωσαν οι αυξήσεις στις συντάξεις και στους μισθούς των δημοσίων υπαλλήλων. Ο δε κατώτατος μισθός αυξήθηκε όλα αυτά τα χρόνια τέσσερις φορές, από 650 ευρώ στα 830 ευρώ σήμερα.

Οι συντάξεις στην Ελλάδα, κυρίες και κύριοι συνάδελφοι, πια βγαίνουν σήμερα γρηγορότερα από ό,τι βγαίνουν οι συντάξεις στη Γερμανία. Έβγαιναν, όπως θυμάστε, σε πολλές περιπτώσεις σε τέσσερα και πέντε χρόνια. Η ΔΕΗ, από μεγάλος ασθενής, από τα πρόθυρα της χρεοκοπίας, έχει πετύχει μια πολύ μεγάλη άνοδο, και θεωρείται παράδειγμα επιτυχίας διεθνώς.

Ο ψηφιακός εκσυγχρονισμός του Δημοσίου αναγνωρίζεται από όλες τις πλευρές. Η διεθνής θέση της Ελλάδας ισχυροποιήθηκε, όπως φαίνεται μεταξύ των άλλων, και από την εκλογή της χώρας μας ως μέλους του Συμβουλίου Ασφαλείας των Ηνωμένων Εθνών. Οι δαπάνες για την εθνική μας άμυνα έχουν αυξηθεί κατά 75%, σε σχέση με το 2019, και η θέση της χώρας δυναμώνει μέσα σε ένα ολοένα και περισσότερο απρόβλεπτο διεθνές σκηνικό. Όλα αυτά είναι η εικόνα μιας Ελλάδας που αλλάζει, και αλλάζει προς το καλύτερο. Και συνεχίζουμε στο οικονομικό επιτελείο της Κυβέρνησης και το 2025. Θα είμαι πολύ συγκεκριμένος.

Τι προγραμματίζουμε; Προγραμματίζουμε: Σημαντική αύξηση στον κατώτατο μισθό σε εικοσιπέντε μέρες από σήμερα. Πρόσθετες αυξήσεις αποδοχών στους δημοσίους υπαλλήλους αμέσως μετά την αύξηση του κατώτατου μισθού. Περαιτέρω μείωση του κόκκινου ιδιωτικού χρέους με διπλασιασμό της περιμέτρου του εξωδικαστικού μηχανισμού για να καλύπτεται πλέον και η δημόσια και η μεσαία τάξη. Η ρύθμιση αυτή είναι ήδη σε δημόσια διαβούλευση. Μηνιαίο επίδομα επικινδυνότητας 100 ευρώ από την 1η Ιουλίου για τα στελέχη των Ενόπλων Δυνάμεων και τα Σώματα Ασφαλείας. Περαιτέρω μείωση της φορολογίας για όλους τους συνεπείς φορολογούμενους, με εξειδίκευση που θα γίνει από τον Πρωθυπουργό στη Διεθνή Έκθεση Θεσσαλονίκης, έχοντας ως βάση για την πρωτοβουλία αυτή την ανάπτυξη και την αντιμετώπιση -χωρίς προηγούμενο είναι η πρόοδος που έχει γίνει σε αυτό το πεδίο- της φοροδιαφυγής, στην πράξη όχι με λόγια. Δημιουργούμε, επίσης, Εθνικό Μητρώο Παροχών, χωρίς να περιοριστεί ο κοινωνικός προϋπολογισμός, το κράτος να αποκτήσει ουσιαστικότερο έλεγχο και οι δαπάνες να κατευθύνονται σε αυτούς που τις έχουν περισσότερο ανάγκη. Και τέλος, νέος Κώδικας Δημόσιας Περιουσίας, ώστε όχι μόνο να μπουν γερές βάσεις για την αξιοποίησή της, αλλά και να τελειώνουν οι ιστορίες καθημερινής τρέλας, με το Δημόσιο να διεκδικεί εκτάσεις, αλλά και ολόκληρες πόλεις με βάση φιρμάνια της τουρκοκρατίας, κόντρα στη νομολογία του Αρείου Πάγου.

Αυτές οι επτά πρωτοβουλίες, μαζί και με άλλες περισσότερες φυσικά, θα ξεδιπλωθούν και θα λάβουν σάρκα και οστά μέσα στο 2025. Δεν είναι θεωρίες, είναι πολιτική που θα εφαρμοστεί και θα προχωρήσει τους επόμενους μήνες.

Κυρίες και κύριοι συνάδελφοι, ένα ερώτημα το οποίο εύλογα θα θέσετε από την πλευρά της Αντιπολίτευσης: «Καλά, τα πετύχατε όλα, κύριε Υπουργέ; Τα κάνατε όλα καλά;». Η απάντησή μου είναι: Προφανώς όχι και είμαστε οι πρώτοι που το αναγνωρίζουμε και οι σιδηρόδρομοι είναι μια τέτοια περίπτωση. Είμαστε, όμως, μια Κυβέρνηση που από το ’19 μέχρι σήμερα έχει δείξει πως εργάζεται για να ανεβάσει την Ελλάδα ψηλότερα, με συγκεκριμένο και μετρήσιμο έργο στην οικονομία, στο ψηφιακό κράτος, στην παιδεία και στην κοινωνική πολιτική, στην άμυνα και τη διεθνή παρουσία της χώρας. Ορισμένες πολιτικές δυνάμεις δεν βρίσκουν αρκετά όσα έγιναν και υπόσχονται -έτσι αισθάνομαι από αυτά που ακούω- διακτινισμό της χώρας και της οικονομίας.

Εμείς θα είμαστε ξεκάθαροι από τη δική μας πλευρά. Ούτε υποσχεθήκαμε ούτε θα υποσχεθούμε ούτε και μπορούμε να πετύχουμε τον οποιονδήποτε διακτινισμό. Εμείς υποσχόμαστε σταθερά βήματα μπροστά, σαν και αυτά που περιέγραψα μόλις παραπάνω. Οι μαγικές συνταγές δεν είναι για εμάς, είναι για τους πολιτικούς ταχυδακτυλουργούς. Όποιος θέλει -ο λαός είναι το αφεντικό στις δημοκρατίες- μπορεί φυσικά να δοκιμάσει. Τους δοκιμάσαμε πάντως τους ταχυδακτυλουργούς στην περασμένη δεκαετία με τις καταργήσεις των μνημονίων με ένα νόμο και ένα άρθρο και πληρώνουμε ακόμη τα αποτελέσματα.

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, κύριε Υπουργέ, να συντομεύσετε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Κλείνω ούτως ή άλλως.

Ας υποθέσουμε θεωρητικά ότι αύριο το βράδυ γίνεται δεκτή η πρόταση μομφής των κομμάτων της Αντιπολίτευσης και ότι η Νέα Δημοκρατία παύει να είναι Κυβέρνηση. Ερώτημα: Πώς θα κυβερνηθεί η χώρα; Από ποια κόμματα; Με ποιο πρόγραμμα και με ποια αξιοπιστία για την οικονομία, για την άμυνα και την ασφάλεια, για την εξωτερική πολιτική, για τη μάχη που πρέπει να δοθεί απέναντι στο βαθύ κράτος, ιδιαίτερα μάλιστα σε μια εποχή τεράστιων διεθνών αναταράξεων, μια εποχή που αναδιατάσσονται -βλέπετε τι γίνεται στις σχέσεις Ευρώπης-Αμερικής-, σε μια εποχή που η Ευρώπη αναζητά εναγωνίως ένα νέο σημείο ισορροπίας.

Ακούστε: Χωρίς να παριστάνουμε εμείς τους αλάνθαστους, θέλω να είμαι ξεκάθαρος. Η Ελλάδα είναι ιερή έννοια για να παίζουμε μαζί της και είναι ιερή έννοια για να παίζετε μαζί της και προτού καταθέτετε προτάσεις δυσπιστίας, καλό είναι να βλέπετε τα του οίκου σας, την πρωτοφανή αναξιοπιστία σας και την παράδοσή σας στα άκρα και τις ακρότητες.

**ΧΡΗΣΤΟΣ ΓΙΑΝΝΟΥΛΗΣ:** Κύριε Υπουργέ, δεκαπέντε λεπτά; Σεβαστείτε τους Βουλευτές.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Η Ελλάδα είναι πολύτιμη για εμάς και τα παιδιά μας και δεν θα ζήσουμε και πάλι τον μύθο του Σίσυφου, όχι ως μύθο, αλλά ως πραγματικότητα. Δεν θα επιτρέψουμε και δεν θα επιτρέψουν και οι Έλληνες πολίτες να σπαταληθούν και να πάνε χαμένες όλες οι θυσίες και οι προσπάθειες…

**ΧΡΗΣΤΟΣ ΓΙΑΝΝΟΥΛΗΣ:** Δεκαέξι λεπτά, κύριε Υπουργέ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Γιαννούλη, παρακαλώ. Θα ολοκληρώσει ο Υπουργός. Μη διακόπτετε εσείς.

Συνεχίστε, κύριε Υπουργέ.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Όχι οι δικές μας. Οι δικές τους, οι προσπάθειες και οι θυσίες των Ελληνίδων και των Ελλήνων, διότι χαμένες θα πάνε και στο πεδίο της οικονομίας και γενικότερα, εάν η χώρα παραδοθεί στην αστάθεια, στην ανασφάλεια και στον διχασμό.

**ΧΡΗΣΤΟΣ ΓΙΑΝΝΟΥΛΗΣ:** Σεβαστείτε τους Βουλευτές. Έλεος!

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Έχω υποχρέωση να το επισημάνω ως Υπουργός Οικονομικών αυτής της χώρας. Η παράταξη της Νέας Δημοκρατίας, χωρίς να διεκδικούμε –ξαναλέω- το αλάθητο, έχει αποδειχθεί ότι είναι η παράταξη των μεγάλων εθνικών επιλογών, η παράταξη που ναι, ήταν πάντοτε με τη σωστή πλευρά της ιστορίας και γι’ αυτό μένει όρθια, κάνοντας την αυτοκριτική της όπου χρειάζεται και προχωρώντας μπροστά, στηριζόμενη σε δύο αξίες, σεμνότητα και αποτελεσματικότητα.

**ΧΡΗΣΤΟΣ ΓΙΑΝΝΟΥΛΗΣ:** Τη βλέπουμε! Φτάνει!

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Έτσι θα προχωρήσουμε και τώρα, κρατώντας όρθια και ισχυρή την Ελλάδα, την Ελλάδα που μας ενώνει, την Ελλάδα που με σεμνότητα και αποτελεσματικότητα οφείλουμε να ανεβάσουμε όλοι μαζί ψηλότερα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Βουλευτής της Κοινοβουλευτικής Ομάδας της Νίκης κ. Τάσος Οικονομόπουλος.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κυρία Πρόεδρε.

Κύριοι Υπουργοί, κυρίες Υπουργοί, κυρίες και κύριοι συνάδελφοι, δεν χρειάζεται πολλή σκέψη για να διαπιστώσει κανείς ότι ο ελληνικός λαός και αυτή η Κυβέρνηση ζουν σε δύο διαφορετικά σύμπαντα. Εκατομμύρια Έλληνες κατεβήκαμε στους δρόμους την περασμένη Παρασκευή. Το σύνθημά μας ήταν ένα: «Δεν έχω οξυγόνο». Τι κατάλαβε ο Πρωθυπουργός; Ότι ο λαός κατέβηκε στον δρόμο για τα αυτονόητα. Θυμήθηκα την αυστηρή φράση του Κυρίου στη γνωστή παραβολή των ταλάντων: «Εκ των λόγων του κρινώ σε, δούλε πονηρέ». Εσείς μόνος σας ομολογείτε ότι τίποτα από τα στοιχειώδη δεν είναι αυτονόητο για τον ελληνικό λαό. Λείπει η αλήθεια, λείπει η δικαιοσύνη, λείπει το οξυγόνο από τα παιδιά μας.

Από όλα όσα ανούσια και παραπλανητικά ακούσαμε χθες από τον Πρωθυπουργό, θα μείνω σε ένα, ότι μας θύμισε την επέτειο θανάτου του Στάλιν. Δυστυχώς, ο ίδιος ο Πρωθυπουργός είναι ο μεγαλύτερος τιμητής του Στάλιν με όσα έχει πράξει τα τελευταία χρόνια που κυβερνά τον ελληνικό λαό. Όταν επέβαλε υποχρεωτικές ιατρικές πράξεις υπό καθεστώς απειλών και τιμωρίας, δεν ήταν ο Στάλιν. Ο Μητσοτάκης ήταν. Όταν σφραγίστηκαν προσβλητικά οι εκκλησίες, δεν ήταν ο Στάλιν. Ο Μητσοτάκης ήταν. Όταν φακελώνονται τα προσωπικά δεδομένα των Ελλήνων πολιτών, δήθεν για την ταυτοποίησή τους, δεν είναι ο Στάλιν. Ο Μητσοτάκης είναι. Όταν ύπουλα και σταδιακά απαγορεύεται το μετρητό χρήμα και μας επιβάλλεται αποκλειστικά η κάρτα για να ελέγχεται η κάθε μας αναπνοή, δεν είναι ο Στάλιν. Ο Μητσοτάκης είναι. Όταν ξεσπιτώνονται χιλιάδες οικογενειάρχες κάθε μήνα και χάνουν το σπίτι τους για ψίχουλα από τα αιμοβόρα funds, δεν είναι ο Στάλιν. Ο Μητσοτάκης είναι. Όταν τα εισοδήματα των νοικοκυριών ψαλιδίζονται από την ανεξέλεγκτη αισχροκέρδεια και την ακρίβεια και ο Έλληνας καταντά να ζητιανεύει για επιδόματα, δεν είναι ο Στάλιν. Ο Μητσοτάκης είναι. Όταν τα όπλα τα ιερά που προορίζονταν για την άμυνα της πατρίδας, κάποιος αποφάσισε να τα ξεριζώσει από τα νησιά μας για να τα παραδώσει σε ξένους, δεν είναι ο Στάλιν. Ο Μητσοτάκης είναι. Όταν τα εργοστάσια για φθηνή ηλεκτρική ενέργεια από τα σπλάχνα της ελληνικής γης αχρηστεύτηκαν για να υποφέρει ο απλός λαός από την πανάκριβη εισαγόμενη ενέργεια, δεν είναι ο Στάλιν. Ο Μητσοτάκης είναι. Όταν η ελληνική διπλωματία είναι μουγκή για την ΑΟΖ και ο υποθαλάσσιος πλούτος των ελληνικών θαλασσών παραμένει θαμμένος από τα κυβερνητικά μουρμουρίσματα για συνεκμετάλλευση με τον Τούρκο, δεν είναι ο Στάλιν. Ο Μητσοτάκης είναι. Όταν κηρύσσει υπερφίαλα τον πόλεμο σε υπερδυνάμεις και δημιουργεί εχθρούς, ενώ την ίδια στιγμή υποκλίνεται στους νταήδες και θρασείς γείτονές μας, δεν είναι ο Στάλιν. Ο Μητσοτάκης είναι.

Παρεμπιπτόντως, ο κ. Ζελένσκι, που τόσα έχει κάνει η πατρίδα μας γι’ αυτόν, δήλωσε πρόσφατα ότι υπάρχει ένας παγκόσμιος νόμος. Όποιος ευθύνεται για έναν πόλεμο, αυτός πληρώνει και τις αποζημιώσεις. Σε αυτό έχετε επιλεκτική κώφωση. Για τις γερμανικές αποζημιώσεις του Β΄ Παγκοσμίου Πολέμου τα πράγματα είναι ανάποδα. Ο Στάλιν τα έκανε για την πατρίδα του, αλλά όχι ο Μητσοτάκης.

Λοιπόν, ο κύριος Πρωθυπουργός, όταν γράφει μελανές σελίδες στην ιστορία της πατρίδας μας, είναι σοφότερο να σωπαίνει, γιατί συγκρινόμενος με άλλους τυράννους, τους ξεπερνά σε πολλά.

Μας είπε ο Πρωθυπουργός ότι είναι ο μόνος στην Αίθουσα αυτή που έχει πρόγραμμα και σχέδιο διακυβέρνησης για την Ελλάδα. Δυστυχώς, το σχέδιο του κυρίου Πρωθυπουργού για την Ελλάδα δεν είναι παρά σενάριο για θρίλερ.

Θα σας απαντήσω, όμως, σε ό,τι αφορά στο κίνημα της Νίκης, κύριε Πρωθυπουργέ. Πρόγραμμα σαν της Νέας Δημοκρατίας να ρημάξετε τη χώρα σίγουρα δεν έχουμε στη Νίκη. Όταν ο λαός δώσει εντολή στη Νίκη να κυβερνήσει, ούτε θα παραδώσουμε τα όπλα τα ιερά ούτε θα αφήσουμε το βιός από τον εθνικό πλούτο των Ελλήνων να αρπάζεται από άτιμους τραπεζίτες ούτε θα αφήσουμε παιδιά να μεγαλώνουν με ομοφυλόφιλους ούτε θα αφήσουμε να μαγαρίζονται οι ψυχές των παιδιών μας από το ανεξέλεγκτο διαδίκτυο ή ακόμα και από τα ίδια τα σχολικά σας βιβλία ούτε θα αφήσουμε να πλανάται στην ελληνική κοινωνία η δυσωδία παιδεραστών με υψηλές διασυνδέσεις.

Όταν η Νίκη λάβει την εντολή να κυβερνήσει, θα νομοθετήσει την αναγκαστική επιστροφή των τραπεζικών δανείων από το κόμμα σας, τη Νέα Δημοκρατία, το πιο καταχρεωμένο κόμμα σε όλη την Ευρώπη. Θα ζητήσει πίσω από τις τράπεζες τα κέρδη που αφαίμαξαν άδικα από τον ελληνικό λαό. Η Νίκη θα αποκαταστήσει την αξιοπρέπεια της ελληνικής οικογένειας και θα ασχοληθεί σοβαρά με τη δημογραφική μας ανάπτυξη με ελληνόπουλα και όχι με εισαγόμενο Ισλάμ. Θα αγωνιστεί να επιστρέψει τον θησαυρό του έθνους μας, το τιμαλφές όνομα της Μακεδονίας και την αξιοπρέπεια της Βορείου Ηπείρου. Θα κόψει κάθε άχρηστη κρατική δαπάνη και θα κόψει αντίστοιχα και την παράλογη φορολογία στις ελληνικές επιχειρήσεις. Θα σεβαστεί τον δημόσιο χαρακτήρα της ανώτατης εκπαίδευσης. Θα αφαιρέσει το δικαίωμα της εκτελεστικής εξουσίας να επηρεάζει με οποιονδήποτε τρόπο τη δικαστική εξουσία. Θα δώσει ξανά στα νοσοκομεία της χώρας και δημόσια περίθαλψη στον Έλληνα ασθενή. Θα ασχοληθεί σοβαρά με την ελληνική γη για να βλαστήσει τροφή και να αναβλύσει ενέργεια για τον ταλαιπωρημένο λαό μας. Θα χτίσει εργοστάσια και όχι καζίνο.

Δεν θα αναφερθώ άλλο στον Πρωθυπουργό. Αμετανόητος είναι. Έβγαλε ρίζες στην εξουσία. Πλουτίζει οικογενειακώς, εμπορεύεται την Ελλάδα χωρίς τύψεις. Όμως αξίζει να αναφερθώ συγκεκριμένα σε εσάς, τους Βουλευτές της Νέας Δημοκρατίας, διότι μόνο στο δικό σας χέρι επαφίεται είτε η αμαρτωλή αυτή Κυβέρνηση να παραμείνει είτε ο ελληνικός λαός να αποφασίσει για το οξυγόνο που του λείπει και με τόση αγωνία ζητά.

Κύριοι Βουλευτές της Νέας Δημοκρατίας, το έγκλημα των Τεμπών το αντιλαμβάνεστε και εσείς και όλος ο ελληνικός λαός. Το μπάζωμα των Τεμπών θα παραμείνει ατιμώρητο αν δεν ξεμπαζώσετε πρώτα τη συνείδησή σας. Όταν η Κυβέρνηση ζήτησε πριν από έναν χρόνο να μπαζώσετε τη συνείδησή σας προδίδοντας ξεδιάντροπα τον ιερό θεσμό της οικογένειας, κάποιοι από εσάς δεν αντέξατε. Σκεφτείτε τι θα κάνετε την επόμενη μέρα και με τι πρόσωπο θα εμφανιστείτε στην τοπική σας κοινωνία. Πολύ καλά το σκεφτήκατε. Πράξατε κατά συνείδηση. Πρέπει και τώρα να το σκεφτείτε αν θέλετε στην τοπική σας κοινωνία το μέτωπό σας να είναι καθαρό όχι μόνο από πενήντα επτά αδικαίωτες ψυχές αλλά από τη συνολική φωνή του ελληνικού λαού που ασφυκτιά αναζητώντας οξυγόνο. Κοιτάξτε στον καθρέφτη, αναρωτηθείτε βαθιά μέσα σας αν το βουλευτιλίκι είναι πιο πολύτιμο από το οξυγόνο. Πόσο άραγε κοστίζει η ανάσα των παιδιών μας;

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΟΥΣΑ (Όλγα Γεροβασίλη):** Ο επόμενος ομιλητής είναι ο κ. Διαμαντής Γκολιδάκης, Βουλευτής της Νέας Δημοκρατίας.

**ΔΙΑΜΑΝΤΗΣ ΓΚΟΛΙΔΑΚΗΣ:** Ευχαριστώ, κυρία Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, βρισκόμαστε σήμερα εδώ δύο χρόνια μετά από μία τραγωδία που βύθισε τη χώρα στο πένθος, ένα πένθος στο οποίο συμμετέχει κάθε Ελληνίδα και κάθε Έλληνας, ενωμένοι κάτω μόνο από ένα λάβαρο: το κοινό αίτημα για αλήθεια και δικαιοσύνη. Μια ηθική λύτρωση την οποία η δικαιοσύνη και μόνο μπορεί να προσφέρει στην κοινωνία μακριά από την κομματική καπηλεία της ανθρώπινης οδύνης αλλά και με την ωριμότητα ενός τόπου που αποζητά σιγουριά, συνέπεια και πρόοδο. Ένα δυστύχημα που πλήγωσε την καρδιά των πολιτών και δεν πρέπει να γίνεται σίγουρα όπλο στα χέρια κάποιων ώστε να πληγώνεται η εσωτερική σύμπνοια και σταθερή πορεία της πατρίδας προς το αύριο. Δυστυχώς, όμως, σε αυτόν τον ορυμαγδό πληροφορίας και παραπληροφόρησης κάποιες φορές και δυστυχώς και από κάποιες δυνάμεις της Αντιπολίτευσης διατυπώθηκαν κάποιες υπόνοιες συγκάλυψης οι όποιες είμαστε βέβαιοι ότι αποδομούνται σημείο-σημείο από τα πραγματικά δεδομένα.

Τα αιτήματα των πολιτών την προηγούμενη Παρασκευή εκφράστηκαν είτε με τη μαζική και ειρηνική συμμετοχή στα συλλαλητήρια είτε με αναρτήσεις στα κοινωνικά δίκτυα είτε με πιο βουβό τρόπο. Το μήνυμα εστάλη απευθείας. Το έχουμε λάβει και δεν χρειαζόμαστε πολιτικούς μεσάζοντες. Σεβόμαστε απεριόριστα τον πόνο κάθε συγγενή που αγωνίζεται για να βρει το δίκιο για τον χαμό του παιδιού του. Το αίτημα της ελληνικής κοινωνίας είναι ξεκάθαρο. Αλήθεια, δικαιοσύνη και πότε ξανά. Όχι με λόγια και υποσχέσεις αλλά με πράξεις σεμνότητα και αποτέλεσμα. Είμαστε αποφασισμένοι να ακούσουμε την καθαρή φωνή των συμπολιτών μας. Δεν θα λυγίσουμε, ούτε θα επιτρέψουμε, όμως, στις δυνάμεις της αδράνειας και της στασιμότητας, του «όχι σε όλα και ναι στο τίποτα» να κρατήσουν ξανά τη χώρα πίσω. Και η ανεξάρτητη δικαιοσύνη την οποία εμπιστευόμαστε και τιμούμε θα φωτίσει την αλήθεια και θα αποδώσει ευθύνες για να μη ζήσουμε ποτέ ξανά ένα τέτοιο τραγικό δυστύχημα. Και πάνω απ’ όλα για να ηρεμήσουν όσο γίνεται οι ψυχές των θυμάτων και των οικογενειών τους.

Η δημοκρατία μας έχει Σύνταγμα το οποίο ορίζει διακριτά τις τρεις εξουσίες: εκτελεστική, νομοθετική και δικαστική. Δημοκρατία χωρίς δικαιοσύνη δεν νοείται. Δεν μπορείτε να επικαλείστε τη δικαιοσύνη αλά καρτ. Από τη μία να λέτε πως την εμπιστεύεστε και από την άλλη να εκφράζετε αμφιβολίες για το έργο της. Αποφασίστε επιτέλους κάποιοι. Εμπιστεύεστε τη δικαιοσύνη ως ένα βασικό πυλώνα της δημοκρατίας ή όχι; Η ετερόκλητη συμμαχία των κομμάτων της Αντιπολίτευσης που συνυπογράφουν την πρόταση δυσπιστίας ελλείψει στοχευμένων προγραμματικών θέσεων εργαλειοποιεί το τραγικό δυστύχημα των Τεμπών. Επιχειρείτε απ’ ό,τι διαφαίνεται να οικειοποιηθείτε μια πολιτική πραγματικότητα, κυρίες και κύριοι συνάδελφοι της Αντιπολίτευσης, που εκτιμάτε ότι σας ευνοεί με αφορμή τα αιτήματα των πολιτών για αλήθεια και απονομή δικαιοσύνης. Αυτό, όμως, το διχαστικό κλίμα και η τοξικότητα του πολιτικού λόγου μας θυμίζει μια πραγματικότητα που βιώσαμε περίπου δέκα χρόνια πριν και θέλουμε οπωσδήποτε να την ξεχάσουμε. Εκείνες οι εποχές του ακραίου διχασμού, πιστεύω ότι θα συμφωνήσετε, κυρίες και κύριοι συνάδελφοι, είχαν οδυνηρά αποτελέσματα για όλους μας. Εμείς θα επιμείνουμε στην κανονικότητα και στο θεσμικότητα. Δεν είναι σοβαροφάνεια αυτό και δεν είναι και για τα μάτια του κόσμου. Είναι κάτι που το έχουμε ανάγκη ως οργανωμένη πολιτεία.

Άκουσα επίσης συναδέλφους της Αντιπολίτευσης να επικαλούνται πρόσφατες δημοσκοπήσεις ισχυριζόμενοι ότι έχουμε χάσει την εμπιστοσύνη των πολιτών και τη λαϊκή νομιμοποίηση. Δηλαδή, συνάδελφοι, όσοι το είπατε νιώθετε ότι έχετε εσείς την λαϊκή νομιμοποίηση; Μιλάτε, δηλαδή, για τις ίδιες δημοσκοπήσεις φαντάζομαι που διαβάζουμε όλοι μας και δείχνουν τα κόμματα και τους αρχηγούς σας πολλές μονάδες πίσω και από τη Νέα Δημοκρατία και από τον Κυριάκο Μητσοτάκη.

Πηγαίνουμε τώρα στον ΕΟΔΑΣΑΑΜ, ο οποίος είναι μια ανεξάρτητη επιτροπή που συστήθηκε επί των ημερών της Κυβέρνησής μας. Αλήθεια, τότε δεν έγινε; Είναι δυνατόν μια κυβέρνηση που δεν θέλει την αλήθεια, όπως εσείς επικαλείστε, να στελέχωνε μια τέτοια επιτροπή; Έτσι δεν είναι; Αυτοί που σήμερα μας κουνούν το δάχτυλο να υπενθυμίσω στο Σώμα ότι είναι αυτοί που είτε καταψήφισαν είτε δεν ψήφισαν καθόλου για τη σύσταση αυτής της επιτροπής αν και έρχονται να χρησιμοποιήσουν τα δικά της πορίσματα ερμηνεύοντάς τα κατά το δοκούν. Εδώ θα είμαστε όμως και θα περιμένουμε την αλήθεια από τη δικαιοσύνη που θα αξιοποιήσει το πόρισμα της επιτροπής μαζί με όλα τα υπόλοιπα στοιχεία.

Οι δύο φορές εκλεγμένη δημοκρατικά από τον ελληνικό λαό Κυβέρνηση της Νέας Δημοκρατίας με Πρωθυπουργό τον Κυριάκο Μητσοτάκη διανύει τον έκτο χρόνο της διακυβέρνησης της και αντιμετωπίζει πλέον τα πυρηνικά προβλήματα και τις διαχρονικές παθογένειες του ελληνικού κράτους, προσπαθώντας να φέρει κομβικές αλλαγές και καινοτόμες μεταρρυθμίσεις. Και θα μου επιτρέψετε να το παρομοιάσω αυτό με έναν ασθενή επικαλούμενος την ιατρική μου ιδιότητα, κυρίες και κύριοι συνάδελφοι. Ο ασθενής είναι το ελληνικό κράτος με τις παθογένειές του το 2019, όταν οι πολίτες μας έκαναν την τιμή και μας έδωσαν την ευθύνη να είμαστε διακυβέρνηση του κράτους. Όταν, λοιπόν, αναλάβαμε τη θεραπεία ενός ασθενούς με χρόνια προβλήματα μεν, σε επείγουσα όμως φάση, το κάνουμε με παρρησία και εμπιστοσύνη στις γνώσεις, στις δυνάμεις και τις προθέσεις μας. Εν προκειμένω, αντιμετωπίζουμε κατά προτεραιότητα τα οξέα, τα επείγοντα δηλαδή και τα βαριά συμπτώματα, διορθώνουμε, όπως και κάναμε, κατ’ αναλογία με το κράτος και σταθεροποιήσαμε τα ζωτικά σημεία και τις βασικές αρρυθμίες που απειλούσαν τη λειτουργία του και φτάνουμε πλέον να αντιμετωπίσουμε και τις βαθιές γενεσιουργίες αιτίες.

Φεύγουμε από τα συμπτώματα της ασθένειας και φτάνουμε στις παγιωμένες αρτηριοσκληρωτικές αντιλήψεις και καταστάσεις που δημιούργησαν αυτές τις διαχρονικές παθογένειες στον οργανισμό του κράτους οι οποίες μπορεί να έρχονται και από πολύ μακριά, πολύ πίσω. Αυτή η θεραπεία, όμως, είναι μακροχρόνια και δύσκολη. Απαιτεί επίμονη προσπάθεια γιατί ο οργανισμός αντιδρά συνήθως στη θεραπεία γιατί πιθανώς έτσι να έχει προσαρμοστεί στις πρότερες συνθήκες. Εμείς, όμως, είμαστε αποφασισμένοι με σοβαρή μεθοδολογία και χωρίς πολιτικούς κομπογιαννιτισμούς να τη φτάσουμε μέχρι που η καρδιά της ελληνικής πολιτείας να χτυπάει με εντελώς υγιή ρυθμό.

Κυρίες και κύριοι συνάδελφοι, η Κυβέρνηση Μητσοτάκη οδηγεί τη χώρα μπροστά. Αυτό δεν θα το θέσουμε ποτέ ξανά σε κίνδυνο. Η Ελλάδα δεν είναι πια το μαύρο πρόβατο της Ευρώπης. Είναι μία χώρα που προοδεύει, συγκλίνει με την υπόλοιπη Ευρώπη και σε πολλές περιπτώσεις αναλαμβάνει πρωτοβουλίες που την καθιστούν πρωτοπόρο.

Δεν θα αναφερθώ -γιατί δεν έχω τον χρόνο, αν και θα το ήθελα πάρα πολύ, αναφέρθηκαν, όμως, οι Υπουργοί- στα επιτεύγματά μας στους τομείς της οικονομίας, στους τομείς της άμυνας, της προστασίας των συνόρων μας, της εξωτερικής πολιτικής, της μείωσης της ανεργίας και πολλά-πολλά άλλα, του αθλητισμού.

Θα πω δύο λόγια για την πόλη μου τη Θεσσαλονίκη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κυρία Πρόεδρε, μόνο, σας παρακαλώ.

Όπου έγινε πραγματικότητα το μετρό, το οποίο είχε καταντήσει ανέκδοτο δεκαετιών, χτίζονται νέα νοσοκομεία, γίνεται το Flyover, αξιοποιείται το Παλατάκι στην ιδιαίτερη πατρίδα μου, την Καλαμαριά, αναβαθμίζονται αθλητικά κέντρα, όπως το Καυταντζόγλειο και πολλά άλλα.

Κλείνοντας και ολοκληρώνοντας, κυρίες και κύριοι συνάδελφοι, η χώρα έχει μία σταθερή Κυβέρνηση η οποία και θα κριθεί από τους πολίτες το 2027, όπως κρίθηκε το 2023 για τη συνέπεια στο έργο της. Η επιστροφή στο παρελθόν σίγουρα δεν αποτελεί λύση. Εμείς νοιαζόμαστε για όλους. Είτε συγκεντρώθηκαν στις πλατείες είτε όχι, τους ακούμε όλους, εργαζόμαστε για όλους. Θα τα καταφέρουμε για όλους, τους κοιτάμε στα μάτια και απευθυνόμαστε σε όλες τις Ελληνίδες και σε όλους τους Έλληνες. Το «Ποτέ ξανά» θα γίνει πράξη και η Ελλάδα θα ανέβει ψηλότερα. Γι’ αυτό και η πρόταση δυσπιστίας εκτιμώ ότι θα πέσει στο κενό.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχει ζητήσει παρέμβαση η Πρόεδρος της Πλεύσης Ελευθερίας κ. Ζωή Κωνσταντοπούλου.

Ορίστε, κυρία Κωνσταντοπούλου, έχετε τον λόγο για τα επόμενα τρία λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κυρία Πρόεδρε.

Ήταν πάρα πολύ ενδιαφέρον αυτό που έγινε προηγουμένως με την προεδρία του Αντιπροέδρου της Βουλής από τη Νέα Δημοκρατία, του κ. Γεωργαντά, ο οποίος με κάθε τρόπο προσπαθούσε να αποτρέψει Πολιτική Αρχηγό από το να διατυπώσει αντιπολιτευτικό λόγο μέσα στη Βουλή.

Αυτό, κύριοι -ήρθα να σας το πω και από εδώ- είναι φασισμός. Οι, δε, προπηλακισμοί τους οποίους μετήλθατε φωνασκώντας επίτηδες, επιδεικτικά και επίμονα για να μην ακουστούν αυτά τα οποία είχα και ήθελα να πω, είναι, τελικά, η ένδειξη της κραυγαλέας αδυναμίας σας να λειτουργήσετε δημοκρατικά και να ακούσετε τον αντίλογο της τρομακτικής έλλειψης αντίληψης του πόσο εκτίθεστε στα μάτια των πολιτών και πολιτών που σας έχουν ψηφίσει και σας βλέπουν έμφοβους, έντρομους, τσαμπουκαλεμένους εκ του ασφαλούς εδώ, μέσα στο πεδίο του ελέγχου σας, να προσπαθείτε να μην ακουστεί η Αντιπολίτευση.

Εγώ αυτό το καταγγέλλω. Χαίρομαι που προεδρεύει άλλος τώρα, και μάλιστα γυναίκα Αντιπρόεδρος.

Θέλω να πω στην κ. Μπακογιάννη ότι οι γυναίκες οι οποίες καταγγέλλουν κακοποίηση και μπούλινγκ δεν κλαίγονται. Είπε αυτήν τη λέξη, ότι κλαίγομαι και ότι κλαίγονται. Και μου την είχε πει και μένα όταν της είπα, «ρωτήστε τις γυναίκες του κόμματός σας τι έχουν να καταγγείλουν», μου είπε «αν οι γυναίκες του κόμματός μας έρχονται σε εσάς και κλαίγονται, είναι άξιες της μοίρας τους». Αυτά είπε η κ. Μπακογιάννη.

Λοιπόν, οι γυναίκες οι οποίες καταγγέλλουν κακοποίηση δεν κλαίγονται. Και σε μία συνθήκη όπου η Βουλή και ο Πρόεδρος της Βουλής -που τον ψηφίσατε μόνοι σας για Πρόεδρο της Δημοκρατίας- κρατούσε εδώ μέσα επί εννέα μήνες κακοποιητή, καταγγελθέντα για κακοποίηση και για βιασμούς ανηλίκων και της συζύγου του -τον κρατούσε εννέα μήνες- και συμβαίνει αυτό το πρόσωπο, αυτός ο αστυνομικός να ήταν και μάρτυρας, υπηρετών στο προαύλιο της Βουλής, την ημέρα που το υπηρεσιακό αυτοκίνητο της κ. Μπακογιάννη σκότωσε άνθρωπο εδώ μπροστά στη Βουλή, όλοι καταλαβαίνουμε ότι είστε αδίστακτοι και όλοι βεβαίως καταλαβαίνουμε το μέγεθος της υποκρισίας.

**ΣΤΑΥΡΟΣ ΚΑΛΑΦΑΤΗΣ:** Ποιοι είναι αδίστακτοι;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και εσείς που με ρωτάτε.

**ΠΡΟΕΔΡΕΥΟΥΣΑ (Όλγα Γεροβασίλη):** Θα παρακαλέσω να αφήσετε την Πρόεδρο να ολοκληρώσει χωρίς να παρεμβαίνετε.

**ΣΤΑΥΡΟΣ ΚΑΛΑΦΑΤΗΣ:** Είμαστε όλοι αδίστακτοι; Εγώ είμαι αδίστακτος;

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, παρακαλώ. Θα πει αυτά που θέλει…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς που με ρωτάτε με το ένα χέρι στη μέση και κουνώντας το δάχτυλο, όπως νομίζετε ότι θα κουνάτε το δάχτυλο στους πολίτες…

**ΣΤΑΥΡΟΣ ΚΑΛΑΦΑΤΗΣ:** Κυρία Πρόεδρε, να προσέχετε την φρασεολογία σας.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Πρόεδρε, ούτε εσείς πρέπει να απευθύνεστε προσωπικά και ούτε οι από κάτω επιτρέπεται να κάνουν διακοπές.

Παρακαλώ, συνεχίστε και ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κυρία Πρόεδρε, οι από κάτω, βλέπετε, ότι ακολουθούν τη γνωστή σε αυτούς τακτική των πελταστών και των διαρκώς παρεμβαινόντων με το χέρι το ένα στη μέση και το άλλο να κουνάει το δάχτυλο σαν τον κ. Καραμανλή, για να φοβηθούμε. Δεν σας φοβόμαστε, κύριε. Δεν σας φοβόμαστε. Ηρεμήστε.

**ΣΤΑΥΡΟΣ ΚΑΛΑΦΑΤΗΣ:** Ούτε εμείς σας φοβόμαστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ηρεμήστε.

**ΣΤΑΥΡΟΣ ΚΑΛΑΦΑΤΗΣ:** Αν σταματήσετε να μας βρίζετε...

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Ηρεμήστε και μάθετε να λειτουργείτε θεσμικά και δίκαια με fair play -είναι και ο Υπουργός Αθλητισμού να σας πει για το fair play- και όχι υπονομεύοντας τους κανόνες του παιχνιδιού για να τους κόψετε και να τους ράψετε στα μέτρα σας.

Δύο λέξεις θα πω για τον κ. Χατζηδάκη. Μπήκα προηγουμένως -με είδατε, κύριε Καλαφάτη και νομίσατε, μάλιστα, ότι απευθυνόμουν σε εσάς- στην Ολομέλεια από την κεντρική είσοδο, ο κ. Χατζηδάκης καθόταν εδώ, είχε μόλις μίλησε πριν από επτά λεπτά και του είπα: «μη φύγετε τώρα επειδή ήρθα, μη σηκώνεστε να φύγετε επειδή ήρθα». Δεν σηκωνόταν ακόμα. Εσείς ήσασταν όρθιος και μου λέτε: «Εγώ; Όχι, δεν σηκώθηκα επειδή ήρθατε» και σας είπα «δεν απευθύνομαι σε εσάς». Έγινε αυτό;

**ΣΤΑΥΡΟΣ ΚΑΛΑΦΑΤΗΣ:** Σωστά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ωραία. Απευθυνόμουν, λοιπόν, στον κ. Χατζηδάκη, ο οποίος με το που με είδε, έκοψε λάσπη και έκοψε λάσπη διότι δεν ήθελε σε καμία περίπτωση να είναι εδώ…

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, κύριοι συνάδελφοι! Παρακαλώ. Ο καθένας που ανεβαίνει στο Βήμα έχει το δικαίωμα της παρέμβασης. Θα πει αυτά που θέλει και θα τα ακούσετε όλοι υπομονετικά, όπως ακούμε όλοι όλους.

**ΔΙΟΝΥΣΙΟΣ ΑΚΤΥΠΗΣ:** Έλα τώρα!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι εκεί και οι πελταστές των ορεινών, που…

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, κυρία Πρόεδρε. Σας παρακαλώ.

**ΔΙΟΝΥΣΙΟΣ ΑΚΤΥΠΗΣ:** Λίγη ουσία να ακούσουμε. Λίγη ουσία.

**ΠΡΟΕΔΡΕΥΟΥΣΑ (Όλγα Γεροβασίλη):** Όποιος δεν θέλει να ακούσει, μπορεί να αποχωρεί.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το «έλα τώρα» και αυτά τα ανασηκώματα τι είναι ακριβώς;

**ΠΡΟΕΔΡΕΥΟΥΣΑ (Όλγα Γεροβασίλη):** Τώρα ο χρόνος περνάει εξαιτίας των διακοπών. Παρακαλώ! Η κυρία Πρόεδρος θα πει αυτά που θέλει.

**ΣΤΑΥΡΟΣ ΚΑΛΑΦΑΤΗΣ:** Την ακούμε.

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία, εσείς τα ακούτε και όποιος είναι να απαντήσει, θα απαντήσει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Ευτυχώς, είπα, που δεν προεδρεύει ο κ. Γεωργαντάς, γιατί κατά τον κ. Γεωργαντά δεν θα πω αυτά που θέλω, θα πω αυτά που θέλει.

Ο κ. Χατζηδάκης έκοψε λάσπη και με το που με είδε και του είπα: «μη φύγετε τώρα που ήρθα» κι εσείς νομίσατε ότι το έλεγα σε σας, έκανε την εξής κίνηση, σηκώθηκε, απολογήθηκε απ’ ό,τι κατάλαβα, μάλλον, στην κ. Μενδώνη, γιατί έφυγε ενώ μάλλον επρόκειτο να μείνει. Δεν ξέρω τι της είπε και δεν έχει σημασία καμία. Σημασία έχει ότι εξαφανίστηκε από την Αίθουσα για να μην είναι εδώ και να απαντήσει στα εξής που θα τον ρωτούσα με την παρουσία του. Του τα έχω υποβάλει ως επίκαιρες ερωτήσεις κατ’ επανάληψη και δεν έρχεται. Στέλνει τους Υφυπουργούς. Να, τώρα, ήρθε και ο κ. Γεωργιάδης, μήπως μιλήσει εκείνος. Θα δούμε ποιος παρακολουθούμενος θα απαντήσει σε αυτά.

Θα τον ρώταγα, λοιπόν, «Κύριε Χατζηδάκη, το 2008, που ήσασταν Υπουργός Μεταφορών της Νέας Δημοκρατίας και πάλι, αποκαλύφθηκε ένα τεράστιο κύκλωμα λαθρεμπορίου στον σιδηρόδρομο -αυτό που τώρα λέτε ότι είναι θεωρία συνωμοσίας και τοξικότητα λαθρεμπορίου- κύκλωμα το οποίο είχε φορτώσει, είχε κουμπώσει, δεκαπέντε βαγόνια, όχι ένα, που λέτε ότι είναι θεωρία συνομωσίας η εξαφάνιση βαγονιού και οτιδήποτε άλλο. Δεκαπέντε μαύρα βαγόνια διαπιστώθηκε το 2008 ότι είχαν προσδεθεί στην εμπορική αμαξοστοιχία που προσέκρουσε και συγκρούστηκε με επιβατική. Τότε δεν υπήρχαν θύματα, οπότε ήταν πιο εύκολο να κουκουλωθούν τα πράγματα. Έτσι δεν είναι, κύριοι;

Εσείς, λοιπόν, που πριν με ρωτάγατε αν είστε αδίστακτος, κύριε Καλαφάτη, που είστε και Γραμματέας της Κοινοβουλευτικής Ομάδας της Νέας Δημοκρατίας, άρα έχετε αυξημένη ευθύνη γι’ αυτό που σας ρωτώ, θα ήθελα να μας απαντήσετε επιτέλους, γιατί δεν μου απαντάει κανείς.

Και βέβαια, δεν μου απαντάει ο κ. Χατζηδάκης που το 2008 έλεγε ότι θα πατάξει το κύκλωμα. Στην εξεταστική επιτροπή για το έγκλημα των Τεμπών ήρθε μάρτυρας και κατέθεσε ότι γι’ αυτό το κύκλωμα του 2008 που αποκαλύφθηκε με τη σύγκρουση στον Μπράλο καταδικάστηκε για το κύκλωμα λαθρεμπορίου στέλεχος της Νέας Δημοκρατίας το 2022. Όχι πριν εκατό χρόνια, το 2022.

Ρωτάει ο κ. Καλαφάτης: «ποιος είναι αυτός». Έχετε την καλοσύνη να μας πείτε, επειδή κατατέθηκε…

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Εγώ ρωτάω. Ποιος είναι αυτός;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο κ. Κατσαφάδος ρωτάει.

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ συντομεύετε, κυρία Πρόεδρε.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Ποιος είναι αυτός; Αποκαλύψτε το όνομα, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς πρέπει να μας πείτε. Γιατί γράψατε επτακόσιες σελίδες πόρισμα.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Αποκαλύψτε το όνομα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γράψατε επτακόσιες σελίδες πόρισμα της εξεταστικής επιτροπής, με πλειοψηφία των Βουλευτών σας, με δεκαέξι Βουλευτές…

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Το όνομα και την ιδιότητα!

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, μην κάνετε ερωτήσεις από κάτω. Παρακαλώ. Έχετε τον λόγο αργότερα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πονάνε αυτά. Πονάνε και δεν θέλετε να ακούγονται.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Μιλάει δέκα λεπτά.

**ΠΡΟΕΔΡΕΥΟΥΣΑ (Όλγα Γεροβασίλη):** Έχω κρατήσει και τον χρόνο των διακοπών.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κυρία Πρόεδρε.

Γράψατε επτακόσιες σελίδες πόρισμα…

(Θόρυβος από την πτέρυγα της Νέας Δημοκρατίας)

Ο φασισμός είναι συλλογική σας πρακτική, όπως φαίνεται.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Και η λασπολογία δική σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο φασισμός είναι συλλογική σας πρακτική.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Και η λάσπη στον ανεμιστήρα δική σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν είναι λάσπη στον ανεμιστήρα. Είναι κατάθεση…

**ΠΡΟΕΔΡΕΥΟΥΣΑ (Όλγα Γεροβασίλη):** Θα συνεχίσετε τον διάλογο;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας)** Είναι κατάθεση, κύριε Κατσαφάδε. Στην εξεταστική επιτροπή από την οποία με εξαιρέσατε, εσείς, η Νέα Δημοκρατία…

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Κωνσταντοπούλου, σταματήστε να μιλάτε και να αλληλοσυμπληρώνεστε. Παρακαλώ, ολοκληρώστε και κλείστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ μιλώ και εμποδίζομαι να μιλήσω…

(Διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, σταματήστε οι Βουλευτές της Νέας Δημοκρατίας, όλοι όσοι είστε εδώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εμποδίζομαι να μιλήσω διότι ενοχλούν αυτά που λέω. Όμως πρέπει να βρείτε άλλους τρόπους. Είχε πει ο κ. Γεωργιάδης ότι θα στείλετε και τις Ειδικές Δυνάμεις για να γλιτώσετε από εμένα.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Πρόεδρε, είναι πολύ αργά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μου ρίξατε και κρότου-λάμψης στη μούρη στη διαμαρτυρία και στη συγκέντρωση των εποχικών πυροσβεστών. Με αυτό τον τρόπο δεν θα με σταματήσετε να μιλάω.

**ΙΩΑΝΝΗΣ ΠΑΠΠΑΣ:** Εκατό συνάδελφοι δεν θα μιλήσουν.

**ΠΡΟΕΔΡΕΥΟΥΣΑ (Όλγα Γεροβασίλη):** Αυτή είναι δουλειά του Προεδρείου. Εσείς ενοχλείτε τόση ώρα επίσης.

**ΜΑΚΑΡΙΟΣ ΛΑΖΑΡΙΔΗΣ:** Δεν την κάνετε.

**ΠΡΟΕΔΡΕΥΟΥΣΑ (Όλγα Γεροβασίλη):** Προσπαθώ…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Α, δεν μπορεί να κάνει τη δουλειά της, λέτε. Επειδή είναι γυναίκα, ε;

**ΠΡΟΕΔΡΕΥΟΥΣΑ (Όλγα Γεροβασίλη):** Αν μου συστήνετε κάτι…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν μπορείτε, κυρία Πρόεδρε, λένε. Δεν μπορείτε να την κάνετε. Θέλει έναν αγριεμένο για να μαζεύει την ενοχλητική Πρόεδρο.

**ΜΑΚΑΡΙΟΣ ΛΑΖΑΡΙΔΗΣ:** Τα τρία λεπτά έγιναν δέκα.

**ΠΡΟΕΔΡΕΥΟΥΣΑ (Όλγα Γεροβασίλη):** Έχει το δικαίωμα του λόγου. Διακόπτετε συνεχώς και προφανώς επεκτείνεται ο χρόνος. Αν είχατε σταματήσει, θα είχαμε τελειώσει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Από το δεύτερο λεπτό με διακόπτουν.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Κωνσταντοπούλου, παρακαλώ ένα λεπτό ακόμη και για τους συναδέλφους όλους που περιμένουν υπομονετικά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ. Υπομονετικά. Η δουλειά τους είναι να είναι εδώ. Δεν είναι πάρεργο. Ερχόμαστε εδώ, είμαστε Βουλευτές…

**ΠΡΟΕΔΡΕΥΟΥΣΑ (Όλγα Γεροβασίλη):** Φαίνεται ότι δεν είναι μία εύκολη μέρα. Οπότε συνεχίστε, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, μονίμως είναι αυτή η κατάσταση που αγκομαχούν και βαρυγκωμούν, γιατί κάποιος τους καταναγκάζει να είναι εδώ. Κύριοι, ζητήσατε την ψήφο, κάποιοι είστε μπόνους Βουλευτές, αλλά όλοι έχουμε υποχρέωση να είμαστε εδώ στη Βουλή και να εκπροσωπούμε τους πολίτες. Δεν σας βάλανε στην ουρά σε δημόσια υπηρεσία και περιμένετε. Είστε Βουλευτές, που βαρυγκωμάτε και δεν μπορείτε να περιμένετε. Βουλή είναι.

**ΙΩΑΝΝΗΣ ΠΑΠΠΑΣ:** Να περιμένετε μέχρι τις 3.00΄ να με ακούσετε όμως. Μη φύγετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ξέρετε, επειδή εγώ είμαι εδώ όταν εσείς δεν είστε και εσείς δεν είστε σχεδόν ποτέ, αφήστε τα αυτά καλύτερα. Βρείτε κανέναν απόντα, τον κ. Μητσοτάκη να του τα πείτε αν θυμάται το όνομά σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Μα, τώρα συγγνώμη, τι είναι αυτά που λέτε; Τι είναι αυτά που λέτε;

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, θα ξεκινήσετε καινούργιο κύκλο τώρα;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Με συγχωρείτε, κυρία Πρόεδρε, επιτρέπεται αυτό που κάνει;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα μας μαζέψετε, κύριε Γεωργιάδη; Ήρθατε εδώ για να επιβάλετε την τάξη;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κυρία Πρόεδρε, με συγχωρείτε, εδώ είναι Βουλή. Δεν θα προσβάλλει η κ. Κωνσταντοπούλου.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Γεωργιάδη, εσείς το λέτε αυτό;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Βεβαίως, και το λέω. Σας παρακαλώ πάρα πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Θα έλεγα να μην το λέτε.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Αμεροληψία βλέπω, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε ευθύνη όλοι σας με τις διακοπές για την τροφοδότηση της συζήτησης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** «Αν θυμάται ο Πρωθυπουργός το όνομά του» να λέει σε Βουλευτή; Και την αφήνετε να το λέει;

**ΠΡΟΕΔΡΕΥΟΥΣΑ (Όλγα Γεροβασίλη):** Όποιος από εσάς παραβεί τον χρόνο του ένα δεύτερο… Με συγχωρείτε, αλλά όχι όταν είναι για εμάς είναι εντάξει κι όταν είναι για τους άλλους δεν είναι. Τόση ώρα διακόπτετε κάθε ένα λεπτό και ανοίγετε καινούργια συζήτηση, καινούργιο θέμα. Το τροφοδοτείτε μόνοι σας.

Παρακαλώ, κυρία Πρόεδρε, ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κυρία Πρόεδρε, εγώ λίγο θέλω για να ολοκληρώσω.

**ΠΡΟΕΔΡΕΥΟΥΣΑ (Όλγα Γεροβασίλη):** Δεν μπορεί να πάει έτσι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μα, δεν υπάρχει λόγος να πάει έτσι. Ο μόνος λόγος για να πάει έτσι…

**ΠΡΟΕΔΡΕΥΟΥΣΑ (Όλγα Γεροβασίλη):** Μην απαντήσετε ξανά σε αυτά που σας λένε από κάτω. Πείτε αυτά που ήταν να πείτε. Δεν είναι ζωντανός ο διάλογος στη Βουλή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το αν θα απαντώ δεν θα το περιορίσω. Ας μη με διακόπτουν. Ο μόνος λόγος για τον οποίο γίνεται αυτό όλη αυτή την ώρα, επί σχεδόν δέκα λεπτά, είναι για να μην ακουστεί αυτό που δεν θέλουν να ακουστεί, ότι δηλαδή στην εξεταστική επιτροπή για το έγκλημα των Τεμπών -από την οποία με εξαιρέσατε και την οποία άρον-άρον κλείσατε με ένα πόρισμα επτακοσίων σελίδων, που το ψηφίσατε μόνοι σας και είπατε «ανακαλύψαμε εμείς τους λόγους για τους οποίους είναι αθώος ο Καραμανλής και είμαστε αθώοι όλοι» και οι οκτώ από τους δεκαέξι σας προήχθησαν σε Υφυπουργούς αμέσως μετά- κατατέθηκε από μάρτυρα ότι δικό σας στέλεχος καταδικάστηκε το 2022 γι’ αυτό το κύκλωμα. Και ρωτάτε εμένα ποιο είναι αυτό το στέλεχος;

Εσείς από την κατάθεση αυτού του μάρτυρα στην επιτροπή, που είπατε ότι εγώ δεν πρέπει να συμμετέχω -προφανώς για να μην κάνω τις ερωτήσεις, έτσι δεν είναι;- δεν ενδιαφερθήκατε ποιο είναι το στέλεχός σας που καταδικάστηκε το 2022 για λαθρεμπόριο για την υπόθεση του Μπράλου στον σιδηρόδρομο και ο κ. Χατζηδάκης μόλις με βλέπει «κόβει λάσπη» και φεύγει άρον-άρον ακριβώς για να μην απαντήσει γιατί πριν από δεκαεπτά χρόνια, το 2008, διακήρυσσε ότι θα πατάξει το κύκλωμα λαθρεμπορίου στο σιδηρόδρομο;

Αυτές είναι οι ερωτήσεις που θα έκανα στον κ. Χατζηδάκη. Ήξερε ότι θα του τις έκανα. Γι’ αυτό κοτζάμ Υπουργός Εθνικής Οικονομίας και Οικονομικών σηκώθηκε κι έφυγε άρον-άρον.

Και βέβαια, ήξερε ότι θα τον ρώταγα πώς δικαιολογεί ότι επί των ημερών του τον Γενάρη του 2024 ο Αναπληρωτής Υπουργός του, ο κ. Παπαθανάσης, υπέγραψε την εκταμίευση εξακοσίων 647.000 ευρώ από το Υπουργείο του για το μπάζωμα.

Αυτά ήξερε ο κ. Χατζηδάκης, που παραμένει Υπουργός, ενώ ήταν παρακολουθούμενος και δεν έχει ασκήσει ούτε τα δικαιώματά του, ότι θα του τα ρωτούσα. Έφυγε για να μην απαντήσει. Η παρουσία του, η στάση του, η διαφυγή του, σαν τον κλέφτη, από την Αίθουσα της Ολομέλειας, είναι η απόδειξη της διαρκούς και συνεχόμενης επιχείρησης συγκάλυψης στην οποία κι εσείς, κύριοι, με τον τρόπο με τον οποίο στέκεστε και παρεμβαίνετε, συμμετέχετε κανονικότατα. Όχι μόνο ο κ. Λαζαρίδης που ήταν μέλος της εξεταστικής επιτροπής και δεν προήχθη -ίσως προαλείφεται για επόμενη προαγωγή- αλλά και άλλοι και άλλοι και άλλοι κι εσείς όλοι που κάνετε τους ανήξερους.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΣΤΑΥΡΟΣ ΚΑΛΑΦΑΤΗΣ:** Κυρία Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Καλαφάτη, έχετε τον λόγο.

**ΣΤΑΥΡΟΣ ΚΑΛΑΦΑΤΗΣ:** Κυρία Πρόεδρε, κυρίες και κύριοι συνάδελφοι, η Νέα Δημοκρατία και εγώ προσωπικά έχουμε απεριόριστο σεβασμό όχι μονάχα στους Προέδρους όλων των κομμάτων του ελληνικού Κοινοβουλίου, αλλά και σε όλους τους συναδέλφους. Αυτός ο σεβασμός, όμως, απαιτούμε να είναι διακριτός, καθαρός και συνεχής και από την άλλη πλευρά προς εμάς.

Συνεπώς, ο χαρακτηρισμός που από το Βήμα της Βουλής εκτόξευσε η κυρία Πρόεδρος της Πλεύσης Ελευθερίας ότι εγώ είμαι «αδίστακτος» και ότι «είστε όλοι αδίστακτοι» επιστρέφεται ως απαράδεκτος. Η Νέα Δημοκρατία -και μιλάω και για λογαριασμό των συναδέλφων της Κοινοβουλευτικής Ομάδας της Νέας Δημοκρατίας- δεν θα επιτρέψει σε κανέναν να προσβάλει το ήθος των συναδέλφων, ακόμα κι αν προέρχεται από μία γυναίκα πρώην Πρόεδρο του ελληνικού Κοινοβουλίου. Πόσω μάλλον όταν Πρόεδρος ελληνικού κόμματος, θα πρέπει να προσέχει δύο φορές τα λόγια της, όταν απευθύνεται στους συναδέλφους.

Αυτό, λοιπόν, το «είσαι αδίστακτος» αναφερόμενη σε εμένα, κυρία Πρόεδρε, αλλά και το «είστε αδίστακτοι» αναφερόμενη σε όλους τους συναδέλφους, θέλω να το πάρετε πίσω, είναι απαράδεκτο και δεν το δεχόμαστε επ’ ουδενί. Δεν θα αφήνουμε κανέναν υβριστικό χαρακτηρισμό ατεκμηρίωτο και αθεμελίωτο, όπως το κάνετε κατά κόρον ιδιαίτερα για τους συναδέλφους της Νέας Δημοκρατίας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο ανεξάρτητος Βουλευτής ο κ. Γεώργιος Μανούσος. Θα ακολουθήσει η κ. Μαρία - Νεφέλη Χατζηιωαννίδου και στη συνέχεια θα μιλήσει η Υπουργός Πολιτισμού κ. Μενδώνη.

Κύριε Μανούσο, έχετε τον λόγο.

**ΓΕΩΡΓΙΟΣ ΜΑΝΟΥΣΟΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, βρισκόμαστε σήμερα εδώ για να συζητήσουμε την πρόταση μομφής ενάντια στην Κυβέρνηση της Νέας Δημοκρατίας, μία πρόταση ωστόσο που αν και βαφτίζεται ως πράξη πολιτικού θάρρους και υπευθυνότητας, στην πραγματικότητα δεν είναι τίποτε άλλο από ένα επικοινωνιακό τέχνασμα, μια πολιτική φιέστα χωρίς κανένα απολύτως αντίκρισμα και εδώ οφείλουμε να πούμε την αλήθεια στους Έλληνες πολίτες.

Τα κόμματα της Αντιπολίτευσης που κατέθεσαν την πρόταση γνωρίζουν πάρα πολύ καλά ότι η Κυβέρνηση έχει εκατόν πενήντα έξι Βουλευτές. Γνωρίζουν επίσης εκ των προτέρων ότι η πρόταση αυτή δεν έχει καμία πιθανότητα επιτυχούς πρόσβασης. Παρ’ όλα αυτά την καταθέτουν. Και γιατί το κάνουν αυτό; Για να δημιουργήσουν εντυπώσεις, να παραστήσουν τους όψιμους υπερασπιστές της δημοκρατίας και των θεσμών. Το μόνο που καταφέρνουν, όμως, τελικά είναι να σπαταλήσουν αυτό το όπλο και να προσφέρουν ένα μαξιλαράκι ασφαλείας για το επόμενο εξάμηνο στην Κυβέρνηση.

Αναρωτιέμαι και κάτι άλλο, όμως. Πού ήταν το ΠΑΣΟΚ που δήθεν πρωτοστατεί στην αποκάλυψη της αλήθειας όταν η Νέα Δημοκρατία περνούσε αντιλαϊκά νομοσχέδια που καταστρατηγούσαν το δικαίωμα των πολιτών, όταν απέκλειε κόμματα από τις εκλογές που δεν ήταν αρεστά, όταν το ένα σκάνδαλο διαδεχόταν το άλλο; Τότε το ΠΑΣΟΚ κώφευε και μάλιστα ψήφιζε το 70% των νομοσχεδίων της Νέας Δημοκρατίας. Αυτή είναι η υποκρισία τής δήθεν Αντιπολίτευσης. Καταγγέλλει μόνο όταν βολεύει επικοινωνιακά, όταν ξέρει ότι δεν θα αλλάξει τίποτα, όταν δεν υπάρχει πραγματικό κόστος. Δεν αναλαμβάνει καμία ευθύνη, δεν δίνει πραγματικές μάχες.

Μέσα σε όλη αυτήν τη θεατρική παράσταση, ας σταθούμε λίγο στις προτεραιότητες της Κυβέρνησης. Κάποιοι συνάδελφοι της Νέας Δημοκρατίας πριν ακριβώς έναν χρόνο σε αυτήν την Αίθουσα κατά τη διάρκεια της συζήτησης για τον περιβόητο γάμο των ομοφυλοφίλων, τους είδαμε να διαφοροποιούνται, να καταψηφίζουν ή να απέχουν. Είπαν τότε ότι δεν μπορούν να προδώσουν τον κώδικα αξιών τους και ότι θέλουν να κοιτούν τους πολίτες στα μάτια. Και ρωτάω ευθέως: Ο γάμος των ομοφυλόφιλων ήταν θέμα συνείδησης, αλλά η αποκάλυψη της αλήθειας για τα Τέμπη δεν είναι; Τότε δεν ήθελαν να καλύψουν την Κυβέρνηση. Τώρα γιατί το κάνουν; Μήπως γιατί γνώριζαν ότι το νομοσχέδιο θα περνούσε έτσι κι αλλιώς από την πρόθυμη Αντιπολίτευση; Τους ενοχλούσε η αλλαγή στον θεσμό του γάμου, αλλά δεν τους ενοχλεί η αλλοίωση του χώρου της τραγωδίας. Θα μπορούν άραγε μετά το τέλος της σημερινής συνεδρίασης να κοιτάξουν τις οικογένειες των πενήντα επτά παιδιών, που χάθηκαν τόσο άδικα, στα μάτια; Αυτή είναι η προσβολή και η υποκρισία στη μνήμη των νεκρών και στη νοημοσύνη του ελληνικού λαού.

Τα Τέμπη δεν ήταν λάθος, ήταν επιλογή. Η Κυβέρνηση ήξερε και δεν έκανε τίποτα. Καταγγελίες υπήρχαν, τα έγγραφα υπήρχαν, οι προειδοποιήσεις υπήρχαν. Όμως προτίμησαν να αδιαφορήσουν και να παίξουν με τις ζωές των πολιτών, ενώ ακόμα και σήμερα αυτήν τη στιγμή που μιλάμε οι ελληνικοί σιδηρόδρομοι δεν θα είναι ασφαλείς μέχρι και το 2027, όπως δήλωσε ο ίδιος ο Πρωθυπουργός.

Είναι, λοιπόν, ζήτημα προτεραιοτήτων. Όταν πρόκειται για θέματα που εξυπηρετούν πολιτικά αφηγήματα, οι κυβερνώντες εμφανίζονται λαλίστατοι. Όταν, όμως, πρόκειται για τις ζωές των Ελλήνων πολιτών τότε γίνονται χαλαροί, πιο συγκαταβατικοί, πιο πρόθυμοι και να ρίξουν τις ευθύνες στη γραφειοκρατία και στο ανθρώπινο λάθος.

Και αφού μιλάμε για δημοκρατία, ας πούμε δυο, τρία λόγια περί αυτού. Αν η Αντιπολίτευση ήθελε πραγματικά να υπερασπιστεί τη δημοκρατία, να δώσει στον ελληνικό λαό τη δύναμη να αποφασίσει για το μέλλον του και πάντα βάζοντας ως προμετωπίδα τα μεγαλειώδη συλλαλητήρια σε ολόκληρη τη χώρα και το πάνδημο αίτημα για δικαιοσύνη και διαφάνεια, τότε δεν θα περιοριζόταν σε μια πρόταση μομφής χωρίς αντίκρισμα, αλλά θα έσερνα την Κυβέρνηση σε αυτό που ορίζει το ίδιο το Σύνταγμα στο άρθρο 41, παράγραφος 2. Τι λέει; «Ο Πρόεδρος της Δημοκρατίας μπορεί να διαλύσει τη Βουλή εφόσον το ζητήσει η Κυβέρνηση και αφού αυτή έχει λάβει ψήφο εμπιστοσύνης για την αντιμετώπιση εθνικού θέματος εξαιρετικής σημασίας». Αυτό σημαίνει ότι η Κυβέρνηση εφόσον έχει την εμπιστοσύνη της Βουλής μπορεί να ζητήσει από τον Πρόεδρο της Δημοκρατίας τη διάλυσή της και την προκήρυξη εκλογών εάν κρίνει ότι υπάρχει εθνικό θέμα εξαιρετικής σημασίας που απαιτεί φυσικά την ανανέωση της λαϊκής εντολής. Εάν το έγκλημα των Τεμπών δεν είναι αυτό ακριβώς, τότε τι είναι;

Αυτό είναι το μόνο αληθινό δημοκρατικό όπλο που διαθέτει η Αντιπολίτευση, αλλά δεν το χρησιμοποιεί. Γιατί; Διότι στην πραγματικότητα ούτε θέλει ούτε είναι έτοιμη να αλλάξει τα πράγματα, γιατί η πολιτική που ασκεί βασίζεται στην ίδια λογική, στα επικοινωνιακά παιχνίδια, στην πολιτική επιβίωση και όχι στην πραγματική εκπροσώπηση του λαού και τη διεκδίκηση της εξουσίας.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Αγαπητοί κύριοι συνάδελφοι το αφήγημα δεν είναι οι πρόωρες εκλογές, αλλά η προσφυγή στη λαϊκή ετυμηγορία, να αποφασίσει ο λαός για τους ανθρώπους που μπορεί να τον διοικούν. Και επειδή η Κυβέρνηση δεν μπορεί να το κάνει, σας καλώ όλους εσάς αύριο να δηλώσουμε την παραίτησή μας όλοι, να οδηγηθούμε σε πρόωρες εκλογές, να σύρουμε την Κυβέρνηση σε αυτό που ζητάτε όλοι. Δεν θα το κάνετε όμως.

Και επειδή μιλάμε για πρόωρες εκλογές, θα κάνω μια μικρή αναδρομή εδώ στους συναδέλφους της Νέας Δημοκρατίας, με ημερομηνία 14 Ιανουαρίου 2018: «Είναι σπουδαίο και συγκινητικό να παρακινούν οι πολίτες τους αντιπροσώπους τους να τηρήσουν μια περήφανη και σθεναρή στάση». Πιθανόν ο κ. Γεωργιάδης να το θυμάται αυτό, αν και δεν το είπε ο ίδιος. «Κάθε μέρα στην Κυβέρνηση είναι μια χαμένη μέρα για την πατρίδα. Οι εκλογές θα έπρεπε να έχουν γίνει χθες. Το έτος αυτό θα είναι έτος εκλογών και πολιτικής ανατροπής». Τάδε έφη κ. Βορίδης, το 2018, λίγο πριν την επαίσχυντη Συμφωνία των Πρεσπών.

Το καταθέτω για τα Πρακτικά.

(Στο σημείο αυτό ο Βουλευτής κ. Γεώργιος Μανούσος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τότε οι πρόωρες εκλογές ήταν καλές, τώρα δεν είναι για την Κυβέρνηση της Νέας Δημοκρατίας.

Κυρίες και κύριοι συνάδελφοι, ο ελληνικός λαός δεν έχει ανάγκη από κούφιες κινήσεις εντυπωσιασμού. Έχει ανάγκη από πολιτικούς που θα λένε την αλήθεια, που θα σκύβουν το κεφάλι, που θα μάθουν να ζητάνε συγγνώμη επιτέλους και να αναλαμβάνουν τις ευθύνες τους. Το πολιτικό σύστημα της χώρας εδώ και πάρα πολλά χρόνια βρίσκεται σε σήψη. Οι κυβερνήσεις που το διακατέχουν είναι ανεπαρκείς έως ανίκανες και το λέω με επιεική παράμετρο. Στην ουσία μιλάμε για ένα θέατρο σκιών που οι κυβερνήσεις εναλλάσσονται κάποια χρόνια και χωρίς κανένα αποτέλεσμα -το παραμικρό αποτέλεσμα- στις ζωές των Ελλήνων.

Εγώ προσωπικά θα στηρίξω την πρόταση μομφής, παρότι γνωρίζω ότι πρόκειται περί μιας προσχηματικής διαδικασίας που έχει ήδη προαποφασισμένο αποτέλεσμα. Την Παρασκευή το βράδυ εδώ οι συνάδελφοι της Νέας Δημοκρατίας θα χειροκροτούν και εμείς εδώ θα αναρωτιόμαστε τι πήγε λάθος. Θα πούμε, λοιπόν, «ναι» στην πρόταση μομφής, όχι επειδή το ζητάει η Αντιπολίτευση, αλλά επειδή το ζήτησαν οι Έλληνες πολίτες στις 28 Φλεβάρη.

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Γεώργιος Λαμπρούλης):** Σας ευχαριστούμε.

Τον λόγο έχει τώρα η κ. Χατζηιωαννίδου, θα ακολουθήσει η κ. Μενδώνη, Υπουργός Πολιτισμού, ο κ. Κατσαφάδος, η κ. Τζάκρη και ο κ. Μαρίνος.

Έχετε τον λόγο, κυρία Χατζηιωαννίδου.

**ΜΑΡΙΑ - ΝΕΦΕΛΗ ΧΑΤΖΗΙΩΑΝΝΙΔΟΥ:** Ευχαριστώ πολύ, κύριε Πρόεδρε.

Θα ήθελα να πω ότι επειδή είμαι δώδεκα ώρες εδώ πέρα κάποια πράγματα που ακούστηκαν σήμερα είναι προσβλητικά, ειδικά το τελευταίο τέταρτο και αγγίζουν τα όρια του εκφοβισμού. Και επειδή είναι η Διεθνής Ημέρα Εκφοβισμού σήμερα, νομίζω ότι οφείλουμε όλες και όλοι μας να είμαστε καλύτεροι, γιατί μας βλέπουν και παιδιά.

Κυρίες και κύριοι Υπουργοί, κυρίες και κύριοι συνάδελφοι, θα ξεκινήσω λέγοντας πως σε αντίθεση με πολλά που ακούστηκαν θέλω να πιστεύω ότι και οι τριακόσιοι εδώ πέρα έχουμε κάτι κοινό και αυτό είναι ο πόνος που μοιραζόμαστε και ο σεβασμός απέναντι στα πενήντα επτά θύματα, τους τραυματίες, αλλά και τους συγγενείς της τραγωδίας των Τεμπών.

Ξέρετε, υπάρχει ένα προνόμιο που έχουμε όσοι μπήκαμε στην πολιτική πρόσφατα και ερχόμαστε και από άλλους επαγγελματικούς κλάδους. Έχουμε διατηρήσει την ικανότητά μας να βλέπουμε τα πράγματα ρεαλιστικά, όπως όταν ήμασταν εκτός Βουλής, όταν δεν είχαμε κανέναν θεσμικό ρόλο, χωρίς οπαδισμούς. Ξέρετε, όποιος έχει λίγη ενσυναίσθηση και επαφή με την πραγματικότητα μπορεί και δεν διαχωρίζει τις τραγωδίες, δεν διαχωρίζει τον πόνο, τους θανάτους, τις καταστροφές μέσα από κομματικά φίλτρα και κυρίως ποτέ μα ποτέ δεν εργαλειοποιεί την αγανάκτηση.

Ξέρετε τι λείπει από κάθε συζήτηση που έχω ακούσει να κάνετε οι συνάδελφοι της Αντιπολίτευσης; Η αυτοκριτική. Και ξέρετε τι έχουμε αργήσει όλοι μας να συνειδητοποιήσουμε; Ότι ο κόσμος δεν ενδιαφέρεται για το ποιος θα κάνει την πιο θεατρική τοποθέτηση. Ξέρετε τι θέλει; Θέλει να ζει με ασφάλεια, να ζει, να εργάζεται, να προοδεύει και να κυνηγάει τόσο την προσωπική, την επαγγελματική και την οικογενειακή του ευτυχία. Και στην τραγική περίπτωση που συμβεί μια τραγωδία, όπως η ανείπωτη τραγωδία των Τεμπών, τότε θέλει μόνο δύο πράγματα. Το πρώτο είναι δικαιοσύνη και το δεύτερο να του εγγυηθούμε όλοι μας ότι αυτό δεν θα ξανασυμβεί ποτέ. Για να συμβούν, όμως, αυτά τα δύο πράγματα, ο κόσμος θέλει να δει όλους εμάς να σκύβουμε το κεφάλι, να κάνουμε την αυτοκριτική μας, να χαμηλώνουμε τους τόνους κυρίως και να συνεργαζόμαστε απέναντι σε αυτές τις τραγωδίες. Γιατί, αγαπητοί συνάδελφοι, παθογένειες δεκαετιών δεν θέλουν λόγια, αλλά θέλουν πράξεις.

Οι συγκεντρώσεις τόσο στις 26 Ιανουαρίου όσο και στις 28 Φεβρουαρίου ήταν μεγαλειώδεις και αν θέλετε και την προσωπική μου άποψη μόνο καλό επιτελούν. Μας κάνουν όλους μας λίγο καλύτερους. Με λύπη, όμως, και απορία διαπιστώνω ότι δεν τις αντιληφθήκατε σωστά. Αγαπητοί συνάδελφοι, αυτές οι χιλιάδες κόσμου δεν ξέρω αν το καταλάβατε, αλλά δεν μαζεύτηκαν για να επευφημήσουν κανένα κόμμα. Μάλιστα, βλέποντας την προσπάθεια καπήλευσης οι διοργανωτές έκαναν σαφές με όλους τους τόνους ότι «σας παρακαλούμε κατεβείτε χωρίς την κομματική σας ταυτότητα». Επειδή η πλειοψηφία των συναδέλφων δεν έχει κατέβει σε πορείες χωρίς τον θεσμικό τους ρόλο ή τον ρόλο της Αντιπολίτευσης, να σας θυμίσω γιατί φωνάζουν οι άνθρωποι στις πλατείες και τι έπρεπε να καταλάβουμε. Εμείς από τη μεριά μας, αυτά που σας είπα ήδη, νομίζω ότι έχουμε σκύψει το κεφάλι και τα κάνουμε. Έχουμε αντιληφθεί ότι ο κόσμος θέλει δικαιοσύνη και να εγγυηθούμε ότι δεν θα ξανασυμβεί ποτέ. Έπρεπε, όμως, και εσείς να καταλάβετε δύο πράγματα. Να μην καπηλευτείτε αυτή τη μεγαλειώδη έκφραση της αγανάκτησης και να συμβάλετε με κάθε τρόπο στη βελτίωση της υφιστάμενης κατάστασης, μαζί με εμάς. Αλλά ούτε το ένα κάνατε ούτε το άλλο. Και το μόνο που διακρίνω από μεριάς σας είναι ο μηδενισμός και η παντελής έλλειψη προτάσεων. Και αν θέλετε να δούμε και συγκεκριμένα τι έχουμε κάνει για τη δικαιοσύνη, για τους μισθούς, για την παιδεία, για την υγεία, για τη βία, αλλά δεν έχει σημασία, γιατί σε όλα ψηφίζετε «όχι». Είμαι πραγματικά περίεργη όταν όλη η Ελλάδα μιλάει για τις παθογένειες του δημόσιου τομέα, όταν θα έρθει και μια πρόταση για την αξιολόγηση του δημόσιου τομέα, πώς θα ανταποκριθείτε.

Ξέρετε ένας πολίτης που έχει εργασθεί με τον κατώτατο μισθό, ένας πολίτης που βρέθηκε στην Ευρώπη όταν η Ελλάδα ήταν το μαύρο πρόβατο της Ευρώπης, κάποιος ο οποίος κατάφερε να σταθεί στα πόδια του μετά την πανδημία, τόσο ψυχικά, σωματικά, επαγγελματικά ή κάποιος που ζει στην επαρχία και βλέπει ότι η περιφέρειά του είναι ένα μεγάλο εργοτάξιο από τα έργα που πραγματοποιούνται, γνωρίζει. Και γνωρίζει καλά ότι οι τραγωδίες, οι παθογένειες και οι κοινωνίες αντιμετωπίζονται μόνο με πράξεις, έργα και πάρα πολύ σκληρή δουλειά. Σίγουρα όχι με λόγια. Αυτό είναι κάτι που και ο Πρωθυπουργός Κυριάκος Μητσοτάκης όσο και η Κυβέρνηση το έχει αποδείξει εμπράκτως.

Μπήκα, λοιπόν, στην πολιτική σε μια πολύ δύσκολη για τον κοινοβουλευτισμό συγκυρία και συνάμα, όμως, -εντός εισαγωγικών αν μπορώ να το πω έτσι- «πολύ εύκολη», καθώς όπως σας εξήγησα και προηγουμένως ο κόσμος ζητάει κάτι πολύ συγκεκριμένο από όλους εμάς. Κάνουμε λάθη; Σίγουρα. Νομίζω ότι όποιος δουλεύει και εργάζεται σκληρά θα κάνει λάθη.

Εγώ από τη μεριά μου είμαι εδώ σήμερα για να πω ότι βλέπω, ακούω και κατανοώ βαθιά αυτό που ζητάνε οι συμπολίτες μας. Έχω, όμως, και εμπιστοσύνη στον Πρωθυπουργό όχι μόνο ως πολιτικό, όχι μόνο ως επικεφαλής του κόμματος και της χώρας, αλλά και ως άνθρωπο ότι θα προχωρήσει και θα συνεχίσει να εργάζεται σκληρά, όπως το έχει αποδείξει και θα σταθεί αντάξιος όλων αυτών που ζητάνε οι συμπολίτες μας. Και σε αυτή την προσπάθεια θα μας έχει όλους και όλες μαζί.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει τώρα η Υπουργός Πολιτισμού κ. Μενδώνη.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, η συζήτηση της πρότασης δυσπιστίας που κατέθεσαν τα κόμματα της Αντιπολίτευσης διεξάγεται σε διάστημα μικρότερο του ενός έτους για σχεδόν το ίδιο θέμα. Αυτό και μόνο το γεγονός πολιτικά παραπέμπει σε αμηχανία και αδυναμία. Η Αντιπολίτευση ευκαιριακά και συγκυριακά ενωμένη χρησιμοποιεί την κορυφαία διαδικασία του κοινοβουλευτικού ελέγχου και επανέρχεται με νέα πρόταση δυσπιστίας κατά της Κυβέρνησης, χωρίς να έχει κατορθώσει μέχρι σήμερα να καταθέσει συγκροτημένη πρόταση, όχι μόνο για τη διακυβέρνηση της χώρας συνολικά, αλλά και για τις επιμέρους πτυχές της κυβερνητικής πολιτικής. Αυτό αποδεικνύει την πολιτική αδυναμία και την ανεπάρκεια της.

Δύο χρόνια πριν συντελέστηκε το μεγαλύτερο σιδηροδρομικό δυστύχημα στη χώρα μας. Μία τραγωδία που μας έχει σημαδέψει όλους. Μία τραγωδία που μας έχει συγκλονίσει ως κοινωνία. Και αυτό φάνηκε με ξεκάθαρο τρόπο. Μία τραγωδία πάντα την ακολουθεί η κάθαρση, που συνοδεύεται από την απόδοση των ευθυνών στο ακέραιο. Αυτή η κάθαρση θα επέλθει μόνο με τις αποφάσεις της δικαιοσύνης, την κρίση της οποίας εμπιστευόμαστε. Ας την αφήσουμε να αποφανθεί ανεξάρτητα και απερίσπαστα.

Για να μιλήσω τώρα για τα καθ’ υμάς. Σήμερα το Υπουργείο Πολιτισμού υλοποιεί το μεγαλύτερο πρόγραμμα πολιτιστικών υποδομών και δράσεων. Σήμερα οι υπηρεσίες του Υπουργείου Πολιτισμού και οι εποπτευόμενοι φορείς του υλοποιούν περισσότερα από οκτακόσια τριάντα έργα συνολικού προϋπολογισμού άνω του 1.250.000.000 ευρώ. Μόνο από το Ταμείο Ανάκαμψης χρηματοδοτούνται διακόσια δεκατέσσερα έργα συνολικού προϋπολογισμού 610 εκατομμυρίων ευρώ. Ποτέ άλλοτε το Υπουργείο Πολιτισμού δεν διέθετε ανάλογους πόρους για να τους κατευθύνει σε κάθε μορφή πολιτιστικού έργου και δράσης σε όλη την επικράτεια.

Κι επειδή οι αριθμοί πάντα βοηθούν στην κατανόηση των μεγεθών, αναφέρω κάποια συγκεκριμένα στοιχεία: Τακτικός προϋπολογισμός: 2018: 308 εκατομμύρια, 2019: 329 εκατομμύρια, 2023: 332 εκατομμύρια, 2024: 351 εκατομμύρια. Μεταβολή το 2024 σε σύγκριση με το 2018: 14%. Πρόγραμμα δημοσίων επενδύσεων: 2018: 28 εκατομμύρια, 2019: 35 εκατομμύρια, 2023: 80 εκατομμύρια, 2024: 171 εκατομμύρια. Μεταβολή το 2024 σε σύγκριση με το 2018: 509%. Επιχορηγήσεις: 2018: 80 εκατομμύρια, 2019: 79 εκατομμύρια, 2023: 111 εκατομμύρια, 2024: 119 εκατομμύρια. Μεταβολή το 2024 σε σύγκριση με το 2018: 50%.

Είναι ενδεικτικό ότι από το 2020 ως σήμερα έχουμε παραδώσει είκοσι επτά νέα ή αποκατεστημένα ή ανακαινισμένα πλήρως μουσεία, τα οποία αποτελούν πόλους έλξης επισκεπτών, συνεισφέροντας ουσιαστικά και οικονομικά στις τοπικές κοινωνίες. Ακολουθούν πολλά ακόμα, όπως το Εθνικό Μουσείο Εναλίων Αρχαιοτήτων στον Πειραιά, αλλά και μουσειακές υποδομές στο πλαίσιο του εμβληματικού έργου του Τατοΐου που προχωρεί απρόσκοπτα προκειμένου να αποτελέσει υπερτοπικό πυρήνα αναψυχής και πολιτισμού. Προχωρούν με ταχείς ρυθμούς η αναβάθμιση, κτηριακή και θεσμική, της Σχολής Μαρμαροτεχνίας στην Τήνο, του παλιού μουσείου στην Ακρόπολη των Αθηνών, τα Βυζαντινά και Οθωμανικά Μνημεία της Θεσσαλονίκης, αλλά και η αναβάθμιση των υποδομών των φορέων του σύγχρονου πολιτισμού, του Κρατικού Ωδείου Θεσσαλονίκης, της Κρατικής Σχολής Ορχηστρικής Τέχνης, του «ΡΕΞ», του Εθνικού Θεάτρου, καθώς και ο ψηφιακός μετασχηματισμός των πολιτιστικών οργανισμών μας, ώστε να εξασφαλιστεί η βιωσιμότητα και η ανταγωνιστικότητά τους στο μέλλον.

Προτεραιότητά μας αποτελεί η καθολική προσβασιμότητα σε κάθε χώρο πολιτισμού. Κάθε νέα ή ανακαινισμένη δομή που παραδίδεται είναι πλήρως προσβάσιμη σε άτομα με αναπηρία. Σε δεκάδες ανέρχονται οι στοχευμένες παρεμβάσεις σε υφιστάμενες δομές και αρχαιολογικούς χώρους, με απόλυτο σεβασμό στη φυσιογνωμία τους, ώστε να γίνουν πλήρως προσπελάσιμες σε συμπολίτες μας εμποδιζόμενους με κινητικά προβλήματα, με προβλήματα όρασης ή ακοής.

Παρότι κατεβλήθη και καταβάλλεται μεγάλη προσπάθεια από κάποιους για να απαξιωθούν οι δράσεις αυτές, αυτές οι δράσεις, ήδη, αποτελούν κοινό κτήμα και αναγνωρίζονται ως διεθνές υπόδειγμα.

Δεν θα μιλήσω σήμερα για τις θεσμικές μας πρωτοβουλίες ούτε για σημαντικά προγράμματα, όπως της αναβίωσης της ελληνικής χειροτεχνίας και της πολιτιστικής συνταγογράφησης.

Θα χρησιμοποιήσω μέρος του χρόνου για να παραθέσω μερικούς ακόμη αριθμούς, καθώς μαρτυρούν το έργο που συντελείται την περίοδο από το 2019 ως σήμερα στο Υπουργείο Πολιτισμού από τις υπηρεσίες του, οι οποίες συναλλάσσονται με τους πολίτες κι αυτές είναι οι αρχαιολογικές υπηρεσίες οι οποίες έχουν ρόλο διφυή. Υπηρετούν την επιστήμη με τα έργα και τις δράσεις τους και εξυπηρετούν τους πολίτες ως οι αρμόδιες κρατικές δομές. Στο πλαίσιο της υλοποίησης των έργων υποδομής που προανέφερα, την περίοδο 2019 - 2025, σύμφωνα με τα στοιχεία των υπηρεσιών, έχουν δημιουργηθεί περισσότερες από δεκατρείς χιλιάδες θέσεις εργασίας ποικίλων ειδικοτήτων. Πότε άλλοτε είχε τέτοια συνεισφορά το Υπουργείο Πολιτισμού στη μείωση της ανεργίας; Η απάντηση είναι ποτέ. Στο πλαίσιο της εξυπηρέτησης των συμπολιτών μας την ίδια περίοδο, 2019 - 2025, οι υπηρεσίες του Υπουργείου Πολιτισμού έχουν δεχθεί και διεκπεραιώσει περισσότερα από εξακόσιες τριάντα χιλιάδες αιτήματα πολιτών. Πότε άλλοτε είχε συμβεί αυτό; Η απάντηση είναι κι εδώ ποτέ. Στα κεντρικά συμβούλια στο Αρχαιολογικό και στο Νεωτέρων Μνημείων έχουν συζητηθεί περισσότερες από τεσσερισήμισι χιλιάδες υποθέσεις, διόλου ευκαταφρόνητο μέγεθος.

Δεν θα μιλήσω προφανώς λεπτομερώς για τις εκατοντάδες παράνομους εξαχθέντων πολιτιστικών αγαθών που τα τελευταία χρόνια έχουν επαναπατριστεί και επαναπατρίζονται συνεχώς. Επισημαίνω μόνο ότι η επιστροφή τους στον φυσικό τους χώρο είναι καρπός της ισχυρής πολιτικής μας βούλησης και της συστηματικής δουλειάς των αρμόδιων υπηρεσιών.

Από την ουσιαστική συμβολή του Υπουργείου Πολιτισμού στην εξέλιξη και την ολοκλήρωση των μεγάλων δημοσίων έργων κοινής ωφέλειας που υλοποιούνται από τα αρμόδια Υπουργεία, θα αναφέρω μόνο την απόδοση του μετρό της Θεσσαλονίκης στους κατοίκους και στους επισκέπτες της πόλης. Πρόκειται για ένα έργο εμβληματικό που αναβαθμίζει την ποιότητα ζωής των πολιτών, την ελκυστικότητα της πόλης, αλλά και την οικονομική της ανάπτυξη. Ταυτόχρονα, είναι ένα μείζον έργο πολιτισμού. Το επισημαίνω γιατί είναι ένα ακόμα έργο που υπονομεύτηκε και λοιδορήθηκε σκόπιμα και συστηματικά, το οποίο όμως αποτελεί πλέον κτήμα της πόλης σε πείσμα των ιδεοληψιών που επί χρόνια το στερούσαν από τη Θεσσαλονίκη και τους Θεσσαλονικείς. Η συμβολή του μετρό στην οικονομική και αναπτυξιακή δυναμική της Θεσσαλονίκης ήδη καταγράφεται εκθετικά.

Όσα επιγραμματικά παρέθεσα δεν αποτελούν έργα αποσπασματικά και απομονωμένα, εντάσσονται σε έναν συνολικό σχεδιασμό, μεθοδικά καταρτισμένο που αποδεικνύει την πολιτιστική κληρονομιά και τη φέρνει σε γόνιμη αλληλεπίδραση με την ενθάρρυνση της σύγχρονης δημιουργίας. Υπολείπονται πολλά; Βεβαίως. Υπολείπονται πολλά και είμαστε εδώ για να τα κάνουμε. Κεντρική αρχή και αξία που διατρέχει την πολιτική μας είναι η παραδοχή ότι ο πολιτισμός αποτελεί αγαθό, αλλά και προϊόν και ότι οι δημιουργοί είναι ασφαλώς και οι εργαζόμενοι. Ο πολιτισμός δεν υφίσταται και δεν αναπτύσσεται in vitro, ερήμην της κοινωνικής και της οικονομικής πραγματικότητας. Αντιθέτως, συνιστά πολύτιμο αναπτυξιακό πόρο που συνεισφέρει στον εθνικό πλούτο, ενώ αποτελεί αναντικατάστατη μήτρα απασχόλησης.

Για τη συνεισφορά του πολιτισμού στη συλλογική ευημερία επικαλούμαι μόνον έναν αριθμό. Πρόσφατες μελέτες καταδεικνύουν ότι κάθε 1 ευρώ που επενδύεται σε έργα πολιτισμού επιστρέφει στο εθνικό εισόδημα 3,44 ευρώ.

Κυρίες και κύριοι Βουλευτές, προέταξα συγκεκριμένα και με αριθμούς αυτήν τη συνοπτικότατη παρουσίαση του έργου που επιτελούμε στο Υπουργείο Πολιτισμού την περίοδο της διακυβέρνησης του Κυριάκου Μητσοτάκη για να καταδείξω ότι η πρόταση δυσπιστίας εδράζεται σε σαθρή βάση.

Τι επιτάσσει η Αντιπολίτευση στο απτό κυβερνητικό έργο; Τίποτε. Στην πραγματικότητα, όπως ακριβώς και πριν από έναν χρόνο, το επίδικο για τα τέσσερα κόμματα που συνυπογράφουν την πρόταση δυσπιστίας δεν είναι η πτώση της Κυβέρνησης η οποία προσκρούει στην αρραγή κυβερνητική πλειοψηφία, είναι ο μεταξύ τους διαγκωνισμός για το ποιος κατισχύει στην πρωτοκαθεδρία της Αντιπολίτευσης.

Η κατάθεση της πρότασης δυσπιστίας γίνεται σε μια εξαιρετικά κρίσιμη χρονικά στιγμή. Η Ευρώπη και η Ευρωπαϊκή Ένωση βρίσκονται σε μια κομβική καμπή της πορείας τους. Η πανθομολογούμενη στρατηγική αυτονομία τους έχει καταστεί επείγον ζητούμενο και ήδη ξεδιπλώνονται συνεννοήσεις και διεργασίες που δείχνουν να κατατείνουν στην ταχύτερη και πληρέστερη επίτευξή της. Στη νέα πραγματικότητα που διαμορφώνεται, εν πολλοίς άδηλη, απαιτείται σταθερότητα στο εσωτερικό η οποία μετατρέπεται σε ισχυρή φωνή στην Ευρώπη και στον υπόλοιπο κόσμο. Τη σταθερότητα αυτήν την οποία οικοδόμησε και διατηρεί η Κυβέρνηση του Κυριάκου Μητσοτάκη έρχεται να αμφισβητήσει, αλλά όχι να πλήξει, η ευκαιριακά ενωμένη Αντιπολίτευση, που δεν έχει αρθρώσει ούτε μισή λέξη για τον προσανατολισμό της χώρας στη νέα παγκόσμια κατάσταση που σταδιακά διαμορφώνεται, όχι μόνο γιατί δυσπιστεί για την αποτελεσματικότητα της Κυβέρνησης, ως έχει δικαίωμα, αλλά κυρίως γιατί θέτει εν αμφιβόλω την αποτελεσματικότητα των θεσμών και της δικαιοκρατούμενης πολιτείας.

Στο πρόσφατο παρελθόν την αστάθεια, την αμφισβήτηση των θεσμών και το έλλειμμα προσανατολισμού της χώρας τα πληρώσαμε πανάκριβα. Όμως, με πολύ κόπο και θυσίες των ίδιων των πολιτών, κατακτήσαμε και πάλι τη σταθερότητα η οποία αποτελεί το εφαλτήριο για να πορευθούμε με αυτοπεποίθηση, με στρατηγικό σχέδιο και πολιτικές και στον νέο κόσμο που αναδύεται, με τη σταθερότητα για να προβούμε σε όλες τις αναγκαίες αλλαγές που απαιτούν οι συνθήκες και κυρίως η κοινωνία, με τη σταθερότητα που απαιτείται για να δουλέψουμε περισσότερο, πιο σκληρά, πιο συστηματικά με γνώμονα τον εκσυγχρονισμό του κράτους για τη βελτίωση της ζωής των πολιτών, τη σταθερότητα που εγγυάται η Κυβέρνηση του Κυριάκου Μητσοτάκη απέναντι σε μια κατακερματισμένη και ισχνή Αντιπολίτευση που επιμένει σε μια κοντόθωρη σύλληψη των διεθνών προκλήσεων τις οποίες αντιμετωπίζουμε και οι οποίες είναι πολύ πιθανό να επηρεάσουν καθοριστικά τις ζωές μας. Για τον λόγο αυτό, σας καλώ, κυρίες και κύριοι Βουλευτές, να καταψηφίσετε εμφατικά την πρόταση δυσπιστίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Κατσαφάδος, Κοινοβουλευτικός Εκπρόσωπος της Νέας Δημοκρατίας.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Επειδή δεν είστε Κοινοβουλευτική Εκπρόσωπος δεν μπορείτε να πάρετε τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Επειδή η κ. Μενδώνη είναι Υπουργός Πολιτισμού ήθελα να πω πως σήμερα είναι η επέτειος του θανάτου της Μελίνας Μερκούρη. Γι’ αυτόν τον λόγο, θα περίμενα μια κουβέντα από την κ. Μενδώνη αντί να μας λέει νούμερα.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κύριε Κατσαφάδο, έχετε τον λόγο.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Ευχαριστώ πολύ, κύριε Πρόεδρε.

Κύριε και κυρίες Υπουργοί, κυρίες και κύριοι συνάδελφοι, από χθες συζητάμε μια πρόταση μομφής, η οποία έγινε από το ΠΑΣΟΚ, τον ΣΥΡΙΖΑ και τα υπόλοιπα κόμματα τα οποία διασπάστηκαν από τον ΣΥΡΙΖΑ, με αφορμή το τραγικό δυστύχημα των Τεμπών, για την ακρίβεια με αφορμή τις τεράστιες συγκεντρώσεις οι οποίες έγιναν για το δυστύχημα των Τεμπών, οι οποίες ξαφνικά συγκίνησαν το ΠΑΣΟΚ για να μπορέσει να κινητοποιηθεί και να ζητήσει εξηγήσεις.

Ξέρετε, το βασικό αίτημα των εκατοντάδων χιλιάδων πολιτών, οι οποίοι συγκεντρώθηκαν σε όλα τα μήκη και τα πλάτη της χώρας, ήταν η δικαιοσύνη, να βγει η αλήθεια στο φως και φυσικά να μην ξαναζήσουμε τέτοιες τραγωδίες. Ας πιάσουμε, λοιπόν, αυτά τα δύο θέματα να τα αναλύσουμε.

Στο μεν δεύτερο δεν γίνεται καμία συζήτηση από κανένα από τα κόμματα τα οποία κατέθεσαν την πρόταση μομφής. Δεν έχει γίνει καμία συζήτηση για το πώς θα φτιάξουμε καλύτερους σιδηροδρόμους. Δεν έχει γίνει καμία συζήτηση για τα λάθη και τις παθογένειες τις διαφορετικές, τις οποίες ανέδειξε και το πόρισμα του ΕΟΔΑΣΑΑΜ. Επικεντρώνονται μόνο στο πρώτο. Επικεντρώνεται μόνο στην απόδοση της δικαιοσύνης.

Όλοι θέλουμε, κυρίες και κύριοι συνάδελφοι, να λάμψει η αλήθεια, αλλά να κάτσουμε και να δούμε ποιος είναι αυτός ο οποίος θα αποδώσει τη δικαιοσύνη. Θα πρέπει να το συμφωνήσουμε όλοι μέσα σε αυτή εδώ την Αίθουσα. Ο μόνος ο οποίος μπορεί να αποδώσει τη δικαιοσύνη είναι οι δικαστικές αρχές της χώρας. Εμπιστευόμαστε τις δικαστικές αρχές της χώρας; Νιώθουμε ασφάλεια με τις δικαστικές αρχές τις οποίες έχουμε στη χώρα μας; Άκουσα μια συνάδελφο η οποία λέει όχι. Άρα, αυτό το οποίο ενδιαφέρει τα κόμματα της Αντιπολίτευσης είναι, όχι να αποδοθεί δικαιοσύνη, αλλά να αποδοθεί η δικιά τους δικαιοσύνη. Και ποια είναι η δικιά τους δικαιοσύνη; Να καταδικαστεί ο Κυριάκος Μητσοτάκης και η Νέα Δημοκρατία. Γιατί αυτό μόνο σας ενδιαφέρει, κυρίες και κύριοι συνάδελφοι της Αντιπολίτευσης. Δεν σας ενδιαφέρει η ανάδειξη της πραγματικής αλήθειας.

Δεν σας ενδιαφέρει η ανάδειξη της πραγματικής αλήθειας. Σας ενδιαφέρει μέσα από το μπέρδεμα, το οποίο κάνετε, παίρνοντας, όχι μισή αλήθεια, που ξέρουμε ότι η μισή αλήθεια είναι ένα ψέμα, αλλά ψήγματα αλήθειας, προσπαθείτε να πιαστείτε από φράσεις, από λέξεις για να μπορέσετε να δημιουργήσετε ένα αφήγημα, με το οποίο θα κατακεραυνώνετε την Κυβέρνηση και δεν θα την κατηγορείτε για τις πολιτικές ευθύνες, που ήδη έχει αποδεχθεί και έχει αναλάβει, αλλά θα την κατηγορείτε για τις ποινικές ευθύνες, τις οποίες έχει.

Πρέπει, όμως, να το ξεκαθαρίσουμε εδώ μέσα, γιατί και κατά τη συζήτηση της προανακριτικής σας το είπα, το κάθε κόμμα έρχεται εδώ, κομίζοντας τη δική του αλήθεια. Δεν μπορούμε να προχωρήσουμε έτσι. Δεν μπορούμε να προχωρήσουμε με τη δυσπιστία και την απόρριψη όλων των θεσμικών αρχών της χώρας. Δεν μπορούμε να υιοθετούμε αλά καρτ το πόρισμα του ΕΟΔΑΣΑΑΜ. Εμείς ήρθαμε και σας είπαμε και τις εκατόν εβδομήντα οκτώ σελίδες, τις αποδεχόμαστε. Εσείς παίρνετε κάποια κομμάτια από το πόρισμα, τα χρησιμοποιείτε, κάποια άλλα που δεν σας συμφέρουν ή δεν σας ενδιαφέρουν τα πετάτε στα σκουπίδια. Δεν μπορεί να γίνει σοβαρή συζήτηση έτσι.

Κυρίες και κύριοι συνάδελφοι, επιτρέψτε μου να σταθώ σε αυτό το οποίο είπε ο Αρχηγός του ΣΥΡΙΖΑ το ότι δεν είμαστε όλοι ίδιοι. Αλλά ειλικρινά πιστεύετε, κυρίες και κύριοι συνάδελφοι του ΣΥΡΙΖΑ, ότι η Νέα Δημοκρατία προσπαθεί να σας μοιάσει; Πιστεύετε ότι εμείς θα θέλαμε να είμαστε σαν εσάς;

Και για να το ξεκαθαρίσουμε και για να καταλάβετε τον πολιτικό σας καιροσκοπισμό και για να καταλάβετε, κυρίες και κύριοι του ΣΥΡΙΖΑ, τη διαφορετική λογική, την οποία έχουμε εμείς γύρω από τα πράγματα θα σας θυμίσω ένα περιστατικό, κάτι το οποίο το ξεχνάνε οι συνάδελφοι του ΠΑΣΟΚ, γιατί τώρα υπάρχει αυτή η ετερόκλητη συμμαχία. Όταν το καλοκαίρι του 2015, βομβαρδίζοντας τον κόσμο με fake news, κάνατε ένα δημοψήφισμα, το οποίο το γράψατε στα παλιά σας τα παπούτσια αμέσως μετά και κατηγορούσατε όλους εμάς που ήμασταν υπέρ της Ευρώπης και υποσχόσασταν έναν άλλον δρόμο, η Κοινοβουλευτική Ομάδα της Νέας Δημοκρατίας και η Κοινοβουλευτική Ομάδα του ΠΑΣΟΚ ήταν αυτοί οι οποίοι κράτησαν την Ελλάδα στην Ευρώπη και όχι οι σύντροφοί σας, που τώρα είσαστε μαζί και καταθέτετε προτάσεις μομφής εναντίον της Κυβέρνησης.

Εμείς τότε δεν το είδαμε ως ευκαιρία, γιατί σταθμίσαμε το συμφέρον της χώρας. Εμείς δεν είδαμε ότι ήταν ευκαιρία να απαλλαγούμε από τον ΣΥΡΙΖΑ και να οδηγήσουμε τη χώρα σε σκοτεινά μονοπάτια, τα οποία θα τα πλήρωναν για πάρα, πάρα, πάρα πολλά χρόνια οι επόμενες γενιές των Ελλήνων.

Άκουσα τον Πρόεδρο του ΠΑΣΟΚ να μας κατηγορεί για το πελατειακό κράτος. Ήμαρτον! Νισάφι! Και ξέρετε, επειδή ακούω πολύ τη συζήτηση και πάλι η μισή αλήθεια είναι ένα ψέμα. Κανείς εδώ δεν έρχεται να πει, όπως η κ. Κωνσταντοπούλου που πριν από λίγο ήταν στο Βήμα και κατηγορούσε ότι στέλεχος της Νέας Δημοκρατίας συμμετείχε σε λαθρεμπόριο και όταν της είπαμε να μας πει ποιος και ποια ιδιότητα κομματική είχε, δεν μας είπε. Ποιος είναι ξέρετε; Πείτε το όνομά του. Πείτε το όνομα του, επιτέλους. Όταν έρχεστε εδώ θα λέτε και ονοματεπώνυμα. Δεν θα κατηγορείτε μια παράταξη έτσι. Αρκετά έχετε δηλητηριάσει την ελληνική κοινωνία.

Κυρίες και κύριοι συνάδελφοι, δεν λέτε την αλήθεια. Έγινε μια προκήρυξη για να μεταταχθούν τέσσερις σταθμάρχες. Ξέρετε από τους τέσσερις σταθμάρχες πόσοι δήλωσαν; Δύο. Ποιο ήταν το ρουσφέτι; Μήπως αλλάξαμε τον τρόπο αξιολόγησης; Μήπως βρήκαμε άλλες διαδικασίες και τις τροποποιήσαμε για χάρη του συγκεκριμένου σταθμάρχη;

Αναγνωρίζουμε τα πολιτικά μας λάθη, αναγνωρίζουμε τις παθογένειες, αναγνωρίζουμε τα προβλήματα. Και ναι, είναι γεγονός, είναι αλήθεια. Δεν κάναμε όσα θα έπρεπε, κάναμε αρκετά. Δεν κάναμε όσα θα έπρεπε για να μπορέσουμε να έχουμε σιδηρόδρομους τέτοιες που να εγγυώνται την απόλυτη ασφάλεια και να μην έχουμε τέτοιες τραγωδίες, αλλά δεν γίνεται καμία συζήτηση γύρω από αυτό. Το μόνο, το οποίο σας νοιάζει είναι πώς να κατηγορήσετε την Κυβέρνηση και πώς να διώξετε ποινικά ακόμα και τον ίδιο τον Πρωθυπουργό και τα στελέχη της Κυβέρνησης. Τέτοιο είναι το μίσος σας απέναντι στη Νέα Δημοκρατία και στον Κυριάκο Μητσοτάκη.

Και να δώσουμε μια τελευταία απάντηση, κύριε Πρόεδρε, στα περί συγκάλυψης. Ξέρετε κάτι; Η Νέα Δημοκρατία ήταν ξεκάθαρη και από το στόμα του ίδιου του Πρωθυπουργού. Δήλωσε ο Πρωθυπουργός ότι όποια δικογραφία έρθει στη Βουλή, που να περιέχει πολιτικό πρόσωπο από τις δικαστικές αρχές τις ελληνικές, οι οποίες διερευνούν το δυστύχημα των Τεμπών, η Νέα Δημοκρατία δεν θα σταθεί εμπόδιο στο να γίνει προανακριτική επιτροπή. Πού την είδατε τη συγκάλυψη και με όλες αυτές τις επιτροπές, τις οποίες ορίσαμε, όπου τα πορίσματα τους τα εργαλειοποιείτε και τα χρησιμοποιείτε κατά το δοκούν.

Μπορώ να σας πω, όμως, εγώ, κλείνοντας, κύριε Πρόεδρε, μια ιστορία συγκάλυψης χωρίς να θέλω να κάνω συσχετισμούς. Για μένα ήταν ιστορία συγκάλυψης, όταν το 2000 έγινε το ναυάγιο του «Εξπρές Σάμινα» και αυτή εδώ η Βουλή δεν συζήτησε ποτέ την τραγωδία ογδόντα δύο ανθρώπων, οι οποίοι πνίγηκαν στην Πάρο. Και η Νέα Δημοκρατία τότε, κυρίες και κύριοι συνάδελφοι, ζήτησε να συσταθεί εξεταστική επιτροπή για να συζητήσει τα τυχόν κενά ασφάλειας, τα οποία είχε η ακτοπλοΐα στη χώρα μας όχι για να κατηγορήσει ότι ήταν δολοφόνος ο ένας ή ο άλλος Υπουργός. Ακόμα και αυτό, όμως, αρνηθήκατε τότε.

Και ποιοι το αρνήθηκαν, κυρίες και κύριοι συνάδελφοι, που θέλετε τη διαφάνεια και όλα στο φως; Το ΠΑΣΟΚ με Πρωθυπουργό τότε τον Κώστα Σημίτη και ο Συνασπισμός της Αριστεράς και της Προόδου με Πρόεδρο τον κ. Νίκο Κωνσταντόπουλο. Προφανώς, δεν σας ένοιαζαν αυτές οι ογδόντα δύο ψυχές.

Και ένα τελευταίο παράδειγμα συγκάλυψης και ολοκληρώνω, κύριε Πρόεδρε, για να μην καταχραστώ τον χρόνο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κατσαφάδο, έχετε πάρει και τον χρόνο της τριτολογίας σας.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Το 2018 είχαμε την τραγωδία στο Μάτι. Ο ΣΥΡΙΖΑ τότε ως Κυβέρνηση -δεν θα σταθώ σε εκείνο το βράδυ και στα επικοινωνιακά- ανέλαβε την πολιτική και επιχειρησιακή ευθύνη δεκατέσσερις ημέρες μετά. Δεκατέσσερις ημέρες μετά παραιτήθηκε ο κ. Τόσκας από Υπουργός Προστασίας του Πολίτη. Δεκατέσσερις ημέρες μετά παραιτήθηκε ο Αρχηγός της Πυροσβεστικής.

Ο τότε υπαρχηγός, που έγινε αρχηγός στις 12 Αυγούστου του 2022, κατηγορήθηκε από τον πραγματογνώμονα, τον οποίον όρισε η Εισαγγελία, ότι τον εκβίαζε και τον απειλούσε να αλλάξει το πόρισμά του. Ο τότε αρχηγός λεγόταν Ματθαιόπουλος. Ο υπαρχηγός, δηλαδή, στο Μάτι που τον έκανε δεκαπέντε μέρες μετά ο ΣΥΡΙΖΑ αρχηγό, λεγόταν Ματθαιόπουλος και τον κατηγόρησε ο πραγματογνώμονας της Εισαγγελίας, που είχε οριστεί για τη διερεύνηση της φωτιάς στο Μάτι.

Ξέρετε τι έγινε πριν από ένα μήνα, κυρίες και κύριοι συνάδελφοι, για να καταλάβουμε τι σημαίνει συγκάλυψη σε αυτόν εδώ τον τόπο; Καταδικάστηκε ο κ. Ματθαιόπουλος αμετάκλητα. Ξέρετε πώς καταδικάστηκε; Πήγε στο δικαστήριο, παραδέχτηκε ότι εκβίαζε τον πραγματογνώμονα και ζήτησε συγγνώμη και καταδικάστηκε.

Δεν είμαστε, λοιπόν, όλοι το ίδιο, κυρίες και κύριοι συνάδελφοι. Εμείς θα συνεχίσουμε απρόσκοπτα να βοηθάμε τη δικαιοσύνη, όπου μας ζητηθεί για να λάμψει η αλήθεια. Θα συνεχίσουμε να βάζουμε το νυστέρι των μεταρρυθμίσεων όσο πιο βαθιά γίνεται για να φτιάξουμε μια καλύτερη χώρα και εσείς θα αποφασίσετε ποιον δρόμο θέλετε να ακολουθήσετε.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Τζάκρη, ανεξάρτητη Βουλευτής.

**ΘΕΟΔΩΡΑ ΤΖΑΚΡΗ:** Κυρίες και κύριοι Βουλευτές, όταν σε αυτήν εδώ την Αίθουσα συζητείται μια πρόταση δυσπιστίας κατά της Κυβέρνησης, αυτό σημαίνει ότι κάτι πήγε τελείως λάθος και η Κυβέρνηση αυτή για έναν ή περισσότερους λόγους, δεν δικαιούται κατά την κρίση του λαού, όπως αυτός εκφράζεται από την Αντιπολίτευση, να κάθεται σε αυτά εκεί τα έδρανα.

Στη συγκεκριμένη περίπτωση συντρέχουν πάρα πολλοί λόγοι και οι οποίοι μάλιστα θα έλεγα ότι ενισχύθηκαν μετά τη γεμάτη έλλειψη ενσυναίσθησης, γεμάτη αλαζονεία και γεμάτη αυταρχικότητα ομιλία του Πρωθυπουργού χθες στην προ ημερησίας διάταξης συζήτηση για το έγκλημα των Τεμπών.

Θα τον βοηθήσω, λοιπόν, με την ομιλία μου να καταλάβει, γιατί και ξέρει και ψεύδεται και περιφρονεί δια του λόγου του και των πράξεων του για το θέμα των Τεμπών και κατά την άσκηση των καθηκόντων του εν γένει, τον ελληνικό λαό. Απευθύνομαι προσωπικά σε εσάς, κύριε Μητσοτάκη, γιατί εσείς ζητήσατε και πήρατε υπό τις εντολές σας με τον πρώτο νόμο, που ψηφίσατε το 2019 για το επιτελικό κράτος, το σύνολο της διακυβέρνησης της χώρας.

Δεν υπάρχει δικαιολογία για έναν πλοίαρχο να λέει μετά το ναυάγιο: «Δεν ήξερα». Ο πλοίαρχος οφείλει να ξέρει και ξέρει, ειδικά όταν το ναυάγιο συμβαίνει σε συνθήκες νηνεμίας. Διότι, παραλάβατε μια χώρα ευρωπαϊκή, εκτός μνημονίων, με γεμάτα ταμεία και με εβδομήντα δισεκατομμύρια ευρωπαϊκή «προίκα». Και τι καταφέρατε; Καταφέρατε -και αυτό είναι το βασικό αίτιο της πρότασης δυσπιστίας που καταθέσαμε- να δημιουργήσετε την ελληνική «μαύρη Δευτέρα».

Δεν είναι φυσικά αίτια αυτά που προκάλεσαν τη «μαύρη Δευτέρα» των Τεμπών και ακόμα περισσότερο, δεν σας υποχρέωσε κανείς να προσφέρετε τις επόμενες εφτακόσιες τριάντα μέρες της μαύρης συγκάλυψης στους Έλληνες πολίτες.

Κύριε Μητσοτάκη, σε μια κρίση μεγαλείου, έχοντας πλήρη συνείδηση και γνωρίζοντας τα πάντα, βγήκατε αμέσως μετά το έγκλημα υποκαθιστώντας την ανεξάρτητη δικαιοσύνη και παριστάνοντας τον πραγματογνώμονα και είπατε ότι για το έγκλημα ευθυνόταν ένας αχθοφόρος, τον οποίο εσείς παράνομα κάνατε σταθμάρχη και ότι η εμπορική αμαξοστοιχία δεν μετέφερε ουδέν εύφλεκτο και ότι αυτό που είδε όλη η Ελλάδα, το πύρινο μανιτάρι –η πυρόσφαιρα, δηλαδή- οφειλόταν στα έλαια των μηχανών των τρένων.

Η κοινωνία, δυστυχώς για εσάς, οι γονείς και οι συγγενείς των θυμάτων που δεν είχαν τίποτα πια να χάσουν, ξεκίνησαν έναν αγώνα για να βρουν την αλήθεια και να λάμψει, ώστε να αποδοθεί δικαιοσύνη. Η κοινωνία αγκάλιασε αυτόν τον αγώνα και η Αντιπολίτευση μετέφερε τη φωνή της στο Κοινοβούλιο και συμπαραστάθηκε και στην Ελλάδα και στο Ευρωκοινοβούλιο στον αγώνα των συγγενών.

Κύριε Μητσοτάκη, κατάγεστε από μια οικογένεια που γνωρίζετε πολύ καλά εκ του πατρός σας ότι όταν η κοινωνία βγαίνει στους δρόμους και διαμαρτύρεται για τις πράξεις ενός Μητσοτάκη, τότε αυτός ο Μητσοτάκης πέφτει. Εσείς, βέβαια, συνεχίζετε να πιστεύετε ότι είστε στο απυρόβλητο, διότι, δεν καταλάβατε το παραμικρό από αυτό που σας βροντοφώναξε όλη η Ελλάδα και στις 28 του Φλεβάρη και χτες και αύριο και κάθε μέρα από τούδε και στο εξής.

Παρά το γεγονός ότι θα μπορούσα να αναφερθώ αποκλειστικά και μόνο σε εσάς, επειδή είστε επιτελικός Πρωθυπουργός, η Βουλή αυτή υποχρεούται να βρει και να καταλογίσει τις ευθύνες σε εσάς και σε όλους όσους ενήργησαν υπό τις εντολές σας, όχι μόνο πριν και μετά το έγκλημα των Τεμπών, αλλά και σε όσους ενήργησαν για τη διάλυση της ελληνικής κοινωνίας και οικονομίας και για την κατάλυση του κράτους δικαίου, εν τέλει.

Ήταν ή δεν ήταν Υπουργός Μεταφορών ο κ. Κώστας Καραμανλής που, όπως λέει το πόρισμα του ΕΟΔΑΣΑΑΜ, δεν λειτουργούσε τίποτα το μοιραίο βράδυ στον σιδηρόδρομο και ο οποίος γνώριζε και από την επιστολή Τσαλίδη και τα εξώδικα των μηχανοδηγών και των εργαζομένων του ΟΣΕ ότι επερχόταν το μοιραίο στον σιδηρόδρομο και καλούσε δημόσια εμάς, τους Βουλευτές της Αντιπολίτευσης σε αυτή την Αίθουσα, τον ναό της Δημοκρατίας, ότι δεν υπάρχει δήθεν θέμα ασφάλειας στον ελληνικό σιδηρόδρομο, εξαπατώντας τον ελληνικό λαό;

Μια προανακριτική θα έπρεπε να γίνει αποκλειστικά για το θέμα της προκλητικής συμφωνίας του κ. Καραμανλή με την Hellenic Train, πρώην ΤΡΑΙΝΟΣΕ, στην οποία χάρισε περίπου εξακόσια εκατομμύρια επενδύσεων που όφειλε η τελευταία να κάνει στον ελληνικό σιδηρόδρομο, στο πλαίσιο της λειτουργίας της, όπως αυτό φαίνεται από το μνημόνιο συνεργασίας που συνυπέγραψαν, το οποίο φέρει φαρδιά πλατιά -και το αφήνω στα Πρακτικά- την υπογραφή του κ. Καραμανλή.

(Στο σημείο αυτό η Βουλευτής κ. Θεοδώρα Τζάκρη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και βεβαίως, ήταν Υπουργός Ανάπτυξης ο κ. Άδωνις Γεωργιάδης, δηλαδή ο Υπουργός του Υπουργείου που πλήρωσε για το μπάζωμα των Τεμπών από πόρους του Προγράμματος Δημοσίων Επενδύσεων, μια εταιρεία που συστάθηκε δύο μήνες μετά και έλεγε στα κανάλια: «Και τι θέλετε να πούμε; Ότι υπάρχει πρόβλημα, για να μην ανεβαίνει κανείς επιβάτης τα τρένα;».

Θα σας πω, λοιπόν, ποιος πλήρωσε, για να το μάθει ο κ. Μαρινάκης που λέει ότι δεν γνωρίζει, με απευθείας ανάθεση για το μπάζωμα, την εταιρεία που στήθηκε δύο μήνες μετά από αυτό. Ήταν ο Υφυπουργός Ανάπτυξης και Επενδύσεων κ. Ιωάννης Τσακίρης με την από 18 Απριλίου του 2023 απόφασή του, που στο φυσικό αντικείμενο αυτής περιγράφει: Μετά τη σύγκληση του συντονιστικού οργάνου πολιτικής προστασίας στο οποίο προΐστατο ο κ. Τριαντόπουλος δόθηκε εντολή στη Διεύθυνση Τεχνικών Υπηρεσιών της Περιφερειακής Ενότητας Λάρισας να διατεθούν μηχανήματα που θα επιχειρούσαν στον τόπο του εγκλήματος.

Το αφήνω και αυτό στα Πρακτικά.

(Στο σημείο αυτό η Βουλευτής κ. Θεοδώρα Τζάκρη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και βεβαίως η απόφαση άλλαξε στις 12 Ιανουαρίου του 2024, όταν είχε ξεκινήσει πλέον το έργο της συγκάλυψης ο έτερος Υπουργός Εθνικής Οικονομίας και Ανάπτυξης κ. Παπαθανάσης, λέγοντας στο φυσικό αντικείμενο πλέον ότι η πρωτοβουλία και η εντολή για την πληρωμή των χρημάτων της εταιρείας δόθηκε από την Πολιτική Προστασία Περιφερειακής Ενότητας Λάρισας.

Ήταν ή δεν ήταν Υπουργός σας ο κ. Γεραπετρίτης, ο οποίος διαδέχθηκε τον Υπουργό Μεταφορών Καραμανλή, ο οποίος έπαιζε θέατρο την επόμενη μέρα ότι δήθεν υπήρχε τοπική τηλεδιοίκηση στη Λάρισα, την ώρα που μπαζωνόταν ο χώρος του εγκλήματος και την ώρα που χανόταν το βιντεοληπτικό υλικό του φορτώματος της εμπορικής αμαξοστοιχίας;

Ήταν ή δεν ήταν μέσα στο γραφείο σας, μέσα στην πόρτα σας, Υφυπουργός παρά τω Πρωθυπουργώ ο κ. Τριαντόπουλος και εξ αυτής του της ιδιότητας εν γνώσει σας, εντολοδόχος του μπαζώματος στον χώρο του εγκλήματος, από τη στιγμή που η Εισαγγελία Εφετών της Λάρισας είπε ότι ποτέ δεν έδωσε εντολή γι’ αυτό, δείχνοντας το γραφείο σας, το γραφείο του Πρωθυπουργού, ως αποστολέα της σχετικής εντολής;

Τελικά, εσείς, κύριε Μητσοτάκη, που κρυφακούγατε όλη την Ελλάδα, που θέσατε υπό τις εντολές σας ακόμη και τη ΕΥΠ, εσείς που έχετε την επιτελική ευθύνη για όλα, δεν γνωρίζατε τίποτα; Κύριε Μητσοτάκη, εσείς γνωρίζατε, εσείς ενορχηστρώσατε, εσείς συγκαλύψατε και τολμήσατε να σταθείτε σε αυτό εδώ το Βήμα χθες και να πείτε: «Δεν θα πάω πουθενά. Θα κριθώ το 2027».

Τώρα που έπεσαν όλες οι γραμμές της άμυνας σας, τώρα που «κάηκαν όλοι οι αξιωματικοί περιφρούρησής σας, βγήκατε εδώ χωρίς ίχνος ντροπής, να πείτε κατάμουτρα στην ελληνική κοινωνία «Δεν πάω πουθενά», εν συνεχεία του αλήστου μνήμης: «Πάμε κι όπου βγει».

Επειδή, λοιπόν, κατορθώσατε ως Κυβέρνηση έξι χρόνια, όχι μόνο να χάσουμε 57 ψυχές, αλλά και να κάνετε το 80% της ελληνικής κοινωνίας να αποστερηθεί του δικαιώματος στην αξιοπρεπή διαβίωση, είστε ένας αποτυχημένος Πρωθυπουργός που ηγείται μιας αποτυχημένης Κυβέρνησης.

Κύριε Μητσοτάκη, ακόμα και το κράτος δικαίου καταλύσατε, ακόμα και την εμπιστοσύνη των πολιτών στους θεσμούς διαλύσατε. Και πάμε να δούμε και σε αυτά τα πεδία τα κατορθώματά σας.

Ήσασταν ή δεν ήσασταν εσείς Πρωθυπουργός όταν το σκάνδαλο των υποκλοπών διέσυρε τη χώρα παγκοσμίως, καθώς ακούγατε τον Αρχηγό των Ενόπλων Δυνάμεων, αλλά και Υπουργούς σας και Βουλευτές σας για να τους κρατάτε στο χέρι;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ήσασταν ή δεν ήσασταν Πρωθυπουργός όταν όλη η Ελλάδα καιγόταν αβοήθητη με δύο μποφόρ και σε όλα τα καμένα φύτρωσαν ανεμογεννήτριες, την ώρα που δέρνατε τους εποχικούς πυροσβέστες, αυτούς που εκθειάζατε στα κανάλια ως ήρωες;

Ήσασταν ή δεν ήσασταν Πρωθυπουργός όταν από το σχέδιο «Ηρακλής ΙΙΙ» το ελληνικό Δημόσιο έδωσε 18 δισεκατομμύρια εγγυήσεις στα funds των 100 ευρώ με έδρα θυρίδες στο εξωτερικό και αφήσατε να παίρνει στους πλειστηριασμούς κάθε μέρα τα σπίτια του κοσμάκη και τώρα και τα χωράφια τους, την ίδια στιγμή που δεν παρέχετε καμία βιώσιμη ρύθμιση χρέους στους πολίτες, μην τυχόν και πέσουν έξω τα business plans των εκλεκτών σας;

Ήσασταν ή δεν ήσασταν Πρωθυπουργός, κύριε Μητσοτάκη, τα τελευταία τρία χρόνια, κατά την περίοδο που οι κερδοσκόποι κάθε είδους εκτίναξαν τις τιμές των υπηρεσιών και των αγαθών με λογικές και πρακτικές καρτέλ, καθιστώντας αδύνατη την επιβίωση εκατομμυρίων Ελλήνων;

(Στο σημείο αυτό κτυπάει επαναληπτικά το κουδούνι λήξεως του χρόνου ομιλίας της κυρίας Βουλευτού)

Ήσασταν ή δεν ήσασταν Πρωθυπουργός τα τελευταία έξι χρόνια, όταν η Ελλάδα με τον χαμηλότερο μισθό στην Ευρώπη έφτασε να έχει έως και διπλάσιες τιμές του ευρωπαϊκού μέσου όρου στην ενέργεια και γίναμε ακριβότερη χώρα στα καύσιμα; Όταν γίναμε η χώρα με τους χειρότερους δημογραφικούς δείκτες, γιατί το κόστος στέγασης είναι το μεγαλύτερο στον πλανήτη σε σχέση με το διαθέσιμο εισόδημα των πολιτών;

Μήπως δεν ήσασταν Πρωθυπουργός που επανεξελέγη με τη δέσμευση χιλιάδων προσλήψεων στο Εθνικό Σύστημα Υγείας; Και αντ’ αυτού το Εθνικό Σύστημα Υγείας διαλύθηκε και οι ανασφάλιστοι δεν έχουν αξιοπρεπή πρόσβαση ούτε στο φάρμακο ούτε στην περίθαλψη ως θεραπεία, την ίδια στιγμή που τα αγαπημένα funds αγόραζαν τα ιδιωτικά νοσοκομεία της χώρας.

Κύριε Μητσοτάκη, διαβάζω στο «Πρώτο Θέμα» και όχι σε κανένα αντιπολιτευόμενο site ότι σταμάτησε το έργο του καλωδίου της ηλεκτρικής σύνδεσης Κρήτης - Κύπρου γιατί ο ΑΔΜΗΕ δεν πλήρωσε την γαλλική εταιρεία Nexans, την οποία πήρατε για να κάνει έρευνα για το πού θα ποντίσει το καλώδιο, που σχετίζεται με την προκλητική αξίωση της Τουρκίας για περιορισμό άσκησης των κυριαρχικών δικαιωμάτων της χώρας μας δυτικά του 25ου μεσημβρινού και βρήκατε έναν εύσχημο τρόπο να μην πληρώσετε τη γαλλική εταιρεία για να σταματήσει το έργο, το οποίο έχει χρηματοδότηση από την Ευρωπαϊκή Ένωση, όπως μας λέγατε, κάνοντας μια ακόμη μείζονα στρατηγική υποχώρηση της χώρας μας έναντι της Τουρκίας;

Γι’ αυτούς τους λόγους, κύριε Πρόεδρε, κι επειδή έχω εξαντλήσει τον χρόνο μου…

**ΠΡΟΕΔΡΕΥΩΝ (Γεώργιος Λαμπρούλης):** Όχι μόνο τον εξαντλήσατε. Εσείς έχετε φτάσει τα δέκα λεπτά!

**ΘΕΟΔΩΡΑ ΤΖΑΚΡΗ:** Θέλω να πω ότι υπερψηφίζω την πρόταση δυσπιστίας που συνυπέγραψαν όλοι οι Βουλευτές του Κινήματος Δημοκρατίας και λέω ότι τα κάνω όλα αυτά έχοντας πλήρη συνείδηση και ακόμα κάτι πιο πολύτιμο, έχοντας ήσυχη τη συνείδησή μου.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Γιώργος Μαρίνος από το Κομμουνιστικό Κόμμα Ελλάδας.

**ΓΕΩΡΓΙΟΣ ΜΑΡΙΝΟΣ:** Ευχαριστώ, κύριε Πρόεδρε.

Οι αγώνες που προηγήθηκαν, η ιστορική ελπιδοφόρα πανελλαδική απεργία στις 28 Φλεβάρη και τα συγκλονιστικά συλλαλητήρια για το έγκλημα των Τεμπών, οι κινητοποιήσεις που είναι σε εξέλιξη, θέτουν το κρίσιμο ζήτημα: Ή τα κέρδη τους ή οι ζωές μας. Αυτή η κατεύθυνση δίνει την απάντηση και αυτήν υπερασπίζεται το ΚΚΕ, παλεύοντας παντού μαζί με τον λαό που καταδικάζει με τους αγώνες του την αντιλαϊκή πολιτική της Κυβέρνησης της Νέας Δημοκρατίας, που είναι πολύ στριμωγμένη και καταφεύγει στην καταστολή.

Ο αγώνας του λαού ξεμπροστιάζει την πολιτική της αμαρτωλής σοσιαλδημοκρατίας του ΠΑΣΟΚ και του ΣΥΡΙΖΑ, συνολικά των κομμάτων της βολικής Αντιπολίτευσης, που συμπλέουν στα βασικά ζητήματα με τη Νέα Δημοκρατία. Κινούνται στις ράγες του μεγάλου κεφαλαίου, της Ευρωπαϊκής Ένωσης και του ΝΑΤΟ. Υπερασπίζονται την καπιταλιστική βαρβαρότητα το σάπιο αστικό κράτος και τους θεσμούς του. Και αυτά είναι θεμελιώδη κριτήρια.

Η πρόταση μομφής των τεσσάρων κομμάτων είναι βολική για την Κυβέρνηση, μακριά από τις αγωνίες του λαού μας. Στο κείμενο που κατατέθηκε, εξωραΐζεται η Ευρωπαϊκή Ένωση, η ιμπεριαλιστική ένωση που πρωτοστατεί στο ξήλωμα των εργατικών, λαϊκών δικαιωμάτων και ευθύνεται για την απελευθέρωση των σιδηροδρόμων, τη στρατηγική που αντιμετωπίζει τη ζωή των λαών ως κόστος για τα κέρδη των μονοπωλίων.

Τι λέτε; Το 2023 μόλις το 14% του σιδηροδρομικού δικτύου στην Ευρωπαϊκή Ένωση διαθέτει τα βασικά συστήματα ασφαλείας και σημειώθηκαν 1567 σημαντικά σιδηροδρομικά ατυχήματα με 784 θύματα.

Μομφή στην Κυβέρνηση και τα κόμματα που κυβέρνησαν για το προδιαγεγραμμένο έγκλημα στα Τέμπη, για να μην περάσει η συγκάλυψη, για να τιμωρηθούν οι ένοχοι, για τα εργοδοτικό εγκλήματα, τις τραγωδίες των πλημμυρών και των πυρκαγιών, τους άθλιους μισθούς και συντάξεις, την αβάσταχτη ακρίβεια, τους πλειστηριασμούς, την εμπορευματοποίηση της υγείας, της παιδείας, της πρόνοιας, για κάθε πρόβλημα του λαού και της νεολαίας, για τη μετατροπή της χώρας σε αμερικανονατοϊκό ορμητήριο, την εμπλοκή στους ιμπεριαλιστικούς πολέμους, για τα συμφέροντα της ελληνικής αστικής τάξης.

Αυτή την επικίνδυνη στρατηγική πολεμάει το Κομμουνιστικό Κόμμα της Ελλάδας και αναδεικνύει ότι το καπιταλιστικό σύστημα σημαδεύεται από τους ανταγωνισμούς για τον έλεγχο των αγορών και των πλουτοπαραγωγικών πηγών, που γεννούν τους ιμπεριαλιστικούς πολέμους. Μόνο το ΚΚΕ καταδίκασε τον ιμπεριαλιστικό πόλεμο στην Ουκρανία ως πόλεμο μεταξύ δύο ληστών και κάλεσε τον λαό να δυναμώσει την πάλη ενάντια στην αστική τάξη και τα κόμματα που την υπηρετούν, για να τερματιστεί η εμπλοκή, να κλείσουν οι αμερικανικές βάσεις, να επιστρέψουν οι ελληνικές Ένοπλες Δυνάμεις από αποστολές στο εξωτερικό, να αποδεσμευτεί η Ελλάδα από το ΝΑΤΟ και την Ευρωπαϊκή Ένωση με τον λαό κυρίαρχο.

Το ΚΚΕ στηρίζει τον ηρωικό αγώνα του παλαιστινιακού λαού για τη δική του πατρίδα ενάντια στην κατοχή, τη γενοκτονία και τον ξεριζωμό από το κράτος δολοφόνο του Ισραήλ και τις Ηνωμένες Πολιτείες της Αμερικής, σε αντιπαράθεση με την Κυβέρνηση, με τα κόμματα που τάχθηκαν προκλητικά υπέρ του δικαιώματος της αυτοάμυνας του κατακτητή.

Οι ελληνοτουρκικές διαπραγματεύσεις προχωράνε στη βάση νατοϊκού σχεδίου για την ενίσχυση της νοτιοανατολικής πτέρυγας της λυκοσυμμαχίας, τη συνεκμετάλλευση στο αιγαίο και την ανατολική μεσόγειο με μεγάλους κινδύνους για την κυριαρχία και τα κυριαρχικά δικαιώματα της χώρας. Η Τουρκία εντείνει τα τετελεσμένα στο Αιγαίο και την Κύπρο. Οι σύμμαχοί σας, κύριοι της Κυβέρνησης και των άλλων κομμάτων, εξοπλίζουν το τουρκικό κράτος με νέα, σύγχρονα όπλα.

Κυρίες και κύριοι, βρισκόμαστε μπροστά στο ξαναμοίρασμα του κόσμου για να κερδίσουν τα μονοπώλια και τα κράτη που εκπροσωπούν τα συμφέροντά τους, όπως αποδεικνύεται μέσα από τον ιμπεριαλιστικό πόλεμο και τα παζάρια για διευθετήσεις που διαμορφώνουν νέες βάσεις όξυνσης των ανταγωνισμών και κλιμάκωσης των πολέμων.

Οι Ηνωμένες Πολιτείες Αμερικής συγκεντρώνουν την προσοχή τους στον ανταγωνισμό με την Κίνα για την πρωτοκαθεδρία στο καπιταλιστικό σύστημα. Διαπραγματεύονται με τον Πούτιν τον τεμαχισμό της ουκρανικής γης. Οι Αμερικάνοι και οι άλλοι ευρωατλαντικοί ιμπεριαλιστές έπεσαν σαν τους γύπες πάνω στην Ουκρανία για να αρπάξουν τις σπάνιες γαίες και τα πολύτιμα ορυκτά. Η αντιπαράθεση μεταξύ Ηνωμένων Πολιτειών και Ευρωπαϊκής Ένωσης μέσα στην ίδια την Ευρωπαϊκή Ένωση και το ΝΑΤΟ κλιμακώνεται. Αυτές τις λυκοσυμμαχίες υπηρετείτε όλα τα χρόνια και είστε εκτεθειμένοι ανεπανόρθωτα.

Νέα Δημοκρατία, ΠΑΣΟΚ, ΣΥΡΙΖΑ έχουν φορτώσει στον λαό δεκάδες δισεκατομμύρια ευρώ για τους νατοϊκούς εξοπλισμούς, σφαγιάζοντας μισθούς και συντάξεις, κοινωνικές δαπάνες και συνεχίζεται. Όλοι σας υμνείτε την πολεμική οικονομία της Ευρωπαϊκής Ένωσης, που ετοιμάζει με τη σύμφωνη γνώμη του κ. Μητσοτάκη νέο πακέτο 800 δισεκατομμυρίων ευρώ για πολεμικές δαπάνες και την αποστολή στρατιωτικών δυνάμεων στην Ουκρανία. Σας προειδοποιούμε, κύριοι της Κυβέρνησης, μην τολμήσετε να προχωρήσετε σε αυτό το νέο έγκλημα.

Το Κομμουνιστικό Κόμμα της Ελλάδας πρωταγωνιστεί στους εργατικούς, λαϊκούς αγώνες σε σύγκρουση με το κεφάλαιο και την εξουσία του, για να δυναμώσει το ρεύμα της αμφισβήτησης και της ανατροπής, να πάει ο αγώνας μέχρι το τέλος. Ο αποφασισμένος, ο καλά οργανωμένος λαός σε συμπόρευση με το ΚΚΕ θα βάλει τη σφραγίδα του στις εξελίξεις.

Σας ευχαριστώ πολύ. Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο στον Αναπληρωτή Υπουργό Παιδείας, Θρησκευμάτων και Αθλητισμού κ. Βρούτση. Και ακολουθούν ο κ. Λαζαρίδης, ο κ. Παραστατίδης, ο κ. Βλαχάκος και μετά ο Υπουργός Υγείας κ. Γεωργιάδης.

Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κυρίες και κύριοι συνάδελφοι, η συζήτηση που διεξάγεται είναι σοβαρή ή μια τυπική κοινοβουλευτική διαδικασία; Νομίζω ότι όλοι συμφωνούμε ότι είναι μια πολύ σοβαρή συζήτηση αυτή που διεξάγεται. Ποιο είναι το διακύβευμα αυτής της συζήτησης; Είναι δύο πράγματα. Πρώτον, ένα ισχυρό μήνυμα για δικαιοσύνη. Και το δεύτερο, αυτό που με την πρόταση -όπως θα προσπαθήσω να περιγράψω και να αποδείξω- την προσχηματική και την καθαρά εικονική εκ μέρους των κομμάτων της Αντιπολίτευσης, η πτώση της Κυβέρνησης.

Κάθισα και έκανα μια καταγραφή των εθνικών τραγωδιών της χώρας μας τα τελευταία χρόνια μετά το 1975 και θα ήθελα να ακούσετε μερικά πράγματα, γιατί έχουν αξία αυτά να τα θυμόμαστε σε μια τέτοια συζήτηση που έχει αυτό το ενδιαφέρον και αυτό το επίκεντρο στη συζήτηση.

Το 1983 ήταν το ναυάγιο του πλοίου «Χρυσή Αυγή» με είκοσι οκτώ νεκρούς. Το 2000 ήταν το ναυάγιο του «Σάμινα» έξω από την Πάρο, ογδόντα ένας νεκροί. Το 1997 ήταν το αεροπορικό δυστύχημα στη Θεσσαλονίκη με εβδομήντα νεκρούς. Στη Μάνδρα το 2017 υπήρξαν είκοσι πέντε νεκροί. Στα Τέμπη το 2003, τα παιδιά με το πούλμαν, υπήρξαν είκοσι ένας νεκροί. Το 2018 στο Μάτι ήταν εκατόν τέσσερις νεκροί. Και η τελευταία τραγωδία τα Τέμπη με τους πενήντα επτά νεκρούς σε αυτό το φοβερό δυστύχημα.

Ας πούμε ότι θέλουμε να στείλουμε μαζί ένα μήνυμα, το οποίο πιστεύω ότι μας εκφράζει όλους, ότι διαχρονικά η πολιτεία, το πολιτικό σύστημα, οφείλει ένα μεγάλο συγγνώμη στις οικογένειες και στα θύματα αυτά για τον άδικο χαμό τους.

Αλλά αν πάρουμε αυτές τις τραγωδίες, Κυρίες και κύριοι συνάδελφοι, και τις αντιστοιχίσουμε σε περιόδους που υπήρχαν κόμματα που κυβερνούσαν, οι περισσότερες ανήκουν στο ΠΑΣΟΚ και οι δύο τελευταίες, η Μάνδρα και το Μάτι, στον ΣΥΡΙΖΑ.

Μπαίνει ένα ερώτημα αμείλικτο και πρέπει να μας ενδιαφέρει όλους μια τέτοια συζήτηση: Ζητήθηκε ποτέ να γίνει αντίστοιχη εξεταστική επιτροπή και να αποδοθούν ευθύνες ή αμφισβητήθηκε η δικαιοσύνη σε όλες αυτές τις εθνικές τραγωδίες; Η απάντηση είναι όχι. Όσοι έχουν την ιστορική μνήμη, ποτέ σε εθνική τραγωδία που συνέβη στον τόπο μας -και ήταν πολλές, είναι και άλλες- δεν ζητήθηκε να γίνει εξεταστική και να υπάρξουν αυτές οι φοβερές καταγγελίες, με απαράδεκτη φρασεολογία, που νομίζω ότι όταν βγαίνουμε από αυτή την Αίθουσα και μιλάμε μεταξύ μας ούτε εσείς οι ίδιοι δεν πιστεύετε -εγκλήματα, εγκληματίες, δολοφόνοι σκευωροί. Αυτά δεν αποδίδετε προς τη Νέα Δημοκρατία; Τα πιστεύετε πραγματικά; Ότι αυτή η παράταξη έρχεται να συγκαλύψει ένα έγκλημα, που εσείς το λέτε έγκλημα, και είναι δολοφόνοι αυτή η παράταξη της Νέας Δημοκρατίας;

Κυρίες και κύριοι συνάδελφοι, είναι τελείως διαφορετικά αυτά τα οποία συμβαίνουν στην πράξη. Όλοι νιώθουμε τη μεγάλη θλίψη γι’ αυτήν τη συμφορά της εθνικής τραγωδίας, όπως και για τις προηγούμενες. Στην πραγματικότητα αυτό το οποίο γίνεται σήμερα είναι, τελείως προσχηματικά και με μια κομματική ιδιοτέλεια, έναν κομματικό καιροσκοπισμό, τα συγκεκριμένα κόμματα να έρθουν να ενώσουν τις δυνάμεις τους για να πουν να πέσει η Κυβέρνηση. Ήταν μια χρυσή ευκαιρία.

Να πέσει λοιπόν η Κυβέρνηση. Να φανταστούμε ότι αύριο το βράδυ γίνεται πτώση της Νέας Δημοκρατίας, δεν ψηφίζουν οι Βουλευτές και έχουμε πλέον ακυβερνησία και πάμε σε εκλογές. Στο ερώτημα αυτό, επειδή μπήκε και από άλλους συναδέλφους Βουλευτές, υπάρχει κάποιος που θα πει ότι αυτός θα είναι ο επόμενος πρωθυπουργός της χώρας; Υπάρχει; Υπάρχει κάποιος που θα πει ότι ναι, την επόμενη μέρα αυτά θα είναι τα κόμματα που θα κυβερνήσουν. Υπάρχει; Δεν υπάρχει.

Το χειρότερο απ’ όλα είναι ότι στο ερώτημα αυτό δεν υπάρχει η απάντηση με τι πρόγραμμα θα είναι η επόμενη κυβέρνηση. Όλες αυτές τις μέρες που συζητάμε για την πτώση της Κυβέρνησης του Κυριάκου Μητσοτάκη, αυτό το οποίο ακούμε από εδώ από αυτό το Βήμα είναι κραυγές, κουβέντες καφενείου, καταγγελτικός λόγος, ερωτηματικά τα οποία διερευνώνται από τη δικαιοσύνη. Στην ουσία ζητάμε να πέσει μια Κυβέρνηση χωρίς να υπάρχει τίποτα άλλο που να προσδιορίζει μια νέα πολιτική πρόταση.

Άρα λοιπόν, ουσιαστικά, δεν πρόκειται για πρόταση δυσπιστίας. Δεν πρόκειται γι’ αυτό. Πρόκειται για πρόταση απελπισίας. Αυτό ακριβώς συμβαίνει, κυρίες και κύριοι συνάδελφοι, πρόταση απελπισίας από τα συγκεκριμένα κόμματα. Και εδώ θα μου επιτρέψετε να κάνω έναν διαχωρισμό. Κατανοώ την πλευρά του ΣΥΡΙΖΑ. Έτσι ήταν, έτσι γεννήθηκε, έτσι μεγάλωσε, πολιτικά δηλαδή, αυτές είναι οι αντιλήψεις του, γνωστά τα λαϊκά δικαστήρια που βιώσαμε και ζήσαμε απέναντι στην πλατεία του Συντάγματος.

Το ΠΑΣΟΚ όμως τι γυρεύει σε αυτή την ομάδα; Το ΠΑΣΟΚ γιατί έγινε ουρά του ΣΥΡΙΖΑ; Έχετε συνειδητοποιήσει, κυρίες και κύριοι συνάδελφοι, το πολιτικό σας ολίσθημα; Σήμερα -δεν ακούστηκε εύηχα- ένας Βουλευτής του ΠΑΣΟΚ, ο κ. Οδυσσέας Κωνσταντινόπουλος, διαχώρισε τη θέση του. Με τον τρόπο που τοποθετήθηκε ενώπιον της Κοινοβουλευτικής Ομάδας του ΠΑΣΟΚ, όλη του η ομάδα έδειξε αμφισβήτηση στην ενέργεια αυτή που κάνατε.

Δεν κερδίζεις πολιτικά -και το ξέρετε αυτό, γιατί υπάρχει εμπειρία- δεν κερδίζεις πολιτικά με καιροσκοπισμούς. Δεν κερδίζεις πολιτικά με σημαίες ευκαιρίας. Δεν κερδίζεις με γιουρούσια. Δεν κερδίζεις με άναρθρες κραυγές. Όταν είσαι σοβαρός και υπεύθυνος, τότε μόνο μπορείς να κερδίσεις. Για το ΠΑΣΟΚ είναι ολίσθημα αυτό το οποίο κάνει σήμερα και το οποίο πιστεύω ότι θα το εκτιμήσει ο κόσμος έτσι όπως πρέπει και θα το βρει και μπροστά του.

Με λίγα λόγια, αύριο το βράδυ, κυρίες και κύριοι συνάδελφοι, η εκτίμηση είναι ότι η πλειοψηφία της Νέας Δημοκρατίας θα στηρίξει την Κυβέρνηση και θα το κάνει. Έχουμε εθνικό χρέος, πατριωτικό χρέος να στηρίξουμε τη Νέα Δημοκρατία και την Κυβέρνηση, για να μην βρεθούμε μπροστά σε αυτό που λένε καμιά φορά «ραντεβού στα τυφλά», που δεν επιτρέπεται σε ένα κράτος και σε ένα έθνος να πηγαίνει στα τυφλά, με φωνές και κραυγές άναρθρες, χωρίς προσανατολισμό, χωρίς ανθρώπους που θα ηγηθούν και χωρίς πολιτικό πρόγραμμα.

Άρα ανασυντάσσουμε τις δυνάμεις μας με την ίδια στεναχώρια, την ίδια θλίψη όλοι. Κανένας δεν έχει το δικαίωμα να υπερηφανεύεται ή να λέει ότι έχει περίσσευμα ευαισθησίας ή θλίψης. Όλοι το ίδιο αισθανόμαστε. Αλλά είμαστε εδώ για να διορθώσουμε τα κακώς κείμενα, να τα κάνουμε καλύτερα, να πάμε μπροστά και να αισιοδοξούμε για μια Ελλάδα που πραγματικά μας αξίζει να την κάνουμε καλύτερη και να τη σηκώσουμε ψηλότερα.

Δυο-τρεις κουβέντες γι’ αυτά τα οποία αφορούν το χαρτοφυλάκιο του Υπουργείου Αθλητισμού. Στον ενάμιση χρόνο που έχω την τιμή να βρίσκομαι σε αυτό το πανέμορφο και γεμάτο προκλήσεις Υπουργείο, το οποίο αναβαθμίστηκε σε επίπεδο Υπουργείου για πρώτη φορά από τον Πρωθυπουργό Κυριάκο Μητσοτάκη και αυτό είναι μια μεγάλη επιτυχία για τον ελληνικό αθλητισμό, ήταν ένα τρίπτυχο το οποίο έβαλα μπροστά ως προτεραιότητα, ένα τρίπτυχο το οποίο με πολλούς συναδέλφους που συνομιλήσαμε στα τρία νομοσχέδια τα οποία ήρθαν, τα γνωρίζουν γιατί άλλωστε τα στήριξαν και πάντα θα λέω ένα ευχαριστώ γι’ αυτή τη στήριξη. Γιατί, όπως έχουμε πει, ο αθλητισμός ενώνει, δεν χωρίζει, δεν διχάζει. Ο αθλητισμός δεν έχει κομματικό και ιδεολογικό πρόσημο. Ένα μόνο πρόσημο έχει, το αθλητικό και τις αξίες του αθλητισμού.

Θέσαμε ως προτεραιότητες την ασφάλεια στις αθλητικές εγκαταστάσεις, την αντιμετώπιση αυτής τις μεγάλες παθογένειας που λέγεται βία και το τρίτο, που ονομάζεται ανάπτυξη στον αθλητισμό, με όλες τις εκφράσεις του.

Όσον αφορά την ασφάλεια, είμαι στη θέση να σας πω ότι έχει συμβεί κάτι δομικό στον ελληνικό αθλητισμό. Όταν ανέλαβα το Υπουργείο Αθλητισμού μού ήρθε μια υπουργική απόφαση στα χέρια, την οποία έπρεπε να την υπογράψω κατά τους υπηρεσιακούς, μια παραδοσιακή διαδικασία που ήθελε τον Υπουργό Αθλητισμού να υπογράφει την παράταση αδειοδότησης λειτουργίας των αθλητικών εγκαταστάσεων και αυτό συνέβαινε τριάντα χρόνια.

Η υπουργική αυτή απόφαση δεν υπεγράφη ποτέ. Άλλαξαν όλα. Μπήκε η ασφάλεια ως προτεραιότητα και σήμερα πλέον, με καταλυτική ημερομηνία την 28η Φεβρουαρίου του 2025, όλες οι αθλητικές εγκαταστάσεις της χώρας μας έχουν τρεις βασικές προϋποθέσεις, οι οποίες διαμορφώνουν περιβάλλον ασφάλειας. Είμαι προσεκτικός.

Πρώτον, με τον τελευταίο νόμο που ψηφίσαμε σε όλες τις αθλητικές εγκαταστάσεις υπάρχουν απινιδωτές, οριζόντια. Δεν υπάρχει σωματείο ή αθλητική εγκατάσταση που θα ανοίξει χωρίς απινιδωτή.

Δεύτερον, δεν υπάρχει αθλητική εγκατάσταση χωρίς πυρασφάλεια. Μπορεί να γίνει αγώνας χωρίς φιλάθλους αν δεν έχει πυρασφάλεια, αλλά δεν μπορεί να γίνει πλέον με φιλάθλους χωρίς πυρασφάλεια.

Τρίτον, η στατική επάρκεια, το οποίο ήταν μεγάλο πρόβλημα. Στις 28 Φεβρουαρίου ήταν η τελευταία προθεσμία που δώσαμε για να μπουν στον αντισεισμικό οργανισμό όλες οι αθλητικές εγκαταστάσεις της χώρας. Κάποιες που δεν μπήκαν έκλεισαν, όχι οριστικά, μέχρι να αποκτήσουν άδεια στατικότητας. Άρα λοιπόν η πρώτη μεγάλη πρόκληση αντιμετωπίστηκε μετά από τριάντα χρόνια.

Το δεύτερο, η βία. Μαζί το ψηφίσαμε. Με τον πρώτο νόμο του Φεβρουαρίου του 2024, μετά τη δολοφονία του Γιώργου Λυγγερίδη, τον δεύτερο νόμο του Ιουνίου και τον τελευταίο πριν έναν μήνα, πήραμε αποφάσεις σημαντικές, τολμηρές και γενναίες και αντιμετωπίσαμε τη βία. Δεν την νικήσαμε, την αντιμετωπίσαμε όμως και όλη η κοινωνία πλέον βλέπει ότι η εικόνα στα γήπεδα έχει αλλάξει.

Πήραμε μέτρα πρωτοφανή, τα οποία αμφισβητήθηκαν, λοιδορήθηκαν, αλλά τελικά πέτυχαν τον σκοπό τους. Η ΔΕΑΒ επιβάλλει άμεσα κυρώσεις, οι οποίες λειτουργούν σε μία εβδομάδα με δέκα μέρες, όχι με υποκειμενικό, αλλά με αντικειμενικό τρόπο, έτσι ώστε να μην αμφισβητείται καμία ποινή. Κανένας δεν είπε μέχρι σήμερα, καμία ομάδα, οποιασδήποτε κατηγορίας, οποιουδήποτε αθλήματος ότι είναι η απόφαση αυτή πειραγμένη, με την έννοια που έχει να κάνει με την σχέση του Υπουργού με κάποια ομάδα ή με κάποια συμφέροντα. Όλες είναι συγκεκριμένες. Τα παράπονα είναι ότι είναι πολύ αυστηρές.

Και το τρίτο και το τέταρτο ήταν οι μεγάλες επιτυχίες, οι σύγχρονες κάμερες σε όλα τα γήπεδα, οι πιο σύγχρονες στην Ευρώπη. Βλέπουμε τα πάντα πλέον μέσα στα ελληνικά γήπεδα, και στο μπάσκετ και στο ποδόσφαιρο, συνδυαστικά με το τελευταίο, που αμφισβητήθηκε πιο πολύ απ’ όλα, την είσοδο με ηλεκτρονικό τρόπο στα γήπεδα, το ονομαζόμενο «ταυτοποίηση εισιτηρίων», βάσει του οποίου μέχρι σήμερα 1.300.000 φίλαθλοι έχουν περάσει. Θυμάστε στην αρχή τις αντιδράσεις και τις αμφισβητήσεις που υπήρχαν. Σήμερα τα γήπεδά μας δεν είναι ξέφραγο αμπέλι. Όποιος μπαίνει μέσα ξέρουμε το όνομά του, τη διεύθυνσή του, πού μένει, ξέρουμε τα πάντα. Άρα αυτό αλλάζει το τοπίο.

Είδαμε τη διαφορά, την αισθανθήκαμε. Είδαμε για πρώτη φορά ομάδες -θα τις πω όλες: ο ΠΑΟΚ, ο Άρης, η ΑΕΚ, ο Παναθηναϊκός, ο Ολυμπιακός- που βγάζουν ανακοινώσεις προς τους φιλάθλους να συνετιστούν, να μη ρίξουν αντικείμενα στα γήπεδα και να έχουν ευπρεπή παρουσία. Τους καλούν να πάρουν τα λάβαρα της ομάδας και να φωνάξουν, αλλά όχι να λειτουργήσουν βίαια. Και αυτό έπιασε. Το αποτύπωμα είναι θετικό.

Και μάλιστα, η μεγαλύτερη επιτυχία, η οποία θα φέρει αλλαγές στα αποτελέσματα, είναι ο τελευταίος νόμος που ψηφίσαμε. Πλέον, αφού θα έχουμε ηλεκτρονικό μάτι σε όλα τα γήπεδα, δίνουμε τη δυνατότητα να υπάρχουν πρόστιμα για πρώτη φορά. Έχουν μπει ήδη εννιά. Τα πρώτα εννιά μπήκαν τις τελευταίες δέκα μέρες σε φυσικά πρόσωπα που ήταν οι φυσικοί αυτουργοί των βιαιοτήτων που δημιουργήθηκαν στις εξέδρες. Διότι τους ξέρουμε, τους βλέπουμε και οι ποινές που παίρνουν είναι πρώτον υψηλά χρηματικά πρόστιμα τα οποία πάνε στο ΑΦΜ τους στην Εφορία και δεύτερον αποβολή από τα γήπεδα έως πέντε χρόνια. Αυτό το τελευταίο θα αλλάξει και την ισορροπία μελλοντικά στις κυρώσεις, καθώς θα γίνεται συνείδηση ότι πλέον οι κυρώσεις πάνε σε αυτούς που κάνουν τις βίαιες ενέργειες. Θα δείτε πώς θα αλλάξουν τα πράγματα.

Και το τελευταίο που θα πω αφορά την ανάπτυξη, αυτό το κοινό αίτημα όλων για έργα. Είμαι στην ευχάριστη θέση να σας πω ότι εκτελούνται εκατό αθλητικά έργα σε όλη την Ελλάδα χωρίς διακρίσεις, χωρίς αποκλεισμούς, με αντικειμενικότητα, με αναλογικότητα σε όλους τους δήμους που είχαν σχεδόν έτοιμες μελέτες. Τα έργα αυτά θα προχωρήσουν, θα υλοποιηθούν. Μέχρι το τέλος του 2026 αυτά τα εκατό έργα θα γίνουν πραγματικότητα. Και προχωράμε και στο νέο Πρόγραμμα Δημοσίων Επενδύσεων από το 2026 να ανοίξουμε ό,τι μπορούμε περισσότερο για περισσότερα έργα.

Το επόμενο διάστημα και συγκεκριμένα την Τετάρτη –και είστε όλοι καλεσμένες και καλεσμένοι- εγκαινιάζουμε μετά από είκοσι ένα χρόνια την ολυμπιακών διαστάσεων πλέον πισίνα στο Ολυμπιακό Χωριό. Θα βραβεύσουμε τους Ολυμπιονίκες και Παραολυμπιονίκες, γιατί είναι ένα μεγάλο γεγονός ότι είκοσι ένα χρόνια μετά επανέρχεται η ολυμπιακών διαστάσεων πισίνα και θα βρουν καταφύγιο αθλητικό δεκάδες, εκατοντάδες παιδιά στη συγκεκριμένη περιοχή.

Επίσης, ετοιμάζουμε –και είναι απόφαση- το Πολυδύναμο, το οποίο είναι δέσμευσή μας, μέσα στο ΟΑΚΑ μαζί με τα υπόλοιπα έργα που θα αναμορφώσουν το ΟΑΚΑ. Στο Καυταντζόγλειο θα δώσουμε αρκετά χρήματα, για να γίνει, όπως έχουμε πει, το ΟΑΚΑ της βορείου Ελλάδος.

Τέλος Μαρτίου είστε, επίσης, καλεσμένες και καλεσμένοι όλοι. Η Ελλάδα αποκτά το πιο σύγχρονο εργοδυναμικό εργαστήριο για τους αθλητές μας σχεδόν σε όλη την Ευρώπη. Αποφασίσαμε -ήταν επιλογή μας- να δώσουμε για τους αθλητές μας αυτήν τη μοναδική δυνατότητα να έχουν ένα από τα καλύτερα εργοδυναμικά εργαστήρια. Και όταν λέω ότι είστε καλεσμένοι το εννοώ. Θα έρθει πρόσκληση σε όλες τις Κοινοβουλευτικές Ομάδες. Είναι ωραίο να ζούμε και να μοιραζόμαστε αυτές τις χαρές του αθλητισμού, που πάνε μπροστά τα παιδιά μας και το μέλλον τους.

Και αφήνω τελευταία μια πρωτοβουλία. Την έχετε ακούσει, την έχουμε πει στη Βουλή. Βουλευτές που δεν συμμετέχουν, όμως, στην επιτροπή δεν την ξέρουν. Έχει πολύ ισχυρά και έντονα χαρακτηριστικά. Το αποφασίσαμε ως Κυβέρνηση, το Υπουργείο Αθλητισμού με τον Υπουργό Δικαιοσύνης, τον κ. Φλωρίδη. Είναι νόμος του κράτους από τον Δεκέμβριο του 2012 ότι όλα τα παραβατικά παιδιά ηλικίας από δώδεκα έως δεκαοκτώ ετών, τα οποία μέχρι σήμερα οι αποφάσεις της δικαιοσύνης τα οδηγούσαν σε αναμορφωτήριο και σε άλλες ποινικές κυρώσεις, έχουν για πρώτη φορά το δικαίωμα αντί να πηγαίνουν σε αναμορφωτήριο να επιλέγουν ένα αθλητικό σωματείο να ασκήσουν την κύρωση τους. Είμαι σίγουρος ότι αυτό θα αλλάξει δομικά αυτό το μεγάλο πρόβλημα της βίας στα παιδιά, γιατί ο αθλητισμός με τις αξίες του θα το θωρακίσει και στο μέλλον όχι μόνο θα δούμε πρωταθλητές και Ολυμπιονίκες, κυρίως θα δούμε παιδιά τα οποία θα ενταχθούν στην κοινωνία με τις ισχυρές αξίες του αθλητισμού.

Ευχαριστώ όλες και όλους, κύριε Πρόεδρε. Χρειάζεται ψυχραιμία. Η παράταξη της Νέας Δημοκρατίας διαχρονικά έχει αποδείξει και τη δημοκρατική ευαισθησία και τον σεβασμό στους θεσμούς σε αυτές τις εθνικές τραγωδίες, ακόμα και στο Μάτι -και κλείνω με αυτό- με τους εκατόν τέσσερις νεκρούς επί ΣΥΡΙΖΑ. Θυμόμαστε όλοι τις φρικτές εκείνες δύσκολες στιγμές. Έρχεται η Νέα Δημοκρατία και δημιουργεί το 112. Θα μπορούσαμε πολλές φορές να σας δείχνουμε με το δάχτυλο με τη λέξη «δολοφόνοι», που δεν είχατε βγάλει το 112 να σωθούν οι εκατόν τέσσερις άνθρωποι στο Μάτι. Θα μπορούσαμε να το κάνουμε. Γιατί ο ΣΥΡΙΖΑ δεν έκανε το 112; Εάν υπήρχε το 112, δεν θα είχαμε το Μάτι και τις επιπτώσεις, τους θανάτους αυτούς. Ποτέ δεν το κάναμε, γιατί πραγματικά, κύριοι συνάδελφοι του ΣΥΡΙΖΑ δεν είμαστε ίδιοι.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ζήτησε τον λόγο ο Κοινοβουλευτικός Εκπρόσωπος από την Κοινοβουλευτική Ομάδα των Σπαρτιατών, ο κ. Κόντης, προφανώς στο πλαίσιο των παρεμβάσεων που έχει δικαίωμα να κάνει στα λεγόμενα του κυρίου Υπουργού.

Κάποιος άλλος Κοινοβουλευτικός Εκπρόσωπος θέλει τον λόγο; Για να βάλουμε μια σειρά. Όχι.

Ωραία. Ελάτε, κύριε Κόντη.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, εγώ παρότι είχαμε διαφωνίες σε όλες τις επιτροπές για τα νομοσχέδια, να αναγνωρίσω, όπως και αναγνώρισα στο τελευταίο, ότι έχετε πρόθεση να λύσετε κάποια θέματα που μπορεί να αρχίσουν να λύνονται, όπως φαίνεται.

Πρέπει να δούμε, όμως, δύο θέματα πάνω σε αυτά που είπατε:

Πρώτον, να δούμε την εκτός γηπέδων οπαδική βία, η οποία έχει πάρει πολύ μεγάλη έκταση. Προχθές είχαμε περίπου πενήντα συλλήψεις στην Εθνική Οδό και είναι οπαδική βία προμελετημένη. Αυτοί πάνε να παίξουν σε γήπεδα και παιχνίδια που δεν είναι καν ποδόσφαιρο.

Και το δεύτερο που θέλω να πω είναι ότι πρέπει να δούμε τις διαστάσεις που έχει πάρει το στοίχημα σε κατηγορίες περνά κάτω από το ραντάρ, που είναι η Β΄ και η Γ΄ Εθνική. Φτάνουμε σε εγκληματικές καταστάσεις. Προχθές ο ιδιοκτήτης του Ηρακλή, ένας από τους πιο σοβαρούς επιχειρηματίες στην Ελλάδα, ο κ. Μονεμβασιώτης, που έχει τους «Φούρνους Βενέτη», κατήγγειλε μέχρι απειλές για τη ζωή του και κατήγγειλε ότι έχουν πιάσει τους διαιτητές στο παιχνίδι με τη Λάρισα, να μη χάσουν από την ομάδα του, και ότι πραγματικά ήταν μια πολύ άσχημη διαιτησία και ζήτησε να ανοίξουν τα τηλέφωνα κ.λπ.. Δεν ξέρω σε αστυνομικά θέματα πώς μπορεί να συνδυαστεί. Όμως το κράτος πρέπει να παρέμβει, γιατί αυτή η δυσπιστία που υπάρχει στον κόσμο καταστρέφει. Μην ξεχνάμε ότι η Β΄ Εθνική είναι ο προθάλαμος της Α΄ Εθνικής. Από όλες αυτές τις ομάδες που παίζουν σήμερα στη Β΄ Εθνική σε δύο μήνες ο κορυφαίος στην κατηγορία ανεβαίνει στην Α΄. Δεν μπορεί να καταγγείλει ένας τόσο σοβαρός επιχειρηματίας -και σας λέω ότι είναι πάρα πολύ σοβαρός- ότι απείλησαν να τον σκοτώσουν τον ίδιο, απείλησαν τη ζωή του.

Αυτά όλα συμβαίνουν στη Β΄ Εθνική. Είδαμε και τι έγινε και στο Πανιώνιος - Καλαμάτα. Ξυλοδαρμός επί ξυλοδαρμών. Μην το αφήνουμε να περνάει έτσι στη Β΄ Εθνική και να κοιτάμε μόνο την ανώτερη κατηγορία.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, θέλετε να απαντήσετε; Για δυο λεπτά.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Πολύ γρήγορα. Εγώ ήδη αναγνώρισα τα κόμματα τα οποία ψήφισαν και τα τρία νομοσχέδια. Ήταν και το ΠΑΣΟΚ και ο ΣΥΡΙΖΑ και η Πλεύση Ελευθερίας και οι Σπαρτιάτες. Και αυτό το αποδίδω και το επιστρέφω και λέω ότι αυτό είναι κοινή επιτυχία όλων μας.

Όσον αφορά τη χρηματοδότηση την οποία εννοήσατε, μέχρι και το 2022 ο ελληνικός αθλητισμός για πάνω από πολλά, πολλά χρόνια είχε ένα σταθερό ποσό για τη χρηματοδότηση των ομοσπονδιών του αθλητισμού. Ήταν στάνταρ και υπάρχει και σήμερα, 17 εκατομμύρια. Αυτά τα χρήματα μοιράζονται διαχρονικά κάθε χρόνο στον ελληνικό αθλητισμό. Το 2022 ο Κυριάκος Μητσοτάκης έκανε κάτι τολμηρό, γενναίο, μοναδικό, το οποίο αλλάζει και την πορεία των πραγμάτων. Αποφάσισε και με συγκεκριμένη νομοθετική πράξη που φέραμε εδώ στη φορολογία του στοιχήματος, δίνουμε 66 εκατομμύρια ευρώ κάθε χρόνο επιπλέον στην κατανομή σε όλο τον αθλητισμό της χώρας. Από το 2022 μέχρι σήμερα έχουν δοθεί 360 εκατομμύρια περίπου.

**ΙΩΑΝΝΗΣ ΚΟΝΤΗΣ:** Για το παράνομο στοίχημα;

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Για το παράνομο στοίχημα υπάρχουν δυνατότητες μέσα από την ΕΠ.ΑΘΛ.Α που έχουμε δημιουργήσει. Το αντιμετωπίζουμε και τα στοιχεία δείχνουν ότι έχει μειωθεί.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Λαζαρίδης από τη Νέα Δημοκρατία.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ πολύ, κύριε Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, ξέρετε, ξεκινώντας να γράψω την ομιλία μου, αναρωτιόμουν για ποιον λόγο καταθέσατε την πρόταση δυσπιστίας. Είναι πράξη απελπισίας; Είναι κίνηση αποπροσανατολισμού της κοινής γνώμης; Είναι τρόπος διαφυγής από τα εσωκομματικά αδιέξοδα; Είναι επιχείρηση εργαλειοποίησης μιας ανείπωτης μεγάλης εθνικής τραγωδίας; Είναι προσπάθεια εκμετάλλευσης του ανθρώπινου πόνου; Είναι επιδίωξη επιστροφής στο χρεοκοπημένο χθες της πόλωσης και του διχασμού με τις πάνω και τις κάτω πλατείες; Κατέληξα τελικά ότι είναι όλα μαζί. Είναι μια πρόταση δυσπιστίας που επί της ουσίας δεν έχει στόχο την αλήθεια, έχει στόχο την παραπλάνηση. Δεν έχει στόχο τη δικαιοσύνη, αλλά την πολιτική εκμετάλλευση.

Αυτό αποδεικνύεται και από το γεγονός ότι από τους ογδόντα πέντε Βουλευτές που έχετε συνυπογράψει την πρόταση δυσπιστίας, τώρα δεν είστε ούτε δέκα εδώ μέσα στην Αίθουσα της Ολομέλειας.

**ΑΝΑΣΤΑΣΙΟΣ (ΤΑΣΟΣ)** **ΝΙΚΟΛΑΪΔΗΣ:** Κάνουμε για σαράντα.

**ΠΑΝΑΓΙΩΤΗΣ ΔΟΥΔΩΝΗΣ:** Εσείς πόσοι είστε;

**ΜΑΚΑΡΙΟΣ ΛΑΖΑΡΙΔΗΣ:** Ουαί υμίν γραμματείς και φαρισαίοι υποκριταί!

Για μια ακόμη φορά η κοινοβουλευτική μειοψηφία δεν διστάζει να χρησιμοποιήσει το σιδηροδρομικό δυστύχημα στα Τέμπη ως όπλο για να πληγωθεί η εσωτερική σύμπνοια, και με μόνο σκοπό να πλήξει την Κυβέρνηση. Μάταια όμως. Οι λυσσαλέες επιθέσεις όσων εμφανίζονται ως δήθεν τιμητές της διαφάνειας, ενώ έχουν δώσει κατ’ επανάληψη τα διαπιστευτήριά τους μέσω της ρητορικής του μίσους και του λαϊκισμού, θα αποδειχτούν και πάλι χωρίς αποτέλεσμα. Επικαλούνται το πόρισμα του ΕΟΔΑΣΑΑΜ, ενός φορέα που αυτή η Κυβέρνηση θεσμοθέτησε, αυτή η Κυβέρνηση στελέχωσε και ενίσχυσε με πόρους και αρμοδιότητες, προκειμένου να επιτελέσει με απόλυτη ανεξαρτησία την αποστολή του.

Το πόρισμα αυτό, το οποίο προφανώς και θα αξιολογήσει η ελληνική δικαιοσύνη, τι λέει στην πραγματικότητα; Λέει ότι εκείνο το μοιραίο βράδυ συναντήθηκαν μοιραία ανθρώπινα λάθη και σωρεία πολύ μεγάλων διαχρονικών διακομματικών και κρίσιμων αδυναμιών, παθογενειών και ελλείψεων του κράτους, καθώς, κυρίες και κύριοι συνάδελφοι, ο σιδηρόδρομος δεν δημιουργήθηκε στις 28 Φεβρουαρίου του 2023. Το δεύτερο το οποίο λέει είναι ότι καμία εντολή δεν εδόθη από κανένα πολιτικό πρόσωπο για την αλλοίωση του τόπου του δυστυχήματος. Ότι δηλαδή συγκάλυψη και δόλος δεν υπήρξε ούτε κατά διάνοια, και τελικά ότι το αίτημα για περισσότερα και πιο γρήγορα βήματα μπροστά, στη λειτουργία του κράτους, είναι επιτακτικό και περισσότερο αναγκαίο από ποτέ.

Αυτό η κυβέρνηση το ακούει και το λαμβάνει σοβαρά υπ’ όψιν. Όπως επίσης και το πολύ ηχηρό μήνυμα των πολιτών της κοινωνίας που βγήκε στους δρόμους την περασμένη Παρασκευή, ζητώντας το αυτονόητο. Την αλήθεια και τη δικαιοσύνη για τα θύματα, αυτές τις πενήντα επτά αθώες ψυχές. Και μιλάω ως πατέρας της Εβελίνας και της Κωνσταντίνας, οι οποίες έχουν ταξιδέψει κατ’ επανάληψη με το συγκεκριμένο τρένο. Και μένω εδώ.

Η πολιτεία, όπως είπε άλλωστε ο Πρωθυπουργός, έχει χρέος να προλαβαίνει και όχι να τρέχει πίσω από τις εξελίξεις. Και σε αυτή την κατεύθυνση κινείται, όπως έχει χρέος, απέναντι στην κοινωνία. Και για αυτόν τον λόγο βεβαίως έλαβε ισχυρή εντολή στις εκλογές του 2023. Από τότε έχουμε κάνει πολλά, και προφανώς έχουμε να κάνουμε ακόμα περισσότερα.

Έχουμε αντιμετωπίσει τις προκλήσεις με αποφασιστικότητα και ευθύνη. Δουλέψαμε σκληρά για να φέρουμε την Ελλάδα μπροστά, και το έχουμε καταφέρει σε πολλούς τομείς, γιατί, μαζί με τα εύλογα παράπονα και τα κακώς κείμενα, θα πρέπει να δούμε και πόσα από αυτά έχουμε βελτιώσει σε θέματα, για παράδειγμα, όπως η μικρότερη φορολογία, η αύξηση των εισοδημάτων και των συντάξεων, η μείωση της ανεργίας, οι ισχυρότερες Ένοπλες Δυνάμεις, το μεγάλωμα της Ελλάδας μας, η ψηφιοποίηση του κράτους μέσω του «112» και του gov.gr, η εξυγίανση του ΕΦΚΑ, το νέο Κτηματολόγιο, η καταπολέμηση της φοροδιαφυγής, η σταδιακή αναβάθμιση της υγείας, η ενδυνάμωση της πολιτικής προστασίας, η ισχυροποίηση της πατρίδας μας στο εξωτερικό και η ενίσχυση της εθνικής μας παιδείας. Τα βήματα τα οποία έχουν γίνει είναι μεγάλα και ουσιώδη. Ένα σύγχρονο κράτος που θα νοιάζεται την κοινωνία είναι εφικτό να υπάρχει και το αποδεικνύουμε στην πράξη.

Και μην έχετε καμία αμφιβολία, κυρίες και κύριοι συνάδελφοι, ότι οι πολίτες στο τέλος της τετραετίας, το 2027, θα κρίνουν το έργο της Κυβέρνησης συνολικά. Όπως φυσικά θα κρίνουν και τα κόμματα της Αντιπολίτευσης για τη στάση, τις θέσεις και τις προτάσεις τους, τη συμβολή τους ή όχι στην πρόοδο της χώρας και των πολιτών, αλλά και στη διατήρηση της σταθερότητας του τόπου, σε μια τόσο κρίσιμη διεθνή συγκυρία με ραγδαίες και απρόβλεπτες εξελίξεις. Στο πλαίσιο αυτό πολιτικοί τριγμοί δοκιμάζουν τον κόσμο, την Ευρώπη και τη γειτονιά μας. Και η νέα τάξη πραγμάτων απειλεί ακόμα και τις παραδοσιακά ισχυρές χώρες. Ο παγκόσμιος γεωστρατηγικός χάρτης αλλάζει ταχύτατα και οι κίνδυνοι που ελλοχεύουν για τη χώρα μας είναι πολλοί.

Σε μια διεθνή συγκυρία αστάθειας και καθήλωσης η Ελλάδα λειτουργεί σήμερα με όρους σταθερότητας και ανάπτυξης, με τον ρόλο της Κυβέρνησης του Κυριάκου Μητσοτάκη σε αυτό να είναι καθοριστικός. Σε αντίθεση με την Αντιπολίτευση που δεν έχει να παρουσιάσει κανένα πρόγραμμα ή εναλλακτική πρόταση, εμείς δεν τρέφουμε αυταπάτες, δεν υποσχόμαστε ουτοπίες, δεν τάζουμε τα πάντα στους πάντες, αλλά εργαζόμαστε εντατικά για να λύσουμε τα υπαρκτά προβλήματα. Αντιμετωπίζουμε τις προκλήσεις με θάρρος και αποφασιστικότητα. Και αυτό είναι που χρειάζεται η πατρίδα μας στις δύσκολες στιγμές που διανύουμε.

Η συγκεκριμένη πρόταση μομφής είναι ένα επικοινωνιακό τέχνασμα. Είναι μία προσπάθεια της Αντιπολίτευσης να χτίσει, να οικοδομήσει πολιτικό κεφάλαιο πάνω στην τραγωδία, επιμένοντας να διολισθαίνει σε έναν πρωτοφανή πολιτικό κατήφορο τοξικότητας και συκοφαντιών. Γιατί τι σχέση έχει το αίτημα των κομμάτων της Αντιπολίτευσης για εκλογές, για πτώση του Μητσοτάκη, με την αλήθεια και την απονομή δικαιοσύνης για τα Τέμπη; Είναι φανερό ότι τα Αριστερά, δήθεν, προοδευτικά κόμματα επενδύουν στο χάος γιατί δεν έχουν πρόγραμμα. Και δεν είναι μόνο αυτό, θέλουν να θέσουν σε κίνδυνο όσα κατέκτησε ο ελληνικός λαός όλα αυτά τα τελευταία χρόνια επειδή, κυρίες και κύριοι συνάδελφοι, δεν έχουν να πουν απολύτως τίποτα για την επόμενη μέρα της πατρίδας μας.

Εμείς από την πλευρά μας θα συνεχίσουμε και την επόμενη διετία, σύμφωνα με τη λαϊκή ετυμηγορία, να βελτιώνουμε την ποιότητα ζωής των πολιτών. Και θα το κάνουμε με την ίδια αποφασιστικότητα και αφοσίωση που έχουμε δείξει τα τελευταία σχεδόν έξι χρόνια. Για αυτό και οι κατηγορίες κατά της Κυβέρνησης θα πέσουν και αυτή τη φορά στο κενό, τόσο από τη Βουλή, όπου αύριο το βράδυ θα πάρετε την απάντηση από το σύνολο της Κοινοβουλευτικής μας Ομάδας, όσο και από την κοινωνία. Μια κοινωνία που ζητάει δικαιοσύνη από δικαστές, και όχι από κόμματα ή τηλεοπτικά πάνελ.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Παραστατίδης από το ΠΑΣΟΚ.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η φιλελεύθερη δημοκρατία σήμερα δέχεται επίθεση εκεί όπου γεννήθηκε, στον δυτικό κόσμο. Οι δε αυταρχικές πολιτικές αντιλήψεις περισσεύουν, ήδη έχουν αρχίσει να κυβερνούν, να συγκυβερνούν σε οκτώ ευρωπαϊκές χώρες. Παραέξω το πολιτικό σύστημα δυσκολεύεται να εκφράσει μια κοινωνία η οποία κινείται αντιδραστικά, σχεδόν άναρχα. Οι νέοι κομματάρχες των πολιτικών είναι ιδιοκτήτες των μέσων κοινωνικής δικτύωσης. Οι διάφορες τεχνολογικές εταιρείες γίνονται συνεργάτες των εκάστοτε κυβερνήσεων, καταγράφουν τα δεδομένα, εξατομικεύουν την προσέγγιση, επιβάλλουν ατζέντα, ελέγχουν εμμέσως τους χρήστες, αξιοποιώντας κάθε τους αρνητικό συναίσθημα.

Η «Απολυταρχία Α.Ε.», όπως εύστοχα την ονομάτισε η Αν Άπλμπαουμ, είναι εδώ με μια ατζέντα που στοχοποιεί, διχάζει, ελέγχει και εξουσιάζει δια της ισχύος σε έναν κόσμο που πλέον χωρίζεται σε όσους έχουν πρόσβαση σε στέγη, υγεία, παιδεία, δικαιοσύνη και σε όσους δεν έχουν. Η δημοκρατία οφείλει να απαντήσει στην απελαύνουσα ακραία συντηρητική ατζέντα, υπηρετώντας την ίση ελευθερία έναντι της ελευθερίας της ισχύος και της καταπίεσης, την ισότητα των ευκαιριών έναντι των ταξικών ανισοτήτων, την ισχύ του δικαίου έναντι του δικαίου του ισχυρού. Και δυστυχώς η σημερινή Κυβέρνηση κινείται στην απολύτως αντίθετη κατεύθυνση. Προσαρμόζεται σε όσα έρχονται να εκτοπίσουν τη δημοκρατία στο περιθώριο, ξηλώνει το πουλόβερ της δημοκρατίας, των θεσμών, της κοινωνικής συνοχής.

Κυρίες και κύριοι συνάδελφοι, οι ανεξάρτητοι θεσμοί βάλλονται και στοχοποιούνται. Οι ενοχλητικοί παρακολουθούνται. Η δικαιοσύνη γίνεται ξανά αίτημα για τους πολλούς, έναντι των προνομιούχων. Η υγεία γίνεται προνόμιο των εχόντων. Και το ΕΣΥ φθίνει σε μια προνομιακή δομή για τους υπόλοιπους. Στην παιδεία τα ποσοστά μετακίνησης στην ιδιωτική εκπαίδευση πολλαπλασιάζονται, χωρίς οι γονείς να έχουν αποκτήσει περισσότερα χρήματα, αλλά στερούνται τα πάντα για να δώσουν στα παιδιά τους καλύτερες ευκαιρίες.

Η οικονομική πολιτική της Νέας Δημοκρατίας είναι ολιγαρχική, αμιγώς ταξική και όσοι επιβιώσουν, με επιδόματα-βοηθήματα που δεν περισώζουν καν την ανθρώπινη αξιοπρέπεια. Ο κ. Μητσοτάκης, με τον συγκεντρωτικό επιτελικό τρόπο με τον οποίον επέλεξε να κυβερνά, προσφέρει τη δημοκρατία της χώρας ως λεία στα σαγόνια του αυταρχισμού. Χρειαζόμαστε μια διαφορετική προσέγγιση, μια πολιτική αλλαγή.

Κυρίες και κύριοι συνάδελφοι, άκουσα χθες και σήμερα τις αναφορές του Πρωθυπουργού και Υπουργών για τα διαχρονικά κενά του κράτους, τις παθογένειες του κράτους. Υπάρχει ένα συλλογικό «εμείς» πίσω από αυτές τις διατυπώσεις. Έτσι η ευθύνη διαχέεται, χάνεται, ώστε τελικά να μην την αναλαμβάνει κανείς.

Είπε και κάτι άλλο ο Πρωθυπουργός βέβαια σε μία προσωπική αναφορά χθες. Μας είπε ότι είναι εικοσιένα χρόνια στην πολιτική, από το 2004. Από αυτά τα είκοσι ένα χρόνια, η Νέα Δημοκρατία είναι δεκαπέντε σχεδόν χρόνια στην εξουσία. Τα δεκαπέντε από τα τελευταία είκοσι ένα χρόνια κυβερνάτε εσείς και αναρωτιέμαι πόσα χρόνια θέλετε για να διορθώσετε τα διαχρονικά κενά του κράτους. Πενήντα χρόνια, εκατό χρόνια;

Κυρίες και κύριοι της Κυβέρνησης, αλήθεια, γιατί βγήκε ο κόσμος στους δρόμους; Το τραγικό δυστύχημα συνέβη στις 28 Φλεβάρη του ‘23. Ακολούθησαν εκλογές, δεύτερες εκλογές. Η Νέα Δημοκρατία πήρε 41%. Σας είχε εγκαλέσει κανείς επί έναν χρόνο για συγκάλυψη; Έγινε κάποια μαζική διαδήλωση; Γνώριζε κανείς σε αυτήν την Αίθουσα, εδώ ή έξω, τα ονόματα των γονιών που είχαν χάσει τα παιδιά τους; Όχι. Η απάντηση είναι «όχι». Τι μεσολάβησε; Η απόφασή σας να προστατέψετε τον κ. Καραμανλή και να μην οδηγηθεί στον φυσικό του δικαστή για διερεύνηση ποινικών ευθυνών, η πρόθεσή σας να συγκαλύψετε τον πολιτικά υπεύθυνο της τραγωδίας, η παρεμπόδιση να αποδοθεί δικαιοσύνη και να λάμψει η αλήθεια. Αυτό άλλαξε και αυτό θα πληρώσετε, κύριοι της Νέας Δημοκρατίας.

(Θόρυβος στην Αίθουσα)

Κύριε Βρούτση, είναι δυνατόν; Καφενέ το έχετε κάνει.

Ήταν η επιτηδευμένη προσπάθεια να επιρρίψετε ολοκληρωτικά τις ευθύνες στον σταθμάρχη, το χαλκευμένο ηχητικό που διακινήθηκε από μέσο ενημέρωσης προς την κοινή γνώμη, επαναλαμβάνω, το χαλκευμένο, όχι το κανονικό που παρέμεινε στα χέρια της δικαιοσύνης και αυτό επικαλείστε ακόμη και σήμερα. Η βεβαιότητα του Πρωθυπουργού ότι δεν υπήρχε εύφλεκτο υλικό και όσοι το επισημαίνουν είναι «ψεκασμένοι». Η παρεμπόδιση του κ. Τριαντόπουλου να παραστεί στην εξεταστική ακόμη και ως μάρτυρας.

Έρχεται σήμερα ο κ. Μητσοτάκης και ως απάντηση στα Τέμπη προτάσσει την κατοχύρωση της αξιολόγησης στο Σύνταγμα. Αλήθεια, τόσο απελπισμένοι είστε; Τόσο απελπισμένοι; Ως απάντηση στα Τέμπη προτάσσετε τη συνταγματική κατοχύρωση της αξιολόγησης; Υπήρχε ήδη νόμος για την αξιολόγηση, τον οποίον εσείς δεν εφαρμόζετε και η αξιολόγηση γίνεται για να υπηρετήσει την αξιοκρατία.

Εσείς, κύριοι της Νέας Δημοκρατίας, τι σχέση έχετε με την αξιοκρατία; Ας πάρουμε την περίπτωση του σιδηροδρόμου. Εσείς δεν είστε που διορίσατε παράνομα τον μοιραίο σταθμάρχη; Εσείς δεν είστε που διορίσατε αποτυχόντα Βουλευτή της Νέας Δημοκρατίας από την Κοζάνη Πρόεδρο της ΕΡΓΟΣΕ; Εσείς δεν είστε που διορίσατε κατόπιν δεύτερο Πρόεδρο έναν εκ των πενήντα που είχαν υπογράψει για την υποψηφιότητα του κ. Μητσοτάκη το 2015; Εσείς δεν είστε που διορίσατε Γενικό Γραμματέα Μεταφορών συνδικαλιστικό στέλεχος της Νέας Δημοκρατίας στο ΤΕΕ; Εσείς δεν είστε που γεμίσατε όλο το Διοικητικό Συμβούλιο της ΕΡΓΟΣΕ με κομματικά στελέχη της Νέας Δημοκρατίας; Για ποια αξιολόγηση και ποια αξιοκρατία μάς μιλάτε; Ποιον κοροϊδεύετε και ποιον μας λέτε ότι θα διορθώσετε; Τον εαυτό σας μετά από έξι χρόνια; Τι θα κάνετε δηλαδή; Θα αλλάξετε δέρμα;

Κυρίες και κύριοι συνάδελφοι, ο κόσμος που βγήκε στον δρόμο μάς είπε ότι δεν θέλει να ζει σε μια χώρα που συγκρούονται τρένα. Δεν θέλει να ζει σε μια χώρα στην οποία η εκτελεστική εξουσία προσπαθεί ξανά και ξανά να επηρεάσει τη δικαιοσύνη. Δεν θέλει ένα κράτος πελατειακό, διεφθαρμένο, κομματικό λάφυρο του εκάστοτε νικητή των εκλογών. Δεν θέλει έναν Πρωθυπουργό που πηγαίνει να προκαταλάβει τις κρίσεις της δικαιοσύνης. Και να θυμάστε κάτι: Στην ελληνική δημοκρατία αναντικατάστατες είναι μόνο η δημοκρατία και η δικαιοσύνη, όχι ο κ. Μητσοτάκης.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει τώρα ο κ. Βλαχάκος από τη Νέα Δημοκρατία.

**ΝΙΚΟΛΑΟΣ ΒΛΑΧΑΚΟΣ:** Ευχαριστώ πολύ, κύριε Πρόεδρε.

Κυρίες και κύριοι Υπουργοί, κύριοι συνάδελφοι, βρισκόμαστε εδώ για να εξετάσουμε την πρόταση δυσπιστίας που κατατέθηκε από τα κόμματα της Αντιπολίτευσης με στόχο και πάλι τον αποπροσανατολισμό της κοινής γνώμης και τον διχασμό του ελληνικού λαού. Για ακόμα μία φορά βλέπουμε συντονισμένες προσπάθειες με σκοπό την αποσταθεροποίηση της χώρας και αυτήν τη φορά δυστυχώς με τον χειρότερο τρόπο. Οι πολιτικοί μας αντίπαλοι επέλεξαν να μετατρέψουν τον πόνο των συγγενών των θυμάτων, αλλά και όλων των Ελλήνων, σε κομματικό λάβαρο, με στόχο να παρουσιάσουν φθορά της Κυβέρνησης, να σπείρουν την αμφιβολία και να προσπαθήσουν να κλονίσουν την εμπιστοσύνη μιας ολόκληρης κοινωνίας.

Κύριοι συνάδελφοι, θεωρώ πως θα είναι συνετό και ωφέλιμο για όλους μας να λαμβάνουμε σωστά τα μηνύματα της ελληνικής κοινωνίας. Οι Έλληνες ζητούν δικαίωση και ασφάλεια στην καθημερινότητά τους. Επιτρέψτε μου, όμως, να σας πω πως κανένας πολίτης αυτής της χώρας δεν θα αποζητούσε την πολιτική αστάθεια που προσπαθείτε να προκαλέσετε. Σε μια χρονική στιγμή που η Ευρωπαϊκή Ένωση καλείται να αντεπεξέλθει σε εσωτερικές, αλλά και διατλαντικές δυσκολίες, η Αντιπολίτευση εργαλειοποιεί τον πόνο των συγγενών των θυμάτων και την ευαισθησία των συμπολιτών μας και καταθέτει πρόταση δυσπιστίας κατά της Κυβέρνησης.

Η Κυβέρνηση του Κυριάκου Μητσοτάκη από την πρώτη στιγμή της θητείας της ακολουθεί πιστά το πρόγραμμα που είχε εξαγγείλει προεκλογικά και συνεχίζει όλο αυτό το διάστημα που εσείς προσπαθείτε να αποπροσανατολίσετε ολόκληρη την κοινωνία με συνέπεια και σταθερότητα να υλοποιεί όλες τις δεσμεύσεις της απέναντι στον ελληνικό λαό. Μέσα από μια σειρά κοινωνικών έργων, μέσα από την αξιοποίηση των επενδυτικών ευκαιριών, αλλά και με τα έργα που πραγματοποιούνται με στόχο την ανάπτυξη, τον εκσυγχρονισμό και την αναβάθμιση πολλών και διαφορετικών τομέων, έχει καταφέρει να εξασφαλίσει την πολιτική σταθερότητα της χώρας εντός, αλλά και εκτός των συνόρων.

Επιτρέψτε μου να αναφερθώ στο κυβερνητικό έργο, ξεκινώντας από τον κλάδο της υγείας που αποτελεί ένα από τα κεντρικά θέματα της πολιτικής ατζέντας της Κυβέρνησης της Νέας Δημοκρατίας, η οποία από την αρχή της θητείας της έχει προχωρήσει σε διάφορες μεταρρυθμίσεις και πρωτοβουλίες, με στόχο την αναβάθμιση των υπηρεσιών υγείας, την αύξηση της χρηματοδότησής τους και τη βελτίωση της ποιότητας των παρεχόμενων υπηρεσιών. Θέματα που αφορούν την αναβάθμιση του Εθνικού Συστήματος Υγείας και μεταρρυθμίσεις που κρίνονται απαραίτητες για την ορθότερη λειτουργία του ΕΣΥ έρχονται συνεχώς υπό τη μορφή νομοσχεδίων από το Υπουργείο Υγείας.

Στο μέχρι τώρα διάστημα της διακυβέρνησης του Κυριάκου Μητσοτάκη άλλαξαν ριζικά θέματα-αγκάθια -ας μου επιτραπεί η έκφραση αυτή- για το σύστημα υγείας. Χρόνια προβλήματα που δυσχέραιναν την ορθή λειτουργία των υπηρεσιών υγείας στη χώρα μας, τώρα έχουν πια αλλάξει καθοριστικά, όπως η αναμόρφωση του Εθνικού Συστήματος Τραύματος, κίνητρα προσέλκυσης και παραμονής των ιατρών του ΕΣΥ σε άγονες και προβληματικές περιοχές, τα προγράμματα προληπτικής ιατρικής για τον καρκίνο του μαστού, τραχήλου της μήτρας, παχέος εντέρου και καρδιαγγειακών νοσημάτων που σώζουν και θα συνεχίσουν να σώζουν ζωές και φυσικά οι ανακαινίσεις των νοσοκομείων και των κέντρων υγείας της χώρας με πόρους από το Ταμείο Ανάκαμψης.

Φυσικά δεν είναι μόνο ο κλάδος της υγείας στον οποίον αξίζει να αναφερθούμε, καθώς η Κυβέρνηση της Νέας Δημοκρατίας κάνει σημαντικά βήματα και σημειώνει μεγάλη πρόοδο σε πολλούς τομείς που απασχολούν την καθημερινότητα των πολιτών.

Εν συντομία, λοιπόν, θα αναφερθώ σε κάποιους από αυτούς, καθώς ο χρόνος δεν είναι αρκετός για να μπορέσουμε να αναδείξουμε το έργο αυτής της Κυβέρνησης που με τόσο κόπο προσπαθείτε να επισκιάσετε.

Στον κλάδο της παιδείας η χώρα μας φέτος έκανε το μεγάλο βήμα και έδωσε την ευκαιρία σε ιδρύματα του εξωτερικού να καταθέσουν αιτήσεις για τη λειτουργία μη κρατικών πανεπιστημίων, ενώ ταυτόχρονα τα ελληνικά δημόσια πανεπιστήμια συνεργάζονται με κορυφαία ιδρύματα του εξωτερικού, πραγματοποιώντας κοινά προγράμματα σπουδών. Στον τομέα της ψηφιοποίησης η Ελλάδα έκανε τεράστια άλματα βελτίωσης, έχοντας παραπάνω από δύο χιλιάδες υπηρεσίες στο gov.gr, που αναμφίβολα διευκολύνουν την καθημερινότητα όλων μας και φυσικά με τελευταίο το Κτηματολόγιο, το οποίο αναμένεται να ολοκληρωθεί άμεσα.

Επιπλέον, κυρίες και κύριοι συνάδελφοι, είναι αδύνατο να μην αναφερθούμε και στις κινήσεις που έχουν γίνει από μεριάς της Κυβέρνησης και του Υπουργείου Προστασίας του Πολίτη και αφορούν την πρόληψη και αντιμετώπιση της ενδοοικογενειακής βίας με τη λειτουργία του panic button και στην προστασία των ανηλίκων. Βλέπουμε πως κάθε μέρα οι καταγγελίες αλλά και οι εξυγιάνσεις τέτοιων εγκληματικών ενεργειών όλο και αυξάνονται.

Κυρίες και κύριοι της Αντιπολίτευσης, το μήνυμα του ελληνικού λαού είναι ξεκάθαρο για εμάς. Για εσάς μάλλον όχι. Καταθέσατε μια πρόταση δυσπιστίας και κάποιοι από εσάς ζητάτε εκλογές. Η ανάγκη των συμπολιτών μας όμως είναι να μάθουν την αλήθεια, να αποδοθούν ευθύνες και επιτέλους να φτιάξουμε τον ελληνικό σιδηρόδρομο. Εύχομαι όσοι ακούν και θα ακούσουν τη συζήτησή μας αυτές τις ημέρες να έχουν την ευκαιρία να βγάλουν τα δικά τους συμπεράσματα και να μην επιτρέψουν σε κανέναν να εργαλειοποιεί τον πόνο και τις ανάγκες της ελληνικής κοινωνίας με μοναδικό σκοπό τον διχασμό. Η Ελλάδα με Πρωθυπουργό τον Κυριάκο Μητσοτάκη προχωρά μπροστά, σταθερά, έχοντας ως προτεραιότητα μόνο και πάντα τον ελληνικό λαό, μακριά από λαϊκισμούς και τοξικότητα.

Στο σημείο αυτό θέλω να αναφερθώ και στην προσβολή την οποία έχουμε δεχθεί κατά καιρούς, ειδικά το τελευταίο διάστημα, ότι είμαστε δολοφόνοι και ότι έχουμε βαμμένα τα χέρια μας με αίμα. Προσωπικά, λοιπόν, έχω βαμμένα τα χέρια μου με αίμα προσπαθώντας, τη στιγμή που οι άλλοι θέλουν να διχάσουν τον ελληνικό λαό, να σώσω ανθρώπινες ζωές από τροχαία ατυχήματα και όχι μόνο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Βλαχάκο.

Τον λόγο έχει τώρα ο Υπουργός Υγείας κ. Άδωνις Γεωργιάδης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ πάρα πολύ, κύριε Πρόεδρε.

Κυρίες και κύριοι συνάδελφοι, συζητάμε σήμερα μία πρόταση δυσπιστίας η οποία διεξάγεται σε ένα εξαιρετικά τοξικό κλίμα. Και οφείλω να πω ότι προσωπικά έπεσα έξω. Όταν τελείωσαν οι εκλογές του 2023 είχα τότε δηλώσει ότι θεωρώ την εκλογική νίκη της Νέας Δημοκρατίας ήττα της τοξικότητας και ότι ο ελληνικός λαός έδειξε ότι αποφάσισε να γυρίσει σελίδα. Δυστυχώς έχω πέσει έξω. Και η τοξικότητα όχι μόνο έχει επανέλθει στην πολιτική μας ζωή, αλλά έχει επανέλθει δριμύτερη παρά ποτέ.

Παλαιότεροι συνάδελφοι του ΠΑΣΟΚ έχουν πικράν πείρα της τοξικότητος της εποχής του αντιμνημονίου την οποία είχα βιώσει και εγώ ως ένας από αυτούς που είχαν ψηφίσει το μνημόνιο από την πρώτη στιγμή. Οφείλω να πω, έχοντας βιώσει και εκείνη την περίοδο και την τωρινή, ότι η τοξικότητα του παρόντος χρόνου ξεπερνά κατά πολύ εκείνης της περιόδου.

Μας παρουσιάζουν περίπου ως τέρατα. Εμένα κυρίως. Λες κι εμείς δεν είμαστε φτιαγμένοι από σάρκα, ούτε μας γέννησε μάνα. Εγώ, κυρία Αναγνωστοπούλου, που κουνάτε το κεφάλι, έχασα και τους δυο γονείς μου μέχρι τα είκοσί μου χρόνια. Έχω βιώσει τον θάνατο στην πιο τρυφερή ηλικία ενός παιδιού στη Γ΄ Λυκείου όταν έχασα ξαφνικά τον πατέρα μου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Λυπάμαι.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Και δεν περιμένω κανέναν, μα κανέναν, να μου κάνει μαθήματα ανθρωπιάς και ανθρωπισμού. Δεν τη χρειαζόμαστε και κανένας από μας δεν τη χρειάζεται από τη Νέα Δημοκρατία.

Κουνάει το κεφάλι της η κ. Αναγνωστοπούλου, γιατί οι άνθρωποι της Αριστεράς αν για κάτι πραγματικά διακρίνονται είναι το θράσος, ενώ εμείς στη Νέα Δημοκρατία αν για κάτι διακρινόμαστε είναι η ανικανότητα στην επικοινωνία. Η κ. Αναγνωστοπούλου μέλος κυβερνήσεως Τσίπρα και μεγάλο στέλεχος του ΣΥΡΙΖΑ μέχρι πρότινος, μέχρι να πάει στη Νέα Αριστερά, κουνάει το κεφάλι σε μένα και αυτή η παράταξη εκεί κατηγορεί τη Νέα Δημοκρατία για συγκάλυψη.

Θέλετε να μιλήσουμε για μια πραγματική συγκάλυψη; Στις 23 Ιουλίου 2018 γίνεται η μεγάλη τραγωδία στο Μάτι. Στις 6 Αυγούστου 2018 η κυβέρνηση του κ. Αλέξη Τσίπρα, μέλος της οποίας υπήρξε η κ. Αναγνωστοπούλου που κούναγε πριν το κεφάλι, αποφάσισε να διορίσει Αρχηγό της Πυροσβεστικής τον έως τότε Υπαρχηγό κ. Βασίλη Ματθαιόπουλο. Ο κ. Ματθαιόπουλος πριν από λίγους μήνες καταδικάστηκε σε τριάντα μήνες φυλάκιση. Ξέρετε γιατί καταδικάστηκε;

Διαβάζω και το καταθέτω στα Πρακτικά από την εφημερίδα «Αυγή»: «Ο ίδιος ο μάρτυρας σε συνάντηση που είχε με τον κ. Ματθαιόπουλο δέχθηκε πίεση να μην συντάξει την πραγματογνωμοσύνη σύμφωνα με τα πραγματικά γεγονότα και να αποδώσει την πύρινη κόλαση στην άναρχη δόμηση, στον αέρα κ.λπ.. Ο μάρτυρας κατέθεσε πως ενημέρωσε την εισαγγελία κι έτσι με πρωτοβουλία του τότε προϊσταμένου Ηλία Ζαγοραίου εκδόθηκε δεύτερο διοριστήριο που εξασφάλιζε μεγαλύτερη ευελιξία στον επιπυραγό». Τον δικαστικό πραγματογνώμονα στον οποίο έκανε το μπούλινγκ για το οποίο καταδικάστηκε ο κ. Ματθαιόπουλος. Ακούστε, κυρία Αναγνωστοπούλου που είχατε το θράσος να κουνάτε και το κεφάλι σας.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Φτάνει.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** «Όταν πήρα δεύτερο διοριστήριο έγινε πιο έντονη η διαδικασία της αντίδρασης. Όποτε πήγαινα, είτε με χειρονομίες είτε με λόγια, δεχόμουν πίεση. «Πρόσεξε τι θα γράψεις. Θα πάθεις κακό. Θα σε στείλουμε στη Σάμο ή στην Κω και στην πρώτη φωτιά δεν θα σου σηκώνουμε τα εναέρια. Ό,τι συνέβη στην πυρκαγιά της Μάνης και στα Κύθηρα. Έτσι γίνονται τα παιχνίδια να ξέρεις». Και σημείωσε παρακάτω σε ερώτηση του προέδρου ότι δέχτηκε όχι μόνο μπούλινγκ αλλά ευθεία απειλή. Και ξέρετε τι δήλωσε ο κ. Ματθαιόπουλος τελικά στο δικαστήριο; Ένοχος.

(Στο σημείο αυτό ο Υπουργός Υγείας κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριοι του ΣΥΡΙΖΑ –ό,τι είστε τώρα, διάφορα κομματίδια εκεί- έχετε υπάρξει μέλος μιας κυβέρνησης με την τραγωδία στο Μάτι. Δώσατε το αξίωμα του Αρχηγού στον Υπαρχηγό που ήταν στο Μάτι και μετά αυτός ο Αρχηγός που εσείς επιλέξατε όχι μόνο έκανε συγκάλυψη, αλλά έχει καταδικαστεί για τη συγκάλυψη και έχει παραδεχτεί τη συγκάλυψη. Και εσείς, κυρία μου, κάθεστε από την Αριστερά και κάνετε μαθήματα στη Νέα Δημοκρατία και εμείς σας ακούμε; Αυτό μάλιστα. Είναι συγκάλυψη. Αποδεδειγμένη δικαστικά και αναμφίβολα. Και γι’ αυτό ζητάτε να πέσει η Κυβέρνηση και δεν ντρέπεστε; Και πιστεύετε πραγματικά ότι η Ελλάδα πρόκειται να ξαναγυρίσει στην εποχή του 2015, στην εποχή των «αγανακτισμένων»;

Ξέρετε ποια ήταν, κυρίες και κύριοι συνάδελφοι του ΠΑΣΟΚ, που κάνατε την πρόταση δυσπιστίας, η πιο δύσκολη στιγμή σας στη διακυβέρνηση του 2010-2012 μέχρι να πέσει η κυβέρνηση Παπανδρέου και να πάμε στη συγκυβέρνηση Παπαδήμου; Ήταν η πλατεία απ’ έξω με τους «αγανακτισμένους» που ξεκίνησε με τη μεγάλη πορεία που έκαψε τους ανθρώπους στη Marfin, για τους οποίους ποτέ δεν απολογήθηκε κανένας, ούτε έκλαψε κανείς από την Αριστερά, ούτε έκαναν ποτέ πορεία και συλλαλητήριο. Κανένας τους. Και μετά έκαναν απ’ έξω κατάληψη στην πλατεία με κάτι κρεμάλες. Ήταν το κίνημα των αγανακτισμένων.

Ξέρετε πού οδήγησε αυτό το κίνημα των αγανακτισμένων, κύριοι συνάδελφοι του ΠΑΣΟΚ, το οποίο υποστηρίζετε στη νέα του μορφή, στην τοξικότητα; Ένα βήμα πριν να βγούμε από την Ευρωζώνη, σε κλειστές τράπεζες, στην καταστροφή του ΠΑΣΟΚ που πήγε από το 40% στο 13%, στους προπηλακισμούς των Βουλευτών σας.

Και ρίχνετε, κύριοι του ΠΑΣΟΚ, νερό στον μύλο της τοξικότητας καταθέτοντας μαζί με αυτούς πρόταση δυσπιστίας; Με αυτούς που σας κυνηγούσαν στις ταβέρνες και πέταγαν πέτρες και γιαούρτια; Και σας έδερναν; Και σας κατηγορούσαν και λέγανε –θυμάμαι τον Παπανδρέου τότε- ότι ήσασταν προδότες; Και με αυτούς πάτε και υπογράφετε πρόταση δυσπιστίας για να ρίξετε τον Μητσοτάκη; Και δεν σέβεστε ούτε την ιστορία του ΠΑΣΟΚ; Δεν σέβεστε τον εαυτό σας, τους συναδέλφους σας που προπηλακίζανε; Πού είμαστε εμείς; Αλτσχάιμερ έχουμε πάθει; Δεν ήμασταν στη Βουλή και τα βλέπαμε; Είναι εξαιρετικά λυπηρό ότι το Πανελλήνιο Σοσιαλιστικό Κίνημα –εγώ το λέω πάντα- που έβαλε πλάτη για να μείνει η Ελλάδα στο ευρώ, συνυπογράφει με την κ. Κωνσταντοπούλου.

Ξέρετε ποια είναι η κ. Κωνσταντοπούλου, κύριε Χρηστίδη –δεν ήσασταν Βουλευτής τότε- και κύριε Τσίμαρη; Ήταν η Πρόεδρος της Βουλής που, όταν το καλοκαίρι του 2015 μετά τη στροφή του Τσίπρα έπρεπε να ψηφιστεί το μνημόνιο για να μην γίνει στην Ελλάδα default, δηλαδή πιστωτικό γεγονός και πάμε στη δραχμή, κράτησε όλους τους Βουλευτές όλο το βράδυ -κοιμόμασταν στα πατώματα- γιατί με τερτίπια δικονομικά στη Διάσκεψη των Προέδρων προσπαθούσε να πάει τη χώρα στη δραχμή. Το θυμάστε; Με αυτή την κυρία συνυπογράψατε. Με αυτή που ήθελε να πάει την Ελλάδα στη δραχμή. Και δεν ντρέπεστε. Δεν ντραπήκατε τον εαυτό σας και την ιστορία σας. Και πήγατε μαζί της να συμμαχήσετε.

(Χειροκροτήματα από την πτέρυγα της Νέας Δημοκρατίας)

Για να κερδίσετε τι; Ούτε από πολιτική δεν ξέρετε. Μόνο την Κωνσταντοπούλου ωφελείτε με αυτό που κάνετε. Το μόνο κόμμα που ανεβαίνει είναι ο Βελόπουλος και η Κωνσταντοπούλου στις δημοσκοπήσεις. Ξέρετε γιατί; Γιατί από την τοξικότητα την οποία δυστυχώς η πρότασή σας υποθάλπει και υποδαυλίζει, ένα κόμμα το οποίο είναι κόμμα συστημικό που πράγματι έχει ιστορία, ρίζες, κανονικούς ανθρώπους, όχι μόνο δεν μπορεί να κερδίσει αλλά μόνο θα χάνει.

Κάνατε σύμπραξη με τους χειρότερούς σας εχθρούς κατά του Μητσοτάκη και βλάπτετε πάνω από όλα και το ΠΑΣΟΚ. Και ούτε αυτό δεν έχετε καταλάβει. Μωραίνει Κύριος ον βούλεται απολέσαι.

Θα μου επιτρέψετε, κύριε Πρόεδρε, να πάρω δύο ακόμη λεπτά. Θα πω δυο λόγια τώρα για το Υπουργείο Υγείας, αφού συζητάμε μια πρόταση δυσπιστίας. Πρώτα απ’ όλα, άκουσα πάρα πολλούς από εσάς να λέτε συνέχεια «την κατάρρευση του ΕΣΥ». Τα δίνω για τα Πρακτικά της Βουλής, κυρίως για τους συναδέλφους της Νέας Δημοκρατίας να τα πάρετε να τα έχετε στα κανάλια και στη Βουλή, όποτε τα ακούτε. Η ανακοίνωση του Πανελληνίου Ιατρικού Συλλόγου βγήκε προχθές, θα απαντήσω αύριο αναλυτικά με ονοματεπώνυμα. Προσλήψεις ιατρών ΕΣΥ Ιανουάριος ’24 - Φεβρουάριος ’25 για νοσοκομεία και ΠΦΥ, συν 390 άτομα. Μόνο στα νοσοκομεία έχουμε σε έναν χρόνο συν 580 γιατρούς. Τα καταθέτω αναλυτικά για να μην τα λέμε τώρα ένα, ένα και ανά ειδικότητα.

(Στο σημείο αυτό ο Υπουργός Υγείας κ. Σπυρίδων - Άδωνις Γεωργιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σήμερα έχουμε περισσότερο ιατρικό και νοσηλευτικό και λοιπό προσωπικό στο ΕΣΥ απ’ ό,τι είχαμε ποτέ. Είναι το ΕΣΥ που φθίνει.

Σήμερα, κυρίες και κύριοι συνάδελφοι, έχουμε περισσότερη παραγωγή χειρουργείων στο ΕΣΥ απ’ ό,τι είχαμε σε όλη την ιστορία του. Πώς γίνεται να κάναμε το 2024 ρεκόρ χειρουργικών επεμβάσεων στο ΕΣΥ, ενώ το ΕΣΥ καταρρέει και έχει γίνει κέντρο υγείας, κυρίες και κύριοι συνάδελφοι; Μπορεί ταυτόχρονα ένα σύστημα που καταρρέει να έχει κάνει ρεκόρ χειρουργικών επεμβάσεων;

Πάμε να δούμε λίγο τι πετύχαμε μέσα σε ένα χρόνο; Πετύχαμε να εντάξουμε 1,93 δισεκατομμύρια ευρώ στο Ταμείο Ανάκαμψης, έργα μόνο για το Υπουργείο Υγείας. Υπερκαλύψαμε τον στόχο απορρόφησης του Ταμείου Ανάκαμψης του Υπουργείου Υγείας κατά 171%. Από 234 εκατομμύρια ξεπεράσαμε τα 400 εκατομμύρια μέσα σε έναν χρόνο. Θεσμοθετήσαμε τις πιο σημαντικές μεταρρυθμίσεις του ΕΣΥ, τα δωρεάν απογευματινά χειρουργεία.

Έχουμε στον διαγωνισμό τώρα το πολυκαναλικό σύστημα εξυπηρέτησης πολιτών. Τι είναι αυτό; Μέχρι το καλοκαίρι θα υπάρχει ένας τετραψήφιος δωρεάν αριθμός στο ΕΣΥ που θα αντικαταστήσει όλα τα νούμερα που παίρνετε εδώ και χρόνια και πληρώνετε για να κλείσετε ραντεβού, στο οποίο θα έχουμε βάλει όλα τα ραντεβού του ΕΣΥ, τα πάντα. Πάνω από 20 εκατομμύρια ραντεβού το χρόνο θα κλείνονται από τον τετραψήφιο αριθμό. Πώς είναι ο 1555 για το Εργασίας και τον ΕΦΚΑ και τη ΔΥΠΑ, θα έχουμε το αντίστοιχο τετραψήφιο δωρεάν για το ΕΣΥ από τις αρχές Ιουνίου αυτού του χρόνου. Και όλα τα ραντεβού των πολιτών για νοσοκομεία, για κέντρα υγείας, για συμβεβλημένους γιατρούς του ΕΟΠΥΥ θα είναι δωρεάν και αυτόματα με ένα απλό σύστημα και μια απλή πλατφόρμα.

Για τα φαρμακεία του ΕΟΠΥΥ, που γίνεται η γνωστή φασαρία, από τον Απρίλιο ξεκινάει η διανομή κατ’ οίκον. Τέλειωσε ο διαγωνισμός, κατοχυρώθηκε ο πλειοδότης, τώρα υπογράφεται η σύμβαση και θα μπορούν να παίρνουν τα φάρμακά τους κατευθείαν στο σπίτι και ήδη τους φτιάξαμε ηλεκτρονική πλατφόρμα, όπου μπορούν να κλείσουν το ραντεβού και να μην ταλαιπωρούνται στις ουρές.

Ανακαινίζουμε στις επτά υγειονομικές περιφέρειες ενενήντα τρία νοσοκομεία. Σήμερα που μιλάμε, στο ΕΣΥ που καταρρέει, σε ογδόντα έξι νοσοκομεία ταυτόχρονα έχουμε εργολάβους. Σε ογδόντα έξι νοσοκομεία από τα εκατόν είκοσι οκτώ! Σήμερα που μιλάμε ανακαινίζονται ταυτόχρονα εξήντα τρία τμήματα επειγόντων περιστατικών.

Κυρίες και κύριοι συνάδελφοι, δείξτε μου μία περίοδο στο ΕΣΥ από την ίδρυσή του που γίνονταν ταυτόχρονα τόσα έργα. Ούτε στον ύπνο τους δεν τα έχουν δει. Εκδίδεται άμεσα, ίσως και αύριο, η υπουργική απόφαση για να μπορούν οι ιδιώτες γιατροί να συνεργάζονται με τα δημόσια νοσοκομεία. Αυτή μάλλον θα εκδοθεί αύριο. Ανακαινίζουμε εκατόν εξήντα τέσσερα κέντρα υγείας.

Την Τρίτη στις 12 το μεσημέρι στο Υπουργείο Υγείας, με τον Υπουργό Ψηφιακής Διακυβέρνησης παρουσιάζουμε τον Ηλεκτρονικό Φάκελο Υγείας που ήδη από την πρώτη φάση μπαίνει σε λειτουργική χρήση και άρα, το μεγαλύτερο έργο ψηφιακό στα χέρια του ΕΣΥ γίνεται πραγματικότητα.

Σχετικά με τους ογκολογικούς ασθενείς: Πριν έρθω εδώ μιλούσαμε στο τέταρτο ογκολογικό συνέδριο των γυναικών με καρκίνο και σηκώθηκε μία ασθενής –μπορείτε να δείτε το βίντεο, το έχω ανεβάσει στην σελίδα στο Facebook- που με ευχαρίστησε και μου είπε: «Η Κυβέρνησή σας και εσείς προσωπικά, κύριε Υπουργέ, έχετε κάνει μέσα σε έναν χρόνο ό,τι δεν έχει γίνει για μας εδώ και είκοσι πέντε χρόνια».

Ξέρετε τι έχουμε κάνει σε ένα χρόνο; Το Εθνικό Μητρώο Νεοπλασιών. Το ζητούσαν οι ογκολογικοί ασθενείς είκοσι πέντε χρόνια και είναι τώρα και λειτουργεί. Ξέρετε τι άλλο κάναμε; Βάλαμε τους βιοδείκτες και τους αποζημιώνουμε στον ΕΟΠΥΥ. Το συζητάγανε είκοσι χρόνια και το κάναμε αυτόν τον χρόνο. Και τώρα το έχουν στη διάθεσή τους οι ογκολογικοί ασθενείς.

Καταφέραμε με όλα αυτά να επιτύχουμε πλήρη έλεγχο του προϋπολογισμού, να μειώσουμε μετά από πολλά χρόνια το claw back και στο φάρμακο και στις διαγνωστικές εξετάσεις και να ξεκινήσουμε μια σειρά ψηφιακών έργων όπου έχουμε την αναβάθμιση της ψηφιακής ετοιμότητας των νοσοκομείων για να πηγαίνουμε γρηγορότερα στα ΤΕΠ και να μην ταλαιπωρείται ο κόσμος από σήμερα οκτώ και εννιά και δέκα ώρες.

Να πω μέχρι το τέλος αυτού του μήνα λειτουργεί πιλοτικά η ηλεκτρονική ιχνηλάτηση ασθενούς, αυτό που λέγαμε «βραχιολάκι» στο Νοσοκομείο του Ευαγγελισμού. Μέχρι το καλοκαίρι θα βρίσκεται σε δώδεκα νοσοκομεία, Λαϊκό, Γεννηματά, ΚΑΤ, Παίδων Πεντέλης, Παίδων Αγία Σοφία, Παίδων Αγλαΐα Κυριακού, Άγιοι Ανάργυροι, Άγιος Σάββας, Πανεπιστημιακό Ρίου, Πανεπιστημιακό Ιωαννίνων, Κάρπαθο και Σισμανόγλειο.

Με την ηλεκτρονική ιχνηλάτηση θα μπορούμε να επιταχύνουμε στο μισό τον χρόνο που περιμένει ένας ασθενής στις αναμονές στο τμήμα επειγόντων περιστατικών. Πιάσαμε με ηλεκτρονικά συστήματα που εγκαταστήσαμε μέσα σε αυτόν τον χρόνο υπερσυνταγογράφηση και πάρα πολλούς γιατρούς, οι οποίοι έκαναν δυστυχώς απάτες. Εφαρμόσαμε θεραπευτικά και διαγνωστικά πρωτόκολλα. Φτιάξαμε νέο σύστημα ηλεκτρονικής συνταγογράφησης. Πετύχαμε να είμαστε σύμφωνοι με τον HMVO κ.λπ. κ.λπ.. Μην σας πω πάρα πολλά γιατί δεν θέλω να σας κουράσω.

Όποιος σας πει ότι έχει περάσει ο χρόνος αυτός χωρίς να δουλεύουμε για το Εθνικό Σύστημα Υγείας, είναι ψεύτης. Θεσπίσαμε κίνητρα για τις άγονες περιοχές και λένε: «Δεν έχουμε πετύχει το σύνολο των στόχων μας».

Επειδή βλέπω εδώ τον συνάδελφο από τη Δράμα, ξέρετε πόσους γιατρούς προκηρύσσουμε την άλλη εβδομάδα για τη Δράμα; Δεκατέσσερις γιατρούς. Ταυτόχρονα. Έχετε ξαναδεί στη Δράμα δεκατέσσερις προκηρύξεις γιατρών με τα κίνητρα;

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Προκηρύξεις είδαμε. Γιατρούς δεν είδαμε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Θα έρθει και η ώρα που θα έρθουν οι γιατροί, αγαπητέ κύριε συνάδελφε. Αλλά, σε άγονη περιοχή –να πω για να το ξέρει ο κόσμος- από τις τριακόσιες πενήντα άγονες θέσεις που έχουμε προκηρύξει, έχουμε ήδη καλύψει τις διακόσιες εξήντα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, παρακαλώ ολοκληρώστε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Θα ολοκληρώσω αμέσως.

Από τριακόσιες πενήντα άγονες κενές θέσεις στη Δράμα, στην Κω, έχουν καλυφθεί διακόσιες εξήντα. Έχουμε πρόβλημα με αυτά τα δύο μέρη. Είναι αλήθεια αυτό που είπατε, αλλά δεν το βάζουμε κάτω. Κάθε φορά κάνουμε προκήρυξη μέχρι να πετύχουμε να πάμε γιατρούς εκεί. Όχι μόνο δεν αδιαφορούμε, αλλά είμαστε από πάνω, ούτε κρύβουμε το πρόβλημα.

Όποιος, λοιπόν, σηκώνεται εδώ πέρα και λέει ελαφρά τη καρδία «το ΕΣΥ καταρρέει», «το ΕΣΥ έχει γίνει κέντρο υγείας», «το ΕΣΥ δεν δουλεύει», να πάει, κύριε Φλώρε, κύριε συνάδελφε, στο «Αγία Σοφία» να ρωτήσετε τους εργαζομένους εκεί στο νοσοκομείο που έγινε καινούργιο. Γιατί δεν πάτε αφού το ξέρετε το νοσοκομείο; Να δείτε με τα μάτια σας αν καταρρέει το ΕΣΥ. Ολοκαίνουργιο νοσοκομείο είναι πια το Παίδων «Αγία Σοφία», με καινούργια ΤΕΠ, με καινούργιες κλινικές και το ξέρετε καλά και δεν το λέτε. Δεν το λέτε για να λαϊκίζετε κι εσείς. Και ξέρετε πολύ καλά ότι το ξέρω πως το γνωρίζετε.

Άρα, λοιπόν, σηκώνεστε ένας-ένας, βρίζετε το ΕΣΥ, ότι δεν έχει γίνει τίποτα και δεν έχετε πατήσει σε νοσοκομείο. Γιατί αν είχατε πατήσει, θα βλέπατετο τι γίνεται ταυτόχρονα. Το μεγαλύτερο έργο κτιριολογικής αναβάθμισης από την ίδρυσή του, το μεγαλύτερο πρόγραμμα αγοράς εξοπλισμού από την ίδρυσή του και οι περισσότερες προσλήψεις, εξίμισι χιλιάδες πέρυσι και πεντέμισιχιλιάδες φέτος, από την ίδρυσή του. Και όλα αυτά για σας είναι ψίχουλα.

Μόνο ένα τελευταίο θα πω, για να το ξέρουν οι συνάδελφοι της Νέας Δημοκρατίας. Όταν ήρθαμε στη διακυβέρνηση, από την καλή Αριστερά παραλάβαμε προϋπολογισμό για τα εκατόν είκοσι οκτώ νοσοκομεία της χώρας 1,6 δισεκατομμύρια. Εμείς, που θέλουμε να ιδιωτικοποιήσουμε το ΕΣΥ και να το ξεπουλήσουμε σε ιδιώτες και να το κλείσουμε και να το αφήσουμε, έχουμε πάει τον προϋπολογισμό για τα ίδια εκατόν είκοσι οκτώ νοσοκομεία στα 3,2 δισεκατομμύρια. Δηλαδή, έχουμε διπλασιάσει τον προϋπολογισμό σε έξι χρόνια.

Γίνεται, κυρίες και κύριοι συνάδελφοι, να διπλασιάζεις τον προϋπολογισμό, να αυξάνεις το προσωπικό, να ανακαινίζεις τα κτίρια και το κρυφό σου σχέδιο να είναι να το ξεπουλήσεις και να το κλείσεις; Και δεν ντρέπονται;

Και να πω κάτι ακόμα, γιατί βλέπω τον Νίκο τον Παπαθανάση, για να καταλάβει και ο κόσμος την παράνοια που ζούμε. Στο Υπουργείο Ανάπτυξης, όταν ήμουν Υπουργός Ανάπτυξης, είχαμε το Πρόγραμμα Δημοσίων Επενδύσεων. Φαντάζομαι, όσοι έχετε κυβερνήσει, ξέρετε ποιο είναι το Πρόγραμμα Δημοσίων Επενδύσεων. Για όσους, όμως, δεν έχουν κυβερνήσει να σας πω πως είναι ο κεντρικός κουμπαράς από τον οποίο γίνονται όλα τα δημόσια έργα.

Όταν μία περιφέρεια κάνει ένα έργο και ζητάει αύξηση του προϋπολογισμού, η περιφέρεια είναι υπεύθυνη για το έργο, για το φυσικό αντικείμενο, για τον εργολάβο, για την εκτέλεση και ζητάει την έγκριση της αύξησης των πιστώσεων αφού έχει κάνει το έργο, για να μπορέσει να εκταμιεύσει και να πληρώσει τα χρήματα.

Πράγματι, περίπου οκτώ μήνες μετά το τραγικό δυστύχημα των Τεμπών, το Υπουργείο Ανάπτυξης -όχι τότε ο Νίκος ο Παπαθανάσης- ο τότε Υφυπουργός μου, που είχε την αρμοδιότητα του Προγράμματος Δημοσίων Επενδύσεων, ο Γιάννης Τσακίρης, ενέκρινε την αύξηση των πιστώσεων της Περιφέρειας Θεσσαλίας για τα έργα αποκατάστασης του χώρου του δυστυχήματος των Τεμπών. Γι’ αυτό, είδα χθες μια πρόταση από τη Νίκη που θέλει να συσταθεί προκαταρκτική επιτροπή και συμπεριλαμβάνουν και εμένα, γιατί -λέει- ήμουν ο πολιτικός προϊστάμενος του Γιάννη Τσακίρη ο οποίος υπέγραψε την αύξηση του ορίου πιστώσεων της Περιφέρειας Θεσσαλίας για να πληρωθούν, μεταξύ των άλλων, και το συγκεκριμένο έργο. Κι αυτό εσείς το κάνετε ποινικό ζήτημα.

Ξέρετε γιατί σας το λέω; Μήπως καταλάβει κάποιος λογικός άνθρωπος στη χώρα σε ποιο σημείο παραλογισμού έχουμε φτάσει. Ο πολιτικός προϊστάμενος ενός Υφυπουργού, για μία τυπική απόφαση αύξησης πιστώσεων, απολύτως νόμιμη, από τις χιλιάδες που υπογράφει κάθε μέρα το Υπουργείο Ανάπτυξης στο Πρόγραμμα Δημοσίων Επενδύσεων, πρέπει να πάει σε δικαστήριο και να καταδικαστεί ποινικά, επειδή ήταν -λέει- πολιτικός προϊστάμενος. Και τα γράφετε στην πρόταση και δεν ντρέπεστε! Και δεν ντρέπεστε! Για να λαϊκίσετε και να συμβάλλετε στον οχετό της λάσπης κατά του πολιτικού συστήματος.

Ε, όχι, λοιπόν, δεν θα πέσει η Κυβέρνηση Μητσοτάκη! Θα συνεχίσει να κυβερνάει και να προχωράει τη χώρα μπροστά, για να γίνει η Ελλάδα μια ευρωπαϊκή χώρα, με τη στήριξη των Βουλευτών της Νέας Δημοκρατίας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Πριν συνεχίσουμε με τους ομιλητές, ζήτησαν τον λόγο δύο Κοινοβουλευτικοί Εκπρόσωποι, ο κ. Γιαννούλης και ο κ. Χρηστίδης. Θα δώσω πρώτα τον λόγο στον κ. Γιαννούλη.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κύριε Πρόεδρε, θα ήθελα τον λόγο επί προσωπικού. Την μισή ομιλία του την έκανε εναντίον μου.

**ΠΡΟΕΔΡΕΥΩΝ (Γεώργιος Λαμπρούλης):** Έχετε τον λόγο, κυρία Αναγνωστοπούλου. Το προσωπικό σε τι συνίσταται;

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κύριε Πρόεδρε, δεν έχω ασχοληθεί ποτέ με τον κ. Γεωργιάδη. Καταλαβαίνω τι γίνεται σήμερα από το πρωί επειδή βγήκε το e-mail Τριαντόπουλου. Η χυδαία παραποίηση των πάντων και τα ψέματα είναι στην ημερήσια διάταξη. Το ζούμε όλη την ημέρα.

Κύριε Γεωργιάδη, όμως, θα ξέρετε να διακρίνετε και δεν το κάνετε, το ήθος των ανθρώπων στον δημόσιο χώρο. Δεν σας επιτρέπω να απευθύνεστε σε μένα.

Ευχαριστώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε Πρόεδρε, μπορώ να απαντήσω;

**ΠΡΟΕΔΡΕΥΩΝ (Γεώργιος Λαμπρούλης):** Θα απαντήσετε μετά. Θα μιλήσουν δύο Κοινοβουλευτικοί, δεν ξέρω αν υπάρχει άλλος πέραν των δύο που ανέφερα, και στο τέλος θα απαντήσετε, κύριε Υπουργέ.

Κύριε Γιαννούλη, έχετε τον λόγο για μία παρέμβαση τρίλεπτη.

**ΧΡΗΣΤΟΣ ΓΙΑΝΝΟΥΛΗΣ:** Έξι λεπτά θα χρειαστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Τα έξι λεπτά τι είναι; Μία παρέμβαση έχετε ούτως ή άλλως πλέον ως Κοινοβουλευτική Ομάδα. Τώρα αν εσείς θέλετε να κάνετε χρήση του εξάλεπτου της δευτερολογίας των Κοινοβουλευτικών Εκπροσώπων, πείτε το από την αρχή. Πρέπει τώρα εγώ να προσπαθώ να το καταλάβω;

Κι εσείς, κύριε Χρηστίδη, το εξάλεπτο θέλετε;

**ΠΑΥΛΟΣ ΧΡΗΣΤΙΔΗΣ:** Το τρίλεπτο, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ωραία.

Κύριε Γιαννούλη, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Θα προσπαθήσω να είμαι σύντομος, κύριε Πρόεδρε, για να μην πραγματικά αδικήσω κανέναν από τους δεκάδες Βουλευτές που περιμένουν με αγωνία να εκφραστούν.

Απευθύνομαι σε εσάς, κύριε Υπουργέ, κύριε Γεωργιάδη, θεωρώντας ότι δεν πιστεύετε ούτε λέξη απ’ όσα είπατε τα προηγούμενα είκοσι λεπτά. Επειδή επικαλεστήκατε και την ιδιότητα του γονιού, του οικογενειάρχη, πιστεύω ότι είστε κι εσείς συμμέτοχος στην άποψη που λέει ότι σε αυτή την περίπτωση έχουμε να διδαχθούμε πολλά και είναι συγκεκριμένα τα μηνύματα που παίρνουμε από τους πολίτες.

Θα προσπεράσω την σε υψηλούς τόνους αντιαριστερή ρητορεία, που είναι το κύριο άλλοθι όταν βρίσκεστε σε δύσκολη θέση. Όταν το 2004 γεννήθηκε το παιδί μου, το πρώτο πράγμα που ψιθύρισα είναι «αγόρι μου ν’ αγαπάς τους ανθρώπους». Και δεν διακρίνω τους Βουλευτές σε μισανθρώπους ή μη. Τους διακρίνω σε υπεύθυνους και μη. Και η υπευθυνότητα σε αυτή την περίπτωση είναι ότι βρίσκεστε σε μία αμηχανία γιατί έχετε μείνει μόνος. Έχετε μείνει μόνος από το κρεσέντο πρόκλησης και υπερβολικής, τοξικής προσέγγισης του κ. Φλωρίδη, του ανθρώπου που κάθε φορά που ανοίγει το στόμα του αφαιρεί ή προσθέτει εκατό με εκατόν πενήντα χιλιάδες διαδηλωτές, πολίτες αχειραγώγητους, πολίτες που εκφράζουν μία κραυγή αγωνίας «φτάνει πια με την παρελκυστική πολιτική και την πρακτική του άλλα λόγια ν’ αγαπιόμαστε».

Κύριε Υπουργέ, παρά την ένταση που νιώθετε, θέλω να σας πω, αναγνωρίζοντας ότι τα ανθρωπιστικά στοιχεία δεν μπορούν να εκλείπουν ούτε από εσάς, επιμένω ότι δεν πιστεύετε λέξη απ’ όσα λέτε. Το καταθέτω και ως προσωπική μαρτυρία από κάθε συνεννόηση, κάθε προσπάθεια επικοινωνίας μαζί σας. Θέλω να βάλουμε τα πράγματα σε μια σειρά. Εκλογές, κύριε Υπουργέ, εσχάτως ζητά ο ελληνικός λαός. Επί πάρα πολλούς μήνες διαμορφώνετε τη δημόσια ατζέντα με βάση τις έρευνες. Ήρθε η ώρα και οι έρευνες, όπως λέει ο ποιητής, «τα όνειρα να πάρουν εκδίκηση». Και τι λένε; Λένε ότι έτσι όπως αποδεικνύεται καθημερινά, ψηφίδα-ψηφίδα, το σχέδιο πρόχειρης, ερασιτεχνικής και ανερμάτιστης προσπάθειας απόκρυψης και συγκάλυψης πραγματικών γεγονότων να οδηγούν την πολιτική μας ζωή σε μονόδρομο εκλογικής αναμέτρησης. Ίσως, εύχομαι, προϊόν να είναι και αυτής της διαδικασίας της πρότασης δυσπιστίας.

Νιώθετε αμηχανία γιατί ένα πολύ σημαντικό κομμάτι του ιδεολογικού σας πόλου που στήριξε την ανέξοδη ρητορεία της σωτηρίας για την πολυετή οικονομική κρίση, ο Αντώνης Σαμαράς, που είναι και πολιτικός σας φίλος, αύριο μαθαίνω ότι προτίθεται να καταψηφίσει την Κυβέρνηση για την οποία είστε -και καλά κάνετε- περήφανος που συμμετέχετε.

Είναι, όμως, η ίδια η Κυβέρνηση η οποία υπερψήφισε την πρόταση μιας προανακριτικής επιτροπής για τη διερεύνηση ενός αδικήματος για το οποίο Υπουργός εκ μεταγραφής, «στη χορεία των γενίτσαρων», όπως είπε ο κ. Ανδρουλάκης, υποστήριξε ότι «όσοι θεωρούν ότι υπάρχει ζήτημα μπαζώματος, είναι για τα μπάζα», άρα κι εσείς. Κι επειδή ξέρω ότι έχετε την ευθυκρισία και τη γενναιότητα να μιλήσετε με ευθύτητα, δεν θα κοροϊδευόμαστε. Εάν ισχύει η άποψη ότι όσοι πολιτικοί κάνουν λόγο για μπάζωμα του πεδίου του εγκλήματος είναι για τα μπάζα, άρα επαγωγικά υπερψηφίσατε μία πρόταση -και δεν κάνατε χάρη σε κανέναν, ήταν δημοκρατική σας υποχρέωση- η οποία είναι για τα μπάζα και μια Κυβέρνηση που είναι για τα μπάζα. Δεν το λέω με ευχαρίστηση, ούτε ως όρο, ούτε ως πολιτική προσέγγιση.

Ξέρετε κάτι; Εκατοντάδες χιλιάδες άνθρωποι που βρέθηκαν στους δρόμους δεν βρέθηκαν ούτε για να πουν μόνο «πέσε Μητσοτάκη» ή Αντιπολίτευση ελάτε στα συγκαλά σας και συγκροτήστε ένα κυβερνητικό προγραμματικό μέτωπο που θα αλλάξει τη ζωή μας και θα αλλάξει πολιτικές, που αν είχαμε χρόνο θα μπορούσαμε να αναλύσουμε διεξοδικότερα. Μας λένε σε όλους «πάρτε το αλλιώς». Δεν μπορεί αυτό το μήνυμα να ισχύει για όλους τους άλλους εκτός από εσάς. Δεν μπορεί να διεκδικείτε την αυθεντική ερμηνεία της αλήθειας και των γεγονότων, την ώρα που έρχονται αποκαλύψεις, εξομολογήσεις, γεγονότα που σας εκθέτουν.

Για να μπούμε στην ουσία και να μην καταχραστώ τον χρόνο των Βουλευτών, οι οποίοι πέφτουμε θύματα της αμετροέπειας, της αλαζονείας και της υπερφίαλης κατανάλωσης χρόνου για να λέμε τα ίδια και τα ίδια. Σήμερα η δημοσιότητα κυριαρχείται από την αποκάλυψη μιας ηλεκτρονικής αλληλογραφίας όπου τις ώρες της κρίσης, τις ώρες της έντασης, κάποια κυβερνητικά στελέχη φέρονται να έχουν ως κύριο μέλημα το θέμα των αποζημιώσεων. Προτρέξανε, δηλαδή, την ώρα της νωπής τραγωδίας, της οδύνης, που μετατράπηκε σε συλλογική και οικουμενική οδύνη, να ασχολούνται και να αναρωτιούνται για το θέμα των αποζημιώσεων και πώς θα συμμαζέψουμε τον χώρο, να φαίνεται λιγότερο χειρότερα απ’ ό,τι είναι. Ε, δεν το κατάφεραν.

Και δεν λέμε κάτι εξωπραγματικό. Ζητάμε μια απάντηση, γιατί όπως λέει ο λαός μας, κύριε Υπουργέ -και είστε λαϊκός άνθρωπος- έχετε λερωμένη τη φωλιά σας.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Γιαννούλη, να ολοκληρώνουμε.

**ΧΡΗΣΤΟΣ ΓΙΑΝΝΟΥΛΗΣ:** Έχετε λερωμένη τη φωλιά σας στο εξής: Την κοινοβουλευτική και καταστατική οδηγία που λέει ότι μια εξεταστική επιτροπή δεν πρέπει να είναι μια ατυχής στιγμή του Κοινοβουλίου, αλλά πρέπει να υπηρετεί την αλήθεια, την έχετε χρεωθεί αρνητικά.

**ΧΡΗΣΤΟΣ ΜΠΟΥΚΩΡΟΣ:** Ευτυχώς που σέβεστε τον χρόνο των Βουλευτών.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, μην διακόπτετε. Σας παρακαλώ είναι σε βάρος της διαδικασίας η όποια διακοπή.

**ΧΡΗΣΤΟΣ ΓΙΑΝΝΟΥΛΗΣ:** Κύριε Μπουκώρο, έχετε δίκιο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Γιαννούλη, μην απαντάτε εσείς. Συνεχίστε αυτό που θέλετε να πείτε και ολοκληρώστε.

**ΧΡΗΣΤΟΣ ΓΙΑΝΝΟΥΛΗΣ:** Επειδή προκλήθηκα, κύριε Πρόεδρε, ο κ. Φλωρίδης, ο άνθρωπος που με την καθημερινή του παρουσία ενισχύει την απαξίωση όποιων δημοκρατικών παραδόσεων της παράταξής σας, μίλησε τρεις φορές για να μην πει τίποτε.

Λέω λοιπόν και επανέρχομαι στο θέμα του e-mail, σας ζητάμε απλά πράγματα. Μην κάνετε χρήση και κατάχρηση του δικαιώματος της βουλευτικής πλειοψηφίας της προανακριτικής επιτροπής και ελάτε να συμφωνήσουμε και να δώσουμε ένα υπόδειγμα και στον κόσμο ότι αφενός δεν είμαστε όλοι ίδιοι, αλλά η Βουλή και η δημοκρατία έχουν πολύ γερά θεμέλια στο Κοινοβούλιο, στα κόμματα και στο δημοκρατικό τόξο, ώστε να ξέρουμε ότι θα δοθούν απαντήσεις αύριο για αυτό το email και το περιεχόμενό του, ότι ο Υφυπουργός παρά τω Πρωθυπουργώ δεν θα κρυφτεί πίσω από την κυβερνητική πλειοψηφία τώρα ως εγκαλούμενος -κρύφτηκε ως μάρτυρας- και δεν θα υπερισχύσει η κομματική πλειοψηφία. Αυτό δεν έχει σχέση με αριστερά ή δεξιά. Έχει σχέση με δημοκρατία, γενναιότητα, εντιμότητα, αλήθεια, παρρησία, αποτέλεσμα και εμπιστοσύνη στον κόσμο. Σε αυτό καλούμαστε να απαντήσουμε.

Από το πρωί σας καλούμε να δώσετε συγκεκριμένες απαντήσεις σε πολύ απλά ερωτήματα και εισπράττουμε χρηστομάθειες, υπεκφυγές και άλλα λόγια να αγαπιόμαστε. Αν θέλουμε πραγματικά να συμβάλουμε όλοι με ουσιαστικό τρόπο στην ωρίμανση της δημοκρατίας, του πολιτεύματος, της Βουλής και όλων όσων έχουμε αναλάβει θέση ευθύνης, πρέπει ένα πράγμα να θυμόμαστε, ότι είμαστε γονείς των ίδιων παιδιών, ζούμε σε μια χώρα όπου όλοι πρέπει να απολαμβάνουν το δικαίωμα της ισηγορίας και της ισονομίας και ότι η δημοκρατία δεν είναι πρόζα, είναι στάση ζωής.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Χρηστίδη, έχετε τον λόγο για τρία λεπτά.

**ΠΑΥΛΟΣ ΧΡΗΣΤΙΔΗΣ:** Κύριε Πρόεδρε, ευχαριστώ πολύ.

Κύριε Υπουργέ, ειλικρινά πίστευα ότι θα έρθετε να κάνετε σήμερα μια ομιλία στη Βουλή σε ένα πλαίσιο διαφορετικό από ό,τι μας συνηθίσατε αυτές τις τριάντα μέρες, σε ένα πλαίσιο στο οποίο κατά το παράδειγμα άλλων συναδέλφων σας Βουλευτών, της κ. Μπακογιάννη, του κ. Λοβέρδου και άλλων συναδέλφων της Νέας Δημοκρατίας, βγήκαν να ζητήσουν μια συγγνώμη. Να ζητήσουν μια συγγνώμη γι’ αυτό το οποίο έγινε πριν από δύο χρόνια, για τον τρόπο με τον οποίο χειριστήκατε μια σειρά πολύ κρίσιμων ζητημάτων, για το γεγονός ότι και εσείς πυροδοτήσατε την κατάσταση με δηλώσεις απανωτές που είναι ο ορισμός της τοξικότητας.

Εδώ απέναντι στους ανθρώπους οι οποίοι θρηνούσαν και έβγαιναν στα συλλαλητήρια υποστηρίζατε εσείς και το μισό Υπουργικό Συμβούλιο ότι ο νεοδημοκράτης πρέπει να πηγαίνει με οργή και να υπερασπίζεται την ιστορία της Νέας Δημοκρατίας. Αυτό καταλάβατε από τους χιλιάδες ανθρώπους που βγήκαν στον δρόμο. Δεν καταλάβατε ότι πρέπει να αποδοθεί δικαιοσύνη. Δεν καταλάβατε ότι έχετε κάνει λάθος. Δεν έχετε καταλάβει ότι είστε έξι χρόνια στη διακυβέρνηση του τόπου και έρχεστε να μας κουνήσετε το δάχτυλο για τους σιδηροδρόμους. Και έρχεστε τώρα εδώ να μας πείτε για το πώς θα συμπεριφερθούμε εμείς στην κ. Κωνσταντοπούλου και η κ. Κωνσταντοπούλου σε εμάς και με τον ΣΥΡΙΖΑ.

Εάν έπρεπε να παρουσιάσω λίστα ανθρώπων με τους οποίους έχετε συγκρουστεί στην πολιτική ζωή του τόπου και κάθεστε σήμερα στα ίδια Έδρανα, θα χρειαζόμουν μέχρι αύριο το βράδυ να μετρήσω. Να αναφερθώ σε ένα μόνο παράδειγμα, το πιο χαρακτηριστικό όλων, τον αγαπημένο σας φίλο Νίκο Καρανίκα. Θα μας πείτε εσείς, θα μας κάνετε εσείς μάθημα για τον τρόπο με τον οποίο επί πέντε χρόνια ανταλλάσσατε δημοσίως με τον κ. Καρανίκα, το δεξί χέρι του κ. Τσίπρα, τον υπεύθυνο του προγραμματικού πλαισίου της κυβέρνησης ΣΥΡΙΖΑ - ΑΝΕΛ και έχει γίνει ο μεγαλύτερος υμνητής σας; Θα μας κάνετε εμάς μάθημα;

Θέλετε να σας θυμίσω τι έλεγε ο κ. Φλωρίδης το 2015 για τον κ. Σαμαρά; Μπορώ να το πω πολύ εύκολα: «Έχει απομακρυνθεί η Νέα Δημοκρατία από τον κεντροδεξιό χώρο. Έχετε πάρει επικίνδυνες πολιτικές, κύριε Σαμαρά. Η Νέα Δημοκρατία δεν έχει καμία σχέση με αυτό το οποίο ήταν. Είναι ένα κόμμα του συντηρητισμού, χωρίς καμία αυτοκριτική». Αυτά έλεγε ο κ. Φλωρίδης.

Λέτε εσείς για το αντιμνημόνιο; Εσείς; Εγώ ξέρω πολύ καλά, κύριε Υπουργέ, ότι σε αυτήν εδώ την Κοινοβουλευτική Ομάδα είναι ελάχιστοι εκείνοι που έχουν ψηφίσει όσα μνημόνια έχετε ψηφίσει εσείς. Γιατί; Γιατί ήταν μαζί με τον ιδρυτή του αντιμνημονίου εκεί έξω, στις πλατείες και μας κούναγαν το χέρι μαζί με τον ιδρυτή του αντιμνημονίου, τον κ. Σαμαρά, αυτόν που διαγράψατε και τον χρησιμοποιείτε και αυτόν α λα καρτ. Νομίζει ότι τα ξεχνάμε;

Νομίζω ότι πρέπει να ξανασκεφτείτε λίγο την ιστορία και τον τρόπο με τον οποίο γράφεται η ιστορία, γιατί αν θεωρείτε ότι απευθύνεστε σε ένα κόμμα το οποίο εκτός από το βίωμα του, έχει ξεχάσει την ιστορία, σας λέω ότι το ΠΑΣΟΚ είναι εδώ με απόλυτη σοβαρότητα και θεσμικότητα να υπερασπιστεί και το τι έγινε την περίοδο του Κώστα Καραμανλή, εννοώ την περίοδο 2004-2009.

**ΧΡΗΣΤΟΣ ΜΠΟΥΚΩΡΟΣ:** Τι έγινε με τον Μαντέλη;

**ΠΑΥΛΟΣ ΧΡΗΣΤΙΔΗΣ:** Μπορείτε να ρωτήσετε τον κ. Χρυσοχοΐδη, τον κ. Φλωρίδη. Ήταν στο ίδιο Υπουργικό Συμβούλιο.

**ΠΡΟΕΔΡΕΥΩΝ (Γεώργιος Λαμπρούλης):** Μην διακόπτετε.

**ΠΑΥΛΟΣ ΧΡΗΣΤΙΔΗΣ:** Να ρωτήσετε τον κ. Φλωρίδη τι έγινε με τον κ. Μαντέλη, εάν επιλέξει ο κ. Φλωρίδης που είχε δηλώσει στις 17.00΄ να μιλήσει σήμερα, να εμφανιστεί. Εάν επιλέξει ο κ. Φλωρίδης να εμφανιστεί, γιατί τον βλέπω τον λαλίστατο κ. Φλωρίδη από τις 17.00΄ που ήταν να μιλήσει, με την ουρά στα σκέλια να έχει φύγει. Πού είναι; Πού είναι ο Υπουργός σας, ο Υπουργός στρεψοδικίας, ο οποίος προκλήθηκε και θα τον προκαλέσουμε ξανά και αύριο να επιβεβαιώσει αν αυτό το οποίο είπε για αυτό το οποίο καταθέσαμε προανακριτική επιτροπή είναι αληθές. Γιατί αν είναι ψεύτης, πρέπει να παραιτηθεί, γιατί από το δικό του στόμα, του κ. Φλωρίδη, έχουν ακουστεί οι μεγαλύτερες χυδαιότητες προς όλους τους συναδέλφους Βουλευτές της Αντιπολίτευσης και υπολογίστε εσείς γι’ αυτόν που έβαλε την ουρά στα σκέλια.

Λέμε, λοιπόν, μέχρι αύριο φέρτε το e-mail, εάν αφορά μόνο οικονομικές συναλλαγές, να δούμε τι είναι αυτές οι οικονομικές συναλλαγές. Αν δεν φοβόμαστε τίποτα, μην το κάνετε όπως με τον Τριαντόπουλο στην εξεταστική επιτροπή. Φέρτε το να δούμε τι είναι και φέρτε και όλους αυτούς, οι οποίοι κρύβονται, να μιλήσουν. Και ψυχραιμία, εδώ έχουμε πολύ χρόνο να τα δούμε όλα και σήμερα και αύριο και όλες τις επόμενες εβδομάδες. Ψυχραιμία.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, θερμή παράκληση, όσο μπορείτε πιο σύντομα. Περιμένουν αρκετοί Βουλευτές να μιλήσουν.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Θα είμαι εξαιρετικά σύντομος.

Πρώτα θα απευθυνθώ στην κ. Αναγνωστοπούλου. Μάλλον δεν ξέρετε πού βρίσκεστε. Ο καθένας μας στην Αίθουσα απευθύνεται σε όποιον θέλει και δεν ζητάει άδεια. Άρα, λοιπόν, το αν θα σας απευθύνομαι και αν θα σας σχολιάζω ή όχι, με συγχωρείτε αν δεν σας αρέσει αυτή η δουλειά, κάντε μία άλλη.

Δεύτερον, δεν το έκανα τυχαία. Όταν μιλούσα στο Βήμα για τους γονείς μου που έχασα δεκαοκτώ χρονών, κουνάγατε το κεφάλι σας με ειρωνεία. Και όταν κάποιος άνθρωπος, κυρία Αναγνωστοπούλου, σου λέει ότι έχασε τους γονείς του δεκαοκτώ χρονών, δεν κουνάς το κεφάλι με ειρωνεία!

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Δεν κουνάω εγώ το κεφάλι! Λέτε ψέματα και πάρτε το πίσω!

**ΠΡΟΕΔΡΕΥΩΝ (Γεώργιος Λαμπρούλης):** Τώρα κι εσείς, κύριε Υπουργέ, προκαλείτε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Τρίτον…

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Τα ακροδεξιά όχι σε μένα! Με ακούτε, κύριε Γεωργιάδη; Βρες το βίντεο! Φέρε το βίντεο τώρα!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Μη με διακόπτετε.

Είδα πολύ καλά τι κάνατε.

Τρίτον…

**ΠΡΟΕΔΡΕΥΩΝ (Γεώργιος Λαμπρούλης):** Κι εσείς, κύριε Υπουργέ. Αν κουνήσει κάποιος το κεφάλι του είναι μεμπτό;

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Φτάνει πια με τη χυδαιότητα!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Καλά. Τρίτον…

**ΠΡΟΕΔΡΕΥΩΝ (Γεώργιος Λαμπρούλης):** Πώς καλά;

Κυρία Αναγνωστοπούλου, σας παρακαλώ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Τα ακροδεξιά όχι σε μένα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν σας φοβάμαι, κυρία Αναγνωστοπούλου. Μη φωνάζετε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Τα ακροδεξιά όχι σε μένα!

Φέρε το βίντεο τώρα!

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, ηρεμήστε.

Κι εσείς, κύριε Υπουργέ, προκαλείτε! Σας παρακαλώ!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Τρίτον, για το γεγονός ότι καταδικάστηκε ο άνθρωπος που κάνατε Αρχηγό για συγκάλυψη σε έγκλημα, δεν είχατε να πείτε κουβέντα! Έρχεστε εδώ τόσο διαπρύσιοι, κύριοι, και λέτε για συγκάλυψη της Κυβέρνησης Μητσοτάκη στα Τέμπη και κάνετε και πρόταση δυσπιστίας και εσείς, κυρία Αναγνωστοπούλου, ήσασταν μέλος του Υπουργικού Συμβουλίου που έκανε Αρχηγό τον άνθρωπο που καταδικάστηκε τριάντα μήνες φυλακή για συγκάλυψη! Και γι’ αυτό δεν είχατε να πείτε μια κουβέντα!

Άρα, αφήστε την ευαισθησία την οποία δεν έχετε!

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** …(Δεν ακούστηκε)

**ΠΡΟΕΔΡΕΥΩΝ (Γεώργιος Λαμπρούλης):** Μην διακόπτετε, παρακαλώ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Δεν ήμουν στο Υπουργικό Συμβούλιο τότε. Σταματήστε τα ψέματα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Πάω για να μη χάσω χρόνο στον φίλο μου τον κ. Χρηστίδη.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Δεν ήμουν στο Υπουργικό Συμβούλιο τότε!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εντάξει, στην Κοινοβουλευτική Ομάδα. Ωραία.

Αποποιείστε τον ρόλο ως Υπουργός του ΣΥΡΙΖΑ.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Αναγνωστοπούλου, θα μιλήσετε σε λίγο. Μπορείτε και εκεί να τοποθετηθείτε.

Παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Διαγράφεται από τα Πρακτικά. Η κ. Αναγνωστοπούλου αποποιείται τον ρόλο της ως Υφυπουργός Παιδείας του κ. Τσίπρα.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** …(Δεν ακούστηκε)

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ. Αφήστε τον Υπουργό να τελειώσει, να συνεχίσουμε τη διαδικασία.

Σας παρακαλώ. Ελάτε, κύριε Υπουργέ.

Συνεχίστε, αλλά ολοκληρώστε γρήγορα παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Απευθύνομαι στον κ. Χρηστίδη τώρα.

Αγαπητέ κύριε Χρηστίδη, ξέρετε καμία φορά, όταν ξεκινάς να μιλάς, χωρίς να το θέλεις αποκαλύπτεις τις μύχιες σκέψεις σου. Ακούστε τι κάνατε. Ο κ. Δουδωνής προχθές αποκάλεσε εμένα και τον κ. Βορί τους δύο πιο ακροδεξιούς πολιτικούς στην Ελλάδα. Και του υπενθύμισα ότι είναι περίεργο, γιατί έχω βρεθεί δύο φορές σε υπουργικά σχήματα με το ΠΑΣΟΚ. Μία ως Υφυπουργός Ανάπτυξης, Ανταγωνιστικότητας και Ναυτιλίας στην Κυβέρνηση Παπαδήμου και μία ως Υπουργός Υγείας στην Κυβέρνηση Σαμαρά-Βενιζέλου. Μου κάνει μεγάλη εντύπωση πως εσείς, οι ευαίσθητοι του ΠΑΣΟΚ καθίσατε στα ίδια υπουργικά έδρανα με τους δύο πιο μεγάλους ακροδεξιούς στην Ελλάδα και λέει αυτά που λέει τώρα η κ. Αναγνωστοπούλου. Τόσο ευαίσθητοι εσείς, οι σοσιαλιστές του ΠΑΣΟΚ και κάνατε συγκυβέρνηση με εμάς τους ακροδεξιούς; Τι πάθατε, Vertigo; Για να καταλάβετε την υποκρισία σας τώρα, μας είπε και ο Δουδωνής, ο χθεσινός, ακροδεξιούς.

Πάμε, όμως, τώρα σε εσάς, γιατί μου αρέσει πολύ. Εγώ σας εγκάλεσα για το ότι καταδεχτήκατε να συνυπογράψετε την πρόταση δυσπιστίας με τη Ζωή Κωνσταντοπούλου. Ποια Ζωή Κωνσταντοπούλου, επαναλαμβάνω; Την Πρόεδρο της Βουλής που προσπάθησε να πάει τη χώρα στη δραχμή. Την Πρόεδρο της Βουλής που πριν γίνει στέλεχος του ΣΥΡΙΖΑ ήταν στην πλατεία των αγανακτισμένων και σας κυνηγούσαν στις ταβέρνες, που σας έβριζαν, που σας έλεγαν προδότες, Τέταρτο Ράιχ και όλα τα υπόλοιπα. Και τι μου απαντήσατε; Άκουσε τη φράση, την έχω σημειώσει, γιατί δεν ήθελα να την ξεχάσω. Είπατε: «Εσείς, κύριε Γεωργιάδη, ξέρετε τι έχετε πει για διάφορους και τώρα κάθεστε στα ίδια έδρανα της Κυβερνήσεως;». Όπα! Όπα! Μόλις ο κ. Χρηστίδης μας είπε τον μύχιο πόθο του Χρηστίδη και του ΠΑΣΟΚ. Να κάτσει στα ίδια έδρανα της Κυβερνήσεως με την Ζωή Κωνσταντοπούλου! Δόξα τον Θεό που το είπατε! Να το καταλάβει και ο ελληνικός λαός!

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Ωραία, ησυχία.

Ολοκληρώστε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Να το καταλάβει και ο ελληνικός λαός, τι πραγματικά θέλετε να κάνετε.

(Θόρυβος στην Αίθουσα)

Είπατε ακριβώς αυτό. Στα ίδια έδρανα της Κυβερνήσεως!

Και ξέρετε, αυτό έχει κάποιο ενδιαφέρον, γιατί προσπαθώ να καταλάβω τόσες ημέρες αφού βλέπετε ότι η τακτική που ακολουθείτε ανεβάζει την Κωνσταντοπούλου και κατεβάζει το ΠΑΣΟΚ. Και αναρωτιέμαι, αυτοί οι καλοί άνθρωποι στο ΠΑΣΟΚ δεν βλέπουν ότι αυτοκτονούν και ότι κατεβαίνει το ΠΑΣΟΚ και ανεβαίνει η Κωνσταντοπούλου; Τώρα το κατάλαβα, όμως! Ο μύχιος πόθος σας είναι να γίνετε Υφυπουργοί της Ζωής Κωνσταντοπούλου στην Κυβέρνησή της. Σας το εύχομαι! Για τον ελληνικό λαό δεν θα είναι πάρα πολύ καλό.

(Θόρυβος στην Αίθουσα)

Καθόλου καλό μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αν, λοιπόν, αγαπητέ κύριε Χρηστίδη και κλείνω, τα όσα είπατε για τον κ. Φλωρίδη…

**ΧΡΗΣΤΟΣ ΓΙΑΝΝΟΥΛΗΣ:** Για το email θα μας πείτε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Έχει συσταθεί προκαταρτική επιτροπή και όλα τα σχετικά με τον κ. Τριαντόπουλο, θα γίνει εξονυχιστική συζήτηση εκεί.

**ΧΡΗΣΤΟΣ ΓΙΑΝΝΟΥΛΗΣ:** Αύριο θα έχουμε το email;

(Θόρυβος στην Αίθουσα)

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Πάμε, όμως, να πούμε δύο λόγια για τον Φλωρίδη.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, ησυχία.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εδώ περίπου τον υβρίσατε ως δειλό, ότι το έβαλε στα πόδια, ρίψασπις, ψεύτης, είπατε διάφορους χαρακτηρισμούς. Μου κάνει εντύπωση. Το Πανελλήνιο Σοσιαλιστικό Κίνημα έβαζε στις κυβερνήσεις του Υπουργούς τέτοιου ηθικού βεληνεκούς, που είναι ριψάσπιδες, ψεύτες, απατεώνες, που το βάζουν στα πόδια και όλα τα υπόλοιπα;

Σας είπα και πριν, μην εξευτελίζετε την ιστορία σας. Το να αποφασίζει ένας άνθρωπος να αλλάξει πολιτικό χώρο δεν είναι κατ’ ανάγκην κακό. Πριν από λίγες ημέρες υποδεχθήκατε στην Κοινοβουλευτική σας Ομάδα την κ. Θρασκιά που ήλθε από τον ΣΥΡΙΖΑ. Ναι, μπορεί κάποιος να αλλάξει πολιτικό χώρο, συμβαίνει. Αυτός δεν είναι λόγος, κύριε, να τον υβρίζετε ούτε να τον ζηλεύετε.

Ξέρετε ποιο είναι το λυπηρό; Το λυπηρό είναι αυτό που κάνει τώρα το ΠΑΣΟΚ του κ. Ανδρουλάκη, που συμμαχεί με μία κυρία που ο σκοπός της ήταν να καταστραφεί η χώρα! Και ούτε αυτό δεν σας σταμάτησε από το να της δώσετε το χέρι και να συνυπογράψετε μαζί της. Σε εκείνη που ήθελε να είναι η Ελλάδα στη δραχμή και το Έθνος των Ελλήνων να είναι πένητες στους δρόμους, πάμφτωχος και να λιποθυμούν από την πείνα.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, ολοκληρώστε.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Με αυτήν την κυρία πήγατε και συνυπογράψατε την πρόταση δυσπιστίας.

Σας εύχομαι, λοιπόν, να βάλετε μυαλό και εύχομαι στην Ελλάδα ο μύχιος πόθος σας να συγκυβερνήσετε μαζί της να μην γίνει πραγματικότητα, γιατί θα είναι τραγικό.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Ζαμπάρας από τον ΣΥΡΙΖΑ.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Λαμπρούλης):** Δεν έχετε τον λόγο, κύριε Γιαννούλη. Κάνατε τις παρεμβάσεις σας, πολύ περισσότερο δε εσείς, την δευτερολογία του Κοινοβουλευτικού Εκπροσώπου. Ο κ. Χρηστίδης έκανε την τρίτη παρέμβαση. Απάντησε ο Υπουργός όπως ήθελε να απαντήσει.

**ΧΡΗΣΤΟΣ ΓΙΑΝΝΟΥΛΗΣ:** Ένα δευτερόλεπτο μόνο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Ζαμπάρα, θα έλθετε στο Βήμα ή όχι; Αν δεν θέλετε να προχωρήσουμε στον επόμενο ομιλητή.

Μετά τον κ. Ζαμπάρα είναι ο κ. Στύλιος. Ακολουθεί ο κ. Μαντάς και ο Υπουργός Μετανάστευσης και Ασύλου, κ. Παναγιωτόπουλος.

Έχετε τον λόγο, κύριε Ζαμπάρα.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Ο κ. Γεωργιάδης προτίμησε να έρθει και να μιλήσει σήμερα στις 12.00΄ τα μεσάνυχτα και να μας πει τα παραμύθια του την ώρα που η άμαξα γίνεται κολοκύθα, την ώρα που βγαίνουν τα φαντάσματα και τα όνειρα του λαού γίνονται εφιάλτες. Γιατί αυτό που ζούμε το τελευταίο διάστημα είναι ένας πραγματικός εφιάλτης.

Ακούσαμε αυτές τις ημέρες πάρα πολλά από την πλευρά της Κυβέρνησης. Το πιο τραγικό, το πιο κυνικό, το πιο αμοραλιστικό θα λέγαμε ότι είναι το εξής και το ακούσαμε από πολλούς της Νέας Δημοκρατίας: ότι ο ελληνικός σιδηρόδρομος θα είναι ασφαλής το 2027. Κυνισμός, αμοραλισμός, αποκτήνωση; Την ίδια στιγμή ο Πρωθυπουργός καλεί τον λαό, τον ελληνικό λαό που διαδηλώνει έξω στο δρόμο να εμπιστευτεί τη δικαιοσύνη, όταν ο ίδιος την χειραγωγεί με απόκρυψη μαρτύρων, με μπάζωμα κρίσιμων στοιχείων, με παραγραφή ευθυνών και με συγκάλυψη κάθε εμπλοκής πολιτικών προσώπων.

Και τώρα, μετά από δύο χρόνια συγκάλυψης, ομολογούν ότι ο ελληνικός σιδηρόδρομος δεν είναι ασφαλής. Αυτή είναι η απόλυτη παραδοχή ανικανότητας και εγκληματικής αδιαφορίας. Το μπάζωμα πληρώθηκε από κυβερνητικά κονδύλια και το έχουμε αποδείξει αυτό. Η Κυβέρνηση, που έλεγε πως δεν ξέρει ποιος χρηματοδότησε το μπάζωμα, προκαλεί για άλλη μια φορά τη νοημοσύνη των πολιτών.

Όμως, η αλήθεια, κυρίες και κύριοι συνάδελφοι της Κυβέρνησης, θα βγει στο φως όσο κι αν προσπαθείτε να την κρύψετε.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Εμείς από τη δική μας πλευρά, ως Αντιπολίτευση, οφείλουμε να είμαστε η φωνή της κοινωνίας, η φωνή της δικαιοσύνης, με έναν στόχο, με έναν και μοναδικό στόχο, οι υπεύθυνοι, όσο ψηλά κι αν βρίσκονται, να λογοδοτήσουν.

Όπως είπε και εχθές η εισηγήτριά μας, υπάρχουν κάποιες στιγμές στη ζωή που οι λέξεις για να περιγράψεις τα πράγματα, για να περιγράψεις την κατάσταση μοιάζουν φτωχές, δεν μπορούν να αποτυπώσουν το βάρος του συλλογικού πένθους, την οργή που υπάρχει στις καρδιές των ανθρώπων, την απόγνωση που φωλιάζει σε κάθε γονιό που σήμερα εκεί έξω αναρωτιέται εάν ήταν το δικό του παιδί σε αυτό το τρένο. Δεν μπορούν πολλές φορές οι λέξεις να χωρέσουν τη δίψα για αλήθεια, το πάθος για δικαιοσύνη, την αγάπη για τον άνθρωπο. Και όταν τα λόγια, κυρίες και κύριοι συνάδελφοι, δεν αρκούν, οι πράξεις αποκτούν διπλή βαρύτητα.

Την Παρασκευή που μας πέρασε η Ελλάδα μίλησε. Δεν ήταν μια απλή διαδήλωση, ήταν μια κραυγή, ένα κύμα των ανθρώπων που βγήκε στους δρόμους με ένα μόνο αίτημα, δικαιοσύνη. Ήταν πρακτικά η φωνή εκείνων που δεν δέχονται να γίνουν σ’ αυτήν τη χώρα η επόμενη στατιστική, γιατί οι Έλληνες δεν ξεχνούν. Ξέρουν ότι η Κυβέρνηση δεν έκανε λάθος. Είναι ένοχοι, όχι απλώς ανίκανοι. Ξέρουν ότι δεν είναι η κακιά η ώρα, ήταν η προδιαγεγραμμένη πορεία μιας πολιτικής που θυσιάζει την ασφάλεια στον βωμό του κέρδους. Ξέρουν ότι η συγκάλυψη δεν ήταν τυχαία, ήταν οργανωμένη, ήταν μεθοδευμένη, ήταν σχεδιασμένη και το απέδειξαν.

Ο κόσμος, κυρίες και κύριοι συνάδελφοι, αντέδρασε, αλλά πραγματικά όλο το προηγούμενο διάστημα προσπαθούμε όλοι μας να καταλάβουμε ποιος είναι ο πυρήνας αυτής της αντίδρασης. Για ποιον λόγο εκατομμύρια πολιτών βγήκαν στον δρόμο και επιμένουν, αντέχουν να βγαίνουν στον δρόμο, όπως έγινε εχθές, όπως θα γίνει και αύριο; Γιατί; Γιατί υπάρχει ένα καθολικό ζήτημα στο αξιακό σύστημα της Ελληνίδας και του Έλληνα, μην του πειράξεις το παιδί. Κι αν γίνει αυτό -Το κάνατε; Ναι- μην το συγκαλύψεις. Το κάνετε κι αυτό. Και μην τα βάλεις και με τη μάνα. Το κάνετε κι αυτό. Τα βάλατε και με τις μανάδες και με τους πατεράδες. Όλα τα κάνατε, όλα τα κάνατε. Κρύψατε στοιχεία, θάψατε αποδείξεις, φοβερίσατε μάρτυρες, προσπαθήσετε να σβήσετε τις ευθύνες με ψέματα και ισχυρή προπαγάνδα, αλλά η αλήθεια δεν μπαζώνεται. Οι πολίτες απαιτούν απαντήσεις. Η Κυβέρνηση την πρώτη φορά τους αγνόησε. Οι πολίτες βγήκαν στον δρόμο. Η Κυβέρνηση τους συκοφάντησε. Οι πολίτες πένθησαν. Η Κυβέρνηση τους πρόσβαλε. Και τώρα που βλέπουν ότι δεν μπορούν πια να κρύψουν τίποτα, έρχονται και λένε: «Το πήραμε το μήνυμα». Τι μήνυμα πήρατε ακριβώς, κυρίες και κύριοι συνάδελφοι της Κυβέρνησης και της Συμπολίτευσης; Τι μήνυμα πήρατε ακριβώς; Χθες κοκκίνησαν τα χέρια σας από τα χειροκροτήματα, αντί να κοκκινίσουν τα πρόσωπά σας από ντροπή. Τι μήνυμα πήρατε ακριβώς; Ότι η κοινωνία σας απορρίπτει; Ότι σας έχει ξεπεράσει; Ότι η ανοχή της κοινωνίας έχει τελειώσει;

Εδώ μέσα, σ’ αυτήν τη Βουλή, καλούμαστε εμείς ως Αντιπολίτευση να κάνουμε αυτό που αρνείται σε μόνιμη βάση η Κυβέρνηση, να σταθούμε στο ύψος των περιστάσεων. Γι’ αυτό καταθέσαμε πρόταση δυσπιστίας. Γι’ αυτό καταθέσαμε πρόταση μομφής. Δυσπιστία, λοιπόν, σε μια Κυβέρνηση που όχι μόνο απέτυχε, αλλά πρόδωσε την εμπιστοσύνη του ελληνικού λαού. Δυσπιστία σε εκείνους που συνεχίζουν να κυβερνούν με ψέματα, όπως ακούσαμε πριν από λίγο που παραχαράσσουν την αλήθεια, που δεν ντρέπονται να σπιλώσουν ακόμα και μνήμες και να καταπατήσουν θεσμούς. Δυσπιστία σε έναν Πρωθυπουργό που δεν κυβερνά, κρύβεται, που δεν απαντά, υποτιμά, που δεν αποδέχεται ευθύνες, ξεγλιστρά από αυτές. Όμως, οι ημέρες των υπεκφυγών σας έχουν τελειώσει. Ο ελληνικός λαός δεν σας αντέχει άλλο. Κι αν εσείς αρνείστε να το ακούσετε αυτό, εμείς οφείλουμε να σας αναγκάσουμε να το ακούσετε.

Η ιστορία, κυρίες και κύριοι συνάδελφοι, γράφεται με θάρρος. Η δημοκρατία επιβιώνει με την αλήθεια. Η δικαιοσύνη αποδίδεται με πράξεις.

Κύριε Μητσοτάκη, κύριοι Υπουργοί της Κυβέρνησης, η κοινωνία ήδη σας έχει καταδικάσει. Δεν το κάνουμε εμείς μόνο με την πρόταση μομφής. Ήρθε σήμερα, όμως, η ώρα να το κάνει και η Βουλή. Η Νέα Δημοκρατία και ο κ. Μητσοτάκης πρέπει, οφείλουν να παραιτηθούν άμεσα. Δεν είναι μόνο τα Τέμπη ξέρετε, είναι η κορυφή ενός παγόβουνου μιας κοινωνίας που τα τελευταία χρόνια βράζει. Είναι η ακρίβεια, η ασυδοσία των ολιγαρχών, τα σκάνδαλα, οι υποκλοπές, η διάλυση της δημόσιας υγείας, η καταστρατήγηση του Συντάγματος και του κράτος δικαίου. Ο ελληνικός λαός δεν αξίζει αυτήν την Κυβέρνηση.

Τα προοδευτικά κόμματα -επειδή μας κουνάτε το δάχτυλο- έκαναν το αυτονόητο, το ελάχιστο καθήκον, να καταθέσουν μια πρόταση δυσπιστίας αμέσως μετά από τη συζήτηση των Πολιτικών Αρχηγών. Η Βουλή πρέπει, επιτέλους, να συντονιστεί, να ευθυγραμμιστεί με την κοινωνία και το λαϊκό αίσθημα. Η Ελλάδα χρειάζεται διέξοδο κι εμείς ως Αντιπολίτευση έχουμε χρέος να δείξουμε αυτήν τη διέξοδο και να την προσφέρουμε στον κόσμο.

Δεν έφτασαν, λοιπόν, οι πενήντα επτά στον προορισμό τους. Δύο χρόνια μετά δεν έφτασε ούτε η αλήθεια στον προορισμό της. Δεν έφτασε ούτε η δικαιοσύνη εκεί που έπρεπε. Ένα πράγμα, όμως, οφείλει να φτάσει στον τελικό του προορισμό: Η Κυβέρνηση που συγκάλυψε, που χλεύασε, που προσπέρασε τον πόνο μιας ολόκληρης κοινωνίας, πρέπει επιτέλους να φτάσει εκεί που ανήκει, στην έξοδο. Και αυτήν τη διαδρομή εμείς οφείλουμε να τη χαράξουμε.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Στύλιος έχει τον λόγο και αμέσως μετά ο κ. Μαντάς.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, οι πολίτες κατέκλυσαν τους δρόμους για να τιμήσουν τη μνήμη των παιδιών που χάθηκαν στα Τέμπη, αλλά και για να εκφράσουν την επιθυμία τους για αλήθεια, να βγουν όλα στο φως, για δικαιοσύνη. Δηλαδή, να τιμωρηθούν οι πραγματικοί ένοχοι και για να μη συμβεί ποτέ ξανά κανένα ατύχημα. Οι μαζικές συγκεντρώσεις που είδαμε ήταν αυθόρμητες και χωρίς κομματικό χρώμα. Το μήνυμα είναι ξεκάθαρο, να μην εκμεταλλευτεί κανείς πολιτικά αυτή τη βαθιά συγκινητική λαϊκή συμμετοχή.

Ο σεβασμός προς τα δημοκρατικά δικαιώματα και τη λαϊκή κυριαρχία είναι αδιαπραγμάτευτος. Ωστόσο, η Αντιπολίτευση το ερμήνευσε ως πρόταση μομφής κατά της Κυβέρνησης. Ο σκοπός της είναι να αποσταθεροποιήσει την πολιτική ζωή. Παίζει με τον πόνο των οικογενειών, τον θυμό και την οργή τους. Εργαλειοποιεί την τραγωδία των Τεμπών, ένα θέμα ευαίσθητο, ένα εθνικό τραύμα που μας πονάει όλους, ένα δυστύχημα που μας συγκλόνισε. Ακολουθεί πρακτικές που οι πολίτες έχουν καταδικάσει πολλές και αλλεπάλληλες φορές στο παρελθόν.

Η Νέα Δημοκρατία έχει το θάρρος να αναλαμβάνει την ευθύνη, να κυβερνά, αλλά και να ακούει και να κάνει την αυτοκριτική της. Η κοινωνία στέλνει μηνύματα και ανταποκρινόμαστε με θεσμικές απαντήσεις και ουσιαστικές λύσεις. Κοιτάζουμε τον λαό στα μάτια. Δεν σιωπούμε, δεν κρυβόμαστε και δεν αναζητούμε εξιλαστήρια θύματα. Ας σταθούμε με υπευθυνότητα και με ψυχραιμία απέναντι στις περιστάσεις. Δεν είμαστε δικαστές. Ας αφήσουμε τη δικαιοσύνη να κάνει τη δουλειά της.

Κυρίες και κύριοι, φέραμε μια νέα πολιτική φιλοσοφία, που δεν ήταν αυτονόητη στην πολιτική ζωή της χώρας για πολλά χρόνια, μια νέα κουλτούρα, την πολιτική της συνέπειας λόγων και έργων. Οικοδομήσαμε μια σχέση εμπιστοσύνης με τους πολίτες. Οι προεκλογικές εξαγγελίες γίνονται πράξη. Είμαστε δίπλα στους πολίτες. Παρά τη σημαντική πρόοδο αντιλαμβανόμαστε ότι η κοινωνία έχει ακόμη ανάγκες και διεκδικεί περισσότερες προοπτικές.

Το έργο της Νέας Δημοκρατίας είναι η απάντηση στην πολιτική ένδεια της Αντιπολίτευσης. Είναι αποδεδειγμένο, είναι μετρήσιμο, είναι πραγματικό. Σε ένα ασταθές διεθνές περιβάλλον ισχυροποιήσουμε τη θέση της Ελλάδας στην Ευρώπη. Ο Κυριάκος Μητσοτάκης πρότεινε, διεκδίκησε δυναμικά και με αξιοπρέπεια να αποκτήσει η Ευρώπη κοινή αμυντική πολιτική με δημοσιονομική ευελιξία. Οι θέσεις του Έλληνα Πρωθυπουργού υιοθετούνται από την Ευρωπαϊκή Ένωση και αυτό είναι μια προσωπική του επιτυχία για τη χώρα.

Ενισχύσαμε την αμυντική θωράκιση της πατρίδας μας με στρατηγικές συμμαχίες και αγορά εξοπλισμών. Επιταχύνθηκε ο ψηφιακός μετασχηματισμός του κράτους και εξαλείφθηκαν γραφειοκρατικές αγκυλώσεις δεκαετιών.

Για τη δικαιοσύνη και το κράτος δικαίου καταργήσαμε το ενδιάμεσο δικαστικό συμβούλιο για να επιταχυνθεί η απονομή της δικαιοσύνης, που αφορά και στη δίκη των Τεμπών. Με τη συνταγματική Αναθεώρηση αποκαταστάθηκαν σφάλματα και αντιμετωπίστηκαν στρεβλώσεις. Περιορίστηκαν τα προνόμια για την ποινική ευθύνη των Υπουργών. Βάλαμε ένα τέλος στην ατιμωρησία και την ανομία, που ο ΣΥΡΙΖΑ ψήφισε παραμονή των εκλογών του 2019. Αυστηροποιήσαμε τον Ποινικό Κώδικα στην οικονομία και στην εργασία. Σας θυμίζω την μείωση εβδομήντα δύο φόρων και εισφορών. Δημιουργήθηκαν πεντακόσιες χιλιάδες νέες θέσεις εργασίας και η ανεργία μειώθηκε στο 8,7% από το 18%.

Στηρίξαμε τους αγρότες. Να υπενθυμίσω την κατάργηση του ειδικού φόρου κατανάλωσης στο αγροτικό πετρέλαιο. Πρώτη φορά επιτρέπεται το κούρεμα κεφαλαίου των αγροτικών δανείων, αφορά σε είκοσι χιλιάδες αγρότες και επτακόσιους συνεταιρισμούς της χώρας μας. Κάνουμε πολιτική για τους πολλούς και για την ελληνική περιφέρεια.

Στην υγεία, σας τα είπε πριν και ο Υπουργός, ο Άδωνις Γεωργιάδης. Αυξήσαμε το προσωπικό του ΕΣΥ κατά 10% με προσλήψεις νέων μόνιμων γιατρών και νοσηλευτών. Για πρώτη φορά εφαρμόζουμε προγράμματα δωρεάν προληπτικής ιατρικής. Το κράτος πηγαίνει κοντά στον πολίτη, τον ειδοποιεί ακόμα και με sms.

Στην παιδεία έχουν γίνει πάνω από τριάντα οκτώ διορισμοί μόνιμων εκπαιδευτικών και για πρώτη φορά στην ειδική αγωγή. Για πρώτη φορά, επίσης, μπορούν να συσταθούν ιδιωτικά μη κερδοσκοπικά πανεπιστήμια στη χώρα μας.

Κυρίες και κύριοι, η πρόταση δυσπιστίας θέτει ενώπιον μας ένα σαφές δίλημμα, σταθερότητα ή αβεβαιότητα. Πιστεύουμε στη θεσμική συνέχεια του κράτους. Είναι σημαντικό οι δημοκρατικά εκλεγμένες κυβερνήσεις να ολοκληρώσουν τον τετραετή κοινοβουλευτικό τους κύκλο, ιδίως όταν αναλαμβάνουν να πραγματοποιήσουν μεταρρυθμίσεις και ριζικές αλλαγές για να φτιάξουν ένα σύγχρονο κράτος.

Η ελληνική κοινωνία έδωσε εντολή πολιτικής σταθερότητας για να μην ξαναγυρίσουμε ποτέ σε σύγχυση, ανασφάλεια και περιπέτειες. Το διακύβευμα της σταθερότητας και της ανάπτυξης είναι πολύ μεγάλο για να χωρέσει στις μικροκομματικές επιδιώξεις σας. Αντί για συγκροτημένες προτάσεις διακινούνται μηνύματα μηδενισμού, πόλωσης και τοξικότητας. Η Ελλάδα, όμως, θα παραμείνει όρθια και θα προχωρήσει για τους Έλληνες, για να έχουν ελπίδα τα παιδιά μας.

Κυρίες και κύριοι, είμαστε μία μεγάλη παράταξη που κράτησε την Ελλάδα στη σωστή πλευρά της ιστορίας, που αποκατέστησε τη δημοκρατία, που έβαλε την Ελλάδα στην Ευρώπη, που έβγαλε τη χώρα από την κρίση, που διασφαλίζει την ανάκαμψη και την πρόοδο της πατρίδας μας. Η πρόταση μομφής θα καταπέσει και θα καταπέσει ηχηρά εδώ στο Κοινοβούλιο με την ψήφο μας αύριο και με την ενότητά μας. Στη συνέχεια θα καταπέσει στη συνείδηση των Ελλήνων πολιτών και στην κοινωνία με έργα, με πράξεις, με αποτελέσματα, με συνέπεια.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Μαντάς από τη Νέα Δημοκρατία και μετά ο Υπουργός, ο κ. Παναγιωτόπουλος.

Ορίστε, κύριε συνάδελφε, έχετε τον λόγο.

**ΠΕΡΙΚΛΗΣ ΜΑΝΤΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το Κοινοβούλιο αποτελεί τον κατ’ εξοχήν χώρο της πολιτικής αντιπαράθεσης και σε συνδυασμό με την εκλογική διαδικασία, συνθέτουν το βασικό δομικό πλαίσιο για την διακυβέρνηση της χώρας.

Σήμερα, συμμετέχουμε σε μια κρίσιμη κοινοβουλευτική διαδικασία, η οποία διαμορφώθηκε από την πρόταση δυσπιστίας κατά της Κυβέρνησης. Είναι μία πρόταση που υλοποιήθηκε από μια ιδιότυπη και ιδιόμορφη συνεργασία, αποτελούμενη από τέσσερα κόμματα της Αντιπολίτευσης, τα οποία ισχυρίζονται ότι δεν έχουν πολλά κοινά στοιχεία. Ωστόσο, με ιδιαίτερη ευκολία ενώνονται και συμπράττουν, υπηρετώντας μια ενιαία στόχευση και ένα κεντρικό αφήγημα στον απόηχο της μεγάλης εθνικής τραγωδίας των Τεμπών.

Ποια, όμως, είναι η στόχευση αυτή; Τι τους ενώνει όλους αυτούς και τι τους οδηγεί ώστε να παραμερίσουν τις όποιες μέχρι σήμερα διαφορές τους και να συμπράξουν στην προσπάθεια αποπομπής της Κυβέρνησης; Νομίζω ότι η επιδίωξη είναι προφανής. «Παραιτηθείτε», λένε, «και ας μην ξέρουμε τι να ψηφίσουμε». «Παραιτηθείτε», λένε, «και θα το βρούμε στην πορεία».

Πραγματικά αναρωτιόμαστε, είναι σοβαρή αντιμετώπιση αυτή; Αυτό ζητάτε, κυρίες και κύριοι της Αντιπολίτευσης, από τους Έλληνες Βουλευτές; Αυτό θέτετε υπ’ όψιν της ελληνικής κοινωνίας; Αυτό προτείνετε στους εργαζόμενους, στους αγρότες, στους ελεύθερους επαγγελματίες, στους μικρομεσαίους, στους οικογενειάρχες, στους συνταξιούχους; Να τα τινάξουν όλα στον αέρα, για να δείτε εσείς μετά τι θέλετε να κάνετε; Ποιοι, αλήθεια, είστε εσείς που μετά θα αποφασίσετε;

Εντάξει, τον ΣΥΡΙΖΑ -και τις συνιστώσες του που αποσχίστηκαν- τον ξέρουμε από την εποχή της πάνω και της κάτω πλατείας. Αυτή η τοξικότητα τους ανέβασε. Αυτό ξέρουν να κάνουν. Τον αυταρχισμό και τις ακρότητες της άκρα Αριστεράς, επίσης, τα γνωρίζουμε εδώ και πάρα πολλά χρόνια. Όμως, η κατρακύλα του ΠΑΣΟΚ υπό τη νέα ηγεσία Ανδρουλάκη, κυριολεκτικά δεν έχει όρια. Είναι δυνατόν ένα κόμμα που κυβέρνησε τόσες πολλές φορές τα τελευταία σαράντα και πλέον χρόνια, που έβαλε μπροστά το καλό της χώρας, που στάθηκε με σθένος απέναντι στο λαϊκισμό των άκρων, αυτό το κόμμα να καταλήγει υπό την ηγεσία Ανδρουλάκη να λειτουργεί τόσο ανεύθυνα, τόσο τοξικά, τόσο μικροπολιτικά;

Είναι δυνατόν ο ψηφοφόρος του ΠΑΣΟΚ να βλέπει το κόμμα του να αδιαφορεί για την πορεία της χώρας, να υπονομεύει τη σταθερότητα και τα μεγάλα βήματα προόδου που έχουμε κάνει τα τελευταία χρόνια, να στέκεται απέναντι σε εμβληματικές μεταρρυθμίσεις, όπως η επιστολική ψήφος και τα ιδιωτικά πανεπιστήμια, να διακινδυνεύει τη δημοσιονομική σταθερότητα που με τόσο κόπο πετύχαμε, να υπηρετεί την οπισθοδρομικότητα και τις εμμονές του αναποτελεσματικού και χρεοκοπημένου κράτους που θέλουμε επιτέλους όλοι μας να αλλάξουμε, να επιτίθεται στη δικαιοσύνη, να θέτει εν αμφιβόλω την εθνική μας ασφάλεια τη στιγμή που το διεθνές περιβάλλον γίνεται όλο και πιο ασταθές;

Είναι δυνατόν οι ψηφοφόροι σας να σας βλέπουν να συντάσσεστε με τη ρητορική των πιο ακραίων φωνών της Αριστεράς και της Δεξιάς, να συναγελάζεστε με τον απαξιωμένο ΣΥΡΙΖΑ και τις συνιστώσες του, να συνεργάζεστε με τις δυνάμεις του λαϊκισμού όταν πληρώσατε τόσο βαρύ τίμημα στεκόμενοι απέναντί τους στις δύσκολες εποχές; Είναι δυνατόν να υπηρετείτε τη λογική του «όχι σε όλα, μέχρι να πέσει ο Μητσοτάκης»; Πώς γίνεται το ΠΑΣΟΚ, λοιπόν, του κ. Ανδρουλάκη να πέφτει τόσο χαμηλά;

Κυρίες και κύριοι συνάδελφοι, οφείλουμε να λέμε αλήθειες και να αποκαλύπτουμε κάθε πλευρά και κάθε διάσταση σε όσα λέγονται δημόσια. Στη χώρα ζητείται υπευθυνότητα, σχέδιο, διαφάνεια και λογοδοσία. Το κράτος τέρας που χτίστηκε μέχρι το 2010, πρέπει επιτέλους να ξηλωθεί. Και πρέπει να ξηλωθεί εν κινήσει και εν λειτουργία, διότι, εξαιτίας του χάνονται άδικα τα παιδιά μας, όπως έγινε και στα Τέμπη και αλλού και δυστυχώς, δεν έχουμε την πολυτέλεια να σταθούμε, να τον σχεδιάσουμε από την αρχή και μετά να οδηγηθούμε παρακάτω, αλλά πρέπει να κάνουμε μικρά και σταδιακά βήματα, προσεκτικά και μελετημένα, όμως πάντα προς τη σωστή κατεύθυνση.

Αυτόν, ακριβώς, τον μεγάλο στόχο υπηρετούμε, να ανταποκρινόμαστε στις προκλήσεις των καιρών, να διορθώνουμε τα παλιά προβλήματα, να κάνουμε τομές στο κράτος, να αλλάζουμε τη χώρα κάθε μέρα, βήμα-βήμα, αυτή τη χώρα που, δυστυχώς, δεν προλάβαμε να αλλάξουμε αρκετά, ώστε να μην γίνουν ποτέ τα Τέμπη. Διότι ο στόχος έχει μακρά πορεία και αυτό είναι κάτι που δεν ολοκληρώνεται ούτε αύριο, ούτε την άλλη εβδομάδα, ούτε τον άλλο μήνα, αλλά απαιτεί σταθερή και σίγουρη πορεία στον δρόμο των ουσιαστικών μεταρρυθμίσεων. Δηλαδή, αυτό ακριβώς που επιδιώκει να πλήξει η πρόταση δυσπιστίας που υπέβαλε η Αντιπολίτευση.

Ας μη γελιόμαστε, κυρίες και κύριοι συνάδελφοι. Όταν ζητάς να πέσει η Κυβέρνηση χωρίς να έχεις σχέδιο και πλάνο για το αύριο της χώρας, τότε ζητάς να διαταραχθεί η σταθερή πορεία μπροστά και να υπονομευτεί ο προσανατολισμός της χώρας. Αυτό το κάνεις για ποιον λόγο άραγε; Για να χτυπήσεις μόνο και μόνο ύπουλα τον πολιτικό του αντίπαλο, να κερδίσεις εξουσία και οφίτσια, κονταίνοντας, όμως, τους άλλους, αντί να ψηλώσεις εσύ.

Κυρίες και κύριοι συνάδελφοι, σε όλο αυτό θα πρέπει να αντισταθούμε. Οι πολίτες και η πατρίδα αξίζουν καλύτερη Αντιπολίτευση από αυτή που τους προσφέρετε, απαιτούν οριστικό διαζύγιο από τον λαϊκισμό με τον οποίο συγχρωτίζεστε. Να έχετε όραμα, προτάσεις, λύσεις και πρόγραμμα, αυτό θέλουν οι πολίτες.

Σας καλώ επιτέλους να πούμε στους πολίτες την αλήθεια και να την πείτε εσείς την αλήθεια. Ποια από τα προβλήματα με τα οποία πολεμάει η Κυβέρνηση Μητσοτάκη τα δημιούργησε η ίδια; Ποιες από τις παθογένειες που έμμεσα υπερασπίζεστε και εμείς αγωνιζόμαστε να εξαλείψουμε είναι δημιούργημα αυτής της Κυβέρνησης; Μήπως ο ΟΣΕ ήταν δικό μας κατασκεύασμα; Μήπως εμείς ξεπουλήσαμε τα τρένα; Ή μήπως ο κρατισμός και η ασυδοσία ήταν δημιούργημα ενός λαϊκίστικου σοσιαλισμού της δεκαετίας του 1980, ενός καρκινώματος που αν και αργοπεθαίνει, κατάφερε και τη χώρα να χρεοκοπήσει, αλλά και να οδηγηθούμε σε εθνικές τραγωδίες, όπως είναι και τα Τέμπη;

Υποτίθεται ότι η πρόταση δυσπιστίας έχει στο επίκεντρο την τραγωδία των Τεμπών. Όμως, δεν βρήκατε κουβέντα να πείτε για το πώς θα φτιάξουμε καλύτερο σιδηρόδρομο. Δεν είπατε λέξη για τον σταθμάρχη. Βγάλατε μόνο λύσσα για την Κυβέρνηση και είδατε μια ευκαιρία για να κοντύνετε τον Μητσοτάκη μέσα από τις εξωφρενικές θεωρίες των ταμπλόιντ που τις πήρατε και τις κάνατε πρώτο θέμα στα δελτία ειδήσεων.

Είσαστε εδώ τόσες ημέρες και επικαλείστε τις δημοσκοπήσεις. Αφού τις επικαλείστε, προφανώς τις υιοθετείτε. Όταν μας λέτε ότι το 80% των Ελλήνων έχουν πειστεί ότι έχουμε κάνει συγκάλυψη, σημαίνει ότι υιοθετείτε όλες αυτές τις δημοσκοπήσεις. Αυτές οι ίδιες δημοσκοπήσεις, όμως, αναφέρουν και άλλα στοιχεία. Αναφέρουν ότι το 80% της ελληνικής κοινωνίας θεωρεί ότι κάνετε εργαλοιοποίηση την υπόθεση των Τεμπών. Αυτές οι δημοσκοπήσεις δίνουν στη Νέα Αριστερά 1,5%, στον ΣΥΡΙΖΑ 6%, στην κ. Κωνσταντοπούλου 5% και στο ΠΑΣΟΚ 13%. Πιστεύετε ότι με αυτά τα ποσοστά και με αυτή την αναφορά στην ελληνική κοινωνία, μπορείτε να οργανώσετε κοινωνική επανάσταση; Αυτό είναι το μέλημά σας; Ή παίρνετε μόνο τα στοιχεία τα οποία θέλετε;

Ξέρετε ότι σε μια φουρτούνα όποιος καβαλάει τα κύματα, συνήθως βρίσκεται στον πάτο. Θα πρέπει, λοιπόν, να είμαστε πολύ προσεκτικοί -και εσείς ιδιαίτερα, βεβαίως και εμείς- και όλα αυτά τα οποία αντιμετωπίζουμε και βλέπουμε στην κοινωνία, να μπορούμε να τα αξιολογούμε και να μας προβληματίζουν. Διότι, επί της ουσίας αυτό ζητά η ελληνική κοινωνία και αυτό θα πρέπει να υπερασπιζόμαστε όλοι μας, με κάθε τρόπο.

Η μοναδική υπεύθυνη δύναμη, η μοναδική παράταξη που υπηρετεί τον στόχο αυτό είναι σήμερα η Νέα Δημοκρατία και σε αυτή τη γραμμή οφείλουμε και θα μείνουμε πιστοί μέχρι το τέλος.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο Υπουργός ο κ. Παναγιωτόπουλος έχει τον λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Μετανάστευσης και Ασύλου):** Ευχαριστώ, κύριε Πρόεδρε.

Κυρίες και κύριοι συνάδελφοι, η Αντιπολίτευση προχωρά σε κατάθεση πρότασης δυσπιστίας κατά της Κυβέρνησης σε μια χρονική περίοδο που όλος ο πλανήτης βιώνει τη μεγαλύτερη αναταραχή εδώ και δεκαετίες. «Δεν αφορά αυτό στους Έλληνες;», θα πουν πολλοί. Και απαντώ αμέσως ότι ασφαλώς και τους αφορά, διότι βιώνουμε μια περίοδο όπου οι συμμαχίες, τα σταθερά σημεία αναφοράς και το σύστημα γεωπολιτικής ισορροπίας δεκαετιών αμφισβητούνται, δοκιμάζονται, πραγματικά διακινδυνεύονται σε μία περίοδο όπου απειλείται η ίδια η παγκόσμια ειρήνη και η Ευρώπη καλείται να αποφασίσει μέσα σε κρίσιμες συνθήκες για το μέλλον της.

Σε μία συγκυρία, λοιπόν, που η πολιτική σταθερότητα, οι στοιχειώδεις έστω συναινέσεις ακόμα και σε θέματα όπως αυτό των ασφαλών σιδηροδρομικών μεταφορών, ώστε ποτέ να μην ξανασυμβεί παρόμοια τραγωδία, είναι κεντρικό ζητούμενο για την κάθε χώρα -για τη χώρα μας σίγουρα-, η εγχώρια Αντιπολίτευση επιδιώκει να προκαλέσει εξελίξεις και αστάθεια με όχημα ακριβώς αυτή την τραγωδία των Τεμπών και εκμεταλλευόμενη την πραγματικά έντονη και καθολική απαίτηση για απαντήσεις και απόδοση δικαιοσύνης. Επιδιώκει τίποτε άλλο παρά απλά να φύγει η Κυβέρνηση.

Η Αντιπολίτευση επιλέγει πολιτικά, και αυτό δεν έχει σχέση, φυσικά, ούτε με το πένθος των ανθρώπων που έχασαν τα παιδιά τους -και δεν υπάρχει μεγαλύτερη απώλεια από αυτής της μορφής την απώλεια- ούτε βέβαια με το καθολικό αίτημα για δικαιοσύνη, τον εγκλωβισμό σε ένα κλίμα ακραίας τοξικότητας και το επιχειρεί με αφορμή αυτή η τραγωδία των Τεμπών, μετατρέποντας έτσι σε εργαλείο ακραίας πολιτικής αντιπαράθεσης μια υπόθεση που θα έπρεπε να ενώνει όλους τους Έλληνες γύρω από την απαίτηση για απαντήσεις, για απόδοση δικαιοσύνης, ακόμα και για απόδοση ευθυνών εκεί που πρέπει. Και το κάνει αμφισβητώντας ευθέως και θα έλεγα, στοχοποιώντας τη δικαιοσύνη, τη μόνη αρμόδια να διαλευκάνει την υπόθεση.

Πριν λίγες ημέρες, όντως εκατοντάδες χιλιάδες συμπολίτες μας κατέβηκαν στους δρόμους. Δεν κατέβηκαν, όμως, με μόνο το σύνθημα να πέσει η Κυβέρνηση. Κάποιοι από αυτούς προφανώς θέλουν να πέσει η Κυβέρνηση, αλλά δεν είναι όλοι αυτοί που κατέβηκαν στους δρόμους. Η μεγάλη πλειοψηφία κατέβηκε ζητώντας να αλλάξουν πράγματα να προχωρήσει η χώρα, να τελειώνουμε με τις ανεπάρκειες, τις διαχρονικές κατά το πόρισμα παθογένειες που μας κρατάνε πίσω και ενίοτε γίνονται και αιτίες για τραγωδίες, όπως αυτή των Τεμπών, και ναι, να αποδοθούν και ευθύνες εκεί που πρέπει, από αυτούς που πρέπει και είναι αρμόδιοι να τις αποδώσουν.

Με αυτό το αίτημα η Κυβέρνηση ουδέποτε διαφώνησε και ούτε διαφωνεί. Και σε αυτό το σημείο ασφαλώς και δεν είναι απέναντι στην κοινωνία που το ζητά. Σήμερα θα έπρεπε να συζητάμε τι έφταιξε και τι πρέπει να κάνουμε για να μην τα ξαναζήσουμε και φυσικά, να διευκολύνουμε, αν μπορούμε και όσο μπορούμε, τη δικαιοσύνη να κάνει απερίσπαστη τη δουλειά της, αντί να καλλιεργούμε συστηματικά κλίμα αμφισβήτησής της. Κι είναι γεγονός ότι πρέπει να την κάνει με τους ταχύτερους, κατά το δυνατόν, ρυθμούς από εδώ και πέρα.

Αυτός ο δρόμος που διαλέξατε είναι δική σας πολιτική επιλογή, κυρίες και κύριοι της Αντιπολίτευσης. Η δική μας είναι να συνεχίσουμε να προσπαθούμε να εργαζόμαστε για να λύνουμε προβλήματα. Δεν τα καταφέρνουμε πάντα. Ασφαλώς καμία κυβέρνηση δεν είναι αλάνθαστη, αλλά γεγονός είναι ότι όλα αυτά τα χρόνια έχει παραχθεί σημαντικό έργο και η χώρα πάει μπροστά. Δεν μπορώ να κάνω γενική επισκόπηση αυτού του έργου, διότι δεν προλαβαίνω. Θα πω, όμως, κάποια δικά μου.

Υπηρέτησα τις Κυβερνήσεις του Κυριάκου Μητσοτάκη κι αυτόν τον Πρωθυπουργό, πέντε χρόνια από τα έξι, σε Υπουργεία-φωτιά και μπορώ να πω ότι για τέσσερα χρόνια στο Υπουργείο Εθνικής Άμυνας επιδόθηκα σε μία πολύ εντατική και πολύ συστηματική προσπάθεια για να γίνει η Ελλάδα πιο ισχυρή στη διεθνή σκηνή, οικοδομώντας και αναβαθμίζοντας συμμαχίες στρατηγικού χαρακτήρα πολλές φορές, εφαρμόζοντας ένα πρόγραμμα εξοπλισμών, υπογράφοντας συμβάσεις 12 δισεκατομμυρίων και πλέον ευρώ με τον πλέον διαφανή τρόπο, πρόγραμμα που έδωσε νέα ορμή και νέο ηθικό στις δυνατότητες των Ενόπλων Δυνάμεων στη συνολική αποτρεπτική ισχύ της χώρας, συμμετέχοντας στη διαχείριση δύσκολων, πρωτόγνωρων ίσως και σύνθετων κρίσεων και εντάσεων, συνδιαμορφώνοντας την ατζέντα για την ευρωπαϊκή άμυνα, που τώρα είναι θέμα ύψιστης προτεραιότητας για το μέλλον της και την ασφάλειά της.

Αυτές τις ημέρες ο Πρωθυπουργός πρωταγωνίστησε στη συζήτηση, καταθέτοντας τις προτάσεις του σε επίπεδο ηγετών της Ευρωπαϊκής Ένωσης, προτάσεις που πλέον μπαίνουν σε τροχιά υλοποίησης και δεν υπάρχει καιρός για χάσιμο. Αυτό το έργο που είναι συλλογικό, αλλά και προσωπικό, δεν διαγράφεται και σίγουρα δεν απαξιώνεται από κανέναν άκαπνο κριτή, κανέναν που αισθάνεται άνετα στην πολυτέλεια της εκ του ασφαλούς κριτικής, χωρίς το βάρος ανάληψης δύσκολης ευθύνης και λήψης δύσκολων αποφάσεων.

Αλλά και σήμερα στο Υπουργείο Μετανάστευσης και Ασύλου η δουλειά συνεχίζεται σε ένα πολύ απαιτητικό και περίπλοκο, θα έλεγα, πεδίο, με γεωπολιτικές αβεβαιότητες που φέρνουν πιέσεις επιπλέον στις μεταναστευτικές ροές, αλλά και με ένα σύστημα υποδοχής και ασύλου που αυτή η Κυβέρνηση οικοδόμησε εκεί που δεν υπήρχε τίποτα σχεδόν πριν από λίγα χρόνια, ώστε η χώρα να μπορεί να αντέξει και να διαχειρίζεται αποτελεσματικά το πρόβλημα.

Είναι γεγονός ότι το 2024 ήταν αναμφίβολα έτος σημαντικών αυξήσεων των ροών και άρα πίεσης στις υποδομές μας. Όμως, παρά το γεγονός ότι πάνω από 55.000 άτομα εισέβαλαν παράνομα στη χώρα, τον Δεκέμβρη του 2024 φιλοξενούνταν στις δομές όλης της επικράτειας συνολικά 27.101 άτομα. Πώς συμβαίνει αυτό; Γιατί συνέβη; Συνέβη γιατί λειτούργησε το σύστημα απονομής ασύλου, όχι κατά τρόπο καταχρηστικό, αλλά κατά τρόπο ταχύ και αποτελεσματικό.

Οφείλω να πω εδώ ότι οι εκκρεμείς αποφάσεις για αιτήματα ασύλου στον πρώτο βαθμό το 2019 αριθμούσαν 83.633 υποθέσεις. Το 2024 ο αντίστοιχος αριθμός ήταν 26.693. Αυτό σημαίνει ότι το σύστημα λειτούργησε γρήγορα και αποτελεσματικά. Επίσης, σημαίνει ότι πραγματοποιούνται και επιστροφές κάποιων από αυτούς, που δεν δικαιούνται άσυλο, κατά τρόπο οργανωμένο και πλέον και πιο εντατικό, σύννομο όμως με τις διεθνείς υποχρεώσεις της χώρας, συντεταγμένο, όχι σιδηροδέσμιοι, αλλά συνοδευόμενοι από ειδικούς συνεργούς της Frontex που αναλαμβάνει και τα έξοδα κατόπιν συμφωνίας με τις χώρες προορισμού και όχι μετά από καταναγκασμό τους. Επτά χιλιάδες άνθρωποι περίπου επέστρεψαν στις χώρες προέλευσης το 2024. Το σύστημα επομένως αντέχει και αποδίδει.

Σήμερα αρχές Μαρτίου στις δομές μας φιλοξενούνται κάτω από 24.000 άτομα. Για την ακρίβεια είναι 23.932 άτομα. Επομένως μπορώ να ισχυριστώ ότι οι ροές εμφανίζουν τάσεις μείωσης. Οι τάσεις μείωσης φαίνονται στο σημείο που ήταν πρόβλημα για το 2024 ως προς την είσοδο στη χώρα. Δηλαδή, στα νησιά του νοτιοανατολικού αιγαίου ήταν κατά 20% μειωμένες οι ροές τον Ιανουάριο του 2025 σε σχέση με αυτές του 2024. Το σύστημα αρχίζει να αποδίδει και ίσως αρχίζει να αποδίδει και η συνεργασία με την Τουρκία στη διαχείριση των ροών, στην καταπολέμηση των κυκλωμάτων των παράνομων διακινητών, αυτό που προσπαθήσαμε να εγκαθιδρύσουμε παρά τις όποιες διαφορές μας στα άλλα μεγάλα θέματα. Γιατί και οι δύο χώρες έχουν να κερδίσουν από τη συνεργασία στη διαχείριση των παράνομων μεταναστευτικών ροών, ιδίως στον πόλεμο κατά των διακινητών.

Ασφαλώς και υπάρχουν θέματα σοβαρά και δυσεπίλυτα, όπως ας πούμε για παράδειγμα ο νέος διάδρομος που βλέπουμε να ανοίγει τώρα από τις ακτές της βόρειας Αφρικής προς την Κρήτη. Θα το διαχειριστούμε, όμως, αυτό, όπως τα διαχειριστήκαμε και τα διαχειριζόμαστε όλα γιατί το σύστημά μας αντέχει, παρά τα πολλά ψέματα που διακινούνται εκεί έξω, όπως για παράδειγμα αυτά που έχουν να κάνουν με τις επιστροφές δεκάδων χιλιάδων που δήθεν συμφωνήθηκαν με τους Γερμανούς εταίρους μας. Κάποιος έγραψε ότι αυτό το συμφώνησε και η Πρόεδρος της Δημοκρατίας με την γερμανική κυβέρνηση. Αν είναι δυνατόν η Πρόεδρος της Ελληνικής Δημοκρατίας να πάει σε απευθείας διαπραγμάτευση με κάποια άλλη κυβέρνηση ευρωπαϊκής χώρας. Μα πόσο αφελής; Τόσο αφελές θεωρούν κάποιοι ότι είναι το ακροατήριο;

Η ουσία είναι ότι τους τελευταίους τρεις μήνες έντεκα άτομα επέστρεψαν από τη Γερμανία στη χώρα μας και αυτά στο πλαίσιο της διαδικασίας του Δουβλίνου ΙΙ για απορριφθέντες δηλαδή ασύλου, για ανθρώπους των οποίων η αίτηση ασύλου απορρίφθηκε και βάσει Δουβλίνου ΙΙ, δηλαδή υφιστάμενης ευρωπαϊκής νομοθεσίας, έπρεπε να γυρίσουν στη χώρα εισόδου.

Διάβασα, επίσης, χιλιάδες εγκληματίες θα μας στείλουν πίσω. Αλλά μόλις εχθές στις Βρυξέλλες όπου παρευρέθηκα στην Σύνοδο των Υπουργών Εσωτερικών και Μετανάστευσης της Ευρωπαϊκής Ένωσης στην ατζέντα μπήκε και συζητήθηκε η πρόταση του νέου Επιτρόπου για επιστροφή τελεσιδίκως καταδικασθέντων εγκληματιών όχι σε χώρες εισόδου όπως η Ελλάδα, αλλά στις χώρες καταγωγής τους με τρόπο οργανωμένο. Και αρχίζει πλέον να αποτελεί αντικείμενο συζήτησης σε ευρωπαϊκό πλαίσιο.

Επίσης, διάβαζα πρόσφατα μία τρύπα 800 εκατομμυρίων ευρώ στα οικονομικά του Υπουργείου. Όμως πριν από έναν μήνα η Ευρωπαϊκή Επιτροπή ενέκρινε επιπλέον 513 εκατομμύρια στο συνολικό προϋπολογισμό των οικονομικών του Υπουργείου για την περίοδο 2021-2027, προκειμένου να διαχειριστούμε τις επιπλέον πιέσεις από τις ροές. Και ρωτάω: Αν υπήρχε στα αλήθεια αυτή η εικόνα κακοδιαχείρισης σε ένα θεσμό τόσο οργανωμένο και τόσο στιβαρό όπως η Ευρωπαϊκή Επιτροπή, θα μας ενέκρινε αυτήν την ώρα περισσότερα κονδύλια να διαχειριστούμε; Ρωτάω και ζητάω κάποια απάντηση. Ας είμαστε λίγο πιο σοβαροί.

Η Κυβέρνησή μας διαχειρίζεται το μεταναστευτικό με σοβαρό και υπεύθυνο τρόπο. Ενισχύουμε τη φύλαξη των εθνικών και ευρωπαϊκών συνόρων. Επιταχύνουμε τις διαδικασίες απονομής ασύλου. Πραγματοποιούμε επιστροφές σε τακτά χρονικά διαστήματα, εκσυγχρονίζουμε τις δομές παραμονής παρά τις δυσκολίες, παρά τις διαρκείς φθορές και την αυξομείωση της πίεσης. Διαμορφώνουμε πολιτικές για την αντιμετώπιση ευάλωτων ομάδων, ιδίως τα ασυνόδευτα ανήλικα. Πρωταγωνιστούμε στη διαμόρφωση μιας νέας ευρωπαϊκής πολιτικής στο ζήτημα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Γιατί πάντα λέγαμε ότι το ζήτημα αυτό δεν είναι θέμα εθνικό αλλά ευρωπαϊκό και αξίζει ενιαίας ευρωπαϊκής αντιμετώπισης στο πλαίσιο βέβαια του τρίπτυχου που εχθές ανέπτυξα στις Βρυξέλλες, δηλαδή, ενίσχυση της ασφάλειας των ευρωπαϊκών συνόρων, ενιαία ευρωπαϊκή πολιτική για το άσυλο για να αποφεύγονται καταχρηστικές συμπεριφορές και επίσης μία αποτελεσματική πολιτική επιστροφών όχι μεταξύ μας αλλά προς τρίτες χώρες ή προς χώρες προέλευσης. Είναι πολύ σημαντικό ότι η πολιτική της Ευρωπαϊκής Ένωσης έχει πλέον αρχίσει να εναρμονίζεται με τις πάγιες ελληνικές θέσεις, κάτι που διαπιστώνεται σε πολλές συζητήσεις αλλά και αποφάσεις, όπως η πρόσφατη απόφαση για περαιτέρω χρηματοδότηση του φράχτη και με ευρωπαϊκά κονδύλια.

Κλείνω.

Ξέρουμε, υπάρχουν πολλά που πρέπει να διορθώσουμε, αλλά προσπαθούμε ώστε η χώρα να κάνει βήματα μπροστά. Οι εποχές αποτελούν απαιτούν από όλους να σταθούμε στο ύψος των περιστάσεων, να μην τροφοδοτούμε το πολιτικό κλίμα και την κοινωνία κυρίως με επιπλέον τοξικότητα.

Και κάτι τελευταίο προς αυτούς που κινούν την πρόταση δυσπιστίας. Για μία πειστική εναλλακτική πρόταση διακυβέρνησης, κυρίες και κύριοι της Αντιπολίτευσης, θα χρειαστούν πολλά περισσότερα και πιο στέρεα επιχειρήματα από ένα ξερό και υπεραπλουστευτικό «να φύγει ο Μητσοτάκης», επειδή εμείς είμαστε φίλοι αυτών που βγαίνουν στους δρόμους και ζητούν δικαιοσύνη για τα Τέμπη, ενώ η Κυβέρνηση είναι εχθρός τους. Τούτο δεν ισχύει και τέτοια επιχειρήματα δεν έχετε.

Καταψηφίζω την πρόταση δυσπιστίας.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα δώσω τον λόγο τώρα στον κ. Λαμπρούλη, τον Αντιπρόεδρο γιατί ήταν πριν στην Έδρα και αμέσως μετά θα ακολουθήσει ο κ. Γραμμένος από την Ελληνική Λύση.

Ορίστε, κύριε Λαμπρούλη, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Η δυσπιστία, η μομφή του Κομμουνιστικού Κόμματος απέναντι στην κυβερνητική πολιτική είναι δεδομένη και διαρκής και αφορά τόσο στο προδιαγεγραμμένο έγκλημα στα Τέμπη και στην προσπάθεια συγκάλυψής του όσο και στην εγκληματική πολιτική στο σύνολό της διαχρονικά με τα γνωστά αποτελέσματα στη Θεσσαλία, στην Εύβοια, στη Δαδιά, στο Μάτι, στη Μάνδρα. Ο κατάλογος είναι μακρύς. Αφορά, λοιπόν, στο σύνολο της κυβερνητικής πολιτικής, που στρέφεται κατά των εργατικών, λαϊκών, δημοκρατικών δικαιωμάτων.

Και αυτή τη δυσπιστία την εκφράζουμε στους αγώνες του εργατικού λαϊκού κινήματος και στη Βουλή. Δεν ξέρουμε καμία κυβέρνηση, κανένα κόμμα που στηρίζει το σάπιο και βάρβαρο καπιταλιστικό σύστημα. Και καλούμε τον λαό να καταδικάσει μαχητικά και αγωνιστικά την αντιλαϊκή πολιτική όλων των κυβερνήσεων, να συμπορευτεί με το ΚΚΕ, δυναμώνοντας τον αγώνα για τις δικές του ανάγκες. Διότι η μόνη μομφή, αλλά και αντίπαλο δέος στη σημερινή αντιλαϊκή πολιτική που μπορεί να στριμώξει την Κυβέρνηση, κάθε κυβέρνηση, και να συγκρουστεί με την πολιτική που υπηρετεί, είναι αυτή που καταθέτει το εργατικό λαϊκό, νεολαιίστικο κίνημα με τους αγώνες του.

Και αυτή την αστείρευτη δύναμη της οργανωμένης συλλογικής διεκδίκησης, της αναμέτρησης που μπορεί να δυναμώσει ακόμα περισσότερο ενάντια στο σύστημα της εκμετάλλευσης και τις πολιτικές που το στηρίζουν, έφεραν και φέρνουν μπροστά στα μάτια του λαού οι συγκλονιστικές απεργιακές συγκεντρώσεις σε εκατοντάδες πόλεις στην Ελλάδα και στο εξωτερικό, ενώνοντας τις φωνές τους με τους συγγενείς των θυμάτων, κάνοντας πράξη την υπόσχεση που έχουν δώσει από την πρώτη στιγμή του εγκλήματος στα Τέμπη, ότι θα γίνουμε η φωνή των νεκρών και πως οξυγόνο είναι ο μαζικός, οργανωμένος αγώνας ενάντια στις κοιλάδες των Τεμπών.

Για να μη μείνουν στο απυρόβλητο τα πραγματικά επίδικα, δηλαδή ο βούρκος του θεσμικού πλαισίου, των νόμων, οδηγιών, κανονισμών της Ευρωπαϊκής Ένωσης και διεθνών συμβάσεων που από κοινού όλα τα αστικά κόμματα ψηφίζετε, εφαρμόζετε, όσα κυβερνήσατε, συνεχίζοντας το έργο της προηγούμενης, στήνοντας, όμως, στα πέντε μέτρα λαϊκά δικαιώματα όπως για παράδειγμα στις μεταφορές, στην ενέργεια, την ασφάλεια, τα εργατικά και ασφαλιστικά δικαιώματα, την παιδεία, την υγεία, την πρόνοια, αλλά και τις ελευθερίες με τις παρακολουθήσεις, την καταστολή, την ποινικοποίηση των αγώνων.

Όλα αυτά γίνονται στο όνομα της στρατηγικής σας σύμπλευσης και συμφωνίας, προκειμένου να προωθηθούν τα συμφέροντα του μεγάλου κεφαλαίου, τσακίζοντας και ματώνοντας τον λαό μας, εγκληματώντας σε βάρος του, οδηγώντας τον σε νέα Τέμπη κάθε τόσο. Και, βεβαίως, η Κυβέρνηση της Νέας Δημοκρατίας είναι πολλαπλά εκτεθειμένη και ένοχη απέναντι στον λαό, έχει βαριές εγκληματικές ευθύνες, όσο κι αν προσπαθεί να ωραιοποιήσει την κατάσταση.

Τι κάνει; Προωθεί σε όλους τους τομείς, πιο επιθετικά, ως λύση την πολιτική ακριβώς και τα μέτρα που διαμόρφωσαν, για παράδειγμα στον τομέα της ιατροφαρμακευτικής περίθαλψης του λαού, το άθλιο και επικίνδυνο σύστημα υγείας, που την περίοδο της πανδημίας -όλοι θυμόμαστε- ανέδειξε με εκκωφαντικό και τραγικό τρόπο με τους χιλιάδες νεκρούς, τα σαθρά υλικά με τα οποία οικοδομείται, χρόνια τώρα, αφήνοντας σε μεγάλο βαθμό απροστάτευτο τον λαό, όχι μόνο απέναντι στην πανδημία, αλλά πολύ περισσότερο σε υπηρεσίες πρόληψης, θεραπείας, αποκατάστασης.

Γιατί το βασικό πρόβλημα και για τη λαϊκή ιατροφαρμακευτική περίθαλψη είναι ότι τόσο η σημερινή κυβέρνηση της Νέας Δημοκρατίας, όπως και οι προηγούμενες, του ΣΥΡΙΖΑ, του ΠΑΣΟΚ, αλλά και των υπόλοιπων αστικών κομμάτων, που πίνουν νερό στο όνομα της Ευρωπαϊκής Ένωσης και του ευρωπαϊκού κεκτημένου, όπως αναφέρεται εξάλλου και στην πρόταση δυσπιστίας, διαμορφώνουν την πολιτική τους και τις θέσεις τους σύμφωνα με τις κατευθύνσεις της Ευρωπαϊκής Ένωσης και των κεφαλαίων, δηλαδή στο πώς οι κρατικές και ασφαλιστικές δαπάνες και παροχές στην υγεία, ως στοιχείο του λεγόμενου μη μισθολογικού κόστους, θα περιοριστούν στο ελάχιστο και ενιαία για όλους. Αυτό απαιτεί το κριτήριο της ανάπτυξης της καπιταλιστικής οικονομίας, της ανταγωνιστικότητας και της κερδοφορίας των επιχειρηματικών ομίλων, που όλοι σας στηρίζετε.

Με βάση αυτή, λοιπόν, τη γενική γραμμή-κατεύθυνση υιοθετήθηκαν από όλα τα κόμματα, ειδικά όσα κυβέρνησαν, εργαλεία περικοπής των δημόσιων δαπανών και παροχών, όπως τα θεραπευτικά, φαρμακευτικά, διαγνωστικά πρωτόκολλα, τα διάφορα πλαφόν και οι συμπληρωμές του Κανονισμού Παροχών του ΕΟΠΥΥ, η διατήρηση των τεράστιων ελλείψεων σε υγειονομικό προσωπικό στις δημόσιες μονάδες υγείας, η υποχρηματοδότηση, η επέκταση του αριθμού των υγειονομικών, ειδικά του δημόσιου τομέα, με παντός είδους ελαστικές και προσωρινές σχέσεις εργασίας, η διάλυση της πρωτοβάθμιας φροντίδας υγείας, η περαιτέρω εμβάθυνση της εμπορευματοποίησης των δημόσιων υποδομών και συγχρόνως η ενίσχυση του ιδιωτικού επιχειρηματικού τομέα και η γιγάντωσή του εν γένει.

Είναι μια πραγματικά αντιλαϊκή επέλαση, η οποία συνεχίζεται και, φυσικά, συνοδεύεται, όπως κάνουν όλες οι προηγούμενες κυβερνήσεις, από επιχειρηματολογία-καρμπόν –εξορθολογισμός, νοικοκύρεμα, χτύπημα σπατάλης κ.ά..

Πέρα, όμως, από τις οικονομικές επιπτώσεις, όντως πολύ σοβαρό ζήτημα για τον λαό μας, κατά τη γνώμη μας είναι και το εξής γεγονός, πως όλο και περισσότερο οι μονάδες υγείας και οι παροχές έχουν τα χαρακτηριστικά ενός συστήματος υγείας, δηλαδή ανάπτυξης μονάδων και υπηρεσιών που να έχουν ισχυρό το στοιχείο της αλληλεξάρτησης και συνεργασίας, πολύ περισσότερο που η πρόοδος της γνώσης και της τεχνολογίας, της εξειδίκευσης, έχει κάνει άλματα και απαιτεί την ισχυροποίηση της συνεργασίας και της ενιαίας αντιμετώπισης του ασθενή και όχι τον σημερινό τρόπο οργάνωσης, που έχει ως κριτήριο την επιχειρηματικότητα και την εμπορευματοποίηση των υπηρεσιών στην υγεία, με αποτέλεσμα το αδυνάτισμα ή και την εξαφάνιση του ενιαίου χαρακτήρα του συστήματος υγείας και, ταυτόχρονα, την ενίσχυση της αυτοτέλειας των μονάδων υγείας, την άναρχη ανάπτυξή τους, αφού το κέρδος είναι αυτό που καθορίζει τι και πού θα αναπτυχθεί και όχι ποιες είναι οι ανάγκες του λαού.

Αποτέλεσμα, η εμπορευματοποίηση και ιδιωτικοποίηση να μετακυλίουν ολοένα και περισσότερο την υγεία στην ατομική ευθύνη, το δημόσιο σύστημα να προσφέρει δωρεάν σε όλους ένα στάνταρ χαμηλό επίπεδο υπηρεσιών, και από κει και πέρα όποιος μπορεί να αντεπεξέλθει οικονομικά έχει προτεραιότητα στην πρόληψη, στην ιατροφαρμακευτική περίθαλψη και στη θεραπεία. Για τους υπόλοιπους, όπου φτωχός κι η μοίρα του.

Αυτό, λοιπόν, που αναδεικνύεται είναι πως η υγεία-εμπόρευμα είναι ασύμβατη με τις λαϊκές ανάγκες και τις δυνατότητες που υπάρχουν σήμερα αυτές να ικανοποιηθούν από ένα σύγχρονο αποκλειστικά δημόσιο και δωρεάν σύστημα υγείας για όλους.

Και αυτό αποτυπώνεται παντού, στις υποδομές, στις αναμονές στα επείγοντα, στα ράντζα, στην εξάντληση του προσωπικού, στη διάλυση της πρωτοβάθμιας φροντίδας υγείας, στην επανεμφάνιση ασθενειών που έχουν εκλείψει. Αποτυπώνεται στο να θεωρείται κατόρθωμα για τους πολλούς, τον λαό, ένα ραντεβού για μια απλή ιατρική εξέταση, ενώ κομπάζετε για τα προγράμματα πρόληψης του καρκίνου, που πέραν του ότι έχουν ημερομηνία λήξης, δεν υπάρχει επαρκής εξοπλισμός και προσωπικό για την αντιμετώπιση των διαπιστωμένων καρκίνων.

Συνεπώς, το πραγματικό δίλημμα που έχει μπροστά του ο λαός είναι το εξής, συμβιβασμός με αυτή την άθλια κατάσταση, με τη βαρβαρότητα της εμπορευματοποίησης και του κέρδους πάνω στην ανάγκη του λαού ή πάλη για την ανατροπή της, οργανώνοντας σήμερα την αντεπίθεση με διεκδικήσεις που αμφισβητούν τον πυρήνα της κυρίαρχης αντιλαϊκής πολιτικής και στην υγεία εμπόρευμα, όλα τα κόμματα και τις κυβερνήσεις που υπηρετούν το κέρδος, δίλημμα που έγινε σύνθημα από την πρώτη στιγμή του εγκλήματος στα Τέμπη, «τα κέρδη τους ή οι ζωές μας».

Διότι τα επιτεύγματα και οι κατακτήσεις για τις λαϊκές ανάγκες, εκεί που η υγεία υπήρξε πραγματικά κοινωνικό αγαθό, στον σοσιαλισμό, επειδή καταργήθηκε η εκμετάλλευση του ανθρώπου από άνθρωπο, είναι ακλόνητη απόδειξη ότι ο λαός όντας πρωταγωνιστής μπορεί να τα καταφέρει και θα τα καταφέρει.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα ο κ. Γραμμένος από την Ελληνική Λύση και αμέσως μετά ο κ. Κωνσταντινίδης από τη Νέα Δημοκρατία.

Κύριε Γραμμένε, έχετε τον λόγο.

**ΒΑΣΙΛΕΙΟΣ ΓΡΑΜΜΕΝΟΣ:** Σας ευχαριστώ πολύ, κύριε Πρόεδρε.

Κύριοι συνάδελφοι, θέλω να ξεκινήσω αυτή την τοποθέτησή μου κάνοντας ένα σχόλιο για τη χθεσινή παρέμβαση του Πρωθυπουργού, τοποθέτηση, ομιλία, και να πω ότι, δυστυχώς, και από τον Πρωθυπουργό, τον κ. Μητσοτάκη, αλλά και από τους Υπουργούς οι οποίοι τοποθετήθηκαν δεν ακούσαμε ούτε μία συγγνώμη. Ο ελληνικός λαός δεν άκουσε ούτε μία συγγνώμη. Δεν τολμήσατε να πείτε μία συγγνώμη στον ελληνικό λαό.

Αλαζονικός ο κύριος Πρωθυπουργός, όπως πάντα, προκλητικός και, φυσικά, αμετανόητος. Ένας πρωθυπουργός που επιχείρησε να υποτιμήσει τη νοημοσύνη του ελληνικού λαού. Ήρθε και μας μίλησε για τα bots του διαδικτύου, τα οποία, όπως μας προανέφερε, παραπλάνησαν εκατομμύρια του ελληνικού λαού, που βγήκαν στους δρόμους και τα οποία είναι δάκτυλος. Ακούστε τώρα, ο Πρωθυπουργός καταγγέλλει τους Έλληνες ότι πίσω από την οποιαδήποτε ενέργεια ή διαδήλωση κρύβεται ένας ξένος παράγοντας που θέλει να προκαλέσει την αποσταθεροποίηση της χώρας.

Καλά τώρα μιλάμε σοβαρά; Έρχεται μέσα στο Ελληνικό Κοινοβούλιο ο κ. Μητσοτάκης, ο οποίος μας αποκαλεί ψεκασμένους, και λέει ότι υπάρχει δάκτυλος για αποσταθεροποίηση της χώρας; Αυτά τα πράγματα, προφανώς, του τα γράφει ο λογογράφος του και, προφανώς, πριν έρθει να τα πει δεν τα έχει διαβάσει και εκτίθεται. Αυτός ο πολιτικός Αρχηγός χαρακτήρισε όλους εμάς ψεκασμένους, που μιλούσαμε από την πρώτη στιγμή για έγκλημα και για συγκάλυψη σίγουρα. Επί δύο χρόνια τώρα μέσα σε αυτό το Κοινοβούλιο λέμε την αλήθεια.

Τόλμησε δε ο κ. Μητσοτάκης να αμφισβητήσει τα γεγονότα, να βαφτίσει το έγκλημα ατύχημα, τη στιγμή που προκύπτουν αδιάσειστα στοιχεία συγκάλυψης από το πόρισμα κόλαφος του κ. Παπαδημητρίου. Αλλά δεν θα το αναλύσουμε το πόρισμα αυτήν τη στιγμή, γιατί δεν έχουμε και χρόνο. Όσοι το έχουν διαβάσει ξέρουν πολύ καλά τι λέει.

Θα υπενθυμίσουμε για ακόμα μια φορά στον Πρωθυπουργό και στην Κυβέρνηση ότι ο αριθμός των ανθρώπων που έχασαν εκεί πάνω τη ζωή τους δεν μπορεί να επιβεβαιωθεί μέχρι και σήμερα, αφού στο πόρισμα αναφέρεται ότι δεν είμαστε σε θέση να γνωρίζουμε τον ακριβή αριθμό των επιβαινόντων.

Έχουμε κάποιες απορίες και θα πρέπει να απαντηθούν, κύριοι της Κυβέρνησης. Γι’ αυτόν τον λόγο διαδηλώνουν εκατοντάδες -εγώ τολμώ να πω κι εκατομμύρια- πολίτες και θα συνεχίσουν να διαδηλώνουν εκεί έξω, γιατί ζητούν απαντήσεις από την Κυβέρνηση, απαντήσεις που δεν έχουν πάρει μέχρι σήμερα.

Σας ρωτάμε λοιπόν, πρώτον, ποιος ήταν αυτός από την Hellenic Train που έδωσε την εντολή να εξαφανιστούν τα βίντεο από όλους τους σταθμούς που κατέγραφαν την πορεία της εμπορικής αμαξοστοιχίας, κύριοι Υπουργοί.

Δεύτερον, ποιος και γιατί έδωσε εντολή να ξεμπαζώσετε το σημείο και στη συνέχεια να μπαζώσετε τον ιερό αυτόν τόπο, όπου χάθηκαν δεκάδες ψυχές; Ζητάμε από εσάς να μάθουμε την αλήθεια. Ζητάμε από εσάς να γίνει άρση των τηλεφωνικών συνομιλιών εκείνης της ημέρας κυρίως δύο ανώτατων αξιωματικών, του κ. Χαρακόπουλου και του κ. Βλαχογιάννη. Να τους καλέσουμε -και θα τους καλέσουμε, θα ζητήσουμε να έρθουν- στην προανακριτική επιτροπή. Αυτοί οι δύο είναι οι άνθρωποι-κλειδιά. Κι αν ανοίξουν τα κινητά τους, θα πέσει η Κυβέρνηση, κύριοι της Κυβέρνησης. Θα το δείτε. Αρκεί να τους καλέσετε και να ανοίξετε τα κινητά τους.

Τρίτον, ποιος είναι αυτός που, ενώ ήξερε ότι υπάρχουν στο πεδίο διασκορπισμένα ανθρώπινα μέλη, οστά ανθρώπων που βρήκαν τραγικό θάνατο από τη δικιά σας εγκληματική αμέλεια, έδωσε την εντολή να τα πετάξουν χιλιόμετρα μακριά; Καλείστε να απαντήσετε.

Τέταρτον, ποιος ιθύνων νους διέταξε την καταστροφή των φιαλιδίων που λήφθηκαν από τους νεκρούς; Ποιος ήταν αυτός; Πήρατε τα δείγματα μόνο για την αναγνώριση τα οποία στη συνέχεια με εντολή του ανακριτή, κύριοι της Κυβέρνησης, τα πετάξετε; Γιατί, γιατί, γιατί; Εμείς ρωτάμε και θέλουμε απαντήσεις. Ποιος είναι αυτός που παρέσυρε τον ανακριτή να δώσει τέτοια εντολή; Ποιος; Μήπως είναι ο κ. Καρακούκης, τον οποίο στείλατε εκεί με μια ομάδα ιατροδικαστών δήθεν να κάνει την έρευνα ή να μπει στη διαδικασία της πραγματογνωμοσύνης; Και όπως μας ανέφεραν οι δικοί σας, οι Υπουργοί και οι Βουλευτές στην επιτροπή, έφυγαν –λέει- την άλλη μέρα, γιατί δεν τους χρειάζονταν οι ιατροδικαστές στη Λάρισα. Δηλαδή, οι ιατροδικαστές έδιωξαν τον κ. Καρακούκη. Ο κ. Καρακούκης είναι αυτός που αναβαθμίστηκε από την Κυβέρνηση Μητσοτάκη. Πρόσφατα αναβαθμίστηκε. Μάλιστα, πήρε και μια θέση, είναι Πρόεδρος σε μια τριμελή επιτροπή η οποία –λέει- θα επαναξιολογεί ιατροδικαστικά πορίσματα, τα οποία, βέβαια, δεν θα βολεύουν κάποιους. Ρωτάμε, λοιπόν, και δεν θέλουμε να πιστέψουμε ότι έχει συμβεί κάτι τέτοιο.

Πέμπτον, το ξέρετε ότι, αν είχαν πάρει δείγματα από τις σορούς, θα ξέραμε ποιοι κάηκαν ή όχι και θα γνωρίζαμε τόσο τον ακριβή αριθμό θυμάτων όσο και τι εισέπνευσαν; Οι οικογένειες δεν θα μάθουν ποτέ από τι πέθαναν τα παιδιά τους. Πέρα από τους μηχανοδηγούς που έφυγαν ακαριαία, δεν ξέρουμε ποιοι πέθαναν από τη σύγκρουση, ποιοι από τη φωτιά και ποιοι από έλλειψη οξυγόνου. «Δεν έχουμε οξυγόνο» φωνάζουν οι διαδηλωτές. Την ίδια στιγμή για απλές υποθέσεις -εννοώ για κάποια δυστυχήματα και άλλα εγκλήματα- κρατάνε τα φιαλίδια αυτά, κύριοι Υπουργοί, από έξι μήνες έως και πέντε ολόκληρα χρόνια. Με τα δείγματα αυτά θα μπορούσε να γίνει ανάλυση αίματος και να εντοπιστούν χημικές ουσίες που εισέπνευσαν τα θύματα. Άρα, θα γνωρίζαμε και εμείς τι πραγματικά μετέφερε αυτή η περιβόητη αμαξοστοιχία. Θα μας πείτε, λοιπόν, γιατί έγινε αυτό; Δεν έγιναν τοξικολογικές εξετάσεις όπως έπρεπε. Τι λένε, λοιπόν, οι έγκριτοι ιατροδικαστές; Ότι θα έπρεπε να τα έχουμε φυλάξει, για να ξέρουμε αυτήν τη στιγμή από τι πέθαναν τα παιδιά.

Πράγματα αδιανόητα, ερωτήματα αναπάντητα και σκοτεινά που ούτε σε ταινίες δεν τα βλέπουμε. Και όσο και να προσπαθείτε να μας πείσετε ότι τα πράγματα δεν έγιναν έτσι και δεν υπήρχε δόλος, τόσο πιο πολύ εξοργίζετε την κοινωνία. Ακόμα και αυτοί που στάθηκαν τυχεροί στην ατυχία τους και επέζησαν από τη μοιραία αυτή σύγκρουση είναι σήμερα ζωντανοί-νεκροί.

Μια μάνα ψάχνει ακόμη αυτό το κοριτσάκι, κύριοι της Κυβέρνησης. Αδιαφορείτε γι’ αυτό το κοριτσάκι. Λέγεται Εριέττα Μόλχο. Ήταν φοιτήτρια του ΑΠΘ και κανείς από εσάς δεν ενδιαφέρθηκε να πάει σε αυτήν την οικογένεια, να μιλήσει μαζί με την οικογένεια, να δει πώς είναι αυτήν τη στιγμή μετά από δύο ολόκληρα χρόνια. Κανείς. Δεν βρέθηκε ούτε μια τρίχα από αυτό το παιδί. Ήταν το κοριτσάκι που πήγε στο κυλικείο για πολύ λίγο και εξαϋλώθηκε, εξαφανίστηκε, δεν υπάρχει πουθενά.

Όλα όσα έζησαν εκείνο το βράδυ, οι εικόνες που αντίκρισαν, το σοκ που υπέστησαν όλοι αυτοί οι άνθρωποι θα στοιχειώνουν αυτούς τους ανθρώπους για το υπόλοιπο της ζωής τους.

Αν, λοιπόν, έχετε καταλάβει τι έχει γίνει, θα πρέπει να το ψάξετε και να μας δώσετε απαντήσεις. Όλα αυτά τα προκάλεσε η εγκληματική σας αμέλεια. Έχετε συνειδητοποιήσει τις εγκληματικές ευθύνες της Κυβέρνησης και όλων των προηγούμενων από τη σύμβαση 717; Οι περισσότεροι από εσάς θα έχετε οικογένεια, έχετε παιδιά, μπορείτε να τα αγκαλιάζετε, να παίζετε μαζί τους, να τους λέτε ότι τα αγαπάτε, κάτι που στερήθηκαν για πάντα οι χαροκαμένες οικογένειες.

Είναι ντροπή, λοιπόν, που θέτετε θέματα ασφάλειας. Ντροπή! Δυο φορές ντροπή σε εσάς, μια φορά ντροπή σε εμάς. Έτσι έλεγε ο Υπουργός σας εδώ μέσα κουνώντας το δάχτυλο. Είναι ντροπή που θέτετε θέματα ασφάλειας. Οι οικογένειες των θυμάτων ζητούν δικαίωση.

Σας κράτησαν ζωντανούς ο ΣΥΡΙΖΑ, το ΠΑΣΟΚ και η Πλεύση Ελευθερίας με τον γάμο των ομοφυλοφίλων. Θα έπρεπε να σας είχαν ρίξει. Οφείλετε να πάτε σε εκλογές. Οφείλετε να παραιτηθείτε. Το οφείλετε στις οικογένειες. Το οφείλετε στην ελληνική κοινωνία και πρέπει να το κάνετε σύντομα, αγαπητοί κύριοι της Κυβέρνησης!

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Κωνσταντινίδης από τη Νέα Δημοκρατία και ακολουθεί ο κ. Δελβερούδης από τη Νίκη.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κυρία και κύριοι Υπουργοί, την ώρα που η Κίνα δηλώνει έτοιμη για εμπορικό και κάθε άλλο πόλεμο και η Γαλλία προσφέρει πυρηνική ασπίδα στην Ευρώπη, κάποιοι επέλεξαν να κλείσουν την πολιτική ζωή του τόπου στον βούρκο του διχασμού και να βάλουν την Ελλάδα σε σπιράλ εσωστρέφειας. Και, φυσικά, γι’ αυτό δεν ευθύνεται από μόνη της η άσκηση του κοινοβουλευτικού δικαιώματός της μομφής από την Αντιπολίτευση, αλλά συνολικά ο τοξικός και συγκρουσιακός οίστρος που έχει κυριεύσει την Αντιπολίτευση, που έχει αυτή επιβάλει στη δημόσια σφαίρα. Πράξη αυτής της συγκρουσιακής λογικής αποτελεί και η συζήτηση της πρότασης δυσπιστίας, η οποία ξεχειλίζει από σκοπιμότητα και υποκρισία.

Ξεχειλίζει από σκοπιμότητα, κυρίες και κύριοι συνάδελφοι, διότι είναι φανερό ότι η Αντιπολίτευση προσπαθεί να εκμεταλλευτεί το μομέντουμ και να σφετεριστεί τα αισθήματα και τα αιτήματα της κοινωνίας σε σχέση με την τραγωδία των Τεμπών. Συγχέει εσκεμμένα εκείνους που το μόνο που ζητούν και πάντοτε από την αρχή ζητούσαν πριν και μετά από τα Τέμπη ήταν να πέσει η Κυβέρνηση Μητσοτάκη με τη μεγάλη πλειονότητα του κόσμου που εκδηλώνει αυθεντικά και ανθρώπινα τη συμπαράστασή τους στις οικογένειες των θυμάτων και αξιώνει δικαιοσύνη και ασφάλεια. Γι’ αυτό και γινόμαστε μάρτυρες του διαγκωνισμού ανάμεσα στα κόμματα της Αντιπολίτευσης για το ποιος θα καρπωθεί την κοινωνική αντίδραση, όπως έγινε και με την πρόταση δυσπιστίας. «Ευτυχώς, την κάνουμε μετά το πόρισμα» είπε το ΠΑΣΟΚ στα στελέχη του ΣΥΡΙΖΑ, τους οποίους χαρακτήρισε χορηγούς της Νέας Δημοκρατίας. Ηγεμονισμούς και προστασία στην Κυβέρνηση ανταπέδωσε η άλλη πλευρά. Γιατί στ’ αλήθεια μαλώνουν για το πάπλωμα, αν είναι τόσο ανιδιοτελείς οι προθέσεις τους;

Αναβλύζει, όμως, και από υποκρισία, γιατί τούτη η διαδικασία που έχει για διακύβευμα την πτώση της Κυβέρνησης γίνεται αμέσως μετά από την εκλογή του Προέδρου της Δημοκρατίας. Εκεί μας κατηγορούσατε για έλλειψη συναίνεσης. Σήμερα ζητάτε να πέσει η Κυβέρνηση. Δηλαδή, συναινέστε για τον Πρόεδρο και μετά φύγετε. Αυτό μας λέτε ουσιαστικά. Είναι ηλίου φαεινότερο ότι, αν δεν υπήρχε η συνταγματική αλλαγή στην προεδρική εκλογή, θα είχατε ρίξει και πάλι την Κυβέρνηση.

Αντίφαση, τέλος -και μάλιστα κραυγαλέα-, συνιστά το γεγονός ότι η πρόταση μομφής έρχεται αμέσως μετά από την απόφαση για τη σύσταση της προανακριτικής από τα ίδια κόμματα, τα οποία, ενώ ζητούν από τη Βουλή τη διερεύνηση της αποδιδόμενης κατηγορίας, την ίδια ώρα ζητούν και τη διάλυση της Βουλής αποδεικνύοντας έτσι πόσο πραγματικά ενδιαφέρονται για τη διαλεύκανση αυτής της υπόθεσης.

Είναι, όμως, και αλυσιτελής και δεν οδηγεί σε αποτέλεσμα η πρόταση μομφής. Ζητάτε εκλογές. Μάλιστα! Για να πετύχετε τι ακριβώς; Χθεσινή μέτρηση της GPO δίνει πρόθεση ψήφου στο ΠΑΣΟΚ 14,8% και στον ΣΥΡΙΖΑ 6%, ενώ οι Αρχηγοί αυτών των κομμάτων καταγράφουν ποσοστά αποδοχής 8,8% και 3,7% αντίστοιχα. Και κατηγορείτε μετά εμάς για έλλειψη νομιμοποίησης. Διαφωνείτε μεταξύ σας στα περισσότερα από τα ζητήματα της πολιτικής ζωής. Μας γανιάσατε μέχρι να καταλήξετε σε μια κοινή πρόταση προανακριτικής και δυσπιστίας. Δεν μπορέσατε να συμφωνήσετε, έτσι, για τα μάτια του κόσμου, σε μια κοινή υποψηφιότητα για Πρόεδρο της Δημοκρατίας, και θέλετε τα κόμματα του λεγόμενου δημοκρατικού τόξου, να μας πείτε ότι θα αντιμετωπίσετε τα σύνθετα και πιεστικά προβλήματα που απασχολούν την ελληνική κοινωνία.

Ζητάτε αλλαγή, αλλά δεν τολμάτε να πείτε ποιοι συνιστούν αυτήν την εναλλακτική λύση. Και αφού δεν μπορείτε να διατυπώσετε μια ολοκληρωμένη αντιπρόταση, μένετε στο ρηχό, να φύγει η Νέα Δημοκρατία. Και ανταγωνίζεστε σε πλειοδοσίες, έναν κατηγορούμενο προτείνει το ΠΑΣΟΚ, τρεις αντιπροτείνει ο ΣΥΡΙΖΑ, πέντε η Πλεύση Ελευθερίας. Εκτοξεύετε ύβρεις, αφορισμούς και απειλές.

Κυρίες και κύριοι συνάδελφοι, αυτή η στάση μπορεί να ικανοποιεί ένα ακροατήριο που αρέσκεται σε διχαστικούς τόνους. Υπάρχει, όμως, και το μεγάλο μέρος της κοινωνίας που είναι μεν σιωπηλό, δεν είναι, όμως, αμέτοχο στις εξελίξεις. Είναι ένας κόσμος που ζητάει απαντήσεις στα προβλήματα και αναβάθμιση στις λειτουργίες του κράτους, που θέλει μεταρρυθμίσεις, που θέλει την Ελλάδα ισχυρή. Και, ναι, έχει απαιτήσεις, έχει, όμως, και κριτήριο για το ποιος πέτυχε τι και ποιος μπορεί να πάει την πατρίδα ακόμα πιο μπροστά. Και αυτός ο κόσμος δεν παρασύρεται από συνθήματα, ούτε θέλει να δει τη χώρα σε φαύλο κύκλο τοξικότητας και ακυβερνησίας. Θυμάται καλά τι πέρασε πριν από δέκα χρόνια όταν επικράτησε εδώ ο θυμός, ο λαϊκισμός και η οργή και δεν θέλει να το ξαναζήσει. Δεν πείθεται από τη μηδενιστική κριτική. Ξέρει ότι η Ελλάδα πέρασε τις δυσκολίες και έχει πλέον ευοίωνες προοπτικές. Γνωρίζει ότι η οικονομία μας έχει μπει σε τροχιά ανάπτυξης, ότι ανακτήσαμε την εμπιστοσύνη των αγορών και των επενδυτών, ότι μειώνουμε δραστικά το κόστος δανεισμού και το χρέος, ότι κάθε χρόνο κάνουμε το πλεόνασμα, μέρισμα για την κοινωνία, ότι η ανεργία έχει πέσει στα μισά από εκεί που την παραλάβαμε. Γνωρίζει τι λένε οι άλλοι. Θα καταθέσω δημοσιεύματα για την πορεία της χώρας πρόσφατα, τελευταία.

Αλλά μιας και μιλάμε για το κράτος δικαίου, η Ελλάδα μία από τις ελάχιστες πλήρεις δημοκρατίες για δεύτερη συνεχόμενη χρονιά το 2023 και το 2024, ξέρετε πού βρίσκεται από το 2012 μέχρι το 2022; Στις χώρες με ανεπαρκή, με προβληματική δημοκρατία. Και ξέρετε ποιες ήταν οι χειρότερες χρονιές; Σωστά μαντέψατε. Ήταν το 2016, το 2017 και το 2018. Πάνω από ποιες χώρες λέτε να βρισκόμαστε; Από την Αμερική, τη Γαλλία, την Ιταλία και πολλά άλλα προηγμένα κράτη.

Δεν βαυκαλίζομαι, κυρίες και κύριοι συνάδελφοι, ότι τούτη η Αντιπολίτευση μπορεί να δείξει σύνεση, σωφροσύνη και αυτοσυγκράτηση. Για αυτό, κυρίες και κύριοι συνάδελφοι της Νέας Δημοκρατίας, σε μας πέφτει και πάλι το βάρος της ευθύνης να κρατήσουμε την πατρίδα σε πορεία ασφαλή. Και θα το κάνουμε με αίσθημα ευθύνης και τούτη τη φορά.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει ο κ. Δελβερούδης από τη Νίκη και μετά η κ. Αναγνωστοπούλου από τη Νέα Αριστερά. Και ακολουθεί ο Υπουργός.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, αρχικά θα ήθελα να πω στον αποχωρήσαντα κ. Γεωργιάδη, ο οποίος απευθύνθηκε, ωρυόμενος προς τη Νίκη, ότι το ποιος θα έπρεπε να ντρέπεται, ας το αφήσουμε να το κρίνει ο ελληνικός λαός. Τίποτα παραπάνω. Είναι περασμένη η ώρα.

Είναι γεγονός ότι η υπό συζήτηση πρόταση δυσπιστίας έρχεται ως ένα ανέλπιστο δώρο σε μια καταρρέουσα Κυβέρνηση που έψαχνε απεγνωσμένα μια σανίδα σωτηρίας για να διασωθεί από την εξαιρετικά δεινή θέση στην οποία έχει βρεθεί με τις τεράστιες ευθύνες και τους χειρισμούς της στο έγκλημα των Τεμπών. Μια πρόταση που θα έχει, ως είθισται, τη γνωστή κατάληξη, της συσπείρωσης δηλαδή, μιας ψυχορραγούσας κυβερνητικής παράταξης, δίνοντάς της ένα φιλί ζωής εξάμηνης διάρκειας.

Η αλήθεια είναι, βέβαια, ότι η ουσιαστική άρση της εμπιστοσύνης προς την Κυβέρνηση Μητσοτάκη έχει γίνει ήδη από τα εκατομμύρια του λαού που κατέκλυσαν τους δρόμους και τις πλατείες της Ελλάδας και του εξωτερικού, ζητώντας επιτακτικά κάθαρση και δικαιοσύνη. Σχεδόν ταυτόχρονα δόθηκε ένα ακόμη πολιτικό δώρο στη Νέα Δημοκρατία από σύσσωμη την Αντιπολίτευση, με εξαίρεση βέβαια τη Νίκη, με την ελλιπέστατη πρόταση προανακριτικής επιτροπής για παράβαση καθήκοντος πλημμεληματικού χαρακτήρα για τον κ. Τριαντόπουλο.

Ενώ, λοιπόν, το σύνολο των κομμάτων πλειοδοτεί στα λόγια, υποστηρίζοντας ότι πάνω από όλα είναι ο σεβασμός στον πόνο των οικογενειών των θυμάτων, την ίδια στιγμή αγνοεί τις προφορικές, αλλά και τις έγγραφες εγκλήσεις και ενστάσεις που διατυπώνουν οι συγγενείς, με σχετική εξώδικη επιστολή που διαβιβάστηκε στο Κοινοβούλιο, με την οποία διαμαρτύρονται τόσο προς το ΠΑΣΟΚ για την περικεκομμένη και περίτεχνα διατυπωμένη, όπως την αποκαλούν, πρόταση σύστασης προανακριτικής, όσο και προς τα λοιπά κόμματα που έσπευσαν να την υιοθετήσουν.

Εμείς ως Νίκη, συντασσόμενοι με την επιθυμία των συγγενών και τη λαϊκή απαίτηση για πλήρη κάθαρση στο έγκλημα των Τεμπών, καταθέσαμε ήδη πρόταση σύστασης διευρυμένης προανακριτικής επιτροπής για όλους και για όλα, που θα περιλαμβάνει, δηλαδή, τον ίδιο τον Πρωθυπουργό, οκτώ Υπουργούς και Υφυπουργούς της Κυβέρνησης της Νέας Δημοκρατίας και έναν Υπουργό της Κυβέρνησης ΣΥΡΙΖΑ για όλα τα εγκλήματα που διαπράχθηκαν και τα οποία, στη συντριπτική τους πλειοψηφία, είναι σε βαθμό κακουργήματος.

Είναι δυνατόν, κυρίες και κύριοι συνάδελφοι, να ελέγχεται ποινικά μόνο ο εντολοδόχος κ. Τριαντόπουλος και να μην καλείται ούτε ως απλός μάρτυρα ο εντολέας του, δηλαδή ο κ. Μητσοτάκης; Η αυθόρμητη και ακομμάτιστη κάθοδος εκατομμυρίων πολιτών στο «άγιο πεζοδρόμιο», αρχικά λοιδορήθηκε και υπονομεύτηκε από τους συνήθεις πολιτικούς χωροφύλακες και τα πληρωμένα δημοσιογραφικά και διαδικτυακά τρολς, ενώ στη συνέχεια επιχειρήθηκε να διαλυθεί και να αμαυρωθεί από το γνωστό μαυροντυμένο παρακράτος.

Δεδομένου ότι η συγκολλητική ουσία που ένωσε τα εκατομμύρια των Ελλήνων ήταν η απαίτηση για κάθαρση, είχαμε όλοι μας μια ελπίδα -που αποδείχτηκε ψευδαίσθηση- ότι θα έρθει έστω και καθυστερημένα ο Πρωθυπουργός στη Βουλή και θα ζητήσει μία συγγνώμη, απολογούμενος για τα πεπραγμένα και τα μη πεπραγμένα, και τα δικά του και της Κυβέρνησής του, γύρω από το έγκλημα των Τεμπών και όχι μόνο. Αντ’ αυτού παρακολουθήσαμε έκπληκτοι έναν Πρωθυπουργό πιο αλαζονικό από ποτέ και εκ πεποιθήσεως αμετανόητο, ο οποίος εξέλαβε το μήνυμα των συγκεντρώσεων ως προτροπή –άκουσον, άκουσον- να πάει, λέει, ψηλότερα.

Επίσης, είδαμε τους ίδιους τους Βουλευτές της Νέας Δημοκρατίας που παλιότερα χειροκροτούσαν τον Υπουργό κ. Καραμανλή να αποφεύγουν επιδεικτικά να παράσχουν την ίδια εμψύχωση στον κ. Τριαντόπουλο. Γιατί; Κάνοντας, μάλλον, οικονομία δυνάμεων για τα παρατεταμένα χειροκροτήματα της επόμενης ημέρας προς δόξα του κ. Μητσοτάκη. Ίσως, βέβαια, οι επιδοκιμασίες να αφορούσαν στο γεγονός ότι δεν φαγώθηκαν όλα τα χρήματα της 717, οπότε υπάρχει κάποια ελπίδα η σύμβαση κάποτε να ολοκληρωθεί. Ίσως οι επιδοκιμασίες να αφορούσαν στους κομματικούς διορισμούς και στα ρουσφέτια στον ΟΣΕ, και όχι μόνο. Ίσως να αφορούσαν στην αδιαφορία των Υπουργών στα εξώδικα στελεχών και εργαζομένων του ΟΣΕ για τα τεράστια κενά ασφάλειας στον σιδηρόδρομο, για την έλλειψη τηλεδιοίκησης, φωτοσήμανσης και ενδοεπικοινωνίας. Κυβερνητικά προκλητικά χειροκροτήματα για την αλλοίωση του τόπου του εγκλήματος για το μεθοδευμένο μπάζωμα και το ξεμπάζωμα. Συγγνώμη, για την «εξυγίανση», λέει, του χώρου! Έτσι είπε κάποιος Βουλευτής.

Όλα αυτά, βέβαια, χωρίς καμία εισαγγελική έγκριση, στερώντας από την έρευνα κρίσιμα αποδεικτικά στοιχεία, αλλά πάντως «για καλό σκοπό». Έτσι τόνισε ο κύριος Πρωθυπουργός. Κυβερνητικοί ανερυθρίαστοι πανηγυρισμοί για τη μονταζιέρα, για τα βίντεο που χάθηκαν και γι’ αυτά που εσχάτως εμφανίστηκαν, μάλλον, από το υπερπέραν, για το παράνομο υγρό χημικό φορτίο, το άγνωστο καύσιμο δηλαδή, που δημιούργησε την έκρηξη και την πυρόσφαιρα, όπως αναφέρει ακόμα και το πόρισμα του ΕΟΔΑΣΑΑΜ.

Αλληλοεπαινεθήκατε, κυρίες και κύριοι συνάδελφοι της Νέας Δημοκρατίας, μάλλον για την προκλητική στάση σας στην εξεταστική επιτροπή και για το πόρισμα-παρωδία που το απαξίωσε ο ίδιος ο Αρχηγός σας.

Ωστόσο, είναι κρίσιμο να δούμε με προσοχή τη σημερινή κατάσταση του σιδηροδρομικού μας δικτύου. Έτσι, σε συνέχεια της προ διετίας εξοργιστικής αναφοράς του κ. Καραμανλή για τη διασφάλιση της ασφάλειας των τρένων, οι Υπουργοί κ.κ. Σταϊκούρας και Μαρινάκης μάς διαβεβαιώνουν σήμερα ότι η μετακίνηση Αθήνα-Θεσσαλονίκη γίνεται με ασφάλεια, ενώ την ίδια στιγμή ο κ. Μητσοτάκης δεσμεύτηκε προσωπικά ότι ο ελληνικός σιδηρόδρομος θα έχει μια άρτια και ασφαλή γραμμή Αθήνα-Θεσσαλονίκη πότε; Το 2027. Αντικρουόμενες, αν όχι κωμικοτραγικές δηλώσεις για ένα τόσο σοβαρό θέμα, οι οποίες, όμως, μας γεννούν ένα πολύ σοβαρό ερώτημα.

Κυρίες και κύριοι της Κυβέρνησης, να ανεβάζουμε, τελικά, τα παιδιά μας στα τρένα ή να περιμένουμε το 2027 και βλέπουμε; Ρητορικό το ερώτημα.

Βέβαια, με αυτά που λέμε και με την κριτική που ασκούμε θα έρχεται αμέσως το νεόφερτο πληρωμένο δίλημμα: «Μητσοτάκης ή χάος». Η απάντηση είναι μία, κύριοι. Δηλαδή, πόσο χειρότερα μπορούν να γίνουν τα πράγματα; Υπάρχει και πιο κάτω από τον δικό σας κατήφορο του ενδοτισμού στα εθνικά θέματα από μια Κυβέρνηση των» ήρεμων νερών» και έναν Υπουργό που δεν τον πειράζει –λέει- να τον πούνε και μειοδότη, από έναν Πρωθυπουργό πιστά προσκολλημένο στη σωστή πλευρά της ιστορίας που θεωρούσε τον εαυτό του πρωταγωνιστή στις γεωπολιτικές εξελίξεις και κατέληξε όχι μόνο κομπάρσος, αλλά ένας απλός θεατής των διεθνών εξελίξεων; Χαρακτηριστική και εκκωφαντική η απουσία του δεδομένου και πάντα πρόθυμου κ. Μητσοτάκη από τις συνόδους και του Παρισιού και του Λονδίνου για την Ουκρανία και την ασφάλεια της Ευρώπης.

Αλήθεια, πόσο πιο άδεια κινδυνεύουν να βρουν τα πορτοφόλια τους οι Έλληνες πολίτες, όταν στον παράδεισο του κ. Μητσοτάκη και των Υπουργών του αδειάζουν από το πρώτο δεκαπενθήμερο του μήνα;

Βέβαια, δεν θα πρέπει να παραβλέψουμε το γεγονός ότι υπάρχουν και κάποιοι οι οποίοι, πράγματι, θα στεναχωρηθούν αν η Κυβέρνηση απαλλάξει την ελληνική κοινωνία από την παρουσία της. Ποιοι είναι αυτοί; Τα καρτέλ της ενέργειας, των καυσίμων και των σουπερμάρκετ, καθώς, επίσης, και αυτά των τραπεζών, των funds και των servicers, ενώ είναι επίσης βέβαιο ότι θα στεναχωρηθούν μετά δακρύων πολλά από τα γνωστά «παπαγαλάκια» της δημοσιογραφίας των συστημικών ΜΜΕ και του διαδικτύου.

Κυρίες και κύριοι συνάδελφοι, οι ακηδεμόνευτοι Έλληνες πολίτες έχουν ανεχτεί πάρα πολλά και για πολλά χρόνια, κάνοντας απίστευτη υπομονή όταν τους άδειασαν το πορτοφόλι, όταν τα «κοράκια» πήραν τα σπίτια τους, όταν κάηκαν και πνίγηκαν μαζί με το βιός τους, όταν κάποιοι πούλησαν τη Μακεδονία, όταν είδαν τα παιδιά τους να φεύγουν στο εξωτερικό. Όταν, όμως, είδαν να σκοτώνονται τα παιδιά τους για το φτηνό εισιτήριο ενός τρένου, τότε είπαν: «Φτάνει πια, ως εδώ».

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, ολοκληρώστε.

**ΚΟΜΝΗΝΟΣ ΔΕΛΒΕΡΟΥΔΗΣ:** Υπερψηφίζοντας, λοιπόν, την πρόταση δυσπιστίας, όχι επειδή το ζητάει ένα μέρος της Αντιπολίτευσης, αλλά επειδή το ζητάνε χιλιάδες λαού, καλούμε τον κ. Μητσοτάκη και την Κυβέρνησή του να αφουγκραστούν αυτόν τον ελληνικό λαό και την πρόταση μομφής που εκείνος τους υποβάλλει, έτσι ώστε να ζητήσουν συγγνώμη για τα πεπραγμένα τους και να αποχωρήσουν οριστικά, δίνοντας έτσι σε ολόκληρη την κοινωνία το πολιτικό οξυγόνο που εναγωνίως αποζητά.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να είστε καλά.

Τον λόγο έχει η κ. Αναγνωστοπούλου από τη Νέα Αριστερά και αμέσως μετά ο κ. Παπαθανάσης.

Ορίστε, κυρία συνάδελφε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Κυρία Υπουργέ, κύριοι Υπουργοί, κυρίες και κύριοι συνάδελφοι, αυτό που ζούμε αυτές τις ημέρες, ειδικά από σήμερα το πρωί και μετά τη δημοσίευση του e-mail Τριαντόπουλου, το οποίο παραδέχτηκε και ο κ. Γεραπετρίτης, είναι μία συσσωρευμένη χυδαιότητα που έχουμε ζήσει έτσι κι αλλιώς εδώ και έξι χρόνια. Φωνές, διαστρέβλωση της πραγματικότητας, πανικός πάνω απ’ όλα, πανικός γιατί την πρόταση δυσπιστίας, πάνω απ’ όλα, την έχει κάνει ένας λαός ο οποίος βρέθηκε στους δρόμους, ένας λαός ο οποίος γέμισε όλες τις πόλεις με πρωτοφανή τρόπο, τουλάχιστον, την περίοδο της Μεταπολίτευσης. Άρα, λοιπόν, αυτό φοβάται η Κυβέρνηση, αυτήν τη δυσπιστία φοβάται, αυτό το «Φτάνει, ως εδώ», αυτό το «Δικαιοσύνη θέλουμε και δεν μπορούμε να συνεχίσουμε με ένα σάπιο σύστημα», αυτό που κάνανε κατ’ αρχάς οι συγγενείς των θυμάτων, οι οποίοι επί δύο χρόνια, όσο και να προσπαθούσατε να λέτε -στην καλύτερη περίπτωση- ότι επειδή πονάνε, μπορούν να λένε ό,τι θέλουνε, ενώ δεν καταλαβαίνατε ότι ακριβώς επειδή πονάνε παίρνανε δύναμη για να ψάξουνε, να βάλουνε πραγματογνώμονες, να βάλουνε νομικούς και να κάνουν μία κοινωνία να συνειδητοποιήσει και να συνειδητοποιηθεί ότι χωρίς δικαιοσύνη δεν μπορεί να υπάρξει ούτε δημοκρατία, αλλά ούτε ζωή.

Πρόταση δυσπιστίας, λοιπόν, γι’ αυτήν την αλαζονεία την οποία ζήσαμε όχι μόνο από την Κυβέρνηση, αλλά και από τον ίδιο τον Κώστα Καραμανλή που χλεύασε, λοιδόρησε, ακύρωσε τη Βουλή, τους συνδικαλιστές, τους δημοσιογράφους, όσους προειδοποιούσαν ότι δεν είχε καμία εξασφάλιση της ασφάλειας των τρένων, το μοναδικό μέσο των εργαζόμενων ανθρώπων, αλλά και της νεολαίας, τον Καραμανλή που δύο μήνες μετά ήταν υποψήφιος, εκλέχτηκε και φώναξε εκείνο το βράδυ «Τα κάστρα δεν πέφτουν». Και, όμως, τα κάστρα πέφτουν. Όταν υπάρχουν δύο εκατομμύρια άνθρωποι στους δρόμους, όταν ο απανταχού Ελληνισμός είναι στους δρόμους και όσο και να θέλετε να φωνάζετε «άνω και κάτω πλατείες», ξέρετε ότι δεν περνάει, τότε και τα μεγαλύτερα κάστρα πέφτουν.

Πρόταση δυσπιστίας εναντίον της κυβερνητικής αλαζονείας και του ίδιου του Πρωθυπουργού που πίστευαν ότι το έγκλημα θα κουκουλωνόταν με το «έτσι θέλω», με πρωθυπουργικές αποφάσεις, «φταίει ο σταθμάρχης», με μονταρισμένο υλικό, με ευθείες παρεμβάσεις στη δικαιοσύνη, με χυδαίες επιθέσεις κυβερνητικών παραγόντων και Βουλευτών της Νέας Δημοκρατίας εναντίον της Αντιπολίτευσης πάντα, αλλά φευ, ακόμα και απέναντι σε συγγενείς θυμάτων.

Πρόταση δυσπιστίας εναντίον της συγκάλυψης και αυτό είναι το πιο κρίσιμο σημείο αυτής της πρότασης δυσπιστίας. Είναι αυτό που ξεχείλισε πραγματικά αυτό το «Δεν πάει άλλο» του κόσμου, ότι «Θέλουμε δικαιοσύνη, θέλουμε ηθική επιτέλους στην πολιτική».

Εδώ και δύο χρόνια όποιος τόλμαγε να πει τη λέξη «μπάζωμα» ήταν κατακριτέος. «Τι είναι αυτά που λέτε, τι μπαζώσαμε;». Επιτέλους, τώρα μιλάμε και για ξεμπάζωμα και για μπάζωμα και όχι μόνο αυτό, αλλά αποφασίσατε, συντονίσατε, εκτελέσατε το ξεμπάζωμα και το μπάζωμα του χώρου του εγκλήματος. Υπήρχε στις 2 Μαρτίου άσκηση ποινικής δίωξης, άρα ο τόπος του εγκλήματος, όπως το λέει η εισαγγελική διάταξη -δεν το λέμε εμείς-, έπρεπε να περιφρουρηθεί, έπρεπε να ιεροποιηθεί. Προσέξτε τη λέξη που χρησιμοποιεί ο ίδιος ο ΕΟΔΑΣΑΑΜ, να «ιεροποιηθεί», γιατί εκεί ήταν οι αποδείξεις και γιατί εκεί ήταν τα υπολείμματα των νεκρών και αυτό είναι ακόμα χειρότερο.

Προσπαθήσατε να βγάλετε τους πάντες τρελούς. Παρατηρούσαν οι κυβερνητικοί εκπρόσωποι στην περιοχή. Παρατηρεί ένας κυβερνητικός εκπρόσωπος έναν τόπο εγκλήματος και όταν υπάρχει ποινική δίωξη; Και γιατί δεν παρατηρούσε αυτός ο άνθρωπος, ο διευθυντής της Τροχαίας, ο κ. Βλαχογιάννης, που σηκώθηκε και έφυγε; Διότι ήξερε, ήξερε τον νόμο, ήξερε τι πάει να πει «ιεροποίηση του τόπου του εγκλήματος».

Θα είμαστε πραγματικά εδώ alerte πια για να γίνουν όσες προανακριτικές χρειαστεί, να ανοιχτούν όσα τηλέφωνα επικοινωνίας χρειαστεί, όσο ψηλά και να βρίσκεται ο οποιοσδήποτε σ’ αυτήν την ιστορία.

Μας είπε ο κύριος Πρωθυπουργός εχθές ότι θα κάνει αξιολογήσεις στο δημόσιο. Αυτό κατάλαβε. Αυτό κατάλαβε από τα 2-2,5 εκατομμύρια κόσμου. Δεν κατάλαβε ότι αξιολογήθηκε ο ίδιος και βρέθηκε ελλιπέστατος. Δεν θα πω για τις αξιολογήσεις στο δημόσιο. Θα πω ένα πράγμα. Ο κ. Μητσοτάκης από τότε που ήταν Υπουργός Διοικητικής Μεταρρύθμισης επί κυβέρνησης Σαμαρά-Βενιζέλου ένα ήξερε να κάνει στο δημόσιο: να απολύει κόσμο ή να θέτει σε διαθεσιμότητα. Αξιολογήθηκε από τον κόσμο και αυτός φαίνεται να είναι, αυτή η Κυβέρνηση να είναι ο αποσταθεροποιητικός παράγοντας της κοινωνικής, πολιτικής ζωής αλλά και της ίδιας της δημοκρατίας. Αποσταθεροποιητικός με τις υποκλοπές, με αυτή την τεράστια ανισότητα, φτωχοποίηση του μεγαλύτερου ποσοστού του πληθυσμού και εκπλουτισμού μόνο κάποιων λίγων και εκλεκτών. Απέναντι σ’ αυτή την αδικία, την έλλειψη δικαιοσύνης ξεσηκώθηκε ο κόσμος. Γι’ αυτό γίνεται. Και γι’ αυτό γίνεται η πρόταση δυσπιστίας.

Ο κύριος Πρωθυπουργός εχθές χρησιμοποίησε μία διατύπωση. Είπε ότι έγινε η συνάντηση, η «συμμαχία των προθύμων» για τα τέσσερα κόμματα που υπέγραψαν την πρόταση δυσπιστίας. Θα έλεγα στον κύριο Πρωθυπουργό να προσέχει τις διατυπώσεις που χρησιμοποιεί ειδικά όταν θυμίζουν οικεία κακά. Γιατί οι «πρόθυμοι της Ευρώπης» στους οποίους διατυμπάνιζε ότι ανήκει έκαναν τραπέζι χωρίς αυτόν. Έκαναν τραπέζι χωρίς την Ελλάδα. Έτσι ονομάστηκε. Η «Σύνοδος των προθύμων» στο Λονδίνο. Η Τουρκία ήταν. Η Ελλάδα δεν ήταν.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Τελειώνω. Ένα λεπτό.

**ΙΩΑΝΝΗΣ ΠΑΠΠΑΣ:** Όποιος ήθελε πήγαινε. Καλά κάναμε και δεν πήγαμε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Μη με διακόπτετε γιατί σήμερα είναι…

Θα κλείσω λέγοντας ότι σήμερα στη Σύνοδο της Ευρώπης, το Ευρωπαϊκό Συμβούλιο αποφάσισε να δρομολογήσει την πολεμοχαρή κατεύθυνση της Ευρώπης. Εμείς θέλουμε να πούμε ότι σε αυτή την πολεμοχαρή κατεύθυνση -όπου κάθε έννοια ειρήνης, κοινωνικής δικαιοσύνης, αξιών πάνω στις οποίες στήθηκε υποτίθεται αυτή η Ευρώπη- δεν θα συναινέσουμε. Η δικαιοσύνη, όμως, θα αποδοθεί έτσι κι αλλιώς.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο Υπουργός κ. Παπαθανάσης έχει τον λόγο.

Αμέσως μετά θα πάρει τον λόγο η κ. Σούκουλη.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Πράγματι η ώρα είναι περασμένη. Θα μπορούσαμε να είχαμε κερδίσει χρόνο αν όλοι οι συνάδελφοι τηρούσαν τον χρόνο. Εγώ θα τηρήσω τον χρόνο ακριβώς όπως παρουσιάζεται στην οθόνη.

Κυρίες και κύριοι συνάδελφοι, συζητάμε μια πρόταση δυσπιστίας που κατατέθηκε από τέσσερα κόμματα. Τρία κόμματα κοινής μήτρας, δηλαδή την Πλεύση Ελευθερίας, Νέα Αριστερά και ΣΥΡΙΖΑ και το ΠΑΣΟΚ. Και κάποιος μπορεί να αναρωτηθεί εύλογα αν αυτή η κοινή πρόταση αποτελεί, κυρίες και κύριοι συνάδελφοι, μία πρόβα generale για μια κυβερνητική συμμαχία. Μια συμμαχία με την οποία θα δούμε στο Υπουργικό Συμβούλιο και την κ. Κωνσταντοπούλου και τον κ. Ανδρουλάκη και τον κ. Χαρίτση και τον κ. Φάμελλο. Αυτή, λοιπόν, θεωρώ ότι είναι η αρχή και θα πρέπει, προφανώς, να συνηθίσουμε, κυρίες και κύριοι συνάδελφοι.

Εμείς, όμως, έχουμε μία υποχρέωση. Έχουμε υποχρέωση να απαντήσουμε σε αυτή την πρόταση δυσπιστίας με αλήθειες, ευθύνη, σοβαρότητα και, κυρίως, να απαντήσουμε σε αυτή την πρόταση εμπιστευόμενη τη δικαιοσύνη. Ιδιαίτερα εφόσον αφορά αυτή η πρόταση σε ένα τόσο ευαίσθητο θέμα, ένα τραγικό δυστύχημα. Και αυτό που θα κάνουμε το οφείλουμε στη μνήμη των συνανθρώπων μας που χάθηκαν αλλά και στους συγγενείς τους. Γιατί, κυρίες και κύριοι, δεν υπάρχει τραγικότερο γεγονός για έναν γονέα από το να χάνει το παιδί του. Το οφείλουμε, λοιπόν, σε όλους αυτούς αλλά το οφείλουμε και στην κοινωνία να παραμείνουμε προσηλωμένοι στη δικαιοσύνη και στην αλήθεια. Είμαστε εδώ και αυτό θέλουμε να μην ξανασυμβεί. Είμαστε εδώ για να βρούμε τον τρόπο να αλλάξουμε την εικόνα αυτή και να μην ξαναδούμε αυτήν την εικόνα στην κοινωνία μας.

Όμως, κυρίες και κύριοι της Αντιπολίτευσης, μας κατηγορήσετε με τον έναν τρόπο ή τον άλλον όλο αυτό το διάστημα και για εγκληματίες και δολοφόνους και λαθρέμπορους. Ότι δώσαμε εντολή, ότι συγκαλύψαμε. Και συγκαλύψαμε αυτό που λέτε μπάζωμα του τόπου του δυστυχήματος. Εργαλειοποιήσατε όλο αυτό το τραγικό δυστύχημα και εκμεταλλευτήκατε και τον πόνο των συγγενών γι’ αυτούς τους μικροπολιτικούς σας σκοπούς. Κατ’ ουσίαν τι κάνατε; Δημιουργήσατε μία εικόνα που έβαλε την τοξικότητα μέσα στην καθημερινότητα. Γιατί, ειλικρινά, δεν νομίζω ότι υπάρχει Ελληνίδα και Έλληνας που να μην πόνεσε για αυτή την τραγωδία. Και δεν έχετε εσείς το μονοπώλιο της ανθρωπιάς.

Μέσα σε αυτήν την τοξικότητα έπεσα θύμα και εγώ τελευταία διότι με κατηγορήσατε ως αρμόδιο τότε Αναπληρωτή Υπουργό. Ξεχάσατε να πείτε, κύριοι συνάδελφοι, ότι δεν είχα καν την αρμοδιότητα. Και την αρμοδιότητα την είχε ένας άλλος συνάδελφος ο οποίος υπέγραψε την ένταξη του συγκεκριμένου έργου, ακολουθώντας τη νόμιμη διαδικασία, ελέγχοντας τη νομιμότητα και υπογράφοντας την χρηματοδότηση ενός συγκεκριμένου τρόπου που απαίτησε η περιφέρεια.

Θέλω να σας πω ότι όταν συμβαίνει ένα τέτοιο δυστύχημα το πρώτο μέλημα των αρχών είναι να μπορέσουν να ανασύρουν τους ζωντανούς, έτσι ώστε να διασώσουν όσο περισσότερους μπορούν και στη συνέχεια τους νεκρούς. Το κάθε βαγόνι το οποίο συμμετείχε σε αυτό το τραγικό δυστύχημα ζυγίζει τουλάχιστον 40 με 50 τόνους. Και για να μπορέσει να το σηκώσει ένας γερανός -τηλεσκοπικοί γερανοί- θα πρέπει να έχει τη δυνατότητα να σηκώνει, τουλάχιστον, 80 τόνους. Επομένως, αυτό ήταν το αίτημα της περιφέρειας και ακριβώς το τεχνικό δελτίο και το περιεχόμενο του τεχνικού δελτίου είναι αυτό το οποίο συμπεριλαμβάνεται στην απόφαση. Και τι έγινε, λοιπόν, στη συνέχεια; Σημειώνω ότι με κατηγορήσατε ότι εγώ το υπέγραψα, όμως, αυτή ήταν η νόμιμη διαδικασία και ο συνάδελφος που το υπέγραψε έτσι έπρεπε να κάνει. Γιατί φανταστείτε πόσο ανάλγητους θα μας κατηγορούσατε αν δεν είχαμε στείλει χρήματα για να μπορέσει η περιφέρεια να αντιμετωπίσει το συγκεκριμένο πρόβλημα. Και τι υπέγραψα; Αφού είχαν σταλεί τα χρήματα κι είχε κλείσει το κεφάλαιο αυτό, υπέγραψα την αλλαγή της ολοκλήρωσης διοικητικά του έργου -ένα τελείως γραφειοκρατικό θέμα- από 31-12-2023 σε 31-12-2024. Με τι περιεχόμενο; Ακριβώς, λέξη προς λέξη το περιεχόμενο του αιτήματος της περιφέρειας.

Αυτή είναι η απόφαση. Σε όλη αυτή τη διαδικασία άκουσα άπειρες φορές το όνομά μου. Αυτό είναι που σας λέω ότι έχετε εργαλειοποιήσει και προσπαθείτε να δημιουργήσετε μέσω της τοξικότητας ένα κλίμα στο οποίο δεν σας ενδιαφέρει η αλήθεια. Όχι. Σας ενδιαφέρει μόνο και μόνο να γκρεμίσετε την Κυβέρνηση Μητσοτάκη. Αυτός είναι ο στόχος σας χωρίς να μας πείτε, όμως, το εναλλακτικό σας σχέδιο. Ξεχάσατε, όμως -το πρόβλημα είναι το εξής-, ότι κι εσείς του ΣΥΡΙΖΑ μαζί με τα υπόλοιπα δύο κόμματα αλλά και του ΠΑΣΟΚ έχετε διοικήσει και είχατε Πρόγραμμα Δημοσίων Επενδύσεων. Και γνωρίζετε πολύ καλά ότι το Πρόγραμμα Δημοσίων Επενδύσεων είναι το συνολικό εργαλείο με το οποίο καλύπτονται όλα τα έργα στην Ελλάδα. Δεν υπάρχει άλλο. Ένα είναι.

Και κάτω από αυτό το εργαλείο, έχουμε το πρόγραμμα των φυσικών καταστροφών -είναι αυτό το πρόγραμμα το οποίο τρέχει για να καλύπτουμε τους σεισμόπληκτους, τους συμπολίτες μας μετά τον «Daniel»- αλλά και το πρόγραμμα των εκτάκτων αναγκών. Παραδείγματος χάριν, στη Σαντορίνη, τώρα, το λιμάνι το οποίο θα γίνει για να μπορέσει να φύγει ο κόσμος αν τυχόν συμβεί κάτι από πού θα πληρωθεί; Από το Πρόγραμμα Δημοσίων Επενδύσεων.

Από το Πρόγραμμα Δημοσίων Επενδύσεων πληρώνονται όλα. Και τι σημαίνει αυτό; Ότι όταν εγκρίνεται η χρηματοδότηση και στέλνουμε τη χρηματοδότηση, παραδείγματος χάριν, για να εκτελεστεί ένα έργο, από εκεί και πέρα, λειτουργεί ο νόμος περί δημοσίων συμβάσεων, ο 4412, και προφανώς με τους νόμους και με τον νόμο περί δημοσίων συμβάσεων κρίνονται και τα αποτελέσματα. Δεν μπορεί το Υπουργείο Οικονομικών όταν αποστέλλει χρήματα να είναι υπεύθυνο αν, παραδείγματος χάριν, ένας δήμαρχος, ένας περιφερειάρχης δεν έκανε καλά τη δουλειά του. Καταλάβατε;

Και γι’ αυτό σας λέω ότι δημιουργείτε αυτήν την τοξικότητα και λέτε ψέματα στον ελληνικό λαό για να δημιουργήσετε αυτές τις εντυπώσεις.

Δεν παραποιήθηκε κανένα κείμενο. Και μάλιστα, ποια ήταν η έκπληξη; Είπατε ότι ανακαλύψατε κάτι. Μα, θα σας γυρίσω πίσω στην πρόταση δυσπιστίας πέρυσι. Κατατέθηκαν όλα τα έγγραφα εκεί. Και, μάλιστα, είπε η κ. Κωνσταντοπούλου ότι, επειδή αυτά τα έγγραφα κατατέθηκαν 12.00΄ ήρθαμε εν κρυπτώ να καταθέσουμε τα έγγραφα. Εν κρυπτώ. Δηλαδή, τώρα εδώ που μιλάμε εμείς, μιλάμε εν κρυπτώ. Αυτό μας είπε. Και τα κατέθεσα και δεύτερη φορά στα Πρακτικά της Βουλής στην επίκαιρη ερώτησή της. Γιατί, ξέρετε, η Βουλή όταν συνεδριάζει αυτήν την ώρα έχει άλλο πρόγραμμα από τη Βουλή που συνεδριάζει το πρωί. Τώρα είναι όλα κρυμμένα. Δεν μπορούμε να τα βρούμε.

Έτσι, λοιπόν, το διακύβευμα, πραγματικά, δεν είναι να αναμετρηθούμε μαζί σας. Εκείνο που μας ενδιαφέρει είναι να μάθει την αλήθεια ο ελληνικός λαός, γιατί τον έχετε εγκλωβίσει σε έναν φαύλο κύκλο ψεμάτων και διχασμού. Στόχος σας είναι να πλήξετε την Κυβέρνηση του Κυριάκου Μητσοτάκη. Δεν μπορείτε να ανεχτείτε το γεγονός ότι ο άνθρωπος αυτός έχει αλλάξει την Ελλάδα, ότι από τον Ιούλιο του 2019 μέχρι σήμερα η Ελλάδα είναι μια τελείως διαφορετική χώρα. Προχωράμε σε τολμηρές μεταρρυθμίσεις. Αυξήσαμε τις επενδύσεις. Δεν είναι τυχαίο που μόλις πρόσφατα η ΕΛΣΤΑΤ παρουσίασε ότι η ανεργία στη χώρα μας έπεσε και κάτω από το 9. Πάνω από 500 χιλιάδες θέσεις δημιουργήθηκαν γιατί δημιουργήθηκε αυτό το κλίμα. Δημιουργήθηκε το κλίμα έτσι ώστε οι νέες και οι νέοι να μπορούν να βρουν δουλειά. Είπαμε θα αυξήσουμε τον κατώτατο μισθό θα πάει στα 950 ευρώ, μέσος μισθός στον ιδιωτικό τομέα θα πάει στα 1.500 ευρώ και ό τι έχουμε πει το κάνουμε πράξη.

Την τελευταία πενταετία βρισκόμαστε στην κορυφή της Ευρώπης, εκεί που ήμασταν ουραγοί σε όλα τα ευρωπαϊκά προγράμματα, στις απορροφήσεις, στο Ταμείο Ανάκαμψης, στο ΕΣΠΑ. Έχουμε αύξηση των επενδύσεων κατά 17,5%.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κλείνω, κύριε Πρόεδρε, γιατί το υποσχέθηκα.

Ακούσατε από τους συναδέλφους αυτά τα οποία τρέχουν στην υγεία, στην παιδεία, τα προγράμματα που τρέχουν για την επιχειρηματικότητα. Γι’ αυτό, λοιπόν, κυρίες και κύριοι, θα συνεχίσουμε τον αγώνα για να θεραπεύσουμε τις διαχρονικές παθογένειες. Αυτή είναι υποχρέωσή μας και αυτό θα κάνουμε. Θέλουμε να τρέξουμε πιο γρήγορα. Εμείς πιστεύουμε ότι η κοινωνία έχει δίκαιη απαίτηση να διορθώσουμε λάθη και παραλείψεις, χωρίς καμία απολύτως καθυστέρηση. Θα συνεχίσουμε την αναπτυξιακή μας προοπτική και θα συνεχίσουμε το μεταρρυθμιστικό μας έργο.

Αυτή η Κυβέρνηση, ο Κυριάκος Μητσοτάκης, αύριο θα παρουσιαστεί και πάλι ισχυρή. Γι’ αυτό, λοιπόν, καταψηφίζουμε την πρότασή σας. Καταψηφίζουμε την πρόταση δυσπιστίας της συμμαχίας των προθύμων και θα συνεχίσουμε το έργο μας για την Ελλάδα που αξίζει σε όλες τις Ελληνίδες και σε όλους τους Έλληνες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, μπορώ να έχω τον λόγο για να κάνω δύο ερωτήσεις στον κύριο Υπουργό;

**ΙΩΑΝΝΗΣ ΠΑΠΠΑΣ:** Έχει μιλήσει, κύριε Πρόεδρε, ο συνάδελφος.

**ΧΡΗΣΤΟΣ ΓΙΑΝΝΟΥΛΗΣ:** Δικαιούμαι ακόμα τρία λεπτά, κύριε Πρόεδρε.

**ΙΩΑΝΝΗΣ ΠΑΠΠΑΣ:** Μίλησε επτά λεπτά, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μισό λεπτό, παρακαλώ, να κοιτάξω τις ομιλίες επειδή αλλάζει το Προεδρείο.

Ο κ. Γιαννούλης έχει ακόμα ένα τρίλεπτο. Δεν αφήνω κανέναν. Αν η διαδικασία έλεγε ότι έχετε μιλήσει, δεν θα μιλούσατε.

**ΧΡΗΣΤΟΣ ΓΙΑΝΝΟΥΛΗΣ:** Κύριε Παπαθανάση, δηλώνω εκ των προτέρων ότι μία βάσιμη ελπίδα στην απάντησή σας είναι η πολιτική σας εντιμότητα.

Επειδή πρόθυμα αναπαράγετε ένα πολιτικό αφήγημα, το οποίο έχει μέσα αρκετά στοιχεία στρεψοδικίας, περί προθύμων, περί ανίερων συμμαχιών κ.λπ., τα οποία είναι μία σειρά από πολιτικές ανοησίες για να καλύψουν την αδυναμία της Κυβέρνησης -όχι από την πλευρά σας, εδώ, εσείς- να δώσει ουσιαστικές απαντήσεις σε απλά ερωτήματα.

Είναι ακριβές ότι έχει έρθει συμπληρωματική δικογραφία στη Βουλή σε ό,τι αφορά στη χρηματοδότηση της επιχείρησης αποκατάστασης, κατά τον κ. Τριαντόπουλο, το μπάζωμα κατ’ αυτό που εκφράζουν όλοι όσοι συμμετέχουν σε μία νέα κοινωνική αντιπολίτευση εκατομμυρίων Ελλήνων; Υπήρξε.

Η εισαγγελία Εφετών ενημερώνει τη Βουλή ότι πρόκειται για μία παράνομη πράξη, την οποία η ελληνική πολιτεία, σε ένα Υπουργείο που έχετε πολιτική ευθύνη, την επικυρώνει, τη νομιμοποιεί και τη χρηματοδοτεί. Από σήμερα το πρωί σε συνδυασμό και με το e-mail που αποκαλύπτει ότι τα ερωτήματα άρχισαν να τίθενται πολύ νωρίς, με νωπό ακόμη το κλίμα οδύνης και σοκ του εγκλήματος στα Τέμπη για τη διαδικασία αποκατάστασης-μπαζώματος και την αποζημίωση των θυμάτων. Θέλω να σας ρωτήσω και προσβλέπω στην εντιμότητά σας:

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Γνωρίζατε, όταν υπογράφατε ή όταν υπέγραφε ο κ. Τσακίρης την αρχική χρηματοδότηση ότι πρόκειται για μία παράνομη πράξη, η οποία συμπαρασύρει…

(Θόρυβος στην Αίθουσα)

**ΙΩΑΝΝΗΣ ΠΑΠΠΑΣ:** Μα, τι είναι αυτά που λέτε τώρα;

**ΧΡΗΣΤΟΣ ΓΙΑΝΝΟΥΛΗΣ:** Πρέπει να πάρω την άδειά σας; Για όνομα του Θεού, σταματήσετε το αυτό το πράγμα. Δεν είστε κριτές των πάντων ούτε σχολιαστές. Πάτε στη δημογερουσία να σχολιάζετε. Σταματήστε το αυτό το παραμύθι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Καθυστερείτε τη διαδικασία.

**ΧΡΗΣΤΟΣ ΓΙΑΝΝΟΥΛΗΣ:** Ναι, κύριε Πρόεδρε, αλλά πλέον δεν μπορώ να κάνω αλλιώς.

(Θόρυβος από την πτέρυγα της Νέας Δημοκρατίας)

Εάν θέλετε να μονολογείτε, περάστε έξω. Τον ειρμό της σκέψης μου μην τον διακόπτετε.

Λοιπόν, εγκρίνεται η χρηματοδότηση. Εκταμιεύεται. Δίνεται η παράταση. Θέλω να σας ρωτήσω, λοιπόν: Είναι σε γνώση σας, μέχρι να έρθει και η δικαστική επικύρωση του παράνομου της πράξεως, ότι αυτό αποτελεί προϊόν συναπόφασης ενός συντονιστικού συμβουλίου στο οποίο συμμετέχει και το δεξί χέρι του Πρωθυπουργού, ο κ. Τριαντόπουλος…

(Θόρυβος από την πτέρυγα της Νέας Δημοκρατίας)

Θέλετε λίγο νερό να ηρεμήσετε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, παρακαλώ. Κύριε Γιαννούλη, συνεχίστε.

**ΙΩΑΝΝΗΣ ΠΑΠΠΑΣ:** Δώσατε την απάντηση μόνος σας!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Γιαννούλη, συνεχίστε. Δεν είναι το θέμα αυτό, συνεχίστε.

**ΧΡΗΣΤΟΣ ΓΙΑΝΝΟΥΛΗΣ:** Αυτοί οι ψίθυροι, κύριε Πρόεδρε, είναι ψίθυροι. Τι να σας πω.

Αυτό το ερώτημα, κύριε Υπουργέ, το θέτει η Αντιπολίτευση. Το θέτει η Αντιπολίτευση που έχει κυβερνητική πρόταση, γιατί αρνείται να αποδεχθεί το δίλημμα «Μητσοτάκης ή χάος». Είναι ένα πολύ απλό ερώτημα, όπως για το e-mail που σας ζητούμε να προσκομίσετε που θα είναι δείγμα προσήλωσής σας στην αλήθεια και στην εντιμότητα. Έτσι και στην περίπτωση της χρηματοδότησης, θέλουμε να ξέρουμε την αλήθεια.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Γιαννούλη.

**ΧΡΗΣΤΟΣ ΓΙΑΝΝΟΥΛΗΣ:** Βεβαίως θα απαντήσετε, αλλά θα σας παρακαλούσα κάτι κλείνοντας: Την αλήθεια επί της ουσίας, κύριε Υπουργέ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Γιαννούλη.

Κύριε Υπουργέ, παρακαλώ, έχετε τον λόγο.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Κύριε Γιαννούλη, νομίζω ότι στην ομιλία μου τοποθετήθηκα ξεκάθαρα. Ή έχουμε νόμους στη χώρα ή δεν έχουμε. Ή έχουμε δικαιοσύνη στη χώρα ή δεν έχουμε. Δεν έχουμε δικαιοσύνη αλά καρτ και δεν έχουμε νόμους αλά καρτ. Τι σημαίνει αυτό; Σας είπα, διοικήσατε.

**ΧΡΗΣΤΟΣ ΓΙΑΝΝΟΥΛΗΣ:** Εγώ προσωπικά, όχι.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Εντάξει, δεν έχει σημασία.

Τι σημαίνει αυτό; Έχουμε τον νόμο περί δημοσίων συμβάσεων. Όταν φεύγει μία χρηματοδότηση από το Υπουργείο, φεύγουν τριακόσιες, τετρακόσιες χρηματοδοτήσεις σε όλη την Ελλάδα για έργα για φυσικές καταστροφές, για έκτακτα, για κανονικά. Είναι Πρόγραμμα Δημοσίων Επενδύσεων. Ξέρετε ποιο είναι το Πρόγραμμα Δημοσίων Επενδύσεων το 2025; Είναι 14,1 δισεκατομμύρια ευρώ. Ξέρετε πόσο ήταν το 2019; Ήταν 5,4 δισεκατομμύρια ευρώ. Είναι 150%. Διότι αυτή η Κυβέρνηση…

**ΧΡΗΣΤΟΣ ΓΙΑΝΝΟΥΛΗΣ:** Σας ξέφυγε, δηλαδή;

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Όχι, έχει σημασία αυτό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πριν, κύριε Γιαννούλη, κάνατε παρατηρήσεις. Σας παρακαλώ να ολοκληρώσουμε τη διαδικασία.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Τι σημαίνει 14,1 δισεκατομμύρια ευρώ; Σημαίνει 14,1 δισεκατομμύρια ευρώ σε όλη την Ελλάδα. Πιστεύετε, πραγματικά, ότι αν δεν ακολουθούνται οι νόμοι του κράτους, μπορεί το Υπουργείο Οικονομικών να πάει και να ελέγχει και να γίνει ο δικαστής; Μα, έχει νόμους το κράτος, κύριε Γιαννούλη. Τι με ρωτάτε; Πρέπει να το ξέρετε αυτό. Όταν, λοιπόν, πηγαίνει ένα έργο, για το τι έγινε εκεί εμπιστευόμαστε τη δικαιοσύνη.

Σας είπα για την τοξικότητα και τα ψέματα. Σας σέβομαι, αλλά θα το πω. Λέτε όλη μέρα εδώ, εσείς της Αντιπολίτευσης, ότι υπέγραψα την ένταξη. Είναι ή δεν είναι ψέμα; Πείτε μου. Απαντήστε μου εσείς τώρα.

**ΧΡΗΣΤΟΣ ΓΙΑΝΝΟΥΛΗΣ:** Για τον κ. Τσακίρη σας είπα.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Απαντήστε μου, κύριε Γιαννούλη. Είναι ή δεν είναι ψέμα; Αν είστε έντιμος, σηκωθείτε κι απαντήστε μου για να μπορέσει να το ακούσει όλη η Ολομέλεια.

**ΧΡΗΣΤΟΣ ΓΙΑΝΝΟΥΛΗΣ:** Το ερώτημα που θέτουμε…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας έδωσα εγώ τον λόγο; Όχι.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Απαντήστε μου σε αυτό.

**ΧΡΗΣΤΟΣ ΓΙΑΝΝΟΥΛΗΣ:** Το ερώτημα δεν είναι αυτό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Υπουργός μπορεί να σας ρωτάει. Εγώ σας έδωσα τον λόγο;

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Κλείνω, κύριε Πρόεδρε.

Περιμένω την απάντησή σας αν είναι ψέμα ή δεν είναι αυτό που ακούγεται όλη μέρα εδώ.

Εγώ σας είπα κάτι. Μέσα στην απόφαση είναι λέξη προς λέξη -λέξη προς λέξη, κόμμα, τελεία- ό,τι ακριβώς ζήτησε η Περιφέρεια Θεσσαλίας. Τα λεφτά πήγανε κι από εκεί και πέρα η δικαιοσύνη θα ελέγξει. Όπως είπαμε, δικαιοσύνη αλά καρτ δεν τη δεχόμαστε. Εμείς εμπιστευόμαστε τη δικαιοσύνη.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει η κ. Σούκουλη από τη Νέα Δημοκρατία.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, στις 28 Φεβρουαρίου 2023 η ελληνική κοινωνία συγκλονίστηκε από μια ανείπωτη τραγωδία. Πενήντα επτά αθώοι άνθρωποι έχασαν τόσο άδικα, τόσο τραγικά τη ζωή τους, ενώ πολλοί συνάνθρωποί μας τραυματίστηκαν ή ζουν ακόμη και σήμερα με τον εφιάλτη εκείνης της νύχτας. Παράλληλα, οι ζωές των συγγενών των θυμάτων στιγματίστηκαν για πάντα από τον αφόρητο πόνο της απώλειας. Μπροστά σ’ αυτό το δράμα τα λόγια ήταν, είναι και θα είναι πάντα πολύ φτωχά.

Η δικαιολογημένη και δυναμική αντίδραση της ελληνικής κοινωνίας, όπως εκφράστηκε ειρηνικά με τη μαζική συμμετοχή της στις εκδηλώσεις συμπαράστασης και μνήμης των θυμάτων, έστειλε ένα ξεκάθαρο και ηχηρό μήνυμα για την πλήρη διαλεύκανση της τραγωδίας από τη δικαιοσύνη, ώστε να δοθούν τεκμηριωμένες απαντήσεις για τα αίτια της τραγωδίας και, βεβαίως, να τιμωρηθούν οι ένοχοι που θα υποδείξει η δικαιοσύνη χωρίς εξαιρέσεις.

Έστειλε κι ένα μήνυμα ισχυρό στην Κυβέρνηση πρωτίστως, αλλά και σε όλο το πολιτικό σύστημα και είπε «ποτέ ξανά», να αναλάβουμε τις ευθύνες μας και να μη συμβεί ποτέ ξανά μια τέτοια τραγωδία. Γιατί αν νομίζετε, κυρίες και κύριοι συνάδελφοι της Αντιπολίτευσης, ότι η ελληνική κοινωνία σάς εξαιρεί από το κάδρο των πολιτικών ευθυνών, τότε πλανάται πλάνην οικτρά και θεωρείτε ότι η ελληνική κοινωνία δεν έχει ούτε μνήμη ούτε κρίση.

Η Κυβέρνηση και ο Πρωθυπουργός Κυριάκος Μητσοτάκης από την πρώτη στιγμή ανέλαβαν τις πολιτικές ευθύνες. Ζήτησαν μια ειλικρινή συγγνώμη-παραδοχή για την αδυναμία να αποφευχθεί αυτός ο τραγικός συγχρονισμός μιας πρωτόγνωρης αλληλουχίας ανθρώπινων λαθών, μαζί με τις παθογένειες δεκαετιών του κρατικού μηχανισμού. Κι ενώ θα περίμενε κανείς μπροστά στο μέγεθος του δράματος τα κόμματα της Αντιπολίτευσης να συγχρονιστούν όχι με την Κυβέρνηση, αλλά με την ίδια την ελληνική κοινωνία στο αίτημα για δικαιοσύνη, αλλά και στην ουσιαστική συνεισφορά για να μην ξαναγίνει ποτέ ξανά μια τέτοια τραγωδία, να έρθετε εδώ να δούμε να καταθέτετε μία πρόταση. Σας βλέπουμε να υποβιβάζετε αυτό το τραγικό γεγονός σε μία μικροπολιτική αντιδικία.

Σας βλέπουμε σε έναν απεχθή διαγωνισμό μεταξύ σας πολιτικής ιδιοτέλειας και ωμού μικροπολιτικού θεατρινισμού. Πάνω στον μεγάλο πόνο ψάχνετε σανίδα πολιτικής σωτηρίας και αρχίζετε να κραυγάζετε για συγκάλυψη με στόχο να υποδαυλίσετε το θυμικό της πληγωμένης ελληνικής κοινωνίας. Δηλητηριάζοντας τον δημόσιο διάλογο με αστήρικτες κατηγορίες εν είδει λαϊκών δικαστών. Στιγματίζοντας στο διάβα σας ακόμα και τους βασικούς θεσμικούς πυλώνες της δημοκρατίας μας, όταν δεν εξυπηρετούν το αφήγημά σας. Στο ίδιο έργο θεατές σάς ξαναβλέπουμε να φωνάζετε απροκάλυπτα ότι καλή δικαιοσύνη είναι μόνον αυτή που συμφωνεί με εσάς. Δικαιοσύνη αλά καρτ.

Προσέξτε, όμως, κάτι πολύ σημαντικό. Η ελληνική κοινωνία, όσο πληγωμένη κι αν είναι, σας γνωρίζει πολύ καλά. Γνωρίζει ότι πάντα πίσω από τις λέξεις θα κρύβεται ένας πολιτικός Αλέξης. Δηλαδή η παλιά και δοκιμασμένη πολιτική σας λογική που λέει ότι η ώρα της μεγάλης δυσκολίας είναι αυτός ο σωστός χρόνος, είναι αυτή η κατάλληλη ώρα να κάνετε τα πάντα για να πάρετε την εξουσία. Μια πολιτική λογική στην οποία προσχώρησε, δυστυχώς, και η Αξιωματική Αντιπολίτευση και ο Αρχηγός της κραυγάζοντας πρώτος για συγκάλυψη, ενώ παράλληλα περίμενε για να καταθέσει την πρόταση δυσπιστίας και το πόρισμα του οργανισμού. Ενός οργανισμού που εμείς μεριμνήσαμε για τη συγκρότησή του, στηρίζοντας το έργο του, προκειμένου ανεξάρτητα να φτάσει στα συμπεράσματά του για τα αίτια της τραγωδίας. Να ρίξει φως στον δρόμο της δικαιοσύνης για να μάθουμε την αλήθεια. Ενός οργανισμού που συγκροτήθηκε από εμάς, δηλαδή, που φαίνεται ότι υπηρετούμε την υποτιθέμενη συγκάλυψη διά της αυτοαποκαλύψεώς μας. Τι να πω, κυρίες και κύριοι συνάδελφοι της Αξιωματικής Αντιπολίτευσης;

Η ελληνική κοινωνία έχει δικαιολογημένα πολύ, μα πολύ υψηλότερες απαιτήσεις που δεν περιχαρακώνονται σε μικροκομματικές αντιλήψεις του χθες. Η ελληνική κοινωνία ζητά επιτακτικά να αποκτήσουμε ένα σύγχρονο και λειτουργικό κράτος. Η ελληνική κοινωνία ζητά επιτακτικά να εξασφαλίσουμε ότι καμία πτυχή της λειτουργίας του κράτους δεν θα δύναται κατ’ ελάχιστο να προκαλεί ανάλογες τραγωδίες και πόνο. Μας ζητάει, επιτέλους, και ως πολιτικό προσωπικό, αλλά και ως πολιτικό σύστημα, να αντιλαμβανόμαστε ότι κάθε σύμβαση τύπου 717 δεν είναι μια σύμβαση αγοράς γραφικών υλών, αλλά είναι μια σύμβαση που προστατεύει ζωές. Είναι η σύμβαση που αφορά στον πρωταρχικό λόγο ύπαρξης μιας οργανωμένης πολιτείας. Ο ελληνικός λαός μάς ζητά να κάνουμε το «112» τον κανόνα της λειτουργίας του σύγχρονου ελληνικού κράτους που δεν θα επιδέχεται εξαιρέσεις.

Στα Τέμπη χάθηκε κάθε δικαιολογία αδράνειας, χάθηκε κάθε ανοχή της ελληνικής κοινωνίας απέναντι στο πολιτικό σύστημα όταν αυτό δεν καταφέρνει να υπηρετεί βασικές παραμέτρους της αποστολής του.

Η ελληνική κοινωνία μας ξεκαθάρισε ότι είτε θα τα καταφέρουμε είτε θα τη βρούμε δυναμικά απέναντί μας, είτε θα τα καταφέρουμε είτε η κοινωνική απαξία μας περιμένει στη γωνία. Νομίζω γνωρίζουμε όλοι σε αυτήν την Αίθουσα, κυρίες και κύριοι συνάδελφοι, και δεν πρέπει να το ξεχνάμε ποτέ αυτό, ότι η κοινωνική απαξία απέναντι στο πολιτικό σύστημα είναι πάντα προάγγελος δεινών για την πατρίδα μας.

Και εσείς τι έρχεστε να μας ζητήσετε αυτήν την ώρα, τούτη την ώρα των τεκτονικών γεωπολιτικών και οικονομικών αναταράξεων; Μας ζητάτε να παραιτηθούμε. Αλλά όχι, κυρίες και κύριοι συνάδελφοι, δεν θα αφήσουμε τη χώρα να γυρίσει πίσω σε ξαναφορεμένους πειραματισμούς, που τους είδαμε -δεν έχουμε μνήμη χρυσόψαρου, ξέρουμε πολύ καλά- και θυμόμαστε ότι απέτυχαν. Η δημοκρατία έχει κανόνες και εμείς έχουμε τη λαϊκή εντολή και όπως θα διαπιστώσετε και στο πέρας αυτής της διαδικασίας, έχουμε και την ισχυρή κοινοβουλευτική δύναμη για να συγκρουστούμε πιο αποφασιστικά, πιο αποτελεσματικά, με τις κακοήθειες που εξαντλούν το έθνος μας. Και θα κριθούμε δημοκρατικά και για τις πράξεις μας και για τις παραλείψεις μας το 2027.

Κυρίες και κύριοι συνάδελφοι, μετά από τα Τέμπη οι συνταγές του χθες δεν έχουν καμία αξία. Τίποτα δεν είναι ίδιο πια μετά από τα Τέμπη. Γιατί στα Τέμπη πληγώθηκε ό,τι πιο ιερό κρύβει μέσα της η ελληνική ψυχή, την αγάπη για τα παιδιά μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Σαρακιώτης.

**ΙΩΑΝΝΗΣ ΣΑΡΑΚΙΩΤΗΣ:** Σας ευχαριστώ, κύριε Πρόεδρε.

Ακούγοντας, προ ολίγου, τον παριστάμενο Υπουργό, τον κ. Παπαθανάση, να ξορκίζει το γεγονός ότι δεν υπέγραψε αυτός για την εκταμίευση των χρημάτων για το μπάζωμα, όχι μόνο στην Ολομέλεια πριν από λίγο, αλλά και τις προηγούμενες ημέρες στα κανάλια, αναρωτιέμαι, αφού ο κ. Μητσοτάκης μάς είπε ότι έγινε για καλό σκοπό, γιατί όπως σε άλλες περιπτώσεις δεν διαγκωνίζεστε ποιος έλαβε την πρωτοβουλία και τώρα το ξορκίζετε; Ήταν μια πολύ καλή ενέργεια, σύμφωνα με τον κ. Μητσοτάκη, για καλό έγινε και βλέπουμε ότι το ξορκίζει. Μόνο με πλακάτ δεν ανέβηκε «δεν έδωσα εγώ τα εξακόσια πενήντα χιλιάρικα, τα έδωσε ο Τσακίρης».

Βεβαίως, ο κ. Μητσοτάκης είπε πολλά εξωφρενικά στη χθεσινή του ομιλία -δεν μπορώ να μην τα σχολιάσω- και είναι δεδομένο ότι απέδειξε ότι σίγουρα δεν ζει σε αυτήν τη χώρα, ζει κάπου αλλού, πάντως δεν ζει στην Ελλάδα. Ζει –ενδεχομένως- στο σύμπαν της αλαζονείας, της αμετροέπειας, στον γυάλινο κόσμο του Μεγάρου Μαξίμου. Δεν έλαβε, σε καμία περίπτωση, το μήνυμα μιας ολόκληρης κοινωνίας την προηγούμενη Παρασκευή, μια κοινωνία η οποία ζήτησε το αυτονόητο, ζήτησε δικαιοσύνη. Και ήρθε να μας πει ανερυθρίαστα στην τοποθέτησή του εχθές ότι για την κοινωνική έκρηξη των τελευταίων μηνών ευθύνονται τα τρολ του διαδικτύου, τα οποία σπέρνουν τη δυσπιστία και τον διχασμό. Τον διχασμό τον σπέρνουν οι Υπουργοί του κ. Μητσοτάκη και ο ίδιος ο Πρωθυπουργός με ξεδιάντροπες επιθέσεις ακόμα και προς τους συγγενείς των θυμάτων που ανέλαβαν μέχρι και τον ρόλο των ανακριτικών αρχών κόντρα στο μπάζωμα των ευθυνών.

Κάποιοι έψαχναν την αλήθεια -οι συγγενείς- και εσείς την μπαζώνατε. Ήρθε ο κ. Μητσοτάκης να μιλήσει άκουσον-άκουσον για τη διατήρηση της κοινωνικής συνοχής. Ο άνθρωπος που κατάφερε για πρώτη φορά στη Μεταπολίτευση να βγάλει στον δρόμο μια ολόκληρη κοινωνία, μια ολόκληρη χώρα εναντίον του, αλλά και εναντίον της ανάλγητης και αλαζονικής Κυβέρνησής του, μας μιλάει για την κοινωνική συνοχή. Γνωρίζαμε ότι είστε ανεπαρκείς, ότι είστε δέσμιοι συμφερόντων, αλλά με τη στάση σας φάνηκε ότι έχετε ξεπεράσει κάθε όριο ανηθικότητας. Είπε, όμως, ο κύριος Πρωθυπουργός ότι είμαστε η μόνη πολιτική δύναμη που μπορεί να φέρνει αποτελέσματα.

Ας δούμε, όμως, ποια είναι τα αποτελέσματα που έφερε η Κυβέρνηση της Νέας Δημοκρατίας τα τελευταία έξι χρόνια. Ο Υπουργός προηγουμένως, ο κ. Παπαθανάσης, μίλησε για μια άλλη Ελλάδα. Ας δούμε αυτήν την άλλη Ελλάδα. Η άλλη Ελλάδα, του κ. Μητσοτάκη, καταλαμβάνει πλέον την τελευταία θέση στην Ευρωπαϊκή Ένωση -μας πέρασε και η Βουλγαρία- στον πλέον κρίσιμο δείκτη, δηλαδή αυτόν της αγοραστικής δύναμης των πολιτών σύμφωνα με τη EUROSTAT. Σε αυτήν την άλλη Ελλάδα ανθίζουν τα καρτέλ στον χώρο της ενέργειας, αποκομίζοντας ουρανοκατέβατα και πρωτοφανή κέρδη τα οποία δεν είχαν ποτέ φανταστεί εις βάρος της υγιούς επιχειρηματικότητας, αλλά και ολόκληρης της ελληνικής κοινωνίας, πάντοτε, όμως, με την κυβερνητική στήριξη.

Το κόστος της ηλεκτρικής ενέργειας στη χώρα μας είναι το υψηλότερο στην Ευρωπαϊκή Ένωση, παρά την αυξημένη συμμετοχή των ΑΠΕ στο ενεργειακό μείγμα. Γεμίσαμε φωτοβολταϊκά, γεμίσαμε ανεμογεννήτριες, ακόμη και σε γη υψηλής παραγωγικότητας, αλλά ω του θαύματος παράλληλα έχει εκτοξευθεί και το κόστος της ενέργειας. Είναι ένα μοναδικό επίτευγμα της Κυβέρνησης της Νέας Δημοκρατίας.

Το ποσοστό της ιδιοκατοίκησης έφτασε σε ιστορικό χαμηλό. Έχει μειωθεί σημαντικά καθώς από το 75,4% του 2019 όταν αναλάβατε, κύριε Υπουργέ, έφτασε στο 69%. Άλλη Ελλάδα, πράγματι! Διακόσιοι τριάντα χιλιάδες συμπολίτες μας οι οποίοι μέχρι το ’19 έμεναν στο δικό τους σπίτι, στην άλλη Ελλάδα του κ. Μητσοτάκη ζουν στο ενοίκιο, έχασαν την πρώτη τους κατοικία και μένουν στο ενοίκιο. Το κόστος στέγασης πλέον αντιστοιχεί στο 35% του διαθέσιμου εισοδήματος των πολιτών, το μεγαλύτερο ποσοστό στην Ευρωπαϊκή Ένωση. Η επόμενη χώρα ακολουθεί με ποσοστό 25%, δέκα μονάδες χαμηλότερο.

Το 2023 η πατρίδα μας κατέγραψε τη μεγαλύτερη μείωση αγροτικής παραγωγής πανευρωπαϊκά, με το ποσοστό να φτάνει το 16% της μείωσης.

Το ποσοστό των Ελλήνων πολιτών που βίωσε εγκληματική ενέργεια ή βανδαλισμών στην περιοχή του ανέρχεται στο 21%, όταν ο ευρωπαϊκός μέσος όρος είναι στο 10%. Άλλη μια πανευρωπαϊκή αρνητική πρωτιά και στο θέμα της ασφάλειας από την Κυβέρνηση του νόμου και της τάξης.

Ραγδαία αύξηση - εκτόξευση των ληξιπρόθεσμων οφειλών προς τον ΕΦΚΑ. Σύμφωνα με τα επίσημα στοιχεία του ΚΕΑΟ παρελήφθη από την Κυβέρνηση των αρίστων στα 35 δισεκατομμύρια ευρώ και έχει φτάσει στα 50 δισεκατομμύρια ευρώ, γιατί η χώρα αναπτύσσεται, αλλά αυξήθηκαν και κατά 15 δισεκατομμύρια ευρώ τα χρέη των πολιτών, οι ληξιπρόθεσμες οφειλές προς τον ΕΦΚΑ.

Βρισκόμαστε στην τελευταία θέση μεταξύ των χωρών του ΟΟΣΑ όσον αφορά την εμπιστοσύνη των ασθενών στο σύστημα υγείας και οι οφειλές των νοσοκομείων προς τους ιδιώτες από τα 340 εκατομμύρια ευρώ το 2009, έφτασαν στο 1,2 δισεκατομμύριo ευρώ, τετραπλασιάστηκαν. Μεγάλη επιτυχία και αυτή θα πει κανείς!

Κατακόρυφη αύξηση των εργατικών ατυχημάτων και δυστυχημάτων με εκατόν πενήντα θανάτους εργαζομένων μόνο το 2024, εξέλιξη στην οποία έχουν συντελέσει καθοριστικά η κατάργηση του οκταώρου και η κατάργηση βασικών εργασιακών δικαιωμάτων μέσω των νόμων Χατζηδάκη και Γεωργιάδη.

Εσείς που θα μειώνατε τους φόρους, θεσπίσατε τον τεκμαρτό τρόπο φορολόγησης ελευθέρων επαγγελματιών αυτοαπασχολουμένων που οδήγησε ήδη σε λουκέτα και αναστολές δραστηριοτήτων. Εν ολίγοις η χώρα έχει πιάσει σε όλους τους τομείς πάτο και γι’ αυτό πλέον οι πολίτες δεν τσιμπάνε όταν τους απειλείτε με το θέμα της σταθερότητας. Γιατί; Γιατί δεν έχει παρακάτω. Και το ξαναζεσταμένο φαγητό της σταθερότητας του ’23 δεν πρόκειται να το ξαναδοκιμάσει ο ελληνικός λαός.

Όπως και το παραμύθι της αριστείας, από μια τέτοια Κυβέρνηση, της αριστείας μάλλον του σταθμάρχη που τοποθέτησε ο κ. Καραμανλής, το ρουσφέτι του σταθμάρχη. Αλλά έχουμε και πρόσφατα παραδείγματα αριστείας. Έχουμε τις παραιτήσεις των πραγματικών αρίστων και αναφέρομαι στις παραιτήσεις μελών, αλλά και του Προέδρου του ΕΣΕΤΕΚ, του Εθνικού Συμβουλίου Έρευνας, Τεχνολογίας και Καινοτομίας του κ. Αρταβάνη Τσάκωνα, ενός λαμπρού επιστήμονα καθηγητή στο Χάρβαρντ, ο οποίος ανέλαβε το 2020 Πρόεδρος του ΕΣΕΤΕΚ. Ο προηγούμενος πρόεδρος, ο κ. Δερμιτζάκης, είχε παραιτηθεί, καταγγέλλοντας την Κυβέρνηση -ο κ. Μητσοτάκης τον είχε τοποθετήσει- και ο κ. Τσάκωνας με αρκετά μέλη, όπως ο κ. Χανιώτης του ΕΣΕΤΕΚ, παραιτήθηκαν κι αυτοί καταγγέλλοντας και πάλι την Κυβέρνηση για το πώς αντιλαμβάνεται την αριστεία. Οι άνθρωποι που ήρθαν οικειοθελώς από το εξωτερικό, από τα κορυφαία πανεπιστήμια του κόσμου, κατήγγειλαν την Κυβέρνηση, καθώς δεν υπήρχε καμία ανταπόκριση στον τομέα της έρευνας και της καινοτομίας.

Για να μη θυμηθούμε τις δηλώσεις του κ. Τσάκωνα το ’22 για το Ταμείο Ανάκαμψης και πώς αξιολογούνταν οι προτάσεις. Ανέφερε ότι στέκονται σε σαθρές επιστημονικές βάσεις, λες και έχουμε -είχε πει ο κ. Τσάκωνας- τόσα χρήματα, ώστε να δίνουμε και σε πράγματα τα οποία δεν αξίζουν τον κόπο. Ο καθηγητής του Χάρβαρντ που ο κ. Μητσοτάκης επέλεξε για τη θέση του ΕΣΕΤΕΚ έλεγε αυτά τα πράγματα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, ολοκληρώστε.

**ΙΩΑΝΝΗΣ ΣΑΡΑΚΙΩΤΗΣ:** Ένα λεπτό, κύριε Πρόεδρε. Είναι 2.30΄ το βράδυ, περιμένουμε δεκαπέντε ώρες να μιλήσουμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Απλώς οι άλλοι Βουλευτές θα περιμένουν ακόμα περισσότερο.

**ΙΩΑΝΝΗΣ ΣΑΡΑΚΙΩΤΗΣ:** Ας κόβατε τους Υπουργούς που έχουν μιλήσει από δεκαπέντε φορές ο καθένας.

Κυρίες και κύριοι συνάδελφοι, ο κ. Μητσοτάκης προκειμένου να μην απαντήσει στις κατηγορίες της κοινωνίας για τις μεθοδεύσεις ατιμωρησίας και συγκάλυψης, έφτασε να μιλήσει εχθές ακόμη και για το διεθνές σκηνικό. Δεν θα έπρεπε να μπει στον κόπο, γιατί διαβάζουμε όλοι εφημερίδες τουλάχιστον σε αυτήν την Αίθουσα, ενημερωνόμαστε από τα δελτία ειδήσεων και γνωρίζουμε όσα μας είπε. Δεν τον κατηγορώ. Δεν θα μπορούσε να πει και κάτι παραπάνω γιατί δεν τον έχουν καλέσει και πουθενά. Δεν προσκλήθηκε ο δεδομένος και προβλέψιμος στη Διάσκεψη των Παρισίων.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, παρακαλώ.

**ΙΩΑΝΝΗΣ ΣΑΡΑΚΙΩΤΗΣ:** Δεν προσκλήθηκε στη Διάσκεψη του Λονδίνου, οπότε δεν μπορούσε να μας πει και κάτι παραπάνω και έπρεπε να αρκεστούμε σε αυτά που όλοι διαβάζαμε.

Η χώρα μας απουσιάζει από τις διπλωματικές διεργασίες διαμόρφωσης της νέας ευρωπαϊκής αρχιτεκτονικής ασφαλείας. Βρισκόμαστε στο διπλωματικό περιθώριο και εισακουόμαστε ούτε από τους συμμάχους μας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, ευχαριστούμε.

**ΙΩΑΝΝΗΣ ΣΑΡΑΚΙΩΤΗΣ:** Παραπλανημένος στο εσωτερικό, απών στο εξωτερικό ο κ. Μητσοτάκης θεωρεί κιόλας ότι πολιτεύεται με μετριοπάθεια και ευπρέπεια, όπως μας είπε. Με ευπρέπεια σας παρακολουθούσε όλα τα προηγούμενα χρόνια, αξιότιμοι κύριοι Υπουργοί της Νέας Δημοκρατίας, με τις υποκλοπές ο κύριος Πρωθυπουργός.

Ολοκληρώνω, κύριε Πρόεδρε.

Εσείς μπορεί να θεωρείτε ότι όλοι οι ανωτέρω λόγοι δεν είναι επαρκείς για να κατατεθεί μια πρόταση δυσπιστίας εναντίον της Κυβέρνησης. Οι πολίτες όμως που βιώνουν καθημερινά τις συνέπειες των πολιτικών σας απαιτούν δικαιοσύνη και την παραίτησή σας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε φθάσει τα δέκα λεπτά.

**ΙΩΑΝΝΗΣ ΣΑΡΑΚΙΩΤΗΣ:** Αποδείξατε ότι δεν μπορείτε να εγγυηθείτε την ανεξαρτησία της δικαιοσύνης. Τουλάχιστον παραιτηθείτε.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Μπαρτζώκας και αμέσως μετά ο κ. Πουλάς.

**ΑΝΑΣΤΑΣΙΟΣ ΜΠΑΡΤΖΩΚΑΣ:** Ευχαριστώ, κύριε Πρόεδρε.

Αξιότιμε κύριε Υπουργέ, αγαπητές και αγαπητοί συνάδελφοι, η πρόταση δυσπιστίας που συζητάμε δεν είναι τίποτα περισσότερο από μία ακόμα προσπάθεια της Αντιπολίτευσης να αποπροσανατολίσει τον ελληνικό λαό από την πραγματικότητα. Μια Ελλάδα που αλλάζει, μια Ελλάδα που προοδεύει και χτίζει το μέλλον της με σταθερότητα και προοπτική, μια Ελλάδα που κοιτάζει μπροστά και προσπαθεί να κλείσει τις πληγές της, με διαφάνεια, αλήθεια και δικαιοσύνη.

Σηκώνετε όλες αυτές τις ημέρες ως λάβαρο την πανελλήνια, πάνδημη συγκέντρωση που έγινε στην επέτειο του τραγικού δυστυχήματος των Τεμπών και τη χρησιμοποιείτε δυστυχώς ως δούρειο ίππο για να καταλάβετε την εξουσία. Αυτό όμως συνιστά ύβρη. Αυτό δείχνει πόσο ανάλγητοι είστε. Είναι η δεύτερη μάλιστα φορά που εργαλειοποιείτε αυτή την εθνική τραγωδία για να καταθέσετε πρόταση δυσπιστίας κατά της Κυβέρνησης. Μας κατηγορείτε ότι δεν λάβαμε το μήνυμα. Όμως το μήνυμα των Ελλήνων είναι ξεκάθαρο. Υπάρχει κοινή απαίτηση για διαφάνεια, για απονομή δικαιοσύνης, με την τιμωρία των υπευθύνων και για μια δέσμευση που συνοψίζεται στη φράση «Ποτέ ξανά». Αυτό σημαίνει ότι το κράτος οφείλει να προχωρήσει σε ριζικές αλλαγές, ώστε να αντιμετωπιστούν διαχρονικές παθογένειες.

Την ίδια στιγμή το πολιτικό σύστημα έλαβε ένα εξίσου σαφές μήνυμα: Μην επιχειρήσετε να εκμεταλλευτείτε κομματικά αυτήν τη μεγάλη λαϊκή συμμετοχή. Αλλά εσείς αντί να αναζητάτε την αλήθεια, αντί να απαιτείτε την απόδοση ευθυνών και να συμβάλλετε με προτάσεις στην αναβάθμιση των σιδηροδρόμων, το πραγματικό ζήτημα που αφορά σήμερα τη χώρα, επιδιώκετε μόνο να πυροδοτήσετε εντάσεις και να καλλιεργήσετε αναταραχή.

Εμείς είχαμε το θάρρος από την πρώτη στιγμή να αναλάβουμε τις ευθύνες μας εκ μέρους όλων όσοι κυβέρνησαν τη χώρα επί δεκαετίες. Και πλέον είναι ευθύνη όλων μας, το 2027 να παραδώσουμε έναν σιδηρόδρομο πιο ασφαλή από ποτέ. Από το 2019 όταν οι πολίτες εμπιστεύτηκαν τη Νέα Δημοκρατία και τον Πρωθυπουργό, η χώρα έχει γυρίσει σελίδα. Παρά τις κρίσεις που κληθήκαμε να αντιμετωπίσουμε, από την πανδημία μέχρι τις γεωπολιτικές εντάσεις και τις φυσικές καταστροφές, η Κυβέρνησή μας κατάφερε να κρατήσει την Ελλάδα όρθια και να την οδηγήσει σε τροχιά ανάπτυξης. Και ο ελληνικός λαός αναγνώρισε αυτή την προσπάθεια ανανεώνοντας την εμπιστοσύνη του το 2023, δίνοντάς μας τη δύναμη να συνεχίσουμε την αποστολή μας και να υλοποιήσουμε τις δεσμεύσεις μας.

Ας μιλήσουμε λοιπόν με στοιχεία. Η ανεργία μειώθηκε από το 17% το 2019 στο 8,7% τον Ιανουάριο του 2025 με τη δημιουργία άνω των 500 χιλιάδων νέων θέσεων εργασίας. Ο κατώτατος μισθός αυξήθηκε από τα 650 ευρώ στα 830, με προοπτική να φτάσει τα 950 ευρώ το 2027, ενώ ο μέσος μισθός αυξάνεται διαρκώς. Οι ξένες και εγχώριες επενδύσεις βρίσκονται σε ιστορικά υψηλά επίπεδα, με κολοσσούς να επενδύουν στη χώρα μας, επιλέγοντας την Ελλάδα ως έδρα τους. Και γιατί; Διότι η Ελλάδα πλέον είναι ένας σταθερός και αξιόπιστος επενδυτικός προορισμός, καθώς θεσμοθετήσαμε επίσης την ψηφιακή κάρτα εργασίας ενισχύοντας την καταγραφή των υπερωριών και προστατεύοντας τους εργαζόμενους από εργοδοτικές αυθαιρεσίες.

Όμως δεν μείναμε μόνο στην οικονομία. Δώσαμε έμφαση στην κοινωνική πολιτική και τη στήριξη των οικογενειών. Θεσπίσαμε το επίδομα γέννησης των 2.000 ευρώ και σταδιακά το αυξήσαμε ως 3.500 ευρώ ενώ παρατείναμε την ειδική άδεια προστασίας μητρότητας τόσο για τις εργαζόμενες μητέρες στον ιδιωτικό τομέα όσο και για τις ελεύθερες επαγγελματίες και τις αγρότισσες, εννέα μήνες δηλαδή για όλες τις μητέρες. Μειώσαμε τον ΦΠΑ στα είδη βρεφικής ηλικίας για να διευκολύνουμε τους νέους γονείς. Προχωρήσαμε στο πρόγραμμα «Σπίτι Μου» αξίας 750 εκατομμυρίων ευρώ, το οποίο έδωσε στους νέους προσιτή στέγη σε όλη την Ελλάδα, ενώ τώρα τρέχει το «Σπίτι μου ΙΙ» ύψους 1 δισεκατομμυρίου ευρώ με διευρυμένα κριτήρια και αυξημένο προϋπολογισμό, ώστε να καλύψει ακόμη περισσότερους δικαιούχους.

Και επειδή τα παιδιά είναι το μέλλον της χώρας μας, στην παιδεία διορίσαμε πάνω από τριάντα οκτώ χιλιάδες μόνιμους εκπαιδευτικούς και τους πρώτους εκπαιδευτικούς στην ειδική αγωγή. Ανακαινίζουμε εκατοντάδες σχολεία μέσω του προγράμματος «Μαριέττα Γιαννάκου», ενώ προχωρoύμε στη λειτουργία μη κρατικών πανεπιστημίων, δίνοντας επιλογές στους νέους μας, ώστε να μην αναγκάζονται να ξενιτευτούν για να σπουδάσουν.

Στην υγεία υλοποιούμε τη μεγαλύτερη αναβάθμιση του ΕΣΥ από την ίδρυση του, με αύξηση προσωπικού κατά 10% και νέες υποδομές σε όλη τη χώρα. Δημιουργήσαμε τον θεσμό του προσωπικού γιατρού και προχωρούμε σε μια σειρά μέτρων για την αντιμετώπιση των εικονικών συνταγογραφήσεων. Εφαρμόζουμε πρωτοποριακά προγράμματα πρόληψης για σοβαρά νοσήματα καρκίνου του μαστού, τραχήλου της μήτρας, παχέος εντέρου και καρδιακά νοσήματα, φροντίζοντας την υγεία των πολιτών πριν να είναι αργά.

Για τον αγροτικό κόσμο μειώσαμε το αγροτικό ρεύμα και τον ΦΠΑ σε λιπάσματα, φυτοφάρμακα και μηχανήματα. Καταργήσαμε μόνιμα τον ειδικό φόρο κατανάλωσης στο αγροτικό πετρέλαιο, ενώ πριν λίγες ημέρες ψηφίσαμε νόμο για τα κόκκινα αγροτικά δάνεια, ένα ζήτημα που απασχολεί είκοσι μία χιλιάδες φυσικά πρόσωπα και πάνω από 700 συνεταιρισμούς. Για πρώτη φορά λοιπόν δίνεται η δυνατότητα ειδικής διαχείρισης αυτών των δανείων.

Κι όλα αυτά ενώ προχωρούμε σε βαθιά ψηφιοποίηση του κράτους καθώς πάνω από δυο χιλιάδες υπηρεσίες του δημοσίου είναι πλέον διαθέσιμες στο gov.gr, μειώνοντας δραστικά τη γραφειοκρατία.

Τέλος, το Κτηματολόγιο ολοκληρώνεται πανελλαδικά διασφαλίζοντας την ιδιοκτησία των πολιτών και ενισχύοντας την οικονομική δραστηριότητα. Η Ελλάδα πλέον έχει προσεγγίσει και στον τομέα αυτό, σε πολλές περιπτώσεις έχει ξεπεράσει κιόλας, τον ευρωπαϊκό μέσο όρο στην ψηφιοποίηση.

Κυρίες και κύριοι συνάδελφοι, αυτά είναι μερικά από τα έργα μας. Αυτή είναι η Ελλάδα που χτίζουμε και σε αυτήν την Ελλάδα η Αντιπολίτευση δεν έχει να αντιτάξει δυστυχώς τίποτα. Δεν έχει σχέδιο, δεν έχει καν προτάσεις. Η πρόταση δυσπιστίας δεν στρέφεται εναντίον της Κυβέρνησης. Στρέφεται εναντίον της προόδου, της σταθερότητας και τελικά των ίδιων των πολιτών που βλέπουν τη ζωή τους να βελτιώνεται. Και γι’ αυτό η απάντηση είναι μία. Συνεχίζουμε να εργαζόμαστε, συνεχίζουμε να προχωράμε μπροστά, συνεχίζουμε να χτίζουμε την Ελλάδα που αξίζει στους Έλληνες. Και αυτήν την πρόταση δυσπιστίας την επιστρέφουμε στους εμπνευστές της, πρωτίστως ως αβάσιμη αλλά κυρίως ως καταδικασμένη να αποτύχει.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει ο κ. Πουλάς.

Επειδή με ρωτούν πάρα πολλοί συνάδελφοι τι ώρα θα τελειώσουμε, θα ξεπεράσουμε τις 4.00΄.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η τραγωδία των Τεμπών που στοίχισε τη ζωή σε πενήντα επτά συνανθρώπους μας αποτέλεσε τη θρυαλλίδα που μας έβγαλε από την κοινωνική ύπνωση.

Είναι η κόλλα που ένωσε τους πολίτες διαφόρων κοινωνικών τάξεων και οικονομικής στάθμης και τους έφερε στο Σύνταγμα και στις πλατείες όλων των πόλεων της Ελλάδας για να απαιτήσουν το αυτονόητο σε μια σύγχρονη ευνομούμενη δημοκρατία, την απονομή δικαιοσύνης και την τιμωρία των ενόχων όσο ψηλά κι αν βρίσκονται, που με τις εγκληματικές πράξεις και τις παραλείψεις τους προκάλεσαν το τραγικό γεγονός.

Όλοι αυτοί οι συμπολίτες μας, που διαδηλώνουν ειρηνικά στο πλευρό των χαροκαμένων συγγενών με τη μεγαλειώδη παρουσία τους, δείχνουν ότι δεν εμπιστεύονται την Κυβέρνησή σας. Δεν σας εμπιστεύονται ότι έχετε τη βούληση να αποκαλυφθεί η πλήρης αλήθεια. Δεν σας εμπιστεύονται ότι θα αποδώσετε ευθύνες στη διοίκηση της «Hellenic Train». Δεν σας εμπιστεύονται ότι θα αποδώσετε ευθύνες στην εργολήπτρια κοινοπραξία της σύμβασης 717 η οποία, ενώ όφειλε να υλοποιήσει το έργο εντός δύο ετών, μέσα σ’ αυτό το χρονικό διάστημα είχε υλοποιήσει μόνο το 32% του έργου. Δεν σας εμπιστεύονται ότι θα αποκαλύψετε ποιος τοποθέτησε τον περιβόητο σταθμάρχη στη συγκεκριμένη θέση. Δεν σας εμπιστεύονται γιατί αγνοήσατε την Ευρωπαία Εισαγγελέα και τις προειδοποιήσεις των εργαζομένων για την κατάσταση των σιδηροδρομικών συγκοινωνιών. Δεν σας εμπιστεύονται για το γεγονός ότι οι σιδηροδρομικές συγκοινωνίες της χώρας κατέληξε να λειτουργούν σαν ρώσικη ρουλέτα με το 1/3 του προσωπικού που προβλέπεται από το οργανόγραμμα του ΟΣΕ σε υποβαθμισμένες υποδομές και κακοσυντηρημένες γραμμές. Δεν σας εμπιστεύονται για το γεγονός ότι δεν έχετε κάνει τίποτα από την επομένη του δυστυχήματος για να βελτιωθεί η κατάσταση. Μάλιστα, ο Πρωθυπουργός υπόσχεται ότι η γραμμή Αθήνα - Θεσσαλονίκη θα είναι μια άρτια και ασφαλής γραμμή μέχρι το 2027 και δεν ντρέπεται που το λέει. Τόση αλαζονεία; Τόση αμετροέπεια; Δεν σας εμπιστεύονται γιατί σήμερα δεν έχετε δώσει πειστικές απαντήσεις για ποιον λόγο επιδιώχθηκε σκόπιμα και όχι από εγκληματική αμέλεια από την πρώτη στιγμή η εξαφάνιση κρίσιμων στοιχείων για την ανεύρεση των υπευθύνων και για ποιον λόγο παραβιάστηκαν όλα τα πρωτόκολλα ως προς τη φύλαξη και τη διατήρηση του αναλλοίωτου του πεδίου του ατυχήματος. Δεν σας εμπιστεύονται γιατί επί δύο χρόνια η διαλεύκανση της υπόθεσης αυτής που καίει το πανελλήνιο δεν έχει φτάσει στην άκρη του νήματος.

Είναι φανερό ότι εξακολουθείτε να υποτιμάτε τη νοημοσύνη των πολιτών και να νομίζετε ότι με υποκριτική συμπόνοια, νομικίστικα επιχειρήματα και επικοινωνιακά τερτίπια θα ξεπεράσετε και αυτόν τον κοινοβουλευτικό σκόπελο. Δεν έχετε καταλάβει ότι η κοινωνία σάς έχει ξεπεράσει.

Όμως, η ζημιά που έχει προκληθεί στο επιτελικό σας κράτος είναι βαθύτερη. Κι αυτό διότι οι πολίτες δεν σας αποδίδουν μόνο σκόπιμη κωλυσιεργία και προσπάθεια να σβηστούν τα ίχνη των πραγματικά υπαιτίων για την τραγωδία, σας καταλογίζουν επίσης ότι η νεοφιλελεύθερη φιλοσοφία με την οποία κυβερνάτε είναι σε εντελώς λάθος κατεύθυνση από τις ανάγκες και τις απαιτήσεις της κοινωνίας.

Το κράτος δεν είναι ανώνυμη εταιρεία να απαλλάσσεται των ευθυνών σας με το αποτέλεσμα των εκλογών. Δεν κυβερνάτε για να ικανοποιήσετε μετόχους με την επίτευξη κερδοφορίας. Κυβερνάτε για να κάνετε τη ζωή των πολιτών καλύτερη, για να διασφαλίσετε ότι ο πυρήνας του κράτους λειτουργεί, τηρεί τη νομιμότητα και διασφαλίζει το δημόσιο συμφέρον.

Αντί αυτού, έχετε διαλύσει κάθε δημόσιο φορέα και δομή που υποφέρουν από υποστελέχωση και υποχρηματοδότηση. Τα νοσοκομεία, τα σχολεία, ο ΟΣΕ, οι ανεξάρτητες αρχές, η ΡΑΣ, οι οργανισμοί τοπικής αυτοδιοίκησης, οι κοινωνικές δομές λειτουργούν με το ελάχιστο προσωπικό, με φιλότιμο και σε συνθήκες πίεσης και υπερεργασίας.

Η καθημερινότητα των πολιτών ολοένα γίνεται και πιο δύσκολη. Η ακρίβεια, η αισχροκέρδεια, το Χρηματιστήριο της Ενέργειας, η μείωση του βιοτικού επιπέδου, η εγκληματικότητα, η κρίση των θεσμών, η κατάργηση των διαχωριστικών γραμμών μεταξύ εκτελεστικής και δικαστικής εξουσίας, η κατάχρηση εξουσίας, η παραβίαση των ατομικών δικαιωμάτων, η υποχώρηση του κοινωνικού κράτους έχουν φουντώσει το κύμα της αγανάκτησης απέναντι σε μια Κυβέρνηση που μοιάζει να ζει σε άλλη σφαίρα από την υπόλοιπη κοινωνία, ενώ το βολικό δείγμα της ατομικής ευθύνης δεν σας απαλλάσσει για το ότι κυβερνάτε αφ’ υψηλού, χωρίς να στρέφετε το βλέμμα στα πραγματικά προβλήματα και είσαστε μια Κυβέρνηση που αδυνατεί να δώσει λύσεις και να βελτιώσει τη δύσκολη καθημερινότητα και η οποία ενεργεί ως κλειδούχος των μεγάλων συμφερόντων, μια Κυβέρνηση που τα βλέπει όλα ως μπίζνες και κερδοφορία και η οποία με τις παρεμβάσεις της στους θεσμούς τους έχει καταστήσει κουρελού.

Εάν επί σχεδόν έξι χρόνια που κυβερνάτε δεν έχετε αποκαταστήσει την ασφάλεια στις μεταφορές, εάν δεν έχει ολοκληρώσει τα μεγάλα έργα υποδομών, εάν δεν έχετε βάλει την παραγωγική πορεία της χώρας σε νέες ράγες, δεν σας φταίει κανείς παρά μόνο ο εαυτός σας και η αλαζονεία σας.

Τώρα, μετά από έξι χρόνια που δεν τολμήσατε να τα βάλετε με τις παθογένειες του παρελθόντος, παρά τα μεγάλα λόγια και τις φιλόδοξες εξαγγελίες, έρχεστε να θυμηθείτε την αξιοκρατία. Γιατί να σας πιστέψουν οι πολίτες, όταν το Δημόσιο έχει γεμίσει από «γαλάζια» παιδιά, όταν δεν έχουν γίνει κρίσεις για τα ανώτερα διοικητικά στελέχη ή όταν η επιλογή των διοικητών στα δημόσια νοσοκομεία αργεί αδικαιολόγητα να ολοκληρωθεί;

Κύριε Υπουργέ, έχει εδραιωθεί πλέον στην κοινωνία η πεποίθηση ότι στην υπόθεση των Τεμπών θυσιάσατε το κράτος για να σώσετε το κόμμα. Από τις 28 Φλεβάρη έχει ξημερώσει μια άλλη μέρα, όσο κι αν εσείς υποκρίνεστε ότι δεν καταλαβαίνετε. Σπέρνετε ανέμους και θερίζετε θύελλες, περιμένοντας να περάσει η κοινοβουλευτική μπόρα για να συνεχίσετε το έργο σας. Δεν αρκεί η επίκληση των παθογενειών του παρελθόντος για να πάρετε άφεση αμαρτιών. Η παρουσία σας στο Κοινοβούλιο αποδεικνύει ότι παραμένετε αμετανόητοι αλαζόνες, αναφορικά με τον τρόπο που διαχειρίζεστε το τραγικό γεγονός των Τεμπών που αποκάλυψε όλη την κυβερνητική γύμνια και τη διαπλοκή. Η υπόθεση των Τεμπών απλά ξεχείλισε το ποτήρι. Τελείωσε, λοιπόν, η κυβερνητική σας κλεψύδρα. Έχετε τρακάρει με την κοινωνία. Είναι ώρα να φύγετε.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Παππάς από τη Νέα Δημοκρατία έχει τον λόγο, ο οποίος ήταν και λίγο ανήσυχος τις τελευταίες στιγμές, και αμέσως μετά η κ. Σταρακά από το ΠΑΣΟΚ.

**ΙΩΑΝΝΗΣ ΠΑΠΠΑΣ:** Ευχαριστώ πολύ, κύριε Πρόεδρε.

Θα ήθελα ένα λεπτό, κύριε Πρόεδρε, από τον χρόνο σας και από τον χρόνο όλων εδώ, γιατί σήμερα τα Δωδεκάνησα γιορτάζουν την ενσωμάτωση με τη μητέρα πατρίδα, με τη μητέρα Ελλάδα, σήμερα 7 Μαρτίου, μια μέρα γεμάτη ιστορική μνήμη, εθνική περηφάνια και συγκίνηση. Είναι η ημέρα που τιμούμε τους αγώνες και τις θυσίες των προγόνων μας, που πολέμησαν με πίστη και αυταπάρνηση για να γίνει το όνειρο της ελευθερίας πραγματικότητα.

Αν και δεν θα μπορέσω να βρίσκομαι σήμερα 7 Μαρτίου στις εορταστικές εκδηλώσεις στα νησιά μου, η καρδιά μου και η σκέψη μου θα είναι εκεί ανάμεσα στους συμπατριώτες μου, υψώνοντας μαζί τους τη γαλανόλευκη.

Η Δωδεκάνησος είναι και θα παραμείνει σύμβολο εθνικής υπερηφάνειας, ένα κόσμημα του Αιγαίου, που πάντα θα φωτίζει την Ελλάδα με την ιστορία της, τον πολιτισμό της και το αδάμαστο πνεύμα της.

Κύριε Πρόεδρε, κύριοι Υπουργοί, κυρίες και κύριοι Βουλευτές, ποτέ δεν περίμενα ότι θα λάβω τον λόγο σε μια τέτοια διαδικασία υπό αυτές τις συνθήκες και εξηγώ τους λόγους. Πριν από δύο χρόνια το δυστύχημα στα Τέμπη μας σημάδεψε όλους και όλες ανεξαιρέτως. Είναι μια πληγή που αιμορραγεί και δεν κλείνει, μια ανείπωτη τραγωδία που δεν πρόκειται να ξεχάσουμε ποτέ. Δεν θα ξεχάσουμε τους πενήντα επτά συμπολίτες μας που έφυγαν από τη ζωή. Μπροστά σε φίλους και συγγενείς τους σκύβουμε το κεφάλι, χωρίς «ναι μεν, αλλά». Οφείλουμε να λάβουμε σοβαρά υπ’ όψιν μας όσα λένε οι γονείς και οι συγγενείς και την οργή και τη θλίψη της κοινωνίας. Το χρέος μας είναι να εργαστούμε για να μην ξανασυμβεί κάτι τέτοιο. Είναι χρέος όλων μας ανεξαιρέτως.

Εδώ, όμως, κυρίες και κύριοι, δεν συζητάμε τι πρέπει να γίνει και τι θέλει η κάθε πολιτική δύναμη να γίνει. Εδώ, κυρίες και κύριοι συνάδελφοι, γίνεται κάτι ντροπιαστικό. Γίνεται πλειστηριασμός συμπόνιας.

Υπάρχουν κόμματα και αρχηγοί κομμάτων και Βουλευτές που διαφημίζουν τη στεναχώρια τους και τη συμπόνια τους. Αυτό είναι ντροπή, για να μην πω καμία χειρότερη λέξη, επειδή είμαστε στη Βουλή, ένα χώρο που εγώ προσωπικά τον σέβομαι και τον τιμώ.

Φτάνει, κυρίες και κύριοι της Αντιπολίτευσης, δεν δέχομαι να υπονοεί κανείς ότι εγώ ή κάποιος συνάδελφός μου στεναχωρήθηκε ή πόνεσε λιγότερο από κάποιον άλλον. Βάλτε, επιτέλους, ένα όριο. Σεβαστείτε τον ανθρώπινο πόνο. Και, επιτέλους, ακόμα δεν έχει εφευρεθεί το πονόμετρο.

Κυρίες και κύριοι συνάδελφοι, οι Βουλευτές και τα στελέχη της Αντιπολίτευσης αρέσκονται να λένε για συγκάλυψη. Ποια συγκάλυψη και με ποιον τρόπο; Από την πρώτη στιγμή η Κυβέρνηση ανέλαβε την ευθύνη. Δεν κρύφτηκε κανένας. Δεν επιχειρήσαμε να καλύψουμε τίποτα. Η δικαιοσύνη κάνει τη δουλειά της απερίσπαστη, όπως πρέπει πάντα να κάνει.

Και ρωτώ: Αν θέλαμε να συγκαλύψουμε, θα τα κάναμε όλα αυτά; Θα στέλναμε τις έρευνες στη δικαιοσύνη; Θα αφήναμε τους εισαγγελείς να κάνουν ανεξάρτητη δουλειά; Θα αναλαμβάναμε το πολιτικό κόστος για λάθη που έγιναν εδώ και δεκαετίες;

Όχι, κυρίες και κύριοι, η συγκάλυψη γίνεται με σιωπή και αδράνεια. Εμείς, αντίθετα, επιλέξαμε τη διαφάνεια και τη δράση. Όσοι σήμερα υποδύεστε ότι κόπτεστε για δικαιοσύνη είστε οι πρώτοι που την απαξιώνεται και την αμφισβητείται.

Κυρίες και κύριοι συνάδελφοι, υπάρχουν εκείνοι που δεν πιστεύουν στη δικαιοσύνη, αλλά σε λαϊκά δικαστήρια και τις κρεμάλες που κράδαιναν πριν το 2015. Υπάρχουν και εκείνοι που θέλουν δικαιοσύνη με ad hoc αποφάσεις, που είναι σύμφωνες με τα συμφέροντά τους, γι’ αυτό και επιτίθενται στους δικαστικούς και σε εισαγγελικούς λειτουργούς με πρωτοφανή σφοδρότητα, παραβιάζοντας κάθε θεσμική υποχρέωση να τηρούν τους νόμους και το Σύνταγμα. Υπάρχουν και εκείνοι που δεν καταλαβαίνουν τι λένε. Είναι οι χρήσιμοι ηλίθιοι των δύο παραπάνω. Και όπως δεν καταλαβαίνουν τι λένε, δεν καταλαβαίνουν και τι κάνουν, αποδομώντας τη δικαιοσύνη.

Πάμε τώρα να δούμε τι θέλει να κάνει αυτός ο συνεταιρισμός του ΣΥΡΙΖΑ 1, ΣΥΡΙΖΑ 2, ΣΥΡΙΖΑ 3 και ΣΥΡΙΖΑ 4 εκεί πίσω με το ΠΑΣΟΚ, γιατί για συνεταιρισμό μιλάμε. Έτσι είστε και εσείς λειτουργείτε. Η πρωτοφανής πρόταση δυσπιστίας, που κατατέθηκε, δεν έχει καμία απολύτως αιτία. Δεν κατατίθεται για να αποδοθούν ευθύνες με σοβαρό και θεσμικό τρόπο. Δεν σας ενδιαφέρει απλά. Κατατίθεται, γιατί ο ΣΥΡΙΖΑ και το ΠΑΣΟΚ βλέπουν το δυστύχημα στα Τέμπη ως ευκαιρία για να πλήξουν την Κυβέρνηση.

Εδώ και μήνες βλέπουμε έναν καλά οργανωμένο μηχανισμό της Αντιπολίτευσης να θέλει να συγκαλύψει τη στόχευση. Ποια είναι η στόχευση; Να ανέλθει στην εξουσία. Αυτό προσπαθήσατε να συγκαλύψετε. Δεν σας ενδιαφέρει καθόλου η δικαιοσύνη. Είστε ένας πολιτικός συνεταιρισμός, που εμπορεύεται την οργή, που χτίζει αφήγημα πάνω σε πένθιμα μνημόσυνα, που χρησιμοποιεί τις οικογένειες των θυμάτων ως πολιτικά όπλα. Εκεί φτάσατε και θα έπρεπε να ντρέπεστε γι’ αυτό που κάνετε. Εδώ μιλάμε για ψυχές, που ζητούν δικαίωση, για οικογένειες, για γονείς που ζητούν δικαίωση και δεν υπάρχει άνθρωπος που να έχει σώας τας φρένας και να μην θέλει δικαιοσύνη και δικαίωση.

Κυρίες και κύριοι συνάδελφοι, η αλήθεια είναι μία. Δεν ενδιαφέρονται για την διερεύνηση της τραγωδίας των Τεμπών. Δεν τους νοιάζει η απόδοση δικαιοσύνης. Δεν θέλουν να βρεθούν οι πραγματικές ευθύνες. Το μόνο που τους απασχολεί είναι πώς θα ρίξουν την Κυβέρνηση, μια κυβέρνηση που μπορεί να έχει καθυστερήσει κάποια πράγματα ή να κάνει κάποια μικρά λάθη, αλλά να είναι αποφασισμένη να φέρει αποτελέσματα.

Ρωτάμε, λοιπόν, τι σχέση έχει το αίτημά τους για εκλογές με την αλήθεια; Τι σχέση έχει το αίτημά τους με τη δικαιοσύνη; Η απάντηση είναι προφανής. Καμία. Επενδύουν στο χάος, γιατί δεν έχουν πρόγραμμα. Τι μας είπαν τόσες μέρες; Τίποτα απολύτως. Παίζουν με την οργή των πολιτών, γιατί δεν έχουν λύσεις. Εκμεταλλεύονται μια εθνική τραγωδία για να εξυπηρετήσουν μικροκομματικά συμφέροντα. Δεν τους νοιάζει εάν η οικονομία αναπτύσσεται, εάν η χώρα μας έχει ξαναβρεί την αξιοπιστία της, εάν οι επενδύσεις αυξάνονται και δημιουργούν νέες θέσεις εργασίας, νέες δουλειές. Το μόνο που τους νοιάζει είναι να ξαναφέρουν την αστάθεια, την αβεβαιότητα, το χάος.

Και επειδή δεν μπορούν να μιλήσουν για την επόμενη μέρα, τι κάνουν; Προσπαθούν να διχάσουν, γιατί δεν έχουν κάτι να προτείνουν που να ενώνει. Δεν ακούσαμε κάτι εδώ μέσα από τους κύριους της Αντιπολίτευσης που να ενώνει τον ελληνικό λαό, γι’ αυτό και η πρόταση δυσπιστίας θα πέσει στο κενό, κυρίες και κύριοι συνάδελφοι, όχι μόνο εδώ στη Βουλή, αλλά και στην κοινωνία. Γιατί και η κοινωνία καταλαβαίνει, αντιλαμβάνεται, αισθάνεται, βλέπει, γιατί οι Έλληνες θέλουν σταθερότητα, θέλουν αλήθεια, θέλουν δικαιοσύνη και η δικαιοσύνη δεν απονέμεται από τα κόμματα, δεν απονέμεται από τηλεοπτικά πάνελ. Δικαιοσύνη απονέμουν οι δικαστές. Και αυτή η Κυβέρνηση, πιστέψτε με, θα διασφαλίσει ότι η αλήθεια θα λάμψει, ότι οι ευθύνες θα αποδοθούν, ότι δεν θα υπάρξει καμία σκιά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, σας παρακαλώ.

**ΙΩΑΝΝΗΣ ΠΑΠΠΑΣ:** Θα ήθελα την ανοχή σας για ένα λεπτό, κύριε Πρόεδρε.

Όλα τα άλλα είναι πολιτική εκμετάλλευση και σ’ αυτό απαντάμε με ξεκάθαρη φωνή. Όχι άλλο διχασμό, όχι άλλη ανευθυνότητα. Η χώρα μας έχει περάσει πολλά, έχει γνωρίσει τραγωδίες, σκάνδαλα κρίσεις και κάθε φορά υπήρχαν αυτοί που προσπαθούσαν να εκμεταλλευτούν τον πόνο για πολιτικά κέρδη. Σε μια δημοκρατία, όμως, η πολιτική οφείλει να είναι πεδίο ευθύνης και όχι πεδίο δημαγωγίας.

Ας δούμε τι λένε οι ίδιοι οι πολίτες, οι πολίτες που θρήνησαν, που εξοργίστηκαν, αλλά πάνω από όλα ζητούν ένα πράγμα, δικαιοσύνη, όχι πολιτική εκμετάλλευση, όχι πολιτικό τσίρκο. Ζητούν να αποδοθούν ευθύνες, όχι να στηθούν πολιτικά παιχνίδια. Και εδώ είναι που διαφέρουμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εγώ σας το έδωσα το ένα λεπτό.

**ΙΩΑΝΝΗΣ ΠΑΠΠΑΣ:** Ολοκληρώνω, κύριε Πρόεδρε. Ευχαριστώ και συγχωρέστε με. Θα ήθελα την ανοχή σας, επειδή μίλησα για τα Δωδεκάνησα στην αρχή.

Εμείς σκύβουμε ευλαβικά το κεφάλι στη μνήμη των θυμάτων. Δεν θα τους ξεχάσουμε. Δεν θα ξεχάσουμε τις οικογένειές τους. Δεσμευόμαστε ότι θα δουλέψουμε σκληρά και ακόμα πιο σκληρά για να διορθώσουμε τα λάθη του παρελθόντος, να κάνουμε τα ελληνικά τρένα πιο ασφαλή, να κάνουμε την Ελλάδα μας πιο ασφαλή. Δεν θα μπούμε σ’ αυτόν τον βούρκο που θέλετε να δημιουργήσετε εδώ αυτές τις μέρες. Δεν θα γίνουμε μέρος αυτής της φαρσοκωμωδίας που στήνετε σήμερα στη Βουλή, γιατί στο τέλος η αλήθεια πάντα νικάει το ψέμα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τώρα τον λόγο έχει η κ. Σταρακά.

**ΧΡΙΣΤΙΝΑ ΣΤΑΡΑΚΑ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, μόλις πεντακόσια μέτρα χώρισαν το φρούριο του Μαξίμου από τη μεγαλύτερη συγκέντρωση, που έχει γίνει ποτέ στη χώρα στα χρόνια της Μεταπολίτευσης. Και, όμως, αυτό το πλήθος, δυστυχώς, δεν ήταν ικανό να επαναφέρει τον Πρωθυπουργό ούτε στην πραγματικότητα, αλλά δεν ήταν και ικανό να τον επανασυνδέσει με το κοινωνικό αίσθημα που κυριαρχεί. Χθες, ο κ. Μητσοτάκης, εδώ μέσα σ’ αυτήν την Αίθουσα, ήταν εκτός πραγματικότητας. Ζούσε σε άλλο πλανήτη. Δεν κατάλαβε, δεν άκουσε τίποτα.

Κυρίες και κύριοι συνάδελφοι, έχω την τιμή να είμαι μια νέα Βουλευτής. Ως Ελληνίδα ένιωσα βαθιά περήφανη την προηγούμενη Παρασκευή, που είδα έναν λαό να ζητάει δικαιοσύνη, να ζητάει την αλήθεια, να ζητάει να έρθουν όλα στο φως. Ως μητέρα, όμως, δύο παιδιών που προσπαθούν να ανοίξουν τα φτερά τους σ’ αυτή εδώ τη χώρα, πραγματικά σας το λέω, ένιωσα πάρα πολύ απογοητευμένη από τον Πρωθυπουργό που είδα εδώ μέσα χθες.

Ήρθε σ’ αυτόν εδώ τον ιερό χώρο να κουνήσει το δάχτυλο και να χλευάσει με έπαρση και αλαζονεία αυτόν τον λαό και κυρίως, να νομίζει ότι απευθύνεται σε ένα λαό που δεν έχει ούτε μνήμη, ούτε κρίση. Χθες διαλύθηκε όποια ψευδαίσθηση υπήρχε.

Κυρίες και κύριοι της Κυβέρνησης, άπαντες τελειώσατε οριστικά στη συνείδηση της κοινωνίας. Υπήρξαν ανίκανες κυβερνήσεις στο παρελθόν, ανάλγητες, αδιάφορες ίσως, όμως, τέτοια αλαζονική Κυβέρνηση που να θεωρεί ότι όλα γίνονται, όλα χειραγωγούνται και όλα συγκαλύπτονται, δεν έχει ξανασυμβεί ποτέ. Είναι μια συνεχής ύβρις που την καθορίζει εξαρχής αυτή την Κυβέρνηση, από την έπαρση περί αριστερών μέχρι τις αραχνιασμένες λέξεις που ρίχνει όποτε στριμώχνεται.

Τώρα είναι η ώρα δήθεν της αξιολόγησης των δημοσίων υπαλλήλων. Μάλιστα. Είναι η επικοινωνιακή βιτρίνα για να κρυφτεί το κράτος ημετέρων και κολλητών σταθμαρχών που έμπαιναν από τα παράθυρα και από τις σίτες ακόμα. «Pass» για να κρύβεται η ανικανότητα να τιθασευτεί η ακρίβεια που έχει γονατίσει στην κυριολεξία τα μικρομεσαία στρώματα. Πανεπιστήμια της κάτω Σορβόννης, για να καλύπτονται τα ρουσφέτια στους κολλεγιάρχες. Ψευτορυθμίσεις για να κρύβετε το σνομπάρισμα στον αγροτικό κόσμο και η αδιαφορία για τον πρωτογενή τομέα. Ας ακούσετε τι λένε στα μπλόκα της περιοχής μου, της Αιτωλοακαρνανίας, οι αγρότες.

Ας ακούσετε, όμως, τι λένε και οι πολίτες όλης της χώρας για τα νοσοκομεία, όπως είναι του Αγρινίου και Μεσολογγίου στην περιοχή μου, όπου οι ήρωες οι υγειονομικοί που εσείς χθες χλευάζατε εδώ μέσα, κράτησαν όρθιο το Εθνικό Σύστημα Υγείας που εσείς δεν πιστέψατε ποτέ. Την ίδια ώρα θεωρείτε ότι όλα αυτά, με τη στήριξη πάντα που απολαμβάνετε από τους ολιγάρχες και τους μιντιάρχες, είναι αρκετά για να κλείσουν τον κόσμο μέσα στα σπίτια τους. Όμως, αυτές οι προσβλητικές συμπεριφορές είναι αυτές που βγάζουν τον κόσμο και θα τον βγάζουν συνεχώς και θα γεμίζουν τις πλατείες όλο και περισσότερο. Για αυτό, λοιπόν, πρέπει να σταματήσετε να υποτιμάτε την κοινωνία και να χλευάζετε το λαϊκό αίσθημα.

Τα παραμύθια αυτά, πολύ άνετα μπορείτε να τα πείτε σε κοπές πίτας της Νέας Δημοκρατίας και αμφιβάλλω και αν εκεί ακόμα θα τα πιστέψουν. Δεν υπάρχει πολίτης που να πιστεύει ότι η Κυβέρνηση ετούτη εδώ διευκόλυνε τη δικαιοσύνη και την εύρεση της αλήθειας στο έγκλημα των Τεμπών.

Από την αρχή η Κυβέρνηση έπαιζε σκληρή άμυνα για να φτάσει στις εκλογές. Πώς; Με τα TikTok του Πρωθυπουργού και μετά να μας πείσει με χυδαίο τρόπο ότι τα Τέμπη δεν πουλάνε και τόσο. Μέχρι πριν λίγο όλα τα ξέρατε, όλα τα είχατε δει. Τώρα δεν ξέρατε, δεν είδατε, παραπλανηθήκατε και πάει λέγοντας.

Ερωτώ εγώ: Αφού είχατε όλη αυτή τη διάθεση για το άπλετο φως, γιατί δεν δεχθήκατε πέρυσι την πρόταση του ΠΑΣΟΚ για προανακριτική για την 717 και τις ευθύνες του Υπουργού του κ. Καραμανλή; Και επίσης, απαντήστε μας, τόσο απλά: Με ποιανού εντολή ο κ. Τριαντόπουλος βρέθηκε στον τόπο για τις διαδικασίες του μπαζώματος; Δύο τόσο απλά ερωτήματα για να απαντήσουμε σε όλα αυτά που μας καταλογίζετε.

Καλύψατε τον κ. Καραμανλή. Δεν λέω, βαρύ το όνομα και τον καλύψατε. Τον καταχειροκροτήσατε εδώ μέσα. Απεριόριστη ντροπή! Δεν το συζητάω. Και εξαφανίσατε μέχρι χθες τον κ. Τριαντόπουλο. Ευελπιστούμε να μην εξαφανίσετε και το mail. Αναμένουμε. Μέρα είναι αύριο και ξημερώνει. Πλέον, όμως, η ώρα της αλήθειας φτάνει και για το πώς φτάσαμε στη μέρα του εγκλήματος, αλλά και για το τι συνέβη μέσα στον τόπο του εγκλήματος.

Κυρίες και κύριοι συνάδελφοι, υπάρχει ένας γενικός κανόνας. Ξέρετε πότε τελειώνει μία κυβέρνηση; Μία κυβέρνηση τελειώνει όταν βλέπει την κοινωνία ως αντίπαλο, όταν βλέπει την κοινωνία ως εχθρό. Εσείς βλέπετε αντιπάλους ακόμα και τις οικογένειες που πενθούν τους δικούς τους ανθρώπους.

Πραγματικά, αν ήταν εδώ στην Αίθουσα ο κύριος Πρωθυπουργός, εγώ, μια απλή Βουλευτής, θα γύρναγα και θα τον ρωτούσα: Κύριε Μητσοτάκη, απαντήστε μου, σας παρακαλώ: Για ποιον θέλετε να κυβερνήσετε; Θέλετε να κυβερνήσετε για την κοινωνία ή για όσους σας έχουν απομείνει; Πραγματικά, θα τον ρωτούσα και θα τον κοιτούσα και στα μάτια.

Προσπαθείτε όλοι -το παρατήρησα στις ομιλίες σας, και οι Βουλευτές της Κυβέρνησης της Νέας Δημοκρατίας και οι Υπουργούς- με έναν πολύ έντονο κι επίμονο τρόπο να μας πείσετε για κάτι: Μητσοτάκης ή χάος! Αυτό ιδίως στην ομιλία του κ. Χατζηδάκη το παρατήρησα πάρα πολύ έντονα. Τι να πω; Ο Υπουργός εκεί το τερμάτισε.

Ρίξτε, λοιπόν, μια ματιά στο πόρισμα και δείτε τον ορισμό του χάους μετά το δυστύχημα των Τεμπών. Και για να μην κουράζεστε θα το εξηγήσω εγώ από εδώ. Χάος είναι η απαξίωση της δημόσιας υγείας. Χάος είναι τα καρτέλ της αισχροκέρδειας. Χάος είναι τα πήγαινε-έλα των γαλάζιων παιδιών και των γαλάζιων ρουσφετιών. Χάος είναι ο δικαστικός λόγος με τον οποίο τα στελέχη σας ναρκωθετούν πραγματικά την εμπιστοσύνη των πολιτών.

Αγαπητοί συνάδελφοι, η δημοκρατία ποτέ δεν είναι χάος. Η δημοκρατία λύνει το χάος.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, ένα λεπτό. Ευχαριστώ.

Κυρίες και κύριοι συνάδελφοι, η Κυβέρνηση ολοκλήρωσε τον κύκλο της. Όσο ο κ. Μητσοτάκης δεν το αντιλαμβάνεται, τόσο θα τροφοδοτεί με μεγαλύτερα πλήθη τις πλατείες και θα πλήττει την αξιοπιστία του πολιτικού συστήματος. Καλό είναι αυτή η Αίθουσα να το καταλάβει αυτό το μήνυμα. Δεν αξίζει ο λαός αυτόν τον χλευασμό ούτε προς τις αρχές του, αλλά ούτε και προς τις αξίες.

Η χώρα έχει ανάγκη να βγει στο ξέφωτο. Η κοινωνία ασφυκτιά για οξυγόνο. Η οικονομία έχει ανάγκη από ένα νέο παραγωγικό μοντέλο. Οι πολίτες έχουν ανάγκη από έναν πρωθυπουργό, όχι που θα τους κουνάει το δάχτυλο, αλλά έναν πρωθυπουργό που θα τους καταλαβαίνει, θα φροντίζει γι’ αυτούς και δεν θα τους κουνά το δάχτυλο επανειλημμένα. Ο τόπος έχει ανάγκη για μια μεγάλη πολιτική αλλαγή και το ΠΑΣΟΚ είναι έτοιμο να αναλάβει αυτή την ιστορική ευθύνη που έχει όσο ποτέ ανάγκη η πατρίδα μας σήμερα.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κι εμείς ευχαριστούμε.

Ο κ. Ακτύπης έχει τον λόγο.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, αρχικά πρέπει όλοι μας να σταθούμε με σεβασμό και ταπεινότητα απέναντι στη μνήμη των ανθρώπων που χάθηκαν, στον πόνο των τραυματιών, όσο και στη δοκιμασία των οικογενειών τους. Κανείς δεν πρόκειται να καταλάβει ούτε τον πόνο τους, ούτε τις δυσκολίες που βίωσαν και βιώνουν. Πενήντα επτά ψυχές περιμένουν δικαίωση, πενήντα επτά οικογένειες περιμένουν να λάμψει η αλήθεια. Όμως, αυτή η εργαλειοποίηση του ανθρώπινου πόνου πρέπει να σταματήσει. Είναι ντροπή, είναι ύβρις προς αυτούς που χάθηκαν.

Τις προηγούμενες ημέρες συνέβη και κάτι πολύ σημαντικό που κανείς μας δεν μπορεί να μειώσει και να υποβαθμίσει. Η κοινωνία απέδειξε για ακόμη μια φορά τη μεγάλη κοινωνική της ευαισθησία. Όπως ανέφερε και ο Πρωθυπουργός, συμπατριώτες μας κάθε ηλικίας επέλεξαν να βρεθούν στους δρόμους και στις πλατείες και με τρόπο ειρηνικό να εκφράσουν τα συναισθήματά τους. Οι πολίτες, τόσο αυτοί που διαδήλωσαν όσο και εκείνοι που περπάτησαν αθόρυβα, ζήτησαν τα αυτονόητα: Αλήθεια και δικαιοσύνη για τα θύματα, αλλά και ένα κράτος που να λειτουργεί πλήρως χωρίς χρόνιες παθογένειες, ώστε να μην ξανασυμβεί τέτοια τραγωδία.

Δυστυχώς -και πραγματικά θλίβομαι που το λέω- κάποιοι από την Αντιπολίτευση, όχι μόνο δεν πήραν εκείνο το μήνυμα του ελληνικού λαού, αλλά αντίθετα έχουν επιλέξει μια στάση την οποία ουδείς διανοήθηκε να ακολουθήσει σε παρόμοιες τραγωδίες, όπως στο Μάτι ή στη Μάνδρα.

Προσπαθήσατε και προσπαθείτε ορισμένοι, και με χυδαίο τρόπο μάλιστα, να κάνετε το κομματικό σας λάβαρο την οδύνη. Θέλετε να μετατρέψετε τον πόνο μιας κοινωνίας σε πολιτικό εργαλείο, όχι για να ασκήσετε μια εποικοδομητική κριτική και να αντιμετωπίσουμε μαζί και σε βάθος τα κακώς κείμενα και τις παθογένειες χρόνων, αλλά και για να αποκτήσετε ένα σωσίβιο σωτηρίας, για να βρείτε έναν λόγο ύπαρξης σε μια απέλπιδα προσπάθεια να ανακόψετε την πτώση σας και την απόρριψη του ελληνικού λαού.

Έτσι λοιπόν, κύριε Πρόεδρε, ερχόμαστε σήμερα να συζητήσουμε την πρόταση δυσπιστίας που κατέθεσαν μετά από δύο μήνες περίπου κοινών διεργασιών οι τέσσερις υποτιθέμενες αυτοαποκαλούμενες προοδευτικές παρατάξεις σε συνεργασία πάντα με τους φίλους τους από τα άκρα δεξιά, τους οποίους χρησιμοποιούν χωρίς καμία αιδώ όταν τους χρειάζονται, όπως τους χρησιμοποίησαν το 2015 για να ρίξουν την κυβέρνηση. Ποιο ήταν τότε το αποτέλεσμα; Ο λαός χρεώθηκε πάνω από 100 δισεκατομμύρια, η μεσαία τάξη καταστράφηκε, η αβεβαιότητα και η εξαθλίωση κυριάρχησαν.

Είναι τόση η απελπισία σας εκεί στο ΠΑΣΟΚ που δεν διστάσετε να συνεργαστείτε με αυτούς που σας έλεγαν γερμανοτσολιάδες, προδότες και έστηναν σκευωρίες με κάλπες για να οδηγήσουν στη φυλακή στελέχη σας και στελέχη μας με ευφάνταστες κατηγορίες, που έστησαν παραμάγαζα ελέγχου της δικαιοσύνης στο Μαξίμου. Δεν τα λέω εγώ. Τα έλεγε ο προκάτοχός μου Βουλευτής Ζακύνθου και Υπουργός, ο κ. Κοντονής.

Κυρίες και κύριοι συνάδελφοι, όμως, δημιουργούνται εύλογα ερωτήματα και σε εμάς και στην κοινωνία. Μας λέτε να φύγουμε, να παραιτηθούμε, να ρίξουμε τη χώρα στα βράχια, να την αφήσουμε ακυβέρνητη, να πάνε χαμένες οι θυσίες του ελληνικού λαού. Μπορείτε να μας πείτε τελικά ποιος από εσάς μπορεί να αναλάβει τη διακυβέρνηση του τόπου; Ποιος; Το ΠΑΣΟΚ, που σύμφωνα με τις τελευταίες δημοσκοπήσεις βρίσκεται σε ελεύθερη πτώση και με ποιον αρχηγό; Αυτόν που μετά τις ευρωεκλογές τον αμφισβήτησε σχεδόν όλη η Κοινοβουλευτική Ομάδα και ζητήσατε να πάτε σε εσωκομματικές εκλογές και, με μια μεγάλη πρωτοτυπία, να επανεκλέξετε και πάλι τον ίδιο; Αυτόν που οι πέντε από τους έξι υποψηφίους τον κατηγορούσαν ότι δεν είναι ικανός για πρόεδρος; Αυτόν που η κοινωνία λέει ότι σε καταλληλότητα για Πρωθυπουργός συγκεντρώνει μόλις το 7%; Όχι τίποτε άλλο, αλλά επειδή μιλάτε για νομιμοποίηση.

Ή με τον κ. Φάμελλο και τον ΣΥΡΙΖΑ; Βγήκε η GPO χθες και σας έδωσε 6%, για να μην το ξεχνάμε και αυτό. Ξεπούλησαν τον ΟΣΕ για 45 εκατομμύρια που διατυμπάνιζαν πως επιθυμούσαν τον έλεγχο των αρμών της εξουσίας. Είναι εκείνοι οι οποίοι είχαν δύο πρώην Υπουργούς κατηγορούμενους στο ειδικό δικαστήριο και μετά αμετάκλητα καταδικασθέντες. Έφτασαν στο σημείο να κουνάνε επιδεικτικά το δάκτυλο οι ίδιοι άνθρωποι που έπαιζαν θέατρο σε βάρος των νεκρών στο Μάτι, που είχαν στήσει ένα ολόκληρο επικοινωνιακό σόου στις κάμερες, που ο τότε αρμόδιος Υπουργός τους, μας έλεγε «ψάχνω να βρω τι έφταιγε και δεν βρίσκω τίποτα λάθος».

Έχετε επιλεκτική μνήμη, κυρίες και κύριοι συνάδελφοι, γιατί μάλλον ξεχάσατε ότι η κοινωνία σας έδωσε τη δυνατότητα να κυβερνήσετε με τα γνωστά καταστροφικά αποτελέσματα για την πατρίδα μας.

Τώρα όσον αφορά την κ. Κωνσταντοπούλου και την αντίληψη περί δικαιοσύνης, δημοκρατίας και λειτουργίας των θεσμών, δεν έχω να πω και πολλά. Της τα είπαν οι συνάδελφοι Βουλευτές και Υπουργοί. Αλλά καλό είναι να θυμάται ότι η δικαιοσύνη δεν σημαίνει να επιδιώκεται η εκ προοιμίου τιμωρία όσων ερευνώνται μόνο και μόνο για να εξυπηρετηθούν πολιτικές σκοπιμότητες. Και επειδή μιλάμε για θεσμούς και δημοκρατία και μας κουνάει και το δάχτυλο, μην ξεχνάει ότι μόνη της άλλαξε τη βούληση του ελληνικού λαού. Άλλαξε τη σειρά εκλογής στις λίστες και έχει Βουλευτές διορισμένους και μάλιστα τον σύντροφο και μητέρα στο ψηφοδέλτιο της. Και μας κουνάει το δάχτυλο εμάς των εκλεγμένων Βουλευτών, που έχουμε πάρει την ετυμηγορία από τον ελληνικό λαό.

Κυρίες και κύριοι συνάδελφοι, δεν σας νοιάζει το πώς θα κυβερνηθεί η χώρα. Δεν έχετε δει τι γίνεται στον κόσμο. Δεν έχετε δει τι συμβαίνει στην Ευρώπη αλλά και εκτός Ευρώπης. Δεν σας ενδιαφέρει πού θα πάει η πατρίδα. Κανείς σας δεν αντιλαμβάνεται ότι αυτή η τοξικότητα βλάπτει πρώτα και πάνω απ’ όλα τη χώρα, όχι την Κυβέρνηση. Μα σε αυτές τις ορέξεις σας ανάχωμα στέκεται σύσσωμη η Κοινοβουλευτική Ομάδα της Νέας Δημοκρατίας και ο Κυριάκος Μητσοτάκης.

Συνεπώς, καλοδεχούμενη αυτή η πρόταση δυσπιστίας γιατί είναι η καλύτερη ευκαιρία να διαπιστώσουν όλοι οι Έλληνες ποιοι συντάσσονται με την ομαλότητα και τη σταθερότητα και ποιοι θέλουν να ναρκοθετήσουν την πορεία της χώρας προς την πρόοδο. Όλα αυτά τα χρόνια της διακυβέρνησης της χώρας από τη Νέα Δημοκρατία βελτιώσαμε το επενδυτικό περιβάλλον της πατρίδας μας, ενισχύσαμε την οικονομία, αναπτύξαμε και θωρακίσουμε την άμυνα της χώρας. Στηρίξαμε τους συνταξιούχους και τους μισθωτούς, όποτε τα οικονομικά δεδομένα το επέτρεπαν.

Η ανεργία τον Ιανουάριο βρίσκεται στο χαμηλότερο σημείο που έχει βρεθεί από το 2008. Ο μέσος μισθός αυξάνεται σταθερά κάθε χρόνο, ενώ από τον Απρίλιο έρχεται νέα αύξηση στον κατώτατο μισθό. Για να απαντήσω και στους καλοθελητές, η θετική πορεία της πατρίδας μας αντικατοπτρίζεται και στο γεγονός ότι σύμφωνα και με τη νεότερη έκθεση στο περιοδικό «Economist» η Ελλάδα είναι μία από τις ελάχιστες πλήρεις δημοκρατίες για δεύτερη συνεχή χρονιά.

Με σκληρή δουλειά πετυχαίνουμε μετρήσιμα αποτελέσματα για να μεγαλώσουν τα εισοδήματα των πολιτών. Χωρίς πανηγυρισμούς, με μεγάλη προσπάθεια υλοποιούμε τις προγραμματικές μας δεσμεύσεις. Για όλους αυτούς τους λόγους και απέναντι στις χυδαιότητες και στις ορέξεις των λαϊκιστών αλλά και αναλογιζόμενος τη θετική πορεία που έχει διανύσει η χώρα, σας καλώ όλους να καταψηφίσετε την πρόταση δυσπιστίας, να κάνετε την αυτοκριτική σας και να αγωνιστούμε για το μέλλον των παιδιών μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Παναγιωτόπουλος από τον ΣΥΡΙΖΑ - Προοδευτική Συμμαχία και αμέσως μετά ο κ. Κωτσός.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κύριοι συνάδελφοι, με σταμάτησε κάποιος στον δρόμο και μου είπε ποια ήταν η καλύτερη στιγμή σου στο Κοινοβούλιο ως νέος Βουλευτής. Και η πρώτη μου σκέψη ήταν αυτή, η υπογραφή μου στην πρόταση δυσπιστίας της σημερινής Κυβέρνησης.

Διότι η πρόταση δυσπιστίας είναι μια κορυφαία κοινοβουλευτική διαδικασία που στόχο έχει να προασπίσει τους θεσμούς απέναντι σε αυτούς που έξι χρόνια τώρα τους ευτελίζουν με την καταστρατήγηση της διάκρισης των εξουσιών και με επικοινωνιακά τερτίπια, τα οποία καθόλου δεν συνάδουν με τα κοινοβουλευτικά μας ήθη, αυτούς που βάφτισαν το πελατειακό και αναποτελεσματικό βαθύ κράτος των υποκλοπών και του predator ως επιτελικό κράτος. Αλλά και για έναν παραπάνω λόγο εξίσου σημαντικό, ίσως τον σημαντικότερο, γιατί αυτή η πρόταση δυσπιστίας που κατατέθηκε από όλα τα κόμματα της προοδευτικής Αντιπολίτευσης ανταποκρίνεται στο καθολικό αίτημα της κοινωνίας για αλήθεια και δικαιοσύνη. Και άραγε, είναι ακόμα ζητούμενο του ελληνικού λαού στους δρόμους η αλήθεια και η δικαιοσύνη; Τι να πω;

Γιατί πολίτες που πάνδημα συγκεντρώθηκαν σε όλες τις πόλεις της Ελλάδας ζητούν να αποδοθούν ευθύνες για το έγκλημα των Τεμπών αλλά και για τη συγκάλυψή του, για την οποία θεωρούν υπεύθυνο τον ίδιο τον Πρωθυπουργό τον κ. Μητσοτάκη και την Κυβέρνησή του. Και πραγματικά προκαλεί αλγεινή εντύπωση η χθεσινή ομιλία του Πρωθυπουργού από εδώ, από αυτό το Βήμα της Βουλής, που είτε ότι δεν έχει καταλάβει τίποτε από όσα έχουν συμβεί στη χώρα την τελευταία εβδομάδα, είτε θέλει για μια ακόμα φορά να παραπλανήσει την ελληνική κοινωνία, όπως συνηθίζει να κάνει τα τελευταία έξι χρόνια.

Είναι πραγματικά λυπηρό η χώρα να έχει έναν Πρωθυπουργό που εργαλειοποιεί το έγκλημα των Τεμπών, για να περάσει τις πιο σκληρές νεοδεξιές πολιτικές του. Γι’ αυτό ανακάλυψε και έβγαλε από το καπελάκι του τη συνταγματική κατοχύρωση της αξιολόγησης στο δημόσιο, γιατί πιθανότατα ετοιμάζεται και πάλι να απολύσει κόσμο. Αλήθεια, τι έχει γίνει με το νόμο που ψηφίσατε το 2022 και ποιος μιλάει για αυτό; Ο κατ’ εξοχήν εκπρόσωπος του πελατειακού κράτους και του πελατειασμού; Ο επικεφαλής μιας Κυβέρνησης που ρουσφετολογικά έκανε εν μια νυκτί σταθμάρχη αυτόν, που από την αρχή και τώρα κατηγορεί για ανθρώπινο λάθος; Αυτός που από τον Ιούνιο του 2013 μέχρι τον Ιανουάριο του 2015 ως Υπουργός Διοικητικής Μεταρρύθμισης απέλυε κόσμο και κατήργησε στην ουσία τον νόμο Ραγκούση για την αξιοκρατική επιλογή γενικών διευθυντών, διευθυντών και των υπολοίπων ανεξάρτητων αρχών υπό την εποπτεία του ΑΣΕΠ, ενώ ταυτόχρονα ο ίδιος προσλάμβανε πενήντα πέντε άτομα συνεργάτες του γραφείου του μεταξύ των οποίων και τον ανιψιό του; Για να μην πούμε για τον Κοντολέοντα και για εκείνον τον ογδοντάχρονο κομματάρχη, που τον διορίσατε διοικητή στο νοσοκομείο της Καρδίτσας, όπου σύμφωνα με τα λεγόμενά του, του είχατε τάξει τότε ότι θα τον βοηθήσετε γιατί βοήθησε και εκείνος στις εκλογές;

Αλλά πώς εννοείτε την αξιολόγηση, όταν δίνετε εκατόν είκοσι μόρια στα πανεπιστημιακά διπλώματα, στα διδακτορικά και στους άλλους τίτλους και δίνετε οκτακόσια στη συνέντευξη και περνάτε τον έβδομο πρώτον για να εξυπηρετήσετε τα δικά σας παιδιά και τα δικά σας συμφέροντα; Αυτήν την αξιολόγηση θέλετε να κατοχυρώσετε συνταγματικά;

Θα τρίζουν τα κόκαλα του Βενιζέλου, ο οποίος με τη συνταγματική Αναθεώρηση του 1911 καθιέρωσε τη μονιμότητα των δημοσίων υπαλλήλων, για να μην είναι έρμαια των πελατειακών πολιτικών και της εξάρτησης κυβερνήσεων σαν και τη δική σας.

Και είναι πραγματικά κωμικοτραγικό, σε μια τέτοια συζήτηση, που αφορά τη διερεύνηση ενός εγκλήματος που στοίχισε τη ζωή σε πενήντα επτά συνανθρώπους μας, κυρίως νέα παιδιά και την υγεία σε δεκάδες άλλους -ο Γεράσιμος, ο μοναδικός επιζών του πρώτου βαγονιού, δυστυχώς είναι ακόμα σε κώμα- ο Πρωθυπουργός να έρχεται εδώ να μας πει ότι αφορά τις μεταρρυθμίσεις όλη αυτή η προσπάθεια, να κομπορρημονεί για την αποτελεσματικότητα της Κυβέρνησης σε όλους τους τομείς, πλην του σιδηροδρόμου βέβαια, για τον οποία δήθεν δεσμεύθηκε να βελτιώσει ως το 2027. Και βέβαια από τη μια μας είπε ότι δεν είναι ασφαλής και θα γίνει ασφαλής το 2027, εχθές το γύρισε ότι απλώς θα γίνει σύγχρονος το 2027. Τώρα, να μπαίνουμε στο τρένο ή να μην μπαίνουμε;

Για να αναφέρεται λόγου χάρη στην υγεία, όπου έχει διαλύσει τα πάντα, και οι συμπολίτες μας ασθενείς μεταφέρονται με πλαστικές καρέκλες πάνω σε καρότσες, όπως συνέβη πρόσφατα στην Ξάνθη, όπου δεν υπήρξε ασθενοφόρο του ΕΚΑΒ, μια υγεία που έχει αφεθεί σχεδόν αποκλειστικά στην οικονομική δυνατότητα των ανθρώπων, μια υγεία που από δημόσιο και κοινωνικό αγαθό, κατοχυρωμένο στο Σύνταγμά μας, έχει υποβιβαστεί σε απλό ατομικό δικαίωμα για όσους και όσες μπορούν να πληρώσουν, μια υγεία που εδώ και έξι χρόνια νεοδεξιών πολιτικών έχει φτάσει στο ναδίρ. Τα νοσοκομεία λειτουργούν σχεδόν αποκλειστικά χάρη στο φιλότιμο και την αξιοπρέπεια των εργαζομένων τους. Και μια υγεία στην οποία η πρωτοβάθμια φροντίδα είναι ένα άδειο κέλυφος και απλά συνταγογραφεί φάρμακα.

Τέλος, μια υγεία που με βάση την πρόσφατη έκθεση του ΟΟΣΑ για τον καρκίνο στην Ελλάδα του 2000 δεν διαθέτει, όπως συλλήβδην κάθε πεδίο πολιτικής, καμιά κουλτούρα αξιολόγησης των δημοσίων πολιτικών. Και σας το τονίζω αυτό γιατί είχατε το θράσος να επικαλείστε την αξιολόγηση στο Δημόσιο.

Μα καλά πού ζει ο Πρωθυπουργός; Μάλλον στο δικό του συννεφάκι, πολύ ψηλά και μακριά από την κοινωνία, την οποία ως σύγχρονη Μαρία Αντουανέτα αποστρέφεται.

Αλλά η πραγματικότητα -κύριε Πρωθυπουργέ και κύριοι Υπουργοί και κάποιοι από εσάς που νωρίτερα γελάγατε στα υπουργικά έδρανα και στα έδρανα των Βουλευτών της Νέας Δημοκρατίας και χειροκροτούσατε όρθιοι τον κ. Μητσοτάκη να ψεύδεται- θέτει αμείλικτα ερωτήματα. Με ποιον συνεννοούταν ο κ. Τριαντόπουλος για να συντονίζει το μπάζωμα; Νομίζετε ότι μπορείτε να κοροϊδέψετε τους πολίτες με την επίκληση της ιδιότητας του παρατηρητή; Είναι δυνατόν κυβερνητικό στέλεχος που παρίσταται σε συντονιστικό να λέμε ότι έπινε καφεδάκι και παρακολουθούσε; Για όνομα του Θεού! Έχουμε κάνει συντονιστικά, έχουμε διαχειριστεί κρίσεις και ξέρουμε πολύ καλά ποιος είναι ο κυρίαρχος ρόλος του κυβερνητικού εκπροσώπου.

Και να μην πούμε για τα e-mail τώρα, να μην πούμε για τον ΕΟΔΑΣΑΑΜ και όλους αυτούς που έχετε διορίσει, θέλω όμως -και δεν θα πω άλλα, κύριε Πρόεδρε- να πω ένα λεπτό για την Αχαΐα. Γιατί κι εμείς συντασσόμαστε με τις προοδευτικές δυνάμεις, ακριβώς γιατί επιβάλλεται, γιατί αφουγκραζόμαστε την κοινωνία και σαφώς εδώ πρέπει να εκφράσουμε αυτό το αίτημα της κοινωνίας. Γιατί η κοινωνία έχει απονομιμοποιήσει τον κ. Μητσοτάκη, δεν τον εμπιστεύεται. Κι εμείς τον θέλουμε εδώ.

Βεβαίως θα κλείσω με το ότι εμείς ειλικρινά θέλουμε να ανέβει η Ελλάδα ψηλότερα, αλλά η Κυβέρνηση της Νέας Δημοκρατίας είναι το βαρίδι εκείνο που τη χώρα την πάει προς τα κάτω.

Γι’ αυτό λοιπόν νομίζω ότι κλείνω ακριβώς με τα λόγια του Αλεξανδρινού ποιητή, όπως έκλεισε και ο Πρωθυπουργός. «Άλλωστε -ασήμαντος άνθρωπος και δειλός- στο φανερόν έκανε τον Χριστιανό κι αυτός κι εκκλησιάζονταν» και «αποχαιρέτα την», κύριε Πρωθυπουργέ, «την Αλεξάνδρεια που χάνεις».

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Κωτσός και ακολουθούν η κ. Μανωλάκου και ο κ. Λαμπρόπουλος. Έχουμε μέλλον ακόμα.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Συζητούμε, τις πρώτες πρωινές ώρες ακόμη, πρόταση δυσπιστίας με αφορμή το τραγικό δυστύχημα των Τεμπών, ένα δυστύχημα που συγκλόνισε και εξακολουθεί να συγκλονίζει το σύνολο της ελληνικής κοινωνίας, μια ανοιχτή πληγή που έχει πληγώσει κυρίως εκείνους που έχασαν τους δικούς τους ανθρώπους σε αυτό το τραγικό δυστύχημα αλλά και όλη την κοινωνία.

Και προφανώς δεν υπάρχει μονοπώλιο στην ευαισθησία που κάποιοι επιχειρούν να περάσουν μέσα σε αυτή εδώ την Αίθουσα. Δεν υπάρχει μονοπώλιο στην ενσυναίσθηση, στη συμπόνια, στην κατανόηση. Θέλω να γνωρίζετε ότι όλοι μας πονάμε, πονέσαμε και πονάμε, για αυτήν την ανείπωτη τραγωδία.

Κι επειδή πολλές φορές τέθηκε το ερώτημα προς την πλευρά μας «Θα βάζατε τα παιδιά σε αυτό το τρένο;», θα σας κάνω γνωστό ότι για εμάς τους Θεσσαλούς αυτό ήταν το τρένο που μετέφερε τα παιδιά μας στο πανεπιστήμιο στη Θεσσαλονίκη. Σε αυτό το τρένο βάζαμε τα παιδιά μας για τη Θεσσαλονίκη. Και καταλαβαίνετε ότι για μας που έχουμε και φίλους που έχασαν τα παιδιά τους πόσο πιο ιερή, πόσο πιο δύσκολη είναι όλη αυτή η διαδικασία.

Πραγματικά θα ήθελα να ζητήσω ένα τεράστιο συγγνώμη από όλους αυτούς που χάθηκαν, που θρηνούν τους χαμένους τους συνανθρώπους τους, γιατί η πολιτεία μας διαχρονικά έκανε πολλά λάθη και δεν κατόρθωσε να αποφύγει αυτό το δυστύχημα. Πονάμε. Θλιβόμαστε. Κατανοούμε. Συμπονούμε.

Φυσικά το κυρίαρχο αίτημά μας είναι να χυθεί άπλετο φως. Δικαιοσύνη, αλήθεια και βεβαίως στόχος μας να βελτιώσουμε στον μέγιστο δυνατό βαθμό τις συγκοινωνίες, τις μεταφορές, για να μην υπάρχει περιθώριο να ξανασυμβεί ένα τέτοιο περιστατικό.

Κατατέθηκε λοιπόν πρόταση δυσπιστίας με αφορμή τα Τέμπη. Για τα Τέμπη πιστεύετε ότι κατατέθηκε; Νομίζω ότι σήμερα έπεσαν οι μάσκες. Έγινε πλήρως κατανοητό σε όλους μας ότι ο μύχιος πόθος, ο απώτερος στόχος αυτής της παράταιρης συμμαχίας δεν ήταν να αναδειχθεί η αλήθεια και να χυθεί άπλετο φως και δικαιοσύνη στα Τέμπη. Ο στόχος είναι να πέσει η Κυβέρνηση. Ο στόχος είναι να φθαρεί ο Μητσοτάκης.

Και τι δεν ακούσαμε απόψε, τελειώσατε, τελείωσε ο χρόνος σας, έκλεισε ο κύκλος σας, παραιτηθείτε, φύγετε. Από ποιους; Από αυτούς που εργαλειοποιούν όλη αυτή την τραγωδία και θυμίζουν τη λαϊκή ρήση «ο εχθρός του εχθρού μου είναι φίλος».

Έτσι προέκυψε αυτή η συμμαχία, η συμμαχία μεταξύ κομμάτων που αλλάζουν οι Βουλευτές θέσεις και έδρανα από τη μία στιγμή στην άλλη, που τη μία στιγμή είναι συνοδοιπόροι και την άλλη στιγμή είναι εχθροί, που τη μία στιγμή ανήκουν σε έναν κομματικό σχηματισμό, εκλέγονται με έναν κομματικό σχηματισμό, και την άλλη στιγμή βρίσκονται στα απέναντι έδρανα. Αυτοί καταθέτουν την πρόταση δυσπιστίας με στόχο τη φθορά, την ανατροπή.

Και έχουμε ζήσει εδώ και καιρό μια κλιμάκωση αυτής της προσπάθειας, που ξεκίνησε με πολύ βαριές εκφράσεις -«είστε δολοφόνοι», «βαμμένα χέρια με αίμα»- για να μην πω και κάποιες άλλες εκφράσεις που εξέφρασε Ευρωβουλευτής του ΣΥΡΙΖΑ, τις οποίες ντρέπομαι να τις πω από το μικρόφωνο του Ελληνικού Κοινοβουλίου.

Και στη συνέχεια, αφού προηγήθηκε η μεγαλειώδης συγκέντρωση του Ιανουαρίου, είχαμε την κλιμάκωση αυτής της προσπάθειας αποσταθεροποίησης και εργαλειοποίησης των Τεμπών. Πρόταση σύστασης προκαταρκτικής επιτροπής στην οποία συνηγορήσαμε, για να χυθεί άπλετο φως σε αυτήν την υπόθεση. Συζήτηση σε επίπεδο Αρχηγών, η οποία κόπηκε άδοξα, γιατί έπρεπε να κατατεθεί η πρόταση μομφής μετά από πολυήμερες συσκέψεις και συνεδριάσεις.

Και να έρθω λίγο κοντά σας. Όταν καταθέτουμε πρόταση μομφής, θέλουμε να πέσει η Κυβέρνηση. Προφανώς, θέλουμε να έρθουμε στην εξουσία. Να κυβερνήσετε. Το έχετε σκεφτεί; Πείτε ότι αύριο εμείς λέγαμε «ναι, συμφωνούμε μαζί σας». Τι θα κάνατε; Θα συνεννοούσασταν μεταξύ εσάς; Στον Πρόεδρο της Δημοκρατίας δεν τα βρήκατε. Αλλαγές Βουλευτών έχετε μεταξύ σας. Αλληλοκατηγορίες έχετε.

Και ο Αντιπρόεδρος τι είπε πριν στην ομιλία του; Η χώρα μας έχει ανάγκη από ομοιογενή κυβέρνηση. Έχετε την ψευδαίσθηση ότι μπορείτε να κάνετε ομοιογενή κυβέρνηση; Είπε και κάτι άλλο: να μην ξαναζωντανέψουν περιπτώσεις Ραχήλ Μακρή. Όλα αυτά θα πρέπει να τα βάλετε καλά στο μυαλό σας. Όταν καταθέτετε τέτοιες προτάσεις ή όταν απαιτείτε από μία Κυβέρνηση που προσπαθεί με όλες της τις δυνάμεις να κρατήσει τη χώρα όρθια, να την ανατάξει, να δημιουργήσει τις προϋποθέσεις για διεθνές κύρος σε μία περίοδο μάλιστα που βλέπετε ότι αλλάζει το διεθνές περιβάλλον και η Ευρώπη ψάχνει να βρει βηματισμό και κοινούς παρονομαστές, εμείς το να ομφαλοσκοπούμε και να βρίσκουμε μόνο διαφορές, μόνο εντάσεις, μόνον αντιθέσεις, ε νομίζω πως ούτε μας τιμά, αλλά ούτε και μας πρέπει και κυρίως δεν πρέπει στην ελληνική κοινωνία που περιμένει από εμάς να σταθούμε στο ύψος των περιστάσεων και να υπηρετήσουμε την κοινωνία, όχι τους ιδιοτελείς σκοπούς μας.

Εμείς, λοιπόν, αύριο θα πούμε ένα τρανταχτό «όχι» στην πρόταση δυσπιστίας, θα πούμε ένα τρανταχτό «όχι» στην αποσταθεροποίηση, θα πούμε ένα τρανταχτό «ναι» στην Ελλάδα του αύριο, στην Ελλάδα που οφείλει να κάνει βήματα αποφασιστικά μπροστά και που μόνον ο Κυριάκος Μητσοτάκης και η Νέα Δημοκρατία μπορούν να τα διασφαλίσουν.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η κ. Μανωλάκου από το Κομμουνιστικό Κόμμα Ελλάδος και αμέσως μετά ο κ. Λαμπρόπουλος.

**ΔΙΑΜΑΝΤΩ ΜΑΝΩΛΑΚΟΥ:** Τα μαζικότατα με παλμό και συνθήματα συλλαλητήρια για το έγκλημα στα Τέμπη με τη νέα χρονιά, οι μεγαλειώδεις συγκεντρώσεις σε όλη την Ελλάδα, αλλά και η πρωτοφανής συμμετοχή των εργαζομένων στην πανελλαδική απεργία δίνουν ελπίδα και προοπτική. Το ποτάμι δεν γυρίζει πίσω, όση καταστολή και προβοκάτσιες να χρησιμοποιήσετε. Έχετε τρομοκρατηθεί από την αγωνιστική ανάταση του λαού απέναντι στη βρόμικη πολιτική συγκάλυψης του εγκλήματος των Τεμπών, αλλά και συνολικά ενάντια στην αντιλαϊκή σκληρή πολιτική σας που οδηγεί σε Τέμπη την καθημερινή ζωή, που γίνεται κάθε μέρα πιο δύσκολη για τη λαϊκή οικογένεια.

Η προκλητική προσπάθεια συγκάλυψης αποτέλεσε την αφορμή, γιατί συνολικά υπάρχει αγανάκτηση για την ακρίβεια, την ενεργειακή φτώχεια, τους πλειστηριασμούς, την περιφρόνηση, την κοροϊδία και την κυνική απανθρωπιά απέναντι στο λαό, προκειμένου να στηρίζετε τα κέρδη της πλουτοκρατίας και τα συμφέροντα του ΝΑΤΟ.

Εξαφανίσατε αποδεικτικά στοιχεία και δεν απαντάτε σε συγκεκριμένα ερωτήματα. Τι γύρευε η Πολεμική Αεροπορία στον τόπο του εγκλήματος; Μήπως ισχύει αυτό που κυκλοφορεί; Ρωτάμε. Μήπως το επικίνδυνο φορτίο ήταν του ΝΑΤΟ τελικά; Μα, είναι τόσο σαπισμένο το σύστημά σας και διεφθαρμένο το αστικό κράτος σας. Γι’ αυτό όποιο και να είναι το αποτέλεσμα της ψηφοφορίας της δυσπιστίας προς την Κυβέρνηση, το μόνο σίγουρο είναι ότι στη συνείδηση της συντριπτικής πλειοψηφίας του λαού σάς έχει γίνει ήδη μομφή.

Συνεπώς, μπορεί, κύριοι της Κυβέρνησης, να έχετε την πλειοψηφία στη Βουλή, αλλά δεν την έχετε μέσα στην κοινωνία μέσα στον λαό. Αυτό έδειξε το ενάμισι εκατομμύριο διαδηλωτών στις 28 Φλεβάρη, που συνεχίστηκε την Τετάρτη με τις πολύ μεγάλες ασφυκτικές συγκεντρώσεις των εργατικών συνδικάτων και της νεολαίας που πλημμύρισαν τις πλατείες σε όλη τη χώρα. Τη σκυτάλη την παίρνει σήμερα Παρασκευή στις 12.00΄ το κίνημα μαθητών και φοιτητών και συνεχίζουν και πάλι τα εργατικά συνδικάτα το απόγευμα. Αυτή είναι η απάντηση του λαού απέναντι στη συγκάλυψη και τον πόλεμο που έχετε κηρύξει με οικονομικά μέτρα, με βαριές επιπτώσεις στην καθημερινή ζωή. Γιατί τα κέρδη των επιχειρηματικών ομίλων αποκλειστικά στηρίζετε και προωθείτε και όχι την προστασία της ανθρώπινης ζωής.

Ενοχική, λοιπόν, η στάση της Νέας Δημοκρατίας, αλλά και τα κόμματα του ευρωμονόδρομου που υπογράφουν τη μομφή, συγκαλύπτουν την αντιλαϊκή εγκληματική πολιτική της Ευρωπαϊκής Ένωσης και στα τρένα. Γιατί τις αιτίες τις συγκαλύπτετε.

Ωστόσο, το ελπιδοφόρο είναι ότι οι εργαζόμενοι δεν δέχονται παθητικά την άγρια πολιτική σας, αλλά οργανώνουν απεργίες και κινητοποιήσεις. Ολόκληροι κλάδοι με αιτήματα που αφορούν τη ζωή του λαού και διεκδικούν ανάσες οξυγόνου, για να αναπνεύσουν, όπως στον τομέα της υγείας, της παιδείας, της ναυπηγοεπισκευαστικής ζώνης, των οικοδόμων, των αγροτών που κατασυκοφαντήσατε, όταν ήταν στα μπλόκα του αγώνα μερόνυχτα για την επιβίωσή τους. Γιατί τα αιτήματά τους για μείωση του κόστους παραγωγής, εγγυημένες τιμές καλύπτοντας το κόστος παραγωγής στα προϊόντα, για έργα υποδομής και μέτρα προστασίας από φυσικές καταστροφές, αναπλήρωση του χαμένου εισοδήματος, αποζημιώσεις στο 100% των ζημιών και άλλα είναι αιτήματα που δείχνουν ότι θέλουν να μένουν στον τόπο τους και όχι βιαίως να ξεριζωθούν.

Όμως, η δική σας επιλογή όπως και των άλλων κομμάτων –ΠΑΣΟΚ, ΣΥΡΙΖΑ και τα παρακλάδια τους- είναι η προσήλωση στην ΚΑΠ, που καταστρέφει μικρομεσαία νοικοκυριά, για να γιγαντωθούν ακόμα πιο πολύ μεγάλες καπιταλιστικές ιδιοκτησίες. Είναι και αυτή η καταστροφή της αγροτιάς μια μορφή κοιλάδας των Τεμπών. Μάλιστα, προκλητικά το ονομάζετε ανάπτυξη και διαφημίζετε τους ευρωκοινοτικούς πόρους ως σημαντικό έσοδο. Κι όμως, δίνονται για καταστροφή παραγωγικών δυνάμεων. Αυτές είναι οι καταστροφικές πολιτικές σήψης της Ευρωπαϊκής Ένωσης, που όλοι χειροκροτάτε.

Τα ίδια και με την ενίσχυση της πολεμικής οικονομίας και των εξοπλισμών.

Η Πρόεδρος της Κομισιόν στη σημερινή Σύνοδο Κορυφής και με φόντο τις γεωπολιτικές μετατοπίσεις και αντιθέσεις που οξύνονται εντός του ευρωατλαντικού στρατοπέδου, ανακοίνωσε την ενίσχυση της πολεμικής βιομηχανίας και των αμυντικών ικανοτήτων της Ευρωπαϊκής Ένωσης με 800 δισεκατομμύρια ευρώ, και συμφωνείτε όλοι σας, όπως συμφωνήσατε και με την ιδιωτικοποίηση των τρένων που φέρνουν Τέμπη. Αυτά τα 800 δισεκατομμύρια θα κοπούν από βασικές ανάγκες των λαών -και του ελληνικού- από ασφαλείς υποδομές, μεταφορές, σχολικές μονάδες, νοσοκομεία, αντιπλημμυρικά, από μισθούς και συντάξεις. Δηλαδή περισσότερη φτώχεια και βάσανα φέρνουν οι κολοσσιαίοι εξοπλισμοί, στερώντας την ικανοποίηση βασικών ανθρώπινων λαϊκών αναγκών.

Να, γιατί είναι σάπιο το σύστημά σας. Για αυτό μπορεί να έχετε την πλειοψηφία στη Βουλή, όμως το δίκιο κρίνεται στους δρόμους. Τα μεγάλα συλλαλητήρια θα συνεχιστούν, κλιμακώνοντας αυτόν τον μεγάλο αγώνα. Αυτός είναι ο δρόμος για να μεγαλώσει το ρεύμα αμφισβήτησης, να μετατραπεί η δυσπιστία σε οργανωμένη συλλογική διεκδίκηση, σε σύγκρουση με προοπτική την ανατροπή του σάπιου συστήματος του κράτους και των θεσμών που το υπηρετούν και το θωρακίζουν. Να είσαστε σίγουροι. Αυτό που φοβόσαστε θα έρθει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο κ. Λαμπρόπουλος από τη Νέα Δημοκρατία και αμέσως μετά η κ. Καραμπατσώλη.

**ΙΩΑΝΝΗΣ ΛΑΜΠΡΟΠΟΥΛΟΣ:** Ευχαριστώ, κύριε Πρόεδρε.

Κυρία και κύριοι Βουλευτές, μέσα σε πέντε χρόνια από το 2018 έως το 2023 η χώρα μας έζησε δύο φοβερά δυστυχήματα. Το 2018 η καταστροφική πυρκαγιά στο Μάτι σκόρπισε τον θάνατο σε εκατόν τέσσερις συμπολίτες μας, τραυμάτισε εκατοντάδες και κατέστρεψε περιουσίες. Κάποιοι σήμερα το έχουν ξεχάσει. Το 2023 ασύλληπτα και απανωτά λάθη και παραλείψεις του σταθμάρχη στη Λάρισα έσπειραν τον θάνατο, στέρησαν τη ζωή σε νέους ανθρώπους και βύθισαν στο πένθος τη χώρα μας, ενώ υπήρχε οδηγία για αυτόματη χάραξη, όπως είχε πράξει τις προηγούμενες νύχτες, την έκανε χειροκίνητα και ξέχασε το κλειδί στη λάθος κατεύθυνση. Ο δεύτερος και τρίτος σταθμάρχης έφυγαν νωρίτερα από την υπηρεσία τους και άφησαν μόνο του τον άπειρο σταθμάρχη. Ο επιθεωρητής, συνδικαλιστής, που έσπευσε αμέσως να λάβει αναρρωτική άδεια, είχε δώσει τριήμερο στους έμπειρους σταθμάρχες λόγω της Καθαρά Δευτέρας.

Κάποιοι εκπαίδευσαν και αξιολόγησαν τον μοιραίο σταθμάρχη για να του αναθέσουν την ευθύνη του σταθμού και τις ζωές εκατοντάδων επιβατών. Αφότου τοποθετήθηκε στη θέση αυτή με τη διαδικασία της κινητικότητας, η αρμόδια Ρυθμιστική Αρχή των Σιδηροδρόμων απουσίαζε, δεν έκανε απολύτως τίποτα. Ο έμπειρος μηχανοδηγός της επιβατικής αμαξοστοιχίας δεν σταμάτησε, όπως ρητά αναφέρει ο κανονισμός, όταν εισήλθε στην άλλη γραμμή της καθόδου.

Στη Γερμανία τον Φεβρουάριο του 2016 δύο αμαξοστοιχίες συγκρούστηκαν, με αποτέλεσμα δώδεκα άνθρωποι να χάσουν τη ζωή τους και ογδόντα εννέα να τραυματιστούν, καθώς ο σταθμάρχης έπαιζε ηλεκτρονικά παιχνίδια στο κινητό του εν ώρα εργασίας. Το 1998 στη Γερμανία πάλι από σύγκρουση αμαξοστοιχιών σκοτώθηκαν εκατόν ένας άνθρωποι. Στην Ιταλία τον Ιούλιο του 2016 δύο αμαξοστοιχίες συγκρούστηκαν με είκοσι τρεις ανθρώπους να τραυματίζονται θανάσιμα, ενώ σε αντίστοιχο δυστύχημα το 2009 σκοτώθηκαν τριάντα δύο επιβάτες και νωρίτερα πενήντα. Στην Ισπανία από ένα σιδηροδρομικό δυστύχημα το 2013 σκοτώθηκαν ογδόντα άτομα. Ακόμα και με τα πιο προηγμένα συστήματα ασφαλείας που λειτουργούν ως δικλίδες ασφαλείας, το ανθρώπινο λάθος οδηγεί στο δυστύχημα.

Γιατί να θέλει η Κυβέρνηση να συγκαλύψει οτιδήποτε σχετικό με το φορτίο, για το οποίο δεν έχει καμία ευθύνη; Με απόφαση της ολομέλειας εφετών που συγκροτήθηκε από είκοσι εφέτες, ορίστηκε ο ειδικός εφέτης ανακριτής, ο οποίος και ερευνά τα αίτια της σύγκρουσης, της έκρηξης και τα όσα ακολούθησαν μετά. Μέχρι τώρα έχει ασκήσει σαράντα τρεις ποινικές διώξεις, ενώ συνεχίζονται οι έρευνες.

Εμπιστευόμαστε την ανεξάρτητη δικαστική εξουσία και θα περιμένουμε την ετυμηγορία της. Όταν δηλητηριάζεται η εμπιστοσύνη του λαού στους θεσμούς, μόνο τα άκρα ωφελούνται. Με πολύ σεβασμό αναφέρομαι στα λόγια ενός πονεμένου πατέρα, ο οποίος απηύθυνε έκκληση σε όλους τους πολιτικούς να αφήσουν τις μικροπολιτικές και τις διαφωνίες και να σκύψουν το κεφάλι στο θέμα των Τεμπών και της δικαιοσύνης. Ναι, να σκύψουμε όλοι το κεφάλι με ευλάβεια στα θύματα και στους γονείς, να ενώσουμε όλοι μαζί τις δυνάμεις μας, ώστε να μην ξανασυμβεί δυστύχημα, και να έχουμε ασφαλείς συγκοινωνίες.

Σήμερα που όλα αλλάζουν στον πλανήτη, που Διεθνές Δίκαιο, αρχές και αξίες αντικαθίστανται από το δίκαιο του ισχυρότερου, που επιβραβεύονται οι εισβολείς και οι αναθεωρητές και αμφισβητούνται κυριαρχικά δικαιώματα, που πόλεμοι και απρόβλεπτες ανακατατάξεις βρίσκονταν σε εξέλιξη στην περιοχή μας, θα ωφελούσε τη χώρα να περάσει σε πολιτική αστάθεια και αβεβαιότητα; Θα ωφελούσε την οικονομία μας μετά από τόσες προσπάθειες και θυσίες του ελληνικού λαού να ξαναβρεθούμε πάλι αντιμέτωποι με αυτά που ζήσαμε στο πρόσφατο παρελθόν;

Χρειαζόμαστε πολιτική σταθερότητα, ηρεμία, εθνική ενότητα και εθνική συνεννόηση. Η Ελλάδα σήμερα διαθέτει υψηλό κύρος. Είναι πυλώνας σταθερότητας στην περιοχή και εξελίσσεται σε σημαντικό εμπορικό και ενεργειακό κόμβο. Οι σχέσεις μας με τις ΗΠΑ βρίσκονται σε άριστο επίπεδο. Έχουμε χτίσει στρατηγική σχέση με τη Γαλλία, το Ισραήλ, και παράλληλα διατηρούμε άριστες σχέσεις με όλες τις αραβικές χώρες. Ταυτόχρονα αναβαθμίζουμε την αποτρεπτική ικανότητα των Ενόπλων Δυνάμεων με καινούργια οπλικά συστήματα. Σήμερα η κατακερματισμένη Αντιπολίτευση διαγκωνίζεται σε ακρότητες, ψεύδη και συνωμοσιολογίας, αφού δεν έχουν θέσεις, δεν δίνουν ελπίδα και δεν τους εμπιστεύεται ο ελληνικός λαός.

Προχωρούμε στην επόμενη μέρα να ολοκληρώσουμε τις υποδομές, να τρέξουμε τις μεταρρυθμίσεις, να εκσυγχρονίσουμε τους θεσμούς, να αλλάξουμε νοοτροπία στους κρατικούς φορείς, να εκπαιδεύεται και να αξιολογείται το προσωπικό των υπηρεσιών. Η Κυβέρνηση έχει την ευθύνη και την εντολή από τον λαό. Η αντιπολίτευση οφείλει να συμβάλλει με προτάσεις και όχι με άρνηση σε όλα.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η κ. Κωνσταντίνα Καραμπατσώλη από τη Νέα Δημοκρατία έχει τώρα τον λόγο. Και μετά θα ακολουθήσει ο κ. Γεώργιος Ρούντας από τη Νίκη.

**ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε σήμερα την πρόταση δυσπιστίας που κατέθεσε το ΠΑΣΟΚ - Κίνημα Αλλαγής με τη στήριξη και άλλων κομμάτων της Αντιπολίτευσης κατά της Κυβέρνησής μας, μια πρόταση που υποβλήθηκε –σημειωτέον- πριν την ολοκλήρωση της προ ημερησίας διατάξεως συζήτησης, ήτοι προτού δευτερολογήσει ο Πρωθυπουργός μας και απαντήσει στα ερωτήματα που έχουν τεθεί. Αυτό από μόνο του κάτι σημαίνει. Πρόκειται, λοιπόν, για μια ακόμη απόπειρα πολιτικής εκμετάλλευσης της εθνικής μας τραγωδίας, πρόκειται για μια κίνηση που δεν αποσκοπεί ασφαλώς στη σταθερότητα και στην πρόοδο της χώρας, αλλά στη δημιουργία εντυπώσεων και αναταραχών, με μοναδικό σκοπό το όφελος αυτών που την υποκινούν.

Κυρίες και κύριοι συνάδελφοι, δεν είμαστε αφελείς, αλλά ούτε ο ελληνικός λαός είναι. Όλοι αντιλαμβανόμαστε ότι η πρόταση αυτή δεν είναι αποτέλεσμα ειλικρινούς ενδιαφέροντος για τις ανάγκες των πολιτών, αλλά μία συνειδητή προσπάθεια εκμετάλλευσης του τραγικού δυστυχήματος των Τεμπών για μικροπολιτικούς λόγους.

Όλοι μας θέλουμε να αποκαλυφθεί η αλήθεια για το ατύχημα που στοίχισε τις ζωές τόσων συμπολιτών μας και μάλιστα τόσων νέων ανθρώπων. Αυτό δεν τίθεται προς διαπραγμάτευση. Οι διαδικασίες που προβλέπει το Σύνταγμα είναι σε εξέλιξη και η τελική κρίση θα δοθεί από τη δικαιοσύνη, η οποία και θα απονείμει αυτό που πρέπει να απονείμει στον κάθε υπεύθυνο.

Η ελληνική κοινωνία αναζητά απαντήσεις, όχι αποσταθεροποίηση. Ο ελληνικός λαός γνωρίζει καλά τη σχέση εμπιστοσύνης που χτίσαμε μαζί από το 2019, που έφερε ουσιαστική πρόοδο και ανάπτυξη σε κάθε τομέα. Η οικονομία ενισχύθηκε, οι μισθοί αυξήθηκαν, οι επενδύσεις πολλαπλασιάστηκαν, η ανεργία μειώθηκε. Όλα αυτά έγιναν αφενός χάρη στην εμπιστοσύνη του κόσμου που στήριξε το πρόγραμμά μας, αλλά αφετέρου και στη δική μας αφοσίωση και ακούραστη εργασία να υπηρετούμε τους πολίτες, να βελτιώνουμε την καθημερινότητά τους. Αυτός άλλωστε είναι και ο ρόλος κάθε κυβέρνησης και εμείς θα φανούμε αντάξιοι της εμπιστοσύνης αυτής.

Ας έρθουμε τώρα στο ουσιαστικό ζήτημα της σημερινής συζήτησης που δεν είναι τίποτε άλλο από την πρόταση μομφής για τις ευθύνες στα Τέμπη. Είναι αυτονόητο ότι όλοι θέλουμε ένα ασφαλές και σύγχρονο σιδηροδρομικό δίκτυο, όμως τα προβλήματα που ήρθαν στην επιφάνεια με αυτήν την τραγωδία δεν δημιουργήθηκαν, κυρίες και κύριοι συνάδελφοι, σήμερα. Έχουν βαθιές ρίζες και διαχρονικές ευθύνες.

Εδώ τίθεται το ερώτημα: Η Κοινοβουλευτική Ομάδα του ΣΥΡΙΖΑ που κυβέρνησε αυτήν τη χώρα και δεν ολοκλήρωσε ποτέ τη σύμβαση 717, αναλαμβάνει άραγε τις ευθύνες της; Το ΠΑΣΟΚ που για δεκαετίες δεν αναβάθμισε ούτε στο ελάχιστο το σιδηροδρομικό δίκτυο, αποδέχεται το μερίδιο της ευθύνης του;

Εμείς δεν κρυβόμαστε. Αναγνωρίζουμε τις αδυναμίες και αναλαμβάνουμε δράση. Θέλουμε να εγγυηθούμε ότι το δυστύχημα των Τεμπών θα είναι το τελευταίο. Θέλουμε να δώσουμε στους Έλληνες ασφαλή τρένα. Εσείς το θέλετε; Και αν το θέλετε, γιατί δεν κάνατε τίποτα όταν είχατε τη διακυβέρνηση;

Η πρόταση δυσπιστίας είναι συνταγματικό σας δικαίωμα. Εμείς όμως υπερασπιζόμαστε τις δημοκρατικές διαδικασίες και είμαστε έτοιμοι να απαντήσουμε σε κάθε μορφής παραπληροφόρηση. Το να μας κατηγορείτε για την κατάσταση των σιδηροδρόμων, ενώ φέρετε και εσείς τεράστιες ευθύνες, είναι τουλάχιστον υποκριτικό.

Όλοι είδαμε το πόρισμα του ΕΟΔΑΣΑΑΜ για το ατύχημα. Είναι πραγματικά αποκαρδιωτικό να διαπιστώνει κανείς πόσο ανεπαρκές και απαρχαιωμένο είναι το σιδηροδρομικό μας δίκτυο, πόσα πρέπει να αλλάξουν και φυσικά πρέπει να διερευνηθεί κάθε παράμετρος, ακόμη και αν το περιεχόμενο της εμπορικής αμαξοστοιχίας ήταν αυτό που συνέβαλε τελικά στη φωτιά και στους θανάτους. Αυτή η διερεύνηση δεν γίνεται επειδή το απαιτεί η Αντιπολίτευση, αλλά γιατί το επιβάλλει, κυρίες και κύριοι, η ηθική μας.

Η μνήμη των θυμάτων απαιτεί απαντήσεις. Αναγνωρίζουμε τις ευθύνες μας, όμως έχουμε αποδείξει ότι είμαστε η μόνη πολιτική δύναμη που μπορεί να δώσει λύσεις. Αντεπεξήλθαμε σε κρίσεις, εργαστήκαμε για την πρόοδο της χώρας. Εσείς αντίθετα επιμένετε στη λάσπη, στην εκμετάλλευση της οδύνης και στη χυδαία εργαλειοποίηση του πόνου.

Σε αυτήν τη στάση σας εμείς απαντάμε με πράξεις. Θα αποδοθούν ευθύνες, οι υπαίτιοι θα τιμωρηθούν και το σιδηροδρομικό μας δίκτυο θα εκσυγχρονιστεί, γιατί από την πρώτη μέρα που αναλάβαμε αυτή ήταν η αποστολή μας, να δίνουμε λύσεις και αυτήν την αποστολή θα την υπηρετούμε μέχρι τέλους.

Όπως είπε ο Νίκος Καζαντζάκης -η εμβληματική του αυτή φράση ακούστηκε πάρα πολλές φορές στην πορεία της Παρασκευής-, «Η δικαιοσύνη δεν θα έρθει μοναχή της. Δεν έχει πόδια. Εμείς θα τη σηκώσουμε στους ώμους μας και θα τη φέρουμε».

Αυτό όμως είναι, κυρίες και κύριοι, το χρέος μας απέναντι στις οικογένειες των θυμάτων, απέναντι στην κοινωνία που ζητά αλήθεια, απέναντι στη χώρα που δεν αντέχει άλλη τέτοια τραγωδία. Δεν θα επιτρέψουμε να γίνει ο θρήνος πολιτικό εργαλείο εκμετάλλευσης. Δεν θα αφήσουμε τη μνήμη των θυμάτων να χρησιμοποιηθεί ως μέσο αποσταθεροποίησης. Η Ελλάδα θα προχωρήσει μπροστά, όχι με συνθήματα και καταγγελίες, αλλά με έργα και ευθύνη.

Το Κοινοβούλιο καλείται σήμερα να επιλέξει να στηρίξει τη μόνη Κυβέρνηση που μπορεί να φέρει τις λύσεις που έχει ανάγκη η χώρα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστούμε κι εμείς για τον χρόνο.

Ακολουθούν ο κ. Ρούντας και η κ. Βολουδάκη.

Ορίστε, κύριε συνάδελφε, έχετε τον λόγο.

**ΓΕΩΡΓΙΟΣ ΡΟΥΝΤΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, φθάσαμε στις πρώτες πρωινές ώρες μετά από μια μαραθώνια συνεδρίαση που συζητάμε την πρόταση μομφής κατά της Κυβέρνησης από το ΠΑΣΟΚ και τα υπόλοιπα κόμματα που τη συνυπέγραψαν και λίγες ημέρες μετά από τη συζήτηση πάλι εδώ για την πρόταση του ΠΑΣΟΚ για τη σύσταση προανακριτικής επιτροπής για το διπλό έγκλημα των Τεμπών, μια πρόταση η οποία ξεπλένει τη Νέα Δημοκρατία και που της δίνει το δικαίωμα να καυχιέται για την κοινοβουλευτική μονοκρατορία της.

Κύριοι του ΠΑΣΟΚ, είστε υπεύθυνοι γι’ αυτό και όσοι επίσης συνυπέγραψαν αυτήν την πρόταση. Μάλιστα, από τη συζήτηση που έγινε εδώ στην Ολομέλεια αναφέρθηκε από πάρα πολλούς Βουλευτές ότι το αποτέλεσμα αυτής της προανακριτικής είναι ήδη προδιαγεγραμμένο. Δεν θα υπάρξει καμία ευθύνη.

Στηριχθήκατε, κύριοι του ΠΑΣΟΚ, μόνο στο αδίκημα της παράβασης καθήκοντος και μόνο για ένα πρόσωπο, γεγονός που έδωσε το δικαίωμα στη Νέα Δημοκρατία και μέσω του κ. Βορίδη να έρθει εδώ να μας κάνει ένα μεγάλο μάθημα, μια επίδειξη νομικών γνώσεων, ποινικών γνώσεων και να καταλήξει εν ολίγοις ότι δεν υπάρχει περίπτωση ποτέ να στοιχειοθετηθεί αυτό το αδίκημα. Το είπε εξάλλου και ο εισηγητής της Κυβέρνησης της Νέας Δημοκρατίας.

Και όχι μόνο αυτό. Συνέβη και κάτι άλλο στην Ολομέλεια, κάτι επίσης παρανοϊκό. Όλα τα κόμματα κατέκριναν αυτήν την πρόταση του ΠΑΣΟΚ ότι είναι ξέπλυμα της υπόθεσης, ότι είναι μια δεύτερη συγκάλυψη, ότι είναι αλυσιτελής, ατελέσφορη και το αποτέλεσμα ποιο ήταν; Βρέθηκαν 277 «ναι» και αυτό είναι μια τρανή απόδειξη της πολιτικής διπολικής διαταραχής η οποία διακατέχει σύσσωμη την μεταπολιτευτική κομματοκρατία, η οποία εξαπατά καθημερινά τον ελληνικό λαό.

Εμείς στη Νίκη είπαμε δέκα ηχηρά και τίμια «όχι» και καταθέσαμε τη δική μας πρόταση για σύσταση προανακριτικής επιτροπής με διεύρυνση του αριθμού των εμπλεκομένων πολιτικών προσώπων, αλλά και της βαρύτητας των αδικημάτων. Αυτή λοιπόν η σύμπραξη των κομμάτων της μεταπολιτευτικής κομματοκρατίας θα βρει την τιμωρία της στις κάλπες από τον κυρίαρχο ελληνικό λαό.

Επιπλέον, κάτι άκουσα από διάφορους συναδέλφους της Κυβέρνησης σήμερα και προφανώς το είπε και ο ίδιος ο Πρωθυπουργός. Έχει το θράσος να μιλάει για κράτος δικαίου, για δικαιοσύνη, για δημοκρατία, για κοινωνική συνοχή, όταν με την πρόσφατη ανακοίνωσή της η Ένωση Δικαστών και Εισαγγελέων, οι δικαστές, οι λειτουργοί της δικαιοσύνης στηλιτεύουν την ίδια την παρέμβαση του Πρωθυπουργού με επιστολή που τους έστειλε και τους έδινε κατευθυντήριες γραμμές και τους έκανε υποδείξεις για το πώς θα χειριστούν το ζήτημα των Τεμπών. Τους έλεγε δηλαδή πώς να κάνουν τη δουλειά τους. Θα καταθέσω αυτήν εδώ την πρόταση στα Πρακτικά. Αριθμός πρωτοκόλλου 67, 12-2-25.

Με αυτήν την επιστολή, κύριε Πρωθυπουργέ, έχετε καταρρακώσει πλήρως τη θεμελιώδη κατά το Σύνταγμα διάκριση των εξουσιών και έχετε υπονομεύσει ευθέως το κύρος της δικαιοσύνης.

Προσθέτω και τις κυβερνητικές επιθέσεις κατά της Ευρωπαίας Εισαγγελέως κ. Κοβέση, η οποία ανέδειξε ορισμένες μόνο από τις κραυγαλέες παραφωνίες του χειρισμού της υπόθεσης των Τεμπών, τις οποίες και αυτές θα καταθέσω στα Πρακτικά, γεγονός που καταδεικνύει ότι δεν σέβεστε ούτε τους ευρωπαϊκούς θεσμούς, τους οποίους λέτε ότι τιμάτε.

(Στο σημείο αυτό ο Βουλευτής κ. Γεώργιος Ρούντας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είστε κατ’ επίφαση Ευρωπαίοι, κύριοι της Κυβέρνησης. Δεν έχετε απολύτως καμία σχέση με τη δημοκρατία και σας ενδιαφέρει μόνο η διαρκής νομή της εξουσίας. Η πολιτική σας σκέψη είναι βαθιά αυταρχική και γίνεται με όρους εκλόγιμης ολιγαρχίας. Η διαβουλευτική δημοκρατία σας είναι παντελώς ξένη και μισητή για εσάς. Έχετε στυγνή αντιλαϊκή αντίληψη.

Είναι ξεκάθαρο, κύριε Πρωθυπουργέ, ότι καταστρέφετε και την Ελλάδα και τους Έλληνες. Δεν σας εμπιστεύεται πλέον ο ελληνικός λαός. Και μας έχετε δείξει ότι δεν εξυπηρετείτε το δημόσιο εθνικό συμφέρον. Εξάλλου ούτε καν τα εθνικά συμφέροντα δεν μπορείτε να προστατεύσετε. Ενώ η Ελλάδα, λοιπόν, διά στόματος του κ. Μητσοτάκη δήλωσε ότι είμαστε σε πόλεμο με τη Ρωσία και έλαβε θέσεις βασιλικότερες του βασιλέως στον ρωσοουκρανικό πόλεμο αποστέλλοντας στρατιωτικό εξοπλισμό στην Ουκρανία αποδυναμώνοντας την άμυνα των νησιών, τελικά τι κατάφερε; Έμεινε εκτός από τις συζητήσεις που διεξάγονται για τις νέες εξελίξεις λόγω της νέας αμερικανικής διοίκησης.

Η γεραπετρίτειος εξωτερική πολιτική των συμβιβασμών, του κατευνασμού και των επικύψεων φρόντισε να μη λάβει ούτε το ελάχιστο αντάλλαγμα από τους δυτικούς εταίρους και τους συμμάχους για την εξαιρετικά αλλοπρόσαλλη επιθετική στάση που κρατήσαμε κατά της Ρωσίας ενώ χρειαζόταν, όπως το λέγαμε εξαρχής η Νίκη, μια μετριοπαθή στάση χωρίς ενεργή συμμετοχή στο μέτωπο αυτό από το οποίο δεν ξέρουμε και τελικά πώς θα καταλήξουμε.

Επιμένετε μέχρι και σήμερα, κύριοι της Κυβέρνησης, να μιλάτε υποκριτικά για ήρεμα νερά στο Αιγαίο την ώρα που η Τουρκία βρυχάται κάθε τρεις και λίγο μιλώντας για την τουρκική μειονότητα στη Θράκη, για γαλάζια πατρίδα, για casus belli, για τον θαλάσσιο χωροταξικό σχεδιασμό. Και όλα αυτά τη στιγμή κατά την οποία ο Δήμαρχος Αλεξανδρούπολης με έντονη ανησυχία –σας το διαβάζω- δήλωσε πρόσφατα ότι επίκειται ένας αθόρυβος εποικισμός στην περιοχή, όπου κάτοικοι της Βουλγαρίας και τουρκικών κεφαλαίων και συμφερόντων αγοράζουν με 10.000-15.000 ευρώ παρατημένες κατοικίες. Το καταθέτω κι αυτό στα Πρακτικά.

(Στο σημείο αυτό ο Βουλευτής κ. Γεώργιος Ρούντας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το επεισόδιο -να μην ξεχνάμε- έξω από την Κάσο ήταν επίδειξη της διπλωματίας των κανονιοφόρων της Τουρκίας, η οποία κάνοντας επίδειξη ναυτικής ισχύος κατήργησε στο πεδίο τη συμφωνία οριοθέτησης ΑΟΖ που έχει Ελλάδα και Κύπρος. Άραγε πότε αναδείξατε στο διεθνές και ευρωπαϊκό επίπεδο επί της ουσίας τον αναθεωρητισμό της Τουρκίας με την παράνομη εισβολή και κατοχή στην αδελφή μας Κύπρο ως μείζον παράδειγμα κατάφωρης παραβίασης της διεθνούς νομιμότητας;

Δεν έχετε απολύτως, κύριοι της Κυβέρνησης, καμία επαφή και σχέση με την πνευματική και πολιτισμική παράδοση και ιστορία των Ελλήνων. Είστε μέρος της κομματοκρατίας η οποία έστρωσε τον δρόμο για την επικράτηση της μεταπολιτικής και της νεκροπολιτικής. Καταφέρατε το ακατόρθωτο. Ποιο; Δηλαδή, οι Έλληνες που είναι εκ φύσεως πολιτικά και ελεύθερα πρόσωπα να απαξιώσουν πλήρως στην καρδιά τους το νόημα της πολιτικής συμμετοχής λόγω των αυθαιρεσιών σας.

Και με αυτό το στίγμα θα μείνετε στη σύγχρονη πολιτική ιστορία της Ελλάδος. Είστε η πραγμάτωση του Όργουελ του 1984, της νεομιλίας του Όργουελ. Καθιερώσατε έναν καινοφανή όρο του νέου πατριωτισμού τον οποίο αν ρωτήσουμε και εσάς τους ίδιους δεν θα ξέρετε να μας δώσετε την ερμηνεία.

Αλλοιώσατε την έννοια της παραδοσιακής οικογένειας στοιχιζόμενοι πλήρως πίσω από την woke ατζέντα. Πάλι όμως βρεθήκατε ανακόλουθοι και βιαστήκατε να μαζέψετε αυτή την ύβρη καθαρά από πολιτικό καιροσκοπισμό μόλις άλλαξε η διοίκηση στην Αμερική. Αλλά δεν μπορεί να περιμένει και κανείς τίποτα καλύτερο από εσάς τη στιγμή που έχετε εγκλωβιστεί στην ψηφιακή ζωή και στον ψηφιακό ολοκληρωτισμό του οποίου είστε ένα ξεκάθαρο γρανάζι. Λειτουργείτε με τεχνητή νοημοσύνη στην πολιτική σας δράση και είστε ανίκανοι να καταλάβετε πως ζει ο απλός ελληνικός λαός. Είστε και επικίνδυνοι και ακατάλληλοι.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε για τον χρόνο.

Τον λόγο έχει η κ. Βουλουδάκη. Αμέσως μετά θα ακολουθήσει ο κ. Φλώρος και θα ολοκληρώσουμε με τον κ. Κρητικό.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Ευχαριστώ, κύριε Πρόεδρε.

Κύριε Υπουργέ, κύριοι Βουλευτές, δύο χρόνια μετά από μια εθνική τραγωδία, δύο χρόνια μετά από τη στιγμή που με τραγικές συνέπειες αναμετρήθηκαν διαχρονικές δυσλειτουργίες και στρεβλώσεις της Μεταπολίτευσης και που για ακόμη μια φορά η κοινωνία με μια συλλογική ενσυναίσθηση μάς έδειξε τον δρόμο για σεβασμό στα θύματα και τους οικείους τους, στους γονείς που έχασαν τα παιδιά τους και σε όλους αυτούς που δεν θα ξαναδούν τους αγαπημένους τους.

Σε αυτή τη χρονική στιγμή της συναισθηματικής φόρτισης, σε αυτή τη στιγμή που όλοι πρέπει να σκύψουμε το κεφάλι απέναντι στον πόνο, κάποιοι επενδύουν στην τοξικότητα. Εργαλειοποιούν τον πόνο μετατρέποντάς τον σε ελατήριο μικροπολιτικών στόχων, σε εργαστήριο μικροκομματικών ωφελημάτων για να διασώσουν την πολιτική τους ύπαρξη, για να διατηρήσουν τη μικροεξουσία τους, ενώ σήμερα σε αυτή τη χρονική στιγμή, είναι πλέον ξεκάθαρο ότι διαμορφώνεται μια πραγματικότητα όπου σχηματίζονται δύο αντικρουόμενες πλευρές. Από τη μια η Κυβέρνηση με την ειλικρινή πρόθεση για μεταρρυθμίσεις και από την άλλη η ομάδα όλων αυτών που στο όνομα τάχα της κοινωνίας τάσσονται εναντίον της με τοξικότητα, με ψέματα, μυθεύματα, με παραγωγή έντασης, διχόνοιας και διαχωρισμών.

Μην παρεξηγηθώ. Δεν υποστηρίζω ότι όλα έγιναν σωστά. Αυτό όμως που κανείς δεν μπορεί να αμφισβητήσει είναι η θέληση για αλήθεια, ο σεβασμός των θυμάτων και των συγγενών και ο απόλυτος σεβασμός στη δικαιοσύνη. Το πόρισμα του ανεξάρτητου φορέα δίνει απαντήσεις σε όλα τα ερωτήματα που κάποιοι συνεχίζουν να θέτουν επιμένοντας σε μια λογική μόχλευσης της κοινωνικής δυσπιστίας. Γνωρίζουν ότι το ψέμα, η δυσπιστία και η τοξικότητα ευνοεί τους καιροσκοπικούς τους στόχους. Ο κίνδυνος η πολιτική ζωή να κατρακυλήσει σε ένα βούρκο αμφιβολίας για όλους και για όλα είναι υπαρκτός. Άλλωστε η άλλη όψη της πολιτικής αστάθειας είναι η διάρρηξη κάθε σχέσης εμπιστοσύνης μέσα στην κοινωνία επί σκοπό με ψέματα και τερατώδεις ανακρίβειες. Και αυτός όπως ξέρετε είναι ο μεγαλύτερος κίνδυνος για τη δημοκρατία μας.

Επικαλείστε τα συλλαλητήρια. Η ηχηρή φωνή των συλλαλητηρίων της περασμένης Παρασκευής ακούγεται ακόμη σε ολόκληρη την ελληνική κοινωνία. Οι συμμετέχοντες ζήτησαν αλήθεια και δικαιοσύνη αλλά ταυτόχρονα και δικαίωση των θυμάτων. Ζήτησαν το αυτονόητο, ασφαλείς και σύγχρονες συγκοινωνίες για τη χώρα, μαζί με μια πολιτεία η οποία θα είναι ικανή να προστατεύει τους πολίτες της. Έγιναν λάθη, όμως παραμένουμε προσηλωμένοι στον στόχο. Παραδεχόμαστε και τις δυσκολίες και τις αστοχίες. Και προχωράμε διορθώνοντάς τες.

Διαβάζουμε προσεκτικά την έκθεση του ΕΟΔΑΣΑΑΜ, έναν φορέα τον οποίο αυτή η Κυβέρνηση σύστησε χωρίς μάλιστα τη στήριξη της Αντιπολίτευσης. Και συνεργάστηκε με ευρωπαίους ειδικούς μακριά από κάθε πολιτική παρέμβαση. Και όμως αυτό τον οργανισμό και την ίδρυσή του η Αντιπολίτευση δεν τον στήριξε. Τι κάνει την Αντιπολίτευση τόσο αλλεργική με την αλήθεια; Γιατί συντάσσεται με ό,τι πιο λαϊκίστικο πολιτικά; Γιατί δίνετε πολιτικό οξυγόνο σε αυτούς που κάποτε καταγγέλλατε;

Το είπα και πριν και το ξαναλέω και τώρα. Αφήσαμε τα ψέματα να ανθίσουν. Επιτρέψαμε στους συνωμοσιολόγους του διαδικτύου και του φτηνού εντυπωσιασμού να παρεισφρήσουν αναπάντητοι. Ίσως λόγω πολιτικού πολιτισμού υποτιμήσαμε τη δύναμη που μπορεί όλες αυτές οι θεωρίες να έχουν στην κοινή γνώμη. Ενδεχομένως δεν πείσαμε την κοινωνία ότι η ανάταξη των τρένων αποτέλεσε την πρώτη μας προτεραιότητα.

Δεν εξηγήσαμε ούτε αυτά τα οποία έγιναν -και είναι πολλά- όλο αυτό το διάστημα. Δεν εξηγήσαμε τις δυσκολίες τις οποίες αντιμετωπίσαμε. Πρέπει να προσπαθήσουμε περισσότερο. Θα δουλέψουμε περισσότερο. Αυτή είναι η εντολή των πολιτών μαζί με την απόλυτη οριστική απόδοση δικαιοσύνης.

Ας είμαστε ξεκάθαροι. Μόνο η δικαιοσύνη μπορεί τελικά να ρίξει φως σε αυτή την τραγωδία. Ούτε τα κόμματα, ούτε οι πλατείες. Μπορεί κάποιοι να φαντάζονται μια πολιτεία χωρίς διάκριση εξουσιών, οργανωμένη πολιτεία και θεσμοθετημένη προστασία των πολιτών. Η Ελλάδα είναι μια ευρωπαϊκή δημοκρατία με θεσμούς, νόμους και Σύνταγμα. Το πάγιο όνειρό τους για συνεχή ταραχή για βία και αποσταθεροποίηση θα συντριβεί για ακόμη μια φορά.

Και θέλω από αυτό το Βήμα να σας κοιτάξω στα μάτια, να κοιτάξω στα μάτια όλους τους Έλληνες και τις Ελληνίδες και να πω ότι υπάρχει ο κίνδυνος η κοινωνία μας να διχαστεί και το συλλογικό πένθος, αυτό που κανονικά θα έπρεπε να μας ενώνει, να μας διχάσει. Άλλωστε σε μια εποχή παγκόσμιων κραδασμών και διεθνούς αστάθειας αυτή η εσωτερική ισορροπία αναδεικνύεται σε ζητούμενο σε κάθε δημοκρατία. Και θα ήταν ολέθριο σε αυτή ακριβώς τη συγκυρία να απειληθεί στην Ελλάδα. Η παράταξή μας είναι διαχρονικά η παράταξη της ισχυρής Ελλάδας, της Ελλάδας των πολιτών, του σεβασμού των θεσμών και των αδύναμων.

Η σταθερότητα είναι προϋπόθεση για πρόοδο από την ανάπτυξη της οικονομίας μέχρι τη θωράκιση της εθνικής άμυνας, από τη διατήρηση της κοινωνικής συνοχής μέχρι την πρόοδο των δικαιωμάτων των πολιτών. Εμείς γι’ αυτά πασχίζουμε και γι’ αυτά θα συνεχίζουμε να παλεύουμε. Εσείς, σαν άλλοι Δον Κιχώτες, συνεχίζετε να φλερτάρετε με τους ανεμόμυλους του λαϊκισμού, της έντασης και του μικροκομματισμού. Και όταν ξυπνήσετε, η κοινωνία θα σας ανταποδώσει αυτή σας τη σπουδή, τη στιγμή που είναι η απόλυτη κρίση της αλήθειας, στις εκλογές.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει τώρα ο κ. Φλώρος και μετά ο κ. Κρητικός.

**ΚΩΝΣΤΑΝΤΙΝΟΣ ΦΛΩΡΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, μία πρόταση δυσπιστίας δεν είναι μια απλή τυπική διαδικασία. Είναι η φωνή ενός λαού που ασφυκτιά.

Και σήμερα, μέσα από αυτήν τη συζήτηση, δεν μιλάμε μόνο εμείς. Μιλάει ο ελληνικός λαός. Η Κυβέρνηση αυτή δεν απέτυχε μόνο σε έναν τομέα, έχει αποτύχει παντού. Παραλάβατε μια χώρα με δυνατότητες και όταν έρθει η ώρα να την παραδώσετε -γιατί έρχεται αυτή η ώρα, πλησιάζει- θα παραδώσετε μια χώρα αδύναμη, λεηλατημένα και απομονωμένη.

Γι’ αυτό και ψηφίζουμε την πρόταση δυσπιστίας, όχι όμως για να στείλουμε απλά ένα πολιτικό μήνυμα, αλλά γιατί είναι η ελάχιστη πράξη ευθύνης απέναντι σε έναν λαό που δεν αντέχει άλλο. Και ο ελληνικός λαός αξίζει μια Κυβέρνηση που να τον σέβεται, αλλά αξίζει και μια Κυβέρνηση που να την σέβονται. Γιατί όπως αδιαφορήσατε για τους πολίτες αυτής της χώρας, αδιαφορήσατε και για τη θέση μας στον κόσμο. Γιατί δεν είναι μόνο η ελληνική κοινωνία που δεν σας εμπιστεύεται πια, ούτε ο υπόλοιπος κόσμος σας παίρνει στα σοβαρά.

Στην εξωτερική πολιτική έχετε καταφέρει κάτι μοναδικό, η Ελλάδα να είναι ταυτόχρονα ανύπαρκτη στα κέντρα αποφάσεων και απομονωμένη από όλους. Στην Ευρώπη, είμαστε ο δεδομένος και προβλέψιμος «yes man», θεωρούν ως σοβαρό παράγοντα την Τουρκία και την Ελλάδα την πέταξαν εκτός. Μας πούλαγε φούμαρα ο Πρωθυπουργός ότι οι Γάλλοι θα ήταν μαζί μας σε θερμό επεισόδιο με τους Τούρκους και τώρα οι Γάλλοι μαζί με τους Άγγλους πουλάνε πυραύλους στην Τουρκία. Στα Βαλκάνια έχουμε καταντήσει κομπάρσοι, ενώ η Τουρκία στήνει παιχνίδια και επεκτείνει την επιρροή της. Και στις ΗΠΑ, επιλέξατε για ακόμη μια φορά τη λάθος πλευρά της ιστορίας, την πλευρά του χαμένου, ποντάροντας στον Μπάιντεν όταν όλοι έβλεπαν την επιστροφή του Τραμπ. Και το ίδιο κάνατε και στο ρωσοουκρανικό, όπου αντί να βοηθήσουμε να σταματήσει ο πόλεμος και κυρίως να σταματήσει να πεθαίνει κόσμος, κάνετε εχθρό μας τη Ρωσία, στηρίζετε εμμονικά την Ουκρανία και την συνέχεια του πολέμου. Και καταλήξαμε να έχουμε ταυτόχρονα απέναντί μας Ρωσία, οι Ηνωμένες Πολιτείες και ακόμη την ίδια την ευρωπαϊκή ένωση.

Στα οικονομικά, είστε η μόνη Κυβέρνηση που πανηγυρίζει για τη σταθερότητα, ενώ οι πολίτες ζουν σε οικονομική αστάθεια. Τα ενοίκια είναι απλησίαστα. Οι μισθοί ένα πολύ κακό ανέκδοτο, τα καύσιμα, η ενέργεια, τα τρόφιμα είναι πιο ακριβά από ποτέ. Και τώρα μας πουλάτε το παραμύθι της ανάπτυξης. Ανάπτυξη για ποιoν; Για τα funds που αγοράζουν τα σπίτια των Ελλήνων; Για τις πολυεθνικές που βγάζουν υπερκέρδη ενώ ο λαός στενάζει; Δεν μπορείτε να μιλάτε για σταθερότητα σε μια χώρα όπου οι πολίτες δεν μπορούν να επιβιώσουν. Και όπως αδιαφορείτε για την οικονομική επιβίωση των πολιτών, έτσι αδιαφορήσατε και για την ίδια τους τη ζωή, γιατί αν υπάρχει ένα γεγονός που συμπυκνώνει την αποτυχία, την ανευθυνότητα και την εγκληματική αδιαφορία αυτής της Κυβέρνησης, αυτό δεν είναι άλλο από το έγκλημα των Τεμπών.

Από την πρώτη στιγμή, ο Πρωθυπουργός παρενέβη σε μια δικαστική υπόθεση που ακόμα και δύο χρόνια μετά παραμένει στο επίκεντρο της λαϊκής οργής. Και δεν το έκανε για να αποκαλύψει την αλήθεια, αλλά για να τη θάψει.

Με αυτές τις παρεμβάσεις, όμως, παραβίασε κατάφωρα τη διάκριση των εξουσιών, τη θεμελιώδη αρχή κάθε δημοκρατίας. Με νοοτροπία απόλυτου άρχοντα, θεωρεί πως αφού ο λαός του έδωσε εντολή να κυβερνήσει, η εξουσία ανήκει αποκλειστικά σε αυτόν και όλοι οι υπόλοιποι οφείλουμε υποταγή. Διότι αυτή είναι η μέθοδος Μητσοτάκη, ένα καθεστώς που κυβερνά με έναν και μόνο κανόνα: Ό, τι μας ενοχοποιεί, εξαφανίζεται.

Το είδαμε στις υποκλοπές. Το είδαμε στη διαχείριση της πανδημίας. Το είδαμε σε κάθε μεγάλο σκάνδαλο διαφθοράς. Το βλέπουμε και τώρα στο έγκλημα των Τεμπών. Η συγκάλυψη είναι κανόνας για αυτήν την Κυβέρνηση. Η καταστροφή στοιχείων είναι μηχανισμός επιβίωσης και η αλλοίωση της πραγματικότητας είναι στρατηγική διακυβέρνησης.

Σας τα έλεγα, άλλωστε, πριν δύο μέρες στη συζήτηση για την προανακριτική. Έβγαλα εδώ το κατηγορητήριο για τον Κυριάκο Μητσοτάκη και τα μέλη της Κυβέρνησης, σας είπα για την εγκληματική οργάνωση, σας είπα και για τη συγκάλυψη το έγκλημα των Τεμπών. Και σήμερα, έρχεται το mail του Τριαντόπουλου και τα επιβεβαιώνει όλα αυτά, ιδίως αυτό περί εγκληματικής οργάνωσης.

Και ξέρετε ποιο είναι το χειρότερο; Ότι δεν σοκαρίστηκε κανένας, γιατί όλοι ξέραμε ότι αυτή η Κυβέρνηση λειτουργεί σαν εγκληματική οργάνωση. Απλά τώρα υπάρχει και η γραπτή απόδειξη της ενοχής τους και η ομολογία πως ό,τι έγινε για τα Τέμπη έπρεπε να θαφτεί.

Γιατί τι λέει το mail του Τριαντόπουλου; Δώστε λεφτά να μπαζώσω. Να μπαζώσεις τι; Τα στοιχεία, την αλήθεια, τις ευθύνες; Και να μας πείτε τι; Ότι το μπάζωμα έγινε για καλό σκοπό; Ποιο καλό σκοπό; Για το καλό του Κυριάκου Μητσοτάκη και των Υπουργών του έγινε. Δεν έγινε ούτε για το καλό της χώρας ούτε της δικαιοσύνης ούτε των οικογενειών που έχασαν τα παιδιά τους. Δεν υπάρχει, λοιπόν, μεγαλύτερη προσβολή από αυτήν που διαπράττει η Κυβέρνηση απέναντι στις οικογένειες των θυμάτων. Και σήμερα, αντί να απαντήσουν, ψελλίζουν δικαιολογίες.

Γιατί, άκουσα νωρίτερα σήμερα τον Γεραπετρίτη ο οποίος πνιγόταν στα λόγια του, δεν ήξερε τι να πει, έλεγε «να, δεν ήταν αυτό που νομίζετε», «έπρεπε να δώσουμε για μετά» «αποκαθιστούμε». Αποκαθιστούσατε τι; Τα στοιχεία που σας ενοχοποιούσαν; Γιατί αυτά έλεγε πιο πριν ο Γεραπετρίτης. Ψέλλιζε, τραύλιζε και έχανε τα λόγια του. Και ο Σκέρτσος έβγαλε το κινητό, δεν ήξερε τι να κάνει, έδειχνε εκεί φωτογραφίες από το Μάτι, έλεγε για ουρές σε άλλα κόμματα, εργαλειοποιήσεις. Άλλα λόγια ν’ αγαπιόμαστε. Έψαχναν τρόπο να ξεφύγουν, δεν είχαν να πουν τίποτα.

Και γιατί δεν είχαν να πουν τίποτα; Γιατί είναι ένοχοι και γιατί ο Κυριάκος Μητσοτάκης ήξερε για το μπάζωμα, ήξερε ότι εξαφανίσατε αποδείξεις, ήξερε ότι αν έμεναν τα στοιχεία εκεί θα αποδεικνυόταν η ενοχή σας, γιατί ήταν αυτός που έδωσε το πράσινο φως για τη συγκάλυψη, γιατί ήξερε ότι αν έβγαινε η αλήθεια, θα ήταν τελειωμένος. Ήξερε ότι δεν ήταν απλώς ένα τραγικό δυστύχημα, αλλά ένα προμελετημένο έγκλημα αδιαφορίας, παραλείψεων και συμφερόντων. Και τώρα, τρέχουν σαν τα ποντίκια να ξεφύγουν από τις ευθύνες τους.

Αλλά υπάρχει κάτι που σίγουρα δεν πρόκειται να το μπαζώσουν ποτέ. Δεν μπορούν να μπαζώσουν την οργή της κοινωνίας. Δεν μπορούν να μπαζώσουν τη φωνή των ανθρώπων που απαιτούν δικαιοσύνη. Και σίγουρα, δεν μπορούν να μπαζώσουν τις κραυγές των οικογενειών που ζητούν απαντήσεις και δικαίωση. Γιατί, εκεί έξω, πέρα από τα στημένα πάνελ τους, πέρα από τους ακριβοπληρωμένους δημοσιογράφους τους, πέρα από τα δελτία που μιλούν για τραγικό ανθρώπινο λάθος, υπάρχει ένας λαός που δεν ξεχνά. Ένας λαός που φώναξε στους δρόμους ότι ήταν έγκλημα και όχι ατύχημα. Ένας λαός που σας βλέπει και γυρνάει το κεφάλι από αηδία. Ένας λαός που δεν σας πιστεύει πια.

Αυτή η οργή δεν ξεθυμαίνει και δεν εξαγοράζεται με ψεύτικες συγγνώμες, γιατί σήμερα μπορεί να γελάτε κρυφά στα υπουργικά σας γραφεία επειδή ζείτε σ’ έναν κόσμο δικό σας, έναν κόσμο με κοστούμια, συμβούλους και επιτελικούς μηχανισμούς που κρύβουν την αλήθεια, ενώ ο κόσμος εκεί έξω ζει με φόβο και την οργή και την αίσθηση ότι δεν υπάρχει δικαιοσύνη. Και αυτή η απόσταση είναι αυτή που θα σας καταπιεί.

Μπορείτε να αγνοείτε όσο θέλετε την πραγματικότητα, να παραχαράσσετε την αλήθεια, να θάβετε αποδείξεις και να φυλακίζετε αυτούς που σας καταγγέλλουν. Μπορεί να έχετε την εξουσία, μπορεί να έχετε τα μέσα ενημέρωσης, να έχετε τους μηχανισμούς, αλλά αυτό που δεν έχετε είναι ο ελληνικός λαός και χωρίς τον λαό, κανένα καθεστώς δεν στέκεται όρθιο. Δεν υπάρχει τίποτα πιο δυνατό από μία οργή που ωριμάζει και σίγουρα, δεν υπάρχει τίποτα πιο επικίνδυνο από ανθρώπους που δεν σας φοβούνται πια.

Σας ευχαριστώ πολύ.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Είναι λυπηρό στη Βουλή, εδώ στον ναό της δημοκρατίας να ακούγονται φράσεις όπως «εγκληματική οργάνωση». Θα συνιστούσα στον συνάδελφο να αποσύρει αυτήν τη φράση και να διαγραφεί από τα Πρακτικά της Βουλής.

**ΚΩΝΣΤΑΝΤΙΝΟΣ ΦΛΩΡΟΣ:** Δεν αποσύρω τίποτα. Όταν θα αποσύρετε εσείς τα δικά σας, τότε ίσως να τα αποσύρω κι εγώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Κρητικέ, έχετε τον λόγο.

**ΝΕΟΚΛΗΣ ΚΡΗΤΙΚΟΣ:** Ευχαριστώ, κύριε Πρόεδρε.

Κύριε Υπουργέ, κύριοι Βουλευτές, ένα σχεδόν χρόνο μετά την κατάθεση της πρότασης δυσπιστίας από το ΠΑΣΟΚ, η Ολομέλεια συζητά επί μιας νέας πρότασης από διευρυμένη αυτήν τη φορά σύνθεση κομμάτων της Αντιπολίτευσης, η οποία έχει και πάλι ως έρεισμα και άξονα περιστροφής την τραγωδία των Τεμπών.

Είναι μια πρόταση εντός της οποίας επαναλαμβάνεται το σημείο που πυροδότησε και προκάλεσε ουσιαστικά την περσινή πρόταση, ένα σημείο η βασιμότητα του οποίου έχει κριθεί από πόρισμα του Εθνικού Μετσόβιου Πολυτεχνείου, όμως η Αντιπολίτευση επιμένει να το αναφέρει. Αναφέρομαι στη δήθεν μονταζιέρα που δήθεν στήθηκε από το Μαξίμου.

Στην πραγματικότητα, όμως, δεν ήταν κάτι άλλο από ένα προπέτασμα για να προσαφθούν στην Κυβέρνηση ανυπόστατες κατηγορίες για χάλκευση κρίσιμων ηχητικών στοιχείων, που από την πρώτη στιγμή δόθηκαν γνήσια και αυτούσια στη δικαιοσύνη, όπως πιστοποιεί το πόρισμα του Μετσοβίου που συντάχθηκε κατόπιν εισαγγελικής παραγγελίας.

Κύριοι συνάδελφοι, τα Τέμπη είναι το συλλογικό τραύμα που μας χαρακτηρίζει. Ουδείς σε αυτή την Αίθουσα δικαιούται να είναι περισσότερο ευαίσθητος μετά από μια τέτοια τραγωδία. Όλοι είμαστε γονείς και μπορούμε να συναισθανθούμε τον πόνο των γονιών, των συγγενών. Θα έλεγα φτάνει πια η πλειοδοσία. Είναι γεγονός πως η λέξη «συγγνώμη» δεν αρκεί, αλλά είναι αναγκαία απ’ όλους μας. Κανείς μας, και εννοώ ως Βουλευτές, τα κόμματα μας που έχουν ιστορία και συνέχεια, δεν προήλθε από παρθενογένεση.

Θρηνήσαμε πενήντα επτά συνανθρώπους μας. Θρηνήσαμε κατά ένα μεγάλο αριθμό τον ανθό της νιότης μας, τα παιδιά που δεν έφτασαν ούτε στα μισά της διαδρομής της ζωής. Τα Τέμπη, όμως, είναι και η σαφής απόδειξη ότι το κράτος συσσώρευσε διαχρονικές παθογένειες. Υπάρχουν διαχρονικές ευθύνες. Υπάρχουν και δικές μας ευθύνες βέβαια, αλλά η διαφορά είναι πως εμείς τις αναγνωρίζουμε και ο Πρωθυπουργός, ο Κυριάκος Μητσοτάκης, ήταν ξεκάθαρος σε αυτό.

Να υπενθυμίσω σε αυτό το σημείο πως ένα από τα μηνύματα των πάνδημων συναθροίσεων του Ιανουαρίου και του Φεβρουαρίου ήταν να μην εργαλειοποιηθούν, να μη γίνουν αντικείμενο κομματικής εκμετάλλευσης τα Τέμπη. Οι συμμετέχοντες πολίτες συνασπίστηκαν και επιστρατεύτηκαν κάτω από ένα κοινό παλλαϊκό αίτημα, την απόδοση δικαιοσύνης. Η Αντιπολίτευση, όμως, περί άλλα τυρβάζει, προσκολλημένη με την προσπόριση πρόσκαιρων μικροκομματικών ωφελειών, τη στιγμή που οι οικογένειες των θυμάτων διαμηνύουν σε όλους τους τόνους ότι ουδείς πρέπει να επιχειρεί να καρπωθεί οφέλη από το πολύνεκρο δυστύχημα.

Κι έρχομαι να αναρωτηθώ, κυρίες και κύριοι, κρίνοντας τη στάση της Αντιπολίτευσης: Τι είναι χειρότερο ότι δεν κατάλαβαν ή το ότι δεν θέλουν να καταλάβουν τα μηνύματα που εκπέμπονται από την πρωτόγνωρη κοινωνική κινητοποίηση και από τις οικογένειες των νεκρών. Μια κοινωνική κινητοποίηση που κατέδειξε, συν τοις άλλοις, ότι ο κόσμος δύο χρόνια μετά δεν κινητοποιήθηκε για να λύσουν τα κόμματα τα εσωτερικά τους προβλήματα ή τις μεταξύ τους αντιθέσεις ή αντιπαλότητες. Το μήνυμα του κόσμου ήταν εκκωφαντικό. Δεν μπορεί η Βουλή να συνεδριάζει και απόηχος να είναι πως δεν πήρε το μήνυμα και αδυνατεί να συνειδητοποιήσει τη βαρύτητά του.

Είπα και πέρσι στη συζήτηση επί του πορίσματος της εξεταστικής ότι στη θέση των οικογενειών που έμειναν πίσω να ζουν κατακερματισμένες ζωές δεν μπορούμε να μπούμε. Ο χρόνος πάγωσε για εκείνους στις 23.18΄ της 28 Φεβρουαρίου 2023. Δεν μπορούμε να μπούμε στη θέση τους. Όμως, σκύβουμε το κεφάλι και τους ακούμε, τους αφουγκραζόμαστε με τον προσήκοντα σεβασμό. Είχα μάλιστα πει τότε επιλογικά πως ο πόνος, είτε φανερός είτε σιωπηλός, είναι ένας. Ουδείς μπορεί να υποδείξει στους ανθρώπους των θυμάτων των Τεμπών και κάθε τραγωδίας που σημάδεψε τη χώρα μας πώς θα θρηνούν, πώς θα εκδηλώνουν τον πόνο τους και ουδείς επιτρέπεται να εκμεταλλεύεται τον ανθρώπινο πόνο.

Ακόμα και στην ενσυναίσθηση, όμως, το να συμμερίζομαι δηλαδή τον πόνο σου και πάσχω μαζί σου, κάποιοι θέλουν να τα βάλουν στο ζύγι, διατρανώνοντας πως μόνο αυτή τη διαθέτουν. Όχι, κύριοι. Ξεκάθαρα όχι. Ουδείς εδώ μέσα διαθέτει ηθικό πλεονέκτημα. Δεν μπαίνει στη ζυγαριά η ενσυναίσθηση.

Πρόκειται, λοιπόν, για μια πρόταση δυσπιστίας που πέρα από το θέμα των Τεμπών βρίθει ψόγων συνολικά για την κυβερνητική πολιτική, από μία Αντιπολίτευση που στερείται προγραμματικών θέσεων και που θέτει στο προσκήνιο τις μαζικές διαδηλώσεις για τα Τέμπη για να διχάσει και να καλύψει, όπως προανέφερα, τις ανεπάρκειές της. Μιλούν για απονομιμοποιημένο Πρωθυπουργό, αυτόν που πήρε διαυγή εντολή τετραετίας σε δύο μάλιστα εκλογικές διαδικασίες το 2023, για πρακτικές υπονόμευσης του κράτους δικαίου και για απαξίωση θεσμών, τη στιγμή που οι ίδιοι λένε πως η εμπιστοσύνη τους προς αυτούς τους θεσμούς έχει κλονιστεί. Δεν αντιλαμβάνονται πως με αυτές τις δηλώσεις οι ίδιοι τους απαξιώνουν;

Είναι μια πρόταση μομφής που μιλά για φτωχοποίηση, όταν η Κυβέρνηση έχει προβεί σε μικρές μεν, αλλά διαδοχικές αυξήσεις-ανάσα του κατώτατου μισθού, σε μείωση των ασφαλιστικών εισφορών, καθώς και ένα συστηματικό και αποδοτικό κυνήγι της φοροδιαφυγής, ένα σημαντικό κομμάτι από την πάταξη της οποίας κατευθύνεται στην κοινωνική και οικονομική πολιτική της.

Μιλούν για εγκατάλειψη της δημόσιας υγείας, όταν βρίσκεται εν εξελίξει ένα ευρύ πρόγραμμα πρόληψης με παροχή δωρεάν εξετάσεων και για εγκατάλειψη του έτερου πυλώνα του κοινωνικού κράτους, της δημόσιας εκπαίδευσης, όταν το 2024 ήταν η χρονιά με την υψηλότερη από το 2018 χρηματοδοτική θωράκιση των ΑΕΙ.

Κύριοι συνάδελφοι, αυτό το τραύμα είναι όλων μας. Δεν μπορούμε να ξεχάσουμε. Άκουσα τη μάνα της εικοσάχρονης Κλαούντιας Λάτα, την Άλμα Λάτα, να λέει κάτι την περασμένη Παρασκευή που μας συγκλόνισε. Είπε λοιπόν επί λέξει η κ. Λάτα: «Τους αξίζει μία πατρίδα που να τους δικαιώσει και μια ιστορία που θα τους θυμάται για πάντα». Ας γίνει αυτός ο σκοπός και η ευχή μας η ανόθευτη αλήθεια και η δικαιοσύνη να απαλύνουν τον πόνο και να ανάψουν τις ψυχές.

Συνάδελφοι της Αντιπολίτευσης, ιδιαίτερα τα τέσσερα συνασπισμένα κόμματα, ΠΑΣΟΚ, ΣΥΡΙΖΑ, Νέα Αριστερά και Πλεύση Ελευθερίας, νομοτελειακά κάποια στιγμή θα αντιληφθείτε όσο κακή υπηρεσία προσφέρατε στην ελληνική κοινωνία, πόσο πολιτικά άστοχα κινηθήκατε. Για την προσπάθεια να εκμεταλλευτείτε τον πόνο των τόσο άδικα χαμένων ψυχών έχετε ήδη πάρει τα μηνύματα από την ίδια την κοινωνία.

Οι περισσότεροι από εσάς ήδη έχετε αντιληφθεί το αδιέξοδο στο οποίο οδηγείτε το κόμμα σας, αλλά το κακό είναι πως προσπαθείτε να συμπαρασύρετε σε αυτό και τη χώρα και την πολιτική. Διαπιστώνετε ήδη ποιοι είναι εκείνοι που ωφελούνται από αυτή την ανορθόδοξη και περιστασιακή στάση σας. Θα συνεχίσετε να τους ενισχύετε;

Καταλαβαίνουμε πως σε κάποια κόμματα υπάρχει έλλειμμα προγραμμάτων, πολιτικής, σχεδιασμού για το αύριο. Το ότι όμως καταναλώσατε πολύτιμο πολιτικό και φυσικό χρόνο για να λύσετε τα εσωτερικά σας προβλήματα δεν σας δίνει το δικαίωμα να ακροβατείτε σε επικίνδυνα μονοπάτια σε βάρος των δημοκρατικών θεσμών και της δικαιοσύνης την οποία να αμφισβητείτε ως τελευταίο οχυρό απόγνωσης. Δεν μας αξίζει ως χώρα και ως πολίτες, δεν αξίζει στην ιστορία μας η μικροψυχία, οι υστερόβουλες πολιτικές τις οποίες ενστερνίζονται κάποιες από τις αντιπολιτευτικές ηγεσίες στη Βουλή.

Ακριβώς γι’ αυτούς τους λόγους, αλλά κυρίως διότι ως μεγάλη και ιστορική παράταξη της Νέας Δημοκρατίας αισθανόμαστε ευθύνες απέναντι στην κοινωνία που μας εμπιστεύθηκε, αλλά και απέναντι στη χώρα μας. Εμείς θα συνεχίσουμε, παρά τις όποιες δικές σας ανορθόδοξες πολιτικές μεθόδους, την προσπάθεια των κοινωνικών και τεχνοκρατικών μεταρρυθμίσεων του κράτους σε όλες τις βαθμίδες. Θα συνεχίσουμε να παρεμβαίνουμε δυναμικά και με αποφασιστικότητα στη διεθνή πολιτική σκηνή με στόχο ο Έλληνας πολίτης να απολαμβάνει ό,τι του αξίζει και η Ελλάδα να είναι ισότιμος εταίρος στο ευρωπαϊκό και παγκόσμιο γίγνεσθαι. Για την Ελλάδα, κύριοι, μας αξίζει.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ πολύ.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 4.31΄ λύεται η συνεδρίαση για σήμερα, Παρασκευή 7 Μαρτίου 2025 και ώρα 9.00΄, με αντικείμενο εργασιών του Σώματος: συνέχιση της συζήτησης και ψηφοφορία επί της προτάσεως δυσπιστίας κατά της Κυβέρνησης, που υπέβαλαν οι Πρόεδροι των Κοινοβουλευτικών Ομάδων «ΠΑΣΟΚ - Κίνημα Αλλαγής» κ. Νικόλαος Ανδρουλάκης, «ΣΥΡΙΖΑ - Προοδευτική Συμμαχία» κ. Σωκράτης Φάμελλος, «Νέα Αριστερά» κ. Αλέξης Χαρίτσης, «Πλεύση Ελευθερίας - Ζωή Κωνσταντοπούλου» κ. Ζωή Κωνσταντοπούλου, οι Βουλευτές των Κοινοβουλευτικών τους Ομάδων και εννέα ανεξάρτητοι Βουλευτές, σύμφωνα με τα άρθρα 84 του Συντάγματος και 142 του Κανονισμού της Βουλής.

**ΠΡΟΕΔΡΟΣ ΟΙ ΓΡΑΜΜΑΤΕΙΣ**